Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2016». Πριν ξεκινήσουμε, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα νότια θεωρεία δεκαπέντε μαθητές και μαθήτριες και ένας εκπαιδευτικός συνοδός τους από το 1ο ΕΠΑΛ Σιβιτανιδείου. Σάς καλωσορίζουμε στη Βουλή. [[Χειροκροτήματα απ' όλες τις πτέρυγες της Βουλής]] Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννιά μαθητές και μαθήτριες και τρεις εκπαιδευτικοί συνοδοί τους από το 3ο Γενικό Λύκειο Ιλίου. Επίσης σας καλωσορίζουμε στην Ελληνική Βουλή. [[Χειροκροτήματα από όλες τις πτέρυγες της Βουλής]] Τον λόγο έχει από το Ποτάμι ο κ. Μπαργιώτας για δεκαπέντε λεπτά.
Καλημέρα! Ευχαριστώ, κυρία Πρόεδρε. Είναι η δεύτερη συνεδρία προϋπολογισμού που έχω την τιμή να είμαι πρώτος. Ήμουν και στην επιτροπή. Είχα πει στην επιτροπή - λοιπόν και είχα σκοπό να επαναλάβω και σήμερα - ότι αυτός είναι ένας ακόμη μνημονιακός προϋπολογισμός, με την έννοια ότι είναι ένας προϋπολογισμός μετά από συμφωνία με την τρόικα και τους δανειστές. Οφείλω να διορθώσω: Αυτός είναι ένας προμνηνονιακός Προϋπολογισμός. Νομίζω ότι τις προηγούμενες μέρες έγινε ξεκάθαρο από διάφορα πολιτικά γεγονότα ότι αυτός είναι ένας προϋπολογισμός που έρχεται από τις εποχές της αθωότητας όπου οι προϋπολογισμοί γίνονταν, καταρτίζονταν, συζητούνταν και ψηφίζονταν για να μην εφαρμοστούν. Νομίζω ότι είναι ένας προϋπολογισμός που δεν θα εφαρμοστεί καθόλου. Κατά τα άλλα, είναι ένας προϋπολογισμός μνημονιακός, με την έννοια που είπα προηγουμένως. Αποτυπώνει ένα πλαίσιο οικονομικό που έχει ληφθεί, έχει γίνει μετά από συμφωνία, μετά από το τρίτο μνημόνιο, όπως αυτό έχει ψηφισθεί και εξειδικευθεί από την Κυβέρνηση στο μεταξύ. Από αυτή την άποψη, δεν διαφέρει πολύ σε φιλοσοφία και αναφορές με τον προϋπολογισμό του 2015, του 2014 και του 2013, μια και έχει την ίδια λογική και τις ίδιες επιδιώξεις, δημοσιονομική πειθαρχία και επίτευξη στόχων που έχουν να κάνουν με τη διεκπεραίωση των δανείων και του χρέους. Όμως, έχει ένα πρόσθετο στοιχείο, μια και είναι ο πρώτος προϋπολογισμός της Κυβέρνησης της Αριστεράς: Αποτυπώνει τη συντριβή της πολιτικής, με την οποία η Κυβέρνηση αυτή ανέβηκε στην εξουσία και συνέχισε σε όλο το 2015. Έτσι, στην ουσία είναι η αδέξια υιοθέτηση ενός προτύπου με τους ίδιους ακριβώς όρους που υπήρχαν πριν από μια Κυβέρνηση που μάλλον εμφανίζει σημάδια έκδηλης αμηχανίας, σε σχέση με την εκτέλεσή του και τη διαμόρφωση πολιτικής. Η αλήθεια είναι - το θυμόμαστε όλοι - ότι το 2015 υπήρξε ένα πολύ έντονο έτος, με αντιπαραθέσεις, με την ιστορική όντως ανέλκυση της Αριστεράς στην Κυβέρνηση για πρώτη φορά στη Μεταπολίτευση, με το μνημόνιο ΙΙΙ και με μια σημαντικότατη ζημιά - οικονομική, εννοώ, επίπτωση - η οποία είναι αποτυπωμένη στον προϋπολογισμό και θα τη δούμε στη συνέχεια, μια και το χρέος της γενικής κυβέρνησης εξαιτίας των πολιτικών γεγονότων του 2015 ανέρχεται πλέον στο 190% του ακαθάριστου εθνικού εισοδήματος σε σχέση με το 178% το 2014. Σε απόλυτους αριθμούς το χρέος αυξάνει κατά 10 δισεκατομμύρια σχεδόν. Ταυτόχρονα, το ΑΕΠ μειώνεται και ο δείκτης χρέους, ως ποσοστό επί του ΑΕΠ χειροτερεύει σημαντικά, αλλά αυτός είναι ένας δείκτης ο οποίος έχει ξεχαστεί - περιέργως πώς - ενώ στις προηγούμενες περιόδους χρησιμοποιούταν ως το σημαντικότερο στοιχείο αποτύπωσης της οικονομικής πορείας της χώρας. Εδώ, λοιπόν, υπήρχαν οι πολιτικές μάχες και οι διαπραγματεύσεις στο εσωτερικό και στο εξωτερικό, με σοβαρές επιπτώσεις. Ο δείκτης του οικονομικού κλίματος, λέει η έκθεση του προϋπολογισμού, έχει επιδεινωθεί σημαντικά το 2015 και μάλλον θα επιδεινωθεί και το 2016, σε μια εποχή που ο αντίστοιχος ευρωπαϊκός δείκτης αυξάνεται, καθώς φαίνεται ότι οι πάντες αρχίζουν να βγαίνουν από την ύφεση και από το τέλμα της κρίσης, οι πάντες εκτός από την Ελλάδα, που ξεκινάει το 2016, φέρνοντας τα βαρίδια ενός αρνητικού οικονομικά 2015. Άκουσα πραγματικά με έκπληξη τον κ. Τσακαλώτο να λέει προχθές στην επιτροπή με χαρά ότι η ύφεση είναι μικρότερη από την αναμενόμενη, ότι δεν είναι -2,3% που ήταν αποτυπωμένη στο προσχέδιο του προϋπολογισμού, αλλά είναι μικρότερη, είναι μηδενική για το 2015 και μικρότερη σχετικά με το 2016. Αυτά έχουν αναθεωρηθεί επί τα χείρω. Στο μεταξύ, εν πάση περιπτώσει, δεν παύει να υπάρχει ζημιά, η οποία προέρχεται, όπως είπα και προηγουμένως, από την πολιτική και τα λάθη ή τα προβλήματα που δημιουργήθηκαν από το 2015. Είναι ζημιά, δηλαδή, η οποία οφείλεται 100% στην Κυβέρνηση της Αριστεράς. Είναι μια ζημιά η οποία αποτυπώνει τις πολιτικές επιλογές της Κυβέρνησης στη διάρκεια του 2015, μια και είμαι υποχρεωμένος να θυμίσω ότι το Διεθνές Νομισματικό Ταμείο προέβλεπε ανάπτυξη για το 2015, σημαντική ανάπτυξη για το 2016 και ακόμα σημαντικότερη για το 2017. Οι κακές και ανεπαρκείς, κατά τη γνώμη μου, προηγούμενες κυβερνήσεις είχαν αυτά τα δεδομένα. Με αυτά τα δεδομένα η Κυβέρνηση της Αριστεράς, δυστυχώς, φαίνεται - επαναλαμβάνω - χειρότερη από τις προηγούμενες κυβερνήσεις στον οικονομικό τομέα, κυβερνήσεις, που κατά τη γνώμη μου, δεν μπόρεσαν να κάνουν αυτό που όφειλαν απέναντι στον ελληνικό λαό. Με λίγα λόγια, είμαστε τώρα εκεί που θα μπορούσαμε να είμαστε τον Μάρτιο, με μια πολύ μεγάλη οικονομική ζημιά, ακριβώς γιατί περάσαμε έναν ολόκληρο χρόνο λίγο - πολύ κυνηγώντας την ουρά μας ως κοινωνία και ως Κυβέρνηση και ο κ. Τσακαλώτος και κάποιοι άλλοι πανηγυρίζουν κιόλας, γιατί η ζημιά δεν ήταν πολύ μεγάλη. Σε ψυχολογικό επίπεδο αυτό είναι κατανοητό και εξηγείται, το να αισθάνεσαι ανακούφιση, επειδή ο φόνος δεν είναι τόσο φόνος ή ήταν λιγότερο, αλλά σε πολιτικό επίπεδο σε έναν λαό ο οποίος πραγματικά στενάζει τα τελευταία πέντε χρόνια δεν νομίζω ότι υπάρχουν περιθώρια πανηγυρισμών. Δεν σκίσαμε, λοιπόν, τα μνημόνια, ξεχάσαμε την πολιτική αυτή, δεν βγήκαμε - δόξα τω Θεώ - στη δραχμή. Συμφωνήσαμε σαν άτακτα παιδιά μετά από διάφορες περήφανες διαπραγματεύσεις, στείλαμε έναν λογαριασμό μερικών δεκάδων δισεκατομμυρίων στον ελληνικό λαό, αλλά λένε μερικοί ότι κατεβήκαμε στις εκλογές του Σεπτέμβρη και κερδίσαμε, δικαιωθήκαμε. Νομίζω - και αυτή είναι μία λανθασμένη θέση - ότι ο λαός ψήφισε και στήριξε την Κυβέρνηση με την προοπτική μίας διαφορετικής πολιτικής. Αν όχι το πρόγραμμα της Θεσσαλονίκης, που ο λαός όντας λιγότερο αφελής από μερικούς σ' αυτήν την Αίθουσα δεν νομίζω ότι το πίστεψε ποτέ, τουλάχιστον στην πλειοψηφία του, πίστεψε ένα μέρος των εξαγγελιών και κυρίως μία διαφορετική προσέγγιση στο θέμα του οικονομικού προβλήματος της χώρας. Είναι αλήθεια ότι όλοι ελπίζαμε - ακόμα και οι μη ψηφίσαντες, σαν τον ομιλούντα - ότι θα υπήρχε μία διαφορά και τουλάχιστον η μάχη του 2015 και οι απώλειές της δεν θα πήγαιναν χαμένες, αλλά αντίθετα θα αποτυπώνονταν με κάποιο θετικό τρόπο στην οικονομική πολιτική από εδώ και πέρα. Όμως, πολύ φοβάμαι ότι όλα αυτά έχουν ξεχαστεί. Δεν έχουν ξεχαστεί απλώς τα του 2012, τα του 2011, του Γενάρη και της Θεσσαλονίκης, αλλά έχουν ξεχαστεί και αυτά που λέγατε τον Σεπτέμβρη. Τα ισοδύναμα και το παράλληλο πρόγραμμα αποτελούν, επίσης, μία ανάμνηση, μαζί με το πακέτο Γιουνκέρ, το οποίο προς το παρόν τουλάχιστον, δεν έχει φανεί. Δεν υπάρχουν σ' αυτόν τον προϋπολογισμό εμπροσθοβαρή αναπτυξιακά μέτρα, αλλά μόνο φορολογικά. Δεν θα αναφερθώ σ' αυτά που λέγατε παλιά για την κατάργηση του ΕΝΦΙΑ ή για την αύξηση του κατώτερου ημερομισθίου κ.λπ.. Απλώς, θα επισημάνω ότι αυτός ο προϋπολογισμός δεν είναι αναπτυξιακός ούτε στοιχειωδώς προοδευτικός, γιατί ακριβώς πατάει στα πρότυπα των προηγουμένων. Είναι μία λογιστική , χωρίς καμμία έμπνευση. Δεν είναι ένας προϋπολογισμός προγραμματικός. Δεν είναι ένας προϋπολογισμός, ο οποίος να βάζει στόχους που να υπερβαίνουν το έτος και να τους εξυπηρετεί. Δεν είναι ένας προϋπολογισμός, ο οποίος να βάζει ένα όραμα και να προσπαθεί να το φτάσει. Δεν έχει εξειδικευμένες δράσεις σε κανένα επίπεδο και δεν περιγράφει εξειδικευμένες δράσεις. Το καλύτερο που μπορεί να βρει κανείς στην έκθεση του προϋπολογισμού είναι οι γενικόλογες υποσχέσεις του τύπου «πάταξη της διαφθοράς» ή «μείωση της εισφοροδιαφυγής», χωρίς συγκεκριμένα μέτρα, χωρίς προγραμματισμό. Όλα αυτά είναι σωστά, αλλά προϋπολογισμός σημαίνει ότι είναι εγγεγραμμένος ο τρόπος, η μέθοδος, ο χρόνος εφαρμογής και, κυρίως, το αποτύπωμά του στο οικονομικό, θετικό ή αρνητικό. Το βασικό πρόβλημα του προϋπολογισμού δεν είναι η κολοσσιαία αύξηση των φόρων και των περικοπών ούτε η μηδενική μείωση των εξόδων του δημοσίου. Κυρίως είναι η αμηχανία, η αδυναμία περιγραφής από μέρους της Κυβέρνησης και του οικονομικού επιτελείου ενός συνεκτικού στόχου για τη χώρα για το 2020. Ποιος είναι ο εθνικός στόχος, λοιπόν, για το 2020; Πώς τον εξυπηρετεί ο προϋπολογισμός του 2016; Φέρνοντας στα ίσα κάποιους λογαριασμούς; Είναι η περικοπή του χρέους, του Άγιου Δισκοπότηρου της κοινωνίας μας και ο στόχος της χώρας για την επόμενη τριετία; Είναι η έξοδος στις αγορές που ακούω από κάποιους όψιμους νεοφιλελεύθερους της κυβερνητικής παράταξης που τον βάζουν σαν στόχο, λες και είναι ο Σαμαράς για τους επόμενους δεκαπέντε μήνες η έξοδος στις αγορές ή είναι η μεταρρύθμιση και η ανασυγκρότηση της παραγωγικής βάσης της χώρας; Νομίζω ότι πρέπει να συμφωνήσουμε - και θα συμφωνήσουμε - ότι αυτός είναι ο εθνικός στόχος, μόνο που πρέπει να περιγραφεί και να εξειδικευθεί. Κάτι τέτοιο δεν το βλέπουμε, δυστυχώς ούτε στον προϋπολογισμό ούτε στη ρητορική της Κυβέρνησης που εξαντλείται σε γενικότητες. Διαβάζω από ένα άρθρο της «ΑΥΓΗΣ» του Γενάρη του 2015, πριν από τις εκλογές, που αφορούσε το πρόγραμμα της Θεσσαλονίκης: «Η αντιυφεσιακή πολιτική που σχεδιάζουμε με μέτρα αναπτυξιακής αναδιανομής και ανάκαμψης της οικονομίας - αύξηση του κατώτατου μισθού, μείωση των έμμεσων φόρων χάριν των άμεσων, μετατόπιση του φορολογικού βάρους από τα χαμηλά και μεσαία προς τα υψηλά εισοδήματα, αύξηση του Προγράμματος Δημοσίων Επενδύσεων, κ.λπ. - είναι μία πρόταση». Θα μπορούσε να συζητηθεί και να υπάρχουν διαφωνίες, αλλά είναι μία πρόταση. Όμως, υπάρχει στον προϋπολογισμό; Ας αρχίσουμε από το τέλος. Το Πρόγραμμα Δημοσίων Επενδύσεων είναι προσγειωμένο εκεί που βρισκόταν σε όλη την πενταετία της κρίσης. Συν ή πλην 100 εκατομμύρια ευρώ, το Πρόγραμμα Δημοσίων Επενδύσεων είναι 6,5 δισεκατομμύρια ευρώ. Το ίδιο είναι και τώρα. Νομίζω ότι είναι 6,7 δισεκατομμύρια ευρώ. Πού είναι οι εμπροσθοβαρείς επενδύσεις που είπαμε προηγουμένως και οι οποίες αποτέλεσαν πυλώνα του προεκλογικού αγώνα τον Σεπτέμβριο; Πού είναι η στήριξη της ανάπτυξης; Πού είναι τα αναπτυξιακά μέτρα στον προϋπολογισμό, έστω αυτά που πιστεύατε εσείς ότι έπρεπε να γίνουν; Η μεταφορά βαρών στα ανώτερα στρώματα; Εκτός και αν ο ορισμός «πλούσιος» είναι ο ορισμός Μανώλη Γλέζου, δηλαδή 20.000 ευρώ και πάνω οικογενειακό εισόδημα, γιατί αλλιώς δεν βρίσκονται, δεν υπάρχουν μεταφορές βαρών στα ανώτερα στρώματα. Τα 32 εκατομμύρια ευρώ από τα 2 δισεκατομμύρια ευρώ φόρων είναι η αύξηση του φόρου πολυτελείας. Για να έχουμε ένα μέτρο σύγκρισης, η προκαταβολή των αγροτών είναι 40 εκατομμύρια ευρώ. Είναι αστείο το ποσό, σε σχέση με τα υπόλοιπα. Όσον αφορά τις οριζόντιες περικοπές στις συντάξεις, μέχρι τώρα - εννοώ το 6% υπέρ υγείας στις επικουρικές - περιμένουμε με αγωνία να δούμε τις περικοπές, το βάθος και την κατανομή των περικοπών στο καινούργιο ασφαλιστικό, για το οποίο η Κυβέρνηση φαίνεται ότι δυσκολεύεται να καταλήξει και να φέρει στη Βουλή. Είναι υφεσιακή η λογική της αύξησης των εισπρακτικών μέτρων, αντί της περικοπής των δαπανών. Είναι εντελώς παλαιοκομματική η αντίληψη της περιφρούρησης των πελατειακών δικτύων στο δημόσιο υπέρ της αύξησης των άμεσων και έμμεσων φόρων, των οποίων ο λόγος χειροτερεύει. Δεν μειώνονται οι έμμεσοι φόροι, όπως έλεγε το πρόγραμμα Θεσσαλονίκης και η «ΑΥΓΗ» τον Γενάρη, αλλά αυξάνονται, σε σχέση με τους άμεσους. Αδικείται ξανά ο φτωχότερος και όχι ο πλουσιότερος μ' αυτή τη μέθοδο. Όμως, το κύριο πρόβλημα είναι ότι τα εισπρακτικά του 2016 προέρχονται κατά 90% από νέους φόρους και μόλις το 10% από μείωση των δαπανών. Είπαμε, την πελατεία στο δημόσιο δεν θα την πειράξουμε. Το χειρότερο απ' όλα δε - για να κάνω κι εγώ μία πρόβλεψη, αφού για προβλέψεις μιλάμε - είναι ότι και αυτό είναι ψεύτικο. Δεν πρόκειται να επιτευχθεί ούτε ο στόχος του 10%. Οι δαπάνες στο δημόσιο θα ξεφύγουν, όπως θα ξεφύγει όλος ο προϋπολογισμός. Ο προϋπολογισμός, κατά πάσα πιθανότητα, δεν θα τηρηθεί. Δεν νομίζω ότι υπάρχει διάθεση να τηρηθεί. Θα εκτροχιαστεί και πάρα πολύ γρήγορα. Θα φέρω μόνο δύο παραδείγματα της νοοτροπίας που θα οδηγήσει σ' αυτό. Θα αναφερθώ σε δύο χθεσινά γεγονότα. Το ένα είναι η δήλωση «φέρνω τροπολογία, αλλά δεν θα την εφαρμόσω» του Υπουργού Γεωργίας κ. Αποστόλου, η οποία δίνει χαρακτηριστικά το νόημα και το βήμα της Κυβέρνησης, σε σχέση με την Ευρωπαϊκή Ένωση και το άλλο είναι η τροπολογία για την υγεία, η οποία στην ουσία δίνει το δικαίωμα στους διοικητές των δημοσίων νοσοκομείων να τινάξουν στον αέρα τούς έτσι κι αλλιώς προβληματικούς προϋπολογισμούς. Είναι κάτι που επανέρχεται στη δεκαετία του 1990. Ξέρουμε από τότε ότι όταν επιτρέπεις δαπάνες μισθοδοσίας από τον προϋπολογισμό του νοσοκομείου από άλλους κωδικούς - τα νοσήλια κ.λπ. - γίνεται χαμός. Είχε γίνει στα νοσοκομεία, στη ΔΕΗ, παντού. Υπήρχαν παραδείγματα όπου δεν υπήρχε πετρέλαιο για θέρμανση, γιατί είχαν εκταμιευθεί τα λεφτά για τη θέρμανση για να πληρωθούν υπερωρίες. Αυτό θα γίνει ξανά τώρα. Μπορεί να βολεύει τους συναδέλφους στα νοσοκομεία, που πένονται όντως και έχουν τεράστιο πρόβλημα, αλλά θα τινάξει τους προϋπολογισμούς των νοσοκομείων στον αέρα. Αυτό το παιχνίδι, το «κοροϊδεύω την τρόικα» - γιατί περί αυτού πρόκειται - είναι φθαρμένο και είναι και sequel. Είναι το «νούμερο 2» ή το «νούμερο 3». Ξέρετε ότι στις ταινίες, η δεύτερη ή η τρίτη είναι πολύ κατώτερες του πρωτοτύπου. Το χαρακτηριστικό, μάλιστα, του συγκεκριμένου μοτίβου «κοροϊδεύουμε την τρόικα» είναι ένα. Την εξυπνάδα εναντίον του κουτόφραγκων την πληρώνει ο ελληνικός λαός στον επόμενο δημοσιονομικό κύκλο. Θα την πληρώσει, λοιπόν, ο ελληνικός λαός πολύ σύντομα, καθώς δεν θα εφαρμοστεί ο προϋπολογισμός και δεν θα είναι ένα επίτευγμα εξαπάτησης των Ευρωπαίων. Θα είναι ένα δημοσιονομικό κενό, το οποίο θα πρέπει να γίνει ξανά αντικείμενο διαπραγμάτευσης και το οποίο θα οδηγήσει σε νέα δημοσιονομικά μέτρα. Πολύ φοβάμαι ότι εκεί οδηγούμαστε. Δεν θα πω σχεδόν τίποτα για τα νοσοκομεία, γιατί, όπως είπα, δεν έχει πολύ νόημα - εξάλλου, δεν έχω και χρόνο - και εξήγησα γιατί. Οι προϋπολογισμοί είναι πλασματικοί, από τη στιγμή που εισάγονται από πίσω μηχανισμοί οι οποίοι ουσιαστικά τους υπονομεύουν. Θα σημειώσω μόνο ότι παρά τις πολυαναγγελλόμενες προσλήψεις για το 2016 τρεισήμισι χιλιάδων νέων υπαλλήλων στο Υπουργείο Υγείας, δεν υπάρχει καμμία διαφορά στο κονδύλι της μισθοδοσίας που αφορά τη μισθοδοσία του Υπουργείου Υγείας. Έχω πει ότι θα μπορούσα να σχολιάσω πάρα πολλά. Έχω πειστεί, όμως, ότι ο προϋπολογισμός είναι προσχηματικός. Δημιουργήθηκε για να αποτυπώσει το μνημόνιο με λογιστικό τρόπο, αλλά δεν πρόκειται να εφαρμοστεί, όχι για αντικειμενικούς λόγους, όχι γιατί η κοινωνία δεν αντέχει, αλλά γιατί η φοροδοτική ικανότητα των εμπόρων, των δημοσίων υπαλλήλων και όλων των υπολοίπων φορολογικών υποζυγίων δεν αντέχει. Είναι ένα επιχείρημα που είναι πολύ σοβαρό, ειδικά όταν κλιμακώνει κανείς τους φόρους πάνω σε μία ήδη δηωμένη χώρα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κυρία Πρόεδρε. Ο προϋπολογισμός δεν θα εφαρμοστεί κυρίως επειδή η Κυβέρνηση δεν σκοπεύει να τηρήσει τις δεσμεύσεις της. Επειδή όπως είδαμε και εχθές - τα βλέπουμε και κάθε μέρα - οι λογικές του ξεχειλώματος είναι ζωντανές και δρώσες, θα υπονομευτεί από την ίδια την Κυβέρνηση η δημοσιονομική πειθαρχία, με βάση την αρχή που βλέπουμε να εκφράζεται τις προηγούμενες ημέρες «νομοθετώ, αλλά δεν σκοπεύω να εφαρμόσω» ή «νομοθετώ στο υπόβαθρο, με στόχο να παραβιάσω». Έτσι, λοιπόν, μέσα από συνεχείς υπερβάσεις και υπονομεύσεις του προϋπολογισμού θα φτάσουμε πάλι εκεί που ήμασταν πριν, στο ξεχείλωμα των δαπανών και στην λογική του 2010, του 2009, του 2008, όπου ο προϋπολογισμός ήταν ένα προσχηματικό κυβερνητικό μέτρο, το οποίο δεν τηρούνταν πολύ, με την διαφορά, όμως, ότι θα χρειαστεί ξανά να πάρουμε δημοσιονομικά μέτρα με όρους πολύ χειρότερους για τον λαό και για την οικονομία, όπως πάγια συμβαίνει την τελευταία πενταετία. Σας ευχαριστώ.
Τον λόγο έχει ο κ. Οικονόμου για δεκαπέντε λεπτά.
Κυρία Πρόεδρε, η συζήτηση για τον προϋπολογισμό είναι η κορυφαία συζήτηση στο Κοινοβούλιο, καθώς είναι ο πρώτος νόμος ο οποίος καθορίζει και αποκαλύπτει τις περισσότερες φορές την κυβερνητική πολιτική. Δείχνει με καθαρό τρόπο, καθώς στηρίζεται πλέον πάνω σε αριθμούς και στον σχεδιασμό που έχει οργανώσει η Κυβέρνηση, ποια είναι η κυβερνητική πολιτική για την επόμενη χρονιά. Γι' αυτό, λοιπόν, η συζήτηση για αυτόν τον νόμο έχει ιδιαίτερη σημασία και μάλιστα, όταν αυτή η συζήτηση συμπίπτει με την περιρρέουσα ατμόσφαιρα η οποία διαμορφώνεται, ειδικά μετά το Συμβούλιο Αρχηγών που προκάλεσε ο κ. Τσίπρας περί συναίνεσης και συνεννοήσεως. Δύο λέξεις, οι οποίες πολλές φορές συγχέονται, εσκεμμένα φοβούμαι. Και αφού μου έχει κάνει την τιμή η Νέα Δημοκρατία να τοποθετηθώ πάνω στον κοινωνικό προϋπολογισμό, είναι μια μεγάλη ευκαιρία - πιστεύω - να δούμε ποιος είναι ειλικρινής, ποιος δεν υποκρίνεται και ποιος λόγος σε αυτήν την χώρα μπορεί να έχει αξία - αν μπορούμε να πούμε ότι έχει αξία - όταν είναι παραδόπιστος, υποκριτικός, ψεύτικος και ψευδεπίγραφος. Ο κ. Τσίπρας είχε το πολιτικό θράσος - και θα το εξηγήσω αυτό - να πει να υπογράψουν όλες οι πολιτικές δυνάμεις ένα κείμενο για να μην μειωθούν - λέει - οι συντάξεις. Μάλιστα, αγαπητοί συνάδελφοι του ΣΥΡΙΖΑ. Μετά, όμως, λέω μήπως έχω κάνει κανένα λάθος. Ξανακοιτάζω τα νούμερα και ξανακοιτάζω τον προϋπολογισμό, κύριε Θεωνά - ιστορικό στέλεχος του συνδικαλιστικού κινήματος και μέχρι πρότινος Διοικητής του ΙΚΑ - να δω μήπως έχω κάνει εγώ λάθος. Κοιτάζοντας, όμως, ξανά τα νούμερα, πάω στην σελίδα 123-124 και λέω, δεν θέλει να μειώσει τις συντάξεις ο καλός ο άνθρωπος ο Τσίπρας και θέλουν οι κακοί οι υπόλοιποι; Και αυτά που φέρνει ο Τσίπρας εδώ και θα τα ψηφίσετε όλοι εσείς, οι Βουλευτές του ΣΥΡΙΖΑ, τι είναι; Αυξήσεις των συντάξεων; Σταθεροποίηση των συντάξεων;
Ναι.
Αφού, λοιπόν, προτρέχετε και λέτε «ναι» - γιατί δεν έχετε μελετήσει τον προϋπολογισμό - σας ενημερώνω και σας υπενθυμίζω ότι στην σελίδα 109 θα ψηφίσετε με τα δύο χεράκια σας, όλοι σας, 711 εκατομμύρια περικοπές από τους συνταξιούχους, γιατί θα αυξήσετε τις εισφορές: 6% στην κύρια σύνταξη και 6% στην επικουρική σύνταξη για τον ΕΟΠΥΥ. Αυτά τα λεφτά δεν θα φύγουν από την τσέπη σας. Θα τα πληρώσουν οι συνταξιούχοι.
Εσείς τα δίνετε στους δανειστές;
Στην σελίδα 124 ο κ. Κατρούγκαλος ξέρετε τί λέει; Ότι 493,5 εκατομμύρια εξοικονόμησε - έχει το θράσος να λέει, εγώ λέω πετσόκομμα των συντάξεων - για την αναπροσαρμογή των συντάξεων. Δηλαδή, το ασφαλιστικό. Το ασφαλιστικό είναι εδώ, ισχυρίζομαι εγώ. Το ασφαλιστικό σήμερα θα το ψηφίσετε. Αγαπητοί συνάδελφοι, 102 εκατομμύρια για την αύξηση στις εισφορές του ΟΓΑ είναι αύξηση στην τσέπη των συνταξιούχων του ΟΓΑ ή μείωση στις συντάξεις του ΟΓΑ; Αύξηση των εισφορών 102 εκατομμύρια! Ο κ. Τσίπρας εννοεί να υπογραφεί κείμενο όλων των πολιτικών Αρχηγών για να μην μειωθούν οι συντάξεις; Γιατί στην σελίδα 124 κόβει με θράσος, με απύθμενο και ανάλγητο τρόπο, 223 εκατομμύρια από τα ΕΚΑΣ. Τολμήσατε να κόψετε το ΕΚΑΣ σε εβδομήντα χιλιάδες συνταξιούχους που το έπαιρναν, τους χαμηλοσυνταξιούχους; Κι έρχεστε και ζητάτε κείμενο για να μην κοπούν οι συντάξεις; Στην σελίδα 124, 223 εκατομμύρια! Σε αυτόν τον προϋπολογισμό; Στον προϋπολογισμό των «κακών κυβερνήσεων της δεξιάς»; Σε ποιον προϋπολογισμό τα διαβάζω; Στον σημερινό προϋπολογισμό. Διαβάστε το κι εσείς να ανοίξετε τα ματάκια σας. Στην σελίδα 123, τα 188 εκατομμύρια που κόβετε από τις συντάξεις του δημοσίου ο κ. Τσίπρας τα κόβει ή η «κακιά Αντιπολίτευση»; Γελάει ο κ. Αλεξιάδης. Τα έχω πει και στην επιτροπή και περιμένω κάποιες απαντήσεις. Ελπίζω σήμερα στην Ολομέλεια να κάτσει να συζητήσει. Ποιος τα κόβει, λοιπόν, αυτά τα 188 εκατομμύρια; Ο θρασύτατος Τσίπρας, ο οποίος λέει «δεν θα κόψω τις συντάξεις. Να υπογράψουμε το κείμενο». Κι έρχεται και κόβει ο ίδιος μέσα στο 2016. Γι' αυτό λέω, κύριε Αλεξιάδη, ότι το ασφαλιστικό είναι σήμερα εδώ. Στην σελίδα 124, κόβετε 87 εκατομμύρια για την εφαρμογή συντελεστή προσαρμογής και 78 εκατομμύρια για την επίδραση της μείωσης των πρόωρων συντάξεων στο εφάπαξ. Ξέρετε πόσα είναι αυτά; Είναι 165 εκατομμύρια. Ποιος τα κόβει; Ο Τσίπρας.
Σύνολο;
Θα το βγάλουμε το σύνολο. Την σούμα θα την βγάλουμε. Θα σας έρθει ο λογαριασμός. Θα σας έρθει και πολιτικά. Θα σας έρθει με πολλούς τρόπους. Επίσης, στην σελίδα 124, 16 εκατομμύρια για την προσαρμογή, κατάργηση της απόδοσης της κατώτατης σύνταξης στους κάτω των εξήντα επτά ετών. Ποιος τα κόβει αυτά; Ο δίδυμος αδελφός του Τσίπρα ή ο ίδιος; Και βλέπω εδώ άλλα 29 εκατομμυριάκια θεσμοθέτηση αντικινήτρων πρόωρης συνταξιοδότησης. Άλλα 29 εκατομμύρια κόψιμο. Σύνολο; Σαράντα πέντε. Ποιος τα κόβει αυτά; Ο άνδρας, λοιπόν, που κάνει αυτά τα εγκλήματα εδώ, που έχει το θράσος και κόβει 1.850.000.000 μέσα στο 2016, δεν δικαιούται να ομιλεί. Όχι μόνο γιατί με θρασύτητα μίλησε για «τα σκυλιά που ουρλιάζουν», αλλά πρέπει να μας πει ποιον ρόλο έχει ο ίδιος. Και τι είναι ο ίδιος. Και τι κάνουν «τα σκυλιά» και τι κάνουν «τα καραβάνια». Έχω και άλλα τραγούδια να του πω εγώ.
Καβάλα στο άλογο.
Αλλά, προσέξτε να δείτε. Να τελειώσουμε εδώ; Σταματάει εδώ το έγκλημα της «πρώτης φοράς αριστερά» με την δεύτερη φορά προϋπολογισμό που φέρνετε, ο οποίος πετσοκόπτει το κοινωνικό κράτος; Για πείτε μου. Ψηφίσατε πέρυσι ως πρώτο νόμο για την ανθρωπιστική κρίση, όταν αναλάβατε την Κυβέρνηση και δώσατε 200 εκατομμύρια. Ήταν μια σπουδαία κίνηση, καθώς τα 455 εκατομμύρια του 2014 που έδωσε ο Σαμαρά ήταν λίγα. Εσείς δώσατε 200 εκατομμύρια. Αλλά, τέλος πάντων, τόσα είχατε, τόσα δώσατε. Είχατε δεσμευτεί ότι κάθε χρονιά θα δίνετε 200 εκατομμύρια. Πέρυσι απαντήσατε για φέτος, για το 2015. Απαντήσατε στον Σταϊκούρα ότι θα είναι 100 εκατομμύρια τελικά. Και φέτος δεν υπάρχει ούτε ένα ευρώ στον προϋπολογισμό. Θα τα δώσετε;
Όχι.
Όχι; Καλά κάνετε. Αν βρίσκετε κορόιδα και τους φορτώνετε στο κεφάλι τον λογαριασμό, καλά κάνετε. Τα διακόσια έγιναν εκατό και τα εκατό έγιναν μηδέν. Αυτό, για να αποκαλύπτεται ο καθένας τι κάνει. Τα 105 εκατομμύρια που κόβετε από τα επιδόματα της θέρμανσης είναι μια δίκαιη κοινωνική πολιτική; Είχα ρωτήσει εδώ τους συναδέλφους για το glow back, που όταν εφαρμόστηκε για τον ΕΟΠΥΥ, ήταν - πώς το είχατε πει; - το λάβαρο του φιλελευθερισμού, που κόβει τα φάρμακα από το φτωχό συμπολίτη μας. Όταν φέτος πανηγυρίζετε γιατί το εφαρμόζετε και στα νοσοκομεία, πόσα λάβαρα νεοφιλελευθερισμού πρέπει να σας δώσουμε για να κρατήσετε; Όταν το έκανε η «κακιά δεξιά», ήταν το λάβαρο του νεοφιλελευθερισμού που κόβει το φάρμακο από τον φτωχό πολίτη. Φέτος το φέρνετε και στα νοσοκομεία. Και ρωτώ: Πόσα λάβαρα του νεοφιλελευθερισμού πρέπει να σηκώσετε για να πάρετε εύσημα; Μήπως ο κ. Μάρδας, ο συνάδελφος του κ. Αλεξιάδη, αποκατασταθεί εις στην ιστορία, καθώς όψιμα και αυτός έκρυβε έναν πολύ δυνατό μνημονιακό; Εγώ, κύριε Αλεξιάδη, θα επαναφέρω το ερώτημα.
Πόσα κόψατε εσείς; Κόψατε 40%.
Στις σελίδες 109 και 111 γράφετε 711 εκατομμύρια υπέρ του ΕΟΠΥΥ. Είναι οι λεγόμενες αυξήσεις των εισφορών 6% στις κύριες και 6% στις επικουρικές συντάξεις. Σύνολο επτακόσια έντεκα. Πάω στον κωδικό του ΕΟΠΥΥ και βλέπω ότι είναι 274 εκατομμύρια. Μπορείτε να μας εξηγήσετε πού πάνε τα 437 εκατομμύρια; Θα κλείσετε άλλη τρύπα; Θα τα βάλετε στην τσέπη και θα φύγετε; Θα τα δωρίσετε σε κανέναν άλλον, σε κανένα άλλο κράτος; Τί θα τα κάνετε τα 437 εκατομμύρια; Πού θα πάνε; Πρέπει να πείτε την αλήθεια και να είστε καθαροί προς τον λαό. Βάζετε αύξηση εισφορών για τον ΕΟΠΥΥ. Πηγαίνετε, αγαπητέ συνάδελφε, στον κωδικό στη σελίδα 111 και θα δείτε ότι ο ΕΟΠΥΥ έχει 274. Πού είναι τα άλλα 437; Αυτό είναι δημιουργική λογιστική ή όχι; Αυτό είναι εξαπάτηση του ελληνικού λαού ή όχι; Η στάση πληρωμών προς το κοινωνικό κράτος είναι μεγαλειώδης. Το 2012 είχαμε 8,7 δισεκατομμύρια ληξιπρόθεσμων. Το 2014 πήγαμε στα 3,8 δισ. και φέτος - ω του θαύματος - στα 6 δισεκατομμύρια. Δηλαδή σε έναν χρόνο αυξήσατε τα ληξιπρόθεσμα κατά 60%. Θα μου πεις. Και τι τρέχει; Δεν πειράζει, άστο να τα πληρώσουν οι κουτοί επιχειρηματίες και ας κλείσουν και κάποιες επιχειρήσεις! Τώρα αν βγουν και κάποιοι στην ανεργία, δεν πειράζει! Όμως, από τα 6 δισεκατομμύρια, δηλαδή 2,2 δισ. αύξηση μέσα σε μία χρονιά ληξιπρόθεσμων, τα 4 δισεκατομμύρια όλως τυχαίως, κύριε Αλεξιάδη, βρίσκονται στον χώρο του κοινωνικού κράτους, στα ασφαλιστικά ταμεία, στα νοσοκομεία, τα επιδόματα. Εκεί είναι τα 4 δισ. Δεν έχετε πληρώσει δηλαδή φαρμακοποιούς, δεν έχετε πληρώσει γιατρούς, διαγνωστικά κέντρα, δεν έχετε πληρώσει μία σειρά κύκλων εργασιών και νομικών προσώπων, με αποτέλεσμα να μένει πίσω η οικονομία και όλα να μπλοκάρουν. Είναι αλληλένδετα αυτά και συγκοινωνούντα δοχεία. Βλέπω και τον κ. Γιαννάκη εδώ από την Πρέβεζα, ο οποίος μου έλεγε πριν από λίγο ότι κλείνει το Νοσοκομείο της Πρέβεζας. Δεν έχει να πληρώσει τίποτα. Κάναμε και μία συζήτηση. Εναντιωθήκατε όταν σας είπα στην επιτροπή για τα αστυνομικά τμήματα, μιλήσατε περί μειώσεως κόστους. Σας ρώτησα αν γι' αυτό κλείνετε τα αστυνομικά τμήματα και εναντιωθήκατε και εξαγριωθήκατε. Δεν πρέπει. Τα αστυνομικά τμήματα, δηλαδή η ασφάλεια του πολίτη, δεν πρέπει να μπαίνει στη μνημονιακή ζυγαριά αυτών οι οποίοι προσπαθούν να εξοικονομήσουν, εις βάρος ακόμα και του στοιχειώδους δικαιώματος της ασφάλειας. Τι δεν έχετε λογαριάσει σε αυτόν τον προϋπολογισμό, κύριε Αλεξιάδη; Σας απευθύνομαι γιατί είστε και Υπουργός του οικονομικού επιτελείου. Τις δικαστικές αποφάσεις για τις συντάξεις στρατιωτικών και δικαστικών τις έχετε υπολογίσει; Υπάρχουν δικαστικές αποφάσεις. Έχετε δεσμευτεί ότι θα τις πληρώσετε. Και μη μου πείτε για το 1 δισ., που είναι στη σελίδα 77, στα αποθεματικά του προϋπολογισμού, γιατί από ό,τι ακούμε και ξέρουμε, είναι 2,5 δισ. οι αποφάσεις αυτές. Κάτι σας λείπει. Τις συντάξεις που εκκρεμούν να εκδοθούν τις έχετε υπολογίσει; Είναι τριακόσιες χιλιάδες. Τρίτον - να το πω και το τρίτο; - αυτά που μαζέψατε το καλοκαίρι, τα ταμειακά διαθέσιμα από τα ταμεία, θα τα επιστρέψετε; Σε ποια ζωή; Το λέω γιατί κουνάτε το κεφάλι, κύριε Παπαδόπουλε, και σε ό,τι λέω, λέτε «ναι». Σε ποια ζωή θα τα επιστρέψετε; Φέτος, του χρόνου; Τα ταμειακά διαθέσιμα, λέω, όχι τα αποθεματικά. Το λέω γιατί μπερδεύουν κάποιοι συνάδελφοι εδώ τις ορολογίες. Λέω για το ρευστό που είχαν τα ταμεία, για να κάνετε τη μεγαλειώδη και σπουδαία, την «ηρωική» διαπραγμάτευσή σας. Είναι ένα καλό ποσό. Θα τα μαζέψετε; Θα τα επιστρέψετε πίσω; Δεν τα βλέπω πουθενά στον προϋπολογισμό. Και βλέπω τους διοικητάς των ταμείων - που εσείς έχετε διορίσει τους περισσότερους - να ωρύονται και να λένε «Δεν έχω να πληρώσω». Σπάει, βέβαια, και ο κουμπαράς για το επικουρικό του ΕΤΕΑ - το ξέρετε αυτό - και ρευστοποιούνται 2 εκατομμύρια μερίδια, για να πληρώσει τις συντάξεις του Δεκεμβρίου. Τα μάθατε τα νέα; Οι επικουρικές συντάξεις τον Δεκέμβριο θα πληρωθούν γιατί 2 εκατομμύρια μερίδια βγήκαν μπιρ παρά, αφού έχετε πάρει τα διαθέσιμα. Δώστε τα διαθέσιμα που χρωστάτε. Και βέβαια, για εμένα είναι ένα σπουδαίο και πολύ σκληρό έγκλημα όταν βάζετε χέρι στο ΑΚΑΓΕ. Το Ταμείο Αλληλεγγύης των Γενεών για το ασφαλιστικό μας σύστημα δεν μπορείτε να το λεηλατείτε με αυτόν τον αισχρό τρόπο, παίρνοντας 435 εκατομμύρια το 2015 και 435 εκατομμύρια το 2016. Παίρνετε 900 εκατομμύρια, κοντά 1 δισεκατομμύριο, από τις επόμενες γενιές, και φυσικά είναι κατανοητό ότι οι νεότεροι σε ηλικία έχουν ένα ζοφερό μέλλον με εσάς στην Κυβέρνηση. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Οι προβλέψεις σας για την ανεργία θα έλεγα ότι είναι λίγο καλύτερες, αν αυτή ήταν στάσιμη, με 0,4% πτώση της απασχόλησης, αν δεν σας διαψεύδανε για άλλη μια φορά τα πράγματα. Πέσατε έξω. Η ΕΛΣΤΑΤ σας δίνει 1,1%. Τόσο δεν είναι; Μόνο που για την τρέχουσα κατάσταση δεν μπορείτε να συμβαδίσετε με την πραγματικότητα. Η ΕΛΣΤΑΤ λέει 1,1% ύφεση. Εσείς είχατε μηδενικό στον προϋπολογισμό. Αυτό θα μεταφερθεί στο 2016. Για πείτε μου τώρα, την έχετε στάσιμη την ανεργία και 0,4% πτώση της απασχόλησης ή με τα νέα δεδομένα θα ξανανέβει η ανεργία και θα πάρει τον ανήφορο, που ήδη τον έχει πάρει και χάνουμε άλλη μία χρονιά σε αυτή την υπόθεση; Έχετε κάποια κονδύλια πέρα από αυτά τα 120 στον ΟΑΕΔ, τα οποία εκ των πραγμάτων δεν θα παίξουν κανέναν ρόλο για την αύξηση προγραμμάτων επιμόρφωσης; Έχετε καμμιά απάντηση; Σας ρωτάω, γιατί σε ολόκληρο προϋπολογισμό δεν βλέπω μία απάντηση, ένα ζήτημα να τίθεται για το πώς θα αντιμετωπιστεί η ανεργία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγο χρόνο ακόμα μπορώ να έχω, κυρία Πρόεδρε;
Πόσο θέλετε, κύριε συνάδελφε;
Νομίζω ότι σε δύο λεπτά θα τα έχω τελειώσει όλα. Το ελάχιστο εγγυημένο εισόδημα το έχετε στο μυαλό σας; Ως ευχολόγιο το έχετε. Καταλαβαίνετε βέβαια ότι το ελάχιστο εγγυημένο εισόδημα που το έχετε στο μυαλό σας ξέρετε πώς θα το πληρώσετε; Στην σελίδα 44 λέτε ότι μπορεί να βρεθεί με κάποιες περικοπές το 0,5% του ΑΕΠ, δηλαδή 900 εκατομμύρια. Κάνετε μία ευχή, προσεύχεστε, κάνετε τον σταυρό σας και λέτε ότι «εγώ μπορώ να βρω 900 εκατομμύρια κάνοντας περικοπές». Τι θα περικόψετε; Ή δεν θα κάνετε το ελάχιστο εγγυημένο εισόδημα ή θα περικόψετε. Θα περικόψετε και άλλες συντάξεις και άλλα επιδόματα; Πάλι θα περικόψετε, για να δώσετε το ελάχιστο εγγυημένο εισόδημα; Ποια είναι η πολιτική σας; Στηρίζεται πάνω στο ελάχιστο εγγυημένο εισόδημα ή στην περικοπή των συντάξεων; Καλά, δεν συζητάω για τις εργοδοτικές εισφορές. Θα το πάρετε πίσω. Εδόθησαν οι εντολές εχθές εις το συνέδριο. Και βέβαια, επειδή έχετε κάποιους προϋπολογισμούς με τις ρυθμίσεις των εκατό δόσεων όπου πέφτουν έξω όλες αυτές οι ρυθμίσεις και επειδή δεν πάνε καλά, κοιτάχτε λίγο τα έσοδά σας σε αυτόν τον τομέα, δηλαδή τις διευκολύνσεις που δίνετε. Επειδή πολλές εταιρείες δεν θα έχουν τη δυνατότητα, καταλαβαίνετε βέβαια ότι τα έσοδα που έχετε προϋπολογίσει δεν θα πιαστούν. Βρείτε κανένα ισοδύναμο. Από τη λίστα Λαγκάρντ 2,5 δισ. είχατε πει ότι θα εξοικονομούσατε. Δεν το είπατε εσείς προσωπικά αλλά ο κ. Νικολούδης. Ο κ. Νικολούδης, ο Υπουργός Καταπολέμησης της Διαφθοράς, με το που εμφανίστηκε εδώ είπε: «2,5 δισ. θα φέρω στα ταμεία». Πηγαίναμε στα πάνελ κι είχαμε τους συριζαίους κάθε μέρα να λένε: «Εμείς θα μαζέψουμε τη φοροδιαφυγή και τη διαφθορά». Μιλούσατε για 2,5 δισεκατομμύρια. Εντάξει, μαζέψτε την. Ποιος θα πει όχι; Έχουμε πιάσει Δεκέμβριο και έχουμε μηδέν στο πηλίκο. Κανένα ευρώ στο ταμείο. Τι θα γίνει, βρε παιδιά; Θα μαζέψετε κανένα φράγκο από τη λίστα Λαγκάρντ ή είναι δύσκολη;
Και διαγραφές χρεών πάνω από 1 εκατομμύριο.
Εσείς πόσα μαζέψατε;
Έκανα ερώτηση στον αγαπητό Αλεξιάδη…
Ολοκληρώστε, κύριε Οικονόμου.
Ναι, τελειώνω. Έκανα ερώτηση στον κ. Αλεξιάδη και του λέω: «Οι προηγούμενοι δεν τα πήγαν και πολύ καλά!» - για να μην λέμε πράγματα που δεν στέκουν - «Εσείς όμως που το είχατε κάνει λάβαρο…» Τριάντα επτά ελέγχους, κύριε Θεωνά,…
Χαμογελάτε, αλλά υπάρχουν.
Τριάντα επτά ελέγχους το 2015;
Όλα υπάρχουν. Άμα θες, έλα να στα δώσω. Ήταν 38 εκατομμύρια από έναν μόνο…
Μην κάνετε διάλογο.
Είδατε που τα έχουμε μπερδέψει; Άμα ήμασταν στα στέκια της νεολαίας, θα έλεγα τι είχαμε μπερδέψει, αλλά επειδή είμαστε εδώ και σεβόμαστε το χώρο, θα σας πω ,λοιπόν, ότι για τη λίστα Λαγκάρντ κάνατε τριάντα επτά ελέγχους - έτσι μου είχε απαντήσει ο αγαπητός μου κ. Αλεξιάδης - σε ολόκληρη τη χρονιά! Για ρωτήστε τον κ. Αλεξιάδη, όταν θα πάρει τον λόγο, πόσα μάζεψε και έβαλε στο ταμείο. Όσο για τα 37 εκατομμύρια, έχετε μπερδέψει τα πράγματα. Κύριε Θεωνά, σας σέβομαι πολύ και το ξέρετε, αλλά τα 37 εκατομμύρια είναι άλλη υπόθεση. Και δεν ξέρω για ποιον λέτε. Μήπως λέτε τα 180 εκατομμύρια χαριστικές διατάξεις για να κλείσουν υποθέσεις; Αλλά το ανοίγουμε το πράγμα και πάει μακριά. Εγώ είπα για τη λίστα Λαγκάρντ, γιατί με ταλαιπώρησε εμένα προσωπικά εννιά μήνες στην εξεταστική επιτροπή. Είχα την Κωνσταντοπούλου, τον Δρίτσα και τον Κοντονή να ωρύονται, μαζί και εγώ να λέω «φέρτε τα λεφτά», να κάνουμε παρεμβάσεις και να ζητάμε από τους προηγούμενους τα λεφτά. Κάνανε εκατόν πενήντα οκτώ ελέγχους μέσα στο 2014. Στο 2015 τριάντα επτά ελέγχους. Γιατί; Φοβάστε τίποτα; Έχετε να κρύψετε τίποτα; Δεν πρέπει να πάρετε τα λεφτά από τη λίστα Λαγκάρντ, από τη λίστα Λιχτενστάιν από τις λίστες των offshore; Πενήντα χιλιάδες εμβάσματα ήταν. Τι κάνουμε για αυτό;
Ελάτε, κύριε Οικονόμου. Τώρα δεν μιλάτε για τον προϋπολογισμό! Τελειώσατε!
Δεν είναι ο προϋπολογισμός τα λεφτά και τα ισοδύναμα; Κλείνω, κυρία Πρόεδρε και σας ευχαριστώ για την ανοχή σας. Αυτό που έχουμε να πούμε εμείς ως Νέα Δημοκρατία είναι ότι φυσικά και δεν ψηφίζουμε έναν τέτοιο ανάλγητο προϋπολογισμό. Το πρόγραμμα της Νέας Δημοκρατίας - δεν πρόλαβα να σας το εξιστορήσω στην ομιλία μου, αλλά είναι πολύ σημαντικό - έχει διεξόδους και δυνατότητες μιας πραγματικής κοινωνικής πολιτικής και όχι μέσα από ένα άδικο και πελατειακό κράτος. Θα το καταθέσουμε, λοιπόν, στα Πρακτικά, ώστε οι απορημένοι και περίεργοι της Αιθούσης να καθίσουν να το διαβάσουν. Σας ευχαριστώ πολύ.
Κυρία Πρόεδρε, θα ήθελα τον λόγο για ένα λεπτό.
Ορίστε, κύριε Υπουργέ, έχετε τον λόγο για ένα λεπτό.
Σίγουρα είναι θεμιτή και η κριτική και είμαστε εδώ για να συζητήσουμε αναλυτικά τα θέματα του προϋπολογισμού. Βεβαίως, δεν είμαστε εδώ για να κάνουμε μια συζήτηση και να καταγραφεί σε κάποια Πρακτικά και να μείνουν στον ιστορικό του μέλλοντος, αλλά για να δώσουμε απαντήσεις σ' αυτά που απασχολούν τους πολίτες και την κοινωνία σήμερα. Εμείς θα είμαστε πολλές ώρες εδώ και θα απαντήσουμε με τις ομιλίες μας. Όμως, θέλω να σταθώ μόνο σε δυο σημεία. Όταν γίνεται κριτική στην κυβερνητική πολιτική, πρέπει ταυτόχρονα να γίνεται και πρόταση σχετικά με το τι προτείνουμε απέναντι στην κυβερνητική πολιτική.
Κατέθεσα την ομιλία μου!
Η Κυβέρνηση, κατά τη γνώμη της Αντιπολίτευσης, έχει την πιο καταστροφική, την πιο αδιέξοδη και την πιο αντιαναπτυξιακή πολιτική. Τα έχετε πει όλα με τους καλύτερους χαρακτηρισμούς. Όμως, ποια είναι η απάντηση; Προσέξτε πολύ καλά και είναι σημαντικό να καταλάβει ο ελληνικός λαός ποια είναι η απάντηση. Όσον αφορά τα θέματα των ασφαλιστικών ταμείων, η κριτική στην Κυβέρνηση είναι η επιστροφή στο χθες, στο PSI, στις περίεργες διοικήσεις των ασφαλιστικών φορέων, σε κάτι ομόλογα που τα ψάχνει η δικαιοσύνη. Αυτή είναι η πρόταση της Αντιπολίτευσης. Η κριτική στο σήμερα είναι η επιστροφή στο χθες, σε όλο αυτό που μας οδήγησε εδώ. Διότι μένει αναπάντητο ένα πολιτικό ερώτημα. Πώς οδηγήθηκε το ασφαλιστικό μας σύστημα εδώ; Έγινε σεισμός, πλημμύρα, καταστροφή μέσα από μια πολιτική; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Δεύτερον - και κλείνω, κυρία Πρόεδρε - γίνεται μια κριτική στα θέματα της φοροδιαφυγής και επανέρχεται μια επιχειρηματολογία για τη λίστα Λαγκάρντ. Μήπως έχετε ξεχάσει ότι εδώ μέσα στη Βουλή έχουμε ζητήσει επανειλημμένα και δεν απαντάται το ερώτημα «τι κάνατε το 2010, το 2011 και το 2012;». Πού ήταν η Λίστα; Ποιος έχει την πολιτική, την ποινική και την πειθαρχική ευθύνη;
Και πρέπει να κάνετε τα ίδια και εσείς;
Εμείς τι κάναμε, ακριβώς επειδή δεν είμαστε ίδιοι; Δεν είμαστε ίδιοι, δεν μας κρατάει κανένας και δεν χρωστάμε σε κανέναν! Η λίστα Λαγκάρντ…
Περιμένουμε τα ονόματα! Πες μου για τον εκατομμυριούχο που συζητάμε! Δεν λες τίποτα! Άφησέ τα αυτά!
Περιμένω, κύριε Βουλευτά με την προϋπηρεσία που έχετε στο χώρο του Υπουργείου Οικονομικών…
Πες ονόματα! Περιμένουμε τα ονόματα!
Ηρεμία, κύριοι συνάδελφοι! Είναι ακόμα 10.30΄ το πρωί! Έχουμε καιρό να ανέβουν οι τόνοι!
Περιμένω, κύριε Βουλευτά, να απαντήσετε με την εμπειρία που έχετε από το Υπουργείο Οικονομικών, σχετικά με το πού ήταν τρία χρόνια η λίστα!
Σου έχουμε κάνει τρεις φορές ερώτηση και δεν απαντάς!
Κύριε Κουτσούκο, είναι πολύ νωρίς για να έχετε ανέβει τόσο! Σιγά - σιγά!
Με προκαλούν, κυρία Πρόεδρε!
Κλείνοντας, λοιπόν, εμείς επειδή δεν είμαστε ίδιοι,…
Ακριβώς!
…η λίστα που ήρθε από τη Ρηνανία, Βεστφαλία είναι ήδη στους οικονομικούς εισαγγελείς, μαζί με επιχειρησιακό σχέδιο και δεσμευόμαστε ότι θα ενημερώνουμε κάθε μήνα τη Βουλή για την πορεία του ελέγχου. Εκεί είναι η διαφορά μας!
Αυτά παραγράφηκαν τώρα!
Κυρία Πρόεδρε, θα ήθελα τον λόγο.
Κύριε Σταϊκούρα, δεν θα τελειώσουμε έτσι! Ο ένας μιλάει είκοσι λεπτά, απαντάτε. Αφήστε να προχωρήσει λίγο ο κατάλογος.
Έχω το δικαίωμα, κυρία Πρόεδρε!
Τι θέλετε, κύριε Σταϊκούρα;
Έχω το δικαίωμα να μιλήσω, κυρία Πρόεδρε, ως εισηγητής.
Για ποιο θέμα;
Γι' αυτό που συζητάμε, κυρία Πρόεδρε! Για ένα λεπτό θέλω τον λόγο, κυρία Πρόεδρε!
Ορίστε, έχετε τον λόγο για ένα λεπτό.
Πράγματι - και πρέπει να συμφωνήσουμε σ' αυτήν την Αίθουσα - το πρόβλημα της φοροδιαφυγής είναι διαχρονικό και διατοπικό. Και θα πρέπει όλα τα κόμματα να συμβάλλουμε προς αυτήν την κατεύθυνση. Όμως, θα πρέπει να αποδεχθούμε, κύριε Υπουργέ και τι έχει γίνει στο παρελθόν. Επειδή αναφερθήκατε στο τι έχει γίνει, λοιπόν, θέλω να σας πω ότι αυτά που αναφέρατε είχαν γίνει από τους προηγούμενους. Θέλω να σας πω ότι το ΣΔΟΕ και η φορολογική διοίκηση είχαν ολοκληρώσει, τα χρόνια που εσείς αναφέρατε, τις προπαρασκευαστικές εργασίες για τον έλεγχο της εν λόγω Λίστας και οι σχετικές λίστες είχαν πάει τότε - το 2012 και 2013- στους οικονομικούς εισαγγελείς. Πράγματι, δεν είμαστε ικανοποιημένοι από το αποτέλεσμα. Όμως, σε κάθε περίπτωση, το αποτέλεσμα της περιόδου 2013-2014 ήταν καλύτερο από το αποτέλεσμα του 2015. Και αυτό για να λέμε όλα τα στοιχεία. Δεύτερη παρατήρηση. Θα πρέπει κάποια στιγμή στη συζήτηση να θέσουμε και το ζήτημα τού πόσες διαγραφές χρεών έχουν γίνει γι' αυτούς που χρωστάνε πάνω από 1.000.000 ευρώ με τη ρύθμιση την οποία κάνατε. Μάλιστα, πρόκειται για διαγραφές χρεών σ' αυτούς που χρωστούσαν πριν την κρίση. Δεν ήταν, δηλαδή, πρόβλημα της κρίσεως οι οφειλές προς το δημόσιο. Τέλος, η προηγούμενη κυβέρνηση ανέλαβε και μια άλλη πρωτοβουλία. Άνοιξε έναν λογαριασμό στην Τράπεζα της Ελλάδας, στον οποίο κατατίθενται χρήματα από εγκληματικές ενέργειες. Η προηγούμενη κυβέρνηση εισέπραξε 37.000.000 ευρώ, ενώ εσείς, με βάση τον προϋπολογισμό 3.500.000 εκατομμύρια ευρώ. Σας ευχαριστώ πολύ.
Κυρία Πρόεδρε, θα ήθελα τον λόγο.
Ορίστε, κύριε Υπουργέ, έχετε τον λόγο. Όμως, έτσι δεν θα τελειώσουμε!
Κυρία Πρόεδρε, δεν θέλω να πυροδοτήσω οποιαδήποτε αντιπαράθεση. Θέλω απλά να μιλήσω με στοιχεία. Κρούετε ανοιχτές θύρες. Το Υπουργείο Οικονομικών κατέθεσε τα στοιχεία στη Βουλή, από τα οποία προκύπτει η πορεία των ελέγχων για τη λίστα Λαγκάρντ. Δεν ήταν κάποιο κρυφό μυστικό που διέρρευσε. Και εμείς είπαμε ότι δεν είμαστε ικανοποιημένοι από αυτό που έγινε το 2015 στη λίστα Λαγκάρντ. Εμείς το είπαμε! Είναι γραμμένο στα Πρακτικά της Βουλής!
Συμφωνούμε!
Μπερδεύετε δύο διαφορετικά πράγματα και αποφεύγετε να απαντήσετε σε κάτι. Εγώ θα είμαι εδώ όλες τις μέρες του προϋπολογισμού και περιμένω απάντηση. Το ερώτημα είναι ένα: Εμείς, όταν πήραμε τη λίστα Ρηνανία, Βεστφαλία, δεν την πήραμε ούτε στο γραφείο του Αναπληρωτή Υπουργού ούτε του Υπουργού ούτε του ΓΓΔΕ. Από την αρμόδια υπηρεσία πήγε στους οικονομικούς εισαγγελείς. Αυτή είναι η πολιτική μας. Το πολιτικό ερώτημα είναι τι κάνατε εσείς. Πήρε το πολιτικό πρόσωπο τη λίστα,…
Την κλείδωσε!
…την έκανε ό,τι την έκανε, την είχε τρία χρόνια στο γραφείο του…
Έγινε Ειδικό Δικαστήριο!
…και μετά από τρία χρόνια την παρέδωσε στις αρμόδιες υπηρεσίες. Το 2010, το 2011 και το 2012…
Εκρίθησαν αυτά!
Αφήστε τα «εκρίθησαν». Θα μπορούσαμε…
Έγινε Ειδικό Δικαστήριο!
Εκρίθησαν και συμφωνείτε, δηλαδή, ότι τα έκανε καλά, κύριε Οικονόμου!
Έγινε Ειδικό Δικαστήριο, λέω!
Κλείνω μ' αυτό το θέμα, γιατί νομίζω ότι έγινε σαφές. Δεύτερον, επειδή επανέρχεται το θέμα των εκατό δόσεων και χρησιμοποιείται συνέχεια το ίδιο επιχείρημα, θέλω να σας πω ότι έχω καταθέσει τον σχετικό πίνακα στη Βουλή και θα αναγκαστώ να τον καταθέσω ξανά. Όσον αφορά τη ρύθμιση των εκατό δόσεων, διότι εδώ ερχόντουσαν κάποιοι συνέχεια και έλεγαν «φέρε μας τα στοιχεία πάνω από 1.000.000», σας λέω ότι τα φέραμε, τα καταθέσαμε. Όσον αφορά τη ρύθμιση των εκατό δόσεων, λοιπόν, πάνω από το 1.000.000 είναι το 0,03%! Από αυτούς που έχουν…
Δεν λέτε το ποσό!
Μισό λεπτό! Το 0,03% από τα 6 δισεκατομμύρια 264 εκατομμύρια που έχουν υπαχθεί στη ρύθμιση, πάνω από ένα εκατομμύριο είναι τα 756 εκατομμύρια! Ξέρετε στο ποσό που εισπράχθηκε από τη ρύθμιση, από το 0,03%, τι ποσό πήραμε; Το 19,6%! Ρωτώ, λοιπόν: Όσον αφορά το διαρκές επιχείρημά σας «διαγράψατε, κάνατε, ράνατε, δείξατε», τι δείχνουν τα στοιχεία; Με το 0,03% που υπαγάγαμε στη ρύθμιση για χρέη πάνω από ένα εκατομμύριο, πήραμε το 20% της ρύθμισης! Ήταν πετυχημένο ή αποτυχημένο αυτό;
Μα, είναι προφανής η απάντηση!
Κυρία Πρόεδρε, θα ήθελα τον λόγο.
Δεν γίνεται, κύριε συνάδελφε. Τελειώνει εδώ αυτός ο κύκλος. Το λόγο έχει ο κ. Παυλίδης για δεκαπέντε λεπτά. Τα δεκαπέντε λεπτά είναι αρκετά επαρκής χρόνος για να αναπτύξει ο καθένας τις απόψεις του για τον προϋπολογισμό. Θα είμαι εξαιρετικά αυστηρή στο χρόνο.
Κυρίες και κύριοι Βουλευτές, όπως είπα και στην ομιλία μου στην Επιτροπή Οικονομικών, ο πρώτος προϋπολογισμός αυτής της Κυβέρνησης κουβαλά και ενσωματώνει στο DNA του όλους τους αρνητικούς δείκτες και όλους τους αρνητικούς αριθμούς της διακυβέρνησης 2010 και 2014. Αυτές είναι, η μείωση του ΑΕΠ κατά είκοσι πέντε ποσοστιαίες μονάδες, η αύξηση του λόγου του χρέους προς το ΑΕΠ κατά πενήντα ποσοστιαίες μονάδες και η αύξηση της ανεργίας κατά δεκαεπτά ποσοστιαίες μονάδες! Κουβαλά φυσικά τις συνέπειες και τις αρνητικές επιπτώσεις που κρύβονται πίσω από αυτούς τους αριθμούς και τα ποσοστά: βαθιά ύφεση, υπο - επένδυση, χαμηλή ζήτηση και κατανάλωση, μαύρη εργασία, απώλεια πόρων προς τα ασφαλιστικά ταμεία, δημοσιονομικά μέτρα για την αντιμετώπιση των ελλειμμάτων. Θα είναι τουλάχιστον αφελής όποιος υποστηρίζει ότι τέτοια οικονομικά μεγέθη και τέτοια αρνητικά ποσοστά εξαντλούν την επιρροή τους σε μια χρονιά και δεν επηρεάζουν μακροπρόθεσμα την πορεία μιας οικονομίας. Θα ήταν τουλάχιστον αφελής ή άσχετος από τη γενική οικονομική θεωρία, ακόμα και επιπέδου λυκείου. Δεν το κρύψαμε, όμως, παράλληλα, ότι αυτός ο προϋπολογισμός κουβαλάει και το δύσκολο οικονομικό περιβάλλον που διαμορφώθηκε την περίοδο της πολύμηνης διαπραγμάτευσης μέσα στο 2015- είναι λογικό αυτό και μην μας το τονίζετε συνεχώς, λες και ανακαλύψατε την Αμερική, το λέμε και εμείς οι ίδιοι - μιας σκληρής και δύσκολης διαπραγμάτευσης κάτω από ισχυρούς μοχλούς πίεσης των δανειστών, που οδήγησε σε τραπεζική αργία, σε πιστωτικούς περιορισμούς και σε capital controls, με δυο αναγκαίες εκλογικές και πολιτικές αναμετρήσεις μέσα στο δεύτερο εξάμηνο του 2015, με ένα τραπεζικό σύστημα που, χωρίς να θέσετε έλεγχο και κανόνες στη λειτουργία του, οδηγήθηκε στην ασυδοσία, στον υπερδανεισμό. Ήταν γεμάτο με κόκκινα δάνεια και υπερχρεωμένες σε αυτό επιχειρήσεις και νοικοκυριά, ένα τραπεζικό σύστημα σε κίνδυνο κατάρρευσης, με ανάγκες άμεσης ανακεφαλαιοποίησης για να μείνει ζωντανό και με ανοικτή την προοπτική κουρέματος των καταθέσεων με το ξεκίνημα της νέας χρονιάς μέσα στο 2016, με υπαρκτό κίνδυνο grexit και με πολιτικές δηλώσεις στελεχών σας που ενθάρρυναν τη φυγή καταθέσεων στο εξωτερικό, λέγοντας ότι μάλλον θα έφευγαν και αυτοί αν έβγαινε ξανά η Κυβέρνηση του ΣΥΡΙΖΑ. Προφανώς δεν έφυγαν και διεκδικούν και την προεδρία στο κόμμα σας. Ποιος, αλήθεια, λογικός άνθρωπος σε αυτόν τον πλανήτη δεν θα αναγνωρίσει πως σε ένα τέτοιο οικονομικό και πολιτικό περιβάλλον είναι φυσικό να καλλιεργηθεί ένα κλίμα αβεβαιότητας, αστάθειας και αρνητικών επιπτώσεων; Δεν είδα όμως κανέναν σε αυτή την Αίθουσα να χειροκροτά με ενθουσιασμό τη σκληρή αποτύπωση της οικονομίας, των υποχρεώσεων του προγράμματος και των δημοσιονομικών περιορισμών σε αυτόν τον προϋπολογισμό. Δεν πετάει κανείς από τη χαρά του. Δεν είμαστε ούτε αιθεροβάμονες ούτε ευτυχισμένοι. Είμαστε όμως περήφανοι γιατί επιλέγουμε, σε αυτή τη δύσκολη κατάσταση, να καταθέσουμε έναν προϋπολογισμό που έχει κοινωνικά χαρακτηριστικά πίσω από τους αριθμούς και κοινωνικό πρόσημο υπέρ των αδυνάτων, των αδύναμων και ευπαθών ομάδων και των καταραμένων της ιστορίας. Είμαστε περήφανοι, γιατί προσπαθούμε να δώσουμε - με όσες περιορισμένες δυνάμεις έχουμε - ένα κοινωνικό και αναπτυξιακό χρώμα στην οικονομική μας πολιτική για τη νέα χρονιά. Αυτός ο προϋπολογισμός κουβαλά στις πλάτες του τις ανάγκες της λαϊκής οικογένειας και βάζει αυστηρές κοινωνικές προτεραιότητες και ταξικό προσανατολισμό, δεν είναι ουδέτερος και δεν θέλαμε να είναι ουδέτερος. Ενισχύουμε με 823 εκατομμύρια ευρώ αυτή μας την επιλογή, με μέτρα κοινωνικής πρόνοιας, με την κάρτα για τους χιλιάδες ανασφάλιστους συμπολίτες μας, με τη δωρεάν πρόσβαση στα νοσοκομεία, με 62 εκατομμύρια ευρώ για τους ανασφάλιστους υπερήλικες, που τόσο πολύ βιαστήκατε να μας κατηγορήσετε ότι τους ξεχάσαμε όταν εσείς δεν κάνατε τίποτα ουσιαστικό για αυτούς, με τη δωρεάν μετακίνηση των ανέργων στα μέσα μαζικής μεταφοράς και την παραγραφή των προστίμων σε άνεργους στα μέσα αυτά, αναδρομικά από το 2010, με την επέκταση του ελάχιστου εγγυημένου εισοδήματος και άλλα πολλά μέτρα ουσιαστικής αντιμετώπισης της βαθιάς ανθρωπιστικής κρίσης. Και ερωτώ: Πότε βάλατε, συνάδελφοι της Αντιπολίτευσης, τέτοιες κοινωνικές προτεραιότητες; Πότε εκπονήσατε ολοκληρωμένες πολιτικές για τις αδύναμες και ευάλωτες κοινωνικές ομάδες; Έχουμε τρεισήμισι χιλιάδες νέες προσλήψεις μετά από πέντε χρόνια στον τομέα της δημόσιας υγείας, ενίσχυση του Εθνικού Συστήματος Υγείας με 300 εκατομμύρια ευρώ και 36 εκατομμύρια ευρώ στην Επιτροπή Προμηθειών. Εμείς, όταν καλούμαστε να μειώσουμε τις δαπάνες, δεν στρεφόμαστε αυτόματα κατά των μισθών και των συντάξεων, δεν κάνουμε οριζόντιες, άδικες περικοπές, αλλά στοχευμένες. Μειώνουμε τις στρατιωτικές δαπάνες. Μειώνουμε αντιπαραγωγικές δαπάνες και ενισχύουμε τις δαπάνες με κοινωνικό και παραγωγικό πρόσημο. Ενισχύουμε τις κοινωνικές δαπάνες που είναι άμεσα αναγκαίες, γεννούν ζήτηση και έχουν μεγάλο βαθμό καταναλωτικής απόδοσης. Γιατί η κατεύθυνση πόρων προς την κάλυψη των αναγκών της λαϊκής οικογένειας, των φτωχών νοικοκυριών και των ανέργων, είναι πόροι που ενισχύουν αντικειμενικά και ουσιαστικά την κατανάλωση, είναι πόροι που επιστρέφουν στη ζήτηση και στην αγορά, δεν είναι ούτε «θαλασσοδάνεια» στα κόμματα ούτε «θαλασσοδάνεια» στα μέσα μαζικής ενημέρωσης. Τι επιδιώκουμε με αυτό τον προϋπολογισμό: Πρώτον, θέλουμε να φτιάξουμε μια οικονομία σε δημοσιονομική ισορροπία, που δεν θα γεννά συνεχώς ελλείμματα στις πλάτες της κοινωνίας και του τόπου. Θέλουμε να φτιάξουμε μια οικονομία που θα κινείται σε χαμηλά πρωτογενή πλεονάσματα μέσα στην κρίση. Και δώσαμε σκληρή μάχη, όπως ξέρετε, για να το καταφέρουμε. Σκοπός μας είναι να ανοίξουμε τον δημοσιονομικό χώρο και να εξοικονομήσουμε πόρους προς την κοινωνία και την ανάπτυξη με πλεόνασμα 0,5%, στο ύψος των 850 εκατομμυρίων ευρώ, αντί των 3,5% και 4,5%, 6 με 7 δισεκατομμύρια ευρώ, απελευθερώνοντας παράλληλα πόρους σε αυτή την κατεύθυνση και σε αυτή την πολιτική μας επιλογή. Τρίτον, θέλουμε να φτιάξουμε μια οικονομία που να ενισχύει περαιτέρω τον κοινωνικό χαρακτήρα της μέσα στην κρίση. Τι κάναμε και τι θα κάνουμε για αυτό; Πρώτον, συγκρατήσαμε το χρέος με τη συμφωνία του Αυγούστου, κάνοντας μια mini αναδιάρθρωση του δημόσιου χρέους για τα έτη 2015-2018, αφού πετύχαμε τη μείωση των επιτοκίων στο 1% και αυξήσαμε τον χρόνο αποπληρωμής του στα τριάντα τρία χρόνια. Δεύτερον, κάνουμε περικοπές των περιττών λειτουργικών δαπανών. Μειώσαμε τον προϋπολογισμό της Βουλής με τις μειώσεις των βουλευτικών αποζημιώσεων και των λειτουργικών εξόδων στο χαμηλότερο ιστορικά ποσοστό του 2,5‰ ή αλλιώς 0,25% του κρατικού προϋπολογισμού. Τρίτον, εξορθολογικοποιούμε τα μισθώματα των κρατικών υπηρεσιών και των Υπουργείων. Τέταρτον, χτυπάμε τη φοροδιαφυγή και τη φοροαποφυγή. Αυξήσαμε την εισπραξιμότητα από τον έλεγχο των offshore εταιριών κατά 30% και παράλληλα, επισημαίνουμε την ανάγκη να εντείνουμε την προσπάθεια ακόμη περισσότερο, με την ενίσχυση των ελεγκτικών υπηρεσιών και των συστημάτων ελέγχου. Αυξήσαμε την εισπραξιμότητα από τον ΦΠΑ, που συστηματικά δεν απέδιδαν επιχειρήσεις στον τομέα του τουρισμού, ιδιαίτερα στην εστίαση και στη διαμονή, κατά 30% επίσης. Πέμπτον, θα αναδιαρθρώσουμε το χρέος μετά την αξιολόγηση που θα δώσει σημεία γραφής, μέσα στην εκτέλεση αυτού του προϋπολογισμού, αλλά και στους προϋπολογισμούς των επόμενων ετών και θα βοηθήσουμε έτσι την ενίσχυση της κοινωνικής και αναπτυξιακής μας προσπάθειας, για να αντιμετωπίσουμε τη διαφαινόμενη ύφεση του 0,7% που προβλέπεται στο πρώτο εξάμηνο του 2016 ως αποτέλεσμα των δύσκολων οικονομικών διαδικασιών και πολιτικών μέσα στο δεύτερο εξάμηνο του 2015. Κρατάμε, όμως, χαμηλούς τόνους. Έχουμε συγκρατημένη αισιοδοξία και δεν πετάμε στα σύννεφα ούτε δημιουργούμε ψεύτικες εντυπώσεις. Εντύπωση, όμως, μου κάνει που μιλάτε εσείς για την ύφεση και τη συρρίκνωση του ΑΕΠ. Θα ήθελα να σας θυμίσω κάποια πράγματα σχετικά με τη μείωση του ΑΕΠ. Το 2010 ήταν -3,9%. Το 2011 ήταν -6,1%. Το 2012 ήταν -7,1%. Το 2013 ήταν -5,8%. Το 2014 ήταν -2,7%. Το 2015 είναι -1,1%. Και οι προβλέψεις για το 2016 είναι του ύψους 0,7%. Το 2010 με το 2014 η μείωση αθροιστικά ήταν στο 25,6%, μεσοσταθμικά 5,1% ετησίως την περίοδο διακυβέρνησής σας. Το 2015 με 2016, αθροιστική μείωση 1,8%, μεσοσταθμικά 0,9% ετησίως επί των ημερών μας. Η δική σας μείωση του ΑΕΠ μεσοσταθμικά ετήσια ήταν 5,1%, ενώ είναι 0,9% με τη δική μας διακυβέρνηση. Νομίζω ότι οι αριθμοί μπορούν να μιλήσουν και από μόνοι τους. Για να είμαστε ειλικρινείς, κανείς φυσικά, όμως, δεν μπορεί να ικανοποιηθεί πολιτικά συγκρίνοντας μειώσεις ΑΕΠ. Όμως, αν ήσασταν περισσότερο προσεκτικοί στην κριτική σας όταν χρησιμοποιείτε νούμερα, θα βλέπατε ότι αυτά τα πράγματα δεν στέκουν και σε πεδίο πολιτικής αντιπαράθεσης, τουλάχιστον για εσάς. Να μιλήσουμε για τις επενδύσεις. Στόχος μας είναι η ανάκαμψη των επενδύσεων σε ένα νέο επενδυτικό περιβάλλον με αλλαγή του θεσμικού του πλαισίου, ενταγμένο σε έναν νέο εθνικό σχεδιασμό με οικολογικό πρόσημο, προσανατολισμένο στην ενίσχυση της μικρομεσαίας επιχειρηματικότητας, των νέων τεχνολογιών και των εναλλακτικών μορφών ενέργειας, με ένα σταθερό φορολογικό σύστημα στον χρόνο επένδυσης. Μη μας κουνάτε, όμως, το δάκτυλο επιδεικτικά. Και ας είστε λίγο προσεκτικοί και σε αυτόν τον τομέα. Με βάση τα επίσημα στοιχεία της ΕΛΣΤΑΤ, οι επενδύσεις το 2014 υποχώρησαν στο 11,6% του ΑΕΠ, το χαμηλότερο ποσοστό από το 1960, με βουτιά στον γκρεμό του δείκτη του ακαθάριστου σχηματισμού παγίου κεφαλαίου από το 2011. Ο συγκεκριμένος δείκτης - όπως καλά ξέρετε - αποτελεί την ουσιαστική συνιστώσα του ΑΕΠ, με την οποία μετριώνται οι συνολικές επενδύσεις. Είναι τραγική η ελεύθερη πτώση αυτού του δείκτη, την περίοδο της διακυβέρνησης Σαμαρά - Βενιζέλου, τη γνωστή περίοδο του success story, με πτώση 33% του μεγέθους του, που οδήγησε σε σημαντικό βαθμό αποεπένδυσης, σε επενδυτική κατάρρευση στα χρόνια της προηγούμενης διακυβέρνησής σας. Ο γενικός δείκτης ανταγωνιστικότητας του Παγκόσμιου Οικονομικού Forum κατατάσσει τη χώρα μας στην 81η θέση για το 2015-2016, ενώ ήταν δέκα θέσεις πιο κάτω, στην 91η θέση, το 2013-2014 και δεκαπέντε θέσεις πιο κάτω, στην 96η θέση, το 2012-2013. Ας μας ανησυχήσει όλους το γεγονός ότι άλλες χώρες του Ευρωπαϊκού Νότου που αντιμετώπισαν αντίστοιχα σοβαρά οικονομικά προβλήματα, όπως η Ιταλία, η Πορτογαλία, η Ισπανία και η Ιρλανδία, κατατάσσονται σε πολύ υψηλότερες θέσεις - σαράντα τρία, τριάντα οκτώ, τριάντα τρία και είκοσι τέσσερα αντίστοιχα. Ας δούμε ειλικρινά τι μπορούμε να κάνουμε ουσιαστικά για αυτό, αντί να πετροβολάτε στα τυφλά. Αυξάνουμε τις δημόσιες επενδύσεις κατά 350 εκατομμύρια ευρώ. Συγκεκριμένα, το πρόγραμμα δημόσιων επενδύσεων αναμένεται να φτάσει στα 6,75 δισεκατομμύρια ευρώ, που είναι το υψηλότερο πρόγραμμα μετά το 2010. Αυξάνουμε την εθνική συμμετοχή κατά 6% περίπου. Προφανώς, δεν είναι το απόλυτο μέγεθος του ποσού τόσο σημαντικό, όσο η πρόθεσή μας να κατευθύνουμε πόρους προς την ανάπτυξη - και τους μικρούς τωρινούς πόρους, μα και κάθε νέο πόρο που θα προκύπτει από τη σταδιακή οικονομική ανάταση από το δεύτερο εξάμηνο του 2016. Μας κατηγορείτε ότι το πρόγραμμα δημόσιων επενδύσεων αναμένεται να κλείσει στο ύψος του προϋπολογισμού. Για ποιο λόγο απομονώνετε μόνο σε αυτό το έτος την απορρόφηση μιας ολόκληρης προγραμματικής περιόδου 2007-2015, εννιά ολόκληρων χρόνων δηλαδή; Οι προηγούμενες κυβερνήσεις ΠΑΣΟΚ και Νέα Δημοκρατίας δεν είχαν καμμία ευθύνη για την αδράνεια και τη κωλυσιεργία που επέδειξαν; Δεν έχουν ευθύνες για την πολιτική πρακτική των ημιτελών έργων; Ακόμα χειρότερα, δεν έχουν ευθύνες για έργα που εμφανίζονται ως εικονικά ή για τα οποία δεν είχαν διασφαλιστεί οι απαραίτητοι πόροι; Υπήρχαν συμβασιοποιημένα έργα 5,7 δισεκατομμυρίων ευρώ παραπάνω από τα 12 δισεκατομμύρια ευρώ του ΕΣΠΑ της περιόδου 2007-2015, αφού έργα ανώριμα και ημιτελή και αδύναμα να παράξουν δαπάνες οδήγησαν στην παγίδα της υπερδέσμευσης. Ειλικρινά, δεν ζητωκραυγάζουμε και είμαστε προσγειωμένοι. Γιατί γνωρίζουμε και τις δύσκολες αντικειμενικές καταστάσεις της οικονομικής πορείας μας και το περιορισμένο ασφυκτικό πλαίσιο πάνω στο οποίο δουλεύουμε και ασκούμε την πολιτική μας. Ξέρουμε ότι στην τοπική αυτοδιοίκηση χρωστάμε πολλά. Ο πιο κοντινός θεσμός της κεντρικής εξουσίας προς τον πολίτη έχει αναλάβει ένα μεγάλο εθνικό βάρος. Εκτός από τις ανταποδοτικές της υπηρεσίες, έχει αναλάβει έναν σύνθετο ρόλο στην τοπική ανάπτυξη, συντηρώντας υποδομές και εκτελώντας αναπτυξιακά έργα σημαντικής τοπικής σημασίας και ωφελιμότητας, στον πρωτογενή τομέα, στην τουριστική ανάπτυξη των νησιών, στην οδοποιία και στο σύνολο της καθημερινότητας του πολίτη. Της χρωστάμε πολλά και όχι μόνο υλικά και χρηματικά μεγέθη. Δυστυχώς, δεν της αποδίδεται, χρόνια τώρα, το κόστος ευθυνών που αναλαμβάνει και πολλές φορές είναι ο φτωχός συγγενής, η προδομένη ερωμένη του κεντρικού κράτους. Σαν παιδί της αυτοδιοίκησης, δεν μπορώ παρά να την αγαπώ και να τη σέβομαι. Δεν τη συμπεριλάβαμε στο πρόγραμμα, όμως, των περικοπών των δημοσίων δαπανών και παλέψαμε σκληρά, με τα νούμερα τουλάχιστον, για να της αποδώσουμε τους ίδιους πόρους με φέτος και κυρίαρχα στη σημαντική προνοιακή της πολιτική. Ενισχύουμε τις δαπάνες της για την κάλυψη του μισθολογικού κόστους από την επαναφορά των δημοτικών αστυνομικών μια υπηρεσία που όπως ξέρετε είναι πολύ σημαντική για τη δημοτική διαχείριση και όχι μόνο. Παράλληλα, καλύπτεται το κόστος μισθοδοσίας του προσωπικού για τον καθαρισμό των σχολικών μονάδων από το εκπαιδευτικό έτος 2016-2017 κι εφεξής. Η ανανέωση των συμβάσεων ορισμένου χρόνου για όλο το 2016 και η απελευθέρωση των προσλήψεων για τις υπηρεσίες ανταποδοτικού χαρακτήρα στου ΟΤΑ θα δώσει την ευκαιρία στην τοπική αυτοδιοίκηση να σχεδιάσει ολοκληρωμένα τις ανάγκες της. Η στοχευμένη αξιοποίηση του νέου ΕΣΠΑ της περιόδου 2014-2020 θα ενισχύσει τις αδύναμες αναπτυξιακές της προοπτικές. Τέλος, περπατάμε με σταθερά βήματα, αισιόδοξοι και ρεαλιστές μαζί από την εικόνα των θετικών οικονομικών προβλέψεων για το 2016, τα γνωστά μη παραμετρικά μέτρα, τα οποία δεν τα ενσωματώσαμε στο προϋπολογισμό, με έναν ρεαλιστικό προϋπολογισμό, πραγματικό στα μεγέθη του και στις εκτιμήσεις του χωρίς πλασματικές μεταμορφώσεις. Αυτός ο προϋπολογισμός, κυρίες και κύριοι συνάδελφοι, απαιτεί μια σοβαρή, ρεαλιστική και παραγωγική Κυβέρνηση. Δυστυχώς, όμως, απαιτεί και μια αντιπολίτευση με τα ίδια χαρακτηριστικά. Ελπίζουμε να τα καταφέρετε.
Ευχαριστούμε. Το λόγο έχει ο κ. Γερμενής για δεκαπέντε λεπτά, μετά ο κ. Κόκκαλης από τους ΑΝΕΛ και μετά ο κ. Σκανδαλίδης από τη Δημοκρατική Συμπαράταξη.
Ευχαριστώ. [[Χειροκροτήματα από την πτέρυγα της Χρυσής Αυγής]] Η Ελλάς, κατά τη διάρκεια των πέντε χρόνων του μνημονίου, φαντάζει λες και διοικείται από ένα τυραννικό καθεστώς που έχει ως μοναδικό σκοπό την αφαίμαξη του οικονομικού πλούτου των πολιτών, αλλά και την κυριολεκτική εξόντωσή τους. Ας δούμε πώς περιγράφει ο Αριστοτέλης το καθεστώς της τυραννίας στο έργο του «Πολιτικά»: «Επιδίωξη της τυραννίας είναι να πτωχεύσουν οι πολίτες αφενός για να συντηρείται με τα χρήματά τους η φρουρά του καθεστώτος κι αφετέρου για να είναι απασχολημένοι οι πολίτες και να μην τους μένει ο χρόνος για επιβουλές». Σε αυτό το αποτέλεσμα αποβλέπει τόσο η επιβολή μεγάλων φόρων, η απορρόφηση των περιουσιών των πολιτών όσο και η κατασκευή μεγάλων έργων, που εξαντλούν τα δημόσια οικονομικά. Κυρίες και κύριοι Βουλευτές, νομίζω ότι όλοι αντιληφθήκατε τις ομοιότητες των λεγομένων του Αριστοτέλη με το σημερινό κράτος - μόρφωμα που διοικείται στην πραγματικότητα από στυγνούς τοκογλύφους. Αυτό που έχει νόημα στην άσκηση της εξουσίας, αλλά και στη ζωή γενικότερα, είναι το να μπορείς να οργανώσεις με σύνεση και μέθοδο μια έγκυρη διαδικασία που θα βοηθά να παίρνονται οι σωστότερες αποφάσεις, ανάλογα με τη χρονική περίσταση και τα εργαλεία που διαθέτεις και μπορείς να χρησιμοποιήσεις με αποτελεσματικότητα. Μέσα σε έναν κόσμο που ζει με έντονη αβεβαιότητα και με ταχύτατες εξελίξεις, στον μόνο που μπορούμε να ασκήσουμε έλεγχο είναι στη δική μας διαδικασία λήψης αποφάσεων. Όταν έχεις την ελευθερία σου ως έθνος να επιλέξεις εσύ να παίρνεις αποφάσεις, άρα και ταυτόχρονα να έχεις την ευθύνη των συνεπειών είτε τα αποτελέσματα είναι καλά είτε κακά, τότε ασκείς εξουσία με εθνική πολιτική. Γιατί αυτό που ενδιαφέρει ένα κράτος - έθνος είναι πρωτίστως να εξυπηρετεί τα συμφέροντα του ιδίου, αλλά και των πολιτών αυτού. Ο προϋπολογισμός του 2016 είναι ένας καθαρά φορολογικός προϋπολογισμός. Εμείς δεν μπορούμε να τον δεχτούμε, διότι θέτει τις βάσεις για την ολοκληρωτική καταστροφή της Ελλάδος. Η αριστερή Κυβέρνηση, λοιπόν, έχει στρέψει ξεκάθαρα τα βέλη της εναντίον των Ελλήνων πολιτών, που καλούνται σήμερα να ζήσουν υπό το ζυγό μιας «κατοχής», με την Ελλάδα να είναι ακυβέρνητη και να έχει υποκύψει κυριολεκτικά στις διαθέσεις των ξένων τοκογλύφων. Τα δημόσια οικονομικά της χώρας είναι εκτός κυβερνητικού ελέγχου. Ουσιαστικά, η πατρίδα μας είναι καταχρεωμένη και χρεοκοπημένη. Και, δυστυχώς, η Κυβέρνηση ΣΥΡΙΖΑ - ΑΝΕΛ δείχνει ανίκανη να διαχειριστεί την κατάσταση. Έχετε δημιουργήσει μια οικονομική ασφυξία, με τη συνεχή αύξηση των φόρων και δεν υπάρχει καμμία προοπτική ανάπτυξης, καθώς το αποτέλεσμα και αυτού του προϋπολογισμού είναι στην ουσία μια αναδιανομή της φτώχειας και όχι της ευημερίας των Ελλήνων. Χαρακτηριστικό είναι το θράσος με το οποίο κοροϊδεύετε τον ελληνικό λαό, όταν επαίρεστε όσον αφορά τις βασικές κατευθύνσεις δανεισμού και διαχειριστικών στόχων για το 2016. Λέτε απροκάλυπτα και το θεωρείτε υπέρ σας ότι κατά το έτος 2015 διαχειριστήκατε κι αξιοποιήσατε τα ταμιακά διαθέσιμα των φορέων της γενικής κυβέρνησης, επιβάλατε capital controls, ταυτόχρονα πήρατε όλα τα διαθέσιμα από τους δήμους και τις περιφέρειες για να πληρώσετε μισθούς και συντάξεις. Για τέτοια ανικανότητα μιλάμε! Η ελληνική οικονομία έχει πέσει σε έναν φαύλο κύκλο δημοσιονομικής προσαρμογής, σε ένα λεγόμενο υφεσιακό σπιράλ, το οποίο δεν πρόκειται να αντιμετωπιστεί με ψεύτικες προσδοκίες. Η ύφεση αντιμετωπίζεται με επενδύσεις στην πρωτογενή παραγωγή, ώστε να εξασφαλιστεί μια αύξηση της απασχόλησης και των εισοδημάτων. Παράλληλα, εξαλείφονται τα δικαιώματα των πολιτών, προκειμένου να επιτευχθεί η τήρηση του κανόνα του ισοσκελισμένου προϋπολογισμού - ο χρυσός κανόνας. Η παρέκκλιση από τον χρυσό κανόνα τιμωρείται με πρόστιμο 0,1-0,2% επί του ΑΕΠ, που καταβάλλεται άμεσα σε ρευστό. Η νέα αριστερή Κυβέρνηση έχει δηλώσει μνημονιακή υποτέλεια και η Ελλάδα για τα επόμενα χρόνια θα τελεί υπό την ασφυκτική εποπτεία των τοκογλύφων. Κάνετε διαρκώς αλλεπάλληλα λάθη κι εσφαλμένες επιλογές, όπως εκείνη με το αλαλούμ περί επιβολής ΦΠΑ στην εκπαίδευση ή την εξομοίωση του ΦΠΑ στα ακριτικά νησιά του Αιγαίου, απέναντι ακριβώς από την ανταγωνιστική Τουρκία, που έχει εντυπωσιακά χαμηλότερους συντελεστές ΦΠΑ. Προχωράτε σε αφαίμαξη νοικοκυριών κι επιχειρήσεων με μέτρα εξοικονόμησης 5,7 δισ. ευρώ. Θέλετε να εισπράξετε επιπλέον συνολικά περίπου 3 δισ. ευρώ από τους φορολογούμενους και άλλα 2,5 δισ. ευρώ από περιοριστικά μέτρα λιτότητας, ενώ βάζετε μαχαίρι στις κρατικές δαπάνες. Ειδικότερα, κάποια από αυτά που θέλετε να εισπράξετε είναι 142,2 εκατομμύρια ευρώ από την αύξηση των συντελεστών φορολόγησης εισοδήματος από τα ενοίκια, 150 εκατομμύρια ευρώ από την αναμόρφωση του κώδικα φορολογίας εισοδήματος, 32 εκατομμύρια ευρώ από την αύξηση φορολογίας στους αγρότες, 1,31 δισ. ευρώ από τις αλλαγές στους συντελεστές ΦΠΑ και τη σταδιακή κατάργηση της έκπτωσης 30% στα νησιά, 114 εκατομμύρια ευρώ από την αύξηση της προκαταβολής φόρου εισοδήματος στους ελεύθερους επαγγελματίες, 79 εκατομμύρια ευρώ από την αύξηση της προκαταβολής φόρου εισοδήματος στους αγρότες, 13 εκατομμύρια ευρώ για την κατάργηση επιστροφής του ειδικού φόρου κατανάλωσης στο πετρέλαιο για αγροτική χρήση, 210 εκατομμύρια ευρώ από την επιβολή του ειδικού τέλους 0,05 ευρώ ανά στήλη, σε κάθε τυχερό παιχνίδι του ΟΠΑΠ. Επίσης, θα προβείτε και σε κατάργηση φοροαπαλλαγών σε ανθρώπους που τις έχουν ανάγκη, όπως οι ιατρικές δαπάνες και η έκπτωση φόρου λόγω αναπηρίας. Βάζετε επιπρόσθετο «ψαλίδι» 268 εκατομμυρίων ευρώ στο κονδύλι σε μισθούς και συντάξεις. Παράλληλα, θα κάνετε και συγχώνευση ειδικών μισθολογίων ή ακόμα και κατάργηση κάποιων, με τους υπαλλήλους να εντάσσονται στο ενιαίο μισθολόγιο. Την ίδια ώρα, σε απογραφή όλων των δαπανών του δημοσίου με στόχο την κατάργηση φορέων της γενικής κυβέρνησης που δεν είναι απαραίτητη, θα προχωρήσει το Υπουργείο Οικονομικών. Θα μας πείτε ποιοι φορείς δεν είναι απαραίτητοι στην Κυβέρνηση; Προβλέπεται μηδενική μεταβολή του ΑΕΠ έναντι αρχικής εκτίμησης για ύφεση 2,3% σωρευτικά το 2015. Σε απόλυτα μεγέθη το ΑΕΠ αναμένεται στα 174,4 δισ. ευρώ το 2016, ενώ το χρέος της γενικής κυβέρνησης αναμένεται να αυξηθεί στα 327,6 δισ. ευρώ από 316,5 δισ. ευρώ φέτος ή στο 187,8% του ΑΕΠ από 180,2%. Ιδιαίτερη βαρύτητα στην εξόφληση ληξιπρόθεσμων οφειλών φαίνεται να δίνει το οικονομικό επιτελείο της Κυβέρνησης, όπως προκύπτει από το τελικό σχέδιο προϋπολογισμού για το 2016 που κατατέθηκε στη Βουλή και το οποίο προβλέπει ελλείμματα στον κοινωνικό προϋπολογισμό, την ώρα που εμφανίζει πλεονασματικό τον ΕΟΠΥΥ για φέτος, παρ' ότι ο οργανισμός συνεχίζει να χρωστάει σε όποιον μιλάει ελληνικά σε αυτήν τη χώρα. Η πρόταση της Κυβέρνησης να κλείσει τις μαύρες τρύπες φορέων, όπως ο ΕΟΠΥΥ για τα δημόσια νοσοκομεία, καταγράφεται και στον προϋπολογισμό. Κατά τους συντάκτες του προϋπολογισμού, στην προσπάθεια περιορισμού της ύφεσης θα συμβάλει και η εξόφληση των ληξιπρόθεσμων οφειλών του δημοσίου, ώστε να ενισχυθεί η ρευστότητα στην πραγματική οικονομία. Βέβαια, τα 2 δισ. ευρώ της επόμενης υποδόσης, τα οποία και πρόκειται να διατεθούν για πληρωμές χρεών, είναι ελάχιστα για να καλύψουν τον όγκο των οφειλών, που έχουν συσσωρευτεί στον ΕΟΠΥΥ, ιδιαιτέρως όταν τα σχέδια της Κυβέρνησης δεν είναι να πάνε στην υγεία. Σύμφωνα με τα στοιχεία που περιλαμβάνει το τελικό προσχέδιο, μόνο σε νοσοκομεία οι ληξιπρόθεσμες οφειλές τον Σεπτέμβρη του 2015 έφθαναν τα 278 εκατομμύρια ευρώ. Βάσει του απολογισμού που συνέταξε ο απερχόμενος πρόεδρος του ΕΟΠΥΥ, οι ληξιπρόθεσμες οφειλές του οργανισμού τον Αύγουστο του 2015 ξεπερνούσαν το 1,8 δισ. ευρώ, τα λεγόμενα κυβερνητικά πλεονάσματα. Εκτιμάται ύφεση -2,3% του ΑΕΠ για φέτος και -1,3% το 2016, αντί της αρχικής προβλεπόμενης ανάπτυξης 2,9% και 3,1% αντίστοιχα. Αυτό μεταφράζεται σε συρρίκνωση του εγχώριου εισοδήματος στα 173 δισ. ευρώ το 2016, από 179 δισ. ευρώ το 2014 και απόκλιση κατά 18 δισ. ευρώ, έναντι του αρχικού στόχου για 191 δισ. ευρώ. Ενώ για την εύρεση 6,4 δισ. ευρώ, η Κυβέρνηση θα ακολουθήσει την πεπατημένη τη συνταγή των τελευταίων πέντε ετών που είναι φόροι, φόροι και ξανά φόροι. Αυτή η άνευ προηγουμένου δημοσιονομική προσαρμογή ύψους 61 δισ. ευρώ από το 2010 έως το τέλος του 2015 και συνολικά 65 δισ. ευρώ συμπεριλαμβανομένων των νέων μέτρων του 2016, είχε ως αποτέλεσμα το εισόδημα της χώρας, το ΑΕΠ, να συρρικνωθεί κατά 64 δισ. ευρώ, που ισούται με -27% από 237 δισ. ευρώ το 2009, σε 173 δισ. ευρώ το 2016. Για κάθε μέτρο 1 δισ. ευρώ χάνουμε 1 δισ. ευρώ εισοδήματος. Η σχέση, δηλαδή, των περίφημων πολλαπλασιαστών είναι 1 προς 1, αντί για 0,1 προς 1, που προέβλεπε το Διεθνές Νομισματικό Ταμείο. Φαίνεται ξεκάθαρα ότι και αυτός ο προϋπολογισμός θα είναι ένα μεγάλο φιάσκο. Η οπισθοδρόμηση της εθνικής μας οικονομίας μετά το 2008 είναι πασιφανής και πολύ ανησυχητική. Όταν οι ανταγωνίστριες χώρες προοδεύουν, εμείς οπισθοδρομούμε. Η παρατεταμένη κάμψη της συνολικής οικονομικής δραστηριότητας και η διαρκής ανοδική πορεία του δημόσιου χρέους, ωθούν την Ελλάδα στο περιθώριο του ευρωπαϊκού χώρου. Είναι ξεκάθαρο ότι η οικονομία, εδώ και χρόνια, δεν αντέχει νέους φόρους. Αντιθέτως, χρειάζεται ασφαλές, φιλικό, επενδυτικό, περιβάλλον με σταθερό φορολογικό, ασφαλιστικό, πλαίσιο και μειωμένη γραφειοκρατία για την ενίσχυση της επιχειρηματικότητας και των επενδύσεων. Μόνο έτσι θα έρθει η πολυπόθητη ανάπτυξη που θα δημιουργήσει θέσεις εργασίας και θα τονώσει τα δημόσια έσοδα και τα ασφαλιστικά ταμεία. Στοχευμένη μείωση δαπανών στο δημόσιο τομέα με καθολική και δίκαιη εφαρμογή του ενιαίου μισθολογίου, συγχωνεύσεις και καταργήσεις οργανισμών, αποπομπή επίορκων υπαλλήλων και ανθρώπων με πλαστά δικαιολογητικά, έλεγχος κι εξορθολογισμός της λειτουργίας νομικών προσώπων ιδιωτικού δικαίου, οικονομικές κλίμακες κ.λπ.. Τα αγαθά και οι υπηρεσίες παράγονται από τις επιχειρήσεις. Οι επιχειρήσεις δραστηριοποιούνται σε διάφορους κλάδους της οικονομίας, εντός των οποίων παράγεται το ακαθόριστο εγχώριο προϊόν. Συνεπώς, οι αναπτυξιακές προοπτικές της οποιασδήποτε χώρας του κόσμου εξαρτώνται από τη δυνατότητα των επιμέρους οικονομικών κλάδων να συμβάλουν στην αύξηση της παραγόμενης - και άρα της πωλούμενης - ποσότητας αγαθών και υπηρεσιών. Χρειάζεται να προσεγγίσουμε το πρόβλημα στη σωστή του βάση και να καταρτίσουμε ένα εθνικό σχέδιο δράσης, μακριά από την πεπατημένη των φόρων και των οριζόντιων άδικων περικοπών. Η χώρα χρειάζεται ένα εθνικό σχέδιο δράσης κι έναν πραγματικό ηγέτη που θα φέρει την οικονομική, αλλά και την ηθική ανάταση του έθνους. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και τρεις εκπαιδευτικοί συνοδοί τους από το πρώτο τμήμα του 6ου Γυμνασίου Πετρούπολης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Κόκκαλη, έχετε τον λόγο για δεκαπέντε λεπτά κι ελπίζουμε ότι θα είστε ακριβής στον χρόνο σας.
Ίσως και πιο λίγο, κυρία Πρόεδρε.
Μακάρι. Ορίστε, έχετε τον λόγο.
Ευχαριστώ. Κυρίες και κύριοι συνάδελφοι, η δημοσιονομική στρατηγική για το 2016 είναι προσανατολισμένη στην επίτευξη των δημοσιονομικών στόχων της σύμβασης - οικονομικής συμφωνίας με την εδραίωση πρωτογενών πλεονασμάτων, τα οποία επιτρέπουν, αφενός την επίτευξη διατηρήσιμων ανοδικών ρυθμών οικονομικής μεγέθυνσης και αφετέρου την επέκταση προγραμμάτων σημαντικού κοινωνικού και ανθρωπιστικού ενδιαφέροντος, αλλά και ιδιαίτερης δημοσιονομικής βαρύτητας, όπως είναι: Πρώτον, η εφαρμογή νέου προγράμματος εξόφλησης ληξιπρόθεσμων υποχρεώσεων των φορέων της γενικής κυβέρνησης προς την πραγματική οικονομία από δαπάνες, αλλά και επιστροφές φόρων με σχετική χρηματοδότηση από το πρόγραμμα στήριξης. Δεύτερον, η σταδιακή εφαρμογή του προγράμματος του ελάχιστου εγγυημένου εισοδήματος σε εθνικό επίπεδο. Τρίτον, η εφαρμογή δράσεων για την καταπολέμηση της ανθρωπιστικής κρίσης και τέταρτον η αναμόρφωση του ενιαίου μισθολογίου με ουδέτερη δημοσιονομική επίπτωση το οποίο ενσωματώνει σημαντικές καινοτομίες στη διαχείριση του ανθρώπινου δυναμικού. Για τους μισθούς και τις συντάξεις. Οι δαπάνες για μισθούς και συντάξεις εκτιμάται ότι θα διαμορφωθούν σε 18 εκατομμύρια ευρώ στις οποίες, μεταξύ άλλων, έχουν ληφθεί υπόψη και οι επιπτώσεις από την αναμόρφωση του ενιαίου μισθολογίου, τη μείωση των εκτιμώμενων αποχωρήσεων λόγω συνταξιοδότησης και τη διαφορά αποδοχών σε ετήσια βάση από την επαναφορά υπαλλήλων που είχαν τεθεί σε διαθεσιμότητα ή είχαν απολυθεί. Ένα σημαντικό κεφάλαιο στον υπό ψήφιση προϋπολογισμό είναι και η ασφάλιση, η περίθαλψη και η κοινωνική προστασία. Οι σχετικές δαπάνες προβλέπεται ότι θα διαμορφωθούν στα 13 εκατομμύρια ευρώ. Οι πιστώσεις αυτές εγγράφονται για την αντιμετώπιση των επιχορηγήσεων των ασφαλιστικών ταμείων, των νοσοκομείων και των δαπανών για την κοινωνική προστασία, επιδόματα πολυτέκνων, επίδομα θέρμανσης, επίδομα πόρων στο ΑΚΑΓΕ, καθώς και σε άλλες δαπάνες κοινωνικού χαρακτήρα. Στις παραπάνω δαπάνες περιλαμβάνονται και δράσεις για την άμεση αντιμετώπιση της ανθρωπιστικής κρίσης, καθώς και παρεμβάσεις που αφορούν στο επίδομα θέρμανσης και στον επαναπροσδιορισμό του ύψους της απόδοσης του ΑΚΑΓΕ. Αναμόρφωση ενιαίου μισθολογίου. Κυρίες και κύριοι συνάδελφοι, τα προβλήματα που κατεγράφησαν στο πλαίσιο εφαρμογής του υφιστάμενου ενιαίου βαθμολογίου - μισθολογίου με τον ν.4024/2011, καθώς και η ανάγκη επαναπροσέγγισης του συστήματος αμοιβών των υπαλλήλων του δημοσίου και του ευρύτερου δημόσιου τομέα, όπως προκύπτει από τη δέσμευση της γενικής κυβέρνησης έναντι των εταίρων μας στο πλαίσιο της νέας μεσοπρόθεσμης δημοσιονομικής στρατηγικής, σηματοδοτεί πλέον την ανάγκη αναμόρφωσής του. Συγκεκριμένα, στο ν. 4336 προβλέπεται η δημοσιονομικά ουδέτερη μεταρρύθμιση του υφιστάμενου μισθολογίου, στοχεύοντας στην αποσυμπίεση της μισθολογικής κατανομής σε συνάρτηση με τις δεξιότητες, τις επιδόσεις, τις αρμοδιότητες και τη θέση του προσωπικού. Επίσης, προβλέπεται ο ισοσκελισμός των άμεσων με τους έμμεσους φόρους, το οποίο δείχνει μια σοβαρή προσπάθεια φορολογικής δικαιοσύνης. Για τη μείωση δαπανών για την οποία δεχτήκαμε πολύ κριτική. Το Υπουργείο Οικονομικών θα εξοικονομήσει αρκετούς πόρους από την εκμετάλλευση κτηρίων του δημοσίου. Και σε αυτό το σημείο δεν μας έχει πει η Αντιπολίτευση τι εννοεί ως μείωση δαπανών. Θέλουν να κάνουμε απολύσεις; Να κόψουμε μισθούς; Ήδη στον κατατεθέντα προϋπολογισμό υπάρχει συγκεκριμένο σχέδιο αξιοποίησης κτηρίων του δημοσίου. Κυρίες και κύριοι συνάδελφοι, ο προϋπολογισμός μπορεί να είναι νούμερα. Η οικονομία, όμως, είναι άνθρωποι. Και επειδή δεν συνηθίζω και δεν θέλω - να σας πω την αλήθεια - να διαβάζω από κείμενο, θα κάνω κάποιες σκέψεις για ποιους λόγους πρέπει να ψηφίσουμε τον προϋπολογισμό. Στις 14 Αυγούστου ψηφίστηκε η συμφωνία με την ψήφο των διακοσίων είκοσι δύο Βουλευτών. Αυτή τη συμφωνία οι Ανεξάρτητοι Έλληνες και ο ΣΥΡΙΖΑ τη γνωστοποίησαν στο λαό και δόθηκε ξεκάθαρη εντολή για να προχωρήσουμε. Διαπιστώνουμε μια όλως υποκριτική στάση από την Αντιπολίτευση, ότι εμείς δεν ψηφίζουμε τα προαπαιτούμενα. Είναι δυνατόν να υπάρχουν προαπαιτούμενα χωρίς συμφωνία; Όχι βέβαια. Πάνω απ' όλα, προϋποθέτει τη συμφωνία, την οποία ψηφίσαμε όλοι και σε αυτό θα κριθούμε. Και νομίζω ότι ο ελληνικός λαός αξιολόγησε την ειλικρινή στάση μας και μας έδωσε την εντολή και θα συνεχίσει. Προσέξτε να δείτε σε τι παγίδα πέφτουν τα κόμματα της Αντιπολίτευσης. Ο Πρωθυπουργός, με το Συμβούλιο Πολιτικών Αρχηγών ζήτησε διάλογο. Δεν ζήτησε συνευθύνη. Μπερδεύεστε. Ζήτησε υπεύθυνη εθνική στάση. Το να προσέρχεται, όμως, κάποιος στο διάλογο και να λέει ότι έρχομαι μόνο για να ακούσω, σημαίνει ότι δεν θέλει το διάλογο. Τουλάχιστον κάντε μας προτάσεις. Ποιες είναι οι προτάσεις; Μπορεί να διαφωνούσαμε μετά στην Επιτροπή για το ασφαλιστικό. Υπεύθυνη εθνική στάση ζητούμε από τα κόμματα της Αντιπολίτευσης, τα οποία πρέπει να απαντήσουν στον ελληνικό λαό. Είναι ερωτήματα τα οποία δεν αντέχουν στη βάσανο της λογικής. Είναι αναγκαίες οι μεταρρυθμίσεις, ναι ή όχι; Υπάρχει η περίπτωση να πει κάποιος ότι, όχι δεν είναι αναγκαίες. Εντάξει, είναι σεβαστό. Είναι βιώσιμο το ασφαλιστικό; Ναι ή όχι; Δεν μπαίνω στη λογική και στην αναζήτηση ευθυνών όσον αφορά ποιος φταίει για το ασφαλιστικό, γιατί οι τελευταίοι που φταίνε είμαστε εμείς. Και σας καλούμε, ελάτε να μας πείτε τις προτάσεις. Αλλά αυτό δεν είναι υπεύθυνη εθνική στάση, όπως αντίστοιχα δεν κρατήσατε και στα κόκκινα δάνεια. Από τούτο το Βήμα έχω πει ότι δημιουργήσατε, κύριοι του ΠΑΣΟΚ και της Νέας Δημοκρατίας, τη δεύτερη γενιά υπερχρεωμένων. Διότι, τα κόκκινα δάνεια το 2009 ήταν 22 δισεκατομμύρια και τώρα είναι 78 δισεκατομμύρια και αφού υπήρχε αυτή η αόριστη καθολική προστασία - είτε έχει κάποιος χρήματα είτε δεν έχει - από τον πλειστηριασμό, η λογική εξέλιξη και απάντηση είναι να μην πληρώνονται. Σίγουρα υπάρχουν και ευπαθείς κοινωνικές ομάδες τις οποίες προστατεύουμε. Όταν, όμως, ο άλλος γνώριζε το 2010, το 2011 με τις αλλεπάλληλες αναβολές του προβλήματος ότι δεν πρόκειται να του κατασχέσουν το σπίτι, γιατί να πληρώσει; Συνεπώς, δημιουργήθηκε μια δεύτερη γενιά υπερχρεωμένων. Και έρχεται τώρα το θέμα των κόκκινων δανείων και των πλειστηριασμών να σκάσει ως βόμβα σήμερα και να το επιλύσει αυτή η Κυβέρνηση. Και το επιλύει με ειλικρίνεια και με κοινωνική δικαιοσύνη, η οποία και θα εκτιμηθεί και από τον ελληνικό λαό. Αυτή την ειλικρίνεια πρέπει να επιδείξετε και όχι, «δεν γνωρίζω, δεν ξέρω». Είπαμε ότι δεν ζητάμε συνευθύνη, ζητάμε υπεύθυνη εθνική στάση. Πίσω, όμως, από τα νούμερα πάντα υπάρχουν άνθρωποι. Χωρίς ανθρώπους δεν μπορεί να σταθεί μια οικονομία. Για εμάς το στοίχημα - είναι για όλα τα κόμματα το στοίχημα - είναι να βγάλουμε τη χώρα από την κρίση. Για εσάς είναι το αν θα συμβάλετε σε αυτήν την προσπάθεια. Ο ελληνικός λαός απαιτεί αλήθειες και όχι ψέματα. Για εμάς είναι μεγάλο το στοίχημα της δίκαιης φορολογικής πολιτικής. Δεν θέλω να λέω μεγάλα λόγια. Γνωρίζουμε ότι είναι δύσκολη τη κατάσταση, αλλά και εμείς θα κριθούμε. Να εμπεδώσουμε δίκαιη φορολογική πολιτική, να προστατεύσουμε τις ευπαθείς κοινωνικές ομάδες, να απαγορεύσουμε στη ΔΕΗ να κόβει το ρεύμα - απαγορεύεται νομικά - και αυτό έπρεπε να έχει γίνει χθες. Η ΔΕΗ, εδώ και οχτώ μήνες εφαρμόζει τις νέες συμβάσεις, σύμφωνα με τις οποίες απαγορεύεται να κοπεί το ρεύμα, κυρίες και κύριοι συνάδελφοι. Το γνωρίζετε; Έχει αποδειχθεί σχετική αγωγή και η ΔΕΗ αναμόρφωσε τις συμβάσεις. Εντούτοις, η διοίκηση δεν εφαρμόζει τις νέες συμβάσεις και κόβει το ρεύμα. Για εμάς είναι στοίχημα τα στοιχειώδη πράγματα στην καθημερινότητα του πολίτη να τα επιλύσουμε με ειλικρίνεια. Κυρίες και κύριοι συνάδελφοι, θα αναφερθώ και στο θέμα των αγροτών. Και ήταν πράγματι μια άσχημη εξέλιξη για τους αγρότες, όταν μετά από πέντε, έξι χρόνια καλούνται να επιστρέψουν χρήματα. Και είδα τον κ. Αποστόλου ναι μεν να είναι ειλικρινής, αλλά μετά να λέει «δεν ξέρω». Όχι! Οι κύριοι της Δημοκρατικής Συμπαράταξης ζητούν ισότητα στην παρανομία. Είναι δυνατόν; Πρέπει να σεβαστούμε τις εταιρικές μας υποχρεώσεις. Είμαστε εταίροι στην Ευρωπαϊκοί Ένωση; Είμαστε. Έχει εκδοθεί απόφαση; Εξεδόθη. Θα την σεβαστούμε, ναι ή όχι; Βέβαια, οι αγρότες δεν είχαν την τύχη του ΠΑΣΟΚ, όπου τα δάνεια του κόμματος χαρίστηκαν από την Αγροτική Τράπεζα και η δικογραφία μπήκε στο αρχείο. Όμως, οφείλουμε τάχιστα - και αυτό θα είναι το μεγάλο στοίχημα - να προστατεύσουμε τους κατά κύρια, μόνιμη και αποκλειστική απασχόληση αγρότες. Επαναλαμβάνω ότι σε όσο δύσκολη θέση είναι η Αντιπολίτευση, μη γνωρίζοντας τι να κάνει, μη προτείνοντας λύσεις - ρώτησε ο κ. Αλεξιάδης, «Τι προτείνετε;» - για μας είναι κρίσιμα κάποια θέματα και το στοίχημα είναι μεγάλο, όμως έχουμε πει την αλήθεια στον ελληνικό λαό και αυτή η αλήθεια θα αξιολογηθεί. Κυρίες και κύριοι συνάδελφοι, κλείνοντας θα ήθελα να επισημάνω ότι οφείλουμε σε τούτες τις δύσκολες ώρες να είμαστε όλοι υπεύθυνοι. Είναι εύκολο να λες ωραία λόγια και να αναβάλεις τη λύση του προβλήματος. Το θέμα, όμως, είναι η λύση. Κλασικό παράδειγμα: Μας κατηγόρησαν εμάς, τους Ανεξάρτητους Έλληνες ότι αλλάξαμε το πρόγραμμά μας. Μας είπαν, «Άλλα λέγατε!». Εντούτοις, όπως είπε και ο Πρόεδρος, ο Πάνος Καμμένος, δεχθήκαμε να πυροβολήσουμε τα πόδια μας, παρά τη χώρα. Αυτό εκτιμήθηκε από τον ελληνικό λαό; Και βέβαια εκτιμήθηκε, παρά τον λυσσαλέο πόλεμο. Και αυτό θα συνεχίσουμε να κάνουμε. Για όλους αυτούς τους λόγους, λοιπόν, ζητούμε την υπερψήφιση του προϋπολογισμού. Κυρία Πρόεδρε, νομίζω ότι ήμουν συνεπής και ολοκλήρωσα την ομιλία μου εντός του χρόνου, παρά ενάμισι λεπτό.
Ευχαριστούμε, κύριε Κόκκαλη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το 34ο Δημοτικό Σχολείο Πειραιά. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Σκανδαλίδης από τη Δημοκρατική Συμπαράταξη ΠΑΣΟΚ - ΔΗΜΑΡ για δεκαπέντε λεπτά.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, οι εκλογές είναι πολύ πρόσφατες και μοιραία κανείς συνδυάζει τη στρατηγική με την τακτική μιας κυβέρνησης. Στις προγραμματικές δηλώσεις ακούσαμε τη στρατηγική και τους στόχους για τα επόμενα χρόνια, τέσσερα όπως λέει ο Πρωθυπουργός με επίταση. Με τον προϋπολογισμό του Κράτους για το 2016 υποτίθεται ότι μαθαίνουμε την πρακτική υλοποίηση αυτής της στρατηγικής, δηλαδή το πρώτο μεγάλο βήμα. Ιδιαίτερα σε αυτή την κρίσιμη περίοδο το γνωμικό «Η αρχή είναι το ήμισυ του παντός» βρίσκει απόλυτη εφαρμογή. Η επανεκκίνηση της χώρας είναι το ήμισυ και πλέον του παντός! Και το ερώτημα είναι εάν αυτός ο προϋπολογισμός εγγυάται, έστω και κατ' ελάχιστο, την επανεκκίνηση της χώρας. Θα ήθελα να κάνω ένα πρώτο σχόλιο για τα δύο κείμενα: Ο λόγος, τα επιχειρήματα, οι στόχοι είναι ίδια και απαράλλακτα. Η φιλοσοφία, η δομή, η πρακτική του Υπουργείου Οικονομικών στον προϋπολογισμό είναι ίδιες και απαράλλακτες. Είναι μια φτωχή επανάληψη των προηγούμενων επί τα χείρω και μάλιστα με μια κορυφαία διαφορά: Μέχρι τώρα κατακτήσαμε τους ισοσκελισμένους προϋπολογισμούς με τεράστια προσπάθεια και ο προϋπολογισμός αυτός μας φέρνει ξανά πολύ πίσω. Και, βέβαια, απουσιάζει παντελώς το περίφημο «παράλληλο πρόγραμμα», πρόγραμμα - φάντασμα. Δεν υπάρχει πουθενά ούτε ως πνεύμα ούτε ως ύλη μέσα στις γραμμές του προϋπολογισμού. Φαίνεται ότι ούτε ο Υπουργός των Οικονομικών το πιστεύει και το εμπιστεύτηκε. Και, όμως, μετά από μια λεόντεια σύμβαση, που φέρει ανεξίτηλη την υπογραφή του Πρωθυπουργού και δεσμεύει τη χώρα για τα πολλά επόμενα χρόνια, τι θα ανέμενε κανείς; Ένα πρόγραμμα, ένα σχέδιο εσωτερικής ανασύνταξης της χώρας όχι μόνο με γενικούς κανόνες και χιλιοειπωμένους στόχους, αλλά με συγκεκριμένες αλλαγές και τομές στις δομές που επιφέρουν άμεσα αποτελέσματα. Όσο κι αν ψάξετε, δυστυχώς αυτά δεν θα τα βρείτε στις γραμμές του προϋπολογισμού. Η αλήθεια είναι οδυνηρή: Είστε μια Κυβέρνηση χωρίς κανένα σχέδιο ανασυγκρότησης της χώρας, καμμία καινούργια ιδέα για τους επόμενους εθνικούς στόχους και ο προϋπολογισμός σας δεν υλοποιεί καμμία από τις προϋποθέσεις που είναι αναγκαίες για την επανεκκίνηση της οικονομίας και την επιστροφή στην ανάπτυξη. Για το 2015 είχε καλλιεργηθεί μια ελπίδα στον λαό για τη χώρα και την πορεία της. Τι παραδέχεται η εισηγητική έκθεση του προϋπολογισμού; Ότι σε έναν χρόνο, που είχαμε ουσιαστική βελτίωση των πραγμάτων στην Ευρωπαϊκή Ένωση, σε έναν χρόνο που οι χώρες της Νότιας Ευρώπης έκαναν βήματα ή και άλματα μπροστά, εδώ η κατάσταση της οικονομίας επιδεινώθηκε δραματικά. Το 2015 υπήρξε ένας χαμένος χρόνος σε σχέση με τη δυναμική που αναπτύχθηκε τα προηγούμενα χρόνια. Μια συνοπτική αποτίμηση δείχνει μείωση του ΑΕΠ κατά 8,7 δισεκατομμύρια, δημοσιονομικός εκτροχιασμός κατά 6,9 δισεκατομμύρια, επιδείνωση του δείκτη οικονομικού κλίματος κατά 10,1 μονάδες για το δεκάμηνο, όταν στην Ευρώπη παρουσιάζονται βελτιωμένες επιδόσεις. Και, βέβαια, capital controls και παντελής έλλειψη ρευστότητας στην αγορά. Ποια αγορά; Εάν το κεντρικό πρόβλημα της ελληνικής οικονομίας είναι η έλλειψη παραγωγής πλούτου και η δημιουργία νέων θέσεων εργασίας μέσα από την αναπτυξιακή διαδικασία, τι δείχνουν οι δείκτες που παρατίθενται στον προϋπολογισμό; Η βιομηχανική παραγωγή μειώνεται δραστικά, η αγροτική παραγωγή λιμνάζει, το εμπόριο βρίσκεται στο ναδίρ, οι υπάρχουσες επιχειρήσεις φυτοζωούν, εάν δεν κλείνουν. Όσο και να ψάξετε, δεν υπάρχουν αριθμοί και στατιστικά στοιχεία που να μπορούν να τεκμηριώσουν μια διαφορετική εικόνα από αυτή που βιώνει καθημερινά ο Έλληνας πολίτης. Ποιο θα ήταν το εναρκτήριο λάκτισμα αναστροφής αυτής της κατάστασης; Το πώς θα εξοικονομηθούν οι πόροι που θα διατεθούν άμεσα στην παραγωγική κατεύθυνση. Λέει τίποτα γι' αυτά ο Προϋπολογισμός; Αναφέρει κάποια αλλαγή στην κατανομή μέσα στους τομείς του ΕΣΠΑ; Αναφέρει κάποια αλλαγή, κάποια βελτίωση ή κάποια επιτάχυνση του θεσμικού πλαισίου που έχει ψηφιστεί και που λιμνάζει, στα πλαίσια της αγροτικής πολιτικής και της αγροτικής παραγωγής; Και κυρίως, αναφέρει πώς θα γίνουν επενδύσεις, πώς θα γίνει στοιχειώδης έστω χρηματοδότηση της ιδιωτικής και της κοινωνικής οικονομίας; Ποια ρευστότητα στην αγορά; Ποιο τραπεζικό σύστημα, το οποίο ουσιαστικά φτώχυνε, διαλύθηκε, με τεράστια απώλεια της περιουσίας του δημοσίου; Ποια απαξίωση και παραδοχή μπορεί να υπάρξει σήμερα απέναντι σε ένα φαινόμενο ενός κράτους, μιας γραφειοκρατίας, όπου λειτουργεί με «κοπτική - ραπτική»; Ποιες διαθρωτικές αλλαγές έχουν νομοθετηθεί και εφαρμόζονται; Τι απολογισμός έχει γίνει γι' αυτό το δεκάμηνο, γι' αυτές τις αλλαγές που υποτίθεται ότι έγιναν - που δεν έγιναν ποτέ - σε ό,τι αφορά τις δομές και τις λειτουργίες της χώρας; Και, όμως, εγγυηθήκατε μια άλλη πολιτική. Εγγυηθήκατε μια προοδευτική στροφή. Εγγυηθήκατε σοβαρές μεταρρυθμίσεις. Αντ' αυτών, έχουμε επανάληψη των ίδιων και των ίδιων πραγμάτων, έναν συντηρητικό λόγο με ξεσπάσματα «αριστεροσύνης» και μια διαδικασία η οποία δεν οδηγεί πουθενά! Και, όμως, θα έπρεπε να έχει σχεδιαστεί και υλοποιηθεί άμεσα ένα πρόγραμμα ανασυγκρότησης, όχι με γενικούς κανόνες και αναπτυξιακούς στόχους, αλλά με συγκεκριμένες αλλαγές στις δομές και με άμεσα αποτελέσματα. Ο προϋπολογισμός είναι φτωχός! Δεν λέει τίποτα το καινούργιο! Σε ό,τι αφορά τη σημαία που με φανατισμό προσπαθείτε να κρατήσετε σε θέση έπαρσης, ενώ κατεβαίνει καθημερινά με ταχύτητα σε θέση υποστολής και που είναι το κοινωνικό πρόσωπο της Αριστεράς, που είναι - αν θέλετε - η προοδευτική αντίληψη στην εφαρμογή οποιασδήποτε πολιτικής, εδώ τα πράγματα γίνονται πια τραγικά έως ευτράπελα. Ο κοινωνικός προϋπολογισμός μάς δείχνει μία πραγματική τραγωδία. Τον λογαριασμό της κρίσης εξακολουθούν να πληρώνουν - με πρόσθετο, όμως, δυσβάσταχτο φορτίο - τα μεσαία στρώματα και οι μη προνομιούχοι. Άκουσα τον Πρωθυπουργό προχθές να λέει πόσο διαφέρει από τις προηγούμενες κυβερνήσεις η πολιτική του αυτή που είναι προοδευτική. Μπορεί να δικαιολογήσει την επιδείνωση της σχέσης άμεσων και έμμεσων φόρων; Μπορεί να δικαιολογήσει τη δραματική μείωση των κοινωνικών δαπανών σχεδόν σε όλους τους τομείς της κοινωνικής πολιτικής και του κοινωνικού κράτους; Μπορεί να δικαιολογήσει την υποχώρηση στο θέμα των πλειστηριασμών; Μπορεί να δικαιολογήσει - το πιο ευτελιστικό! - την υποχρέωση και απαίτηση να καταργηθούν ό,τι προοδευτικές διατάξεις ψηφίστηκαν - αυτές οι ελάχιστες και ασήμαντες μπροστά σε αυτά που επιχειρήθηκαν τα προηγούμενα χρόνια - για να δείξουν, έστω και υποτυπωδώς, ότι κυβερνάει η Αριστερά και πώς μοιρολατρικά δέχθηκε αυτήν την απαίτηση των δανειστών μας; Πού κρίνεται μία προοδευτική πολιτική; Στη σχέση ανάμεσα στο να υλοποιηθεί η ανάγκη για δημοσιονομική ισορροπία και παράλληλα να ασκηθεί μία προδήλως προοδευτική στρατηγική για κοινωνική δικαιοσύνη και δίκαιη κατανομή των βαρών. Αυτή η σχέση είναι ανισοβαρής και κατάφωρα άδικη, ακυρώνει κάθε επίκληση και αφαιρεί κάθε ηθικό πλεονέκτημα για την «πρώτη φορά αριστερά». Κυρίες και κύριοι συνάδελφοι, παρακολουθώ αυτές τις μέρες την αγωνιώδη προσπάθεια του Πρωθυπουργού να φορτώσει προκαταβολικά τις επιλογές του για το ασφαλιστικό στην Αντιπολίτευση, να μεταθέσει την ευθύνη του δικού του αδιέξοδου στις δικές μας πλάτες. Αντιπαρέρχομαι τις αιτιάσεις για τα εθνικά θέματα. Τα εθνικά θέματα τα συζητάμε και πάντα θα είμαστε συνεπείς με την παρουσία μας και τις προτάσεις μας σε ό,τι αφορά την αντιμετώπιση αυτή κάτω από έναν κορυφαίο θεσμό όπως είναι αυτή η σύγκληση του Συμβουλίου των Πολιτικών Αρχηγών υπό τον Πρόεδρο της Δημοκρατίας. Εγώ θέλω να μείνω εκεί, γιατί φάνηκε το προσχηματικό του πράγματος. Επέλεξε, λοιπόν, ο Πρωθυπουργός για να υλοποιήσει τη μετάθεση των ευθυνών του, αυτή την κορυφαία διαδικασία. Η αποτυχία της προσπάθειας δεν έγκειται κυρίως στο ότι εύλογα και δικαιολογημένα δεν αποδεχθήκαμε την ευθύνη, αλλά στη γελοιοποίηση, τον διασυρμό και τη θεσμική υποβάθμιση που ακολούθησαν. Αυτή η γελοιοποίηση και ο διασυρμός ξεκίνησε αμέσως μετά τη συνεδρίαση. Δεν πρόλαβαν να βγουν οι Αρχηγοί από τον Πρόεδρο της Δημοκρατίας και ακούστηκε το εξής: «Δεν θέλετε συναίνεση; Πάρτε και άλλες εξεταστικές στο κεφάλι!». Είναι ενδεικτικό μιας συγκεκριμένης αντίληψης και πρακτικής. Ακούστε, για να τελειώνουμε με αυτό το χιλιοπαιγμένο έργο: Κάντε όσες και όποιες εξεταστικές θέλετε. Θα μπορούσαμε και εμείς να εξαγγείλουμε καμμιά δεκαριά - δεν το κάνουμε από συναίσθηση ευθύνης - για τον τρόπο που διαχειρίζονται τα πράγματα στελέχη και πρακτικές από την «ενάρετη» σύνθεση της Κυβέρνησής σας. Δεν το κάνουμε. Κάντε, όμως, ό,τι θέλετε. Κάντε το και δεν φοβάται κανείς γι' αυτό. Αν, όμως, θεωρείτε ότι συναίνεση είναι εμείς να σηκώνουμε το βάρος των επιλογών και της ανικανότητάς σας και εσείς να ασχολείστε με το να ποινικοποιείτε το παρελθόν για να κρατάτε, δήθεν, αιχμαλώτους τους αντιπάλους σας, σε ό,τι μας αφορά, χτυπάτε σε λάθος πόρτα. Όμως, δεν φθάσαμε εκεί μόνο. Ο διασυρμός συνεχίστηκε με το ξεκατίνιασμα της συνεδρίασης από ανθρώπους που δεν έχουν συναίσθηση της σοβαρότητας της κατάστασης, του ρόλου τους και της αποστολής τους. Άρχισε το κουτσομπολιό στις οδούς και τις ρύμες της πόλης: Κρίση για τους πολιτικούς Αρχηγούς, διοχέτευση δήθεν πληροφοριών, ένα ατέρμονο γαϊτανάκι που ευτελίζει την πολιτική ζωή και απαξιώνει ακόμα περισσότερο τον πολιτικό κόσμο της χώρας και τις κοινοβουλευτικές και θεσμικές διαδικασίες της δημοκρατίας. Το είδαμε και αυτό το έργο. Και αυτό είναι χιλιοπαιγμένο. Και αυτό μας πάει πίσω, όλους μας, όχι μονάχα αυτούς που το χρησιμοποιούν. Δυστυχώς, το έργο είχε συνέχεια στην ομιλία του Πρωθυπουργού στην Κοινοβουλευτική Ομάδα του ΣΥΡΙΖΑ, όχι τόσο για το περιεχόμενο που προδίδει κάποιον που «βρίσκεται στα σχοινιά» και θέλει να βγει από το αδιέξοδο, όσο για τη σημειολογία, τον τρόπο και το ύφος. Πολύ φοβάμαι ότι ο κ. Τσίπρας διαλέγει οριστικά έναν δρόμο που δεν έχει γυρισμό, διαγράφοντας την ελπίδα που γέννησε μία πολιτική αλλαγή για έναν ολόκληρο λαό. Θα μου επιτρέψετε να κρατήσω από όλα όσα είπε, την αναφορά του για εξάντληση της τετραετίας. Είναι ευγενής και εύλογη φιλοδοξία για κάθε Πρωθυπουργό και έχει το δικαίωμα και να το πιστεύει και να το προσπαθεί. Εξάλλου, η χώρα, κάθε άλλο παρά έχει ανάγκη από νέες εκλογές, όταν μάλιστα έγιναν τρεις διαδοχικές εκλογές - και τις έκανε ο ίδιος - από τις οποίες η πρώτη για να αλλάξει τα πράγματα προς το χειρότερο, όπως αποδεικνύεται, και οι άλλες δύο για να λύσει το εσωκομματικό του πρόβλημα. Το ερώτημα δεν είναι αν θα αντέξει η Κυβέρνηση την τετραετία - σας το εύχομαι! - αλλά αν στο τέλος της ημέρας η χώρα θα έχει βγει από τα μνημόνια. Με τον τρόπο που πορεύεστε, δεν μπορείτε! Παραείναι υψηλός ο στόχος για το μπόι σας. Είναι ψηλός ο στόχος για το μπόι οποιουδήποτε σε αυτήν την Αίθουσα νομίζει ότι μόνος του θα καταφέρει με την τιτάνια προσπάθεια που απαιτείται να κάνει στην επόμενη φάση αυτό το μεγάλο βήμα για τη χώρα. Και αναφέρομαι συνολικά στο πολιτικό σύστημα ως έχει και ως πορεύεται, για να αντιληφθεί επιτέλους ότι χρειάζονται αλλαγές ουσιαστικές, μεγάλες, βαθιές, ανατροπές στην ίδια τη δομή και τη λειτουργία του. Κυρίως απαιτείται αλλαγή του λόγου, του ύφους, του πολιτικού διαλόγου, της πολιτικής αντιπαράθεσης πάνω σε συγκεκριμένα θέματα, με συγκεκριμένες προτάσεις, με σεβασμό στον άλλο για τις απόψεις του και όχι μέσα από αντιπαραθέσεις αστείες και ξεπερασμένες ιστορικά, όπως αυτές που ζούμε από την εποχή του Εμφύλιου Πολέμου, που τέλειωσε επιτέλους οριστικά στη χώρα μετά από τόσες δεκαετίες. Και θα ήθελα να τελειώσω με τον μύθο το Σίσυφου κι έναν στίχο του Καβάφη. Ξέρετε το δράμα που ζει σήμερα η χώρα. Ανεβάσαμε την πέτρα, όπως ο Σίσυφος, με αιματηρή προσπάθεια για τέσσερα χρόνια στη σειρά, αρκετά κοντά στην κορυφή του βουνού. Και δεν μετανιώνουμε γι' αυτό. Δυστυχώς, την ξαναφέρατε στους πρόποδες και τώρα κουρασμένη και απομονωμένη η χώρα, ένας ολόκληρος λαός πρέπει να την ξανανεβάσει. Χρειάζεται πολλαπλάσια και τιτάνια προσπάθεια. Με τη χώρα, λοιπόν, να βιώνει αυτό το δράμα, πορεύεστε, δυστυχώς, με μία περίεργη αυτάρκεια, με άγνοια των κινδύνων, με ιδεοληπτική εμμονή. Πορεύεστε «με υπεροψία και μέθη», όπως έγραφε ο αξεπέραστος Αλεξανδρινός στον «Δαρείο», του οποίου τον σχετικό στίχο επαναφέρω στη μνήμη σας: «Όμως, μες σ΄ όλη του την ταραχή και το κακό, το πιθανότερο είναι, βέβαια, υπεροψίαν και μέθην· υπεροψίαν και μέθην θα είχεν ο Δαρείος». Όσο για τον προϋπολογισμό, σας το υπογράφω για άλλη μία φορά: Ανεκτέλεστος!
Ευχαριστούμε και τον κ. Σκανδαλίδη για την τήρηση του χρόνου. Τώρα τον λόγο έχει ο κ. Κατσιαντώνης από την Ένωση Κεντρώων και μετά ακολουθεί ο κ. Βέττας. Ορίστε, κύριε συνάδελφε, έχετε τον λόγο για δεκαπέντε λεπτά.
Κυρίες και κύριοι Βουλευτές, η συρρίκνωση της ελληνικής οικονομίας για το 2015 είναι πρωτοφανής. Έχουν δημιουργηθεί οι πλέον αρνητικές συγκυρίες, όχι μόνο για τον προϋπολογισμό του 2016, αλλά και για τις οικονομικές εκτιμήσεις των επόμενων ετών. Το μεγαλύτερο πλήγμα της ελληνικής οικονομίας είναι τα υπερβολικά μεγάλα κρατικά έξοδα επί του συνόλου του ΑΕΠ, το μεγάλο ποσοστό ανεργίας και ο τεράστιος αποπληθωρισμός. Και στους τρεις αυτούς αρνητικούς δείκτες είμαστε πρωταθλητές σε παγκόσμιο επίπεδο, σύμφωνα με τις πιο πρόσφατες αξιόπιστες μετρήσεις οικονομικών ιδρυμάτων και διεθνών μέσων μαζικής ενημέρωσης. Το κακό με αυτούς τους δείκτες δεν είναι μόνο η απεικόνιση της τραγικής κατάστασης στην οποία βρισκόμαστε, αλλά και η διαπίστωση ότι η Ελλάδα δεν είναι η κατάλληλη χώρα για να ασχοληθείς μαζί της σε οικονομικό επίπεδο για οποιονδήποτε λόγο, είτε ως εργοδότης είτε ως επενδυτής είτε ως απλός φορολογικός κάτοικος. Τι άλλο χρειάζεται πια για να συνειδητοποιήσετε και να ξυπνήσετε από την πολιτική νιρβάνα, στην οποία έχετε πέσει εδώ και δέκα μήνες; Οι άνθρωποι γύρω μας έχουν την αίσθηση ότι στην αγορά υπάρχει ακρίβεια, ότι τα προϊόντα και οι υπηρεσίες ακριβαίνουν. Οι αριθμοί, όμως, μας δείχνουν κάτι άλλο, ακόμα πιο τραγικό: Στην ουσία τα προϊόντα και οι υπηρεσίες φθηναίνουν. Ο αποπληθωρισμός κοντεύει στο απίστευτο -1%, το οποίο και αποτελεί πρωτιά παγκοσμίως. Η αιτία που φαίνονται τα προϊόντα και οι υπηρεσίες της χώρας μας ακριβά στους Έλληνες πολίτες είναι άλλη. Οι μισθοί και οι συντάξεις μειώνονται με μεγαλύτερους ρυθμούς και σε μεγαλύτερα μεγέθη από τη μείωση του πληθωρισμού. Ακόμη και σήμερα κυβερνητικοί παράγοντες δίνουν υποσχέσεις για περισσότερες προσλήψεις στην κρατική μηχανή, για περαιτέρω επέκταση του δημοσίου τομέα και παράλληλα αυξάνουν τους φόρους σε όλα τα είδη της παραγωγικής ιδιωτικής δραστηριότητας. Ιδιαίτερα στην ιδιωτική επιχειρηματικότητα η φορολογία που επιδιώκετε αγγίζει τα όρια της δήμευσης. Αντί να υπάρχουν, δηλαδή, κίνητρα για την ανάπτυξη της επιχειρηματικότητας, οι ανεδαφικές προκαταβολές φόρου, τα έκτακτα χαράτσια και το κυνηγητό ελέω του τοπικού εφοριακού δρουν ως αντικίνητρο. Έχουμε ήδη ποινικοποιήσει την επιχειρηματικότητα και αυτό φαίνεται και στους αριθμούς που εσείς μας παραδίδετε στον προϋπολογισμό του 2016, αλλά και στις εκτιμήσεις των τακτικών εσόδων και δαπανών του 2015, όπου το σύνολο των φορολογικών εσόδων ανέρχεται στην ονομαστική αξία των 42,7 δισεκατομμυρίων ευρώ, τα οποία είναι τα χαμηλότερα φορολογικά έσοδα της δεκαετίας. Και το ακόμη χειρότερο είναι ότι η άμεση φορολογία είναι μόλις 19 δισεκατομμύρια, όπου η άμεση φορολογία νομικών προσώπων δεν ξεπερνά τα 3 δισεκατομμύρια ευρώ. Σε εταιρικό επίπεδο - δραστηριότητας δηλαδή - είμαστε όχι απλώς στον πάτο, αλλά κινούμαστε στο ίδιο επίπεδο με χώρες που έχουν το 1/10 του δικού μας πληθυσμού και της δικής μας έκτασης. Η υστέρηση φορολογικών εσόδων δεν συνέβη επειδή οι έλεγχοι και οι προσπάθειες πάταξης της φοροδιαφυγής υστερούν. Συνέβη επειδή κλείσατε τις τράπεζες, επειδή δημιουργήσατε απαισιοδοξία και αξεπέραστες δυσκολίες στις συναλλαγές του ιδιωτικού τομέα. Δουλειές ακυρώθηκαν, επενδύσεις ματαιώθηκαν, επιχειρήσεις μετανάστευσαν κατά δεκάδες χιλιάδες σε γειτονικές χώρες. Παράλληλα, όμως, έχουμε έναν δείκτη που πηγαίνει πολύ καλά: Είναι ο δείκτης που δείχνει τον αριθμό των συνταξιούχων του δημοσίου να αυξάνεται με γεωμετρική πρόοδο. Ειδικά την τελευταία πενταετία έχουμε σταθερή αύξηση και πλησιάζουμε τους πεντακόσιες χιλιάδες συνταξιούχους του δημοσίου τομέα. Το κερασάκι στην τούρτα είναι τα εκατοντάδες εκατομμύρια ευρώ που στοίχισαν οι εκλογικές αναμετρήσεις και οι αντίστοιχες προεκλογικές περίοδοι που διοργανώσατε το 2015. Εκτός από το πάγωμα της αγοράς, εκτός από τη φυσική αναβλητικότητα που επέδειξαν οι ίδιοι οι ιδιώτες επιχειρηματίες και επενδυτές εξαιτίας του ασταθούς πολιτικού κλίματος, υπήρξαν και τα τεράστια έξοδα για το δημοψήφισμα. Θα μπορούσαν να είχαν αποφευχθεί, κυρίες και κύριοι της συγκυβέρνησης ΣΥΡΙΖΑ - ΑΝΕΛ; Εγώ πιστεύω πως ναι. Η μόνη αλλαγή που επέφεραν και οι εκλογές και το δημοψήφισμα ήταν η εσωκομματική εκκαθάριση του ΣΥΡΙΖΑ από τα βαρίδια της Αριστεράς. Ο Υπουργός Οικονομικών προσπαθεί να μας πείσει ότι βρισκόμαστε σε μία περίοδο ανάκαμψης. Φέρνει ως επιτυχία στο Κοινοβούλιο την ανακεφαλαιοποίηση των τραπεζών, τη στιγμή που η ίδια η Κυβέρνηση στάθηκε η αιτία της ανάγκης για ανακεφαλαιοποίηση, μετά τον πλήρη ευτελισμό της μετοχικής τους αξίας. Δεν διστάσατε να χάσετε πάνω από 30 δισεκατομμύρια μετοχικής αξίας των τραπεζικών ιδρυμάτων της χώρας μας. Δεν το υπολογίσατε, άρα δεν είστε ικανοί να κυβερνήσετε. Μας λέτε, μέσω του Υπουργού Οικονομικών, πως αν ανακεφαλαιοποιηθούν οι τράπεζες και αν είναι επιτυχείς οι αμέσως επόμενες αξιολογήσεις, είναι σίγουρη η συζήτηση του χρέους. Αυτό είναι ένα τεράστιο ψεύδος που διαδίδετε στον κόσμο είτε από αφέλεια είτε από φαυλότητα. Μόλις στις 30 Νοεμβρίου ο εκπρόσωπος της Κομισιόν και επικεφαλής των θεσμών εκ μέρους της Ευρωπαϊκής Επιτροπής κ. Κοστέλο δήλωσε πως απαραίτητες προϋποθέσεις, εκτός από τα άπειρα προαπαιτούμενα είναι οι εξής: Να βελτιωθεί η θέση της Ελλάδας στην ανταγωνιστικότητα, να επιταχυνθούν οι πόροι των διαρθρωτικών ταμείων και τρίτο και τελευταίο, να υπάρξει πολύ πιο θετική ατζέντα υπέρ των επενδύσεων με έμφαση στην άρση άχρηστων περιορισμών. Τι είναι αυτά που νομίζετε ότι θα πετύχετε σε λίγους μήνες; Θα ήθελα να σας ενημερώσω πως αυτές οι τρεις προδιαγραφές δεν πρόκειται να ισχύσουν για τα επόμενα τουλάχιστον χρόνια. Όσο υπάρχουν, έστω και ελάχιστοι κεφαλαιακοί περιορισμοί, όσο δεν υπάρχει πολιτική σταθερότητα, όσο η απαισιοδοξία στον ιδιωτικό τομέα είναι στο ύψιστο σημείο, καμμία από αυτές τις τρεις προϋποθέσεις δεν θα μπορέσει να ισχύσει. Επομένως και η προοπτική απομείωσης του χρέους είναι αδύνατη. Γι' αυτό σταματήστε να φαντάζεστε ανάπτυξη και ευημερία για τους επόμενους μήνες ή για τα αμέσως επόμενα χρόνια και πείτε την αλήθεια στον κόσμο. Η ανάπτυξη θα έρθει πολύ αργότερα, από το 2020 και μετά, όπως ομολογεί το Διεθνές Νομισματικό Ταμείο και οι σημαντικοί διεθνείς οικονομικοί παράγοντες. Η χώρα δεν θα δει ευημερία κατά τη διάρκεια της τρέχουσας δεκαετίας. Δυστυχώς, μας βυθίσατε σε έναν οικονομικό, πολιτικό και κοινωνικό μεσαίωνα. Πέρα, όμως, από αυτήν την έκδηλη απαισιοδοξία που σπείρατε, το έμψυχο δυναμικό της χώρας μας, οι νέοι επιστήμονες, οι καινοτόμοι, νέοι επαγγελματίες έχουν ακόμη όλη την καλή διάθεση να προσφέρουν ενεργά. Σύμφωνα με έρευνα που έλαβε χώρα αυτές τις μέρες από το Ελληνοαμερικανικό Εμπορικό Επιμελητήριο, ένας στους τρεις Έλληνες φοιτητές προτίθεται να ανοίξει δική του επιχείρηση. Σύμφωνα με την έρευνα, σε ένα περιβάλλον επίμονα υψηλής ανεργίας, οικονομικής στασιμότητας και αβεβαιότητας το 81% των ερωτηθέντων εμφανίζονται θετικοί σε σχέση με την επιχειρηματικότητα ως προοπτική. Ταυτόχρονα, όμως, δηλώνουν σκεπτικοί για την κατάσταση της χώρας και του υπάρχοντος επιχειρηματικού περιβάλλοντος. Όλους αυτούς τους νέους εσείς θα τους απογοητεύσετε. Αυτοί οι νέοι θα ήταν ικανοί να πάρουν τη χώρα στα χέρια τους και να επενδύσουν όλο τον χρόνο και το ταλέντο τους σε καινοτόμες δραστηριότητες. Θα ήταν ικανοί να αυξήσουν και τα άμεσα φορολογικά μας έσοδα και τις ασφαλιστικές εισφορές, αλλά και να μειώσουν την ανεργία. Παρ' όλα αυτά, η Ελλάδα δεν θα τους αγκαλιάσει. Στην καλύτερη περίπτωση θα μεταναστεύσουν. Στη χειρότερη, θα παραμείνουν στη χώρα μας να τρέφονται προσωρινά από κάποια άλλη πηγή οικογενειακού εισοδήματος μέχρι να βρουν μια εργασία χαμηλά αμειβόμενη σε κάποιο αντικείμενο, το οποίο ούτε σπούδασαν, αλλά ούτε και αγάπησαν. Και όλα αυτό γιατί; Μα, γιατί σε αυτήν τη χώρα οι εκάστοτε κυβερνήσεις αντιμετωπίζουν την ιδιωτική επιχειρηματικότητα ως ασθένεια που πρέπει να εξοντωθεί. Η έρευνα αυτή καταλήγει σε θέσεις τις οποίες ενστερνίζεται η Ένωση Κεντρώων εδώ και πάρα πολλά χρόνια. Επιγραμματικά θα αναφερθώ σε δέκα τρανταχτά σημεία: Ενίσχυση της επιχειρηματικής αντίληψης στα πανεπιστήμια. Ενθάρρυνση επιχειρηματικών πρωτοβουλιών των φοιτητών. Ενεργός στήριξη νέων επιχειρηματικών σχημάτων από τα πανεπιστήμια. Σύνδεση των εκπαιδευτικών ιδρυμάτων με την επιχειρηματική ικανότητα. Τόνωση της εξωστρέφειας και της διεθνούς δικτύωσης. Αξιοποίηση της ακαδημαϊκής έρευνας. Καθιέρωση ευέλικτων εταιρικών δομών και διαδικασιών. Βελτίωση του επιχειρηματικού πλαισίου. Προώθηση εναλλακτικών μορφών χρηματοδότησης. Τέλος, θέσπιση ευέλικτου φορολογικού πλαισίου. Τίποτα, όμως, δυστυχώς από τα παραπάνω δεν ισχύει. Το φορολογικό σύστημα είναι ένας απίστευτος λαβύρινθος με τον εφοριακό στο κέντρο του λαβύρινθου να περιμένει ως Μινώταυρος να κατασπαράξει το θύμα του. Τα πανεπιστήμια είναι στον κόσμο τους και βρίσκονται σε όλες τις διεθνείς κατατάξεις στις χαμηλότερες θέσεις ερευνητικής, ακαδημαϊκής και γενικότερης παραγωγικής δραστηριότητας. Μόνο και μόνο η απόπειρα να βρεθεί η λέξη «επιχειρηματικότητα» δίπλα από τη λέξη «πανεπιστήμιο» είναι ένα θανάσιμο αμάρτημα, τη στιγμή που σύσσωμος ο δυτικός κόσμος έχει δημιουργήσει μια άρρηκτη σχέση πανεπιστημιακής και οικονομικής δραστηριότητας, τη στιγμή που η επιχειρηματικότητα και η ανάπτυξη ξεκινούν από την επιστήμη και συμβαδίζουν στον δρόμο της ευημερίας. Πρέπει να τονίσω ότι όπου ακούτε τον όρο «ιδιωτική πρωτοβουλία», παθαίνετε κάτι. Η τρικυμία που έρχεται φάνηκε πρόσφατα με το αλαλούμ στον ΦΠΑ στην ιδιωτική εκπαίδευση. Ξυπνήστε, όσο είναι ακόμα καιρός. Πώς προχωράτε τη βελτίωση της δημόσιας διοίκησης μέσω της ηλεκτρονικής διακυβέρνησης στη δικαιοσύνη, στα νοσοκομεία; Είστε όλο λόγια, αφού δεν έχετε το πολιτικό θάρρος να προχωρήσετε στο νέο και στο σύγχρονο. Με λύπη μας διαπιστώνουμε ότι στην Ελλάδα του 2015 δεν έχουμε ακόμη απεμπλακεί από τις αγκυλώσεις του παρελθόντος, της μιζέριας. Το ποσοστό των δαπανών για έρευνα και ανάπτυξη ως ποσοστό του ΑΕΠ στη χώρα μας ανήλθε μόλις στο 0,83% το 2014. Η Ελλάδα με 0,83% βρίσκεται στην εικοστή τρίτη θέση μεταξύ των είκοσι οκτώ χωρών της Ευρωπαϊκής Ένωσης, άλλη μια θλιβερή θέση ανάμεσα στις άλλες που προανέφερα. Αν δεν δημιουργήσετε καλλιεργήσιμο έδαφος για τις επιχειρήσεις και την ιδιωτική πρωτοβουλία, δεν θα δείτε ούτε ανάπτυξη ούτε υγιή ασφαλιστικά ταμεία. Ακόμα και οι έμμεσοι φόροι που υπολογίζετε ότι θα εισπράξετε στον προϋπολογισμό του 2016, φαίνονται τόσο ανεδαφικοί όσο οι προγραμματικές σας υποσχέσεις για ανάπτυξη από το πρώτο τρίμηνο του 2016. Σύμφωνα με στοιχεία που προκύπτουν από πανευρωπαϊκή έρευνα της Ευρωπαϊκής Επιτροπής, από τα 100 ευρώ ΦΠΑ που θα έπρεπε να εισπράττονται, τελικά στα κρατικά ταμεία μπαίνουν μόνο τα 65 ευρώ. Υπολογίζεται ότι η απώλεια εσόδων ξεπερνά τα 6,5 δισεκατομμύρια ευρώ σε ετήσια βάση. Γιατί υπάρχει αυτή η υστέρηση στα έσοδα; Μήπως επειδή ο Έλληνας επιχειρηματίας είναι «λαμόγιο» και φοροδιαφεύγει, ακόμα και στους έμμεσους φόρους; Φυσικά και όχι. Η υστέρηση αυτή στην είσπραξη της έμμεσης φορολογίας συμβαίνει επειδή ο εργαζόμενος επιτηδευματίας αναγκάζεται να χρησιμοποιήσει τον ΦΠΑ, που επρόκειτο να αποδώσει για λόγους επιβίωσης. Προτιμά να αφήσει απλήρωτο τον ΦΠΑ και το ασφαλιστικό ταμείο, ώστε να είναι σε θέση να επισκεφθεί το σούπερ μάρκετ και να προμηθευτεί τα απαραίτητα για την επιβίωση του ίδιου και της οικογένειάς του. Όσο κι αν αυξήσετε τους ελέγχους, όσο περισσότερους υπαλλήλους κι αν τοποθετήσετε στο Σώμα Δίωξης Οικονομικού Εγκλήματος, ο ιδιώτης επαγγελματίας θα προτιμήσει να τραφεί, παρά να σας πληρώσει τον ΦΠΑ. Του έχετε δημιουργήσει, λόγω ιδεοληψίας και ανικανότητας, αξεπέραστα εμπόδια στην καθημερινή του διαβίωση. Δεν θα σκεφθεί ούτε τις απειλές του ασφαλιστικού του ταμείου ούτε τις απειλές των υπαλλήλων του ΣΔΟΕ. Μιλάτε για ενίσχυση του ρόλου των μονάδων εσωτερικού ελέγχου των Υπουργείων. Ποιους κοροϊδεύετε; Έχετε τους υπαλλήλους απροστάτευτους, έρμαια της διαπλοκής. Το προσωπικό που υπάρχει έχει απαρχαιωμένα τεχνολογικά μέσα και είναι σε μεγάλο ποσοστό ανεκπαίδευτο και οι νέοι υπάλληλοι άπειροι και φοβισμένοι. Όσο εσείς νομίζετε ότι δομείτε μια υγιή οικονομία, μέσα στην αξεπέραστη ύφεση, χώρες όπως η Πολωνία, προχωρούν κατά το τρίτο τρίμηνο του 2015 σε ρυθμούς ανάπτυξης άνω του 3,5%. Χώρες, όπως η Τουρκία, διαπραγματεύονται την είσοδό τους στην Ευρωπαϊκή Ένωση, τη στιγμή που εσείς κάνετε ό,τι περνά από το χέρι σας για να βρεθούμε εκτός Ευρωζώνης, αλλά και Ευρωπαϊκής Ένωσης. Παραιτηθείτε απ' αυτήν την εύθραυστη και αναποτελεσματική Κυβέρνηση. Δημιουργείστε προϋποθέσεις για ευρύτερες συναινέσεις, με ουσιαστικό και όχι προσχηματικό τρόπο. Προχωρήστε στη σύσταση οικουμενικής κυβέρνησης με υπουργοποίηση τεχνοκρατών. Δώστε την ουσιαστική εξουσία σε ανθρώπους που γνωρίζουν από ιδιωτική οικονομία και αγορές, σε ανθρώπους που αγαπούν την Ευρώπη και συμμερίζονται τις αξίες της ελεύθερης παραγωγικής οικονομίας. Φτάνουν πια οι πειραματισμοί. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και δύο συνοδοί εκπαιδευτικοί από το 6ο Γυμνάσιο Πετρούπολης (β΄ τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Βέττας για δεκαπέντε λεπτά.
Κυρία Πρόεδρε, κυρίες και κύριοι συνάδελφοι, ακούγοντας κάποιες τοποθετήσεις σημαντικών στελεχών της Αντιπολίτευσης, οφείλω να ομολογήσω ότι έχω την πεποίθηση πως η έκδοση των απομνημονευμάτων τους κάποια στιγμή αργότερα δεν θα έχει πολύ μεγάλη επιτυχία. Αυτό που μου κάνει ιδιαίτερη εντύπωση, ακούγοντας νέα παιδιά που έρχονται από πολιτικούς χώρους οι οποίοι δεν αποτελούσαν τον μέχρι πρότινος δικομματισμό, είναι ότι δεν βλέπουν σημαντικά στοιχεία σ' αυτόν τον προϋπολογισμό. Αυτό για μένα είναι δυσάρεστο. Άκουσα τον προλαλήσαντα να μην αναφέρεται καθόλου στη νέα διαχείριση του ΕΣΠΑ, στο γεγονός ότι σ' αυτό το ΕΣΠΑ δεν υπάρχουν πλέον μεσάζοντες, στο γεγονός ότι κατανέμεται, αν θέλετε, σε μικρότερα, μεσαία και μικρά έργα, που θα πάνε σε τσέπες, όχι των λίγων μεγάλων, αλλά σε δικούς του ανθρώπους, σε συναδέλφους του, σε συνομιλήκους του. Το να μη το αποδέχεται ως θετικό στοιχείο, νομίζω ότι είναι παλαιολιθικό. Ξέρετε ότι το νέο δεν είναι πάντα ηλικιακά καθορισμένο. Το νέο είναι καθορισμένο με βάση το τι χρειάζεται η κοινωνία σου και σε τι ακριβώς μπορείς εσύ να εξυπηρετήσεις την κοινωνία σήμερα. Επειδή άκουσα αυτή τη μεγάλη ανάγκη, που έχουν κάποιοι να μπουν στην οικουμενική κυβέρνηση, νομίζω ότι κάποια στιγμή πρέπει να ξυπνήσουν από το λήθαργο στον οποίον βρίσκονται. Κυρίες και κύριοι συνάδελφοι, μπήκαμε στη δεύτερη ημέρα συζήτησης στην Ολομέλεια για τον κρατικό προϋπολογισμό του 2016. Οφείλω να πω αυτό που είπα και στην Επιτροπή Οικονομικών, δηλαδή ας είμαστε λίγο μαζεμένοι, ας είμαστε λίγο συνετοί, φρόνιμοι στις δηλώσεις μας. Βεβαίως, δεν έχω και μεγάλες απαιτήσεις, γιατί βλέπω ότι από χθες άρχισε πάλι το πανηγύρι με τις δηλώσεις της Αντιπολίτευσης. Κάποτε κλείσαμε τις τράπεζες, τώρα τις ξεπουλήσαμε. Κάποτε ήταν αναγκαία η ανακεφαλαιοποίηση, κατά τη διάρκεια των διακυβερνήσεών τους, χρησιμοποιώντας 40 δισεκατομμύρια, τα οποία πέταξαν στον κουβά, χωρίς να αγγίξουν καν το θέμα των κόκκινων δανείων, σήμερα είναι κακή η ανακεφαλαιοποίηση του ΣΥΡΙΖΑ η οποία διευθετεί σε ένα μεγάλο βαθμό τα κόκκινα δάνεια. Έφτασε, λοιπόν, η δύσκολη στιγμή και για όλα φταίει η έλευση αυτού του νέου πολιτικού σχηματισμού, του ΣΥΡΙΖΑ και του νέου Πρωθυπουργού της χώρας. Εντάξει, εγώ δεν έχω τι να πω. Ο κόσμος κρίνει. Είμαστε τουλάχιστον ευτυχείς που σήμερα συζητάμε έναν προϋπολογισμό, ο οποίος δεν έχει ως βασικό δομικό συστατικό στοιχείο τα πρωτογενή πλεονάσματα ύψους 3% και 4,5% αντίστοιχα του ΑΕΠ για το 2015 και για το 2016 και για μας αυτό είναι πάρα πολύ σημαντικό. Είναι σημαντικό για μας δηλαδή το ότι είναι ένας δικός μας προϋπολογισμός, ο οποίος έχει στοιχεία, αριθμούς, διάφορα πράγματα τα οποία ο κόσμος, όπως είπα, δεν τα καταλαβαίνει εύκολα, είναι όμως στοιχεία που τον αφορούν άμεσα και θα ορίσουν τη ζωή του αύριο. Σ' αυτόν, λοιπόν, τον προϋπολογισμό, κυρίες και κύριοι συνάδελφοι, προσπαθούμε να αντιστοιχίσουμε τις ανάγκες και τις δυνατότητες με μια πραγματικότητα. Παραθέτουμε τις προθέσεις μας, παραθέτουμε εδώ την κυβερνητική μας πρόταση - και αυτό δεν το συζητάμε, έτσι είναι τα πράγματα - και καταθέτουμε έναν προϋπολογισμό ο οποίος έχει ένα ρεαλισμό διττό, έναν ρεαλισμό οικονομικοπολιτικό γιατί, όπως σας είπα, αν τον κοιτάξει κάποιος από την πλευρά των στοιχείων και από την πλευρά των προσδοκώμενων αποτελεσμάτων, θα δει πως είναι έτσι, ένας λιτός, σοβαρός προϋπολογισμός χωρίς ελλείμματα. Αυτό έχει ανάγκη η κοινωνία σήμερα. Αυτός ο προϋπολογισμός έχει έναν ηθικό ρεαλισμό και αυτό είναι πάρα πολύ σημαντικό, γιατί αν κάποιος κοιτάξει την προτεραιότητα και την ιεράρχηση των αναγκών που έρχεται να εξυπηρετήσει αυτός ο Προϋπολογισμός, νομίζω πως θα το δει ξεκάθαρα. Επειδή, λοιπόν, στη Διαρκή Επιτροπή Οικονομικών μίλησα γενικά για τον προϋπολογισμό, δεν θέλω να επαναλάβω εδώ τα ίδια. Θα πω μόνο δυο, τρία λόγια για δυο πολύ σημαντικούς τομείς, τους οποίους πρέπει να λαμβάνουμε υπ' όψιν μας ότι μιλάμε για την ανάπτυξη της οικονομίας. Ο πρώτος τομέας είναι η νέα προγραμματική περίοδος 2014-2020 του ΕΣΠΑ και βέβαια, η ολοκλήρωση της προηγούμενης. Ο δεύτερος τομέας είναι οι δράσεις της δικής μας Κυβέρνησης, της Κυβέρνησης του ΣΥΡΙΖΑ για την ενίσχυση της απασχόλησης, της εργασίας και κατ' επέκταση της μείωσης της ανεργίας, του μεγάλου αυτού προβλήματος. Ας μιλήσουμε λίγο ιστορικά για το ΕΣΠΑ. Τον Γενάρη του 2015, όταν αναλάβαμε την Κυβέρνηση, το νέο πρόγραμμα 2014-2020 ήταν τυπικά μόνο έτοιμο. Έλειπαν πάρα πολλά πράγματα που έπρεπε να συμπληρώσουμε. Έτσι, λοιπόν, γρήγορα ενεργοποιήσαμε τα τομεακά και περιφερειακά προγράμματα και τους θεσμούς διακυβέρνησής τους και προωθήσαμε τα κριτήρια επιλογής πράξεων και το σύστημα ελέγχου διαχείρισης. Άρα, από την πλευρά της ετοιμασίας του προγράμματος προς υλοποίηση, νομίζω ότι κάναμε αυτό που έπρεπε να κάνουμε πάρα πολύ γρήγορα. Αν και κατηγορηθήκαμε ότι δεν κάνουμε απολύτως τίποτα, εμείς το ετοιμάσαμε κι αυτό το πρόγραμμα είναι έτοιμο να τρέξει και αρχίζει να τρέχει. Ποια είναι η διαφορά μας τώρα με τις προηγούμενες κυβερνήσεις; Τι έχει να κερδίσει ο κόσμος από εμάς; Πού διαφέρουμε εμείς από τους άλλους στο θέμα της διαχείρισης του ΕΣΠΑ; Σκοπός μας και σκοπός της κοινωνίας και της οικονομίας - όχι του ΣΥΡΙΖΑ μόνο - είναι η αλλαγή και του προσανατολισμού και του χαρακτήρα των προγραμμάτων. Και αυτήν την φορά θα συμφωνήσουμε όλοι πως τα λεφτά δεν πρέπει να πάνε, δεν μπορεί να πάνε και δεν θα πάνε σε τσέπες λίγων μεγάλων. Αυτό συνέβαινε. Τα λεφτά, λοιπόν, αυτά θα πάνε εκεί που πρέπει. Πρέπει να δείξουμε προγράμματα με διαφορετικά χαρακτηριστικά, ξέροντας από την μια πλευρά, και τα λάθη που κάναμε στο παρελθόν. Δεν μιλάω πάντα για κακές προθέσεις. Υπάρχουν και λάθη. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Άρα, έχουμε υπόψη μας τα λάθη των προηγούμενων κυβερνήσεων. Δεν μιλώ μόνο για τις κακές προθέσεις που είχαν. Μιλάμε, όμως βεβαίως - μιας και ανέφερα τις κακές προθέσεις - και για τις εστίες, τις φωλιές που δημιουργούσαν και τις πελατειακές σχέσεις, αλλά και τα υπόλοιπα προβληματάκια. Τι ακριβώς κληρονομήσαμε από το προηγούμενο ΕΣΠΑ και τις προηγούμενες διακυβερνήσεις; Κληρονομήσαμε ένα υπερδεσμευμένο ΕΣΠΑ του 2007-2013, με 6 δισεκατομμύρια υπερδέσμευση. Ακούσατε ακούσατε! Ό,τι έπεφτε μπροστά σας το χώνατε μέσα, ό,τι θέλατε να εξυπηρετήσετε το βάζατε μέσα, όποιος έφθανε στην πόρτα σας το κάνατε χρήμα, το κάνατε έργο - άεργο, ουσιαστικά - και το βάζατε μέσα. Έπρεπε, λοιπόν, έχοντας μπροστά μας αυτό το πολύ σοβαρό αδιέξοδο, γιατί μιλάμε για τον μοναδικό σημαντικό χρηματοδοτικό πυλώνα σήμερα της χώρας - δυστυχώς έτσι είναι - να το ξεκαθαρίσουμε και να ασχοληθούμε με την βιώσιμη λύση του. Η απένταξη, λοιπόν, από τα επιχειρησιακά προγράμματα αφορά χίλια τετρακόσια έργα, από τα οποία τα ογδόντα πέντε έχουν μεταφερθεί σε προγράμματα της νέας περιόδου, στην οποία συνολικά θα μεταφερθούν διακόσια εβδομήντα πέντε έργα προϋπολογισμού 877 εκατομμυρίων. Αυτά είναι έργα τα οποία κυρίως δεν έχουν προχωρήσει σε μεγάλο βαθμό, αλλά υπάρχουν κι εκείνα των οποίων έχει ολοκληρωθεί η πρώτη φάση και στο νέο ΕΣΠΑ θα ενταχθεί η δεύτερη φάση δεσμεύοντας πόρους άνω των 3,5 δισεκατομμυρίων. Επειδή, λοιπόν, ο σκοπός μας δεν πρέπει να είναι να δεσμεύσουμε το σύνολο των πόρων της νέας προγραμματικής περιόδου, κάποια έργα πρέπει να απενταχθούν πλήρως, αλλά και αυτά βεβαίως πρέπει να ολοκληρωθούν, για να μην αναγκαστούμε να επιστρέψουμε πόρους στην Ευρωπαϊκή Ένωση. Άρα, πρέπει μέχρι το 2017 να αξιοποιήσουμε κάθε άλλο χρηματοδοτικό πόρο εκτός του ΕΣΠΑ. Είναι αλήθεια, λοιπόν, και θα συμφωνήσουμε, πιστεύω, όλοι μας, πως τα μεγάλα έργα υποδομής, όσο φαραωνικά και αν ήταν, όσο κι αν έγιναν όλα μαζικά και σε λάθος χρόνους, όσο υπερκοστολογημένα κι αν ήταν, να τελειώσουν μια και καλή. Αξιολογούμε, λοιπόν, τη σπουδαιότητα των έργων και δεν απορρίπτουμε απλά για να απορρίψουμε έργα. Αλλά πρέπει να προσέξουμε, όπως σας είπα, να μην καταλήξουν πια τα χρήματα σε τσέπες λίγων και επιτέλους να γίνει το ΕΣΠΑ το κυρίαρχο εργαλείο στην εθνική στρατηγική, στην ανάπτυξη της οικονομίας και της κοινωνίας μας. Άρα, λοιπόν, σκοπός του νέου ΕΣΠΑ είναι να μεταφερθούν σημαντικά ποσά και αρκετοί διαθέσιμοι πόροι, το σημαντικό μέρος τους, στους ελεύθερους επαγγελματίες, σε πολύ μικρές, μικρές και μεσαίες επιχειρήσεις, που θα δημιουργήσουν βιώσιμες και σταθερές θέσεις εργασίας και θα δαπανήσουν τα χρήματα στην εγχώρια αγορά, αναζωογονώντας βεβαίως την ζήτηση και την οικονομία κατ' επέκταση. Όπως σας είπα, ήταν ιδιαίτερα στενάχωρο για εμένα όταν άκουσα τον προηγούμενο ομιλητή - και είδα την ηλικία του - να μην ανακαλύπτει σε αυτό το ΕΣΠΑ τις μεγάλες αλλαγές που χρειάζεται και το ίδιο το ΕΣΠΑ, τις μεγάλες αλλαγές που δεν έκαναν οι προηγούμενες κυβερνήσεις, τις μεγάλες αλλαγές που χρειάζεται η ελληνική οικονομία. Γιατί σας είπα ότι είναι το μοναδικό αυτήν τη στιγμή και κυρίαρχο χρηματοδοτικό εργαλείο της ελληνικής οικονομίας. Άκουσα πριν από λίγο και άλλα στελέχη της Αντιπολίτευσης να μιλούν για τη φοροδιαφυγή, για το μαύρο χρήμα. Δεν αναγνωρίζετε, αγαπητοί συνάδελφοι, ότι οι λίστες οι οποίες βρίσκονται στο εξωτερικό κι έχουν, στον βαθμό που έχουν - δεν είναι όλες - μαύρο χρήμα, χρηματοδοτήθηκαν από το ΕΣΠΑ; Οι μαύρες λίστες, το μαύρο χρήμα, όποιο και αν είναι αυτό το μαύρο χρήμα - δεν το ξέρω, δεν το γνωρίζω ακριβώς - δεν χρηματοδοτήθηκε κυρίως από το ΕΣΠΑ, από τον μεγάλο αυτό κορβανά του ευρωπαϊκού χρήματος και των ευρωπαϊκών προγραμμάτων; Αυτά, λοιπόν, που θέλουμε εμείς να αναπτύξουμε και θέλουμε, όχι γιατί απλά εμείς το θέλουμε, αλλά νομίζω ότι πρέπει να το κάνουμε, καθώς αποτελούν τομείς με ιδιαίτερη εξωστρέφεια, καινοτομία και υψηλή προστιθέμενη αξία - διαφορετικότητα στο προϊόν το λέμε αλλιώς, γιατί πολλές φορές οι λέξεις κρύβουν όχι την πραγματικότητα, αλλά και την ουσία - είναι σαφώς ο αγροτοδιατροφικός κλάδος, οι τεχνολογίες πληροφορίας και επικοινωνίας, τα logistics, η βιομηχανία υλικών, η περιβαλλοντική βιομηχανία και ο τουρισμός. Σχετικά με τον τουρισμό, θα αναφέρω την πρόσκληση σε επτακόσιες περίπου δυνητικά ωφελούμενες μικρές και πολύ μικρές επιχειρήσεις για δράσεις αναβάθμισης των τουριστικών υποδομών τους, των καταλυμάτων και λοιπά. Θα προσπεράσω κάποια στοιχεία, γιατί νομίζω πως δεν χρειάζονται. Το μεγάλο, λοιπόν, ερώτημα που έθεσα και πριν, είναι τι ακριβώς πρέπει να περιμένει ένας νέος άνθρωπος σήμερα από το ΕΣΠΑ και τι ακριβώς πρέπει να περιμένει από την ίδια την οικονομία. Και, προφανώς, δεν φθάνουν μόνο τα χρήματα για να ανατάξεις μια οικονομία και να μειώσεις την ανεργία. Δεν είναι μόνο θέμα ποσότητας, αλλά είναι και θέμα σοβαρών ποιοτικών αλλαγών και ποιοτικών επιλογών. Τα ερωτήματα είναι αμείλικτα σήμερα και χρειάζονται σημαντικό χρόνο όχι μόνο για να απαντηθούν, αλλά κυρίως για να λυθούν στην ουσία και την πραγματικότητα. Μπορεί σήμερα, λοιπόν, το μέγεθος της ελληνικής επιχείρησης, έτσι όπως είναι διαμορφωμένο, να αντέξει τον διεθνή ανταγωνισμό; Αρκούν αυτοί οι δύο - τρεις κατά μέσο όρο εργαζόμενοι ανά επιχείρηση; Θα συμφωνήσουμε όλοι πως όχι. Είναι αρκετή από μόνη της απλά η αύξηση μιας παραγωγής ή η δημιουργία προϊόντων με μεγάλη διαφορετικότητα, με μεγάλη ποικιλία, με υψηλή, όπως λέμε, προστιθέμενη αξία; Σαφώς και ναι. Είναι πια - γιατί όλοι μας το ζούμε και πρέπει να λέμε αλήθειες εδώ - στόχος του Έλληνα επιχειρηματία, ο οποίος θα είναι ο επενδυτής χρησιμοποιώντας το εργαλείο του ΕΣΠΑ, μόνο το εύκολο κέρδος και ο γρήγορος κύκλος, χωρίς να δημιουργείται ένα βιώσιμο εισόδημα; Νομίζω - κι εδώ οφείλω να το πω - πως πέρα από τα εργαλεία τα οποία πρέπει να παρέχεις σε έναν επιχειρηματία, σε έναν επενδυτή, ο οποίος θα χρησιμοποιήσει το ΕΣΠΑ - δηλαδή η πολιτεία που παρέχει τα θεσμικά του εργαλεία - πέρα από τα εργαλεία χρηματοδότησης, τα οποία θα του προσφέρουν τα πιστωτικά και άλλα ιδρύματα, αλλά και πέρα από ένα σοβαρό know how που θα του παρέχουν τα επιστημονικά μας, τα εκπαιδευτικά μας ιδρύματα, εδώ για να είμαστε ειλικρινείς και να ξεκαθαρίσουμε τα πράγματα και να μη λέμε αυτά που έλεγαν τόσα χρόνια, οφείλει να δείξει τη διαφορετικότητά του και ο Έλληνας επιχειρηματίας. Οφείλει να σταθεί στο ύψος των περιστάσεων. Οφείλει να είναι σοβαρός. Γιατί καμμιά φορά, ξέρετε, δικαιολογούμε τον επιχειρηματία εύκολα, χωρίς πραγματικά να του δείχνουμε ποια είναι τα προβλήματα και τι πρέπει να κάνει και αυτός. Ξέρετε, το ευρωπαϊκό χρήμα είναι δικό μας χρήμα και πρέπει να το αξιοποιήσουμε με τον καλύτερο τρόπο. Δεν δίνεται σε κάποιους για εύκολο κέρδος και δεν πρέπει να δοθεί. Έτσι, λοιπόν, για να λύσουμε το θέμα της ανεργίας μέσω των προγραμμάτων, χρειάζεται πέρα από τις ποσοτικές μεταρρυθμίσεις και πέρα από τις ποσοτικές διευκολύνσεις, θα έλεγα, να κάνουμε σοβαρές ποιοτικές αλλαγές. Όπως σας είπα, λοιπόν, δεν φθάνει μόνο το ΕΣΠΑ. Χρειαζόμαστε σοβαρούς εθνικούς πόρους, για να μπορέσουμε να ενισχύσουμε την προσπάθεια αυτή και να ενισχύσουμε και να δημιουργήσουμε ένα διευρυμένο περιφερειακό και εθνικό σχέδιο δημοσίων επενδύσεων. Αυτός ο στόχος, βέβαια, για να επιτευχθεί, όπως σας είπα, χρειάζεται πάρα πολύ χρόνο, γι' αυτό πιστεύω πως δεν χρειάζονται πάρα πολλά λόγια, αλλά μικρές και σταθερές αλλαγές, που θα γίνονται όχι σε σταθερή βάση, αλλά σε μια βάση ειλικρίνειας πραγματικότητας και γρήγορου αποτελέσματος. Άρα χρειαζόμαστε μια διεύρυνση της φορολογικής βάσης. Το επόμενο φορολογικό νομοσχέδιο θα πρέπει να είναι ένα τέτοιο νομοσχέδιο, ώστε να διευρύνει τη βάση και να είναι δίκαιο. Και βεβαίως, χρειάζεται κι ένας καλύτερος επιμερισμός των δαπανών. Το ζήτημα, λοιπόν, της ανάπτυξης ακουμπά σε ένα τεράστιο πλέγμα απαιτήσεων και προϋποθέσεων, το οποίο πρέπει να ισχύει. Ρύθμιση χρέους, ανακεφαλαιοποίηση τραπεζών, επιστροφή καταθέσεων, δημιουργία εργαλείων χρηματοδότησης, βοήθεια στην οργάνωση, ενσωμάτωση τεχνολογιών και καινοτομίας, παραγωγή προϊόντων με διαφορετικότητα είναι θέματα που αφορούν την ίδια την ανάπτυξη. Αν βγάλετε ένα από αυτά, δεν μπορεί να υπάρξει ανάπτυξη. Είναι λοιπόν δύσκολα θέματα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Επειδή βλέπω ότι ο χρόνος έχει φθάσει στο τέλος του, θα μιλήσω για τον δεύτερο τομέα της κυβερνητικής πολιτικής, που κρίνω ότι είναι πολύ σημαντικός. Θα είμαι πολύ σύντομος, κύριε Πρόεδρε. Είναι το παράλληλο πρόγραμμα στην απασχόληση και την κοινωνική οικονομία. Ελπίζω η Αντιπολίτευση να μην μπερδευτεί πάλι με το παράλληλο πρόγραμμα. Η πρώτη ενότητα περιλαμβάνει δράσεις που έχουν σκοπό τη μείωση της ανεργίας και τη βοήθεια ανέργων από συγκεκριμένες ομάδες: τους νέους ανθρώπους και τους άνω των πενήντα πέντε ετών. Κι εδώ πρέπει να ξέρουμε ότι το σοβαρό διαρθρωτικό πρόβλημα της ανεργίας σήμερα είναι η μακροχρόνια ανεργία και μάλιστα των ανθρώπων οι οποίοι είναι κοντά ή περίπου κοντά στη σύνταξή τους και δεν μπορούν να έχουν εργασία. Εδώ, λοιπόν, αναφέρονται δράσεις που αφορούν ανέργους με χαμηλά τυπικά προσόντα. Καταφέραμε όλα αυτά τα χρόνια σε αυτήν τη χώρα να εξειδικεύουμε ανθρώπους, οι οποίοι στο τέλος δεν είχαν καμμιά απολύτως εξειδίκευση. Και βεβαίως, να βοηθήσουμε ομάδες πληθυσμού που εμφανίζουν τα μεγαλύτερα ποσοστά ανεργίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Δεν θα αναφέρω τις δράσεις. Είναι περίπου δεκαπέντε δράσεις που αγγίζουν τα 482 εκατομμύρια ευρώ. Με αυτές τις δράσεις βοηθιούνται περίπου εκατόν δώδεκα χιλιάδες δικαιούχοι. Με τη δεύτερη δράση υποστηρίζονται άνεργοι που έχασαν τη δουλειά τους, επειδή οι επιχειρήσεις τους έκλεισαν. Εδώ υπάρχει μια χρηματοδότηση για το Ταμείο Παγκοσμιοποίησης, όπου υποστηρίζονται περίπου τρεις χιλιάδες πεντακόσιοι εργαζόμενοι από επιχειρήσεις που έχουν κλείσει, καθώς και χίλιοι πεντακόσιοι πενήντα πέντε νέοι εκτός απασχόλησης, προϋπολογισμού 48 εκατομμυρίων. Η δεύτερη ενότητα περιλαμβάνει μέτρα θεσμικού χαρακτήρα και τη συνέργεια αρκετών Υπουργείων, όπου χρειάζεται να λύσουμε θέματα θεσμικού πλαισίου της συνεχιζόμενης επαγγελματικής κατάρτισης και της πιστοποίησης των ανθρώπων που αποκτούν τις δεξιότητες. Η τρίτη ενότητα περιλαμβάνει πολύ σημαντικές παρεμβάσεις στον νέο τομέα της οικονομίας μας, την κοινωνική οικονομία, που εδώ χρειάζεται βεβαίως να αναβαθμίσουμε, να αναμορφώσουμε τη συνεταιριστική νομοθεσία - είναι κάτι που δεν έγινε όλα τα χρόνια - να δημιουργήσουμε τα περιφερειακά γραφεία στήριξης της κοινωνικής οικονομίας και λοιπά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνοντας, κυρίες και κύριοι συνάδελφοι, ήθελα να πω ότι θα κάνουμε και άλλον προϋπολογισμό. Θα καταρτίσουμε και θα καταθέσουμε και άλλους προϋπολογισμούς ως Κυβέρνηση. Αυτός ο προϋπολογισμός είναι ένας προϋπολογισμός πάνω στη στροφή, στην αλλαγή μιας πορείας εντελώς διαφορετικής από ό,τι μέχρι τώρα γνώριζε ο κόσμος, ένας δύσκολος προϋπολογισμός. Έχουμε και την ευθύνη για όσα αναλαμβάνουμε, αλλά βεβαίως έχουμε και την τιμή, γιατί μας επέλεξε ο κόσμος να κυβερνήσουμε αυτόν τον τόπο.
Κλείστε, κύριε συνάδελφε.
Θα κλείσω έτσι όπως έκλεισα και στην επιτροπή. Ευτυχώς, λοιπόν, που ίσως κάποιοι μάς καταλογίζουν καθυστερήσεις και κάποια λάθη. Σίγουρα, όμως, κανένας δεν μπορεί να καταλογίσει σε αυτήν την Κυβέρνηση πως έχει σκοπιμότητες, πως συναλλάσσεται και πως τα κάνει για διάφορους λόγους. Πιστεύω ότι αυτός ο προϋπολογισμός θα είναι ένας καλύτερος προϋπολογισμός, που θα αξίζει και στους Έλληνες πολίτες αλλά και στις θυσίες τους. Ευχαριστώ πάρα πολύ.
Επόμενη ομιλήτρια είναι η ειδική εισηγήτρια της Νέας Δημοκρατίας, η συνάδελφος κ. Άννα - Μισέλ Ασημακοπούλου, την οποία καλώ εις το Βήμα. Μέχρι να ανέλθει, παρ' ότι είμαι σίγουρος ότι ο συνάδελφος κ. Μαντάς ανταποκρίθηκε στην έκκλησή μου και έκανε αυτό που έπρεπε, θέλω να πω ότι δεν υπάρχει μέχρι στιγμής - και σας παρακαλώ, κύριε Μαντά, κοιτάξτε το - καμμία ενημέρωση ως προς το πόσοι Υπουργοί θα μιλήσουν. Θέλω να ξεκαθαρίσω ότι, όταν εγώ θα είμαι στο Προεδρείο και μου έρθει μπλοκ έξι Υπουργών, να ξεχάσουν ότι θα μιλήσουν έξι Υπουργοί συνέχεια. Θα μιλούν πέντε συνάδελφοι κι ένας Υπουργός. Το ξεκαθαρίζω από τώρα, για να μην έχω προστριβές μαζί τους, αύριο, μεθαύριο και το Σάββατο.
Εντάξει, κύριε Πρόεδρε.
Κυρία Ασημακοπούλου, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, εγώ θα ξεκινήσω την εισήγησή μου σήμερα με τα λόγια του σημερινού Πρωθυπουργού, του Αλέξη Τσίπρα, στην περσινή ομιλία στην Ολομέλεια για τον προϋπολογισμό του 2015. Ο κ. Τσίπρας, λοιπόν, είπε: «Όταν καταψηφίζεις έναν προϋπολογισμό, η ψήφος αυτή είναι μια κορυφαία πράξη της κοινοβουλευτικής διαδικασίας. Όταν καταψηφίζεις έναν προϋπολογισμό, ουσιαστικά ζητάς την άμεση παραίτηση της κυβέρνησης. Ο προϋπολογισμός ισοδυναμεί με ψήφο εμπιστοσύνης». Το καταθέτω για τα Πρακτικά, επειδή θα αναφερθώ αρκετές φορές σε αυτήν. Είναι η ομιλία του κ. Τσίπρα από πέρυσι. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα πω, βεβαίως, ότι συμφωνώ με τον κ. Τσίπρα. Κυρίες και κύριοι συνάδελφοι, η συζήτηση του προϋπολογισμού από τη φύση της έχει ένα στοιχείο διαχρονικότητας, δηλαδή αναφέρεσαι στο παρελθόν και τι είχε συμβεί, κάνεις κάποια αποτύπωση του παρόντος και, βεβαίως, κάνεις και προβλέψεις για το μέλλον. Αυτό εμπεριέχει συγκρίσεις, εμπεριέχει παραδοχές και εμπεριέχει και προβλέψεις. Αυτές, λοιπόν, οι διαστάσεις της συζητήσεως, δηλαδή το παρελθόν, το παρόν, το μέλλον, οι συγκρίσεις, οι παραδοχές και οι προβλέψεις συνοδεύονται από ένα πολιτικό τρίπτυχο, το οποίο νομίζω ότι είναι και ο λόγος που είναι κορυφαία κοινοβουλευτική πράξη και ισοδυναμεί με ψήφο εμπιστοσύνης, όπως είπε ο κ. Τσίπρας. Το τρίπτυχο αυτό είναι «αξιοπιστία, ευθύνη και ελπίδα». Νομίζω ότι αυτή είναι και η βάση της κρίσης και της μιας κυβερνήσεως, αλλά και του πολιτικού προσωπικού γενικότερα και αν θέλετε και ο τρόπος με τον οποίο και οι πολίτες, όταν προσέρχονται στην κάλπη κρίνουν και να κάνουν τις επιλογές τους, δηλαδή κοιτούν την αξιοπιστία: Μου λέει αλήθεια ο άνθρωπος ο οποίος μού μιλάει; Κοιτούν την ευθύνη: Θα κάνει αυτά τα οποία μού έχει υποσχεθεί; Και, βεβαίως, θέλουν ελπίδα. Θέλουν να ξέρουν αν αυτά που τους υπόσχονται θα αγγίξουν τη ζωή τους, θα την καλυτερέψουν. Θα ήθελα, λοιπόν, να εξετάσω τον προϋπολογισμό του 2016 στην εισήγησή μου μέσα από αυτό το τρίπτυχο: «αξιοπιστία, ευθύνη, ελπίδα». Ξεκινώ με την αξιοπιστία. Οι συνάδελφοί μου από τη Νέα Δημοκρατία, ο γενικός εισηγητής, ο πρώην Αναπληρωτής Υπουργός Οικονομικών, ο κ. Σταϊκούρας, οι συνάδελφοί μου, ειδικοί αγορητές, ο κ. Καράογλου και ο κ. Οικονόμου μάς έχουν δώσει μια πλήρη εικόνα, με διαφορετική έμφαση ο καθένας, των βασικών μεγεθών που προβλέπονται και για το 2016 και για το 2015, βεβαίως και μια σύγκριση με το 2014, όπως αυτή αποτυπώνεται στην εισηγητική έκθεση του προϋπολογισμού. Όπως πολύ σωστά είπε ο κ. Σταϊκούρας, η σύγκριση αυτή αναδεικνύει την καλπάζουσα αναξιοπιστία της Ριζοσπαστικής Αριστεράς. Η χώρα επιστρέφει στην ύφεση, τα δημοσιονομικά ελλείμματα και την αύξηση του δημοσίου χρέους. Ο φετινός προϋπολογισμός περιλαμβάνει πρόσθετα μέτρα, περιλαμβάνει φόρους, περιλαμβάνει περικοπές συντάξεων, περιλαμβάνει όλα αυτά τα οποία οδηγούν το 2016 να είναι χειρότερο από το 2015 και το 2015, βεβαίως, να είναι πολύ χειρότερο από το 2014. Ο ειδικός αγορητής του ΣΥΡΙΖΑ μπορεί να μας λέει ότι είναι επιτυχία που έκλεισαν οι τράπεζες και μπήκαν capital controls, επειδή μειώθηκαν γρήγορα οι αρνητικές συνέπειες για την οικονομία, μπορεί να μας λέει ότι οι ανακεφαλαιοποιημένες τράπεζες που ανακεφαλαιοποιούνται, αφελληνίζονται και για ένα κομμάτι ψωμί τις παίρνουν τα ξένα funds, όπως αυτό του Σόρος, είναι επιτυχία. Τώρα μας λέει ότι είναι επιτυχία ότι ο προϋπολογισμός δεν έχει πρωτογενή πλεονάσματα, έχει ελλείμματα. Κυρίες και κύριοι συνάδελφοι, μιλάμε για 1,5 δισεκατομμύριο πρόσθετα και επώδυνα μέτρα, με τον κοινωνικό προϋπολογισμό να βουλιάζει στα ελλείμματα, με πρόβλεψη να φτάσει σε ταμειακή βάση τα 2,1 δισεκατομμύρια ευρώ το 2016, οι ληξιπρόθεσμες οφειλές του δημοσίου προς τους ιδιώτες να πλησιάζουν τα 6 δισεκατομμύρια ευρώ, αυξημένες κατά 60%, πρόσθετα μέτρα 5,7 δισεκατομμύρια για το 2015 και το 2016 και βλέπουμε. Κύριες και επικουρικές συντάξεις και εφάπαξ περικόπτονται. Οι δικαιούχοι του ΕΚΑΣ μειώνονται, οι εισφορές του ΟΓΑ αυξάνονται και το επίδομα θέρμανσης κόβεται στο μισό. Αυτό, κυρίες και κύριοι, στο όνομα της «δεύτερη φορά Αριστεράς» λέγεται περικοπή δαπανών. Το δημόσιο χρέος αυξάνεται εννέα μονάδες σε σχέση με το 2014 και φτάνει σε ποσοστό του ΑΕΠ το 188% το 2016. Εγώ ρωτώ ευθέως, κυρίες και κύριοι συνάδελφοι: Η σημερινή οικονομική πραγματικότητα της Κυβέρνησης Τσίπρα - Καμμένου είναι ή δεν είναι η χειρότερη από την περσινή πραγματικότητα; Αυτή η οποία προβλέπεται να υπάρχει το 2016 είναι ή δεν είναι χειρότερη, επίσης; Αυτό λέει το προσχέδιο του προϋπολογισμού που μας φέρατε σήμερα, κύριε Υπουργέ και ο πρώτος προϋπολογισμός της «δεύτερη φορά Αριστεράς» αποδεικνύει την αξιοπιστία της προηγούμενης κυβερνήσεως, την επιτυχημένη δημοσιονομική προσαρμογή που είχε γίνει, τη συγκράτηση των δαπανών, τη στοχευμένη μείωση των φορολογικών βαρών. Σημειώνω ότι μόλις μια ημέρα μετά την υπερψήφιση του προϋπολογισμού από τους κυβερνητικούς Βουλευτές στην επιτροπή, τι γίνεται; Όλες οι παραδοχές στις οποίες βασίστηκε ο προϋπολογισμός αναθεωρήθηκαν προς το χειρότερο. Συγκεκριμένα - για τα Πρακτικά - «οι τριμηνιαίοι εθνικοί λογαριασμοί για το τρίτο τρίμηνο του 2015 αναφέρουν ότι με βάση τα εποχικά διορθωμένα στοιχεία το ΑΕΠ μειώθηκε το τρίτο τρίμηνο φέτος κατά 1,1% σε σχέση με το τρίτο τρίμηνο του 2014, έναντι της αρχικής εκτιμήσεως τον Νοέμβριο, στις 13 Νοεμβρίου, για πτώση 0,4% και σε σχέση με το δεύτερο τρίμηνο το ΑΕΠ μειώθηκε κατά 0,9% σε σχέση με το 0,5%, που ήταν η πρώτη εκτίμηση». [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τί σημαίνει αυτό με απλά λόγια, κυρίες και κύριοι, για να μας καταλαβαίνει ο κόσμος; Έχετε πέσει έξω ήδη στον προϋπολογισμό. Αυτό γιατί μας ενδιαφέρει; Γιατί θέλω να σας κάνω κριτική ότι δεν είστε καλοί οικονομολόγοι; Όχι. Μας ενδιαφέρει, γιατί αυτό σημαίνει πρόσθετα μέτρα. Πρόσθετα μέτρα σημαίνει, άμα πέσεις έξω στον προϋπολογισμό. Κυρίες και κύριοι συνάδελφοι, η κυβέρνηση Σαμαρά είχε πετύχει πέντε πράγματα: Πρώτον, πρωτογενή πλεονάσματα έναν χρόνο νωρίτερα από τις προβλέψεις, δεύτερον, να συνεχίσουμε τα πρωτογενή πλεονάσματα πάλι πάνω από τις προβλέψεις, τρίτον, να μηδενίσει συνολικά το έλλειμμα, τέταρτον, να βγούμε στις αγορές δύο χρόνια νωρίτερα και, πέμπτον, να πάμε στην ανάκαμψη μετά από έξι χρόνια ύφεσης και ολοκλήρωνε το πρόγραμμα για να πάμε στην επόμενη μέρα ενάμιση χρόνο πριν από τις προβλέψεις. Εκεί ήμασταν και πηγαίναμε σε μια εποχή κατά την οποία και θα τηρούσαμε τους δημοσιονομικούς στόχους και θα προχωρούσαμε τις μεταρρυθμίσεις, ιδιαίτερα αυτές που έχουν γίνει παντού στον κόσμο και προωθούν την ανταγωνιστικότητα και μεταρρυθμίσεις όχι σε συνθήκες ύφεσης, αλλά σε συνθήκες ανάπτυξης. Αυτό είναι η μεγάλη διαφορά, γιατί αυτό επιτρέπει να προχωρήσεις σταδιακά και νοικοκυρεμένα σε μέτρα φοροελάφρυνσης. Όταν αναπτύσσεσαι σταθερά, μπορείς να κάνεις φορολογικές μειώσεις χωρίς να έχεις δημοσιονομικά θέματα. Όταν, όμως, είσαι σε συνθήκες ύφεσης, τι συμβαίνει; Πέφτεις ξανά και ξανά στην λιτότητα. Αυτά που μόλις σας είπα, τα έλεγε πέρυσι στην ομιλία του ο κ. Σαμαράς. Μιλούσε για πεπραγμένα, τα οποία επιτέλους εσείς σήμερα στην εισηγητική έκθεση του προϋπολογισμού παραδέχεστε. Τουλάχιστον αναφέρεστε σ' αυτά. Την καταθέτω, επίσης, για τα Πρακτικά. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επειδή, μάλιστα, σας μιλώ για ανάδειξη της αξιοπιστίας μέσα από τη σύγκριση, για να δούμε τι έλεγε ο κ. Τσίπρας στη συζήτηση του προϋπολογισμού γι' αυτό το θέμα. Έλεγε: «Ο προϋπολογισμός είναι μία φωτογραφία του μνημονίου». Μας κατηγορούσε εμάς ότι, αν εφαρμόσουμε τον μνημονιακό προϋπολογισμό, έρχεται πιο σκληρή πολιτική, ακόμα πιο σκληρή απ' αυτή που ζούμε σήμερα. Έρχεται ισοπέδωση στο ασφαλιστικό, εκποίηση όσης δημόσιας περιουσίας έχει απομείνει, νέα προαπαιτούμενα, έλεγε ο κ. Τσίπρας. Συνοψίζοντας, λέω ότι αυτά τα οποία έλεγε ο κ. Τσίπρας ότι θα τα φέρουμε εμείς, σήμερα τα φέρνετε εσείς! Να τα! Φέρνετε και χειρότερα απ' ό,τι είχε φανταστεί ο κ. Τσίπρας. Ξεπεράσατε τη φαντασία του. Μιλάμε, επίσης, για μέτρα τα οποία εμείς με σκληρή διαπραγμάτευση είχαμε αποφύγει. Ρωτούσε τότε ο κ. Τσίπρας τον κ. Σαμαρά: «Πιστεύετε ότι νοιάζει τους συμπολίτες μας που θα βγουν σε λίγο στη σύνταξη αν θα τους κόψετε τα συντάξιμα χρόνια ή θα τους μειώσετε τις συντάξεις με μνημόνιο ή πιστοληπτική γραμμή στήριξης; Πιστεύετε ότι ο κόσμος νοιάζεται για το αν θα καταργήσετε την έκπτωση του ΦΠΑ στα νησιά με παράταση ενός ή έξι μηνών του μνημονίου;». Αυτό έλεγε ο κ. Τσίπρας. Σας ερωτώ, έναν χρόνο μετά, ευθέως, κύριοι συνάδελφοι, το εξής: Τώρα που αυξήσατε τον ΦΠΑ παντού και που καταργήσατε την έκπτωση στα νησιά, τώρα που συμφωνήσατε σε περικοπές συντάξεων 3,2 δισεκατομμύρια ευρώ με άγνωστες «ουρές», που μπορεί να φθάνουν τα 4 δισεκατομμύρια ευρώ - οι οποίες τον Δεκέμβριο του 2014 ήταν αχρείαστες, όπως λέτε εσείς στη σελίδα 59 και τα ασφαλιστικά ταμεία το 2014 είχαν πλεόνασμα 697 εκατομμύρια ευρώ, ενώ το 2015 προβλέπεται έλλειμμα 1,2 δισεκατομμύριο ευρώ και το 2016 άλλο 1,1 δισεκατομμύριο ευρώ, αυτά τα λέτε εσείς στον Προϋπολογισμό - πιστεύετε, λοιπόν, κυρίες και κύριοι συνάδελφοι, ότι δεν τους νοιάζει τώρα τους συμπολίτες μας; Γιατί δεν τους νοιάζει; Δεν τους νοιάζει, επειδή αυτά τα κάνει η Ριζοσπαστική Αριστερά και ο κ. Τσίπρας και δεν τα κάνει ο κ. Σαμαράς; Γι' αυτό δεν τους νοιάζει; Ζητάτε και συναίνεση από εμάς; Ζητάτε συναίνεση σ' αυτά στα οποία ήδη εσείς έχετε συναινέσει, τα οποία έχετε υπογράψει, τα οποία ψηφίσατε στην Επιτροπή Οικονομικών και θα ψηφίσετε πάλι σήμερα; Όμως, την απάντηση την έχει δώσει ο κ. Τσίπρας και συμφωνώ απολύτως μαζί του. Έλεγε ο κ. Τσίπρας: «Δεν τον απασχολεί τον κόσμο το παιχνίδι με τις λέξεις». Αλήθεια λέω. Αυτό έλεγε. Ξέρετε, «τρόικα», «θεσμοί», «κουαρτέτο», αυτό είναι το παιχνίδι με τις λέξεις. «Τον νοιάζει το παιχνίδι που κάνετε με τη ζωή του». Αυτό έλεγε. Σήμερα, τι βλέπουμε; Βλέπουμε το κόστος, το μέγεθος της ζημιάς που υπέστη ο ελληνικός λαός από τον λαϊκισμό του κ. Τσίπρα, που εκμεταλλεύθηκε τον πόνο και τις θυσίες των Ελλήνων και, κατά δεύτερον, βλέπουμε το μέγεθος της πολιτικής αναξιοπιστίας σας. Κυρίες και κύριοι συνάδελφοι, αφού παίξατε με τη ζωή του κόσμου, αφού του λέγατε ότι θα σκίσετε το μνημόνιο και ότι θα του δώσετε δέκατη τρίτη σύνταξη - τα αφήνω αυτά, γιατί μας λέτε κιόλας ότι αυτά ήταν τον Γενάρη, να τα ξεχάσουμε, αλλά εγώ είμαι λίγο πίσω σ' αυτό - , εμείς βάλαμε πλάτη για να μην πάμε στο Grexit. Θέλαμε να αναλάβετε τις ευθύνες σας. Ο λαός σάς ψήφισε ξανά και σας έδωσε εντολή όντως να εφαρμόσετε το νέο μνημόνιο και το παράλληλο πρόγραμμα, στο οποίο δεν θα αναφερθώ. Φθάσαμε, λοιπόν, ως εδώ. Κι ενώ η αναξιοπιστία σας έχει αναδειχθεί τόσο περίτρανα, ούτε λόγος για να αναλάβετε τις ευθύνες σας. Τις ευθύνες σας θα έπρεπε να τις αναλάβετε με βάση τις σελίδες 21 και 22 του προϋπολογισμού. Θα έπρεπε να τις αναλάβετε με βάση την έκθεση της Ευρωπαϊκής Επιτροπής «Φθινοπωρινές οικονομικές προβλέψεις». Την καταθέτω για τα Πρακτικά. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα έπρεπε να τις αναλάβετε με βάση την έκθεση της Ευρωπαϊκής Κεντρικής Τράπεζας: «Financial Stability Review», την οποία επίσης καταθέτω για τα Πρακτικά. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά έχουν παρόμοια νούμερα με τον προϋπολογισμό και προβλέπουν επιστροφή στην ύφεση και στα ελλείμματα. Δεν το περιμένω, βέβαια, από εσάς. Ας αναφερθούμε, λοιπόν, στο επόμενο, δηλαδή στην ελπίδα. Λέγατε «Η ανάπτυξη έρχεται», «Οι επενδύσεις έρχονται». Αυτά δεν λέγατε στον κόσμο, κυρίες και κύριοι συνάδελφοι; Για να δούμε, σε σχέση με τον προϋπολογισμό, από πού υποτίθεται ότι θα έρθει η ανάπτυξη. Στη σελίδα 44, κεφάλαιο 2, παράγραφος 9, αναφέρεται: «1) από τις διαρθρωτικές μεταρρυθμίσεις». Υπάρχει λίστα μεταρρυθμίσεων στην επόμενη σελίδα με τίτλο: «Ανάπτυξη και Ανταγωνιστικότητα». Ναι, αυτά αναφέρονται κυρίως στο Πρόγραμμα Δημοσίων Επενδύσεων και στο ΕΣΠΑ. Για να δούμε, λοιπόν, τον πρώτο αριστερό προϋπολογισμό, όπου έχουμε κάποια ενδιαφέροντα στοιχεία. Στον πίνακα 316 στη σελίδα 89, υπάρχει η διαχρονική εξέλιξη του ποσοστού απορροφητικότητας των πόρων του ΕΣΠΑ. Το ποσοστό απορρόφησης για το 2011 ήταν 31,5%, ενώ το 2014 ήταν 87,9%. Είναι πολύ ενδιαφέρον, κύριοι συνάδελφοι, να μας λέτε για τις προθέσεις σας για το ΕΣΠΑ και το πώς θέλετε να το μοιράσετε δίκαια ή ότι θέλετε να βοηθήσετε τους νέους επιχειρηματίες. Βεβαίως, αλλά στην πολιτική κρίνεσαι από το αποτέλεσμα. Για να δούμε, λοιπόν, το ποσοστό απορρόφησης του ΕΣΠΑ και να συζητήσουμε πού πήγε επί ημερών σας, γιατί αυτό δεν το έχουμε δει ακόμα. Μάλιστα, αφήστε, σας παρακαλώ, το κήρυγμα στους Έλληνες επιχειρηματίες ότι πρέπει να γίνουν καλύτεροι. Πότε σας ένοιαξε για τον ιδιωτικό τομέα και τους Έλληνες επιχειρηματίες, που θα τους κάνετε και κήρυγμα τώρα; Τίποτα δεν έκανε, λοιπόν, ο ΣΥΡΙΖΑ για να βοηθήσει τις επενδύσεις. Α, ναι, έκανε τα capital controls, έκλεισε τις τράπεζες. Αυτό δεν είναι ακριβώς ένα εξαιρετικό κλίμα για να προσελκύσει επενδύσεις. Αντιθέτως, τείνουν να γίνουν είδος υπό εξαφάνιση οι επενδύσεις. Για να ξέρετε, αυτό δεν το λέω μόνο εγώ. Το λένε και διεθνείς οίκοι. Καταθέτω για τα Πρακτικά το δελτίο εκτέλεσης του κρατικού προϋπολογισμού. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ας δούμε, λοιπόν, τι άλλο είπατε ότι θα κάνετε για την ανάπτυξη. Α, ναι, αποκρατικοποιήσεις! Υπάρχει στη σελίδα 14, στο κεφάλαιο 5. Αυτός είναι ο στόχος σας. Έχετε εδώ 1,8 δισεκατομμύριο ευρώ έσοδα από το Ελληνικό, τα αεροδρόμια, τη ΔΕΣΦΑ, τις μαρίνες. Εδώ έχω ένα άλλο ερώτημα. Θα σας το επιτρέψει αυτό η ιδεοληψία σας, κυρίες και κύριοι συνάδελφοι; Υπενθυμίζω ότι ο κ. Τσίπρας έλεγε προεκλογικά ότι είναι ξεπούλημα. Ο δε κ. Σπίρτζης σε μία συνέντευξή του το 2015 έλεγε ότι θα κλάψετε κάνοντας ιδιωτικοποιήσεις, διότι είναι ένα μοντέλο που δεν πιστεύετε. Καταθέτω για τα Πρακτικά τα έγγραφα με τις δύο αναφορές. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το πιστεύετε, λοιπόν, ή δεν το πιστεύετε; Θα το κάνετε ή δεν θα το κάνετε; Αυτή είναι η ερώτηση για τις αποκρατικοποιήσεις. Δυστυχώς, οι προβλέψεις για τις επενδύσεις είναι ότι θα μειωθούν κατά 10,2% από την Ευρωπαϊκή Επιτροπή το 2016. Άντε να έχουμε λίγες επενδύσεις το 2017! Αυτά λένε οι άλλοι. Εσείς τι λέτε; Θέλετε ή δεν θέλετε να τις κάνετε; Κυρίες και κύριοι συνάδελφοι, κλείνοντας, θα σας πω ότι πέρυσι ο κ. Σαμαράς σάς καλούσε να ψηφίσετε τον προϋπολογισμό του 2015, τον πρώτο ισοσκελισμένο προϋπολογισμό εδώ και δεκαετίες, αμέσως μετά να πάμε στην εκλογή Προέδρου της Δημοκρατίας, στη Συνταγματική Αναθεώρηση και να βγούμε οριστικά απ' αυτήν την ιστορία, απ' αυτό το τέλμα. Σας ζητούσε να βάλετε πλάτη. Εσείς, βεβαίως, αντί να βάλετε πλάτη, μας πήγατε σε εκλογές. Όλα αυτά είναι γνωστά. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ολοκληρώνω, κύριε Πρόεδρε. Όπως μας θυμίζετε και σήμερα συνεχώς, έχετε νωπή λαϊκή εντολή. Αυτό δεν το αμφισβητεί κανείς, κυρίες και κύριοι συνάδελφοι. Σας το είπα και προηγουμένως. Όμως, δεν μπορείτε κι εσείς να αμφισβητείτε τα στοιχεία που έχετε καταθέσει στον κρατικό προϋπολογισμό, που δεν επιτρέπουν καμμία αμφισβήτηση για το μέγεθος της καταστροφής που έχει συντελεστεί στην ελληνική οικονομία από τότε που αναλάβατε τη διακυβέρνηση της χώρας. Εσείς δεν εκπροσωπείτε το τρίπτυχο: «αξιοπιστία - ευθύνη - ελπίδα». Φέρατε ψέματα, ανευθυνότητα και καταστροφή. Κλείνω με τα λόγια του Πρωθυπουργού κ. Τσίπρα περί συναίνεσης από την περυσινή του ομιλία: «Διερωτώμαι σε τι ακριβώς ζητάτε συναίνεση. Να συναινέσουμε στο να αποδεχθεί η χώρα όλα όσα ζητούν οι δανειστές; Να συναινέσουμε στις νέες περικοπές μισθών και συντάξεων; Εμείς δεν πρόκειται να συναινέσουμε σε νέα μέτρα.». Θέλετε μία απάντηση για τη συναίνεση; Σας την έδωσε ο κ. Τσίπρας. Ευχαριστώ.
Φθάνουμε στον τελευταίο ειδικό εισηγητή, τον συνάδελφο από τον ΣΥΡΙΖΑ κ. Αθανάσιο Παπαδόπουλο, τον οποίο παρακαλώ να έρθει στο Βήμα. Αναγιγνώσκω τους οκτώ συναδέλφους που είναι εναλλάξ, ένας από κάθε κόμμα, για να ακούσουν τα ονόματά τους και να είναι στην Αίθουσα. Με τη σειρά είναι οι κύριοι Φάμελλος, Βλάχος, Λαγός, Θεοχαρόπουλος, Κατσώτης, Φωτήλας, Ζουράρης και Σαρίδης. Με τα δεκαπέντε λεπτά του κ. Παπαδόπουλου, στις 14.00΄ η ώρα είμαστε έτοιμοι να αρχίσουμε την ονομαστική ψηφοφορία. Στις 15.00΄ η ώρα πρέπει να έχουμε τελειώσει, για να έχουμε μέχρι τις δώδεκα το βράδυ πολύ χρόνο να μιλήσουν πολλοί συνάδελφοι. Έχω κάνει έναν προγραμματισμό. Αν τηρήσουμε τους χρόνους - με μία μικρή ανοχή στους Βουλευτές από ένα λεπτό - θα μιλήσουν όλοι οι συνάδελφοι μέχρι το Σάββατο. Μόνο μη μας το χαλάσουν οι Υπουργοί! Ορίστε, κύριε Παπαδόπουλε, έχετε τον λόγο.
Ευχαριστώ, κύριε Πρόεδρε. Αυτό είναι το προσχέδιο του παράλληλου κυβερνητικού προγράμματος του ΣΥΡΙΖΑ, το οποίο εκπονήθηκε, παραδόθηκε σε αυτή τη μορφή του από την ομάδα εργασίας τον Απρίλιο του 2014 ως το κυβερνητικό πρόγραμμα του ΣΥΡΙΖΑ: «Ανασυγκρότηση και δημοκρατικός μετασχηματισμός της Ελλάδας». Η τελική του έκδοση έγινε τον Αύγουστο του 2014 και από τότε επικαιροποιείται. Δεν θα σας το παρουσιάσουμε σήμερα, μην τρομάζετε. Θα έχουμε την ευκαιρία μπροστά στην εκπόνηση του εθνικού αναπτυξιακού σχεδίου της χώρας, το οποίο πρέπει να παραδοθεί τον Μάρτιο του 2016, να κάνουμε μια πολύ σοβαρή συζήτηση και στις επιτροπές και στην Ολομέλεια και βέβαια με την αυτοδιοίκηση, με την κοινωνία, με τους φορείς της, για το τι πρέπει ακριβώς να είναι το εθνικό αναπτυξιακό σχέδιο. Ο κρατικός προϋπολογισμός του 2016, αγαπητοί συνάδελφοι, είναι ο προϋπολογισμός μιας Κυβέρνησης που ανέλαβε το τιτάνιο έργο της ανασυγκρότησης της χώρας μετά από μια μακρά καταστροφική πορεία, που άρχισε πολύ πριν από το 2010. Είναι ουσιαστικά ισοσκελισμένος και ρεαλιστικός, αποκαλύπτοντας ταυτόχρονα την ταξική του μεροληψία υπέρ των αδυνάτων. Βασίζεται στις συντηρητικές εκτιμήσεις για τα έσοδα από την επιστροφή των κλεμμένων, από τις λίστες της εξοργιστικής φοροδιαφυγής και διαφθοράς - δεν αφορά μόνο τη λίστα Λαγκάρντ, είναι και οι πρόσφατες λίστες που ήρθαν στην επιφάνεια, μας τις παρέδωσε η φορολογική αρχή της Ρηνανίας - Βεστφαλίας και έχουμε πολύ έργο να κάνουμε - παράλληλα και με τη λίστα του Λουξεμβούργου, των Μαλδίβων και πολλών άλλων. Γιατί όλα τα ζητήματα που αφορούν το πώς εμείς θα αντλήσουμε έσοδα από όλες εκείνες τις πηγές που αφορούν και την εισπραξιμότητα του φόρου προστιθέμενης αξίας, την αξιοποίηση της δημόσιας περιουσίας, την καταπολέμηση του λαθρεμπορίου και πολλών άλλων, είναι ζητήματα τα οποία λαμβάνουμε υπ' όψιν στον προϋπολογισμό. Όμως ο προϋπολογισμός δεν μεταφράζει σε δαπάνες ούτε αυτά τα οποία προσδοκούμε, αλλά ούτε και την αναμενόμενη θετική έκβαση της πρώτης αξιολόγησης της νέας συμφωνίας με τον Ευρωπαϊκό Μηχανισμό Στήριξης, την πετυχημένη διεκπεραίωση της ανακεφαλαιοποίησης των τραπεζών με μόλις 5,7 δισ. ευρώ δημοσιονομικής επιβάρυνσης. Δεν προκαλεί αυξημένες δαπάνες, αναμένοντας το αναπτυξιακό αποτέλεσμα από το παλιό και το νέο ΕΣΠΑ, καθώς και τη χρηματοδότηση της Ελλάδας από τα διαρθρωτικά ταμεία της Ευρωπαϊκής Ένωσης, και κυρίως, από τη βάσιμη προσδοκία μιας βιώσιμης λύσης για το δημόσιο χρέος, η οποία έχει καταστεί σαφής πια δέσμευση των εταίρων μας στην Ενωμένη Ευρώπη, όπως φαίνεται και από τις πρόσφατες δηλώσεις του Ντέκλαν Κοστέλο ή του Κλάους Ρέγκλινγκ για τμηματική ελάφρυνση του ελληνικού χρέους. Ο ρεαλισμός των εκτιμήσεων επιτρέπει, όμως, αισιοδοξία για την ανάκαμψη της ελληνικής οικονομίας και την προώθηση ριζοσπαστικών διαρθρωτικών μεταρρυθμίσεων, που στοχεύουν κυρίως στην εξαφάνιση των αιτιών που οδήγησαν στα εκρηκτικά ελλείμματα, στην υπερχρέωση, στον αχαλίνωτο διαπλεκόμενο δανεισμό. Ο προϋπολογισμός είναι αποτέλεσμα συμπυκνωμένης τεχνογνωσίας. Περιέχει στοχευμένες και όχι οριζόντιες περικοπές, αποτυπώνει την εξασφάλιση σημαντικού δημοσιονομικού χώρου, περιγράφει τις εξελίξεις στο διεθνές οικονομικό περιβάλλον και θα διαμορφώσει ευνοϊκότερους όρους για την εθνική στρατηγική κοινωνικής ένταξης και την άσκηση πολιτικής κοινωνικής δικαιοσύνης, άμβλυνσης των ανισοτήτων, καθώς θα προχωρούν οι αποδείξεις από το οικονομικό μας επιτελείο ότι σε όλα αυτά τα ζητήματα έχουμε πια πράξεις και όχι θεωρία. Στις συγκεκριμένες προτεραιότητες της Κυβέρνησης για τις δαπάνες του προϋπολογισμού της επόμενης χρονιάς κυριαρχεί η δημοσιονομική ισορροπία και εξυγίανση, η αναπτυξιακή προοπτική, καθώς και: Πρώτον, η εφαρμογή δράσεων για την καταπολέμηση της ανθρωπιστικής κρίσης και την προστασία ευάλωτων κοινωνικών ομάδων σε ακραία φτώχεια. Θα εκδοθεί η κάρτα υγείας των ανασφάλιστων, θα γίνει η σταδιακή εφαρμογή από την 1η Απριλίου 2016 του προγράμματος ελάχιστου εγγυημένου εισοδήματος σε εθνικό επίπεδο, η κάρτα μετακίνησης ανέργων, η συνέχιση δράσεων για τη θέρμανση, τη στέγαση, τη σίτιση και άλλα πολλά. Δεύτερον, η εφαρμογή των σημαντικών αλλαγών, που γίνονται ήδη με σχέδιο νόμου του Υπουργείου Υγείας, το οποίο έχει ολοκληρωθεί και το οποίο αξιοποιείται για να συμπεριληφθούν κρίσιμες διατάξεις του σε νομοθετική πρωτοβουλία της Κυβέρνησης με επείγοντα χαρακτήρα. Για τις διατάξεις που αφορούν τα ζητήματα υγείας θα μιλήσει ο Υπουργός Υγείας. Δεν θα σας κουράσω εγώ. Αυτές μπορούν να θεσμοθετούν την καθολική υγειονομική κάλυψη του πληθυσμού, παρεμβάσεις στήριξης και αναβάθμισης του δημόσιου συστήματος υγείας, το οποίο παραπαίει σε τραγικές συνθήκες λειτουργικής κατάρρευσης από την εγκατάλειψη στην οποία το παρέδωσαν οι προηγούμενες μνημονιακές κυβερνήσεις. «Κλείνει το νοσοκομείο Πρέβεζας», μας είπε ο κ. Οικονόμου. Μόνο, κύριε Οικονόμου; Ή τα εκρηκτικά προβλήματα του Νοσοκομείου Ναυπλίου ή της Δράμας ή του δικού μας, των Τρικάλων, όπου η παιδιατρική κλινική δεκαπέντε ημέρες τον μήνα δεν λειτουργεί - δεν μπορεί να εφημερεύσει λόγω υποστελέχωσης - και με έναν μόνο γιατρό είναι η οφθαλμολογική κλινική, η ουρολογική, η ΩΡΛ, αυτά είναι αποτελέσματα αυτής της διακυβέρνησης; Αναφέρομαι σε εκρηκτικά προβλήματα που υπάρχουν στις δομές υγείας σε όλη τη χώρα και τα οποία θέλουμε - και θα το βάλουμε - εμείς να επιλύσουμε με τις παρεμβάσεις που κάνουμε για επιτάχυνση της διαδικασίας των προσλήψεων που είχαν μηδενιστεί, για την ευελιξία στην κάλυψη των αναγκών των ΜΕΘ, για τη λειτουργία του ετοιμοπαράδοτου Γενικού Νοσοκομείου Θήρας. Πρόκειται για ρυθμίσεις που γίνονται παράλληλα με εκείνες που προτάθηκαν από το Υπουργείο Υγείας ως τροπολογίες στο σχέδιο νόμου για τις βοσκήσιμες γαίες, το οποίο συζητήσαμε και οι οποίες έχουν παρεμβάσεις και για παρατάσεις του προσωπικού που μετακινήθηκε, καθώς και των επικουρικών γιατρών, για τριετή θητεία τους στις μονάδες, κάλυψη των πρόσθετων εφημεριών, για κίνητρα για την πλήρωση θέσεων σε δυσπρόσιτα, άγονα, περιφερειακά ιατρεία και σε κέντρα υγείας των νησιών που υπηρετούν και τις δύσκολες τοπικές ανάγκες καθώς και τον τουρισμό και το προσφυγικό κύμα. Οι υπόλοιπες διατάξεις του σχεδίου νόμου του Υπουργείου Υγείας θα αξιοποιηθούν για την προώθηση μιας εμβληματικής αλλαγής στην υγεία, που συμπεριλαμβάνει την οργάνωση πρωτοβάθμιου συστήματος υγείας με διεπιστημονική ομάδα και οικογενειακούς γιατρούς, δομές στις γειτονιές, μονάδες αναφοράς, κέντρα αντιμετώπισης χρόνιων παθήσεων, παρεμβάσεις στο φάρμακο ως δημόσιο αγαθό, τη ριζική αναδιάρθρωση του συστήματος διοίκησης νοσοκομείων, υγειονομικών περιφερειών, για να υπηρετήσει την υγεία ως θεμελιώδες ανθρώπινο δικαίωμα και κοινωνικό αγαθό. Γιατί αυτά είναι τα προσόντα που θέλουμε από τους νέους διοικητές που θα υπηρετήσουν το σύστημα υγείας. Και τα κριτήρια θα δοθούν με απόλυτη διαφάνεια. Αγαπητοί συνάδελφοι, μελετώντας όλα τα δεδομένα του προϋπολογισμού του 2016, διαπιστώνουμε ότι οι κυβερνητικοί στόχοι για την επέκταση των προγραμμάτων σημαντικού κοινωνικού ενδιαφέροντος καθώς και η έναρξη μιας τολμηρής ουμανιστικής μεταρρύθμισης στην υγεία, μετά τις ριζοσπαστικές - να το πούμε - τομές του ιδρυτικού νόμου για το Εθνικό Σύστημα Υγείας, του ν. 1397/1983, μπορούν να στηριχθούν από τα εξής: Πρώτον, την αύξηση του κοινωνικού προϋπολογισμού κατά 823 εκατομμύρια ευρώ - ο κ. Σκανδαλίδης, που δεν είναι εδώ, τραγωδία την είπε την παρέμβαση του κοινωνικού προϋπολογισμού μας - , ειδικά όσον αφορά τις μεταβιβαστικές πληρωμές που χρηματοδοτούν την επάρκεια του συστήματος εφημερίας και υπερωριών στο ΕΣΥ, την αντιμετώπιση της ανθρωπιστικής κρίσης, το ΕΚΑΣ, τα επιδόματα αντιμετώπισης της ακραίας φτώχειας, την επανεκκίνηση της χρηματοδότησης των ληξιπρόθεσμων υποχρεώσεων του κράτους, με στόχο τη σημαντική μείωσή τους ως τα τέλη του 2016 και με προτεραιότητα την υγεία, την πρόνοια, την κοινωνική ασφάλιση, οφειλές στον ΕΟΠΥΥ 1.682.000, 1.214.000 στα νοσοκομεία, 2.696.000 ευρώ οφειλές τον Σεπτέμβρη προς τους οργανισμούς κοινωνικής ασφάλισης, την αύξηση της επιχορήγησης των νοσοκομείων. Δεν θα σας πω άλλα νούμερα, γιατί τα είπαν οι προηγούμενοι συνάδελφοι. Επίσης αναφέρω: Την αύξηση των πληρωμών κατά 12 εκατομμύρια ευρώ για έργα που χρηματοδοτούνται από εθνικούς πόρους και κατά 20 εκατομμύρια ευρώ για έργα που συγχρηματοδοτούνται. Την πλήρη κάλυψη των σχεδιασμένων προσλήψεων στα νοσοκομεία, μόνιμου και επικουρικού προσωπικού. Την επανεξέταση της ανάγκης του ΕΟΠΥΥ για ανάθεση σε ιδιώτες παρόχους ανά περιφέρεια, εάν τα στοιχεία του ΕΟΠΥΥ τεκμηριώνουν ότι η αξιολόγηση των επιδόσεων θα επιτρέψει τη μετακίνηση πόρων προς τις δημόσιες δομές. Τη διείσδυση των γενοσήμων. Τη δημιουργία εθνικής φαρμακαποθήκης και πολλά άλλα. Ακόμη, τη χάραξη αποτελεσματικής ευρωπαϊκής πολιτικής για την υπεράσπιση του δικαιώματος των Ευρωπαίων πολιτών στην υγεία, από την πρόληψη και την επείγουσα περίθαλψη μέχρι την αποκατάσταση, με γενναία χρηματοδότηση παρεμβάσεων μείωσης της νοσηρότητας, αναβάθμιση της δημόσιας υγείας, καθολικού εμβολιασμού, πολιτικών για το σύνολο των κοινωνικών, πολιτισμικών, επιδημιολογικών παραγόντων που επηρεάζουν την υγεία και τη νόσηση. Είναι, λοιπόν, φανερό ότι ο προϋπολογισμός του 2016, αν και δεν πληροί τις προδιαγραφές ενός οραματικού για την Αριστερά προϋπολογισμού, ωστόσο τα σκληρά εισπρακτικά μέτρα που περιλαμβάνει δεν είναι δική μας επιλογή, κύριε Οικονόμου και κύριοι συνάδελφοι της Αντιπολίτευσης, οι οποίοι αναρωτιέστε για ποιον λόγο σε ένα πρόγραμμα με αριστερή ευαισθησία περιλαμβάνονται και σκληρά μέτρα. Είναι συνέπεια των σαράντα οκτώ προαπαιτούμενων των δανειστών, που αφορούν όλα τα κόμματα που ενέκριναν τη Συμφωνία Κορυφής των δεκαεννιά ηγετών των κρατών - μελών της Ευρωζώνης την 13η Ιούλη, αλλά μπορεί να ανταποκριθεί στις κυβερνητικές προτεραιότητες για κοινωνική δικαιοσύνη, για αριστερό αποτύπωμα στις επιλογές του, μέσα βέβαια στα δεδομένα που συντάχθηκε. Απαιτεί, όμως, τη συνολική επιτυχία της αναπτυξιακής πολιτικής και του παράλληλου κυβερνητικού προγράμματος της Κυβέρνησης, της επανεκκίνησης και της ανάκαμψης της οικονομίας, ελκυστικότερο επιχειρηματικό περιβάλλον, τη διεύρυνση της συνεργατικής λογικής, την ενθάρρυνση των επενδύσεων, την τόνωση της απασχόλησης, ιδιαίτερα των νέων ανθρώπων με τα πολλά προσόντα. Με τη συλλογιστική αυτή έχω τη γνώμη, αγαπητοί συνάδελφοι, ότι, παρά την αποτυχία προωθητικής συνεννόησης στη Σύνοδο των Πολιτικών Αρχηγών για το προσφυγικό, για τη βιωσιμότητα του κοινωνικοασφαλιστικού συστήματος, ακόμα και για την απλή αναλογική, αγαπητοί συνάδελφοι της Νέας Δημοκρατίας, ως πάγιο εκλογικό σύστημα της χώρας που επιβάλλει ευρύτερες προγραμματικές κυβερνητικές συγκλίσεις για να είναι σταθερές, το ζητούμενο στην παρούσα φάση - για να συνεννοούμαστε - είναι να μην ανακυκλώνουμε διαρκώς τον φαύλο κύκλο με το απαράδεκτο κομματικό επιχείρημα «έτσι κάνουμε γιατί έτσι κάνατε και εσείς στο παρελθόν». Ας αρχίσει τουλάχιστον έγκαιρα η μεγάλη συζήτηση για το εθνικό αναπτυξιακό σχέδιο ως στοιχείο ωρίμανσης του πολιτικού συστήματος, που δηλώνει ότι θέλει να παραμείνει η Ελλάδα στην Ενωμένη Ευρώπη. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Ταυτόχρονα, όσοι από εσάς, αγαπητοί συνάδελφοι, διακηρύσσετε ότι είστε υπέρ των αξιόπιστων προγραμματικών συνεργασιών χωρίς εμμονές στις δικές σας αναπόδεικτες αλήθειες, όσοι εκθειάζετε το πορτογαλικό εγχείρημα εναλλακτικής προς τη Δεξιά κυβερνητικής σύγκλισης και αριστερής διακυβέρνησης - στο πρόγραμμά τους έχουν εντάξει και μια ρύθμιση η οποία αναλαμβάνει την ευθύνη ότι μισθοί και συντάξεις θα αναπληρώνονται ανάλογα με την πορεία που θα αναβαθμίζεται η εθνική τους οικονομία, και αυτό νομίζω ότι πρέπει να το υιοθετήσουμε και εμείς - σας καλούμε να τον ψηφίσετε. Προφανώς δεν αναμένουμε να τον ψηφίσουν όσοι κραυγάζουν για δηλώσεις μετανοίας μιας Κυβέρνησης που ανέλαβε να βγάλει την Ελλάδα από τον βούρκο, όσοι απαιτούν οικουμενική ή τεχνοκρατική Κυβέρνηση - «σούπα», έτσι, χωρίς πρόγραμμα, ή με το πρόγραμμα της σχολής του Σικάγο. Δεν βλέπω κανέναν από τους συναδέλφους της Ένωσης Κεντρώων. Μας ανέλυσαν χθες τι; Το πρόγραμμα του Μίλτον Φρίντμαν; Αυτό προτείνουν να υιοθετήσουμε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Επίσης, ο κ. Βορίδης ζήτησε να παραιτηθεί αυτή η Κυβέρνηση για να αναλάβει την εξουσία το νεοφιλελεύθερο και διαπλεκόμενο πολιτικό προσωπικό που υπερχρέωσε και λεηλάτησε τη χώρα. Να, λοιπόν, ένα πεδίο δόξης προωθητικής συνεννόησης πάνω στις μεγάλες ριζοσπαστικές μεταρρυθμίσεις, στο κοινωνικοασφαλιστικό σύστημα, στο φορολογικό σύστημα, στη δημόσια διοίκηση, στο παραγωγικό μοντέλο, για όλους εκείνους που θέλουν συγκλίσεις πάνω σε συγκεκριμένο προγραμματικό πλαίσιο, το οποίο μπορεί να οικοδομήσει μια ευρύτερη εναλλακτική προοδευτική διακυβέρνηση της χώρας. Εμείς πάντως, η Κοινοβουλευτική Ομάδα του ΣΥΡΙΖΑ, σε κάθε περίπτωση ψηφίζουμε και έναν δύσκολο προϋπολογισμό με κοινωνική ευαισθησία, σε αντίξοες συνθήκες, και συμβάλλουμε για ένα ελκυστικό στην Ελλάδα και την Ευρώπη πρότυπο άσκησης εξουσίας. Ευχαριστώ πολύ.
Εισερχόμεθα στον πρώτο κύκλο των ομιλητών. Οι πρώτοι τρεις είναι ο κ. Σωκράτης Φάμελλος, ο οποίος έρχεται στο Βήμα, ο κ. Γεώργιος Βλάχος και ο κ. Ιωάννης Λαγός. Έχετε τον λόγο, κύριε Φάμελλε.
Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, ο προϋπολογισμός του 2016 θα αποτελέσει το όχημα εξόδου της χώρας μας από την κρίση. Βέβαια, για να είμαστε ειλικρινείς, αυτό θα γίνει σε συνδυασμό με ένα στιβαρό πρόγραμμα ανασυγκρότησης, που μόλις προ ολίγου ο συνάδελφός μου, ο κ. Παπαδόπουλος, παρουσίασε ή μάλλον άφησε να εννοηθεί ότι ετοιμάζουμε. Η αλλαγή αυτή, παράλληλα με την επιχειρησιακή και οργανωτική ικανότητα των Υπουργείων, απαιτεί, όμως, πολιτικούς συσχετισμούς, συσχετισμούς στην κοινωνία, συσχετισμούς στην Ευρώπη, γιατί αυτή η πορεία και η διαπραγμάτευση θα είναι συνεχής και δύσκολη, αλλά και γιατί ο εξωτερικός και ο εσωτερικός συσχετισμός δυνάμεων θα κρίνει το τελικό αποτέλεσμα. Τα βασικά κριτήρια σύνταξης του προϋπολογισμού του 2016 είναι ο ρεαλισμός, η διαφάνεια, η κοινωνική δικαιοσύνη και η αναδιανομή, γι' αυτό και στηρίζεται σε τρεις πυλώνες: τη δημοσιονομική ισορροπία, για να μην υποκύπτει συνέχεια η χώρα μας σε πιέσεις δανεισμού, τη διακοπή της υφεσιακής ροπής και την ενίσχυση του κοινωνικού προϋπολογισμού. Για μια χώρα της Ευρωζώνης, όμως, και ιδιαίτερα μια χώρα σε σύμβαση χρηματοδοτικής ενίσχυσης με αυτή, το ευρωπαϊκό περιβάλλον είναι χρήσιμο και περιοριστικό. Εμείς, αγαπητοί συνάδελφοι, δεν διαβάζουμε την ευρωπαϊκή οικονομία μέσα από τον επαρχιωτισμό των υπόλοιπων κομμάτων της Αντιπολίτευσης. Γιατί άλλα κόμματα είτε λόγω ρηχότητας είτε λόγω έλλειψης ιδεολογικής ταυτότητας, αναπαράγουν τον τυφλοσούρτη των νεοφιλελεύθερων κέντρων αποφάσεων και λένε «κάντε το όπως σας το λένε οι ξένοι», ενώ άλλα συνειδητά επιλέγουν αυτές τις πολιτικές, γιατί πολύ απλά κρύβουν τα συμφέροντα που εξυπηρετούσαν μέχρι τώρα πίσω από αυτές τις πολιτικές. Όμως, και τα δύο είναι επιζήμια για τη χώρα και τον λαό της. Η Ευρωπαϊκή Ένωση και η Ευρωζώνη έχουν πολύ σοβαρά προβλήματα να λύσουν. Υπάρχουν σοβαρά προβλήματα στην ευρωπαϊκή αρχιτεκτονική αλλά και στη λογική και στη λειτουργία του ευρώ, γιατί μέχρι τώρα το ευρώ δεν πέτυχε την οικονομική ενοποίηση της Ευρώπης, που είναι τελείως διαφορετική από τη νομισματική, και υπάρχουν σοβαρά προβλήματα ύφεσης και ανεργίας και στις χώρες της Βόρειας Ευρώπης, γιατί το ευρώ προς το παρόν παραμένει ένα εργαλείο για να πλουτίζουν κάποιες χώρες της Ευρώπης έναντι κάποιων άλλων. Δυστυχώς, ο οικονομισμός και η λατρεία της απόδοσης των αριθμών, η πρόσδεση στο χρηματιστηριακό και τραπεζικό κεφάλαιο δημιούργησαν σοβαρά προβλήματα και στην ανάγνωση πολιτικής αλλά και στον σχεδιασμό. Η συγκεντροποίηση του κεφαλαίου στην Ευρώπη, αλλά βασικά η υποτίμηση της δημοκρατίας, η υποτίμηση των ανθρώπων, των αξιών που γεννήθηκαν στην Ευρώπη, έχει οδηγήσει την επικράτηση άδικων νεοφιλελεύθερων πολιτικών και βασικά ακραίων, ανήθικων πολιτικών σε πολλές χώρες, που, για να επιβεβαιώσουν και να συνεχίσουν την κυριαρχία τους, οδηγούν σε όλο και πιο σκληρά μέτρα, γιατί αυτό το διευθυντήριο έχει την ανάγκη της παραμονής στην ηγεσία, γιατί πρακτικά μόνο έτσι θα μπορέσει να εξυπηρετεί τα συμφέροντα που το οδήγησαν στην εξουσία της Ευρώπης. Μόνο δηλαδή η αυστηροποίηση της πολιτικής, η εξαθλίωση των κοινωνικών μαζών μπορεί να τους δίνει ύλη για να ζουν, για να ζουν πολιτικά, να κρατάνε τις καρέκλες τους, και παραγνωρίζουν την κοινωνική εμπειρία της Ευρώπης και ταυτόχρονα ανοίγουν τον δρόμο σε νεοναζιστές, σε ανθρώπους που ξεχνάνε τη δημοκρατία, καταπιέζουν τον πολίτη, χάνουν την αξία της ανθρώπινης ζωής. Εμάς όλα αυτά, αγαπητοί συνάδελφοι, μας απασχολούν πολύ. Έχουμε ανοίξει μια μεγάλη κουβέντα στην Ευρώπη για όλα αυτά τα ζητήματα, κουβέντα από την οποία, βέβαια, απουσιάζουν τα κόμματα της Αντιπολίτευσης και δεν έχουν να προτείνουν τίποτα σε αυτό. Δυστυχώς, οι προβλέψεις για 10% ανεργία στην Ευρωζώνη μάς ανησυχούν πάρα πολύ και αυτή η επιδείνωση της Ευρώπης συζητιέται πάρα πολύ στα ευρωπαϊκά όργανα. Δεν είναι κάτι που το βάζει ο ΣΥΡΙΖΑ. Όμως, ο ΣΥΡΙΖΑ έδωσε ταυτότητα σε αυτή την κουβέντα της Ευρώπης. Στο ελληνικό πρόβλημα, όμως, η διαπλοκή και η εξάρτηση - αν θέλετε - μη αποτελεσματικών και βιώσιμων οικονομικών μονάδων από το κράτος, από προμήθειες, η αναπαραγωγή ενός μοντέλου διαφθοράς και διαπλοκής, που συντηρεί το παλιό πολιτικό σύστημα, δημιούργησαν ένα ρουσφετολογικό και βραδυκίνητο δημόσιο, μια μη παραγωγική οικονομία, μία κοινωνία χωρίς κουλτούρα ενίσχυσης της εργασίας και σίγουρα μια οικονομία και μια κοινωνία χωρίς επιχειρηματική κουλτούρα, ιδιαίτερα στο κομμάτι της κοινωνικής οικονομίας και του συνεταιρίζεσθαι. Για να εξασφαλίσουν βέβαια αυτή την εξουσία, είχαν δομήσει και ένα πλέγμα εξαρτήσεων, έναν τοίχο στον οποίο πολλές φορές και τώρα χρειαζόμαστε εμείς να συγκρουστούμε, για να μπορέσουμε να αλλάξουμε τη ροή της ελληνικής οικονομίας. Πρακτικά είχαν δημιουργήσει άμυνες απέναντι και στην πολιτική αλλαγή που ήρθε με τον ΣΥΡΙΖΑ αλλά και στα κοινωνικά αιτήματα που διαμορφώνονταν μέσα από τους κοινωνικούς χώρους. Και χρησιμοποιήθηκε αυτό το πλέγμα στη διαπραγμάτευση της χώρας. Εκβιάστηκε η χώρα και από το εσωτερικό και από το εξωτερικό, για να υποκύψει σ' αυτές τις ανήθικες αντιλαϊκές, αντι - ανθρώπινες, αν θέλετε, πολιτικές. Όμως, οι πολίτες επέλεξαν πολλαπλώς να σταθούν όρθιοι. Επέλεξαν μια πολιτική και κοινωνική αλλαγή. Και αυτή η αλλαγή είναι ξεκάθαρη στην Ελλάδα και δεν μπορεί να γυρίσει εύκολα πίσω. Και πρακτικά το έλλειμμα της πολιτικής τους το βλέπουμε. Το βλέπουμε στην αδύναμη δημοκρατική ζωή των κομμάτων της Αντιπολίτευσης, στην αναπαραγωγή προσωπικών επιθέσεων, χωρίς να αρθρωθεί μία λέξη για την πολιτική κατάσταση της χώρας, χωρίς να υπάρχει κανένα σενάριο εξόδου από την κρίση. Γι' αυτό τα μέσα ενημέρωσης ενεργοποιούν την παραπληροφόρηση και τον οικονομικό εκβιασμό. Ο προϋπολογισμός που συζητάμε σήμερα απεικονίζει την κρισιμότητα της κατάστασης της χώρας, αλλά παράλληλα απεικονίζει ότι υπάρχουν δυνατότητες να υπάρχουν κοινωνικά εργαλεία και κοινωνικό πρόσημο στις πολιτικές και ταυτόχρονα να δομείται πλέον ένα αποτελεσματικό δίκτυ προστασίας. Διότι, αν ακολουθήσουμε την υφεσιακή πορεία που επιλέξατε τα προηγούμενα χρόνια, τότε πρακτικά είναι σαν να παραδίδουμε την ανεξαρτησία της χώρας στους ξένους και τους δανειστές. Μου έκανε ιδιαίτερη εντύπωση η αναφορά του ειδικού αγορητή της Νέας Δημοκρατίας κ. Καράογλου στο ότι δεν πρόκειται να συμφωνήσουν σε πολιτικές που δημιουργούν ύφεση. Λίγο αργά δεν το καταλάβατε; Μήπως ξεχνάτε ότι η χώρα μας τα τελευταία πέντε χρόνια έχει 25% ύφεση με δικές σας κυβερνήσεις; Μάλιστα, αν βάλουμε και τον πληθωρισμό, αυτή η ύφεση ανέρχεται στο 33%. Εμάς δεν μας ενδιαφέρει για τον ίδιο λόγο να μειώσουμε την ύφεση. Δεν χαιρόμαστε για τον ίδιο λόγο, γιατί θα φτάσουμε στο 0% του ΑΕΠ ύφεση φέτος. Χαιρόμαστε γιατί αυτό δίνει δημοσιονομικό χώρο 500.000.000 ευρώ για κοινωνικές πολιτικές και γιατί δυναμώνει την κοινωνική αναδιανομή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η ελπίδα για μια διαφορετική πολιτική προκύπτει από το έργο και αυτών των δύο μηνών αλλά και της προηγούμενης εξάμηνης διακυβέρνησης. Διότι έτσι κατορθώνουμε να δημιουργούμε πλεονάσματα, ώστε να δίνουμε ξανά το επίδομα στους υπερήλικες ανασφάλιστους. Πρακτικά έτσι ασκούμε ξανά πολιτικές για τις κοινωνικές και ασθενείς μάζες. Και κυριολεκτικά υποδεχόμαστε τον κ. Σταϊκούρα στο σύνθημα της Αριστεράς υπέρ των ασθενών και εργαζόμενων κοινωνικών τάξεων. Κύριε Σταϊκούρα, μας αρέσει να υποκλίνεστε στις αξίες της Αριστεράς! Μας αρέσει ότι κυριαρχούν πλέον στην ελληνική κοινωνία οι αξίες του δικαίου. Όμως, πείτε μου: Σ' αυτές τις αξίες πιστεύατε όταν υπερασπιζόσασταν το σκάνδαλο της «SIEMENS»; Σ' αυτές τις αξίες πιστεύατε όταν πρακτικά καλύπτατε το Ταχυδρομικό Ταμιευτήριο, την Αγροτική Τράπεζα, τα σκάνδαλα των εξοπλισμών, τα δομημένα ομόλογα; Γιατί όλα αυτά έγιναν από δικά σας παιδιά! Πού είναι, λοιπόν, το όφελος των κοινωνικών τάξεων; Ακόμα κι αν προσπαθήσατε να αμνηστεύσετε με νομοθετικές επιλογές της κυβέρνησης Σαμαρά - Βενιζέλου τους υπεύθυνους για τα θαλασσοδάνεια, έρχεται η ώρα να ζητήσει ο ελληνικός λαός από εσάς την ευθύνη. [[Στο σημείο αυτό Κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Πραγματικά απορώ πώς γίνεται σήμερα, το 2015, Υπουργός Οικονομικών της Βόρειας Ρηνανίας - Βεστφαλίας να επιβεβαιώνει ότι δεν βρήκε απήχηση στις προηγούμενες κυβερνήσεις για να παραδώσει τις λίστες. Το 2012 στη διμερή εργασία για τη φοροδιαφυγή στη συνάντηση στην Ελβετία, οι Έλληνες αξιωματούχοι δεν δέχθηκαν να πάρουν τις λίστες από τις ελβετικές τράπεζες. Το ίδιο είπε ο κ. Τόμσεν το 2014. Υπάρχει άρνηση παρεμβάσεων ενάντια στη φοροδιαφυγή. Σε όλη αυτήν την υπόθεση, δυστυχώς, εμπλέκονται στελέχη της προηγούμενης κυβέρνησης με συγκεκριμένη θέση στα επιτελεία. Η δική μας απαίτηση, η λαϊκή απαίτηση είναι ότι αυτός ο προϋπολογισμός πρέπει να συνδυαστεί με μια μεγάλη γενικευμένη κάθαρση του συστήματος διαπλοκής και της διαφθοράς. Αυτό εξήγγειλε και χθες ο Πρωθυπουργός. Όσο τα εκδοτικά συμφέροντα πιέζουν, εμείς θα αισθανόμαστε πιο ισχυροί στην ευθύνη που έχουμε αναλάβει, με κοινωνικό πρόγραμμα σ' αυτόν τον προϋπολογισμό, με ενίσχυση του Προγράμματος Δημοσίων Επενδύσεων, με μείωση της λειτουργίας του κράτους, με μεγαλύτερα έσοδα από τη φοροδιαφυγή. Είναι μια πρόκληση την οποία απευθύνουμε σε όλη την κοινωνία αλλά και στην Αντιπολίτευση. Ξεπεράστε τα κομματικά σας αδιέξοδα. Η χώρα μάς καλεί σε μια σημαντική ευθύνη. Εμείς την έχουμε αναλάβει. Εσείς τι θα κάνετε; Σας ευχαριστώ πολύ.
Τον λόγο έχει ο κ. Γεώργιος Βλάχος.
Ευχαριστώ, κύριε Πρόεδρε. Κυρίες και κύριοι συνάδελφοι, θέλω να ξεκινήσω με την αναφορά που έκανε προηγουμένως ο ειδικός αγορητής του ΣΥΡΙΖΑ κ. Παπαδόπουλος για το περίφημο πρόγραμμα και να του απαντήσω με ένα απόσπασμα από την περσινή ομιλία του Προέδρου σας κ. Τσίπρα σ' αυτή τη συζήτηση, δηλαδή στον προϋπολογισμό. Έλεγε τότε ο κ. Τσίπρας: «Λέτε διαρκώς ότι δεν υπάρχει εναλλακτική λύση». Τον περασμένο Σεπτέμβρη έγινε εξαγγελία του προγράμματος του ΣΥΡΙΖΑ, το οποίο, κατά την εκτίμησή μας, είναι ένα σημείο καμπής για την πολιτική ζωή του τόπου, γιατί παρουσιάσαμε ένα σχέδιο ρεαλιστικό, υλοποιήσιμο και κοστολογημένο. Όχι αυτά που θέλουμε να γίνουν, αλλά αυτά που μπορούμε να κάνουμε σε συνθήκες δημοσιονομικής εξισορρόπησης. Δεν διεκδικούμε νέα ελλείμματα, δεν θέλουμε νέα δάνεια. Αυτό, κύριε Παπαδόπουλε, είναι η καλύτερη απάντηση στην αναφορά που κάνατε. Όσο για τον συνάδελφο που κατέβηκε μόλις από το Βήμα και έκανε αναφορά στις ευαισθησίες της Αριστεράς, θα ήθελα να πω ότι πρέπει να τελειώσει πια αυτό το μονοπώλιο και αυτό το παραμύθι. Διότι, ξέρετε, πρέπει να σας θυμίσω ότι πέρυσι η κυβέρνηση της Δεξιάς έδωσε για το κοινωνικό κράτος περί τα 500.000.000, ενώ εσείς φέτος, η ευαίσθητη Αριστερά, περιοριστήκατε περίπου στα 100.000.000. Νομίζω ότι δεν μπορείτε να μιλάτε. Γιατί, ξέρετε, είναι η πρώτη φορά που η Αριστερά κρίνεται από τις πράξεις της και όχι από τα λόγια. Και καθρέπτης αυτής της εικόνας είναι ο προϋπολογισμός που αρχίσαμε να συζητάμε. Η εισήγηση του εισηγητή μας κ. Σταϊκούρα ήταν καταλυτική στην αποκάλυψη της αλήθειας, σχετικά με την πραγματική εικόνα της οικονομίας της χώρας. Τα μεγέθη του προϋπολογισμού καταδεικνύουν ότι η αριστερή πολιτική ρητορική και η δήθεν αριστερή κοινωνική ευαισθησία είναι απολύτως κενές περιεχομένου, καθώς δείχνουν πλέον έμπρακτα την επιστροφή της χώρας στην ύφεση, στα πρωτογενή δημοσιονομικά ελλείμματα και στην αύξηση του δημόσιου χρέους, στα πρόσθετα δημοσιονομικά μέτρα, με την επιβολή νέων φόρων, με περικοπές στις συντάξεις και τα κοινωνικά επιδόματα και ότι το 2016 θα είναι χειρότερο από τη χρονιά που φεύγει, η οποία θυμίζω ότι ήταν πολύ χειρότερη από το 2014. Να θυμίσω, κυρίες και κύριοι συνάδελφοι, ότι το 2014 η χώρα πέτυχε θετικό ρυθμό μεταβολής, η κυβέρνηση παρέλαβε μια οικονομία σε δυναμική ανάπτυξης, ενώ η πρόβλεψη τότε από τους θεσμούς για το 2015 έκανε λόγο για ανάπτυξη άνω του 2,5%. Η επιστροφή στην ύφεση βαραίνει αποκλειστικά εσάς και την κυβέρνησή σας. Όλα δείχνουν, λοιπόν, ότι το πείραμα «πρώτη φορά αριστερά» θα έχει τεράστιο κόστος για τους πολίτες και συνολικά για τη χώρα. Η ύφεση, λοιπόν, βαθαίνει και αναθεωρήθηκε προς το χειρότερο από την ΕΛΣΤΑΤ, σε σχέση πάντα με τις αρχικές εκτιμήσεις. Το οικονομικό κλίμα, η ψυχολογία των πολιτών και της οικονομίας έχει χειροτερεύσει και μάλιστα την ώρα που όλοι μιλούν για βελτιωμένο οικονομικό κλίμα στην Ευρωζώνη. Δυστυχώς, αυτό είναι το δυσάρεστο κλίμα που αφήνει στην ελληνική κοινωνία η αριστερή διακυβέρνηση. Η αριστερή διακυβέρνηση, που συνεχίζει την εσωτερική στάση πληρωμών, με αποτέλεσμα οι ληξιπρόθεσμες υποχρεώσεις του δημοσίου προς τον ιδιωτικό τομέα να αυξάνονται. Και ενώ την περίοδο 2012-2014 είχαν μειωθεί κατά περίπου 60%, το 2015 είναι αυξημένες κατά περίπου 60%, σε σχέση πάντα με το τέλος του 2014. Και το χειρότερο όλων είναι ότι δεν υπάρχει πρόγραμμα αποπληρωμής. Την κατάσταση που δημιούργησε η Αριστερά, η Κυβέρνησή σας προσπαθεί να την ελέγξει με πρόσθετα μέτρα, με μέτρα φορολόγησης, μέτρα περικοπών, μέτρα λιτότητος, μέτρα ύφεσης και αδιεξόδου για την ελληνική κοινωνία. Η πολιτική σας, λοιπόν, συνοδεύτηκε από αύξηση του ΦΠΑ, αύξηση των συντελεστών του φόρου εισοδήματος νομικών προσώπων, αύξηση της ειδικής εισφοράς αλληλεγγύης, αύξηση του φόρου στα ασφάλιστρα, αύξηση της φορολόγησης των εισοδημάτων από ενοίκια, κατάργηση της έκπτωσης εφάπαξ πληρωμής φόρου εισοδήματος, αύξηση της προκαταβολής φόρου εισοδήματος στα νομικά πρόσωπα, τους ελεύθερους επαγγελματίες και τους αγρότες, σταδιακή κατάργηση της επιστροφής του ειδικού φόρου κατανάλωσης στο πετρέλαιο για αγροτική χρήση, αύξηση των συντελεστών του φόρου εισοδήματος για τους αγρότες. Όλα αυτά στραγγαλίζουν την πραγματική οικονομία, επιτείνουν την ύφεση και συνεχίζουν το αδιέξοδο. Δημιουργούν απόγνωση στους πολίτες, οι οποίοι βλέπουν νέα μέτωπα να ανοίγουν καθημερινά στη ζωή τους, με μεγαλύτερο εκείνο των ελληνικών τραπεζών, οι οποίες χρειάστηκαν νέα ανακεφαλαιοποίηση, εξαιτίας της δημιουργηθείσας κατάστασης στην οικονομία το 2015 από την Κυβέρνηση της Αριστεράς. Το αποτέλεσμα της ανακεφαλαιοποίησης ήταν εξαιρετικά δυσμενές για τη χώρα, παρά την αποφυγή του κουρέματος των καταθέσεων και τη μικρότερη τελικά, δημοσιονομική επιβάρυνση. Οι δικοί σας χειρισμοί, οι δικές σας παλινωδίες, οι δικές σας καθυστερήσεις, οι δικές σας ιδεοληψίες πρόσθεσαν μεγάλο κόστος στο δημόσιο και στους φορολογούμενους, απαξίωσαν τις προηγούμενες αυξήσεις μετοχικού κεφαλαίου και συρρίκνωσαν δραματικά την ελληνική ιδιωτική συμμετοχή. Εκμηδένισαν την αξία του χαρτοφυλακίου του Ταμείου Χρηματοπιστωτικής Σταθερότητας, οδήγησαν σε αφελληνισμό τα ελληνικά πιστωτικά ιδρύματα, ρύθμισαν επί το δυσμενέστερο τα ήδη εγκεκριμένα σχέδια αναδιάρθρωσης των πιστωτικών ιδρυμάτων, με αποτέλεσμα την απώλεια αξιόλογων περιουσιακών στοιχείων. Υπάρχουν ευθύνες, λοιπόν, τόσο για την ανάγκη της νέας ανακεφαλαιοποίησης των τραπεζών όσο και για το αποτέλεσμά της. Υπάρχουν ευθύνες που πρέπει να συνδεθούν, και να καταλογιστούν, με τα ονόματα όλων εκείνων που μας οδήγησαν στη σημερινή κατάσταση. Μέσα σε αυτήν την πολιτική πραγματικότητα ο κύριος Πρωθυπουργός ζήτησε πρόσφατα από τις υπόλοιπες πολιτικές δυνάμεις να προσέλθουν στη συνάντηση υπό τον Πρόεδρο της Δημοκρατίας, για να αναλάβουν μέρος των ευθυνών της δικής του πολιτικής. Η πρωτοβουλία αυτή έδειξε ότι ο Πρωθυπουργός εξακολουθεί να κινείται ακόμη με κριτήρια επικοινωνίας και όχι ουσίας. Τη συναίνεση δεν την εννοεί, γιατί απλά δεν την πιστεύει, δεν την πίστευε ποτέ. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Όταν μετά τις εκλογές του Ιανουαρίου, που έπρεπε να γυρίσουμε σελίδα στις σχέσεις των πολιτικών δυνάμεων, ο κ. Σαμαράς πρότεινε συνεννόηση, τότε ο κ. Τσίπρας με περίσσεια αλαζονεία απάντησε: «Και ποιος σάς κάλεσε και ποιος σάς το ζήτησε;» Όταν ο κ. Μεϊμαράκης πριν από τις εκλογές του Σεπτεμβρίου επανέφερε το θέμα της εθνικής συνεννόησης πήρε και πάλι κάποια ανάλογη απάντηση. Συνάδελφοι της Αριστεράς, τώρα τι θέλετε; Σας ζήτησε κανείς να κυβερνήσουμε μαζί; Σας ζήτησε κανείς να σχηματίσουμε οικουμενική κυβέρνηση; Μόνοι σας ανοίγετε τα θέματα και μόνοι σας τα κλείνετε και πάντα με την ίδια αλαζονεία και την ίδια επιπολαιότητα. Σε κάθε περίπτωση όμως, δεν μας πέφτει λόγος τι θα κάνετε με τον κ. Λεβέντη, τι θα κάνετε με τα άλλα κόμματα. Εμείς όμως, ως Νέα Δημοκρατία, σας λέμε καθαρά ότι δεν μας αφορά καμμία συζήτηση από αυτές που προσπαθείτε να ανοίξετε. Έχετε τη δεδηλωμένη, έχετε την πλειοψηφία, επιτέλους κυβερνήστε. «Κυβερνώ» σημαίνει βεβαίως, αναλαμβάνω τις ευθύνες της πολιτικής μου. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Τελειώνω, κύριε Πρόεδρε. Εσείς θέλετε να αποφασίζετε μόνοι σας, να δημιουργείτε τεράστιο πολιτικό κόστος με τις αποφάσεις σας. Και αυτό το κόστος, θέλετε στη συνέχεια να το μοιραστείτε με την Αντιπολίτευση. Οι επιθέσεις του Πρωθυπουργού πρόσφατα στη Νέα Δημοκρατία δείχνουν ότι, παρά τα πρόσκαιρα προβλήματα που αντιμετωπίζει, το κόμμα της Αξιωματικής Αντιπολίτευσης παραμένει ο ισχυρός πόλος του πολιτικού μας συστήματος. Η Νέα Δημοκρατία έχει χρέος απέναντι στους πολίτες, όχι μόνο σε όσους την ψήφισαν, αλλά και σε όλους εκείνους που καθημερινά προσβλέπουν σε εμάς, να προχωρήσει στην κατάρτιση εναλλακτικής πρότασης διακυβέρνησης της χώρας.
Κύριε Βλάχο, παρακαλώ, κλείστε.
Τα άλλα, τα μικρά, τα οργανωτικά, σύντομα θα ξεπεραστούν και θα ξεχαστούν, γιατί απλά δεν ενδιαφέρουν την κοινωνία. Κυρίες και κύριοι συνάδελφοι, η Νέα Δημοκρατία με αίσθημα ευθύνης καταψηφίζει τον αντιαναπτυξιακό, οικονομικά αναποτελεσματικό και κοινωνικά άδικο, προϋπολογισμό της Αριστεράς, τον προϋπολογισμό που οδηγεί την ελληνική κοινωνία σε ένα καθοδικό σπιράλ...
Κύριε Βλάχο, παρακαλώ, κλείστε.
Τελειώνω, κύριε Πρόεδρε.
Ναι, αλλά έχουμε υπερβεί κατά πολύ τον χρόνο.
…τον πασπαλισμένο με την αριστερή χρυσόσκονη προϋπολογισμό της παραπλάνησης, όπως είπε ο εισηγητής μας, τον προϋπολογισμό που αποκρύπτει την αλήθεια και που αναγκάζει τη χώρα να κάνει βαριά βήματα σημειωτόν και να βουλιάζει στο τέλμα. Σας ευχαριστώ.
Λοιπόν, επειδή είναι και συνάδελφος του κόμματός μου και φίλος μου, εάν οι αρχικοί ομιλητές… Εγώ πήγα να δοκιμάσω και να βάλω οκτώ λεπτά σε όλους σας αντί για έξι, αλλά βλέπω ότι δεν τηρήθηκαν. Κατόπιν τούτου, θα επανέλθω στα έξι λεπτά, με μια ανοχή που θα δείξω τώρα σε όλη την πρώτη οκτάδα, για να μην παραπονιέται ο φίλος μου, ο κ. Κατσώτης. Αλλά όχι όσοι είμαστε πρώτοι μιλάμε και μετά τους υπόλοιπους να τους αφήσουμε στο πυρ το εξώτερο. Λοιπόν, το λόγο έχει ο κ. Λαγός Ιωάννης. Κυρίες και κύριοι συνάδελφοι, πριν δώσω τον λόγο στον κ. Λαγό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «1974: Η αποκατάσταση της δημοκρατίας» που οργανώνει το Ίδρυμα της Βουλής, είκοσι εννέα μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο Ζωγράφου. Η Βουλή τούς καλωσορίζει.
Κύριε Πρόεδρε, θα ήθελα να λάβω τον λόγο ως Κοινοβουλευτικός Εκπρόσωπος.
Κύριε Παππά, για ποιον λόγο ζητάτε τον λόγο;
Θα ήθελα να μιλήσω επί της διαδικασίας.
Επί ποιου θέματος;
Επί της διαδικασίας, για μισό λεπτό.
Ορίστε, έχετε ένα λεπτό στη διάθεσή σας.
Επειδή είστε έμπειρος και ευγενής ως Αντιπρόεδρος και επειδή αυτό έγινε και το πρωί από την κ. Χριστοδουλοπούλου, παρακαλώ να αναγγέλλετε και από ποιο κόμμα είναι ο ομιλητής. Αναγγέλλετε από όλα τα κόμματα και όχι από τη Χρυσή Αυγή.
Ναι, έχετε δίκιο. Επομένως, για τα Πρακτικά, ο κ. Λαγός από τη Χρυσή Αυγή έχει τον λόγο.
Σας ευχαριστώ, κύριε Πρόεδρε. Θα ξεκινήσω την ομιλία μου διαφορετικά από ό,τι υπολόγιζα, γιατί, πριν ανέβω στο Βήμα να μιλήσω, άκουσα τον προηγούμενο ομιλητή του ΣΥΡΙΖΑ, ο οποίος μίλησε για τις ανθρώπινες ευαισθησίες της Αριστεράς και είπε για τη Νέα Δημοκρατία για κάποια σκάνδαλα που έχουν γίνει στο παρελθόν, για κάποιες λίστες οι οποίες έρχονται συνεχώς από το εξωτερικό, μας φέρνουν όλο και καινούργια στοιχεία στα οποία εμπλέκονται στελέχη, υπουργοί και μεγαλοστελέχη της πρώην συγκυβέρνησης Νέας Δημοκρατίας και ΠΑΣΟΚ. Και έχει απόλυτο δίκιο. Ξέρουμε πολύ καλά τι έχει γίνει. Τελευταία είδαμε πάλι, για άλλη μια φορά, να φιγουράρει το όνομα του κ. Παπασταύρου - για άλλη μια φορά - , του άμεσου συνεργάτη του πρώην Πρωθυπουργού Σαμαρά, σε αυτά τα οργιώδη οικονομικά σκάνδαλα που έχουν γίνει. Εν συνεχεία, ανεβαίνοντας ο Βουλευτής της Νέας Δημοκρατίας για να μιλήσει, φυσικά δεν μπορούσε να πει τίποτα, γιατί ήρθε σε πολύ δύσκολη θέση, γιατί είναι με την πλάτη στον τοίχο. Όμως εμείς, επειδή δεν είμαστε σε δύσκολη θέση και επειδή δεν έχουμε κανένα στέλεχός μας και κανέναν Βουλευτή μας να διώκεται ή να κατηγορείται για το παραμικρό οικονομικό σκάνδαλο, θα τονίσουμε ότι δεν μπορεί να μιλάει ούτε η Αριστερά ούτε ο ΣΥΡΙΖΑ όταν έχουν Υπουργούς, οι οποίοι παρίστανται κι αυτή τη στιγμή εδώ πέρα, όταν έχουν ξεχάσει να δηλώσουν 1 και 2 εκατομμύρια ευρώ, τα οποία βρίσκονται σε τράπεζες, για τα οποία δεν έχει κινηθεί καμμία διαδικασία, όταν άλλοι Υπουργοί τους, όπως ο κ. Τσακαλώτος, που είναι εδώ πέρα αυτή τη στιγμή, ο οποίος έχει εκατοντάδες χιλιάδες ευρώ σε διάφορες ξένες τράπεζες και είναι ο Υπουργός Οικονομικών αυτή τη στιγμή εδώ πέρα της Ελληνικής Κυβερνήσεως, ή ο Φλαμπουράρης, άλλος Υπουργός που είναι εδώ πέρα, που είχε κάνει ανακριβές «πόθεν έσχες», κάτι για το οποίο, εάν συνέβαινε σε κάποιον από τους Βουλευτές της Χρυσής Αυγής, θα υπήρχαν αμέσως διώξεις και ποινικές κυρώσεις. Όμως εδώ αλλάζουμε τα πράγματα, τους λέμε «δεν κάνατε σωστά το «πόθεν έσχες», φέρτε ένα εδώ να το δικαιολογήσουμε, παιδιά», και η ζωή συνεχίζεται. Λοιπόν, είτε είναι αριστερά είτε είναι δεξιά, τα σκάνδαλα σας καλύπτουν όλους. Και εκεί έχετε μια μεγάλη δυσκολία να τα περάσετε αυτά τα πράγματα, έτσι; Επειδή άκουσα προηγουμένως να συζητιέται και για τις λίστες που έρχονται από το εξωτερικό, ιδού το πεδίο να δράσετε. Φέρτε τις λίστες αυτές. Και φέρτε σε δύσκολη θέση, ενώπιον της δικαιοσύνης, όλους αυτούς οι οποίοι εμπλέκονται. Να σας πούμε όμως κάτι που σας το έχουμε πει δεκάδες, εκατοντάδες φορές από εδώ: Δεν θα το κάνετε. Και δεν θα το κάνετε, γιατί εσείς οι ίδιοι είστε μέρος αυτού του πολιτικού συστήματος, το οποίο τόσα χρόνια λεηλάτησε την πατρίδα μας. Είστε οι ίδιοι, τους οποίους σάς χωρίζουν - δήθεν - οι πολιτικές αντιπαραθέσεις, όμως, επί της ουσίας κάνετε ακριβώς τα ίδια πράγματα. Εάν φέρετε στη δικαιοσύνη, αν φέρετε μπροστά στον ελληνικό λαό όλα αυτά τα σκάνδαλα και διεκδικήσετε να αποδοθεί δικαιοσύνη και να τιμωρηθούν οι ένοχοι, εμείς θα είμαστε οι πρώτοι που θα το χειροκροτήσουμε. Ως τότε, μη μιλάτε καθόλου, αφήστε να μιλάμε μόνο εμείς. Ακούμε εδώ πέρα για τον προϋπολογισμό που λέτε, ακούμε όλα αυτά τα μεγάλα λόγια, τα όμορφα, τα ωραία. Θα ήθελα εδώ να κάνω κάποια ερωτήματα. Δεν θέλω να αναφερθώ ούτε σε αριθμούς ούτε σε νούμερα ούτε σε τέτοια πράγματα, τα οποία στην ουσία ξεγελάνε, μπερδεύουν, πνίγουν τον λαό. Εγώ θα ήθελα να πω κάποια πράγματα. Λέτε ότι κάνετε έναν προϋπολογισμό για να πάει καλύτερα η πατρίδα μας, για να πάνε καλύτερα οι Έλληνες πολίτες. Για πείτε μας: Ποια μέτρα ανάπτυξης υπάρχουν εδώ πέρα, ποια κίνητρα; Ποια χρήματα θα δοθούν στον Έλληνα αγρότη, στον Έλληνα κτηνοτρόφο, στον Έλληνα εργαζόμενο, προκειμένου να κάνει μια μικρή επιχείρηση, γεωργική, αν θέλετε, προκειμένου να αναπτύξει κάτι, προκειμένου να σταθεί στα πόδια του; Εμείς δεν βλέπουμε τίποτα σε αυτόν τον προϋπολογισμό. Εκτός αν εσείς βλέπετε άλλα. Εμείς βλέπουμε μόνο φόρους και μόνο πώς μπορείτε να αφαιμάξετε τον κάθε Έλληνα πολίτη. Εμείς βλέπουμε να παίρνετε και αυτά τα ελάχιστα που έχουν απομείνει στον καθένα. Όμως, προφανώς, είστε ένα μέρος σχεδίου ακριβώς ίδιου με τους προηγούμενους, οι Ευρωπαίοι σάς έχουν τραβήξει το αυτί και εσείς κάνετε αυτά ακριβώς που σας λένε. Δεν θα ξεχάσουμε ότι πριν από τις εκλογές και του Ιανουαρίου, αλλά και εν συνεχεία, μας λέγατε ότι το χρέος δεν είναι βιώσιμο, δεν μπορεί να αποπληρωθεί. Και αυτή φυσικά είναι η αλήθεια. Όλοι μας ξέρουμε πάρα πολύ καλά ότι το χρέος - που εσείς οδηγήσατε την πατρίδα μας σε αυτό το σημείο - είναι μη βιώσιμο. Τότε λέγατε αυτά, ότι θα σκίσουμε το μνημόνιο, ότι θα διεκδικήσουμε λογιστικό έλεγχο του χρέους και να δούμε πόσα λεφτά πραγματικά χρωστάμε και τι κούρεμα πρέπει να γίνει, προκειμένου η πατρίδα μας να μη χρεοκοπήσει κι άλλο και οριστικά. Γινόμενοι, όμως, Κυβέρνηση όλα αυτά τα ξεχάσατε. Άρα υπάρχουν τρία δεδομένα. Είτε είστε συνειδητοί ψεύτες και λέγατε ψέματα πριν από τις εκλογές - για να ξεγελάσετε τον Έλληνα πολίτη - είτε είστε άσχετοι τελείως και δεν ξέρατε - νομίζατε ότι είναι έτσι τα πράγματα, αλλά στην ουσία δεν ήτανε - είτε λέγατε την αλήθεια, αλλά όταν μπήκατε στην εξουσία και όταν ήρθαν από πάνω οι Ευρωπαίοι, οι οποίοι σάς ποδηγετούν, κλείσατε τα στόματά σας και κάνατε ακριβώς αυτό που λέγανε και οι προηγούμενοι. Ένα από τα τρία ισχύει. Ό,τι από τα τρία κι αν συμβαίνει, είστε τελείως ανίκανοι και είστε επικίνδυνοι για την πατρίδα μας. Θα ήθελα να μας πείτε: Ο ελληνικός λαός, ο οποίος πληρώνει τόσα χρέη τόσα χρόνια και πληρώνει τόσους φόρους, πώς θα σας εμπιστευτεί; Τι έχει ο Έλληνας πολίτης; Του παρέχετε υγεία; Του παρέχετε παιδεία; Τι του παρέχετε; Του παρέχετε ασφάλιση; Τι παρέχετε; Του ζητάτε, λοιπόν, του Έλληνα πολίτη απλά να πληρώνει. Ως πότε θα πληρώνει; Ως πότε θα σας δίνει τα χρήματά του, για να γελάτε και να πίνετε εις υγείαν των κορόιδων; Γιατί έτσι βλέπετε τους Έλληνες συμπολίτες μας. Ας διεκδικήσει, λοιπόν, ο ελληνικός λαός τα δικαιώματά του, ας απαιτήσει το δίκιο του και να μην περιμένει τίποτα από αυτή εδώ την ελληνική Βουλή. Δυστυχώς, το «ελληνικό κράτος» δεν κόπτεται και δεν νοιάζεται καθόλου για τα συμφέροντα του απλού Έλληνα πολίτη. Επαναλαμβάνω και πάλι ότι τα πράγματα είναι πολύ δύσκολα και θα ζητήσουμε και πάλι, για άλλη μία φορά, από την Κυβέρνηση να φέρετε πίσω τα κλεμμένα χρήματα από τις λίστες και από όλα αυτά τα σκάνδαλα που έχουν γίνει. Και θα τονίσω δύο - τρία ονόματα επιγραμματικά. Τι έγινε με την υπόθεση Τσουκάτου, κύριοι, ο οποίος έχει πάρει μαύρα χρήματα από τη «SIEMENS» και τα έχει δώσει στα ταμεία του ΠΑΣΟΚ, αλλά δεν κινείται τίποτα; Γιατί δεν υπάρχει κανείς πολιτικός εκεί πέρα εμπλεκόμενος; Γιατί δεν υπάρχει να διώκεται ποινικά κανείς από εκεί πέρα; Ο άνθρωπος είπε ότι πήρα τα χρήματα και τα έβαλα στα ταμεία του ΠΑΣΟΚ. Άφαντος! Τι θα γίνει και τι έγινε με τον Παπαντωνίου, ο οποίος είχε ξεχάσει να δηλώσει 1,5 εκατομμύριο ευρώ; 1,5 εκατομμύριο ευρώ; Πολύ large είναι ο άνθρωπος. Ξεχνάμε 1,5 εκατομμύριο ευρώ; Και τι του είπε λοιπόν η ελληνική δικαιοσύνη; Η ελληνική δικαιοσύνη τού είπε: «Εντάξει, κύριε, πήρατε, κλέψατε 1,5 εκατομμύριο ευρώ; Δώσ' του 80.000 ευρώ πρόστιμο και όλα μέλι - γάλα και η ζωή συνεχίζεται.». Λοιπόν, είπαμε και πάλι ότι είτε Αριστερά είτε Δεξιά το ίδιο κάνατε. Οι μοναδικοί που μπορούν να αντισταθούν σε αυτό αποδεδειγμένα είναι οι Βουλευτές και οι πολιτικοί της Χρυσής Αυγής.
Έχει γίνει αμοιβαία μετάθεση με χαρτί που ήρθε από τη Γραμματεία της Κοινοβουλευτικής Ομάδας της Δημοκρατικής Συμπαράταξης και στη θέση του κ. Θεοχαρόπουλου θα μιλήσει η κ. Κεφαλίδου Χαρά, την οποία καλώ στο Βήμα. Ακολουθεί ο κ. Κατσώτης και ο κ. Φωτήλας.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, ο προϋπολογισμός του 2016 βασίζεται κατά κύριο λόγο στην αύξηση των φορολογικών εσόδων σε συνδυασμό με περικοπές ήδη καταρρακωμένων εισοδημάτων σε ένα περιβάλλον ήδη εξαντλημένης φοροδοτικής ικανότητας. Εξοικονόμηση από περιστολή κρατικών δαπανών: καμμία. Επενδυτική προοπτική: καμμία. Άρα συζητούμε εκ προοιμίου για έναν προϋπολογισμό που είναι σκληρός και - επιτρέψτε μου να πω - θλιβερός. Μία γρήγορη τώρα αντιπαραβολή του τι βρήκατε και τι αφήνετε πίσω σας. Ληξιπρόθεσμες υποχρεώσεις γενικής κυβέρνησης, Δεκέμβρης 2014: Βρήκατε τις ληξιπρόθεσμες στα 3,763 δισεκατομμύρια ευρώ και μέσα σε εννέα μήνες έφτασαν στα 5,954 δισεκατομμύρια ευρώ. Το κράτος - μπαταχτσής, που δεν πληρώνει τις υποχρεώσεις του και που στραγγαλίζει τη βιωσιμότητα των προμηθευτών του και όλης της οικονομίας, μέσα σε εννέα μόνο μήνες αυξήθηκε κατά 60%! Δημοσιονομικές παρεμβάσεις: Φέρατε σ' έναν λαό, που σηκώνει βάρη και που είχε αρχίσει σιγά σιγά να σηκώνει κεφάλι και να κοιτάζει προς τα μπρος, ένα τρίτο απεχθέστερο και φορομπηχτικότερο - για εμάς αχρείαστο - τρίτο μνημόνιο, με δημοσιονομικές παρεμβάσεις ύψους 7,2 δισεκατομμυρίων ευρώ για τη διετία 2015-2016. Capital controls: Το επονείδιστο αυτό μέτρο, που ουσιαστικά εξαιρεί την Ελλάδα από τις σοβαρές χώρες, εγκαταστάθηκε και φαίνεται πως ρίζωσε για τα καλά. Ανακεφαλαιοποίηση τραπεζών: Με τις περήφανες πολιτικές σας εξανεμίσατε τις αξίες των τραπεζών και δημιουργήσατε την αχρείαστη ανάγκη μιας νέας ανακεφαλαιοποίησης. Η ανακεφαλαιοποίηση στις μηδενικές αξίες πέταξε έξω από την ιδιοκτησία των τραπεζών το Ταμείο Χρηματοπιστωτικής Σταθερότητας, υποχρεώνοντας τη δημόσια περιουσία σε βαρύτατη ζημιά 10-15 δισεκατομμυρίων ευρώ. Πήρατε μέτρα 1,5 δισεκατομμυρίου ευρώ φέτος και αναμένεται έλλειμμα 2,1 δισεκατομμυρίων ευρώ το 2016. Ξαναφέρατε το φάντασμα της ύφεσης στη χώρα, ενώ ξέρατε ότι εμείς είχαμε προϋπολογίσει ανάπτυξη 2,5% για το 2015. Λίαν προσεχώς αναμένουμε και τους πρώτους πλειστηριασμούς κατοικιών, σε εκτέλεση της υπόσχεσης που δώσατε στον κόσμο: «Κανένα σπίτι σε χέρια τραπεζίτη». Ο προϋπολογισμός σας προβλέπει και αύξηση εσόδων. Θέλετε να δούμε όμως από πού; Από αύξηση του ΦΠΑ, από μονιμοποίηση της ειδικής εισφοράς αλληλεγγύης, από αύξηση του φορολογικού συντελεστή σε επαγγελματίες και επιχειρήσεις, από τους οποίους περιμένετε να πάρετε 150 εκατομμύρια ευρώ - από αυτούς βέβαια που έχετε ήδη στραγγαλίσει, ήδη καταστρέψει και πολλούς τούς έχετε οδηγήσει στη Βουλγαρία - από αυξήσεις της προκαταβολής φόρου για τους ελευθέρους επαγγελματίες, από τους αγρότες κι από τον τριπλασιασμό των εισφορών του ΟΓΑ. Ο προϋπολογισμός σας περιλαμβάνει και μείωση των δαπανών της τάξης των 2,3 δισεκατομμυρίων ευρώ. Ξέρετε, όμως, από πού προέρχονται αυτές οι μειώσεις; Είναι καλό να το πούμε ξεκάθαρα, να το ακούσουν και οι ελάχιστοι που ακόμη δεν σας κατάλαβαν. Πέρα από την αύξηση των ληξιπρόθεσμων οφειλών του κράτους, που είναι 1,1 δισεκατομμύριο ευρώ, έχουμε: αύξηση της παρακράτησης από 4% σε 6% στις κύριες συντάξεις! Έχουμε μείωση των επικουρικών συντάξεων κατά 300 εκατομμύρια ευρώ, μείωση των κονδυλίων για την παιδεία κατά 300 εκατομμύρια ευρώ, μείωση των κονδυλίων για την περίθαλψη. Όλα αυτά αφορούν τον κοινωνικό προϋπολογισμό, δηλαδή αφορούν ανθρώπους οι οποίοι είναι μη προνομιούχοι, ευπαθείς ομάδες, δηλαδή όλους εκείνους για τους οποίους εσείς δήθεν κόπτεσθε και θέλετε να τους προστατεύσετε. Ο προϋπολογισμός του 2016 έχει μέτρα 5,7 δισεκατομμύρια ευρώ, σύμφωνα με το τρίτο μνημόνιο, από τα οποία 3,2 δισεκατομμύρια ευρώ είναι νέοι φόροι, 2,5 δισεκατομμύρια ευρώ είναι οι πρόσθετες περικοπές. Επιτρέψτε μου, όμως, να σας πω και τι δεν έχει αυτός ο προϋπολογισμός. Αυτός ο προϋπολογισμός, κυρίες και κύριοι συνάδελφοι, δεν έχει προοπτική. Δεν δημιουργεί τις πολιτικές και κοινωνικές προϋποθέσεις που θα κινητοποιήσουν την οικονομία και τις παραγωγικές δυνάμεις. Δεν έχει σαφή κατεύθυνση. Δεν έχει άμεσες αναπτυξιακές παρεμβάσεις. Γιατί - το είδατε - το Πρόγραμμα Δημόσιων Επενδύσεων παραμένει καθηλωμένο. Δεν έχει κανένα, μα κανένα, όραμα ούτε ξέρει πού πηγαίνει ούτε δείχνει να θέλει να πάει κάπου. Κυρίες και κύριοι συνάδελφοι, ο κρατικός προϋπολογισμός οφείλει να απεικονίζει με ειλικρίνεια την κατάσταση της χώρας και να ποσοτικοποιεί με σαφήνεια τις πολιτικές επιλογές της εκάστοτε κυβέρνησης. Αυτός ο προϋπολογισμός δεν κάνει τίποτα από τα δύο. Και είναι φυσικό. Μία Κυβέρνηση εθισμένη στο ψέμα, αμήχανη και με ασαφή πολιτικό προσανατολισμό το μόνο που μπορεί να απεικονίσει είναι τον εαυτό της. Και αυτό κάνει. Επιτρέψτε μου να αναφερθώ λίγο στον προϋπολογισμό του τομέα πολιτισμού και αθλητισμού. Διάβασα στην εισηγητική έκθεση με πάρα πολύ ενδιαφέρον θα έλεγα (κεφάλαιο 2 σελίδα 49), ότι η Κυβέρνηση δίνει έμφαση στην ανασυγκρότηση του θεσμικού πλαισίου και της διοικητικής πρακτικής των χορηγιών, με στόχο τη δημιουργία ευέλικτων πρακτικών μεθόδων για την προσέλκυση, αποδοχή και διαχείριση των ιδιωτικών προσφορών στον πολιτισμό κι αναρωτιέμαι πώς αυτό συμβιβάζεται με την απώλεια της δωρεάς των 3,2 εκατομμυρίων ευρώ, που έχει δώσει το Ίδρυμα Νιάρχος για το Εθνικό Μουσείο Σύγχρονης Τέχνης. Πρέπει να σας πω ότι η ερώτηση που έχουμε καταθέσει στο Υπουργείο Πολιτισμού ακόμη δεν έχει απαντηθεί, αλλά είναι πλέον σαφές ότι οι κωλυσιεργίες, οι καθυστερήσεις έχουν δημιουργήσει μία εικόνα άκρως αρνητική. Το ίδρυμα έχει αναστείλει τη δωρεά. Πρέπει, όμως, να σας πω ότι έχει προχωρήσει σε εκατόν έντεκα νέες δωρεές, ύψους 33,95 εκατομμυρίων ευρώ, που αφορούν την Ελλάδα, εκτός Ελλάδας, όμως. Όσο και αν ακούγεται πολυτέλεια η προσπάθεια να τονώσουμε τον προϋπολογισμό του πολιτισμού σε μια χώρα σαν την Ελλάδα, που αυτήν τη στιγμή είναι ανάμεσα σε μια κατάρρευση και ζει μια μιζέρια ατέλειωτη, πρέπει να σας θυμίσω ότι μιλάμε για την Ελλάδα, μια χώρα που σοβαρότατη πηγή πλούτου είναι ο πολιτισμός της. Και πολιτισμός χωρίς κονδύλια ξέρετε ότι δεν μπορεί να υπάρξει. Αυτό ο προς ψήφιση προϋπολογισμός δείχνει να το αγνοεί τελείως. Λες και δεν τον έγραψαν Έλληνες. Όσον αφορά τον αθλητισμό, μία υπενθύμιση μόνο θέλω να κάνω: Το 2016 είναι χρονιά ολυμπιακή, επομένως χρονιά αυξημένων και υψηλών απαιτήσεων. Ελπίζω να υπάρχει η αντίστοιχη πρόνοια ως προς αυτό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τέλος, επιτρέψτε μου να κλείσω - ευχαριστώ για την ανοχή ως προς το χρόνο - λέγοντας, ότι, αυτός δεν είναι προϋπολογισμός. Αυτός είναι ένας λογαριασμός της προδοσίας που στέλνετε σε όλες τις ελληνικές οικογένειες που πίστεψαν στα παραμύθια και στις κάλπικες δικές σας υποσχέσεις, που δυστυχώς όμως στοιχειώνουν όλους μας. Εμείς που δεν πιστεύουμε σε παραμύθια για δέκατη τρίτη σύνταξη, για αύξηση μισθών, για αφορολόγητο στις 12.000 ευρώ, για διορισμούς στο δημόσιο και άλλα τέτοια πολλά, σας λέμε ότι αυτόν τον προϋπολογισμό δεν μπορούμε να τον στηρίξουμε και γι' αυτό τον καταψηφίζουμε. Σας ευχαριστώ πάρα πολύ.
Στο σημείο αυτό θέλω να σας διαβάσω μια ανακοίνωση προς το Σώμα: «Προς τον Πρόεδρο της Βουλής. Αξιότιμε, κύριε Πρόεδρε, με την παρούσα αιτούμαι όπως μου χορηγηθεί άδεια απουσίας την 4η Δεκεμβρίου 2015 για προσωπικούς λόγους. Μετά τιμής, Γεώργιος Κουμουτσάκος». Η Βουλή εγκρίνει;
Η Βουλή ενέκρινε τη ζητηθείσα άδεια. Καλώ στο Βήμα τον ομιλητή από το Κομμουνιστικό Κόμμα Ελλάδας κ. Χρήστο Κατσώτη. Παρακαλώ, κύριε Κατσώτη, έχετε τον λόγο.
Ευχαριστώ, κύριε Πρόεδρε. Αυτήν την περίοδο η συγκυβέρνηση ΣΥΡΙΖΑ - ΑΝΕΛ, εκτός από την υλοποίηση όλων των μέτρων που ψήφισαν η Νέα Δημοκρατία και το ΠΑΣΟΚ το προηγούμενο διάστημα, αλλά και οι ίδιοι, με έντονους ρυθμούς ετοιμάζει νέο πακέτο μέτρων, που απαιτεί το κεφάλαιο, η Ευρωπαϊκή Ένωση. Ο στόχος είναι η καπιταλιστική ανάκαμψη και οι νέες επενδύσεις που πρέπει να έρθουν. Τα μέτρα πρέπει να συμβάλλουν σε αυτόν τον στόχο, να δημιουργούν ακόμα πιο φιλικό περιβάλλον για τους επιχειρηματικούς ομίλους. Ποια είναι αυτά τα μέτρα; Νέες κρατικές επιδοτήσεις, πρόσθετες φοροαπαλλαγές, νέα πεδία κερδοφορίας με ιδιωτικοποιήσεις, ολοκλήρωση του εγκλήματος σε βάρος της κοινωνικής ασφάλισης καθώς και παραπέρα ανατροπές στις εργασιακές σχέσεις. Έτσι η Κυβέρνηση ετοιμάζει το νομοσχέδιο για το ασφαλιστικό, έχει δέσμευση…
Σας παρακαλώ λίγη ηρεμία στα έδρανα εκεί, ο κ. Κεγκέρογλου με τη βροντώδη φωνή. Συνεχίστε, κύριε Κατσώτη.
Κύριε Βρούτση, ακούστε λιγάκι. Μετά μπορείτε να μιλήσετε. Έτσι, λοιπόν, η Κυβέρνηση ετοιμάζει το νέο νομοσχέδιο για το ασφαλιστικό - έχει εξάλλου δέσμευση από το τρίτο μνημόνιο - το οποίο θα φέρει τις επόμενες ημέρες. Ανοίγει τη συζήτηση για τα εργασιακά. Χθες, ήδη, είχε μία πρώτη συζήτηση με την ομάδα του Ευρωκοινοβουλίου, προκειμένου να εφαρμοστούν - όπως λέει - οι βέλτιστες πρακτικές που σήμερα υλοποιούνται στις χώρες - μέλη της Ευρωπαϊκής Ένωσης. Βέλτιστες πρακτικές είναι αυτές που με βάση τις αποφάσεις της Ευρωπαϊκής Ένωσης ενισχύουν την ανταγωνιστικότητα των επιχειρήσεων, όπως είναι τα mini jobs - η ελάχιστη εργασία, δηλαδή - στη Γερμανία, τα συμβόλαια μηδενικού χρόνου στην Αγγλία και άλλα τέτοια ωραία για τους καπιταλιστές, που τα εφαρμόζουν με πολύ μεγάλη φαντασία. Είναι οι ελαστικές μορφές εργασίας, που είναι κύρια γραμμή της Ευρωπαϊκής Ένωσης. Στη βάση αυτή έρχεται νέο χτύπημα στην πλήρη και σταθερή εργασία, στις συλλογικές συμβάσεις εργασίας, απελευθερώνονται οι απολύσεις και οι ατομικές συμβάσεις θα κυριαρχούν. Η εργασιακή ζούγκλα θα γίνει ακόμα πιο ζούγκλα. Όλες αυτές οι ανατροπές θα επηρεάσουν καθοριστικά την κατάσταση και στο ασφαλιστικό, με το οποίο θα ασχοληθώ παραπέρα. Η σφαγή στην κοινωνική ασφάλιση θα συνεχιστεί με τις νέες ρυθμίσεις που ετοιμάζονται. Στόχος είναι η απαλλαγή των εργοδοτών και του κράτους από το χρέος της συμμετοχής τους στην κοινωνική ασφάλιση και η παραπέρα μείωση της τιμής της εργατικής δύναμης. Κανένας δεν μένει άθικτος. Όποτε και αν συνταξιοδοτηθεί, σε όποιο ταμείο κι αν είναι ασφαλισμένος. Μεγάλα πλήγματα θα υποστούν και οι σημερινοί συνταξιούχοι, αφού προβλέπεται ο επανυπολογισμός των συντάξεων. Η Κυβέρνηση βαφτίζει τη σφαγή στις παροχές υγείας, πρόνοιας και σύνταξης «δικαιοσύνη». Το ασφαλιστικό σύστημα διαμορφώνεται στη βάση των στόχων για μείωση - όπως είπαμε - της τιμής της εργατικής δύναμης με τη μείωση ή την κατάργηση του μη μισθολογικού κόστους. Αυτά υπηρετεί το τρίτο μνημόνιο, που το ψηφίσατε όλοι, κύριοι, όσο και αν σήμερα θέλετε να αποστασιοποιηθείτε για άλλους λόγους. Η επίθεση θα κλιμακωθεί. Δεν αφορά μόνο τη σύνταξη, αφορά και τις παροχές των ταμείων και του κράτους στην πρόνοια και στην ιατροφαρμακευτική περίθαλψη, την προστασία της υγείας και της ασφάλειας στην εργασία. Οι ενοποιήσεις στα ταμεία θα οδηγήσουν, όπως και στο παρελθόν, σε εξίσωση προς τα κάτω των παροχών και των δικαιωμάτων όλων των ασφαλισμένων. Ο προϋπολογισμός προδικάζει νέες αιματηρές περικοπές. Μόνο για τον επόμενο χρόνο θα φορτώσει στις πλάτες των ασφαλισμένων και των συνταξιούχων 1,8 δισ. ευρώ με μειώσεις σε κύριες και επικουρικές συντάξεις, εκτός από τις μειώσεις στα εφάπαξ και την κατάργηση του ΕΚΑΣ. Μειώνεται παραπέρα η κρατική χρηματοδότηση προς τα ταμεία. Προβλέπει αυξήσεις στις εισφορές των αγροτών προς τον ΟΓΑ και τη συνέχεια των παρακρατήσεων, αυτό το 6%, στις συντάξεις υπέρ του ΕΟΠΥΥ. Δεν θέλω να αναφέρω τα νούμερα. Τα έχουν ήδη αναφέρει οι εισηγητές μας. Το μεγαλύτερο μέρος της μείωσης αφορά τα συνταξιοδοτικά ταμεία. Σχεδιάζονται νέες αιματηρές περικοπές από τον επανυπολογισμό των συντάξεων, όπως είπα και πριν με την αλλαγή του ποσοστού αναπλήρωσης - και όχι μόνο - αλλά και με την κατάργηση της βασικής σύνταξης για όσους δεν έχουν τα εξήντα επτά χρόνια όριο ηλικίας. Η Κυβέρνηση το βαφτίζει «δικαιοσύνη». Καλλιεργεί τον κοινωνικό αυτοματισμό σε βάρος όσων βγήκαν στη σύνταξη κάτω από τα εξήντα δύο έτη. Ρωτάμε, όμως, προβλέπονταν ή όχι αυτές οι συνταξιοδοτήσεις από νόμους και από καταστατικά των ταμείων; Νομίζω πως ναι. Η Κυβέρνηση έχει ήδη αποφασίσει για ενοποίηση όλων των ταμείων κύριας ασφάλισης σε ένα υπερταμείο, με βασικό χαρακτηριστικό τη συγχώνευση προς τα κάτω, όπως είπαμε και προηγουμένως. Έχει δεσμευθεί για την κατάργηση των λεγόμενων κοινωνικών πόρων, σε όσα ακόμα διατηρούν. Αρνείται να εφαρμόσει την απόφαση του Συμβουλίου της Επικρατείας, που θεωρεί αντισυνταγματικές τις συνεχείς μειώσεις στις κύριες και επικουρικές συντάξεις καθώς και τη μη εγγύηση του κράτους για όλες τις συντάξεις. Καταθέτω για τα Πρακτικά την έβδομη σκέψη, που αποτελεί και την απόφαση του Συμβουλίου της Επικρατείας. [[Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ως ΚΚΕ έχουμε τονίσει ότι τα αντιλαϊκά, τα αντιασφαλιστικά μέτρα, που πάρθηκαν στο όνομα της κρίσης, θα παραμείνουν και θα προστίθενται συνεχώς καινούργια. Η αστική τάξη απαιτεί την πλήρη απαλλαγή της από τη συμμετοχή στην κοινωνική ασφάλιση. Θέλει να μετατρέψει αυτήν τη λαϊκή ανάγκη σε νέο πεδίο κερδοφορίας της. Το ΚΚΕ καλεί σε ισχυρή, μαζική, μαχητική, παρέμβαση της εργατικής τάξης, των αυτοαπασχολουμένων, των φτωχών αγροτών, των νέων και των γυναικών. Η συμμετοχή στην απεργία αύριο να αποτελέσει σταθμό για την κλιμάκωση του αγώνα. Να εμποδιστεί η νέα αντιασφαλιστική επίθεση. Να σταματήσει η μείωση των συντάξεων και παροχών. Να απαιτηθεί από την εργατική τάξη και από τα άλλα λαϊκά στρώματα ενιαίο, υποχρεωτικό, αποκλειστικά δημόσιο σύστημα κοινωνικής ασφάλισης, που θα εξασφαλίζει συντάξεις και παροχές για όλους αντίστοιχες των λαϊκών αναγκών. Η μόνη δύναμη που μπορεί να σταθεί εμπόδιο στους σχεδιασμούς της εξαθλίωσης και των ανατροπών στα δικαιώματα και στις κατακτήσεις, που μπορεί να βάλει φρένο στη φόρα του κεφαλαίου και των κυβερνήσεών του είναι η λαϊκή συμμαχία, οι εργαζόμενοι, οι συνταξιούχοι, οι γυναίκες, η νεολαία. Σε αυτό το κίνημα το ΚΚΕ θα δώσει όλες του τις δυνάμεις. Η κοινωνική ασφάλιση πρέπει να είναι υποχρεωτική, καθολική και να ανήκει στην ευθύνη του κράτους και της εργοδοσίας. Έτσι μόνο θα μπορεί να προσφέρει αξιοπρεπείς συντάξεις, δωρεάν και ανθρώπινη περίθαλψη και επαρκείς παροχές πρόνοιας. Χρειάζεται να ηττηθεί η πολιτική που εφαρμόζεται. Η εργατική τάξη δεν πρέπει να δείξει καμμιά συναίνεση, κανέναν συμβιβασμό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Θέλετε συναίνεση για να οδηγήσετε το λαό στον πάτο. Η απάντηση της εργατικής τάξης και των λαϊκών στρωμάτων δεν μπορεί να είναι άλλη παρά η οργάνωση και ο αγώνας, για να έρθουν ακριβώς τα πάνω κάτω, όπως φωνάζουν και στο σύνθημά τους. Να απαντήσει με αντεπίθεση, με απειθαρχία στις αποφάσεις της Ευρωπαϊκής Ένωσης, με αποδέσμευση και διαγραφή του χρέους, κοινωνικοποιώντας τα μονοπώλια, με συγκρότηση της συμμαχίας που θα διεκδικήσει τη δική της λαϊκή εξουσία. Θα καταθέσουμε για τα Πρακτικά τις θέσεις του ΚΚΕ για τα επείγοντα ζητήματα, που είναι άμεση ανάγκη να διεκδικηθούν από την εργατική τάξη. Δεν ψηφίζουμε, βέβαια, τον προϋπολογισμό. Θα συμβάλουμε με τη δράση μας στην κάλυψη των απωλειών και στη διεκδίκηση των σύγχρονων αναγκών των εργαζομένων, του λαού μας. Ευχαριστώ, κύριε Πρόεδρε.
Πριν δώσω τον λόγο στον επόμενο ομιλητή, ο Βουλευτής κ. Νότης Μηταράκης αιτείται άδεια για μετάβαση στο Ηνωμένο Βασίλειο για οικογενειακούς λόγους από την Τετάρτη 9 Δεκεμβρίου μέχρι την Πέμπτη 10 Δεκεμβρίου. Η Βουλή εγκρίνει;
Η Βουλή ενέκρινε τη ζητηθείσα άδεια. Τον λόγο έχει ο συνάδελφος από το Ποτάμι κ. Ιάσων Φωτήλας.
Ευχαριστώ, κύριε Πρόεδρε. Κυρίες και κύριοι Βουλευτές, συζητάμε σήμερα τον προϋπολογισμό του 2016, τον πρώτο προϋπολογισμό που καταρτίζει η Κυβέρνηση ΣΥΡΙΖΑ - ΑΝΕΛ, με την ελληνική οικονομία να βρίσκεται σε απόλυτη ασφυξία ρευστότητας. Οι μάσκες, όμως, σιγά σιγά αρχίζουν να πέφτουν. Ήδη το συγκεκριμένο νομοσχέδιο σας ξεσκεπάζει. Δεν ξέρω, κύριοι συνάδελφοι, εάν διαβάσατε την αιτιολογική έκθεση, αλλά εκεί μέσα παραδέχεστε, για πρώτη φορά με ειλικρίνεια, ότι η επιδείνωση όλων των δεικτών της ελληνικής οικονομίας είναι αποτέλεσμα της δικής σας πολιτικής. Μας διαβεβαιώνετε, δε, ότι και για το 2016 οι συνέπειες του καταστροφικού πρώτου δεκάμηνου της διακυβέρνησής σας θα συνεχιστούν. Μας το λέτε ξεκάθαρα πως το ΑΕΠ της χώρας το 2014 ήταν στο συν 0,7%, το 2015 έπεσε στο 0% και το 2016 θα έχουμε ύφεση 0,7%. Πού είναι, λοιπόν, τα παράλληλα προγράμματα; Πού είναι τα ανώδυνα ισοδύναμα; Πού είναι οι ελιγμοί του αίλουρου κ. Φίλη; Συζητάτε για το ασφαλιστικό μόνο στη λογική των μειώσεων, με συνολικές παρεμβάσεις κοινωνικά άδικες και κάνετε πως δεν καταλαβαίνετε ότι το ασφαλιστικό πρόβλημα δεν μπορεί να αντιμετωπιστεί μεσοπρόθεσμα, όσες περικοπές κι αν γίνουν, εάν δεν περάσουμε από την ύφεση στην ανάπτυξη, εάν δεν προσελκυθούν επενδύσεις και δεν ενισχυθεί η απασχόληση. Και με το παρόν νομοσχέδιο - όπως επεσήμανα - δεν προβλέπεται ανάπτυξη ούτε για το 2016. Και η ανεργία, ειδικά των νέων, θα συνεχιστεί σε δυσθεώρητα ύψη. Κατά τα λοιπά, Υπουργοί σας, όπως ο κ. Μάρδας, δηλώνουν ανερυθρίαστα, σαν νεόκοποι εκπρόσωποι του ΔΝΤ και του πιο σκληρού νεοφιλελευθερισμού, ότι οι κακές προηγούμενες κυβερνήσεις έκαναν τραγικό λάθος στην ιστορία, επιδεικνύοντας δειλία, τρενάροντας την πλήρη εφαρμογή των μνημονίων, με αποτέλεσμα να χαθεί η δυναμική. Πρώτη φορά αριστερά! Και ο κ. Σπίρτζης, όμως, αφού πρώτα λαΐκισε με τα λεφτά του ελληνικού λαού, αφ' ενός αύξησε το εισιτήριο από 1,20 ευρώ σε 1,40 ευρώ στις αστικές συγκοινωνίες και αφ' ετέρου αποφάσισε να ασχοληθεί περισσότερο με τον διορισμό των δικών σας παιδιών στις διοικήσεις των αστικών συγκοινωνιών. Δεύτερη φορά αριστερά! Και σαν κερασάκι στην τούρτα, ο Πρωθυπουργός, που έρχεται να ζητήσει εθνική συνεννόηση για το ασφαλιστικό. Και άντε και τους φώναξε. Τι τους είπε; Τους εξέθεσε μήπως την πρότασή του; Όχι. Γιατί; Μήπως γιατί δεν ήθελε; Αλλά τότε γιατί τους φώναξε; Μήπως γιατί δεν έχει; Πολύ πιθανό. Μήπως - τέλος - διότι ο ίδιος ο κύριος Πρωθυπουργός έχει ήδη συμφωνήσει με τους εταίρους σε οριζόντιες μειώσεις και απλά, μη θέλοντας να αναλάβει εξ ολοκλήρου την ευθύνη των δικών του διαπραγματεύσεων, ψάχνει για συνενόχους; Έτσι, λοιπόν, ο κ. Τσίπρας φώναξε τους Αρχηγούς και με περίσσιο θράσος τούς είπε: «Να μαζευτούμε να αναλάβετε ο καθένας τις ευθύνες μου.». Μετά τους πρότεινε: «Γιατί δεν βγάζουμε ένα κοινό ανακοινωθέν που να λέει ότι δεν θέλουμε μειώσεις συντάξεων;». Και ποιος θέλει μειώσεις συντάξεων, βρε αδερφέ; Και το ερώτημα είναι, γιατί άραγε ο κ. Τσίπρας ξαφνικά κόπτεται για την εθνική συνεννόηση; Να σας το πω εγώ, κύριοι συνάδελφοι. Γιατί αν τυχόν οι Αρχηγοί, όλοι ή κάποιοι εξ αυτών, «μασήσουν στη μαλλιαρή» και πουν «ΟΚ, ας υπογράψουμε ένα κοινό ανακοινωθέν ότι δεν θέλουμε μειώσεις συντάξεων», όταν ο κ. Τσίπρας επιβάλει τις μειώσεις που ήδη έχει προσυμφωνήσει με τους εταίρους, θα βγει και θα πει το εξής: «Κύριοι, αποτύχαμε. Δεν καταφέραμε να μη μειώσουμε τις συντάξεις. Όμως, δεν απέτυχα εγώ, αλλά ολόκληρο το πολιτικό σύστημα, που υπογράψαμε ότι δεν θέλουμε μειώσεις. Άρα η ευθύνη είναι όλων μας.». Λες και όλοι μαζί διαπραγματευτήκαμε. Εάν πάλι οι Αρχηγοί δεν υπογράψουν - όπως και συνέβη - , τότε πολύ απλά θα πει: «Δεν τα έχω καταφέρει, γιατί οι άλλοι δεν με στήριξαν. Αυτοί φταίνε για τις μειώσεις των συντάξεων.». Σε κάθε περίπτωση ο κ. Τσίπρας δεν θα φταίει. Όλοι οι άλλοι θα φταίνε. Μιλάμε για τη μεγαλύτερη πολιτική απάτη των τελευταίων δεκαετιών! Απόδειξη, δε, του προσχηματικού της υπόθεσης είναι ότι ο κ. Τσίπρας δεν είχε καν τη λεπτότητα να περιμένει πριν προβεί σε ανακοινώσεις, όπως, δηλαδή, είθισται όταν πραγματικά επιθυμείς συναινέσεις και συνεργασίες. Δίνεις στην άλλη μεριά χρόνο, ψάχνεις μια δεύτερη ευκαιρία. Ο κ. Τσίπρας, αντιθέτως, μισή ώρα μετά τη συνάντηση των Αρχηγών, προέβη σε υβριστικές δηλώσεις και δριμύτατη επίθεση εναντίον όλων των πολιτικών Αρχηγών - εκτός του κ. Λεβέντη, ίσως, - με ένα άκρως διχαστικό διάγγελμα. Κύριε Τσίπρα, με αυτό τον τρόπο δεν μπορούν να δημιουργηθούν ούτε συνεργασίες ούτε συναινέσεις. Πραγματικά εάν ο κ. Τσίπρας και οι συμβουλάτορές του ξόδευαν τον μισό χρόνο απ' αυτόν που ξοδεύουν για να εφευρίσκουν τέτοιες μικροπολιτικές απατεωνιές στο να κυβερνήσουν αυτόν τον τόπο με όραμα και πρόγραμμα, αυτή τη στιγμή τα πράγματα θα ήταν πολύ καλύτερα για τη χώρα και τους πολίτες της. Το απεχθέστερο, δε, όλων και θεσμικά επικίνδυνο είναι ότι εμπλέκει σε αυτά τα πολιτικά τερτίπια και τον Πρόεδρο της Δημοκρατίας, ο οποίος ίσως καλοπροαίρετα δεν το σκέφτεται δεύτερη φορά πριν αποφασίσει να στηρίξει τον κ. Τσίπρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Αναρωτιέμαι: Ο Πρόεδρος της Δημοκρατίας δεν ένιωσε την ανάγκη να μιλήσει για σταθερότητα και συνεργασίες, όταν η χώρα βρισκόταν με το ενάμισι πόδι στον γκρεμό και εκτός ευρώ επί της ουσίας τον Ιούλιο; Ούτε βεβαίως και τον Σεπτέμβριο - αν και θα μπορούσε - συγκάλεσε σύσκεψη πολιτικών Αρχηγών μετά την αποτυχία των διερευνητικών εντολών και όταν πραγματικά η χώρα χρειαζόταν συναινέσεις, για να μην οδηγηθεί σε νέες εκλογές. Δεν βρήκε λέξη ο Πρόεδρος της Δημοκρατίας για τις καταστροφικές εκλογές του Σεπτεμβρίου, σε αντίθεση με τη μεγάλη πλειοψηφία του ελληνικού λαού, που, σε ποσοστό πάνω από 70%, δεν ήθελε εκλογές, γιατί έβλεπε τα αδιέξοδα που μόλις μετά από δύο μήνες ήρθαν. Κυρίες και κύριοι συνάδελφοι, κλείνω με αυτό. Τα πράγματα είναι απλά και ξεκάθαρα. Με μοναδικό κίνητρο την παραμονή σας στην εξουσία, ευτελίζετε τους θεσμούς, διαλύετε την οικονομία, εξοντώνετε τον λαό, καταστρέφετε τη χώρα. Και σε αυτό ψάχνετε σε εμάς συνενόχους και άλλοθι. Ψάξτε σε άλλες πτέρυγες της Βουλής πρόθυμους και «λεβέντες» για το έργο σας. Εσείς, κύριοι της συγκυβέρνησης, εάν πραγματικά θέλετε έστω και αυτή την ύστατη στιγμή να κάνετε κάτι χρήσιμο για τη χώρα, κάτι πατριωτικό, παραιτηθείτε! Σας ευχαριστώ.
Παρακαλώ να έρθει στο Βήμα ο κ. Κωνσταντίνος Ζουράρης εκ μέρους των Ανεξαρτήτων Ελλήνων.
Πρόεδρε, τα σέβη μου. Συνάδελφοι και συνάδελφοι, σήμερα είμαι «ελευθέρας βοσκής» και θα μιλήσω για ορισμένους «βοσκηματώδεις», που ασχολούνται με την παιδεία. Επειδή δεν έχουμε λεφτά και από ό,τι κατάλαβα από την Επιτροπή Μορφωτικών Υποθέσεων δεν θα βγουν τα βιβλία τώρα, παρά σε τρία τέρμινα, έχουμε την άνεση, τουλάχιστον, όπως στα Ορλωφικά, παραδείγματος χάριν, όπου μέσα από την ταλαιπωρία μας βγήκε η Συνθήκη του Κιουτσούκ Καϊναρτζή, να μιλήσουμε για τα θέματα της παιδείας στις αλλεπάλληλες τρίμηνες αυτές συζητήσεις. Ευτυχώς, υπάρχει ο Κώστας Γαβρόγλου στην επιτροπή, ο οποίος είναι από τους σεμνοτέρους συναδέλφους που γνωρίζω εδώ και στην ημεδαπή. Επομένως θα δώσω μια μάχη στη Μορφωτική, την οποία και θα χάσω βεβαίως, για τα αυτονόητα. Γιατί, ορισμένοι «βοσκηματώδεις», αυτοί πρέπει να αποδείξουν ότι δεν είναι «βόσκημα», όχι εγώ ότι δεν είμαι ελέφαντας. Αρχίζω με το εξής: Θα γίνει μια μεγάλη συζήτηση, διότι θα πάει και στα βιβλία «Η γλώσσα μας» από την Α΄ δημοτικού μέχρι την τελευταία τάξη του λυκείου, όπου βροντώδης ηλιθιότης, η οποία ήρθε με αυτό το σκῶρ, που έρχεται πάντα από την Εσπερία επί δύο μήνες. Παρακαλώ, το σκῶρ δεν είναι αυτό που ξέρετε στα γήπεδα. Είναι με ωμέγα και περισπωμένη. Εάν μου κάνεις το γεύμα σε ταβερνάκι, θα σου πω τη γενική. Το «σκῶρ» που μας έρχεται, είναι, ξέρετε, το περί ασυνεχείας. Η βροντώδης επιστημολογική υστέρηση σε αυτό το θέμα, διότι θα τους έχουμε και εκεί μέσα στην επιτροπή, είναι η εξής: Όταν μιλάνε για την «ασυνέχεια» του ελληνισμού, που εδώ και εκατόν πενήντα χρόνια περίπου ξεκίνησε από μερικούς ηλιθίους Ευρωπαίους - και θα σας εξηγήσω για ποιον λόγο το έκαναν και δεν ήταν μόνο για τους γνωστούς πολιτικούς λόγους, ήταν η απαιδευσία - πρέπει να μας πουν επιστημονικά, σε ποιο σημείο, πότε, πού τελείωσε ο ελληνισμός. Πότε; Με εξόντωση, όταν ήρθαν οι Γαλάτες, ας πούμε, τη δεύτερη φορά στην Αθήνα ή στη Βιθυνία, όταν επί Τουρκοκρατίας, όπου βλακώδης συνάδελφος - με συγχωρείτε, βοσκηματώδης - λέει ότι ο όρος «Τουρκοκρατία» πρέπει να αντικατασταθεί με «Οθωμανική πολυεθνικότητα»; Πρέπει, λοιπόν, να μας πουν πότε! Δεν θα σας μιλήσω για τα αυτονόητα. Ας πούμε, όταν ξέρετε ότι οι τέσσερις κεντρικές λέξεις σε κάθε γλώσσα - «Θεός», «θάλασσα», ξέχασα ποιο είναι το τρίτο, εν πάση περιπτώσει, τέταρτο είναι το «χέζω» - υπάρχουν από τα ομηρικά χρόνια, καταλαβαίνετε ότι δεν μπορούμε να ομιλούμε περί ασυνεχείας. Αλλά θα σας πω το εξής: Εκτός ότι από το ότι οφείλουν να μας πουν πότε σταματήσαμε και εάν ήρθε μια «λαότητα» και οι βροντώδεις βλακείες ότι το ελληνικό Έθνος έγινε μετά τη Γαλλική Επανάσταση κατ' εισαγωγήν, το 1237, παραδείγματος χάριν, ο Βατάτζης, στην επιστολή του στον πάπα Γρηγόριο τον 9ον, λέει… (Ο Ιωάννης ο Βατάτζης, ο και λεγόμενος «Άγιος». Είναι ο μόνος Άγιος Βυζαντινός αυτοκράτωρ, διότι το να χαρακτηρίζεις «άγιο» τον Κωνσταντίνο στασιάζεται!) Εν πάση περιπτώσει, ο Άγιος Ιωάννης ο Βατάτζης είναι ο μεγαλύτερος στρατηγός. Έχει απελευθερώσει όλη την Κεντρική Μικρά Ασία, ένα μεγάλο τμήμα της Μακεδονίας, απελευθερώνει και τη Θεσσαλονίκη. Είναι φιλέλεος. Στην επιστολή του στον Γρηγόριο τον 9ον το 1237 λέει: «Να ξέρεις, Πάπα εσύ, ότι εμείς είμαστε το αρχαίον γένος των Ελλήνων.». 1237! Πέντε αιώνες πριν, στις επιστολές που μας στέλνουν οι δυτικοί με τον Λιουτπράνδο, στις συγκρούσεις που γίνονται με τους τότε κυριάρχους της δυτικής χριστιανοσύνης, δηλαδή την καθ' ημάς Ρωμανία, άλλως Βυζάντιο (πολλές φορές, όπως ξέρετε, μαθαίνετε από τους αντιπάλους ποιος είσαι) όλες οι επιστολές στα λατινικά, που απευθύνονται προς το Βυζάντιο, μιλάνε για τους Έλληνες επισκόπους. Episcopi Graeci και μάλιστα με «ae», δηλαδή όχι Greci, όπως το λένε τώρα. Επομένως θα τελειώσω δίνοντάς σας ένα άλλο δείγμα της αργόσυρτης διάρκειας. Διότι όλοι αυτοί που έρχονται είναι και άμουσοι. Θα το διαβάσετε στο βιβλίο «Το χρέος» του Μίκη, ο οποίος θεωρείται εθνικιστής. Και ο Γιάννης ο Ρίτσος θεωρείται εθνικιστής από αυτούς. Αυτό το δείγμα είναι το εξής: Θα σας δώσω δύο τετραηχίες, τις οποίες τις αναφέρει βεβαίως όταν κάνει μουσικολογική προσέγγιση ο Μίκης στην ελληνική μουσική. Η μία είναι το «σολ, σολ, σολ, λα», η άλλη πάλι « σολ, σολ, σολ, λα». Μπορείτε να το πάρετε και με το «ντο, ντο, ντο, ρε», «λα, λα, λα, σι» σε οποιαδήποτε γκάμα, σε οποιαδήποτε κλίμακα. Το ένα είναι, λοιπόν, το «ντο, ντο, ντο, ρε». Το δεύτερο είναι το «ντο, ντο, ντο, ρε». Ξέρετε τι είναι; Το πρώτο είναι το «Συννεφιασμένη Κυριακή» και το δεύτερο είναι το «Τη Υπερμάχω Στρατηγώ». Ανάμεσα στο «Συννεφιασμένη Κυριακή» και στο «Τη Υπερμάχω Στρατηγώ» με τις δύο παρόμοιες τετραηχίες, έχουν μεσολαβήσει χίλια τετρακόσια χρόνια που χωρίζουν αυτά τα δύο τραγουδάκια. Χίλια τετρακόσια χρόνια, που τα ενώνουν! Αυτά για τους «βοσκηματώδεις» της ασυνεχείας!
Ευχαριστώ, κύριε Ζουράρη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τέσσερις εκπαιδευτικοί συνοδοί τους από το 5ο Γυμνάσιο Αχαρνών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο τελευταίος ομιλητής του πρώτου κύκλου, ο κ. Σαρίδης από την Ένωση Κεντρώων, και μετά ξεκινά η ονομαστική ψηφοφορία.
Κυρίες και κύριοι συνάδελφοι, δεν θα ασχοληθώ με νούμερα. Τα αφήνω στους γενικούς και στους ειδικούς εισηγητές. Ο προϋπολογισμός δεν είναι ένας απλός νόμος, γιατί σε αυτόν πρέπει να αποτυπώνεται η πολιτική βούληση της κυβέρνησης. Το προϋπολογίζειν πρέπει να λαμβάνει υπ' όψιν του πολλούς παράγοντες, όπως πολιτικούς, κοινωνικούς, στρατηγικούς. Και οπωσδήποτε ο προϋπολογισμός πρέπει να απεικονίζει ξεκάθαρα την ιδεολογία της κυβέρνησης. Είναι, λοιπόν, από τα σημαντικότερα νομοθετήματα. Προσπαθείτε να μας τον παρουσιάσετε ως ρεαλιστικό, αναπτυξιακό και κοινωνικά δίκαιο. Διατείνεστε πως ο παρών προϋπολογισμός έχει δύο στόχους: τη δημοσιονομική ισορροπία και την κοινωνική δικαιοσύνη. Μελετώντας τον πολύ προσεκτικά, έβγαλα το συμπέρασμα πως κινδυνεύουμε να ξαναγυρίσουμε σε μη ισοσκελισμένους προϋπολογισμούς, πως οι συντηρητικές σας εκτιμήσεις τελικά είναι ανεδαφικές, καθώς, σύμφωνα με τα μόλις πριν από πέντε ημέρες δημοσιευμένα στοιχεία, έχετε ήδη πέσει έξω όσον αφορά στην ύφεση. Τελικά, προβλέπεται, ξέρετε, τριπλάσιος ρυθμός αύξησης της ύφεσης και διπλάσια πτώση του δείκτη οικονομικού κλίματος. Ο κ. Τσίπρας το 2014 δήλωνε πως ο λαός έχει πλέον εμπεδώσει ότι στο μνημόνιο δεν μπαινοβγαίνεις. Μετά τις εκλογές του Σεπτέμβρη, το μόνο που επαναλαμβάνει είναι πως ο λαός γνώριζε τι υπέγραψε ο Πρωθυπουργός τον Δεκαπενταύγουστο. Και από εκεί προσπαθεί να αντλήσει τη νομιμοποίηση του παρόντος προϋπολογισμού. Για ποια κοινωνική δικαιοσύνη μιλάμε; Οι αγρότες υποχρεώνονται να καταβάλουν το 100% προκαταβολή φόρου. Αυξήσατε τον ΦΠΑ από το 13% στο 26%, ενώ φορολογείτε τις επιδοτήσεις για πρώτη φορά, την ίδια ώρα που καταργείτε το αγροτικό πετρέλαιο. Μέσα σε όλα θα πληρώσουν και τον ΕΝΦΙΑ για όλα τα αγροτεμάχια. Αυτή είναι η κοινωνική σας δικαιοσύνη; Μειώσατε το ποσό που προϋπολογίζατε για το ΕΚΑΣ κοντά στο 30%. Αυτό δύο πράγματα μπορεί να σημαίνει: είτε ότι θα μειώσετε το ποσό του ΕΚΑΣ είτε θα μειώσετε τους δικαιούχους του ΕΚΑΣ. Αυτή είναι για εσάς η κοινωνική δικαιοσύνη; Οι έμμεσοι φόροι είναι περισσότεροι από τους άμεσους φόρους και αυτό από μόνο του αποδεικνύει ότι δεν μπορείτε να μιλάτε για κοινωνική δικαιοσύνη. Τον ΦΠΑ στο γάλα, στο ψωμί θα το πληρώσει και ο φτωχός και ο πλούσιος. Ένας κοινωνικά δίκαιος προϋπολογισμός έπρεπε να είχε περισσότερους άμεσους φόρους και λιγότερους έμμεσους. Ελάχιστο εγγυημένο εισόδημα: Πόσες προεκλογικές υποσχέσεις δώσατε σχετικά με το ελάχιστο εγγυημένο εισόδημα;
Είναι ο τελευταίος ομιλητής του πρώτου κύκλου. Να τον σεβαστούμε, όπως σεβαστήκαμε και τους προηγούμενους επτά.
Πόσοι συμπολίτες μας επένδυσαν στις υποσχέσεις σας; Τώρα αυτοί οι πολίτες διαβάζουν στον προϋπολογισμό ότι τους πόρους για το ελάχιστο εγγυημένο εισόδημα δεν τους έχετε βρει, αλλά δεν ανησυχείτε, γιατί θα σας βοηθήσει με την παροχή τεχνικής βοήθειας η Παγκόσμια Τράπεζα. [[Να φωτογραφηθεί η σελ. 179α]] Με λίγα λόγια, στη σελίδα 33 του προϋπολογισμού μάς λέτε πως η Παγκόσμια Τράπεζα θα μας βρει από πού θα πληρώσουμε το ελάχιστο εγγυημένο εισόδημα. Δηλαδή, τι να πιστέψουμε, γνωρίζοντας πως το πιλοτικό πρόγραμμα που εφαρμόστηκε ήδη σε δεκατρείς δήμους για έξι μήνες πρέπει πρώτα να αξιολογηθεί με κριτήρια που δεν γνωρίζουμε; Μήπως παραδέχεστε πως το ελάχιστο εγγυημένο εισόδημα είναι άλλη μία ψεύτικη υπόθεση; Η ειλικρίνειά σας - ξέρετε - εξαντλείται στην παραδοχή πως η διενέργεια των δύο εκλογικών αναμετρήσεων, καθώς και εκείνη του δημοψηφίσματος δεν κόστισαν απλά 115 εκατομμύρια ευρώ, αλλά διαμόρφωσαν τις συνθήκες που επέτρεψαν την επιδείνωση του οικονομικού κλίματος, την αναβολή επενδυτικών σχεδίων και την αύξηση των αποπληθωριστικών πιέσεων, τις οποίες μάς λέτε πως θα μετριάσετε από την αύξηση του ΦΠΑ. Όλα αυτά περί κοινωνικής δικαιοσύνης, κύριοι! Καταρρίπτεται ο μύθος της κοινωνικής ευαισθησίας της «για πρώτη φορά Αριστεράς». Μας λέτε πως ο στόχος του προϋπολογισμού είναι η δημοσιονομική ισορροπία. Περηφανεύεστε για τη μείωση των δημοσιονομικών στόχων του προϋπολογισμού. Μα τι να το κάνουμε; Από τη μια μειώθηκαν οι στόχοι και από την άλλη αυξήθηκε το κόστος επίτευξής τους. Περιγράφετε τον προϋπολογισμό ως την απαρχή μίας νέας πορείας. Την ίδια ώρα παραδέχεστε πως η όξυνση της οικονομικής αβεβαιότητας το πρώτο δεκάμηνο του 2015 οδήγησε σε κατακόρυφη πτώση του δείκτη του οικονομικού κλίματος. Τι άλλο να σχολιάσει κανείς, παρά το γεγονός πως ο παρών προϋπολογισμός είναι ανεφάρμοστος; Σύντομα θα μας φωνάξετε πάλι, για να αναθεωρήσουμε αυτά που μόλις τώρα μας ζητάτε να ψηφίσουμε. Με το νέο έτος και αφού δημοσιοποιηθούν τα συνολικά στοιχεία του τέταρτου τριμήνου, θα αναδιπλωθείτε. Ας πούμε και λίγα λόγια για το περίφημο δημοσιονομικό αποτύπωμα. Όλα τα στοιχεία δείχνουν επιδείνωση, ειδικότερα εκείνα που αναφέρονται στους οργανισμούς κοινωνικής ασφάλισης. Σας υπενθυμίζω πως καλούμαστε να ψηφίσουμε τον σημερινό προϋπολογισμό, τη στιγμή που δεν γνωρίζουμε το κόστος του ασφαλιστικού. Μισές δουλειές, συνάδελφοι! Τα ίδια τα μεγέθη του προϋπολογισμού από μόνα τους αποδεικνύουν πως η ύφεση ήρθε για να μείνει και πως η λύση που προκρίνει ο προϋπολογισμός είναι νέοι φόροι, περικοπές συντάξεων και επιδομάτων. Δεν βγαίνει από πουθενά το συμπέρασμα πως ο προϋπολογισμός προσπαθεί να ενισχύσει τις ελεγκτικές δομές. Πώς περιμένετε έσοδα από την πάταξη της διαφθοράς, του λαθρεμπορίου του πετρελαίου και του καπνού, χωρίς να ενισχύσετε τις ελεγκτικές δομές; Τι προβλέπει ο παρών προϋπολογισμός για την ανεργία; Τις πενήντα χιλιάδες part - time θέσεις εργασίας που εγγυάσθε; Τι προβλέπει ο προϋπολογισμός για τη φυγή των ελληνικών εταιρειών στη Βουλγαρία, στη Ρουμανία, στο Λουξεμβούργο; Τι προβλέπει ο προϋπολογισμός για τις κοινωνικές συνέπειες σε υγεία και παιδεία; Τέλος, δεν μπορώ να μην αναφερθώ στη δήλωση του Α/ΓΕΣ πως δεν μπορούμε να σιτίσουμε και να ντύσουμε τους οπλίτες μας. Ο παρών προϋπολογισμός είναι υφεσιακός, αντιαναπτυξιακός, αναποτελεσματικός, με την ίδια αρχή, όπως όλοι εδώ και πολλά χρόνια. Ελπίζω, εύχομαι να μην έχει το ίδιο τέλος. Ευχαριστώ πολύ.
Και εμείς σας ευχαριστούμε. Κυρίες και κύριοι συνάδελφοι, σχεδόν με ακρίβεια ελβετικού ρολογιού φτάσαμε κανονικότατα στην ονομαστική ψηφοφορία. Στο σημείο, λοιπόν, αυτό θα διακόψουμε τη συζήτηση του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2016» και θα προχωρήσουμε στην ψήφιση επί των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Βοσκήσιμες γαίες Ελλάδας και άλλες διατάξεις». Επί των άρθρων 4 και 19 και επί των τροπολογιών 80/23 και 84/27 του σχεδίου νόμου του Υπουργείου Αγροτικής Ανάπτυξης και Τροφίμων έχει υποβληθεί αίτηση διεξαγωγής ονομαστικής ψηφοφορίας από Βουλευτές της Νέας Δημοκρατίας, της οποίας το κείμενο έχει ως εξής:
Θα αναγνώσω…
Κύριε Πρόεδρε, θα ήθελα τον λόγο.
Κύριε Λοβέρδο, συγγνώμη, αναγιγνώσκω κατάλογο και μου ζητάτε να διακόψω; Μετά την ανάγνωση του καταλόγου.
Εμείς αποχωρούμε!
Ναι, είναι καταγεγραμμένο από χθες. Ωραία, πείτε το στο μικρόφωνο για να καταγραφεί. Έχετε για ένα λεπτό τον λόγο.
Παίρνω τον λόγο όχι για να σας διακόψω, κύριε Πρόεδρε, εκ Μαρμαρίου ορμώμενε, αλλά για να ανακοινώσω στο Σώμα ότι αποχωρούμε, όπως έχουμε δηλώσει χθες, ούτως ώστε να μην απορεί κανείς για το πού είμαστε την ώρα που εκφωνούνται τα ονόματά μας. Ευχαριστώ.
Ευχαριστώ πολύ. Θα αναγνώσω, λοιπόν, και τον κατάλογο των υπογραφόντων την αίτηση ονομαστικής ψηφοφορίας Βουλευτών, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Κασαπίδης Γεώργιος. Παρών. Η κ. Αραμπατζή Φωτεινή. Παρούσα. Ο κ. Γεωργαντάς Γεώργιος. Παρών. Ο κ. Κυριαζίδης Δημήτριος. Παρών. Ο κ. Κεφαλογιάννης Ιωάννης. Παρών. Η κ. Μαρτίνου Γεωργία. Παρούσα. Ο κ. Στύλιος Γεώργιος. Παρών. Ο κ. Βρούτσης Ιωάννης. Παρών. Η κ. Αντωνίου Μαρία. Παρούσα. Ο κ. Αθανασίου Χαράλαμπος. Παρών. Ο κ. Κέλλας Χρήστος. Παρών. Ο κ. Βεσυρόπουλος Απόστολος. Παρών. Ο κ. Κόνσολας Εμμανουήλ. Παρών. Ο κ. Αυγενάκης Ελευθέριος. Παρών. Ο κ. Σκρέκας Κωνσταντίνος. Παρών. Ο κ. Αναστασιάδης Σάββας. Παρών. Ο κ. Δημοσχάκης Αναστάσιος. Παρών. Ο κ. Παναγιωτόπουλος Νικόλαος. Παρών. Ο κ. Μπούρας Αθανάσιος. Παρών. Ο κ. Μπουκώρος Χρήστος. Παρών. Ο κ. Γιαννάκης Στέργιος. Παρών. Κύριοι συνάδελφοι, έχει συμπληρωθεί ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, επαναλαμβάνεται η διακοπείσα συνεδρίαση. Θα διεξαχθεί ονομαστική ψηφοφορία επί των άρθρων 4 και 19 και επί των τροπολογιών 80/23 και 84/27 του σχεδίου νόμου του Υπουργείου Αγροτικής Ανάπτυξης και Τροφίμων: «Βοσκήσιμες γαίες Ελλάδας και άλλες διατάξεις». Καλούνται επί του καταλόγου οι «συνήθως ύποπτοι» συνάδελφοί μας, η κ. Αναστασία Γκαρά από τον ΣΥΡΙΖΑ και ο κ. Ιωάννης Κεφαλογιάννης από τη Νέα Δημοκρατία, τους οποίους ευχαριστώ εκ μέρους όλου του Σώματος των Βουλευτών. Οι αποδεχόμενοι τα άρθρα και τις τροπολογίες του νομοσχεδίου λέγουν «ΝΑΙ». Οι μη αποδεχόμενοι τα άρθρα και τις τροπολογίες του νομοσχεδίου λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί των άρθρων και των τροπολογιών του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Παρακαλώ τους δύο συναδέλφους να αρχίσουν την ανάγνωση του καταλόγου.
Κύριε Πρόεδρε, θα ήθελα τον λόγο επί της διαδικασίας.
Κύριε Κασαπίδη, τι θέλετε; Όταν αρχίζει η ψηφοφορία, είναι κατά παραχώρηση που σας δίνω τον λόγο επί της διαδικασίας. Έχετε τον λόγο για ένα λεπτό, κύριε Κασαπίδη.
Δεν έχει αρχίσει η διαδικασία, κύριε Πρόεδρε!
Έχει αρχίσει η διαδικασία. Κύριε Βρούτση, ξέρω καλύτερα από εσάς. Έχει αρχίσει η διαδικασία.
Επιφυλασσόμαστε και εμείς να ανοίξουμε μία διαδικασία τοποθετήσεων!
Δεν υπάρχει διαδικασία, από τη στιγμή που ανέβηκαν οι συνάδελφοι πάνω;
Κύριε Μαντά, μη χάνουμε χρόνο. Ένα λεπτό, να ακούσουμε τι θέλει ο κ. Κασαπίδης. Ορίστε, κύριε Κασαπίδη, έχετε τον λόγο.
Ζούμε το εξής παράδοξο: Στο νομοσχέδιο «Βοσκήσιμες γαίες Ελλάδας και άλλες διατάξεις», το οποίο έχει είκοσι ένα άρθρα, ήρθαν είκοσι τέσσερις τροπολογίες.
Δεν είναι καινούργιο αυτό!
Προτείνω να αλλάξει η ονομασία του νομοσχεδίου και να ονομαστεί: «Άσχετες διατάξεις στο νομοσχέδιο ‘'Βοσκήσιμες γαίες Ελλάδος”». Εμείς, διαμαρτυρόμενοι για αυτήν τη διαδικασία, δεν ψηφίζουμε καμμία από αυτές τις τροπολογίες, παρά το γεγονός ότι θεωρούμε πως ορισμένες από αυτές έχουν θετικό περιεχόμενο. Προτείνουμε να έρθουν σε ένα άλλο νομοσχέδιο όλες αυτές οι τροπολογίες. Επί του παρόντος, ψηφίζουμε αρνητικά σε όλες αυτές, διαμαρτυρόμενοι…
Κύριε Κασαπίδη, εάν θέλετε να καταγραφεί αυτό ως θέση της Νέας Δημοκρατίας - που υποθέτω ότι αυτό θέλετε - πρέπει να ειπωθεί την ώρα της ονομαστικής ψηφοφορίας, για να καταγραφεί σε όλα, γιατί στα Πρακτικά πρέπει να καταγραφεί έτσι. Εκτός αν συνεννοηθώ με τον Πρόεδρο για να κερδίσουμε χρόνο και μπει το «ΟΧΙ», σύμφωνα με την τοποθέτηση που κάνατε. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.
Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ. Θεόδωρου Φορτσάκη, κ. Άννας Καραμανλή, κ. Κωνσταντίνου Τσιάρα, κ. Παναγιώτη (Νότη) Μηταράκη, οι οποίοι μάς γνωρίζουν ότι απουσιάζουν από την ψηφοφορία και ότι αν ήταν παρόντες θα ψήφιζαν «ΟΧΙ». Επίσης, ο κ. Πάνος Καμμένος απουσιάζει και με επιστολή του μας γνωρίζει ότι, αν ήταν παρών, θα ψήφιζε «ΝΑΙ». Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος. [[ΚΑΤΑΜΕΤΡΗΣΗ]] Κυρίες και κύριοι συνάδελφοι, μέχρι να ολοκληρωθεί η καταμέτρηση έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και τρεις εκπαιδευτικοί συνοδοί από το Γυμνάσιο Ανδραβίδας Ηλείας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, συνεχίζουμε με την ψήφιση των υπολοίπων άρθρων και των τροπολογιών του σχεδίου νόμου του Υπουργείου Αγροτικής Ανάπτυξης και Τροφίμων: «Βοσκήσιμες γαίες Ελλάδας και άλλες διατάξεις». Ερωτάται το Σώμα: Γίνεται δεκτό το άρθρο 1 ως έχει;
Κατά πλειοψηφία.
Κατά πλειοψηφία.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Παρών.
Παρών.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Παρών.
Κατά πλειοψηφία.
Κατά πλειοψηφία.
Συνεπώς το άρθρο 3 έγινε δεκτό ως έχει κατά πλειοψηφία. Το άρθρο 4 τέθηκε σε ονομαστική ψηφοφορία. Ερωτάται το Σώμα: Γίνεται δεκτό το άρθρο 5 ως έχει;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;
Παρών.
Κατά πλειοψηφία.
Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;
Παρών.
Κατά πλειοψηφία.
Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Παρών.
Κατά πλειοψηφία.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Παρών.
Κατά πλειοψηφία.
Κατά πλειοψηφία.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Παρών.
Παρών.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Παρών.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Παρών.
Παρών.
Κατά πλειοψηφία.
Κατά πλειοψηφία.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Παρών.
Κατά πλειοψηφία.
Παρών.
Κατά πλειοψηφία.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Παρών.
Κατά πλειοψηφία.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18, όπως τροποποιήθηκε από τον κύριο Υπουργό;
Κατά πλειοψηφία.
Παρών.
Κατά πλειοψηφία.
Συνεπώς το άρθρο 18 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Το άρθρο 19 τέθηκε σε ονομαστική ψηφοφορία. Ερωτάται το Σώμα: Γίνεται δεκτό το άρθρο 20 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 20 έγινε δεκτό ως έχει κατά πλειοψηφία.
Κύριε Πρόεδρε, θα ήθελα να δικαιολογήσω την ψήφο μας σε ορισμένα άρθρα του νομοσχεδίου.
Κυρία Αραμπατζή, μπορείτε αν θέλετε να καταθέσετε στα Πρακτικά εγγράφως την αιτιολογία αυτή για να υπάρχει καταγεγραμμένη.
Κύριε Πρόεδρε, επειδή θα προχωρήσουμε τώρα στην ψήφιση των τροπολογιών προς διευκόλυνσή σας θα ήθελα να πω ότι ως Νέα Δημοκρατία τοποθετηθήκαμε αρνητικά, είμαστε αρνητικοί στο σύνολο των τροπολογιών.
Εντάξει, κύριε Κασαπίδη. Προχωρούμε τώρα στην ψήφιση των τροπολογιών. Ερωτάται το Σώμα: Γίνεται δεκτή η τροπολογία με γενικό αριθμό 58 και ειδικό 1 ως έχει;
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 58 και ειδικό 1 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 61 και ειδικό 4, όπως τροποποιήθηκε από τον κύριο Υπουργό;
Κατά πλειοψηφία.
Παρών.
Κατά πλειοψηφία.
Συνεπώς η τροπολογία με γενικό αριθμό 61 και ειδικό 4 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 62 και ειδικό 5 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 62 και ειδικό 5 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 63 και ειδικό 6 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 63 και ειδικό 6 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 64 και ειδικό 7, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Παρών.
Παρών.
Συνεπώς η τροπολογία με γενικό αριθμό 64 και ειδικό 7 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 65 και ειδικό 8 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 65 και ειδικό 8 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 68 και ειδικό 11 ως έχει;
Κατά πλειοψηφία.
Κατά πλειοψηφία.
Παρών.
Παρών.
Συνεπώς η τροπολογία με γενικό αριθμό 68 και ειδικό 11 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 69 και ειδικό 12 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 69 και ειδικό 12 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 70 και ειδικό 13 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 70 και ειδικό 13 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 71 και ειδικό 14 ως έχει;
Κατά πλειοψηφία.
Συνεπώς η τροπολογία με γενικό αριθμό 71 και ειδικό 14 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 76 και ειδικό 19 ως έχει;
Κατά πλειοψηφία.
Συνεπώς η τροπολογία με γενικό αριθμό 76 και ειδικό 19 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 77 και ειδικό 20, όπως τροποποιήθηκε από τον κύριο Υπουργό;
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 77 και ειδικό 20 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 78 και ειδικό 21, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Παρών.
Συνεπώς η τροπολογία με γενικό αριθμό 78 και ειδικό 21 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 81 και ειδικό 24 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 81 και ειδικό 24 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 83 και ειδικό 26 ως έχει;
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 83 και ειδικό 26 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 85 και ειδικό 28 ως έχει;
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 85 και ειδικό 28 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 86 και ειδικό 29 ως έχει;
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 86 και ειδικό 29 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 87 και ειδικό 30 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 87 και ειδικό 30 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Επαναλαμβάνω ότι η Δημοκρατική Συμπαράταξη έχει αποχωρήσει, ο ΣΥΡΙΖΑ και οι ΑΝΕΛ ψηφίζουν «ναι» σε όλα και η Νέα Δημοκρατία, εκτός από εκεί όπου τοποθετήθηκε, σε όλα τα άλλα ψηφίζει «όχι». Αυτό για να γραφτεί στα Πρακτικά. Περιμένοντας να βγει το αποτέλεσμα, ας μην ξεχνούμε ότι έχω υποσχεθεί τόσο στην κ. Αναστασία Γκαρά όσο και στον κ. Γιάννη Κεφαλογιάννη κάποια ειδική μεταχείριση, όταν έρθει η ώρα να μιλήσουν στη συζήτηση επί του προϋπολογισμού. Θα έχουν ένα μπόνους χρόνου. Το λέω αυτό μήπως είναι στην Έδρα ο κ. Κουράκης.
Και για τους υπολοίπους εμάς τους εισηγητές.
Εντάξει! Εσάς σας δίνω ούτως ή άλλως! Εδώ τα παιδιά, όμως, ασχολούνται από τον Ιανουάριο με τις ψηφοφορίες και αξίζουν τον κόπο. Δεν αξίζουν να τους κάνουμε ένα μπόνους δύο - τρία λεπτά στην ομιλία τους;
Άλλωστε, η μία είναι από τον Έβρο και ο άλλος από την Κρήτη.
Εκρηκτικό μείγμα! Αναμένουμε, λοιπόν, το αποτέλεσμα της διεξαχθείσης ονομαστικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. [[Να καταχωριστεί το κείμενο του νομοσχεδίου σελ. 223α]] Εψήφισαν συνολικά 259 Βουλευτές. Υπέρ του άρθρου 4 του σχεδίου νόμου δηλαδή «ΝΑΙ» ψήφισαν 169 Βουλευτές. Κατά του άρθρου 4 του σχεδίου νόμου δηλαδή «ΟΧΙ» ψήφισαν 90 Βουλευτές. Ψήφισαν «ΠΑΡΩΝ»: ουδείς. Συνεπώς το άρθρο 4 έγινε δεκτό ως έχει κατά πλειοψηφία. Υπέρ του άρθρου 19 του σχεδίου νόμου δηλαδή «ΝΑΙ» ψήφισαν 152 Βουλευτές. Κατά του άρθρου 19 του σχεδίου νόμου δηλαδή «ΟΧΙ» ψήφισαν 107 Βουλευτές. Ψήφισαν «ΠΑΡΩΝ»: ουδείς. Συνεπώς το άρθρο 19 έγινε δεκτό ως έχει κατά πλειοψηφία. Σχετικά με τις τροπολογίες: Υπέρ της τροπολογίας με γενικό αριθμό 80 και ειδικό 23 του σχεδίου νόμου δηλαδή «ΝΑΙ» ψήφισαν 152 Βουλευτές. Κατά της τροπολογίας με γενικό αριθμό 80 και ειδικό 23 του σχεδίου νόμου δηλαδή «ΟΧΙ» ψήφισαν 89 Βουλευτές. Ψήφισαν «ΠΑΡΩΝ» 18 Βουλευτές. Συνεπώς η τροπολογία με γενικό αριθμό 80 και ειδικό 23 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο. Υπέρ της τροπολογίας με γενικό αριθμό 84 και ειδικό 27 του σχεδίου νόμου δηλαδή «ΝΑΙ» ψήφισαν 152 Βουλευτές. Κατά της τροπολογίας με γενικό αριθμό 84 και ειδικό 27 του σχεδίου νόμου δηλαδή «ΟΧΙ» ψήφισαν 99 Βουλευτές. Ψήφισαν «ΠΑΡΩΝ» 8 Βουλευτές. Συνεπώς η τροπολογία με γενικό αριθμό 84 και ειδικό 27 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.
Εισερχόμαστε στην ψήφιση του ακροτελεύτιου άρθρου του νομοσχεδίου. Ερωτάται το Σώμα: Γίνεται δεκτό το ακροτελεύτιο άρθρο του νομοσχεδίου, όπως τροποποιήθηκε από τον κύριο Υπουργό;
Παρών.
Κατά πλειοψηφία.
Κατά πλειοψηφία.
Παρών.
Συνεπώς το ακροτελεύτιο άρθρο έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Συνεπώς το νομοσχέδιο του Υπουργείου Αγροτικής Ανάπτυξης και Τροφίμων: «Βοσκήσιμες γαίες Ελλάδας και άλλες διατάξεις» έγινε δεκτό κατά πλειοψηφία επί της αρχής και επί των άρθρων. Δέχεστε, κύριοι συνάδελφοι, να ψηφίσουμε το νομοσχέδιο και στο σύνολό του;
Ερωτάται το Σώμα: Γίνεται δεκτό το νομοσχέδιο και στο σύνολο;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Το νομοσχέδιο έγινε δεκτό και στο σύνολο κατά πλειοψηφία. Συνεπώς, το νομοσχέδιο του Υπουργείου Αγροτικής Ανάπτυξης και Τροφίμων «Βοσκήσιμες γαίες Ελλάδας και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, επανερχόμεθα στη συζήτηση του σχεδίου νόμου του Υπουργείου Οικονομικών. Τον λόγο έχει ο κ. Συρμαλένιος Νικόλαος. Ορίστε, κύριε Συρμαλένιε, έχετε τον λόγο, για έξι λεπτά.
Ευχαριστώ, κύριε Πρόεδρε. Αγαπητοί συνάδελφοι, η Κυβέρνησή μας, η Κυβέρνηση ΣΥΡΙΖΑ - ΑΝΕΛ, η Κυβέρνηση με κορμό την Αριστερά, καταθέτει για πρώτη φορά τον δικό της προϋπολογισμό για το 2016, έναν προϋπολογισμό που ξέρουμε ότι κινείται ασφυκτικά μέσα σε συγκεκριμένα όρια και πλαίσια, έναν προϋπολογισμό που δεν είναι αυτός που οραματικά θα θέλαμε. Όμως, παρ' όλα αυτά, αυτός ο προϋπολογισμός διακατέχεται από την αντίληψή μας για δημοσιονομική σταθερότητα και κοινωνική δικαιοσύνη, βάζοντας ουσιαστικά τις βάσεις για το ξεπέρασμα της ύφεσης και της κρίσης. Απ' αυτήν την άποψη, μπορεί το 2016 πραγματικά να χαρακτηριστεί - υπό προϋποθέσεις, και εφόσον γίνουν αυτά τα οποία θα θέλαμε μέχρι το τέλος του 2016- ως ιστορικό έτος ανάτασης και ανάκαμψης της χώρας προς όφελος του ελληνικού λαού και ιδιαίτερα των πιο αδύναμων κοινωνικά στρωμάτων. Αντίθετα, η Αντιπολίτευση και ιδιαίτερα η εναγωνίως αναζητούσα Αρχηγό Νέα Δημοκρατία, αλλά και το ΠΑΣΟΚ και το Ποτάμι, ακολουθούν μέχρι σήμερα μία τυφλή αντίδραση σε ό,τι μέτρα έχουν ψηφιστεί αυτό το δίμηνο. Τώρα κλείνουμε ακριβώς δύο μήνες κοινοβουλευτικού έργου μετά τις εκλογές της 20ης Σεπτεμβρίου και οι δυνάμεις της Αντιπολίτευσης ασκούν μία αδιέξοδη και τυφλή αντιπολιτευτική τακτική, η οποία προφανώς δεν μπορεί να έχει αποτελέσματα, όχι μόνο για να πλήξει την Κυβέρνηση, αλλά και γι' αυτούς τους ίδιους. Δεν έχει αποτελέσματα και θα το αντιληφθούν πάρα πολύ γρήγορα. Αντιδρούν, λοιπόν, τόσο σε μέτρα της συμφωνίας, την οποία και οι ίδιοι ψήφισαν με διακόσιες είκοσι δύο ψήφους στις 14 Αυγούστου, αλλά αντιδρούν και σε μέτρα του παράλληλου προγράμματος. Αναρωτιούνται ποιο είναι το παράλληλο πρόγραμμα. Θέλω να τους πω ότι ένα από τα νομοθετήματα που ψηφίσαμε, για τις τηλεοπτικές συχνότητες, είναι ένα από τα πρώτα νομοθετήματα του παράλληλου προγράμματος, το οποίο αντιπάλεψαν μετά λυσσαλέας μανίας, γιατί ακριβώς αυτό το νομοθέτημα εξυπηρετεί συγκεκριμένα συμφέροντα τα οποία υπηρετούσαν επί χρόνια οι δυνάμεις της Αντιπολίτευσης, της Νέας Δημοκρατίας και του ΠΑΣΟΚ. Όσο βλέπουν, λοιπόν, ότι η Κυβέρνηση ΣΥΡΙΖΑ - ΑΝΕΛ εμπεδώνεται και βλέπουν ότι οι δομές που έχτισαν για πολλές δεκαετίες στο βαθύ κράτος, στον Στρατό, στην Αστυνομία, στη Δικαιοσύνη, στο τραπεζικό σύστημα, όσο βλέπουν ότι εμπεδώνεται μία νέα εξουσία της Αριστεράς, τόσο θα προσπαθούν με λυσσαλέο τρόπο να αποδομήσουν τη νέα κατάσταση. Όμως, αυτές οι δομές θα καταρρεύσουν όχι για να αντικατασταθούν από ένα κομματικό κράτος το οποίο εσείς ισχυρίζεστε ότι εμείς οικοδομούμε, αλλά για να αντικατασταθούν από ένα κράτος δικαιοσύνης, ένα κράτος ανάσας των πολιτών, ένα κράτος που θα εξυπηρετεί τη μεγάλη πλειοψηφία του ελληνικού λαού. Θα δημιουργείται μέσα στην κοινωνία μία άλλη νοοτροπία, η οποία θα απέχει από τις πελατειακές και ρουσφετολογικές σχέσεις, τις οποίες οικοδομήσατε επί σαράντα και πενήντα χρόνια. Η Αντιπολίτευση επαναλαμβάνει το γνωστό μοτίβο προσπαθώντας να τρομοκρατήσει τον ελληνικό λαό και ιδιαίτερα τα ευάλωτα στρώματα των συνταξιούχων, φωνασκώντας για φοροεπιδρομή, για κατάρρευση των συντάξεων, για πλειστηριασμό πρώτης κατοικίας. Όμως, η πραγματικότητα τούς διαψεύδει συνεχώς. Αντί για ύφεση που ακόμα και το προσχέδιο του προϋπολογισμού προέβλεπε - από εμάς τους ίδιους - ότι θα κυμαινόταν στο 2,4%, σημειώνεται για το 2015 μηδενική ύφεση, παρά τον τεράστιο οικονομικό πόλεμο που υποστήκαμε και που οδήγησε σε δύο εκλογικές αναμετρήσεις και σε ένα δημοψήφισμα μέσα σε ένα απίστευτα ασφυκτικό πλαίσιο των capital controls. Κυρίες και κύριοι συνάδελφοι, αυτός ο προϋπολογισμός όχι μόνο θα είναι σταθεροποιητικός αλλά και στο μέτρο του δυνατού κοινωνικά δίκαιος. Όμως, θα είναι και απόλυτα ρεαλιστικός. Αποτελεί την πιο μετριοπαθή και μετρημένη εκδοχή της καταγραφής των δημοσιονομικών στοιχείων, αφού δεν λαμβάνει υπ' όψιν την ενδεχόμενη αύξηση εσόδων από λίστες, λαθρεμπόριο, αύξηση της εισπραξιμότητας, δείκτες που είναι πολύ πιθανό να προστεθούν στα προϋπολογισθέντα, αφού η Κυβέρνηση έχει επιταχύνει τις ενέργειές της προς την παραπάνω κατεύθυνση. Άλλωστε, η αύξηση των εσόδων στο τέλος Οκτωβρίου 2015 κατά 700 εκατομμύρια ευρώ αποτελεί μία πρώτη θετική, αλλά σημαντική ένδειξη, που εφόσον συνεχιστεί, θα οδηγήσει σχετικά σύντομα ακόμα και σε αναθεώρηση κάποιων επώδυνων μέτρων, ιδιαίτερα σε αυξήσεις συντελεστών ΦΠΑ, όπως έγινε στα πρώτα έξι νησιά στο Αιγαίο, αλλά ακόμα και σε παράλογους συντελεστές στο 23% της εστίασης, κ.λπ.. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα λίγο χρόνο ακόμα, κύριε Πρόεδρε. Ευχαριστώ για την ανοχή σας. Ο προϋπολογισμός του 2016 έχει, παρά τη διαχείριση ελάχιστων πόρων, σημειολογικό κοινωνικό πρόσημο. Η αύξηση του κοινωνικού προϋπολογισμού κατά 823 εκατομμύρια ευρώ σε σχέση με το 2015 είναι ένας σημαντικός δείκτης που μετά από πέντε χρόνια δείχνει την πρόθεση της Κυβέρνησής μας. Ανάμεσα σε αυτά, εμπεριέχεται αύξηση 350 εκατομμύρια για τη δημόσια υγεία που θα εξασφαλίσει σε όλους τους ανασφάλιστους δωρεάν πρόσβαση στα νοσοκομεία, 62 εκατομμύρια για ανασφάλιστους υπερήλικες. Εμπεριέχει τη δυνατότητα δωρεάν μετακίνησης των ανέργων στα δημόσια μέσα μεταφοράς. Εμπεριέχονται τα κονδύλια για την αντιμετώπιση της ανθρωπιστικής κρίσης. Ειδικότερα στον προϋπολογισμό για τη δημόσια υγεία προβλέπονται και για τα νησιά του Αιγαίου νέες προσλήψεις ιατρικού, νοσηλευτικού και διοικητικού προσωπικού, νέα ασθενοφόρα, βεβαίως, από διαγωνισμό του ΕΚΑΒ που ξεμπλοκάρεται μετά από επτά χρόνια και πρόσληψη εκατόν ογδόντα έξι διασωστών. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω. Επίσης, εμπεριέχει τη σύσταση του ενιαίου φορέα αεροδιακομιδών υπό την αιγίδα της Αεροπορίας που θα αντιμετωπίσει με τον πιο ριζικό τρόπο το κρίσιμο αυτό θέμα. Επίσης, διασφαλίζονται τα κονδύλια της ενδοεπικοινωνίας από τον προϋπολογισμό του Υπουργείου Ναυτιλίας και αυξάνονται τα κονδύλια του Λιμενικού Σώματος - Ελληνικής Ακτοφυλακής που θα κατευθυνθούν τόσο σε αυξημένες μισθολογικές ανάγκες και δαπάνες, αλλά και στις μεγάλες απαιτήσεις και στο έργο το οποίο επιτελεί το προσωπικό στην πρώτη γραμμή υποδοχής του προσφυγικού ρεύματος.
Ολοκληρώνετε, σας παρακαλώ.
Αγαπητοί συνάδελφοι, τελειώνω, λέγοντας ότι αυτός ο προϋπολογισμός μπορεί να διαχειρίζεται μια φτωχή, μίζερη πραγματικότητα εξ ου και ο κύριος στόχος του είναι η δημοσιονομική σταθερότητα και η κοινωνική δικαιοσύνη, αλλά εμπεριέχει και στοιχεία αναπτυξιακά τα οποία καθορίζονται με χαμηλά πρωτογενή πλεονάσματα, με εξοικονόμηση 7 δισεκατομμυρίων για το 2016 με αναδιανομή των πόρων σε περισσότερους παραγωγικούς στόχους, με αύξηση του Προγράμματος Δημοσίων Επενδύσεων και λοιπά.
Ευχαριστούμε, κύριε συνάδελφε.
Τελειώνοντας, θέλω να πω ότι αυτούς τους στόχους η Κυβέρνησή μας θα τους υπηρετήσει με τόλμη και με συνέπεια. Όσοι ονειρεύονται οικουμενικές κυβερνήσεις, καλό θα είναι να το ξεχάσουν. Σας καλούμε να ψηφίσετε τον προϋπολογισμό της Κυβέρνησης ΣΥΡΙΖΑ - ΑΝΕΛ. Ευχαριστώ πολύ.
Ευχαριστούμε και εμείς. Όμως, πρέπει να σεβόμαστε τον χρόνο, γιατί πρέπει να μιλήσουν περισσότεροι συνάδελφοι και οι μέρες είναι περιορισμένες.
Συγγνώμη, κύριε Πρόεδρε.
Το λόγο έχει ο κ. Κωνσταντίνος Βλάσης, Βουλευτής της Νέας Δημοκρατίας με την παράκληση να είμαστε εντός χρόνου.
Κύριε Πρόεδρε, κυρίες και κύριοι συνάδελφοι, δεν είχα κλείσει τα δεκαέξι χρόνια της ζωής μου, όταν κυριολεκτικά με συγκλόνισαν οι περί πατρίδος στίχοι του Σοφοκλή «και μείζον᾽ ὅστις ἀντὶ τῆς αὑτοῦ πάτρας φίλον νομίζει, τοῦτον οὐδαμοῦ λέγω», ουτιδανός και μηδενικό όποιος πάνω από την πατρίδα βάζει πρόσωπα, έστω και τον πιο καλό του φίλο. Και συνεχίζει ο μέγας τραγικός «ἥδ᾽ ἐστὶν ἡ σῴζουσα καὶ ταύτης ἔπι πλέοντες ὀρθῆς τοὺς φίλους ποιούμεθα», αυτή είναι που μας προστατεύει, η πατρίδα, και μας διασώζει όταν το σκάφος της είναι γερό και τότε αποκτάμε φίλους και, και, και, και… Θα μου επιτρέψετε, κυρίες και κύριοι συνάδελφοι, να σας εξομολογηθώ - με κίνδυνο να θεωρήσετε ότι περιαυτολογώ - ότι μπήκα στον σκληρό αυτό στίβο της πολιτικής πιστεύοντας απόλυτα και ακουμπώντας αδιαπραγμάτευτα στις δύο παραπάνω σοφόκλειες αποφάνσεις: πάνω από όλα και από όλους η πατρίδα, ατομική ευτυχία μόνο μέσα σε μια ισχυρή και ευημερούσα πατρίδα. Και όσον με αφορά, δεν είναι αυτά πατριδοκαπηλία, δεν είναι ανέξοδος ή καιροσκοπικός εθνικισμός, είναι τα πιστεύω ενός ανθρώπου που θεμελιώθηκαν νωρίς και απαρασάλευτα μέσα του, καλώς ή κακώς για κάποιους. Και τι βλέπει σήμερα στη δεκάμηνη μόλις κοινοβουλευτική του παρουσία ο άνθρωπος αυτός; Βλέπει, δυστυχώς - και μακάρι να κάνει λάθος - μια δικομματική και μάλιστα «πρώτη φορά αριστερά» Κυβέρνηση να βάζει τα πρόσωπα, τους συγγενείς, τους φίλους, τα κομματικά στελέχη πάνω από την πατρίδα, πάνω από το κοινωνικό σύνολο, πάνω από το γενικό καλό και συμφέρον. Σε θέσεις και πόστα και αξιώματα που απαιτούν τους άριστους, τοποθετούνται κατά κανόνα οι ημέτεροι. Ενώ η ελληνική πολιτεία έχει σήμερα προπαντός ανάγκη από τους κατάλληλους ανθρώπους στην κατάλληλη θέση, εισπράττει, πλην εξαιρέσεων, το αντίθετο: οι ακατάλληλοι, οι ανίκανοι, στα καίρια, επειδή «είναι δικά μας παιδιά». «Τα ίδια κάνατε και εσείς» λένε οι πιο κυνικοί από τους συγκυβερνώντες. Δεν κάναμε τα ίδια και πάντως όχι στον ίδιο βαθμό και πάντως όχι τόσο απροκάλυπτα και ξεδιάντροπα. Και για ό,τι κάναμε, οφείλουμε και είπαμε ένα μεγάλο «συγγνώμη». Πάντως, δεν τα έκανε η δική μου γενιά, η γενιά των σαραντάρηδων, στην οποία ανήκει και ο κύριος Πρωθυπουργός, από τον οποίο ο χειμαζόμενος ελληνικός λαός άλλο ήθος, άλλη πολιτική περίμενε και περιμένει ακόμη, αν δεν έχει απελπιστεί: χωρίς ψέματα, χωρίς υποκρισίες, χωρίς τακτικισμούς, χωρίς φενακισμούς, χωρίς το κομματικό συμφέρον ολοφάνερα και απροσχημάτιστα πάνω από το κοινωνικό, από το εθνικό. Φτάσαμε, λοιπόν, έτσι σε μια κοινοβουλευτικά ιστορική στιγμή, τον πρώτο κρατικό προϋπολογισμό μιας Αριστεράς. Για το περιεχόμενό του, για τη δικαιοσύνη του, για το κοινωνικό ή όχι πρόσωπό του για το εφικτό των στόχων του, για τη δυνατότητα υλοποίησής του και λοιπά, μίλησαν και θα μιλήσουν και άλλοι συνάδελφοι από όλα τα κόμματα της Αντιπολίτευσης, ενδεχομένως, πιο ειδικοί από εμένα. Όμως, οποιοσδήποτε αναγνώστης αυτού και με την πρώτη ματιά βλέπει τα πρωτογενή ελλείματα, όταν η κυβέρνηση της Νέας Δημοκρατίας στον προηγούμενο μόλις κρατικό προϋπολογισμό παρουσίαζε πλεονάσματα. Βλέπει την ύφεση στη θέση της ανάπτυξης. Βλέπει φοροεπιδρομή αντί για φοροελάφρυνση. Βλέπει περικοπές μισθών και συντάξεων αντί για αύξηση του κατώτατου μισθού και τη δέκατη τρίτη σύνταξη. Όλοι, φαντάζομαι, θυμάστε τις ψεύτικες υποσχέσεις με τις οποίες υφαρπάξατε την ψήφο του ελληνικού λαού. Και σήμερα αποδίδετε όλα τα τωρινά δεινά στους προηγούμενους, λες και δέκα μήνες διακυβέρνησης δεν είναι αρκετοί για να διαλυθούν τα πάντα, λες και τρεις άκαιρες και εκβιαστικές κάλπες δεν είναι αρκετές για να καταστρέψουν το νοικοκύρεμα, που κατά κοινή πλέον ομολογία και αποδοχή είχε πετύχει η τελευταία κυβέρνηση της Νέας Δημοκρατίας, λες και δεν ξέρει πλέον και ο τελευταίος πολίτης πόσα δισεκατομμύρια ευρώ φόρτωσαν στην πλάτη του οι πειραματισμοί, οι λεονταρισμοί και οι τακτικισμοί, η αφέλεια και η άγνοια της ιεράς συμμαχίας ΣΥΡΙΖΑ - ΑΝΕΛ. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Η Κυβέρνηση αυτοπαγιδευμένη στα μεγάλα της ψέματα έχει οδηγηθεί σε αδιέξοδο, τόσο τον Ιανουάριο με το πρόγραμμα της Θεσσαλονίκης και τις αυξήσεις των συντάξεων, όσο και τον Σεπτέμβριο με το παράλληλο πρόγραμμα και τα ανώδυνα ισοδύναμα. Η Κυβέρνηση εξαπάτησε κατ' εξακολούθηση τον ελληνικό λαό. Χρησιμοποιώντας τον ίδιο επικοινωνιακό τακτικισμό, επιδιώκει και τώρα, δήθεν, τη συναίνεση με τη δημιουργία κόκκινων γραμμών, ώστε να αποτραπούν οι περαιτέρω μειώσεις των συντάξεων των Ελλήνων. Την ίδια στιγμή, όμως, έχει συμφωνήσει και έχει υπογράψει αχρείαστες περικοπές των συντάξεων ύψους 3,2 δισεκατομμυρίων ευρώ. Η υποκρισία σε όλο της το μεγαλείο! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Όσον αφορά τα ασφαλιστικά ταμεία, το 2014 είχαν πλεόνασμα 697 εκατομμύρια ευρώ. Το 2015 έλλειμα 1,2 δισ. ευρώ, το 2016 έλλειμα 1,1 δισ. ευρώ. Στις διαπραγματεύσεις της κυβέρνησής μας με την τρόικα για το ασφαλιστικό κανένα από αυτά τα επώδυνα και σκληρά μέτρα δεν είχε προταθεί ως αναγκαίο, κάτι που επιβεβαιώνεται από τα οικονομικά μεγέθη και το e - mail Χαρδούβελη. Δεν μας παρείχατε συναίνεση στη σωτηρία της χώρας και τώρα ζητάτε συναίνεση στην καταστροφή της; Στο κάτω κάτω εσείς δεν ήσασταν που λέγατε προεκλογικά «ή εμείς ή αυτοί». Εσείς δεν είστε που αμέσως μετά τις εκλογές είπατε ότι μπορείτε μόνο με τον Καμμένο; Τι ζητάτε τώρα; Εμείς, λοιπόν, είμαστε υπέρ της συνύπαρξης, της συνεργασίας, της αλληλεγγύης, του αλληλοσεβασμού, της συναίνεσης. Ναι, της συναίνεσης, ακόμα και στον προϋπολογισμό, αρκεί αυτός να είναι αναπτυξιακός, δίκαιος στην κατανομή των βαρών, ελπιδοφόρος στους στόχους του, σοβαρός στις προοπτικές του, κοινωνικός, έστω εφαρμόσιμος. Δεν έχει αυτά τα χαρακτηριστικά, κάθε άλλο. Η Νέα Δημοκρατία είναι πάντα εδώ, εγγύηση και απαντοχή όλων των Ελλήνων: και αυτών που θεμιτά την αντιμάχονται και αυτών που πρόσκαιρα παρασυρόμενοι από υποσχέσεις ή πικραμένοι από αστοχίες της την άφησαν, αλλά και αυτών που σίγουροι και σταθεροί παραμένουν στις τάξεις της, βέβαιοι για το δημοκρατικό και κοινωνικό DNA της, βέβαιοι για την αναγεννητική και δημιουργική δύναμή της. Στο όνομα αυτής της δημοκρατίας λέμε «όχι» στον προϋπολογισμό της «πρωτοδεύτερης» αριστεράς Κυβέρνησης. Και για να κλείσω, όπως άρχισα με Σοφοκλή «μεγάλοι δὲ λόγοι μεγάλας πληγὰς τῶν ὑπεραύχων ἀποτίσαντες γήρᾳ τὸ φρονεῖν ἐδίδαξαν». Και για να μεταφράσω: «των αλαζόνων τα μεγάλα λόγια αφού έγιναν και αυτά αίτια μεγάλων συμφορών, τους δίδαξαν στα γεράματα να είναι συνετοί». Μακάρι, οι κύριοι Τσίπρας και Καμμένος να διαβάσουν, να μεταφράσουν και να σεβαστούν τον επίλογο της Αντιγόνης. Σας ευχαριστώ πολύ.
Ευχαριστούμε τον κ. Βλάση. Τον λόγο έχει για έξι λεπτά ο Βουλευτής του ΣΥΡΙΖΑ κ. Μπάρκας Κωνσταντίνος.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, ας το παραδεχτούμε. Σας ενοχλεί που η Αριστερά καταθέτει προϋπολογισμό. Ας το παραδεχτούμε, δεν νιώθετε βολικά που η Αριστερά ασκεί την εξουσία στη χώρα. Ας το παραδεχτούμε, έχετε έναν φοβερό έρωτα με την εξουσία. Σας ενοχλεί η Αντιπολίτευση. Σας ενοχλεί το γεγονός ότι η κοινωνία σάς έχει τοποθετήσει στο περιθώριο. Ας το παραδεχτούμε. Αυτή η Κυβέρνηση, «η πρώτη φορά αριστερά» στη χώρα ως Κυβέρνηση διεκδικεί έναν προϋπολογισμό, τον οποίο εσείς ούτε κατά διάνοια δεν θα περνούσε από το μυαλό σας να φτιάξετε. Και γιατί; Διότι δεν έχετε καμμία κοινωνική αναφορά, καμμιά κοινωνική συνείδηση, για να διεκδικήσετε για τον λαό. Έχετε συνείδηση για εκείνες τις κοινωνικές ομάδες που υπερασπίζεστε χρόνια τώρα. Ακούμε από το στόμα σας καταπληκτικά πράγματα, όπως ότι ο συγκεκριμένος προϋπολογισμός δεν είναι κοινωνικός τάχα μου. Οι δικοί σας ήταν; Όταν κόβατε συντάξεις, μισθούς, επιδόματα, όταν στέλνατε στην ανεργία το 25% των νέων, ήταν κοινωνικός ο προϋπολογισμός σας; Χαρακτηριζόταν ως ένας κοινωνικός προϋπολογισμός; Και ο δικός μας, ο οποίος αυξάνει τα χρήματα, τις παροχές για τη μεγάλη πλειοψηφία της κοινωνίας δεν είναι κοινωνικός; Αλήθεια, ζητήσατε συγγνώμη και τελειώσατε με τα αμαρτήματά σας σαράντα χρόνια στην εξουσία; Μια συγγνώμη φτάνει; Η γενιά των σαραντάρηδων δεν έκανε τίποτα; Ούτε στα πανεπιστήμια; Ούτε όταν ήσασταν προσκολλώμενοι σε παλιότερους Βουλευτές και Υπουργούς της Νέας Δημοκρατίας; Από παρθενογένεση έχετε φτιαχτεί; Για να καταλάβουμε, δηλαδή! Για να ξέρουμε με ποιους μιλάμε! Να μη μιλάμε έτσι. Είναι σίγουρο ότι μια συγγνώμη δεν φτάνει. Και είναι δεδομένο ότι δεν ζητήσατε συγγνώμη από τον λαό. «Το δεκάμηνο κατέστρεψε την οικονομία». Ένα δεκάμηνο, δηλαδή, κατάφερε να καταστρέψει ένα πολιτικό σχέδιο, ένα success story που βρισκόταν υπό διαρκή λειτουργία, κατά τον κ. Σαμαρά. Αλήθεια; Γιατί δεν λέμε τα πραγματικά στοιχεία; Γιατί δεν λέμε τι είχατε εσείς να διαχειριστείτε, τι κάνατε πέντε χρόνια και τι είχαμε εμείς να διαχειριστούμε και τι κάναμε δέκα μήνες; Και βεβαίως, αυτήν τη συζήτηση θα την τοποθετήσουμε στο διηνεκές. Στα σαράντα χρόνια θα τοποθετήσουμε την κουβέντα και όχι στο τελευταίο δεκάμηνο. Θέλετε να δούμε; Αθρόες προσλήψεις στο δημόσιο έτσι, επειδή ήταν «δικά μας παιδιά». Μοίρασμα επιδοτήσεων στους αγρότες, τα οποία ζητάτε τώρα πίσω, να τα πάρουμε εμείς πίσω, επειδή ήταν δικά σας παιδιά. Αυτήν την κουβέντα θα κάνουμε. Θα κάνουμε τη συζήτηση με όρους πραγματικότητας και όχι όπως θέλετε εσείς. «Περικοπές στις συντάξεις από τη σημερινή Κυβέρνηση». Πότε; Πού; Πού τις είδατε; Να κουβεντιάσουμε πρώτα για τις δικές σας περικοπές; Να κουβεντιάσουμε το γεγονός ότι εσείς κάνατε περικοπές έως και 50% σε συντάξεις και μισθούς; Να συζητήσουμε το γεγονός ότι αυξήσατε την ανεργία 27%; Να δούμε πώς ο κ. Βρούτσης αντιμετώπιζε την ανεργία των νέων, φτιάχνοντας προγράμματα των 400 ευρώ, χωρίς να πληρώνονται ούτε 1 ευρώ σε ένσημο; Έτσι κατατροπώνετε εσείς την ανεργία; Τα ασφαλιστικά ταμεία τα φέραμε εμείς σε κατάσταση κατάρρευσης. Το PSI σας λέει κάτι; Γνωρίζετε τι είναι; Τα ομόλογα; Το χρηματιστήριο; Θα πείτε κάτι γι' αυτά; Θα πείτε κάποια κουβέντα γι' αυτά ή θα αφήσουμε κι αυτά τα επιχειρήματα να κάνουμε τη συζήτηση κάποια άλλη στιγμή; Επίσης, ακούστηκαν διάφοροι υπαινιγμοί και για την περιφέρειά μου. Άκουσα τον κ. Οικονόμου να λέει ότι το Νοσοκομείο Πρέβεζας - μετά από συζήτηση με τον Βουλευτή της Νέας Δημοκρατίας, κ. Γιαννάκη - καταρρέει. Ποιο νοσοκομείο; Ποια υγεία καταρρέει; Θα σας θυμίσω πέντε πράγματα. Από το 2010 έως και το 2015 που φύγατε, που σας έδιωξε ο κόσμος, δεν κάνατε ούτε μία πρόσληψη στο κομμάτι της υγείας σε γιατρούς, σε νοσηλευτές, σε παραΐατρικό προσωπικό. Ούτε μία! Τι κάνατε; Διώχνατε! Δεν κάνατε ούτε 1 ευρώ αύξηση στον προϋπολογισμό για την υγεία. Τι κάνατε; Τον μειώνατε! Θέλετε να δούμε τι κάνει αυτή η Κυβέρνηση την οποία εσείς κατηγορείτε; Αυτή η Κυβέρνηση κάνει προσλήψεις στην υγεία. Αναφέρεται κοινωνικά η υγεία στον κόσμο; Βεβαίως! Αυξάνει τον προϋπολογισμό των νοσοκομείων; Βεβαίως! Γι' αυτά έχετε να πείτε κάτι; Και για να απαντήσω και για την Πρέβεζα, ο κ. Γιαννάκης ως στέλεχος τότε της Νέας Δημοκρατίας τι έχει να πει για το γεγονός ότι μέσα σε μια πενταετία έφυγαν από το Νοσοκομείο Πρέβεζας σαράντα τέσσερις γιατροί; Να σας πω τι έκανε η Κυβέρνηση του ΣΥΡΙΖΑ, η Κυβέρνηση του Αλέξη Τσίπρα; Τοποθέτησε τέσσερις γιατρούς στο Νοσοκομείο Πρέβεζας. Αύξησε τον προϋπολογισμό κατά 500.000 ευρώ! Καταρρέει το Νοσοκομείο Πρέβεζας; Το Νοσοκομείο Πρέβεζας σας διαβεβαιώνουμε ότι θα παραμείνει ανοικτό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, σε μισό λεπτό. Και θα παραμείνει ανοικτό, γιατί είναι απαίτηση της κοινωνίας. Γιατί αυτή η Κυβέρνηση θέλει να κρατήσει ανοικτά τα νοσοκομεία, θέλει να δημιουργήσει εκείνη την υγεία, στην οποία θα έχει πρόσβαση όλη η κοινωνία. Ο δικός μας προϋπολογισμός, λοιπόν, είναι ένας προϋπολογισμός με αριστερό αποτύπωμα, το οποίο κάνει αναδιανομή πόρων υπέρ της κοινωνικής δικαιοσύνης. Είναι ένας προϋπολογισμός με ρεαλιστική βάση, όχι σαν τους προηγούμενους, όχι σαν τους δικούς σας. Είχα να πω πολλά ακόμα, αλλά δεν προλαβαίνω. Σε κάθε περίπτωση, λοιπόν, να ξέρετε ότι τα σενάρια για οικουμενική κυβέρνηση, τα σενάρια για πτώση αυτής της Κυβέρνησης, θα μείνουν όνειρα θερινής νυκτός. Αυτή η Κυβέρνηση έχει ορίζοντα τετραετίας. Γι' αυτό τη στήριξε ο κόσμος και όχι για να επαναφέρει ένα πολιτικό σύστημα το οποίο κατέστρεψε την ελληνική κοινωνία. Ευχαριστώ πολύ.
Ευχαριστούμε τον κ. Μπάρκα. Πριν δώσω τον λόγο στον Βουλευτή της Χρυσής Αυγής κ. Κουκούτση Δημήτριο, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί τους από το Β΄ Γυμνάσιο Κορίνθου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Κουκούτση, έχετε τον λόγο για έξι λεπτά.
Ο κ. Συρμαλένιος πριν ανέφερε ότι δεν μας αρέσει, αλλά πρέπει να τον ψηφίσουμε αυτόν τον προϋπολογισμό. Γιατί, όμως, δεν μας αρέσει; Έχει θετικό πρόσημο, λέει. Για να μην του αρέσει, σημαίνει ότι κάτι πάει στραβά. Όμως, δήλωσε ότι θα φέρει στον πονεμένο λαό καλά. Από τη μια, δηλαδή, δεν θέλουμε να τον ψηφίσουμε, αλλά είμαστε αναγκασμένοι να τον ψηφίσουμε. Όμως, γιατί δεν θες να τον ψηφίσεις; Τέλος πάντων, είναι «σφάξε με, αγά μου, ν' αγιάσω»! Ο πρώτος προϋπολογισμός του Συνασπισμού της Αριστεράς και της Προόδου της Δεξιάς. Άσχετα, αν η Δεξιά δεν θέλει την πρόοδό της! Χτυπιόσασταν, κυρίες και κύριοι, δυόμισι χρόνια στην προηγούμενη Βουλή εδώ, χτυπιόσασταν στα έδρανα: «Όχι, προδότες, εγκληματίες. Τι κάνετε, κ.λπ.». Τώρα, το πάτε σιγά - σιγά. Και καλά κάνετε, γιατί μπορεί να σπάσουν τα αυγά. Σύντροφοι και συντρόφισσες του ΣΥΡΙΖΑ και των ΑΝΕΛ, βαράτε αλύπητα. Δεν θα ακουστεί κιχ. Μην ανησυχείτε καθόλου. Όλα αυτά τα χρόνια πράξατε αυτό που έπρεπε: Χαϊδέψατε τα αυτιά του λαού, τους διαλύσατε τα σωματεία με όλους αυτούς τους καραγκιόζηδες, τους αργυρώνητους επαγγελματίες συνδικαλιστές, τον ευνουχίσατε, τον «δέσατε κόμπο». Και - δόξα τω Θεώ - με μπαλωμένο το παντελόνι, τρύπιο σώβρακο, άδεια τσέπη, με κομμένο το ρεύμα και απλήρωτα τα δάνεια, τον διατηρήσατε στην Ευρώπη. Συγχαρητήρια! Τι κάνει; Κρύβεται από το διαχειριστή της πολυκατοικίας. Τι και αν το σπίτι του είναι κρύο; Τι και αν δουλεύει δώδεκα ώρες την ημέρα για 400 ευρώ το μήνα; Είναι Ευρωπαίος! Έβαλες ένα δεκάρικο βενζίνη, δύστυχε Έλληνα, για να σε πάει και να σε φέρει από τη δουλειά, στο αυτοκινητάκι σου για να πάρεις τα μισά ένσημα. Καλά είναι. Δεν είδες το μαγαζάκι απέναντι; Εκείνο έκλεισε. Είμαι εγώ καλύτερα τώρα. Μωρέ, πώς έλεγαν εκείνο το γείτονα που πήδηξε προχθές από τον τρίτο όροφο; Όσο τα σκέφτεσαι, σου ανεβαίνει η πίεση. Πάρε με τη χούφτα τα γενόσημα ψυχοφάρμακα περιμένοντας να τελειώσει η λαϊκή, μήπως πάρουμε ότι περισσέψει από την άκρη του δρόμου. Άνοιξε την τηλεόραση, για να σε φωτίσει ο Βερύκοκος, ο Ευαγγέλιος και ο Χατζημήτρος. Τι να σου κάνουν και τα κανάλια; Κι αυτά τα κανάλια δουλεύουν ασταμάτητα για το καλό του λαού. Έχουν και αυτοί «θαλασσοδάνεια», χρωστάνε τα άντερά τους, αλλά κάνουν ρυθμίσεις, πεντακόσια, χίλια ευρώ το μήνα σε δεκαπέντε χιλιάδες δόσεις. Μπόμπολες είναι αυτοί! Και αποχαυνώνεσαι, κοιτάζοντας στα δελτία ειδήσεων, όλους αυτούς που σε έφτασαν έως εδώ. «Αλλά, είναι», λέει «και οι μόνοι που μπορούν να σε σώσουν.» Έτσι σε γαλουχήσανε, δύστυχε. Φίλα τα πόδια των Βουλευτών όλων των κομμάτων, που σε διοίκησαν μέχρι τώρα. Προσκύνησέ τους. Πικραίνονται, που γίνονται όλα αυτά, αλλά γίνονται για το καλό σου, γιατί πρέπει να παραμείνεις Ευρωπαίος. Βλέποντας τις διαφημίσεις νομίζεις ότι ζεις σε μια άλλη χώρα. Τώρα, ήρθαν μεγάλες εταιρείες που θα σε σώσουν από τη ΔΕΗ, από τον ΟΤΕ, που θα κάνουν το μέλλον σου καλύτερο. Όταν στο νοσοκομείο, όμως, σου βάζουν πάνω στην πληγή λίγο βαμβάκι και από πάνω σελοτέιπ, μην ανησυχείς, στην αποτρίχωση σε βοηθάνε, δεν είναι ότι δεν έχουν τα άλλα υλικά. Στο ATM στάσου, γέροντα μου, αγέρωχα. Εσύ, «περήφανο νιάτο» σε λέγανε και «τιμημένα γερατειά» . Εσύ, λοιπόν, που είσαι ο τιμημένος γέρος, κάτσε να πάρεις τα τριακόσια ευρώ. Αλλά είναι ευρώ! Θα τα πάρεις, γιατί είναι ευρώ. Μπορεί να είναι τριακόσια, αλλά είναι ευρώ. Και εάν ακούσεις κάποιες κακοήθειες Έλληνα περί αγώνα, πατρίδας, οικογένειας, αξιοπρέπειας, μην δίνεις σημασία. Πού να τρέχουμε τώρα; Κοίταξε καλύτερα τη ζωούλα σου, το σπιτάκι σου, τη βόλεψή σου. Έτσι σε καταντήσανε. Ανθρωπάκι ήσουνα και ανθρωπάκι θα είσαι. Πάνω απ' όλα όμως, πρέπει να ανήκεις στον εθνικό κορμό. Και ποιος ξέρει στο μέλλον; Μπορεί ο Βουλευτής σου να σε ψιλοβολέψει. Είναι και αυτό! Πρέπει όμως όλοι σας να παραδεχθείτε ότι γενικά ο Έλληνας περνάει καλά. Κουτσά - στραβά τις μικροϋποχρεώσεις του μέχρι τώρα τις έβγαλε. Έλα, όμως που τώρα στα χωριά ο γεροντάκος, ο πατέρας, δεν έχει εκείνα που είχε στην άκρη, τα πήραν και αυτά. «Και βρε αδελφέ», σου λέει ο άλλος, «κοίτα οι καφετέριες είναι γεμάτες. Κρίση - κρίση, αλλά οι καφετέριες είναι γεμάτες. Καλά περνάμε. Καλά περνάμε!» Φαίνεται ότι δεν έχει έρθει η σειρά του αυτού που τα λέει ακόμα. Καλά περνάμε, αλλά έχουμε ξεχάσει τι θα πει ζωή. Τι έχουμε ξεχάσει; Τι είναι το δικαίωμα, τι είναι η πραγματική ανάγκη. Υποβιβάσαμε την ποιότητα ζωής μας στο επίπεδο της επιβίωσης. Ακόμη υπάρχει μια βιτρίνα των λίγων, αυτών που έχουν, που κρύβει τη δυσωδία, που κρύβει τους πολλούς που σέρνονται άσκοπα, χωρίς να ξέρουν πού πάνε και χωρίς να ξέρουν τι κάνουν. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Και ενώ το πιστοποιητικό θανάτου έχει ήδη υπογραφεί, όσο περισσότερο χρόνο συντηρηθεί στη ζωή ο μελλοθάνατος, τόσο μεγαλύτερα τα κέρδη για κάποιους. Οι κυβερνήσεις έχουν χάσει κάθε αξιοπιστία. Και όποιος Πρωθυπουργός λειτουργεί σε αυτό το σύστημα, πάλι θάλασσα θα τα κάνει. Αυτό το σύστημα, ήταν, είναι και θα είναι σάπιο. Τελικά, πλην του πατριωτισμού, τι άλλο είναι αυτό, που μπορεί να παρακινήσει τους Έλληνες, για να σώσουν την πατρίδα; Να βγούμε από το λήθαργο; Και όλοι εσείς, εδώ σε αυτήν την Αίθουσα, ψάχνετε απεγνωσμένα να βρείτε γιατί αντέχει η Χρυσή Αυγή, γιατί γιγαντώνεται, ενώ όλες οι δυνάμεις ωθούν προς την αντίθετη κατεύθυνση. Ποιος θα κλάψει για μας; Τα μέσα μαζικής ενημέρωσης; Η Βουλή; Για τους νεκρούς μας ποιος έκλαψε; Εκτός από εμάς, τους συντρόφους τους και τους γονείς τους, ποιος άλλος; Με χαρά είδατε το θάνατό τους, σας το λέω εγώ ακριβώς όπως είναι. «Φασιστάκια ήταν», έτσι είπατε όλοι σας. Μας υποτιμήσατε, κυρίες και κύριοι, όπως έκαναν και οι προφήτες της παγκοσμιοποίησης. Αιώνιες, όμως, οι επιταγές του Νίκου Καζαντζάκη: «Το πρώτο σου χρέος, εκτελώντας τη θητεία σου στη ράτσα, είναι να νιώσεις μέσα σου όλους τους προγόνους. Το δεύτερο είναι να φωτίσεις την ορμή τους και να συνεχίσεις το έργο τους. Το τρίτο σου χρέος, να παραδώσεις στο γιο τη μεγάλη εντολή να σε ξεπεράσει.» Να, λοιπόν, που η δύναμη μας εμάς, δεν μετριέται ούτε σε ψήφους ούτε σε βουλευτικές έδρες. Ειπώθηκαν πράγματα εδώ σε αυτή την Αίθουσα, που ήταν ταμπού για δεκάδες χρόνια. Ειπώθηκαν αλήθειες. Όμως, ειπώθηκαν και πράγματα, ειπώθηκε και κάτι άλλο σε αυτή την Αίθουσα για «το αυγό», λέει, «του φιδιού». Χρησιμοποιώντας τη δική σας ορολογία, θα σας πω ότι δεν υπάρχει πλέον «αυγό του φιδιού». Πλέον το αυγό επωάστηκε. Απευθυνόμενος στον ελληνικό λαό θα πω μια τελευταία κουβέντα. Ξύπνα καημένε μου ραγιά, ξύπνα. Στην Ελλάδα αυτή τη στιγμή δεν καίγονται τα πορτοφόλια μας, δεν καίγονται τα σπίτια μας, καίγονται συναισθήματα, ελπίδες, όνειρα παιδιών και νέων. Όλες οι ασφάλειες καίγονται. Αργά ή γρήγορα θα έρθει, όμως, το βραχυκύκλωμα που θα κατεβάσει τον γενικό, και τότε θα σας δω όλους σας. Σας ευχαριστώ.
Ευχαριστούμε τον κ. Κουκούτση, Βουλευτή της Χρυσής Αυγής. Τώρα, έχει τον λόγο για να μιλήσει ο κ. Δήμας, εάν δεν έχετε αντίρρηση. Είναι μια μικρή αλλαγή. Τον λόγο έχει ο κ. Δήμας, Βουλευτής της Νέας Δημοκρατίας, για έξι λεπτά.
Ευχαριστώ, κύριε Πρόεδρε. Με μεγάλη έκπληξη άκουσα συνάδελφο του ΣΥΡΙΖΑ να λέει ότι ο προϋπολογισμός που σήμερα εσείς θα ψηφίσετε, δεν κόβει ούτε συντάξεις ούτε εισφορές. Προφανώς, δεν τον έχει διαβάσει, παρά το γεγονός ότι το είπε. Εάν πάει στη σελίδα 123, στον πίνακα 3.36, θα δει ξεκάθαρα ότι υπολογίζονται 1,8 δισεκατομμύρια ευρώ μειώσεις σε συντάξεις, εισφορές και λοιπές παροχές κοινωνικής ασφάλισης. Να μην πω και για τα 105 εκατομμύρια στα κοινωνικά επιδόματα. Μιας και γίνεται, όμως, κουβέντα το τελευταίο διάστημα για συναίνεση, ας θυμηθούμε για ποιον λόγο βρισκόμαστε εδώ σήμερα και μιλάμε για έναν ελλειμματικό προϋπολογισμό, για νέα ύφεση σε περίοδο που έχει επιβληθεί περιορισμός κεφαλαίων, τα περίφημα capital controls. Ας πάμε πίσω ένα χρόνο το Δεκέμβριο του 2014. Έστω ότι ένας εκ των κυρίων Τσίπρα, Κουβέλη και Καμμένου επιδεικνύουν την απαιτούμενη πολιτική συναίνεση, εκλέγεται Πρόεδρος της Δημοκρατίας και συνεπώς δεν γίνονται πρόωρες εκλογές. Στο μεταξύ, αρχίζουν δειλά - δειλά να φαίνονται κάποια σημεία ανάκαμψης της ελληνικής οικονομίας. Η Ελλάδα λαμβάνει έως το Φεβρουάριο μέτρα ήπιας μορφής γύρω στο 1 δισεκατομμύριο ευρώ. Θυμάστε όλοι το e - mail Χαρδούβελη. Ολοκληρώνεται, συνεπώς, επιτυχώς η πέμπτη αξιολόγηση. Δημιουργείται η προληπτική γραμμή πίστωσης. Εντασσόμαστε στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας. Τα spreads των κρατικών ομολόγων αποκλιμακώνονται. Η πιστοληπτική ικανότητα της χώρας βελτιώνεται. Η Ελλάδα ξαναβγαίνει στις αγορές με ευνοϊκούς όρους. Η ανάπτυξη της οικονομίας για το 2015 αγγίζει το 2,9% σύμφωνα με τη EUROSTAT. Η ανεργία σημειώνει μικρή πτώση. Το χρηματιστήριο αντιδρά θετικά στις εξελίξεις. Οι επιτυχίες αυτές στέλνουν μήνυμα σε επενδυτές. Οι ιδιωτικοποιήσεις προχωράνε. Οι εξαγωγές ξεπερνάνε την αύξηση του 7,5% που σημείωσαν το 2014 σε αντίθεση με το 0%, που προβλέπεται φέτος. Ο τουρισμός σπάει όλα τα ρεκόρ, καθώς υπάρχει ασφάλεια και σιγουριά. Υπάρχει ρεαλιστική αισιοδοξία ότι η μιζέρια των τελευταίων ετών λαμβάνει τέλος. Και η αισιοδοξία αποτυπώνεται στην εμπορική κίνηση δίνοντας ώθηση στην ιδιωτική κατανάλωση. Η κατανάλωση οδηγεί σε περαιτέρω αύξηση των εσόδων του κράτους, χωρίς επιπλέον φορολογία. Ο ΕΝΦΙΑ δεν καταργείται. Όμως, μειώνεται ελαφρά, έστω και 7%, όπως είχαμε προβλέψει. Η εισφορά αλληλεγγύης μειώνεται περαιτέρω, καθώς τα δημοσιονομικά μεγέθη το επιτρέπουν. Και επιτυγχάνεται πάλι πρωτογενές πλεόνασμα περίπου στο 3%. Την ίδια στιγμή, για να μην ξεχνιόμαστε, από την Αντιπολίτευση ο κ. Τσίπρας συνεχίζει να καταγγέλλει τους μερκελιστές και την κυβέρνηση για προδοτικές, ενδοτικές οικονομικές πολιτικές και φυσικά, εάν ο ίδιος ερχόταν στην εξουσία, θα αύξανε το αφορολόγητο στις 12.000 ευρώ, θα επανέφερε μισθούς και συντάξεις στα προ κρίσης επίπεδα, θα καταργούσε τον ΕΝΦΙΑ, θα επέστρεφε δέκατο τρίτο και δέκατο τέταρτο μισθό και σύνταξη, θα υποσχόταν ότι «κανένα σπίτι στα χέρια τραπεζίτη», και κατά περίπτωση θα εξέταζε και τις διαγραφές κόκκινων δανείων. Με λίγα λόγια, οι αγορές θα χόρευαν πεντοζάλη και δεν θα υπήρχε πιθανότητα ούτε μία στο εκατομμύριο να μην κάνουν πίσω οι Ευρωπαίοι. Δυστυχώς, όμως, περιγράφουμε μία άλλη Ελλάδα, μία Ελλάδα η οποία θα είχε ουσιαστική και όχι προσχηματική πολιτική συναίνεση όταν το χρειαζόταν και δεν θα είχε λυγίσει στον άκρατο λαϊκισμό. Ας δούμε, όμως, τη σημερινή Ελλάδα, την Ελλάδα της περήφανης και αξιοπρεπούς διαπραγμάτευσης του κ. Τσίπρα, την Ελλάδα της πολιτικής, της δημιουργικής ασάφειας και των capital controls. Ας δούμε, συνεπώς, τον πρώτο προϋπολογισμό της Κυβέρνησης ΣΥΡΙΖΑ - Ανεξαρτήτων Ελλήνων: Στο καλύτερο, το μη ρεαλιστικό σενάριο, έχουμε επιστροφή στην ύφεση, μικρή ύφεση, τόσο για το 2015 όσο και για το 2016. Για το 2016 υπολογίζεται στο 0,7% στην καλύτερη περίπτωση. Έχουμε επιστροφή στα ελλείμματα, αύξηση του δημοσίου χρέους, μείωση της ιδιωτικής κατανάλωσης και βεβαίως των εσόδων από τη φορολογία, παρά την υπερφορολόγηση, τα οποία είναι τα χαμηλότερα της τελευταίας δεκαετίας. Έχουμε καταστροφή του ακαθάριστου σχηματισμού κεφαλαίων, πλήρη αναστροφή των εξαγωγών, ανεργία, ανεργία και ανεργία! Οι ληξιπρόθεσμες υποχρεώσεις του δημοσίου προς τον ιδιωτικό τομέα αυξήθηκαν τους τελευταίους έντεκα μήνες 58% σε σχέση με το 2014 και οι ιδιωτικοποιήσεις δεν προχωράνε. Αυτή η δραματική εικόνα, δυστυχώς, είναι η σημερινή εικόνα. Κύριε Υπουργέ, οι ιδεοληψίες σας, η έλλειψη σχεδιασμού, οι ατέρμονες και χωρίς νόημα διαπραγματεύσεις, το προσχηματικό δημοψήφισμα, η άτακτη υπαναχώρηση, όλα αυτά κατέστρεψαν οποιαδήποτε προοπτική για την ελληνική οικονομία για το 2015 και το 2016. Άλλωστε, εσείς ο ίδιος ομολογείτε στο κείμενο του προϋπολογισμού που σήμερα συζητάμε, ότι οι εξελίξεις του περασμένου καλοκαιριού προκάλεσαν σοβαρές βλάβες στην οικονομία. Χάσατε μία μεγάλη ευκαιρία για τη χώρα και τώρα ελπίζουμε να αντιληφθείτε πως ευκαιρία άλλη δεν υπάρχει. Η οικονομία πρέπει να ηρεμήσει και η χώρα να ανακτήσει τη χαμένη της αξιοπιστία. Κλείνοντας, θα χρησιμοποιήσω μία φράση που αρέσει στον Πρωθυπουργό μας: «Σε μία ευνομούμενη πολιτεία, πράγματι, ενώ τα σκυλιά ουρλιάζουν, το καραβάνι προχωράει». Δυστυχώς για τη χώρα, αυτό δεν συνέβη τον Δεκέμβριο του 2014. Τα σκυλιά κατάφεραν όχι μόνο να ανακόψουν το καραβάνι από την πορεία του προς τα εμπρός, αλλά να το ρίξουν και να το εγκλωβίσουν στον βούρκο. Αυτό πληρώνουμε σήμερα και αυτό ψηφίζετε εσείς, κυρίες και κύριοι της Συμπολίτευσης. Ευχαριστώ πολύ.
Ευχαριστούμε τον Χρίστο Δήμα, Βουλευτή της Νέα Δημοκρατίας. Τον λόγο έχει ο Βουλευτής του ΣΥΡΙΖΑ κ. Μηταφίδης Τριαντάφυλλος για έξι λεπτά.
Αγαπητοί συνάδελφοι και συναδέλφισσες, όπως ξέρετε αύριο υπάρχει γενική απεργία στη χώρα. Και θα ήθελα και από αυτήν τη θέση να καλέσουμε τους εργαζόμενους να έχουν καθολική συμμετοχή. Εμείς δεν τους καλούμε να γίνουν «υπερήφανοι απεργοσπάστες», όπως τα χρόνια του αλήστου μνήμης δικομματικού συστήματος εξουσίας, που τόσες συμφορές έχει προκαλέσει σε αυτόν τον τόπο. Εμείς δεν ψηφίσαμε αντεργατικούς νόμους. Και ξέρω ότι σας ενοχλεί. Και θα ήθελα να πω σε αυτό το ρεσιτάλ υποκρισίας που ζούμε αυτές τις μέρες - κι όχι μόνο - από τους νοσταλγούς του δικομματικού συστήματος εξουσίας, πως μου ήρθαν στο μυαλό τα λόγια του Φράνσις Μπέικον, στον οποίο χρωστούμε αυτή τη φοβερή φράση, το περίφημο γνωμικό, «Η γνώση είναι δύναμη», γιατί για τα εκπαιδευτικά σκοπεύω να μιλήσω. Ξέρετε τι έλεγε; Να επαινείς τον εαυτό σου με θράσος και κάτι θα μείνει. Από αυτό φαίνεται εμπνεύστηκε αργότερα ο Γκέμπελς το γνωστό, «Πες, πες, κάτι θα μείνει». Όμως, το ζήτημα δεν είναι εκεί, αγαπητοί συνάδελφοι και συναδέλφισσες. Στις θυρίδες σας έχει έρθει ένα εμπεριστατωμένο και τεκμηριωμένο χρονικό της λεηλασίας των ασφαλιστικών ταμείων, τουλάχιστον από τη δεκαετία του 1950, τότε που κυβερνούσε τη χώρα το «εθνικό τόξο» και τα «μιάσματα» ήταν στις φυλακές. Διαβάστε το. Δεν είναι φιλοκυβερνητικό. Είναι από το Ενιαίο Δίκτυο Συνταξιούχων. Αγαπητοί συνάδελφοι και συναδέλφισσες, την ερχόμενη Δευτέρα συμπληρώνονται πενήντα τρία χρόνια από τις δύο ιστορικές διαδηλώσεις - στη Θεσσαλονίκη και στην Αθήνα βέβαια - με αίτημα «15% για την παιδεία και όχι προίκα στη Σοφία». Το λέω αυτό, γιατί τότε το φοιτητικό κίνημα κατάφερε με τους αγώνες του και με τη μεταρρύθμιση που ακολουθήσε το 1964, να σπουδάζουν και οι φτωχοί. Εσείς, βέβαια, σήμερα καίγεστε να μην πληρώνουν ΦΠΑ στα ιδιωτικά σχολεία όσοι έχουν λεφτά. O tempora, o mores! Θα ήθελα στον σύντομο, λοιπόν, αυτό χρόνο που έχω στη διάθεσή μου να σας πω τι σκοπεύουμε να κάνουμε για τη δημόσια εκπαίδευση, που, δυστυχώς, αυτή τη στιγμή, όχι το 15% του προϋπολογισμού για την παιδεία δεν μπορούμε να αφιερώσουμε, αλλά δυστυχώς, είμαστε στο 2,8%. Και θα ήθελα να ρωτήσω τους κατήγορους, τους επικριτές μας: Γιατί δεν φροντίσατε να εξαιρέσετε από τον μνημονιακό ζόφο την παιδεία και την υγεία, παρά ήρθατε χθες στην Επιτροπή Μορφωτικών Υποθέσεων για να μας πείτε όλα εκείνα τα γνωστά και απίθανα; Κοιτάξτε κάτι, εμείς δεν ζητούμε συνενόχους, όπως λέτε, στην πολιτική μας. Δεν έχουμε ενοχές για την πολιτική μας, γιατί είμαστε κάτω από καθεστώς οικονομικού καταναγκασμού. Όμως, ζητήσαμε από τους ενόχους της συμφοράς αυτού του τόπου να αναλάβουν τις ευθύνες τους απέναντι στον ελληνικό λαό. Όλα τα άλλα είναι φληναφήματα. Και τα γνωστά «παπαγαλάκια» στα μέσα ενημέρωσης κατασκευάζουν σενάρια, νοσταλγούν το 1989 κι όχι μόνο. Αυτό που προσπαθούμε να κάνουμε τώρα είναι να οργανώσουμε ένα πλέγμα δράσεων και χρηματοδοτήσεων προκειμένου να ενεργοποιηθεί η κοινωνική αλληλεγγύη και να αντιμετωπιστούν φαινόμενα ακραίας φτώχειας και στο ίδιο το σχολείο. Δεν σας τα λέει αυτά κάποιος σχολιαστής. Έχω βγει μετά από τριανταεπτάμισι χρόνια από την τάξη. Στο πλαίσιο αυτό, επανέρχεται, όπως ξέρετε - το θεσμοθετήσαμε με τη σημερινή τελική ψηφοφορία - ο θεσμός της ενισχυτικής διδασκαλίας και η πρόσθετη διδακτική στήριξη. Επαναλειτουργούν, όπως ξέρετε, οι θεσμοί αυτοί οι οποίοι κατά τεκμήριο απευθύνονται σε παιδιά από φτωχότερες κοινωνικές ομάδες, που δεν έχουν την οικονομική δυνατότητα να κάνουν φροντιστήρια. Εδώ και μερικές μέρες λειτουργεί πιλοτικά το πρόγραμμα «Δεκατιανό στο σχολείο» το οποίο απευθύνεται σε περίπου έντεκα χιλιάδες μαθητές και μαθήτριες που φοιτούν σε σχολεία που δεν έχουν κυλικεία. Η προσπάθειά μας είναι το πρόγραμμα αυτό να επεκταθεί από τον Σεπτέμβριο και με γεύματα, ώστε να αντιμετωπιστεί η σκληρή επίπτωση της κρίσης, η ασιτία μικρών παιδιών, ακόμη και η λιποθυμία τους μέσα στην τάξη. Και θέλω να σας πω και γι' αυτό το οποίο για χρόνια πάλεψε το εκπαιδευτικό κίνημα και σε άλλες χώρες είναι θεσμός, την καθιέρωση όπου έχουμε ζώνες μεγάλης φτώχειας να έχουμε ζώνες εκπαιδευτικής προτεραιότητας. Σε αυτές, λοιπόν, τις συνθήκες δημοσιονομικού καταναγκασμού ο κρατικός προϋπολογισμός του 2016 κρατάει σταθερά τα κονδύλια για την παιδεία, ανεπαρκή βέβαια και πάρα πολύ πίσω από τον ιστορικό εκείνο στόχο του 15% για τον οποίο πολεμήσαμε και μας κυνήγησαν, αλλά είμαστε πάρα πολύ περήφανοι, γιατί άνοιξαν οι πόρτες των πανεπιστημίων. Επίσης, υπήρξε πρόνοια να μην θιγούν τα κονδύλια για τη φοιτητική μέριμνα, που είναι τόσο αναγκαία για την αντιμετώπιση των συνεπειών της κρίσης που βιώνουν φοιτητές και φοιτήτριες. Είναι αναγκαία η πρόσληψη μόνιμου προσωπικού σε όλες τις βαθμίδες της εκπαίδευσης. Παράλληλα, το Υπουργείο Παιδείας έχει ζητήσει να ενταχθεί στο σχεδιασμό των κατά προτεραιότητα προσλήψεων για το 2016 ένας σημαντικός αριθμός εκπαιδευτικών, ανάλογα, δυστυχώς, με την πορεία των δημοσιονομικών μεγεθών. Για την έγκαιρη και εύρυθμη λειτουργία των σχολείων τον ερχόμενο Σεπτέμβριο απαιτείται η πρόσληψη περίπου δέκα χιλιάδων μόνιμων εκπαιδευτικών, καθώς τα τελευταία χρόνια έχουν συνταξιοδοτηθεί περίπου τριάντα χιλιάδες εκπαιδευτικοί και έχουν προσληφθεί μόλις χίλιοι. Στον διάλογο που εγκαινιάστηκε χθες, το Υπουργείο Παιδείας μαζί με τους εκπαιδευτικούς φορείς, θα επεξεργαστεί ένα σύστημα αδιάβλητων προσλήψεων. Ταυτόχρονα, θα αποκαταστήσουμε όλες τις αδικίες που έγιναν με τον κατακερματισμό του εκπαιδευτικού σώματος από τις μνημονιακές πολιτικές. [[Στο σημείο αυτό κτυπάει του κουδούνι λήξεως του χρόνου ομιλίας του κυρίου Βουλευτή]] Μια κουβέντα, αγαπητέ Πρόεδρε, ως παρακαταθήκη - αν θέλετε - και κατεβαίνω από το Βήμα. Το βαθύ κράτος της αμάθειας θα συνεχίσει να εγκλωβίζει το παρόν και το μέλλον της κοινωνίας στην ημιμάθεια, στο ατομικό βόλεμα και την υποταγή, αν δεν γκρεμίσουμε τα μνημόνια της συμφοράς. Αυτό απαιτεί τον κοινό, συντονισμένο αγώνα των συνδικάτων όλης της Ευρώπης για την ανατροπή των αντιλαϊκών μέτρων που παίρνονται στο όνομα του ζουρλομανδύα του Συμφώνου Σταθερότητας. Ευχαριστώ.
Ευχαριστούμε τον Βουλευτή του ΣΥΡΙΖΑ κ. Τριαντάφυλλο Μηταφίδη. Τον λόγο έχει η κ. Τζούφη Μερόπη για έξι λεπτά με παράκληση για σεβασμό στον χρόνο.
Κύριε Πρόεδρε, αγαπητοί συνάδελφοι, ύστερα από έντεκα μήνες διακυβέρνησης, σκληρής διαπραγμάτευσης με τους δανειστές αλλά και δύσκολων μέτρων που κληθήκαμε να ψηφίσουμε, η Κυβέρνησή μας καταθέτει για πρώτη φορά τον δικό της προϋπολογισμό. Ο προϋπολογισμός αυτός - όπως είπαν και άλλοι - αποτελεί ένα ρεαλιστικό και ισοσκελισμένο πρόγραμμα για το 2016, παρά τις πολύ αντίξοες συνθήκες στις οποίες βρίσκεται η χώρα μας. Αποτελεί συνέχεια - παρά την κριτική που μας γίνεται - της πολιτικής μας πρότασης και στοχεύει στη συγκράτηση των δαπανών, ενώ παράλληλα ενσωματώνει κοινωνικές πολιτικές κατ' εξοχήν για τη υποστήριξη όσων έχουν πληγεί περισσότερο από τις προηγούμενες πολύχρονες μνημονιακές πολιτικές που υλοποιήθηκαν από τη Νέα Δημοκρατία και το ΠΑΣΟΚ. Με την κατάθεση του παρόντος προϋπολογισμού, αλλά και συνολικά - όπως εύστοχα ανέφερε ο Ευκλείδης Τσακαλώτος στην ομιλία του - προσπαθούμε να γκρεμίσουμε τον τοίχο που έχτισαν τούβλο, τούβλο τα κόμματα της κεντροαριστεράς και της κεντροδεξιάς τα τελευταία είκοσι χρόνια. Βασικό, λοιπόν, σημείο είναι η συνολική προσπάθειά μας να επαναδιαπραγματευθούμε και να αντιστρέψουμε τους επαχθείς όρους των μνημονίων, ώστε να τερματιστεί η μη βιώσιμη και αδιέξοδη αυτή οικονομική πολιτική των τελευταίων χρόνων. Δηλαδή η πολιτική των υψηλών πρωτογενών πλεονασμάτων και του success story του κ. Σαμαρά που όχι μόνο δεν οδήγησε σε κάποια λύση του προβλήματος, αλλά αποτελεί αντιπαράδειγμα στην άσκηση της οικονομικής πολιτικής. Το μοντέλο που υλοποιήσατε, κυρίες και κύριοι συνάδελφοι της σημερινής Αντιπολίτευσης - στο οποίο μάλιστα κάποιοι επιμένετε να επανέλθουμε, γυρνώντας το χωροχρόνο πίσω και αγνοώντας την εκφρασμένη κρίση του ελληνικού λαού, αναζητώντας μάλιστα, εσείς που κατηγορείτε εμάς, αλαζονικά, μεγαλόστομα και ασύνετα όνειρα παλινόρθωσης ή και πολιτικών τερατογενέσεων - οδήγησε, όπως γνωρίζει καλά ο ελληνικός λαός, σε σημαντική μείωση μισθών, στην καταβαράθρωση των συντάξεων κατά 40%, σε μαζική αύξηση των απολύσεων, στην εκτόξευση της ανεργίας στο 27%, στη διεύρυνση της επισφαλούς και ανασφάλιστης εργασίας, στην κατάργηση απαραίτητων δημόσιων υπηρεσιών, στην αποψίλωση των δημόσιων δομών υγείας και παιδείας από προσωπικό με τις μηδενικές προσλήψεις ή και απολύσεις τα τελευταία χρόνια και συνακόλουθα την απαξίωση τους και στην έκρηξη της παιδικής φτώχειας στο 28%. Η Κυβέρνησή μας, λοιπόν, ανέλαβε την εξουσία σε ένα πλήρως ναρκοθετημένο περιβάλλον τόσο στο εσωτερικό όσο και στο εξωτερικό. Διαπραγματεύτηκε, έχασε σε μια σειρά από σημεία, αλλά κέρδισε σε μια σειρά από άλλα. Πέτυχε πρωτογενές πλεόνασμα 0,5% για το 2016 που ισοδυναμεί με 850 εκατομμύρια, τη στιγμή που η Νέα Δημοκρατία και το ΠΑΣΟΚ είχαν δεσμευτεί για πλεόνασμα 4,5% δηλαδή 7 δισεκατομμύρια. Ο νέος προϋπολογισμός, με χαμηλούς δημοσιονομικούς στόχους της τάξης του 7,5% του ΑΕΠ, μπορεί δυνητικά να απεγκλωβίσει την ελληνική οικονομία από τον φαύλο κύκλο της προκυκλικής δημοσιονομικής πολιτικής που με επιθετικότητα επιβλήθηκε στην Ελλάδα και οδήγησε σε βάθεμα της ύφεσης. Η ύφεση για το 2015 προβλεπόταν στο 2,3%, ενώ τώρα προβλέπεται να είναι μηδενική. Επιπλέον, η μείωση των δαπανών προβλέπεται να γίνει με καταπολέμηση τη διαφθοράς - ήδη παλιές και νέες λίστες φοροδιαφυγής εξετάζονται - καθώς και με την εξοικονόμηση πόρων κυρίως από την περικοπή περιττών λειτουργικών δαπανών, χωρίς, όμως, να επηρεάζεται η λειτουργία των υπηρεσιών. Και φυσικά τα παραπάνω πρέπει να ειδωθούν υπό το πρίσμα της συνολικής στρατηγικής που ακολουθεί η Κυβέρνηση και το οικονομικό της επιτελείο και συμπεριλαμβάνει την ανακεφαλαιοποίηση των τραπεζών - την απαραίτητη, δηλαδή, προϋπόθεση για την εξασφάλιση της σταθερότητας του χρηματοπιστωτικού συστήματος - τη σταδιακή ανάπτυξη με άμεσες ενέργειες και τη διαπραγμάτευση για τη ρύθμιση και απομείωση του χρέους, η οποία θα ξεκινήσει μετά το πέρας της αξιολόγησης. Αυτά αποτελούν τα κομβικά βήματα της Κυβέρνησής μας για έναν βραχυπρόθεσμο οδικό χάρτη, ώστε να επιτραπεί η ανάκαμψη και η έξοδος από την κρίση. Ο προϋπολογισμός του 2016, όμως, όπως ήδη προανέφερα, διαφέρει από τους προηγούμενους γιατί ενσωματώνει στοιχεία που αποτελούν πρωταρχικό στόχο αυτής της Κυβέρνησης, δηλαδή, την υλοποίηση κοινωνικής πολιτικής υπέρ των αδυνάτων με έμφαση στην υγεία και στην κοινωνική πρόνοια. Για το λόγο αυτό, προβλέπει αυξήσεις σε κονδύλια κατά 823 εκατομμύρια ευρώ που αφορούν την ανεργία, την αντιμετώπιση της ανθρωπιστικής κρίσης, την επέκταση του ελάχιστου εγγυημένου εισοδήματος, την οικονομική ενίσχυση των δημόσιων δομών υγείας, την πρόσβαση ανασφαλίστων και υπερηλίκων στη δημόσια φροντίδα υγείας. Και αυτό είναι το δείγμα γραφής της Κυβέρνησης της Αριστεράς. Για πρώτη φορά μετά από πέντε χρόνια προβλέπονται προσλήψεις στο χώρο της υγείας, ενώ αυξάνεται η χρηματοδότηση στα νοσοκομεία κατά 300 εκατομμύρια ευρώ. Επιπλέον, προβλέπεται η αναθεώρηση και ο εξορθολογισμός του συστήματος προμηθειών υγείας σε νοσοκομεία και ΕΟΠΥΥ. Σημαντική είναι ακόμη και η λελογισμένη συγκράτηση της φαρμακευτικής δαπάνης αλλά και της δαπάνης για κατηγορίες νοσηλίων ιδιωτικών κλινικών και διαγνωστικών εξετάσεων. Παράλληλα, προβλέπονται παρεμβάσεις στον έλεγχο της συνταγογράφησης και αναβάθμιση του συστήματος της ηλεκτρονικής συνταγογράφησης για την παρακολούθηση των δαπανών υγείας σε πραγματικό χρόνο. Κυρίες και κύριοι συνάδελφοι, δεν πανηγυρίζουμε για τον δύσκολο αυτό προϋπολογισμό, που παρά τη σοβαρή προσπάθεια που με συνέπεια καταβάλλεται, δοκιμάζονται ακόμα οι αντοχές μιας ήδη κουρασμένης κοινωνίας. Υπάρχουν πολλά πράγματα που έχουμε να διεκδικήσουμε μαζί με την κοινωνία και να τα βελτιώσουμε. Ευελπιστούμε ότι κάποιες από τις ρυθμίσεις του προϋπολογισμού, το παράλληλο πρόγραμμα, συνολικά ο σχεδιασμός μας, θα μας δώσει χώρο και χρόνο για να μπορέσουμε να παρουσιάσουμε το αναπτυξιακό μας πρόγραμμα το 2016. Και εκεί θα αξιολογηθούμε, αν, δηλαδή, θα μπορέσουμε να προτείνουμε διαφορετικές πολιτικές εξόδου από την πολύμορφη κρίση που ζούμε. Είναι προφανές ότι υπάρχουν και πράγματα που είναι εκτός της δικής μας αντίληψης και επιλογής στην παγκόσμια οικονομία και στους συσχετισμούς δυνάμεων στην παγκόσμια πολιτική που θα επηρεάσουν το μέλλον αυτής της χώρας. Αξίζει, όμως, να καταβάλουμε συντεταγμένη και αποφασισμένη κάθε προσπάθεια και να δώσουμε όλες τις μάχες για την αναζήτηση εναλλακτικής λύσης στο ευρωπαϊκό επίπεδο, στη σημερινή βάρβαρη, δυστυχώς, πραγματικότητα του αρπακτικού καπιταλισμού. Ευχαριστώ πολύ.
Ευχαριστούμε την κ. Τζούφη Μερόπη. Προχωρούμε με τον Βουλευτή της Δημοκρατική Συμπαράταξη ΠΑΣΟΚ - ΔΗΜΑΡ, κ. Θεοχαρόπουλο. Παρακαλώ να ετοιμάζεται ο κ. Σαντορινιός για να μην χάνουμε χρόνο. Ορίστε, κύριε Θεοχαρόπουλε, έχετε τον λόγο.
Κυρίες και κύριοι Βουλευτές, ο κρατικός προϋπολογισμός, πέρα και πάνω από τον προσδιορισμό των εσόδων κι εξόδων ενός κράτους, αποτυπώνει το πολιτικό σχέδιο της κυβέρνησης. Ο πρώτος προϋπολογισμός, λοιπόν, της Κυβέρνησης ΣΥΡΙΖΑ - ΑΝΕΛ χαρακτηρίζεται από απουσία πολιτικού σχεδιασμού και αναπτυξιακών στόχων. Το αποτύπωμα συνοψίζεται ως εξής: Υπερφορολόγηση. Επιστροφή της χώρας στην ύφεση. Αύξηση του δημοσίου χρέους. Πρόσθετα δημοσιονομικά μέτρα. Πιο συγκεκριμένα, τα κύρια οικονομικά στοιχεία του προϋπολογισμού αποδεικνύουν τον δημοσιονομικό εκτροχιασμό και το πρωτογενές έλλειμμα πρώτα - πρώτα για το 2015 και την επιστροφή της οικονομίας στην ύφεση το 2016, η οποία εκτιμάται στο 0,7% του ΑΕΠ. Η επιστροφή στα πρωτογενή δημοσιονομικά ελλείματα και την ύφεση, γίνεται παρά τη λήψη επαχθών φορολογικών μέτρων το 2015, τα οποία ήταν ύψους άνω του 1 δισεκατομμυρίου ευρώ. Και ο λογαριασμός αυτός συνεχώς διογκώνεται. Σε ό,τι αφορά το χρέος. Αναφέρεται η περαιτέρω αύξηση του δημοσίου χρέους στο 187,8% του ΑΕΠ για το 2016, τη στιγμή που τον Φεβρουάριο η Ευρωπαϊκή Επιτροπή το εκτιμούσε για το 2016 στο 159,2% του ΑΕΠ, 30% δηλαδή υψηλότερος. Η θηλιά του χρέους στενεύει ακόμα περισσότερο για τη χώρα και αν τελικά δεν την πνίξει, τότε σίγουρα θα την κρατήσει παγιδευμένη σε σκληρές δεσμεύσεις. Αξιοσημείωτο, εξάλλου, είναι ότι η απόφαση που μνημονεύετε εσείς τώρα στις διαπραγματεύσεις και αναφέρεται σε νέα αναδιάρθρωση του ελληνικού δημοσίου χρέους είναι η απόφαση του Νοεμβρίου του 2012, η οποία μιλούσε για μείωση των επιτοκίων και για χρονική μετακύλιση των ομολόγων, αν επιτευχθούν πρωτογενή πλεονάσματα και υπάρξει μακροοικονομική ισορροπία. Με την πολιτική σας κινδυνεύει να αμφισβητηθεί τόσο η ύπαρξη πρωτογενών πλεονασμάτων όσο και η μακροοικονομική ισορροπία, συνεπώς και η αναδιάρθρωση του δημοσίου χρέους ακόμα και με την απόφαση του Νοεμβρίου του 2012. Σε αυτό θα πρέπει να υπάρξει προσοχή το επόμενο έτος. Για να μην θυμίσω, βέβαια, ότι όλα τα προηγούμενα χρόνια μιλούσατε για διαγραφή του μεγαλύτερου μέρους του δημοσίου χρέους, μιλούσατε για επαχθές και επονείδιστο χρέος, όταν λέγαμε ότι αυτά δεν είναι εφικτά και αυτό το οποίο πρέπει να γίνει, είναι η αναδιάρθρωσή του με χρονική μετακύλιση ομολόγων και με μείωση επιτοκίων. Όλα αυτά τα έχετε ξεχάσει. Το θέμα είναι αν μπορείτε να διαπραγματευτείτε αυτήν τη στιγμή αποτελεσματικά την αναδιάρθρωση του δημοσίου χρέους που προβλέπεται σχεδόν στο 190% του ΑΕΠ για το 2016. Το κόστος αποκατάστασης της δημοσιονομικής ισορροπίας αποτιμάται κατ' αρχάς σε 7,2 δισεκατομμύρια ευρώ συνολικά για το 2015 και το 2016, 4,2 δισεκατομμύρια ευρώ τα έσοδα, 3 δισεκατομμύρια ευρώ περικοπή δαπανών για τα δύο έτη. Είναι φανερό, όμως, ότι θα είναι μεγαλύτερο. Για να επιστρέψουμε, λοιπόν, στα πρωτογενή πλεονάσματα, τα πρόσθετα μέτρα που θα υποστούν οι πολίτες για να γίνει το πρωτογενές έλλειμμα πρωτογενές πλεόνασμα, θα είναι ύψους 5,7 δισεκατομμύρια ευρώ, αυξημένα κατά 1,4 δισεκατομμύρια ευρώ σε σχέση και με το προσχέδιο του προηγούμενου μηνός. Τα μέτρα αυτά αναλύονται σε 2,5 δισεκατομμύρια στο σκέλος των δαπανών και 3,2 δισεκατομμύρια ευρώ από το σκέλος των εσόδων. Και όταν λέμε για έσοδα, μιλάμε κυρίως για φόρους. Οι άμεσοι και οι έμμεσοι φόροι ύψους 44,7 δισεκατομμυρίων ευρώ είναι και αυτοί αυξημένοι έναντι των 42,7 δισεκατομμυρίων ευρώ για το 2015 κι επιβεβαιώνουν πλήρως τον αντιαναπτυξιακό και εισπρακτικό χαρακτήρα του προϋπολογισμού. Σε μια στιγμή, μάλιστα, που τα εισοδήματα των πολιτών έχουν φτάσει στο ναδίρ, στραγγαλίζονται μισθωτοί του δημόσιου και ιδιωτικού τομέα, συνταξιούχοι αλλά πλέον και τα μεσαία στρώματα. Πώς; Με την αύξηση των συντελεστών ΦΠΑ, την αύξηση των συντελεστών του φόρου εισοδήματος νομικών προσώπων, την αύξηση των συντελεστών ειδικής εισφοράς αλληλεγγύης, την αύξηση των συντελεστών φόρου ασφαλίστρων, την αύξηση της προκαταβολής φόρου εισοδήματος στα νομικά πρόσωπα, την αύξηση των συντελεστών φόρου εισοδήματος στους αγρότες και ο λογαριασμός συνεχίζεται. Ο προϋπολογισμός, δηλαδή, δίνει τη βάση στην υπερφορολόγηση. Λάθος. Χρειάζονται ρυθμίσεις εξοικονόμησης δαπανών - και δεν αναφέρομαι στο μισθολογικό κόστος, αλλά στη σπατάλη πόρων - σε πολλούς κλάδους και όχι συνεχή μέτρα υπερφορολόγησης που είναι και κοινωνικά άδικα και οικονομικά αναποτελεσματικά γιατί πλέον οι πολίτες δεν έχουν να δώσουν πολλά περισσότερα. Κυρίες και κύριοι Βουλευτές, η κοινωνική δικαιοσύνη έμεινε μόνο σε θεωρητικές διατυπώσεις. Η ανεργία συνεχίζει να παραμένει στα ίδια επίπεδα και στον προϋπολογισμό του 2016. Για ποια κοινωνική συνοχή μιλάμε όταν δεν υπάρχει ολοκληρωμένο σχέδιο για την καταπολέμηση της ανεργίας; Πώς θα γίνει βιώσιμο το ασφαλιστικό όταν υπάρχουν αυτά τα επίπεδα ανεργίας; Για ποια κοινωνική συνοχή μιλάει η Κυβέρνηση τη στιγμή που λίγες μέρες πριν άνοιξε ο δρόμος σε πλειστηριασμούς ακινήτων κι έπαυσε η προστασία της πρώτης κατοικίας χιλιάδων δανειοληπτών; Επικαλείστε τη στήριξη του κοινωνικού κράτους και άκουσα να υπερασπίζεστε αυτόν τον κοινωνικό προϋπολογισμό. Στ' αλήθεια; Ο Πρωθυπουργός στις προγραμματικές δηλώσεις του τον Σεπτέμβριο ανέφερε ότι «αναπόσπαστος πυλώνας αυτού που εμείς ονομάζουμε κοινωνικό κράτος είναι κι αυτός που αφορά την ενίσχυση της εργασίας, την καταπολέμηση της ανεργίας και τη στήριξη της κοινωνικής ασφάλισης. Η ανεργία όμως, για την ανάσχεση της οποίας δεν υπάρχει ένα πρόσθετο πρόγραμμα με στοχευμένες αναπτυξιακές δράσεις, θα κινηθεί στα ίδια, υψηλά επίπεδα, σύμφωνα με τον προϋπολογισμό, τη στιγμή που η Ευρωπαϊκή Επιτροπή προέβλεπε τον Φεβρουάριο σημαντική μείωση του ποσοστού. Στους δε οργανισμούς κοινωνικής ασφάλισης εκτιμάται και προβλέπεται επιδείνωση στις ασφαλιστικές εισφορές, στη συνταξιοδοτική δαπάνη, στις απλήρωτες υποχρεώσεις. Αυτό μεταφράζεται σε μείωση κύριων κι επικουρικών συντάξεων, μείωση των εφάπαξ, αύξηση εισφορών ασφαλισμένων στον ΟΓΑ, μείωση κατά 50% του επιδόματος θέρμανσης και δραστική μείωση των δικαιούχων παροχής ΕΚΑΣ με την αύξηση εισοδηματικών κριτηρίων, που άλλοτε αποτελούσε μια από τις κόκκινες γραμμές τις δικές σας. Οι ληξιπρόθεσμες, λοιπόν, υποχρεώσεις του δημόσιου προς τον ιδιωτικό τομέα επίσης διογκώνονται. Χαρακτηριστικά, σε επίπεδο γενικής κυβέρνησης αυτές διαμορφώθηκαν πλέον περίπου στα 6 δισεκατομμύρια ευρώ. Αναλαμβάνονται μονάχα ασαφείς δεσμεύσεις για την μελλοντική, σταδιακή αποπληρωμή τους. Σε σχέση με τις αποκρατικοποιήσεις για τις οποίες έχει γίνει πολλή συζήτηση και στην περίφημη διαπραγμάτευση του Αυγούστου, ο στόχος που αγγίζει τα 2 δισεκατομμύρια ευρώ αποτελεί ουτοπία. Από πού ακριβώς εκπορεύεται η αισιοδοξία ως προς τα τόσο υψηλά έσοδα που αποτυπώνονται στον προϋπολογισμό από την αξιοποίηση της δημόσιας περιουσίας, τη στιγμή που αυτό το έτος, το 2015, οι εισπράξεις εκτιμώνται σε 268 εκατομμύρια ευρώ με προβλέψεις για 557 εκατομμύρια ευρώ; Η Κυβέρνηση, λοιπόν, δεν έχει αυτήν τη στιγμή ένα ολοκληρωμένο σχέδιο υπέρβασης των μνημονιακών δεσμεύσεων. Τις υλοποιεί με εντελώς πρόχειρο τρόπο και με μια αναποτελεσματική διαπραγμάτευση. Υπάρχουν αυταπάτες. Και άλλη μια αυταπάτη είναι η εφαρμογή αυτού του προϋπολογισμού. Είναι ουσιαστικά ανεκτέλεστος. Κυρίες και κύριοι Βουλευτές, εύλογα γεννάται το ερώτημα από πού πηγάζει η αισιοδοξία της Κυβέρνησης, όταν η ύφεση αυτήν τη στιγμή μάς χτυπάει και πάλι την πόρτα (0,7% προβλέπεται για το 2016), όταν ένας στους τρεις συμπολίτες μας που είναι αυτήν τη στιγμή έξω βρίσκεται στην ανεργία και για να υπάρξει ολοκληρωμένο πρόγραμμα καταπολέμησης της ανεργίας χρειάζεται ολοκληρωμένο σχέδιο. Δεν το ακούμε. Έναν χρόνο τώρα δεν ακούμε καν το ολοκληρωμένο σχέδιο καταπολέμησης της ανεργίας, δεν υπάρχει ένας συντονισμός, δεν υπάρχει ένα σχέδιο πώς οι διάφοροι τομείς της πολιτικής θα συμβάλουν σε αυτό ακριβώς το θέμα. Από τους Υπουργούς Εργασίας δεν έχουμε ακούσει μέχρι τώρα ένα σχέδιο για την καταπολέμηση της ανεργίας, όπως βέβαια και για το παραγωγικό σχέδιο της χώρας, το οποίο δεν περιγράφεται στον προϋπολογισμό. Δεν περιγράφεται πώς θα γίνει, σε ποιους τομείς της πολιτικής, πού θα κατευθυνθεί το ΕΣΠΑ, πού θα γίνουν οι αλλαγές. Δεν υπάρχουν περιγραφές για όλα αυτά τα ζητήματα. Συνεπώς δεν υπάρχει κανένα σχέδιο πέρα του εισπρακτικού χαρακτήρα των μέτρων υπερφορολόγησης. Κυρίες και κύριοι Βουλευτές, έχουμε τονίσει επανειλημμένα ότι η χώρα δεν θα υπερβεί την κρίση, αν δεν υπάρχει άμεσα ένα ολοκληρωμένο εθνικό σχέδιο ανάπτυξης, εξυγιαντικές παρεμβάσεις σε όλους τους τομείς της πολιτικής, εξορθολογισμός και μείωση δαπανών ώστε να σταματήσουν τα μέτρα υπερφορολόγησης που πνίγουν την οικονομία και οδηγούν σε φαύλο κύκλο ύφεσης και ανεργίας. Με μία αδιέξοδη οικονομική και κοινωνική πολιτική, με αυτόν τον χωρίς πολιτικό σχέδιο, αντιαναπτυξιακό προϋπολογισμό το μόνο που μπορεί να γίνει είναι απλώς να σβηστεί η όποια ελπίδα υπάρχει. Σας ευχαριστώ.
Ευχαριστούμε τον Βουλευτή της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεοχαρόπουλο. Τον λόγο έχει ο κ. Νεκτάριος Σαντορινιός, Βουλευτής του ΣΥΡΙΖΑ για έξι λεπτά. Θα σας παρακαλέσω κι εσάς, κύριε συνάδελφε, να σεβαστείτε τον χρόνο.
Ευχαριστώ, κύριε Πρόεδρε. Κυρίες και κύριοι συνάδελφοι, αλλιώς είχα προγραμματίσει να ξεκινήσω. Ακούγοντας, όμως, τον προηγούμενο ομιλητή, θέλω να πω τα εξής: Αλήθεια, μιλάτε συνεχώς για πρωτογενές έλλειμμα. Ο προϋπολογισμός περιλαμβάνει πρωτογενές πλεόνασμα 0,5%. Επίσης, μιλάτε και για επιπλέον μέτρα που θα έπρεπε να πάρουμε. Ξεχνάτε ότι με το πρωτογενές πλεόνασμα 4,5%, που προβλέπατε εσείς, έπρεπε να πάρουμε επιπλέον μέτρα - όχι αυτά - ύψους επιπλέον 7 δισεκατομμυρίων, δημιουργώντας μεγαλύτερη δημοσιονομική προσαρμογή, μεγαλύτερη δημοσιονομική ασφυξία στον ελληνικό λαό και στην ελληνική κοινωνία; Μας μιλάτε για μια απόφαση του Νοεμβρίου του 2012, που είναι ένα ευχολόγιο. Δεν έχει καμμία ουσία. Ξεχνάτε ότι ήδη έχουμε κάνει αναδιάρθρωση, σύμφωνα με την οποία στα επόμενα χρόνια έπρεπε να πληρώσουμε 53 δισεκατομμύρια και αυξήσαμε τον χρόνο ωρίμανσης στα τριάντα τρία χρόνια με καλύτερα επιτόκια. Το ξεχνάτε αυτό; Ή μήπως ξεχνάτε τη δήλωση του κ. Κοστέλο ότι τον Φεβρουάριο ξεκινάμε την ουσιαστική συζήτηση για το χρέος, με χρονοδιάγραμμα, όχι με ευχολόγια; Για εμάς, λοιπόν, αυτός ο προϋπολογισμός είναι το πρώτο δείγμα γραφής της Κυβέρνησης της Αριστεράς. Και, αντίθετα με αυτά που λέτε εσείς, για εμάς η νέα χρονιά αποτελεί την αφετηρία της οριστικής εξόδου από την κρίση και τα μνημόνια. Είχαμε πει πως μέσα από τη διαπραγμάτευσή μας θα βάλουμε ένα τέλος στο σπιράλ της καταστροφής. Τα οικονομικά αποτελέσματα του 2015, που όλοι έλεγαν ότι θα είναι μια καταστροφική χρονιά, διαψεύδουν τις κασσάνδρες, που μέσα σε αυτήν την Αίθουσα μάς κουνούσαν το δάχτυλο και προέβλεπαν μεγάλη ύφεση και κοινωνική και οικονομική καταστροφή. Ο προϋπολογισμός που συζητάμε σήμερα έχει σαφή ταξικά και αναδιανεμητικά χαρακτηριστικά. Χαρακτηρίζεται κυρίως από τρία στοιχεία: τον αναδιανεμητικό του χαρακτήρα, τον ρεαλισμό - σε αντίθεση με τους προηγούμενους προϋπολογισμούς που ήταν ευχές - και την αναπτυξιακή του προοπτική. Γιατί στη δική μας αντίληψη δεν αρκεί να διαχειριζόμαστε τη μιζέρια μας ούτε να αναπαράγουμε την κρίση προς όφελος λίγων και εκλεκτών. Γιατί για εμάς ανάπτυξη σημαίνει επενδύσεις με σοβαρούς επενδυτές και όχι με κοράκια, που θα δημιουργήσουν νέες θέσεις αξιοπρεπούς εργασίας. Αυτό άλλωστε αποτυπώνεται ακόμα και στις συντηρητικές εκτιμήσεις του προϋπολογισμού, που προβλέπει μείωση της ανεργίας στο 22%. Οι πολιτικές μας έχουν στόχο τη σταθεροποίηση της ελληνικής οικονομίας, τη δημιουργία των προϋποθέσεων για βιώσιμη ανάπτυξη και την αποκατάσταση της θέσης και της διεθνούς αξιοπιστίας της χώρας μας. Προτεραιότητά μας είναι η σύνταξη ενός νέου αναπτυξιακού νόμου με βασικούς στόχους την αύξηση της απασχόλησης, της καινοτομίας, της εξωστρέφειας των επιχειρήσεων, της επανεκβιομηχάνισης της χώρας, η οποία έχει αποβιομηχανιστεί ιδιαίτερα τα τελευταία χρόνια και γενικότερα την υποβοήθηση της παραγωγής προϊόντων και υπηρεσιών υψηλής προστιθέμενης αξίας. Ένα ακόμη εργαλείο για την τόνωση της απασχόλησης και την παροχή ρευστότητας προς τις μικρομεσαίες επιχειρήσεις είναι η διοχέτευση χρηματοδοτικών πόρων από πολυμερείς αναπτυξιακές τράπεζες. Φυσικά δεν πρέπει να ξεχνάμε ότι το Υπουργείο Ανάπτυξης έχει ήδη αναλάβει δράσεις για τη σύσταση συμβουλίου, το οποίο θα καταρτίσει το νέο αναπτυξιακό σχέδιο της χώρας, το οποίο θα είναι έτοιμο μέχρι την άνοιξη. Όλοι σήμερα συμφωνούμε ότι οι πολιτικές που ακολουθήθηκαν από τη Μεταπολίτευση μέχρι και σήμερα αλλά ιδιαίτερα τα τελευταία πέντε χρόνια, οδήγησαν με τραγική συνέπεια στην αποβιομηχάνιση της χώρας. Ο ρόλος του κράτους στην τόνωση της βιομηχανικής και βιοτεχνικής δραστηριότητας πρέπει να είναι ρυθμιστικός και να δημιουργεί ένα ασφαλές και φιλικό περιβάλλον για νέες επενδύσεις. Σύντομα, λοιπόν, προχωράμε αφ' ενός στην εξάλειψη της γραφειοκρατίας με ουσιαστική μεταρρύθμιση στην αδειοδότηση των επιχειρήσεων και αφ' ετέρου στη θεσμοθέτηση οργανωμένων χώρων άσκησης βιομηχανικής και βιοτεχνικής δραστηριότητας. Το 2015, παρά την αντίξοη οικονομική συγκυρία, αποτέλεσε ένα έτος σταθμό στην αναβάθμιση των τουριστικών μας προϊόντων. Αναφέρω νούμερα: Έσοδα 15,5 δισεκατομμύρια ευρώ, ιστορικό ρεκόρ αφίξεων 26 εκατομμυρίων τουριστών και επιμήκυνση της τουριστικής περιόδου. Όλα αυτά δεν έγιναν τυχαία. Έγιναν με σταθερή και συνεπή πολιτική ανοίγματος νέων αγορών και συνεχή προσπάθεια για αύξηση επιπλέον των μεριδίων της αγοράς στις παραδοσιακές τουριστικές μας δεξαμενές. Η προσπάθεια αυτή θα συνεχιστεί και το 2016 με κύριους στόχους την περαιτέρω επέκταση της τουριστικής περιόδου και τη συνεχόμενη αύξηση του μεριδίου στην παγκόσμια τουριστική αγορά. Ταυτόχρονα, στόχος μας είναι η προώθηση των εναλλακτικών μορφών τουρισμού και γι' αυτόν τον λόγο άλλωστε έχει καθιερωθεί αυτοτελής Διεύθυνση Εναλλακτικού Τουρισμού στο αντίστοιχο Υπουργείο. Το Πρόγραμμα Δημοσίων Επενδύσεων για το 2016 φτάνει τα 6,75 δισεκατομμύρια, εκ των οποίων τα 6 δισεκατομμύρια είναι πόροι της Ευρωπαϊκής Ένωσης, ενώ μόλις τα 750 εκατομμύρια αφορούν έργα που θα χρηματοδοτηθούν από εθνικούς πόρους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό, κύριε Πρόεδρε. Υλοποιούμε έτσι την προγραμματική μας δέσμευση για τόνωση της ανάπτυξης με μοχλό το Πρόγραμμα Δημοσίων Επενδύσεων. Στο πλαίσιο αυτό θα δώσουμε έμφαση στο κλείσιμο του ΕΣΠΑ 2007-2013, αλλά κυρίως στην έναρξη και υλοποίηση των προγραμμάτων της νέας περιόδου. Το νέο ΕΣΠΑ θα είναι εμπροσθοβαρές και θα στοχεύει κυρίως στην κάλυψη των κοινωνικών αναγκών, στην ενίσχυση της απασχόλησης και της μικρομεσαίας επιχειρηματικότητας, στην υλοποίηση έργων για την προστασία του περιβάλλοντος αλλά και των μεγάλων έργων υποδομής που θα δώσουν αναπτυξιακή ώθηση στη χώρα. Κυρίες και κύριοι συνάδελφοι, ο προϋπολογισμός που κατέθεσε η Κυβέρνηση είναι ο πρώτος μετά από πολλά χρόνια που υλοποιεί την ανάγκη για παραγωγική ανασυγκρότηση της χώρας και για κοινωνική προστασία των χαμηλών εισοδηματικά στρωμάτων της κοινωνίας. Σας καλούμε να υπερβείτε τις κομματικές αγκυλώσεις και να στηρίξετε την αλλαγή σελίδας που σηματοδοτείται για τη χώρα με αυτόν τον προϋπολογισμό. Ευχαριστώ.
Ευχαριστούμε τον κ. Νεκτάριο Σαντορινιό, Βουλευτή του ΣΥΡΙΖΑ. Τον λόγο έχει ο Βουλευτής της Νέας Δημοκρατίας κ. Απόστολος Βεσυρόπουλος για έξι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, είναι η τέταρτη χρονιά που συμμετέχω στη συζήτηση του κρατικού προϋπολογισμού. Όμως, είναι η πρώτη χρονιά που υπάρχει διάχυτη μια ζοφερή εικόνα για τη χώρα και τους πολίτες. Άκουσα και ακούω τους συναδέλφους της Πλειοψηφίας να προσπαθούν να κάνουν το άσπρο μαύρο, να βαφτίσουν το κρέας ψάρι, να προσπαθούν να πείσουν μόνο τους εαυτούς τους, γιατί κανέναν άλλον δεν πείθουν. Πέρυσι τέτοια εποχή η χώρα είχε ολοκληρώσει μια μεγάλη προσπάθεια. Στη διαδρομή αυτής της προσπάθειας έγιναν και λάθη, εάν θέλετε. Η προσπάθεια αυτή όμως είχε αποτελέσματα, απέδιδε. Η χώρα χρειαζόταν να κάνει τα τελευταία βήματα, να κλείσει την αξιολόγηση και να ενταχθεί στην προληπτική γραμμή στήριξης. Μπορείτε να συγκρίνετε την Ελλάδα του Νοεμβρίου του 2014 με την Ελλάδα του Νοεμβρίου του 2015, με όλα όσα συνέβησαν τους τελευταίους δέκα μήνες; Με το πιο σκληρό μνημόνιο που φέρατε; Με τα capital controls, τον αφελληνισμό των τραπεζών και με όλα όσα έρχονται τους επόμενους μήνες; Το χρέος, που είχε αρχίσει να απομειώνεται, με το νέο μνημόνιο που φέρατε φτάνει πλέον στο 200% του ΑΕΠ. Τις οφειλές του δημοσίου εμείς το 2012 τις παραλάβαμε στα 9,6 δισεκατομμύρια ευρώ. Μέσα σε δύο σχεδόν χρόνια, τον Δεκέμβριο του 2014, τις είχαμε μειώσει στα 3,8 δισεκατομμύρια ευρώ. Δηλαδή, είχαμε εξοφλήσει οφειλές ύψους 6 δισεκατομμυρίων ευρώ. Ήταν χρήματα που έλειπαν από την αγορά. Μέσα στους δέκα μήνες της διακυβέρνησης ΣΥΡΙΖΑ - ΑΝΕΛ οι οφειλές του δημοσίου έχουν ξεπεράσει τα 6 δισεκατομμύρια. Έχετε κάποια λογικοφανή εξήγηση γι' αυτό, πέρα από το γεγονός ότι κατά το διάστημα της δήθεν διαπραγμάτευσης που κάνατε, πριν μας φέρετε το πιο σκληρό μνημόνιο, σκουπίζατε όλα τα ταμειακά διαθέσιμα του δημοσίου και σπάζατε όλους τους κουμπαράδες για να πληρώσετε τις δόσεις, όταν θα μπορούσατε να είχατε κλείσει την αξιολόγηση, να κρατούσατε τα ταμειακά διαθέσιμα, να μην είχατε διαλύσει το τραπεζικό σύστημα και κυρίως να μην είχατε οδηγήσει σε νέο μνημόνιο; Έχετε κάποια λογικοφανή εξήγηση για ποιο λόγο η χώρα επέστρεψε πάλι στα ελλείμματα; Για ποιο λόγο η χώρα επέστρεψε στην ύφεση και μάλιστα με υψηλότερο δείκτη από αυτόν που αρχικά προβλέπατε; Να σας θυμίσω ότι το 2014 έκλεισε για πρώτη φορά με θετικό ρυθμό ανάπτυξης 0,7% και το 2015 αναμενόταν ρυθμός ανάπτυξης πάνω από 2,5%, ενώ τώρα οι προβλέψεις, ακόμα και για το 2016, περιλαμβάνουν ύφεση. Τι συνέβη με τις τράπεζες, κυρίες και κύριοι συνάδελφοι; Τα capital controls, αυτή η πρωτόγνωρη κατάσταση που δεν είχε ζήσει ποτέ η χώρα, πώς προκλήθηκαν; Για να εξαπατήσετε τους πολίτες στην περίοδο του δημοψηφίσματος, αρχικά λέγατε ότι οι δανειστές έκλεισαν τις τράπεζες. Η αλήθεια, όμως, είναι ότι η αιμορραγία των καταθέσεων από την προεκλογική περίοδο του Ιανουαρίου, αλλά κυρίως από τις πρώτες ημέρες της διακυβέρνησής σας οδήγησε τις τράπεζες στα όρια της κατάρρευσης. Και τα capital controls και οι κλειστές τράπεζες ήταν δική σας απόφαση. Αυτή είναι η αλήθεια και όχι οι χαμηλού επιπέδου συνωμοσιολογικές προσεγγίσεις που ακούμε. Κάποιοι μας απειλούσαν με «Γουδή» και κρεμάλες, όταν εμείς αναλαμβάναμε την ευθύνη να κρατήσουμε τη χώρα όρθια, παίρνοντας δύσκολες αποφάσεις, αλλά ταυτόχρονα φέρνοντας και αποτελέσματα, αποδεικνύοντας ότι οι θυσίες των πολιτών απέδιδαν, έπιαναν τόπο. Εμείς δεν θα ακολουθήσουμε τον δρόμο του λαϊκισμού. Δεν πρόκειται, όμως, να σιωπήσουμε στο θέμα των τραπεζών, στη μεγάλη ζημιά που υπέστη το ελληνικό δημόσιο και η οικονομία. Μέσα από τα capital controls και τη διαρκή αιμορραγία καταθέσεων δημιουργήθηκε η ανάγκη ανακεφαλαιοποίησης των τραπεζών, μια ανάγκη που δεν υπήρχε ένα χρόνο πριν. Αυτό είναι δικό σας επίτευγμα με πολλές, όμως, παράπλευρες απώλειες. Εμείς θα αναζητούμε ευθύνες για όλα αυτά, γιατί ευθύνες υπάρχουν, γιατί πρέπει να τελειώσει ο μύθος της δήθεν διαπραγμάτευσης. Τι είδους διαπραγμάτευση ήταν αυτή που κάνατε για τη διαδικασία ανακεφαλαιοποίησης των τραπεζών; Τι είδους διαπραγμάτευση είναι αυτή, όταν το ελληνικό δημόσιο έχασε πάνω από 40 δισεκατομμύρια ευρώ; Τι είδους διαδικασία ανακεφαλαιοποίησης είναι αυτή, όταν η αξία των μετοχών του δημοσίου στις τράπεζες πριν ένα χρόνο ήταν 25 δισεκατομμύρια ευρώ και σήμερα είναι περίπου 500 εκατομμύρια, όταν αποκλείονται και ζημιώνονται οι μικρομέτοχοι, όταν στην ανακεφαλαιοποίηση συμμετέχουν μόνο ξένοι επενδυτές, κάτι που σημαίνει ότι ο έλεγχος των ελληνικών τραπεζών, αλλά και κατ' επέκταση της οικονομίας περνάει πλέον σε ξένα χέρια; Αλήθεια, για ποιον λόγο δεν κάνατε το απλό και αυτονόητο; Και απευθύνομαι στον κύριο Πρωθυπουργό και στον κύριο Υπουργό των Οικονομικών. Γιατί δεν έθεσε το Ταμείο Χρηματοπιστωτικής Σταθερότητας κατώτατο όριο στην τιμή των μετοχών, προκειμένου να γίνει αύξηση μετοχικού κεφαλαίου και ανακεφαλαιοποίηση; Με αυτόν τον τρόπο δεν θα είχαμε φθάσει σε αυτές τις εξευτελιστικές τιμές. Δεν το είχατε προβλέψει; Δυσκολεύομαι να δεχθώ ότι υπάρχει τόση αφέλεια και έλλειψη στοιχειώδους γνώσης και πρόνοιας. Αλήθεια, κύριε Υπουργέ, έχετε κάνει κάποιο ερώτημα στην Επιτροπή Κεφαλαιαγοράς για το ποιοι είναι οι νέοι μέτοχοι, αυτοί που αγόρασαν τις μετοχές των τραπεζών στη διαδικασία της ανακεφαλαιοποίησης, ή δεν σας ενδιαφέρει; Πόσοι από αυτούς αντιπροσωπεύουν ή εκπροσωπούν distress funds; Κυρίες και κύριοι συνάδελφοι, δεν φθάνει που διαλύσατε το ΣΔΟΕ, αλλά και στον προϋπολογισμό δεν υπάρχουν προβλέψεις για έσοδα από τη φοροδιαφυγή, την πάταξη του λαθρεμπορίου και για την επέκταση της χρησιμοποίησης πλαστικού χρήματος και των ηλεκτρονικών πληρωμών. Ταυτόχρονα, υπάρχει μια τεράστια φορολογική επιβάρυνση σε άμεσους και κυρίως έμμεσους φόρους, που πλήττουν κατά κύριο λόγο όλους τους πολίτες. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Στοχοποιείτε τους αγρότες. Πέραν από την αύξηση των ασφαλιστικών τους εισφορών στον ΟΓΑ, από τον οποίο περιμένετε να εισπράξετε 102 εκατομμύρια ευρώ, τους εξαπατήσατε φορολογώντας τις αγροτικές ενισχύσεις, ενώ ετοιμάζετε φοροεπιδρομή για εισοδήματα που δεν υπάρχουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό ακόμα, κύριε Πρόεδρε. Οδηγείτε σε αδιέξοδο και συρρίκνωση τον πρωτογενή τομέα, τον μικρομεσαίο αγρότη και παραγωγό. Να είστε προετοιμασμένοι ότι θα τα ψηφίσετε όλα αυτά μόνοι σας. Μην αναζητάτε συνενόχους, γιατί δεν θα βρείτε, τουλάχιστον στη Νέα Δημοκρατία. Όλα αυτά θα τα πούμε, όταν φέρετε το φορολογικό νομοσχέδιο και με παραδείγματα για το τι ίσχυε και το τι ισχύει σε άλλες ευρωπαϊκές χώρες, για να αντιληφθούν όλοι τι είδους διαπραγμάτευση κάνατε. Κυρίες και κύριοι συνάδελφοι, αυτή η κυβερνητική πλειοψηφία είναι βέβαιο ότι δεν πρόκειται να φέρει άλλο προϋπολογισμό. Και εδώ είμαστε, για να δούμε ποιος θα επιβεβαιωθεί και ποιος όχι. Θέλετε να μας «τελειώσετε», όπως λέγατε με τη χαριστική διχαστική ρητορική του μίσους. Δυστυχώς όμως για εσάς, δεν τελειώσαμε. Δυστυχώς για εσάς, τελείωσαν τα ψέματα. Εμείς θα καταψηφίσουμε τον προϋπολογισμό. Η χώρα χρειάζεται ένα νέο εθνικό σχέδιο και αποτελεί ευθύνη όλων των δημοκρατικών και δημιουργικών δυνάμεων να το διαμορφώσουν. Σας ευχαριστώ.
Ο κ. Νικόλαος Μωραΐτης έχει τον λόγο.
Ευχαριστώ, κύριε Πρόεδρε. Ο προϋπολογισμός του 2016 κλιμακώνει τη βάρβαρη αντιλαϊκή πολιτική ενάντια στην εργατική τάξη, στα πλατιά λαϊκά στρώματα των πόλεων και της υπαίθρου. Φορτώνει στις πλάτες των λαϊκών οικογενειών τις συνέπειες του τρίτου, του αριστερού μνημονίου, μέτρα που έρχονται να προστεθούν πάνω σε όλο το αντιλαϊκό οπλοστάσιο των προηγούμενων μνημονίων που θα καταργούσε ο ΣΥΡΙΖΑ. Εφαρμόζετε βαθιά ταξική πολιτική που οδηγεί μεγάλα τμήματα των λαϊκών στρωμάτων στην απόλυτη, στην ακραία φτώχεια, ενώ από την άλλη δημιουργείτε πηγή κερδοφορίας για το κεφάλαιο, για την «υγιή επιχειρηματικότητα», όπως την ονομάζετε. Μέσα από τον προϋπολογισμό του 2016 κάνετε ολομέτωπη επίθεση στη φτωχή αγροτιά. Της δίνετε τη χαριστική βολή. Φέρνετε μέτρα που στην κυριολεξία θερίζουν το πενιχρό εισόδημα αγροτών, κτηνοτρόφων, ψαράδων. Θα έχουμε μαζικό βίαιο ξεκλήρισμα. Μεγάλο μέρος των φτωχών αγροτών και κτηνοτρόφων δεν θα αντέξει στη νέα αντιαγροτική καταιγίδα. Θα αναγκαστεί να εγκαταλείψει γη, παραγωγή, κοπάδια, για να μαζευτούν σε λίγα χέρια, σε καπιταλιστικές αγροτικές επιχειρήσεις. Ο προϋπολογισμός και η νέα ΚΑΠ 2015-2020 είναι εργαλεία σε αυτήν την κατεύθυνση. Και η σημερινή συγκυβέρνηση, όπως και οι προηγούμενες, θριαμβολογούν για τα 19 δισεκατομμύρια, τα οποία έρχονται μέχρι το 2020. Τα χρήματα όμως αυτά, όπως και τα προηγούμενα, θα πάνε σε μεγαλοαγρότες, σε επιχειρήσεις που δραστηριοποιούνται στον αγροτικό τομέα και όχι για να στηρίξουν τους μικρούς παραγωγούς και σε έργα υποδομής, τα οποία έχουν ανάγκη. Για να δούμε τα δώρα που φέρνει στη φτωχομεσαία αγροτιά ο προϋπολογισμός του 2016, που εξειδικεύει και υλοποιεί τις δεσμεύσεις και τα μέτρα του τρίτου μνημονίου. Τα μέτρα που αναγράφονται σε κωδικούς στις δαπάνες του προϋπολογισμού για τον αγροτικό τομέα είναι τα εξής: Έχουμε μείωση στις πιστώσεις του Υπουργείου Αγροτικής Ανάπτυξης και Τροφίμων σε ποσοστό που αγγίζει το 15%. Βέβαια, φαίνεται μια μικρή αύξηση στα κονδύλια στο Πρόγραμμα Δημοσίων Επενδύσεων. Αυτή όμως οφείλεται στη συγκυρία, αφού έχει δοθεί μια παράταση στο ΕΣΠΑ 2007-2013 και στις προκαταβολές του νέου ΕΣΠΑ 2014-2020 και αυτά τα δύο συναντώνται αθροιστικά. Όμως, αυτά τα πακέτα - και τα σημερινά και τα προηγούμενα - πηγαίνουν στις ενισχύσεις, στους επιχειρηματίες, στις υδατοκαλλιέργειες, στον αγροτουρισμό, στη μεταποίηση. Ψίχουλα πηγαίνουν στη φτωχή αγροτιά. Και αυτά που πήγαιναν λειτουργούσαν σαν το τυρί στη φάκα της αγροκτόνας πολιτικής της Ευρωπαϊκής Ένωσης και των ελληνικών κυβερνήσεων. Για να έρθουμε, όμως, στα δώρα που συνεχίζει να δίνει η αριστερή Κυβέρνηση στη φτωχή αγροτιά. Έχουμε από την αύξηση της προκαταβολής του φόρου 79 εκατομμύρια, από την κατάργηση της επιστροφής του φόρου στο πετρέλαιο 13 εκατομμύρια, από την αύξηση του συντελεστή φόρου 32 εκατομμύρια, από την αύξηση των ασφαλίστρων στον ΟΓΑ 102 εκατομμύρια. Και ακούστε, εσείς οι προηγούμενοι ομιλητές και της Νέας Δημοκρατίας και του ΠΑΣΟΚ: Αυτό οφείλεται σε νόμο δικό σας που πήγαινε υποχρεωτικά τους αγρότες στην επόμενη κλίμακα. Τα δώρα του ΣΥΡΙΖΑ δεν έχουν έρθει ακόμα, που θα υπάρχει ο τριπλασιασμός στις ασφαλιστικές εισφορές. Εκεί θα έχουμε εκατοντάδες χιλιάδες αγρότες που θα πάνε να συναντήσουν τους διακόσιους πενήντα χιλιάδες που είναι ανασφάλιστοι. Επομένως μην καταδικάζετε, μην λέτε ότι είναι μέτρα της σημερινής Κυβέρνησης. Είναι της δικής σας Κυβέρνησης και τα μέτρα του ΣΥΡΙΖΑ έρχονται αργότερα. Έχουμε, όμως, ούτως ή άλλως - και αυτό δείχνει την κατεδάφιση της κοινωνικής ασφάλισης που την οδηγεί στην ανταποδοτικότητα - μείωση της κρατικής δαπάνης στον ΟΓΑ 145 εκατομμύρια ευρώ, έχουμε μείωση στις επιδοτήσεις, έχουμε μείωση στα κονδύλια για τις πρόωρες συντάξεις των αγροτών των 320 ευρώ, έχουμε μείωση των αποζημιώσεων στον ΕΛΓΑ, παρ' ότι οι φτωχοί αγρότες και οι κτηνοτρόφοι πληρώνουν δυσβάσταχτα χαράτσια. Σύμφωνα με το σχέδιο του προϋπολογισμού, προβλέπεται αύξηση φόρων και εισφορών και ταυτόχρονα μείωση συντάξεων, μείωση επιδοτήσεων. Θα έχουμε, δηλαδή, συνολικά πάνω από 270 εκατομμύρια μείον στο αγροτικό εισόδημα. Και σαν να μην έφθαναν όλα αυτά, χθες τους στείλατε και ένα άλλο δώρο. Τους στείλατε 320 εκατομμύρια, που τα φορτώνονται στις πλάτες οι φτωχοί αγρότες, πράγμα που είναι ευθύνη και των προηγούμενων κυβερνήσεων. Είναι τα πρόστιμα της Ευρωπαϊκής Ένωσης. Αυτά, κύριοι της συγκυβέρνησης, είναι τα ισοδύναμα; Είναι τα παράλληλα προγράμματα; Το μόνο που απομένει είναι να τους στείλετε και κλήσεις, να τους οδηγήσετε στα δικαστήρια, να καταδικαστούν για ληστεία, ότι πήγαν με τις κουκούλες και έκαναν διάρρηξη στις τράπεζες οι φτωχοί αγρότες. Η αριστερή Κυβέρνηση, την ώρα που σφίγγει τη θηλιά στη φτωχή αγροτιά, την ώρα που βάζει στο στόχαστρο τη λαϊκή κατοικία, που καρατομεί το ακατάσχετο όριο μισθών και συντάξεων, βοηθημάτων λαϊκών ανθρώπων, την ώρα που κατεδαφίζει την κοινωνική ασφάλιση, διατηρεί τα προκλητικά προνόμια στους εφοπλιστές με φοροαπαλλαγές. Ρυθμίζει με ευνοϊκές ρυθμίσεις και απαλλάσσει επιχειρηματίες από πρόστιμα πάνω από ένα εκατομμύριο με τη ρύθμιση των εκατό δόσεων. Αυτά επιφυλάσσει η Κυβέρνηση ΣΥΡΙΖΑ - ΑΝΕΛ για τους εργαζομένους, τους φτωχούς αγρότες, τους συνταξιούχους, τη νεολαία. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Δεν πρέπει να έχουν αυταπάτες. Δεν υπάρχει κανένα περιθώριο αναμονής ότι μπορεί να υπάρξει λύση εντός του καπιταλιστικού δρόμου ανάπτυξης. Με οποιοδήποτε μείγμα πολιτικής εντός των τειχών της λυκοσυμμαχίας, όσο κριτήριο της ανάπτυξης θα είναι η κερδοφορία και η ανταγωνιστικότητα των επιχειρηματικών ομίλων, ο εργαζόμενος δεν μπορεί να περιμένει ουσιαστική βελτίωση της ζωής του. Ο λαός θα συνεχίζει να χρεοκοπεί είτε στην κρίση είτε στην ανάπτυξη γιατί τα αντιλαϊκά μέτρα, παλιά και νέα, ήρθαν για να μείνουν. Δεν έχουν τελειωμό, γιατί αυτή είναι η στρατηγική της Ευρωπαϊκής Ένωσης των μονοπωλίων. Όμως, η σημερινή Κυβέρνηση του ΣΥΡΙΖΑ προσφέρει ανεκτίμητες υπηρεσίες στο σύστημα. Μπορεί να κάνει ό,τι δεν μπορούσαν και δεν τολμούσαν να κάνουν οι άλλες αστικές δυνάμεις. Βαθύτερος στόχος είναι η ενσωμάτωση της ριζοσπαστικοποίησης λαϊκών δυνάμεων, να μείνει ο λαός παθητικά στη γωνία, θολωμένος από τις εναλλαγές εκφοβισμού και αυταπάτης, να περιμένει θετικό αποτέλεσμα, χαμηλώνοντας ακόμη περισσότερο τις προσδοκίες του, χαμηλώνοντας τον πήχη τον απαιτήσεών του. Όχι, λοιπόν! Καμμία αναμονή, καμμία ανοχή για τις λαϊκές δυνάμεις! Ο μονόδρομος είναι ένας: η οργάνωση του αγώνα να σημαδέψει τον πραγματικό αντίπαλο, τα μονοπώλια, το κράτος τους, την κάθε αστική κυβέρνηση που το υπηρετεί.
Βάλτε μια τελεία. Συντομεύετε.
Τελειώνω, κύριε Πρόεδρε. Για να έχει πραγματικό αποτέλεσμα αυτός ο αγώνας πρέπει να ξεκινά από την απαίτηση για άμεση ανάκτηση των απωλειών, να πληρώσουν τα μονοπώλια την κρίση, να είναι στόχος η ρήξη με αυτήν την πολιτική, να παλέψει για τον άλλο δρόμο ανάπτυξης, στον οποίο ο λαός θα είναι στο τιμόνι της εξουσίας, με κοινωνικοποιημένα τα συγκεντρωμένα μέσα παραγωγής, με επιστημονικό κεντρικό σχεδιασμό και εργατικό έλεγχο, με αποδέσμευση της χώρας από την Ευρωπαϊκή Ένωση και το ΝΑΤΟ, με μονομερή διαγραφή του χρέους, να μην πληρώσει δεκάρα ο λαός από αυτό το χρέος, γιατί δεν είναι δικό του. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Κορίνθου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Μάρκου Αικατερίνη.
Σας ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, ο προϋπολογισμός του 2016 έρχεται σε μία συγκυρία κρίσιμη τόσο για την ελληνική οικονομία όσο και συνολικά για το πολιτικό σύστημα. Πίσω από την αριθμητική του βρίσκονται πραγματικά δύσκολες αποφάσεις, αποφάσεις φυσιολογικά με μεγάλο πολιτικό κόστος. Επειδή η Κυβέρνηση γυρεύει συμπαραστάτες πρέπει να ξεκαθαρίσουμε από την αρχή ότι η Κυβέρνηση κυβερνά και παίρνει τις αποφάσεις και η Αντιπολίτευση παίζει τον δικό της ρόλο. Λυπάμαι να το πω, αλλά η Κυβέρνηση δεν έχει καθόλου ενθουσιασμό στον ρόλο της. Ο κ. Δραγασάκης σε ανύποπτο χρόνο είχε δηλώσει πως «πρέπει επιτέλους να κυβερνήσουμε». Να πω ότι, εάν το σημερινό πολιτικό σύστημα και ιδιαίτερα η Κυβέρνηση εν προκειμένω θέλει να κυβερνήσει, πρέπει να μάθει να κυβερνά και να συμπεριλάβει και το πολιτικό κόστος στο πρόγραμμά της. Αν το παλιό σύστημα έχει απαξιωθεί, είναι γιατί περιελάμβανε πολιτικούς που μόνο μοίραζαν λεφτά, μέσω των προϋπολογισμών φυσικά, και έριχναν το κόστος στο μέλλον για το κράτος και το σύνολο. Αυτό δεν πρέπει να το αφήσουμε πίσω; Επομένως οι δύσκολες αποφάσεις είναι αποφάσεις της Πλειοψηφίας που κυβερνά και στο τέλος, κυρίες και κύριοι Βουλευτές, όλοι κρινόμαστε. Ο προϋπολογισμός του 2016 προβλέπει πρωτογενές έλλειμμα της γενικής κυβέρνησης ύψους 0,25% του ΑΕΠ το 2015 και πρωτογενές πλεόνασμα 0,5% του ΑΕΠ για το 2016. Περιορίζεται σημαντικά η πρόβλεψη για τον ρυθμό του πραγματικού ΑΕΠ σε σχέση με το προσχέδιο πριν από λίγο καιρό. Για τη μίζερη αυτή στασιμότητα της οικονομίας ευθύνεται μόνο η μείωση των επενδύσεων κατά 8,4%. Θεωρώ ότι αυτό είναι και το πιο σημαντικό σημείο στο οποίο πρέπει να σταθούμε. Η Κυβέρνηση συνεχίζει να έχει ιδεολογικές αγκυλώσεις. Δεν έχει κανέναν ενθουσιασμό για τα όποια θετικά στοιχεία του προγράμματος σταθεροποίησης και επιμένει να κάνει φανερή μια επιφύλαξη - να μην πω εχθρότητα - για τον μόνο τρόπο που υπάρχει να αυξηθεί το εισόδημα, δηλαδή να λειτουργήσει ο θετικός πολλαπλασιαστής του εισοδήματος, να μειωθεί η ανεργία, να πάρει μπρος η πραγματική οικονομία. Δεν γνωρίζω άλλη χώρα στον κόσμο που η Κυβέρνηση να έχει τέτοια επιφύλαξη απέναντι στην επιχειρηματικότητα, στο να φτιαχτούν νέες δουλειές για τον κόσμο. Αν απέδειξε κάτι περίτρανα η περιπέτεια του 2015, είναι ότι πρέπει να πέσουμε στη θάλασσα και να κολυμπήσουμε. Δεν ζούμε φυσικά σε έναν τέλειο κόσμο, αλλά πρέπει να προσαρμοστούμε και να ανταγωνιστούμε διεθνώς, διαφορετικά το μέλλον για τη χώρα δεν υπάρχει. Στον προϋπολογισμό προβλέπεται η εξοικονόμηση πόρων για το ασφαλιστικό ύψους 0,25% του ΑΕΠ για το 2015 και 1% του ΑΕΠ για το 2016. Το ζήτημα αυτό έχει πυροδοτήσει πολιτικές εξελίξεις και παραπολιτικά κουτσομπολιά τροφοδοτούμενα από ένα σύστημα που παριστάνει το καινούργιο, ενώ είναι απελπιστικά παλαιοκομματικό. Απευθύνομαι στην Κυβέρνηση. Η Κυβέρνηση πρέπει να κυβερνήσει, όπως είπαμε παραπάνω, και να πάρει και το όποιο κόστος πάνω της. Αυτό λέει η δημοκρατική λογική. Όσο για τις ευθύνες θέλω να πω και πάλι - θα είμαι ειλικρινής, αν όχι ωμή - βρίσκονται σε μεγάλο βαθμό στις τελευταίες δεκαετίες διακυβέρνησης, με τις αθρόες εξυπηρετήσεις ψηφοφόρων, με παχυλές συντάξεις σε ηλικίες παραγωγικές - παραγωγικότατες μάλιστα. Θα σας εκπλήξω ίσως λέγοντας ότι ευθύνες έχουν και οι πιστωτές οι οποίοι δέχτηκαν έναν νόμο του 2010, ο οποίος περιείχε προκλητικές ρυθμίσεις για γυναίκες στα πενήντα που συνταξιοδοτούνται λόγω ανήλικων παιδιών, που όμως την πρώτη ημέρα της σύνταξης μπορεί να ήταν και τριάντα ενός ετών. Όλα αυτά δεν αναιρούν το γεγονός ότι η Κυβέρνηση του κ. Τσίπρα πρέπει πράγματι να πιει όλο το πικρό ποτήρι των όποιων προσαρμογών και ιδιαιτέρως των μειώσεων. Άλλωστε η Κυβέρνηση έβαλε και αυτή το χεράκι της. Το καταστροφικό 2015 χειροτέρευσε άρδην τα διαρθρωτικά χαρακτηριστικά του ασφαλιστικού, με αποτέλεσμα τώρα το σύστημα να έχει χειροτερεύσει σημαντικά. Η Κυβέρνηση έχει επίσης κατά καιρούς κατακρίνει ένα μείγμα δημοσιονομικής πολιτικής που σήμερα εφαρμόζει με τον προϋπολογισμό, δηλαδή αύξηση των φορολογικών επιβαρύνσεων με ταυτόχρονη διατήρηση των πρωτογενών δαπανών στο ίδιο επίπεδο από το 2014 μέχρι και το 2016, γεγονός που ενέχει κινδύνους η ύφεση να είναι μεγαλύτερη από την αναμενόμενη λόγω των αρνητικών πολλαπλασιαστών, όπως λένε οι οικονομολόγοι. Δεν θα μπω σε λεπτομέρειες. Επισημαίνω τους μακροοικονομικούς κινδύνους της πολιτικής αυτής που είναι ήδη ορατοί. Στο θέμα της πολυπόθητης ανάπτυξης το ονομαστικό ΑΕΠ το 2016 αναμένεται να υποχωρήσει κατά 0,7%. Το 2015 το χρέος της γενικής κυβέρνησης αναμένεται να φτάσει τα 316,5 δισεκατομμύρια. Το ποσό αυτό συμπεριλαμβάνει κεφάλαιο ύψους 10 δισεκατομμυρίων για την ανακεφαλαιοποίηση των τραπεζών. Ωστόσο, μετά την ολοκλήρωση των αυξήσεων μετοχικού κεφαλαίου από τις τράπεζες, φαίνεται ότι το ποσό αυτό θα είναι χαμηλότερο. Θα πει κανείς ότι αυτό είναι θετικό. Να θυμίσω όμως ότι βεβαίως η περίφημη, περήφανη και αξιοπρεπής πολιτική, αυτή του απίθανα ανεύθυνου, προκλητικού ανθρώπου - μιλάω φυσικά για τον προηγούμενο Υπουργό Οικονομικών - κατέληξε στην εκμηδένιση σχεδόν όλων των περιουσιακών στοιχείων του κράτους. Φορολογούμενοι, ομολογιούχοι και μέτοχοι είχαν επενδύσει, με αποτέλεσμα η ζημιά που έχουμε υποστεί όλοι να είναι σήμερα της τάξεως πολλών δισεκατομμυρίων ευρώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε.
Έχετε είκοσι τέσσερα δευτερόλεπτα για την τελευταία επίθεση, κυρία Μάρκου.
Αυτό βέβαια δεν πολυφαίνεται στις τσέπες των ψηφοφόρων τώρα, αλλά σύντομα θα φανεί και οι πολιτικές και οι όποιες άλλες ευθύνες ελπίζω να αποδοθούν στο μέλλον. Να θυμίσω επίσης στους φοβερούς πολέμιους των τραπεζών ότι όλη η διείσδυση των ελληνικών επιχειρήσεων στα Βαλκάνια βασίστηκε στη χρηματοδότηση των ελληνικών τραπεζών που πήγαν μαζί με τις επιχειρήσεις μας στα Βαλκάνια. Πρέπει να καταλάβουμε όλοι τι ζημιά έχει γίνει. Κυρίες και κύριοι Βουλευτές, ελπίζω να μην μας πει ο Υπουργός Οικονομικών ότι και αυτός δεν πιστεύει στον προϋπολογισμό όπως και στο πρόγραμμα, αλλά παρ' όλα αυτά τον εισηγείται και τον ψηφίζει. Η Κυβέρνηση χρειάζεται να ξεπεράσει τον εαυτό της, να ξεπεράσει τις αγκυλώσεις, να υπερβεί αυτήν τη μίζερη εκδοχή για την ελληνική οικονομία που παρουσιάζει σήμερα ο προϋπολογισμός, ώστε να δούμε ορατά σημάδια ανάκαμψης στα απολύτως κρίσιμα θέματα των επενδύσεων, της εργασίας, της ανάπτυξης της χώρας. Ευχαριστώ.
Και εμείς ευχαριστούμε. Τον λόγο έχει ο κ. Μορφίδης.
Ευχαριστώ, κύριε Πρόεδρε. Κυρίες και κύριοι συνάδελφοι, πριν από λίγους μήνες οι συζητήσεις μας αφορούσαν την έξοδο ή όχι της χώρας από το ευρώ, τις πιθανότητες χρεοκοπίας και κοινωνικής καταστροφής. Αυτή η επώδυνη πραγματικότητα διαμορφώθηκε από τις χρόνιες ανεπάρκειες του ελληνικού πολιτικού συστήματος και της διοίκησης, πραγματικότητα που έγινε εφιαλτική μέσα από τις επιλογές των κυβερνήσεων του ΠΑΣΟΚ και της Νέας Δημοκρατίας. Υπό το βάρος αυτής της πραγματικότητας, ο ΣΥΡΙΖΑ επέλεξε να στηρίξει την πορεία της χώρας εντός της Ευρωζώνης και να ακολουθήσει μια δύσκολη πολιτική αλλαγής μέσα από ένα δρόμο συνεννόησης με τους δανειστές. Αυτή η επιλογή δεν ήταν της καρδιάς μας. Ήταν αναγκαστική και ρεαλιστική προσαρμογή σε ένα δρόμο στον οποίο βλέπουμε προοπτική, την προοπτική του σταδιακού απεγκλωβισμού της χώρας από τον οικονομικό στραγγαλισμό και την αποφυγή της καταστροφής των κοινωνικών δομών. Σήμερα συζητάμε στον δημόσιο διάλογο τις ενέργειες που μπορούν να στρέψουν το πολιτικό δυναμικό της χώρας σε ένα επίπεδο συνεννόησης, όχι συνεργασίας, αλλά συνεννόησης. Αυτό είναι το πρώτο βήμα για να κατανοήσουμε τη σημερινή κατάσταση που ίσως οδηγήσει στο να συμφωνήσουμε για τις ενέργειες που πρέπει να κάνουμε στο μέλλον. Αυτή η συζήτηση δεν μπορεί να είναι επίπεδη. Θα έχει τις καλές και τις κακές της στιγμές. Για να έχουμε, όμως, την ευκαιρία να ανακτήσουμε μέρος της χαμένης αξιοπιστίας του πολιτικού συστήματος, επιβάλλεται ο διάλογός μας να μην είναι διάλογος κωφών. Ο προϋπολογισμός που κατατέθηκε από την Κυβέρνησή μας έχει κάποια ιδιαίτερα χαρακτηριστικά. Πρώτον, είναι ισοσκελισμένος και ρεαλιστικός. Δεν κατατέθηκε για να αναθεωρηθεί τους πρώτους μήνες του έτους, αλλά για να τηρηθεί και αυτό από μόνο του είναι σημαντικό, γιατί συμβάλλει στην καλλιέργεια κλίματος σταθερότητας. Δεύτερον, αλλάζει αντίληψη ως προς την κατανομή των βαρών και οι όποιες περικοπές είναι στοχευμένες. Δεν υπάρχουν οριζόντιες περικοπές σε μισθούς και συντάξεις, όπως είχαμε στους προϋπολογισμούς των τελευταίων χρόνων. Τρίτον, για πρώτη φορά η καταπολέμηση της φοροδιαφυγής και φοροαποφυγής δεν εκφράζεται απλά με νούμερα υπό μορφή ευχής. Εκφράζεται μέσα από στοχευμένους ελέγχους που ήδη έχουν αποτελέσματα θετικά για τα ταμεία του κράτους από την επιστροφή των κλεμμένων, από τις λίστες της εξοργιστικής φοροδιαφυγής και διαφθοράς, από την καταπολέμηση του λαθρεμπορίου, των τριγωνικών συναλλαγών, των καρτέλ, του μαύρου χρήματος, από την εισπραξιμότητα του ΦΠΑ, από την αξιοποίηση της δημόσιας περιουσίας, από την εφαρμογή του περιουσιολογίου, από την αξιοποίηση των ηλεκτρονικών συναλλαγών και για όλους αυτούς τους λόγους θα είναι ένα σημαντικό εργαλείο στην απόδοση κοινωνικής δικαιοσύνης. Τέταρτο και σημαντικότερο, είναι ένας προϋπολογισμός με κοινωνικό, ταξικό πρόσημο. Μετά από πολλά χρόνια έρχεται να στηρίξει το κοινωνικό κράτος, την υγεία, την παιδεία, την καταπολέμηση της ανεργίας, να στηρίξει όσους έχουν πληγεί από την εφαρμογή των μνημονίων. Έρχεται να στηρίξει το κοινωνικό κράτος και όχι να κατεδαφίσει κοινωνικές δομές και δικαιώματα και αυτό γιατί αναδιανέμει τους δημόσιους πόρους, με στόχο την προστασία των οικονομικά αδύναμων, τη βιώσιμη ανάπτυξη και κοινωνικές πολιτικές με έμφαση στην υγεία. Και εδώ ακριβώς είναι η ουσία του προϋπολογισμού μιας Κυβέρνησης που δεν θέλει μόνο να λέγεται, αλλά είναι αριστερή. Γι' αυτό θεσμοθετεί για την καταπολέμηση της ανθρωπιστικής κρίσης την κάρτα μετακίνησης των ανέργων, γιατί η Αριστερά δεν διανοείται κανένας πολίτης να ζει εγκλωβισμένος, την επανασύνδεση του ηλεκτρικού ρεύματος, γιατί η Αριστερά δεν διανοείται κανένας πολίτης να μην έχει θέρμανση, το επίδομα ενοικίου, γιατί η Αριστερά πληγώνεται όταν υπάρχουν άστεγοι, τις συμπράξεις για τη διάθεση των αγροτικών προϊόντων προς τα θύματα της κρίσης, γιατί η Αριστερά ακυρώνεται όταν υπάρχουν άνθρωποι που πεινάνε και βέβαια την Κάρτα Υγείας για τους ανασφάλιστους, γιατί η Αριστερά δεν διανοείται κανένας πολίτης να μην έχει πρόσβαση στην υγεία. Η καθολική υγειονομική κάλυψη του πληθυσμού προϋποθέτει την αναβάθμιση του δημοσίου συστήματος υγείας, με προσλήψεις που είχαν μηδενιστεί μέχρι σήμερα, με βελτίωση του συστήματος εφημεριών στο ΕΣΥ, με ρυθμίσεις για τη λειτουργία του ΕΚΑΒ, με οργάνωση του πρωτοβάθμιου συστήματος υγείας, με παρεμβάσεις στο φάρμακο, τη δημιουργία εθνικής φαρμακαποθήκης και ενίσχυση του ΕΟΦ, του ΙΦΕΤ και με ένα διοικητικό σύστημα καινούργιο για τα νοσοκομεία. Γι' αυτό, στον προϋπολογισμό που κατατίθεται, αυξάνεται κατά 823 εκατομμύρια ευρώ ο κοινωνικός προϋπολογισμός για τη χρηματοδότηση του συστήματος εφημεριών και υπερωριών του ΕΣΥ, την ανθρωπιστική κρίση, το ΕΚΑΣ, τα επιδόματα αντιμετώπισης της ακραίας φτώχειας. Επανεκκινεί τη χρηματοδότηση των ληξιπρόθεσμων υποχρεώσεων του κράτους, με προτεραιότητα την υγεία και την κοινωνική ασφάλιση. Αυξάνεται η χορήγηση των νοσοκομείων κατά 300 εκατομμύρια ευρώ και της Επιτροπής Προμηθειών κατά 36 εκατομμύρια. Επιχορηγούνται οι ανασφάλιστοι υπερήλικοι με 62 εκατομμύρια ευρώ. Προβλέπεται πλήρης κάλυψη των σχεδιασμένων προσλήψεων για τα νοσοκομεία για μόνιμο και επικουρικό προσωπικό. Κυρίες και κύριοι συνάδελφοι, ο προϋπολογισμός του 2016 περιλαμβάνει και σκληρά μέτρα, που προκύπτουν από τα προαπαιτούμενα των δανειστών και υπογράφτηκαν από όλα τα κόμματα που ενέκριναν τη συμφωνία του Ιουλίου. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Τελειώνω, κύριε Πρόεδρε. Όμως, παρά το γεγονός ότι σχεδιάστηκε μέσα σε ασφυκτικά δεδομένα, μπορεί να ανταποκριθεί στις προτεραιότητες της Κυβέρνησης για κοινωνική δικαιοσύνη αρκεί να δουλέψουμε αντιστικτικά με το παράλληλο κυβερνητικό πρόγραμμα που βρίσκεται στην τελική του διαμόρφωση. Υπό αυτή την προϋπόθεση, τα χειρότερα είναι πίσω μας. Η κοινωνία πρέπει να νιώθει ότι την ακούμε προσεκτικά και ότι εργαζόμαστε γι' αυτήν και για τον απεγκλωβισμό μας από την περιδίνηση των μνημονίων. Αυτός ο προϋπολογισμός είναι ένα βήμα προς αυτή την κατεύθυνση και η ελληνική κοινωνία έχει ανάγκη τέτοια βήματα που σταθερά αλλάζουν τη ρότα της καθημερινότητας, πρώτα προς τη στήριξη του κοινωνικού κράτους και τη σταθερότητα και στη συνέχεια προς την ανάπτυξη και την ευημερία. Και μόνο αυτοί που επιμένουν να περπατούν στα σκοτεινά στηρίζουν την παλιά περπατησιά και τη λάθος συνταγή. Στις σημερινές οικονομικές συνθήκες επιχειρούμε να αντιμετωπίσουμε προβλήματα που σωρεύονται επί σαράντα χρόνια και να θεμελιώσουμε σε περίοδο ασφυξίας δομές που ξεθεμελιώθηκαν σε περιόδους παχιών αγελάδων.
Ολοκληρώστε, κύριε συνάδελφε.
Μια φράση μόνο, κύριε Πρόεδρε. Κυρίες και κύριοι συνάδελφοι, παλεύουμε για να βρει πάλι ρίζα το χορτάρι, όπως λέει ο ποιητής. Σας ευχαριστώ.
Η κ. Αντωνίου έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, έφτασε η ώρα που συζητάμε τον πρώτο προϋπολογισμό της πρώτης αριστερής διακυβέρνησης της πατρίδας μας, ναι, αυτής που θα έσκιζε τα μνημόνια και γεμάτη, δήθεν, κοινωνική ευαισθησία μιλούσε για την υπεράσπιση των οικονομικά αδυνάτων. Τι έχουμε, λοιπόν, μπροστά μας; Έχουμε έναν προϋπολογισμό κοινωνικά άδικο, χωρίς ίχνος αναπτυξιακής λογικής, που εν τέλει θα αποδειχθεί και αναποτελεσματικός. Προσπαθεί βέβαια η σημερινή Κυβέρνηση, με μπόλικη αριστερή χρυσόσκονη, να αποκρύψει την αλήθεια. Σε αυτό δεν σας πιάνει κανένας, αλλά και η παραπλάνηση έχει τα όρια της και εξηγούμαι. Η χώρα επιστρέφει στην ύφεση, η οποία μάλιστα θα είναι βαθύτερη μετά τα αναθεωρημένα στοιχεία της Στατιστικής Αρχής. Αυτό απαντάει στον προηγούμενο συνάδελφο, τον κ. Μορφίδη, που είπε ότι δεν ισχύουν ήδη οι παραδοχές, στις οποίες αναφέρθηκε. Η οικονομία, παρά τα πρόσθετα μέτρα, επιστρέφει σε πρωτογενή ελλείμματα, μετά από δύο χρόνια πρωτογενών πλεονασμάτων. Οι ληξιπρόθεσμες υποχρεώσεις του δημοσίου αυξήθηκαν ήδη κατά 60% και στον προϋπολογισμό - απαντώντας πάλι στον προηγούμενο συνάδελφο - δεν υπάρχει καμμία πρόβλεψη αποπληρωμής. Το ύψος των πρόσθετων μέτρων θα ξεπεράσει, κύριοι συνάδελφοι, τα 6 δισεκατομμύρια. Αυξάνονται οι συντελεστές ΦΠΑ. Αυξάνονται οι συντελεστές φορολογίας εισοδήματος, ο φόρος για τα ενοίκια, οι φόροι για τους αγρότες. Μειώνονται οι μισθοί και οι συντάξεις. Καταργείται το ΕΚΑΣ. Μειώνονται ακόμη και τα ποσά που θα διατεθούν για την αντιμετώπιση της ανθρωπιστικής κρίσης. Μειώνεται στο μισό το επίδομα για το πετρέλαιο θέρμανσης, κύριε Υπουργέ. Εδώ θα θυμίσω ότι ο τελευταίος προϋπολογισμός της Νέας Δημοκρατίας προέβλεπε για το επίδομα θέρμανσης περίπου 300 εκατομμύρια ευρώ. Κι εσείς τότε λέγατε ότι θα πεθάνει ο κόσμος από το κρύο. Τώρα, με τα 100 και 150 εκατομμύρια που δίνετε εσείς, τι θα κάνει άραγε; Τώρα δεν θα πεθάνει. Η λίστα, λοιπόν, δεν έχει τέλος. Την ίδια ώρα τα πεπραγμένα της Κυβέρνησης στο πεδίο των αποκρατικοποιήσεων είναι πενιχρά και αυτό, παρά τις διατυπώσεις του προϋπολογισμού για τα πολλαπλά οφέλη για την ελληνική οικονομία, με το δημόσιο χρέος να διογκώνεται, αυξημένο κατά εννέα μονάδες τον τελευταίο χρόνο. Διογκώνετε, δηλαδή, το δημόσιο χρέος, για να μας πείτε μετά ότι το κουρέψατε; Στα μαθηματικά, μηδέν εις το πηλίκο. Θυμηθείτε ότι πριν από λίγους μήνες ξιφουλκούσατε ενάντια στις αποκρατικοποιήσεις, μιλώντας για ξεπούλημα της δημόσιας περιουσίας, ενώ στη συνέχεια τις αποδεχτήκατε, αλλά υποστηρίζατε ότι τα έσοδα δεν πρέπει να κατευθύνονται για το χρέος. Η αναξιοπιστία της Αριστεράς και σε αυτό το επίπεδο σε όλο της το μεγαλείο. Βέβαια, υπάρχει και το μεγάλο θέμα της νέας ανακεφαλαιοποίησης των ελληνικών τραπεζών, με κεφαλαιακές ανάγκες που δημιουργήθηκαν μέσα στο 2015. Αυτό δεν το αμφισβητεί κανένας. Πρόκειται για μια ανακεφαλαιοποίηση που, μετά τις κυβερνητικές καθυστερήσεις και παλινωδίες, πρόσθεσε μεγάλο κόστος στο δημόσιο και τους Έλληνες φορολογούμενους. Εξαφάνισε τα καλά αποτελέσματα της προηγούμενης ανακεφαλαιοποίησης και έβγαλε τους Έλληνες μικρομετόχους από το παιχνίδι. Μηδένισε, επί της ουσίας, την αξία των μετοχών των ελληνικών τραπεζών και τις οδήγησε στα χέρια των ξένων, σε αυτούς που εσείς αποκαλούσατε «αρπακτικά» και «τοκογλύφους». Να είστε σίγουροι, κύριοι συνάδελφοι, ότι κάποιοι πολύ σύντομα θα λογοδοτήσουν γι' αυτή την ανακεφαλαιοποίηση. Και οι Υπουργοί της Κυβέρνησης! Ο ένας φέρνει τροπολογία για να επιστρέψουν, λέει, οι αγρότες μας τα λεφτά που πήραν κάποια στιγμή. Και μετά λέει ότι αυτή την τροπολογία δεν θα την εφαρμόσει. Ομολογεί, δηλαδή, εκ των προτέρων ότι θα παρανομήσει. Απίστευτα πράγματα! Ο δεύτερος φέρνει τροπολογία για να αυξήσει τις διευθυντικές θέσεις σε δημόσιο φορέα, οι δικοί μας να βολεύονται δηλαδή και για τους υπόλοιπους ποιος νοιάζεται; Και ο τρίτος μας εγκαλεί, λέει, που δεν εφαρμόσαμε πλήρως και γρήγορα το μνημόνιο. Εδώ σηκώνω τα χέρια ψηλά! Δασολόγος είμαι όχι ψυχίατρος! [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Ένα λεπτό, κύριε Πρόεδρε, γιατί έχω δύο επιθέσεις ακόμη! Άκουσα και το άλλο από τον συνάδελφο του ΣΥΡΙΖΑ κ. Μηταφίδη. Ο κ. Μηταφίδης κάλεσε τον λαό να αντιδράσει, να συμμετέχει, λέει, στην απεργία κατά αυτών των προϋπολογισμών και των μέτρων, ενώ αυτός ψηφίζει «ναι»; Εκτός αν ψηφίζει «όχι» και είναι από αυτούς τους έντεκα που λέει ο Λεβέντης. Και ο Πρωθυπουργός της χώρας ασχολείται με αραβικές παροιμίες για σκυλιά και καραβάνια. Θα του θυμίσω, όμως, μια ελληνική παροιμία. Ο δρόμος είναι ανοικτός και τα σκυλιά δεμένα. Είναι δεμένα και δεν ουρλιάζουν, κύριε Τσίπρα. Προχωρήστε, λοιπόν. Εφαρμόστε τον προϋπολογισμό. Τσεκουρώστε τους μισθούς και τις συντάξεις. Διαλύστε το κοινωνικό κράτος και τον ιδιωτικό τομέα. Ποιος σας κρατάει; Τι ζητάτε από εμάς; Αν ψάχνετε συναίνεση και αποστάτες, σε εμάς δεν θα βρείτε. Ψάξτε αλλού για χρήσιμους ηλιθίους. Αυτό, άλλωστε, κάνετε τις τελευταίες ημέρες. Για όλους τους παραπάνω λόγους, είναι αντιληπτό ότι καταψηφίζω τον προϋπολογισμό. Σας ευχαριστώ.
Εμείς ευχαριστούμε. Τον λόγο έχει ο κ. Σκουρολιάκος.
Ευχαριστώ, κύριε Πρόεδρε. Κυρίες και κύριοι συνάδελφοι, προϋπολογισμός και πολιτισμός, οικονομικά και τέχνη και δημιουργία, έννοιες ασύμβατες μεταξύ τους, που πρέπει όμως να συνυπάρξουν. Η πόλις υπάρχει εξαιτίας και χάριν του πολίτη και ο πολίτης δημιουργεί και απολαμβάνει τον πολιτισμό. Είναι, λοιπόν, υποχρέωση της συντεταγμένης πολιτείας να φροντίσει οικονομικά τον σπουδαίο αυτό πυλώνα ενός κράτους, μιας κοινωνίας, ενός λαού. Οι τέχνες για να ανθήσουν, αλλά και για να φθάσουν και στους τελικούς αποδέκτες τους - το λαό - έχουν ανάγκη και από τη στήριξη του κοινού ταμείου, δηλαδή την κρατική επιχορήγηση. Δυστυχώς, κατά το τελευταίο μακρύ διάστημα στη χώρα μας, ζήσαμε την υποβάθμιση από την πολιτεία του πολιτιστικού αγαθού, την απαξίωση των δημιουργών και τη δραματική έκπτωση στήριξης που πρέπει να δίδεται στην πολιτιστική διαδικασία. Μετά το 2004 εφευρέθηκαν και οι διάφοροι αφορισμοί περί κρατικοδίαιτης τέχνης και κρατικοδίαιτων δημιουργών, που έπρεπε να ριχθούν εις την πυρά. Είναι οι ίδιοι εκείνοι πολιτικοί που μέχρι τότε μοίραζαν αφειδώς επιχορηγήσεις σε κομματικούς τους φίλους. Με το ατράνταχτο επιχείρημα του κρατικοδίαιτου πολιτισμού, βρέθηκε η ευκαιρία, μαζί με τους όντως ανάξιους, να στερήσουν το αναγκαίο οξυγόνο και στους πανάξιους: κρατικές σκηνές και ορχήστρες, το Θέατρο Τέχνης και άλλοι στο μακρύ κατάλογο. Το αμφιθέατρο που Σπύρου Ευαγγελάτου έκλεισε, το κλείσατε. Με την περίοδο της οικονομικής κρίσης τα πράγματα, βέβαια, χειροτέρεψαν δραματικά. Με ένα ποσό που κανέναν δεν ικανοποιεί στον φετινό προϋπολογισμό, είναι καιρός να οργανωθούν τα πράγματα από την αρχή, να οργανωθεί ένας νέος πολιτιστικός χάρτης που όχι μόνο θα περιλαμβάνει τη στήριξη του κράτους σε δημιουργούς και δημιουργήματα, αλλά θα φροντίσει και την αύξηση των εσόδων του κράτους από τον χώρο του πολιτισμού, έτσι ώστε αυτά τα χρήματα να επιστρέφουν πάλι στον πολιτισμό. Γιατί το μέγα ζητούμενο είναι η κρατική επιχορήγηση να λειτουργεί ως βάση και ως προωθητική δύναμη για τη δημιουργία κέρδους. Στα χρόνια που είχα την ευκαιρία να διευθύνω κάποιο θέατρο, ένα νομικό πρόσωπο ιδιωτικού δικαίου, το ΔΗΠΕΘΕ Ρούμελης, αυτό επεδίωκα και αυτό πετύχαμε με τους συνεργάτες μας, να πατάμε στην επιχορήγηση και να πολλαπλασιάζουμε τα έσοδα. Εδώ, όμως, στο μεγάλο τοπίο, στο κράτος, κάποιος θα πρέπει να το οργανώσει αυτό επιτέλους. Θετικά, λοιπόν, αποτιμούμε όσα το Υπουργείο Πολιτισμού σχεδιάζει γι' αυτόν ακριβώς τον σκοπό, για την πιο εύρυθμη λειτουργία των υπηρεσιών και των δομών που εργάζονται για την επιτυχία της πολιτισμικής παραγωγής και διαδικασίας. Θα αναφέρω λίγα μόνο. Η ανασυγκρότηση του θεσμικού πλαισίου των χορηγιών, με στόχο τη δημιουργία ευέλικτων μεθόδων για την προσέλκυση, αποδοχή και ταχεία διαχείριση των ιδιωτικών προσφορών για τον πολιτισμό, των χορηγιών που δεν υπάρχει. Δεν υπάρχει και από αυτούς που είναι υπέρ μιας οικονομίας που ενθαρρύνει αυτές τις δράσεις. Δεν υπήρξε. Θα προσφέρει, λοιπόν, αυτή η ρύθμιση έναν δυνατό αιμοδότη, σε παράλληλη δράση με τις υποχρεώσεις της πολιτείας. Το Ταμείο Αρχαιολογικών Πόρων αποτελούσε πάντα μια σημαντική πηγή εσόδων. Έχοντας εγκαταλειφθεί στην τύχη του από τις προηγούμενες κυβερνήσεις και έχοντας μείνει απελπιστικά πίσω σε οργάνωση, αδυνατεί να επιτύχει τη μεγιστοποίηση των αποτελεσμάτων που θα μπορούσε να δώσει. Η ανασυγκρότηση των λειτουργιών του και ο εκσυγχρονισμός του θα αυξήσει την κίνηση, αλλά και τα έσοδα σε επισκέψιμους αρχαιολογικούς χώρους και μουσεία με ηλεκτρονικά πωλητήρια, ηλεκτρονικά εισιτήρια επιτέλους και αύξηση διαθεσιμότητας πωλητέων ειδών και εκμαγείων. Μαζί με τη στοχευμένη επέκταση του διευρυμένου ωραρίου των μουσείων και αρχαιολογικών χώρων, εξασφαλίζεται η αύξηση εσόδων για το δημόσιο και τους εμπλεκόμενους φορείς. Η επιδίωξη συνεργασίας του Υπουργείου με μεγάλους πολιτιστικούς οργανισμούς του εξωτερικού δεν μπορεί να γίνεται κατά περίπτωση, χωρίς σχέδιο και χωρίς συγκεκριμένο ορατό στόχο, όπως γινόταν μέχρι τώρα. Οργανώνεται, λοιπόν, μια πολιτιστική πολιτική εξωστρεφής και με συνέχεια, με ανταλλαγές και περιοδικές εκθέσεις, με την αμοιβαία ίδρυση πολιτιστικών κέντρων, όπως αυτά μεταξύ Ελλάδος και Λαϊκής Δημοκρατίας της Κίνας. Η προβολή και ανάπτυξη της υλικής και άυλης πολιτιστικής κληρονομιάς του τόπου μας με τη χρήση νέων τεχνολογιών, επιτέλους, θα συμβάλει στην ανάπτυξη του πολιτιστικού τουρισμού, με ανάλογα θετικά οικονομικά αποτελέσματα. Θετικά θεωρώ ότι αποτιμάται και η προώθηση ενός ευέλικτου νομοθετικού πλαισίου, ώστε να επιτευχθεί επιτέλους η προσέλκυση σύγχρονων οπτικοακουστικών παραγωγών στην Ελλάδα. Δυστυχώς προγράμματα ΕΣΠΑ της περιόδου 2007-2013, επί ημερών Νέας Δημοκρατίας και ΠΑΣΟΚ, έχουν καθυστερήσει εξαιρετικά. Θεωρούμε θετική την προσπάθεια που γίνεται για την επίσπευσή τους από την Κυβέρνηση, καθώς και την έναρξη και υλοποίηση προγραμμάτων της νέας περιόδου 2014-2020. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ξέρω ότι εκτιμάτε τον πολιτισμό ως Αιτωλοακαρνάνας, γι' αυτό σας παρακαλώ για μισό λεπτό…
Ναι, μόνο που κάποια στιγμή πέφτει η αυλαία, έτσι;
Κυρίες και κύριοι συνάδελφοι, χαιρετίζω τον υπό συζήτηση προϋπολογισμό ως έναν προϋπολογισμό με ιδιαίτερη φροντίδα για την ενίσχυση του κοινωνικού χώρου, που θέτει σε εκκίνηση και μια σειρά από δράσεις που θα δώσουν πόρους, οξυγόνο, φροντίδα και στο πεδίο του πολιτισμού, ενός πεδίου προνομιακού για τη χώρα μας. Είναι ένα πεδίο υψηλής ευαισθησίας για τον ελληνικό λαό και την ιστορική πορεία του. Σας καλώ, λοιπόν, να υπερψηφίσετε τον παρόντα προϋπολογισμό ως έναν προϋπολογισμό εκκίνησης για την αλλαγή του τοπίου στη χώρα μας. Σας ευχαριστώ.
Εμείς ευχαριστούμε, κύριε Σκουρολιάκο. Τον λόγο έχει ο κ. Χατζησάββας.
Ευχαριστώ, κύριε Πρόεδρε. Θα ήθελα να πω, επειδή ήμουν μάρτυρας, όταν δήλωνε ο Βουλευτής του ΣΥΡΙΖΑ για την αντίδραση της Πέμπτης, επειδή είπε κάποια Βουλευτής της Νέας Δημοκρατίας πως κάλεσε τον κόσμο σε αντίδραση, ότι σε καμμία αντίδραση δεν κάλεσε τον κόσμο. Απλώς τους κάλεσε σε απεργία εκ του ασφαλούς, γνωρίζοντας ότι ο ιδιωτικός τομέας δεν μπορεί να απεργήσει, γιατί παρακαλάει για τη θέση την οποία κατέχει και στην οποία εργάζεται. Γνωρίζει, επίσης, ότι δεν ελέγχουν και απόλυτα όλα τα σωματεία των δημοσίων υπαλλήλων. Αυτό έκανε και σε καμμία αντίδραση δεν κάλεσε. Βέβαια, καταλαβαίνω τον πόνο που περνάει ο ΣΥΡΙΖΑ τέτοια μέτρα και τέτοιους προϋπολογισμούς, αλλά με αυτή την πίεση που λέτε ότι αισθάνεστε, θα έπρεπε κανονικά να παραιτηθείτε, να σας εκλέξει ξανά με μεγαλύτερο ποσοστό ο ελληνικός λαός, να παραιτηθείτε ξανά και να το κάνετε αυτό μέχρι να περάσει αυτή η αντίσταση που ο ελληνικός λαός θέλει να περάσει και το έδειξε με το δημοψήφισμα. Ως προς τον προϋπολογισμό που συζητάει η συγκυβέρνηση ΣΥΡΙΖΑ - ΑΝΕΛ, για τι προϋπολογισμό μιλάει; Θα προβλέψει και θα προγραμματίσει τα έσοδα και τα έξοδα του κράτους, όπως προέβλεψε και τις εισροές λαθρομεταναστών και έτσι όπως τις διαχειρίζεται τώρα; Σε όλα επιβεβαιώθηκε η Χρυσή Αυγή. Η Πρόεδρος της Ειδομένης, λοιπόν, στο Κιλκίς - η οποία να τονίσω ότι δεν είναι Χρυσή Αυγή - και οι κάτοικοι της περιοχής - οι οποίοι και αυτοί δεν είναι Χρυσή Αυγή στο σύνολό τους - δεν αντέχουν άλλο. Λεηλασίες, κλοπές, βανδαλισμοί, εκφοβισμοί είναι καθημερινότητα. Αναγκάστηκαν να καταφύγουν στον εισαγγελέα. Εμείς θα είμαστε δίπλα τους και θα τους βοηθήσουμε όπως μπορούμε. Αυτοί, βέβαια, περίμεναν και μια βοήθεια από τον Υπουργό κ. Μουζάλα. Πήγε ινκόγκνιτο στην Ειδομένη και έταξε ένα μυστικό σχέδιο. Ποιο είναι τελικά το μυστικό σχέδιο της Κυβέρνησης για το μεταναστευτικό, τουλάχιστον στο Κιλκίς, που είναι η βασική πύλη εξόδου προς την Ευρώπη των μεταναστών; Θα σας πω τώρα. Κάποιος αλληλέγγυος, λέει, ήθελε να παραχωρήσει με αντάλλαγμα πολλά κέρδη για συγκεκριμένες ΜΚΟ, έναν χώρο για να διαμορφωθεί και να γίνει hot spot στον Γαλλικό ποταμό του Κιλκίς. Αυτό καταγγέλλουν οι κάτοικοι της περιοχής. Ένας στάβλος ήταν αυτός ο χώρος, ενδεικτικό για την αξία που δίνουν στους μετανάστες, λαθρομετανάστες ή πρόσφυγες ή όπως αλλιώς θέλουν να τους πουν αυτοί που διαχειρίζονται τον ανθρωπισμό. Δεν μπόρεσαν να τον επιλέξουν, γιατί τελικά δεν μπόρεσε να πάρει έγκριση, ήθελε πολλά χρήματα για να διαμορφωθεί. Αυτά είναι παραμύθια. Δεν έγινε, γιατί οι κάτοικοι της περιοχής αντέδρασαν νόμιμα και περνούν ένα μήνυμα προς όλους τους υπόλοιπους, ότι με νόμιμη αντίδραση και αντίσταση στις μεθοδεύσεις της Κυβέρνησης στο θέμα των λαθρομεταναστών μπορούν να πετύχουν πάρα πολλά, γιατί είναι ενάντια στον νόμο για παραμεθόριες περιοχές να γίνονται hot spots. Οι αστυνομικοί υπάλληλοι, βέβαια, που βρίσκονται στις περιοχές αυτές, καταλαβαίνετε ότι είναι αναγκασμένοι να λειτουργούν παράνομα, ενώ δεν επιτρέπεται να υπάρχουν αλλοδαποί. Ας αφήσουμε τους πρόσφυγες, οι οποίοι είναι σε μια διαδικασία για να φύγουν από τη χώρα. Υπάρχουν αυτή τη στιγμή περίπου τρεις χιλιάδες στην Ειδομένη, οι οποίοι έχουν «φάει πόρτα» από τα Σκόπια, για τους οποίους λένε ότι δεν είναι πρόσφυγες, γιατί δεν προέρχονται από το Ιράκ, τη Συρία και το Αφγανιστάν και αυτοί μένουν και έχουν κατασκηνώσει εκεί. Αυτό είναι παράνομο, το γνωρίζουν οι αστυνομικοί και κάνουν τα στραβά μάτια. Πηγαίνουν λεωφορεία, κουβαλούν μετανάστες και αυτό είναι παράνομο και το γνωρίζουν. Όταν πέρασε μια τροπολογία που έλεγε ότι επιτρέπεται προς τα μέσα να έρχονται οι αλλοδαποί με κάποια άδεια παραμονής, εικοσιτετράωρη ή σαρανταοκτάωρη, για να διευκολύνεται μετά η αποχώρησή τους από την Ελλάδα, εμείς είπαμε αυτό να γίνεται και στους νομούς οι οποίοι είναι πύλες εξόδου. Δεν το δέχθηκε η Χριστοδουλοπούλου και παραμένει παράνομο και δεν ξέρω αν γίνει κάποιο συμβάν εκεί. Διότι άνθρωποι είναι και οι αστυνομικοί και οι μετανάστες και μπορεί να γίνει μια συμπλοκή και να υπάρχουν θύματα αναμεταξύ τους. Έχουμε συνέχεια μαχαιρωμένους. Θα καλύψει κανείς τους αστυνομικούς υπαλλήλους που βρίσκονται εκεί πέρα, να τους πει ότι «εμείς σας είχαμε πει να το επιτρέπετε» ή μήπως θα τους πουν «γιατί τους αφήνατε»; Είναι άγνοια νόμου; Άγνοια νόμου δεν επιτρέπεται και στους πολίτες. Σχετικές ερωτήσεις γίνονται στον Μουζάλα, δεν απαντάει, γιατί λέει ότι έχουμε συνθήματα ακραία και κακοποιούμε μετανάστες. Τα ίδια έκανε και η Χριστοδουλοπούλου. Η πιο υπεύθυνη αντιμετώπιση είναι ο τρόπος με τον οποίο λειτουργεί η Χρυσή Αυγή. Αν ήταν σε αντίστοιχη θέση κάποιοι άλλοι ιδεοληπτικοί, θα είχαν βάψει την Ελλάδα με αίμα. Το ίδιο κάνει και ολόκληρο το Υπουργείο Υγείας. Ξανθός και Πολάκης δεν απαντούν στις ερωτήσεις της Χρυσής Αυγής. Κάνω ερωτήσεις για νοσοκομειακές μονάδες με πρόβλημα, κάνω ερωτήσεις για το Νοσοκομείο του Κιλκίς που πάει για κλείσιμο. Δεν μου απαντούν, όμως. Δεν παραπονιέμαι. Τους ευχαριστώ για τα μαθήματα του πώς μπορεί να διαχειρισθεί μια Κυβέρνηση εκλεγμένους Βουλευτές και να μην αντιδρά κανένας. Απόρησε κάποιος ομιλητής του ΣΥΡΙΖΑ γιατί οι νέοι Βουλευτές δεν αντιλαμβάνονται τις τομές και τις μεταρρυθμίσεις της Κυβέρνησης. Τις μεταρρυθμίσεις τις αισθάνεται η κοινωνία. Καμμιά μεταρρύθμιση δεν είναι ανάπτυξης, είναι μόνο φοροεισπρακτικές. Την αισθάνονται οι αγρότες που μαζί με κτηνοτρόφους, μαζί με εργάτες, μαζί με όλη την οικονομία θα γονατίσουν. Είναι οι περιπτερούχοι, που κλείνουν τα περίπτερά τους και δεν δίνονται νέες άδειες. Τα ξηλώνουν για να ευνοηθούν αλυσίδες μίνι μάρκετ. Οι φαρμακοποιοί δεν θα μπορέσουν να επιβιώσουν, όπως και η ελληνική φαρμακοβιομηχανία, οι αρτοποιοί, οι κρεοπώλες, οι λαϊκές αγορές θα πρέπει να αγωνιστούν σε ωράρια και τιμές τα «LIDL» και τις αλυσίδες σούπερ μάρκετ. Οι αυτοκινητιστές στη βόρεια Ελλάδα θα βγάλουν, όσοι δεν έβγαλαν, βουλγαρικές πινακίδες. Οι ιδιοκτήτες ταξί βλέπουν τους λογαριασμούς του ΟΑΕΕ να κολλάει το ένα δίμηνο μετά το άλλο και να μην μπορούν να τα πληρώσουν. Μονόδρομος η πώληση των αδειών σε πολυεθνικές, οι οποίες θα έχουν στη δούλεψή τους Έλληνες και αλλοδαπούς σκλάβους οδηγούς με μισθούς πείνας και ωράρια απάνθρωπα. Έτσι νιώθουν οι πολίτες τον προϋπολογισμό του ΣΥΡΙΖΑ, έτσι τον νιώθουμε και εμείς στη Χρυσή Αυγή. Η Κυβέρνηση, βέβαια, άδικα ψάχνει εταίρους στην Ένωση Κεντρώων. Στη Νέα Δημοκρατία πρέπει να ψάξει. Τους ακούμε από το πρωί μέχρι το βράδυ να λένε ότι είχαν τόσο βαθιά πίστη σ' αυτή την Κυβέρνηση της Αριστεράς και τους απογοητεύσατε. Πώς λειτουργεί έτσι μια Κυβέρνηση της Αριστεράς, λες και ήταν κάτι το οποίο θα έλυνε όλα τα προβλήματα! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δέκα δευτερόλεπτα, κύριε Πρόεδρε. Τέλος, για τους ένστολους, οι άνδρες και οι γυναίκες των Σωμάτων Ασφαλείας και του Ελληνικού Στρατού είναι οι βασικοί παράγοντες της λειτουργίας ενός εθνικού κράτους. Στοχοποιήθηκαν και εξαντλούνται οικονομικά την ώρα που εξαντλούνται από τις εργασιακές τους υποχρεώσεις και ψυχολογικά. Τεράστια πίεση. Εάν τώρα παραδέχεσθε ότι δεν υπάρχει εθνικό κράτος, εάν το κράτος έχει γίνει εχθρός του πολίτη, τότε είναι καταδικασμένο να γκρεμισθεί και εμείς υποχρεωμένοι να το αναγεννήσουμε. Είμαστε, επίσης, υποχρεωμένοι να δείξουμε σε όλο τον πλανήτη ότι για ακόμα μια φορά σώθηκε η Ευρώπη από μια χούφτα Έλληνες. Ευχαριστώ.
Η κ. Παπανάτσιου έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, συζητούμε τον προϋπολογισμό του 2016 σε μια περίοδο που δεν είναι και δεν περιμένει κανείς να είναι εύκολη για την οικονομία της χώρας. Μετά τις εκλογές του Γενάρη, πήραμε στα χέρια μας την τήρηση και τη διεκπεραίωση του προηγούμενου προϋπολογισμού, ψηφισμένου από μια άλλη κυβέρνηση και με ένα άλλο πρόγραμμα. Παρ' όλα αυτά, καταφέραμε να αντεπεξέλθουμε και επιπρόσθετα, καταφέραμε να βρούμε τρόπους, ώστε να κινήσουμε και το δικό μας πρόγραμμα. Επιπλέον, δώσαμε μια ανάσα στους συμπολίτες μας που το είχαν περισσότερο ανάγκη. Εμφανές παράδειγμα αποτελεί το νομοσχέδιο για την αντιμετώπιση της ανθρωπιστικής κρίσης στη χώρα, όπου φέτος θα είναι και προϋπολογισμένο και κοστολογημένο μέτρο και θα έχει και την προσοχή που του αρμόζει. Στον τωρινό προϋπολογισμό, όμως, δεν μπορούμε να αποφύγουμε και να προσπεράσουμε μερικά δεδομένα που έχουν να κάνουν με πραγματικά οικονομικά μεγέθη. Η ελληνική οικονομία κινούνταν για ένα οκτάμηνο χωρίς χρηματοδότηση, πράγμα το οποίο ήταν πολιτική επιλογή που προστέθηκε στη διαδικασία ασφυκτικής πίεσης προς την ελληνική Κυβέρνηση. Όμως, από την άλλη μεριά, δεν μπορούμε να παραβλέψουμε και τα μεγέθη που μας κάνουν να ελπίζουμε για μία πολύ καλύτερη συνέχεια. Δεν μπορούμε να αγνοήσουμε ότι οι προβλέψεις είναι πολύ καλύτερες απ' αυτές που ενδεχομένως ακούγαμε στα μέσα μαζικής ενημέρωσης ή και από μερικούς συναδέλφους. Τον τελευταίο καιρό ακούγαμε - και, μάλιστα, όλο και πιο έντονα - ότι για την κατάσταση της οικονομίας φταίνε οι μη ορθολογικές δράσεις της Κυβέρνησης τόσο κατά τη διαπραγμάτευση όσο και για τη συνολική διακυβέρνηση της χώρας από την Αριστερά. Εμείς, λοιπόν, κυρίες και κύριοι συνάδελφοι, σας λέμε ότι χάρη σ' αυτήν την Κυβέρνηση και χάριν κι αυτής ακόμα της διαπραγμάτευσης αποφύγαμε τα μεγάλα και επικίνδυνα πρωτογενή πλεονάσματα. Στο δεύτερο πρόγραμμα, ο στόχος πρωτογενούς πλεονάσματος ήταν 4,5% του ΑΕΠ. Πλέον, στόχος είναι 0,5%, δηλαδή 850 εκατομμύρια ευρώ έναντι 4,5 και 7 δισεκατομμυρίων ευρώ που θα ήταν υποχρεωμένη η προηγούμενη κυβέρνηση να εξασφαλίσει σύμφωνα με τις δεσμεύσεις που είχε αναλάβει. Με αυτό τον τρόπο αποφεύγουμε μέτρα για 7 δισεκατομμύρια ευρώ. Τέλος, το πιο σημαντικό είναι η μετακύλιση, η μετατόπιση του χρόνου αποπληρωμής του χρέους. Όσο και να το αρνείστε, παραμένει η μεγάλη επιτυχία του Πρωθυπουργού και της Κυβέρνησής μας. Παράλληλα, μειώθηκε το επιτόκιο δανεισμού στο 1%. Ο πρώτος απολογισμός της Αριστεράς, αν και τοποθετείται σε μία περίοδο που η ελληνική οικονομία προσπαθεί να κάνει τα πρώτα της δειλά βήματα σε θετική κατεύθυνση, έρχεται για να αφήσει το στίγμα της. Με στοχευμένες παρεμβάσεις προσβλέπουμε στη σταθερότητα και όχι σε κατάθεση ανεφάρμοστων προϋπολογισμών που κατατίθενται μόνο και μόνο για να αναθεωρηθούν με την πρώτη ευκαιρία προς το χειρότερο. Τη στιγμή, λοιπόν, που κρατούμε σταθερές τις δαπάνες στους ΟΤΑ και τα προνομιακά επιδόματα, εξασφαλίζουμε πάνω από 823 εκατομμύρια ευρώ για επιπρόσθετες κοινωνικές δαπάνες. Για παράδειγμα, εξασφαλίζουμε κάρτα ανασφάλιστων για δωρεάν πρόσβαση στα νοσοκομεία. Εξασφαλίζουμε 62 εκατομμύρια ευρώ για κάλυψη των ανασφάλιστων υπερηλίκων. Πραγματοποιούμε το σβήσιμο των προστίμων στα μέσα μαζικής μεταφοράς σε ανέργους για τα έτη 2010-2015 και συνεχίζουμε τη δωρεάν μετακίνηση στα μέσα μεταφοράς για τους ανέργους. Παράλληλα, πρέπει να τονίσουμε ότι για πρώτη φορά μετά από πέντε χρόνια θα γίνουν προσλήψεις στον χώρο της υγείας, ενώ αυξάνουμε την επιχορήγηση στα νοσοκομεία κατά 300 εκατομμύρια ευρώ. Οι δημόσιες επενδύσεις ήταν σχεδόν στάσιμες τα τελευταία χρόνια. Το Πρόγραμμα Δημοσίων Επενδύσεων αυξάνεται από 650 εκατομμύρια ευρώ σε 700 εκατομμύρια ευρώ, ενώ από το ΕΣΠΑ διοχετεύονται 300 εκατομμύρια ευρώ περισσότερα από την περασμένη χρονιά. Σχετικά με το ΕΣΠΑ εξυγιάναμε και διαλευκάναμε την κατάσταση. Υπήρχαν έργα που λόγω της προηγούμενης χρήσης κινδύνευαν με απένταξη, ενώ παράλληλα κάποια άλλα έργα δεν πληρούσαν τις προϋποθέσεις. Έτσι πετύχαμε την επιτάχυνση των διαδικασιών απορρόφησης του ΕΣΠΑ, ενώ η Κυβέρνηση εξασφάλισε διπλάσια προκαταβολή από την κοινοτική χρηματοδότηση 14% αντί 7%. Μας ρωτάτε πώς θα μειώσουμε τις δαπάνες. Σας αναφέρω ενδεικτικά την εφαρμογή του μέτρου της ηλεκτρονικής επίδοσης εγγράφων. Σημειωτέον ότι για το 2014 καταβλήθηκαν 11,5 εκατομμύρια ευρώ για επιδόσεις εγγράφων. Αναφερθήκατε στις λίστες και τους ελέγχους. Ξεκάθαρα σας λέμε ότι θα επιμείνουμε στην καταπολέμηση της φοροδιαφυγής και της φοροαποφυγής. Ελέγχουμε όλες τις λίστες, παλαιές, νέες, λίστα Βεστφαλίας, λίστα Ρηνανίας, λίστα Λαγκάρντ, λίστα Λουξεμβούργου και όποια άλλη μας προκύψει. Όσον αφορά τις offshore, από τις δέκα χιλιάδες που δραστηριοποιούνται στην Ελλάδα, οι έξι χιλιάδες είναι ελεγκτικά αξιοποιήσιμες. Απ' αυτές τις έξι χιλιάδες offshore έχουν ελεγχθεί οι τριακόσιες ογδόντα τέσσερις και βεβαιώθηκαν φόροι ύψους 129,5 εκατομμύρια ευρώ. Τέλος, διασφαλίζουμε την κεφαλαιακή επάρκεια μέσω της πετυχημένης ανακεφαλαιοποίησης όπου η έγκαιρη ολοκλήρωση της διαδικασίας απέτρεψε οριστικά τον κίνδυνο για κούρεμα των καταθέσεων, ενώ το κόστος της ανακεφαλαιοποίησης μειώθηκε σημαντικά, αφού θα κοστίσει τελικά 5,6 δισεκατομμύρια ευρώ από τα 25 δισεκατομμύρια ευρώ της αρχικής πρόβλεψης, γεγονός που σημαίνει σημαντική συγκράτηση του χρέους και μείωση των δαπανών για τόκους. Το γεγονός, λοιπόν, ότι ο δημοσιονομικός στόχος του 2015 είναι μικρότερος επιτρέπει στην Κυβέρνηση να μην πάρει νέα μέτρα. Αντίθετα, ανοίγει τη δυνατότητα να διευρυνθούν τα περιθώρια άσκησης πολιτικής με άξονα τις κοινωνικές προτεραιότητες που είναι και ένα από τα ζητούμενα της δικής μας διακυβέρνησης, ενώ παράλληλα θα δίνει και την ευκαιρία για την ανακατανομή των οικονομικών πόρων από μη παραγωγικές χρήσεις σε κοινωνικά χρήσιμες. Καταλήγοντας, θέλω να τονίσω πως ο προϋπολογισμός είναι ρεαλιστικός και βασίζεται σε πολύ συγκεκριμένες προβλέψεις, ενώ δεν έχουμε ενσωματώσει στον προϋπολογισμό τα αναμενόμενα έσοδα από τον έλεγχο των λιστών φοροδιαφυγής, την πάταξη του λαθρεμπορίου και την αύξηση της εισπραξιμότητας. Τα επιπρόσθετα έσοδα θα μεταφραστούν σε κοινωνικές παροχές και θα κατευθυνθούν κατά προτεραιότητα στην προστασία των ευάλωτων κοινωνικών ομάδων. Έτσι, λοιπόν, γίνεται μεγαλύτερη η ανάγκη της αναδιανομής, διευρύνοντας τη φορολογική βάση και ανακατανέμοντας τα φορολογικά βάρη. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Αυτή είναι η ποιοτική μας διαφορά. Ό,τι και αν πείτε, κυρίες και κύριοι συνάδελφοι, η διαφορά μας είναι εμφανής. Το έργο μας μπορεί να είναι αρκετά δύσκολο και χρονοβόρο. Όμως, ποιος είπε ότι η Αριστερά είναι για λίγο και για τα εύκολα; Με υπομονή, πίστη και πείσμα θα προσπαθήσουμε να βάλουμε τις βάσεις για την ανασυγκρότηση της ελληνικής οικονομίας με άξονα την κοινωνική δικαιοσύνη. Είμαστε ρεαλιστές. Θα πετύχουμε το αδύνατο και θα αλλάξουμε την πραγματικότητα. Ευχαριστώ.
Τον λόγο έχει ο κ. Κοντογεώργος.
Ευχαριστώ, κύριε Πρόεδρε. Κυρίες και κύριοι Βουλευτές, συζητούμε αυτές τις μέρες στην Ολομέλεια της Βουλής των Ελλήνων τον πρώτο προϋπολογισμό Τσίπρα - Καμμένου, τον πρώτο προϋπολογισμό της μεταλλαγμένης Αριστεράς του ΣΥΡΙΖΑ και των μνημονιακών Ανεξαρτήτων Ελλήνων, τον πιο αντιαναπτυξιακό προϋπολογισμό των τελευταίων έξι ετών, ο οποίος περιλαμβάνει νέα φοροεπιδρομή, ξηλώνει την κοινωνική ασφάλιση και το κοινωνικό κράτος, περικόπτει επιδόματα και συντάξεις και οδηγεί την εθνική οικονομία σε πρωτογενή ελλείμματα και στο φαύλο κύκλο της ύφεσης. Μιλάμε για τον προϋπολογισμό που πιστοποιεί την πλήρη υποταγή του ΣΥΡΙΖΑ και των ΑΝΕΛ στους δανειστές και το πιο σκληρό μνημόνιο που καταδεικνύει κατά τον καλύτερο τρόπο την πλήρη αναξιοπιστία της Κυβέρνησης Τσίπρα - Καμμένου και την έλλειψη στρατηγικού σχεδιασμού για τη χώρα. Επιβεβαιώνει την εξαπάτηση του λαού με απύθμενο θράσος και την έλλειψη ίχνους ευαισθησίας για τα προβλήματά του, στραγγαλίζει την πραγματική οικονομία, αυξάνει την ανεργία και μηδενίζει την ελπίδα για ανάπτυξη και έξοδο από την κρίση. Κυρίες και κύριοι συνάδελφοι, αξίζει τον κόπο, όμως, να κάνω μία σύντομη αναδρομή στον ένα χρόνο διακυβέρνησης της Αριστεράς του ΣΥΡΙΖΑ και των ΑΝΕΛ. Πέρυσι, τέτοιο καιρό, συζητούσαμε τον προϋπολογισμό του 2015 της κυβέρνησης Νέας Δημοκρατίας - ΠΑΣΟΚ, έναν ομολογουμένως φιλόδοξο προϋπολογισμό που έδινε το στίγμα της σταδιακής εξόδου της χώρας από την κρίση και τα μνημόνια, σταθεροποιούσε την οικονομία και έβαζε τα θεμέλια για βιώσιμη ανάπτυξη με ρυθμό 2,5%. Ο προϋπολογισμός του 2014 έκλεινε με μηδενικά ελλείμματα και θετικό ρυθμό μεταβολής του ΑΕΠ το τελευταίο τρίμηνο. Η ανταγωνιστικότητα της οικονομίας άρχιζε να βελτιώνεται και η ανεργία για πρώτη φορά από την ένταξη της χώρας στα μνημόνια να μειώνεται. Κανένας δεν ισχυρίστηκε ότι λύθηκαν μονομιάς όλα τα προβλήματα. Όμως, αντικειμενικά βρισκόμασταν στην αρχή του τέλους της επώδυνης κρίσης και των θυσιών των πολιτών. Βρισκόμασταν ένα βήμα πριν από την έξοδο από τα μνημόνια και τη σκληρή επιτήρηση των δανειστών μας. Σχεδιαζόταν από την τότε Κυβέρνηση η ομαλή έξοδος της χώρας στις αγορές με την εξασφάλιση της χρηματοδότησης της οικονομίας από την προσωρινή πιστοληπτική γραμμή του Ευρωπαϊκού Μηχανισμού Στήριξης και χωρίς μάλιστα την παρουσία του Διεθνούς Νομισματικού Ταμείου. Σε αυτήν την κρίσιμη στιγμή για τη χώρα και την εθνική οικονομία και ενώ η κυβέρνηση Σαμαρά - Βενιζέλου έκανε έκκληση για συναίνεση, προκειμένου να εκλεγεί Πρόεδρος της Δημοκρατίας από την τότε Βουλή, η Αντιπολίτευση Τσίπρα - Καμμένου έσυρε τη χώρα εκβιαστικά σε εκλογές. Οι συνεταίροι στην Κυβέρνηση Τσίπρα - Καμμένο, με πλήρη ανευθυνότητα, με άκρατο λαϊκισμό και ασύστολα ψέματα τάζοντας στον λαό λαγούς με πετραχήλια, υπέκλεψαν την ψήφο του. Σας θυμίζω ορισμένες αποστροφές του σημερινού Πρωθυπουργού πέρυσι τον Δεκέμβριο. Έλεγε «Τον περασμένο Σεπτέμβρη έγινε εξαγγελία του προγράμματος του ΣΥΡΙΖΑ, το οποίο κατά την εκτίμησή μας είναι σημείο καμπής για την πολιτική ζωή του τόπου, γιατί παρουσιάσαμε ένα σχέδιο ρεαλιστικό, υλοποιήσιμο και κοστολογημένο. Δεν διεκδικούμε νέα ελλείμματα, δεν θέλουμε νέα δάνεια». Αλήθεια, τι έγινε αυτό το πρόγραμμα; Σε άλλη αποστροφή για τα μνημόνια έλεγε: «Το μνημόνιο δεν είναι κάτι από το οποίο μπορεί κανείς να μπαινοβγαίνει. Όποιος το υπηρετήσει δεν βρίσκει εύκολα την πόρτα της εξόδου». Και συνέχιζε: «Θέλω, λοιπόν, να ξεκαθαρίσουμε ότι εμείς δεν θέλουμε να κάνουμε πράξη μόνο το μεγάλο όραμα και πόθο του λαού μας να ανατραπεί αυτή η πολιτική των μνημονίων, να ανατραπούν τα μνημόνια, αλλά θέλουμε πολλά περισσότερα». Ασύστολα ψέματα και λόγια του αέρα. Ο δε Πρόεδρος των ΑΝΕΛ με αμέτρητη αλαζονεία έλεγε: «Κυρίες και κύριοι συνάδελφοι, θα πρέπει να συναποφασίσουμε ότι αυτή η πολιτική τελείωσε και τελείωσε με αυτήν η Κυβέρνηση. Αυτή η πολιτική δεν έχει αύριο. Η μόνη πολιτική που μπορεί να υπάρξει αύριο είναι μια πολιτική με την οποία θα ανακτήσουμε την εθνική κυριαρχία, θα προχωρήσουμε σε λογιστικό έλεγχο, σε διαγραφή του χρέους και σε τέτοια μέτρα που θα φέρουν την ανάπτυξη». Σε άλλη του αποστροφή έλεγε: «Πρέπει να προχωρήσουμε άμεσα σε τέτοια μέτρα που θα δώσουν τη δυνατότητα να πάρει μπρος η βαριά βιομηχανία της χώρας, ο τουρισμός. Βλέπω η τρόικα επιβάλλει αύξηση του ΦΠΑ στον τουρισμό. Αν είναι δυνατόν! Το μεγαλύτερο μέτρο που μπορεί να σκοτώσει παντελώς την εθνική οικονομία είναι ακριβώς αυτό». «Προτάσεις συγκεκριμένες έχουμε», έλεγε ο κ. Καμμένος. «Μειώστε τον ΦΠΑ σε όλο τον τουρισμό στο 5%». Θαυμάστε συνέπεια λόγων και πράξεων! Και σαν να μην έφταναν όλα αυτά, οι δυο τους, Καμμένος και Τσίπρας, εν πλήρει συγχορδία με αρκετά μέλη των Κοινοβουλευτικών τους Ομάδων έβριζαν χυδαία και στοχοποιούσαν τους Βουλευτές της τότε συμπολίτευσης με όρους πεζοδρομίου: «νενέκους», «γερμανοτσολιάδες», «υποτακτικούς της Μέρκελ». [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Η βουλιμία τους για εξουσία έριξε την κυβέρνηση Σαμαρά - Βενιζέλου. Χωρίς να υπολογίζουν τις συνέπειες για την οικονομία και την κοινωνία, γράφοντας στα παλιά τους τα παπούτσια τις θυσίες του λαού, αφού τον εξαπάτησαν συστηματικά, ήρθαν στην εξουσία. Η συνέχεια είναι γνωστή σε όλους: Αφού περιπλανηθήκαμε με τις βαρουφάκειες αερολογίες για έξι μήνες, φτάσανε τη χώρα στα όρια της πλήρους καταστροφής και χρεοκοπίας. Στεγνώσατε τα ταμεία του κράτους από κάθε είδους ρευστότητες. Κλείσατε τις τράπεζες, στραγγαλίζοντας την πραγματική οικονομία και οδηγήσατε όλους τους Έλληνες ζητιάνους στα ΑΤΜ για ένα πενηντάρικο. Ταλαιπωρήσατε όλους τους πολίτες με το δημοψήφισμα - παρωδία και οδηγήσατε τη χώρα στο επαχθέστερο τρίτο μνημόνιο. Στον τόπο μου, την Ευρυτανία, τα μεγάλα έργα υποδομής, τα οποία έδιναν απασχόληση και εισόδημα σε αρκετούς συμπολίτες, καρκινοβατούν λόγω έλλειψης χρηματοδότησης: ο οδικός άξονας Αγράφων, ο οδικός άξονας Δομνίστα - Πάντα - βρέχει, η παράκαμψη Μάκρης και Μακρακώμης και άλλα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ζητώ την ανοχή σας για ένα λεπτό. Ως έχων τη καταγωγή εκ των ορεινών όγκων της Ευρυτανίας, πιστεύω με κατανοείτε.
Παρακαλώ.
Οι ενισχύσεις στον αγροκτηνοτροφικό τομέα σταμάτησαν. Η ανεργία και η φτωχοποίηση των πολιτών μεγαλώνει. Η δημόσια υγεία βρίσκεται σε κακό χάλι. Το Νοσοκομείο Καρπενησίου υπολειτουργεί. Το Κέντρο Υγείας Δυτικής Φραγκίστας είναι στα πρόθυρα παύσης λειτουργίας. Το 90% των περιφερειακών ιατρείων παραμένουν κενά. Το ΤΕΙ Καρπενησίου υπολειτουργεί με τεράστιες ελλείψεις σε προσωπικό και φοιτητική μέριμνα. Τα δημόσια σχολεία λειτουργούν μετά βίας και με ελλείψεις, ενώ το μοναδικό ΙΕΚ του νομού είναι ακόμη κλειστό. Η αυτοδιοίκηση με κουτσουρεμένες χρηματοδοτήσεις προσπαθεί να αντεπεξέλθει στοιχειωδώς στις υποχρεώσεις της. Η επανόρθωση των καταστροφών που υπέστη ο νομός από τις πλημμύρες, για τις οποίες κηρύχθηκε σε έκτακτη ανάγκη, προσκρούει στην αδιαφορία της Κυβέρνησης. Κάθε οικονομική δραστηριότητα στραγγαλίζεται από την έλλειψη ρευστότητας και τις συνεχιζόμενες αβεβαιότητες. Αναλογικά, βέβαια, ισχύει η ίδια εικόνα για όλη την επικράτεια. Μπροστά σε αυτά τα αδιέξοδα, αφού ζητήσατε τη συναίνεση των φιλοευρωπαϊκών πολιτικών δυνάμεων, η οποία σας εδόθη απλόχερα, οδηγήσατε τη χώρα και πάλι σε εκλογές, εξαπατώντας για άλλη μια φορά τους πολίτες. Ενώ σας εδόθη μοναδική ευκαιρία για τη συγκρότηση εθνικού μετώπου μετά τις εκλογές με όλες τις φιλοευρωπαϊκές πολιτικές δυνάμεις και την εφαρμογή ενός στρατηγικού προγράμματος επανεκκίνησης της οικονομίας και εξόδου της χώρας από την κρίση, επιλέξατε τον αλαζονικό δρόμο της συνεργασίας ΣΥΡΙΖΑ - ΑΝΕΛ και την εφαρμογή ενός προγράμματος μονοδιάστατου, φορομπηχτικού και αναποτελεσματικού, τα αποτελέσματα των οποίων ήδη σας ανέλυσαν ο εισηγητής της Νέας Δημοκρατίας, αλλά και οι ειδικοί εισηγητές. Πέραν των φόρων που επιβάλατε, με τον νέο προϋπολογισμό μαγειρεύετε την ίδια φορομπηχτική πολιτική. Κυρίες και κύριοι του ΣΥΡΙΖΑ και των ΑΝΕΛ. Τώρα μπροστά στα δύσκολα μας ζητάτε συναίνεση.
Κύριε συνάδελφε, βάλτε μια τελεία. Η εύνοια πάει να γίνει σκανδαλώδης!
Ναι. Δώστε μου δέκα δευτερόλεπτα, κύριε Πρόεδρε. Εξάλλου απουσιάζω αρκετούς μήνες από την παρούσα Βουλή, οπότε πιστεύω ότι δικαιούμαι ένα λεπτό παραπάνω από όλους τους συναδέλφους. Ομολογούμε, βεβαίως, την ικανότητά σας να παρουσιάζετε το μαύρο άσπρο, να βαφτίζετε το κρέας ψάρι, όπως ομολογούμε την ικανότητά σας να συνιστάτε στους πολίτες τα γεμιστά και τις πίτες για τις βασικές διατροφικές του ανάγκες. Όμως, τα ψέματα τελείωσαν. Θα πιείτε μόνοι σας το πικρό ποτήρι της ασυνέπειας. Και επειδή ο Πρωθυπουργός αρέσκεται στις αραβικές παροιμίες, θα του πούμε ότι το καραβάνι του χάθηκε στην αμμοθύελλα της αναξιοπιστίας και του λαϊκισμού και έγινε ασκέρι ατάκτων. Τελειώνοντας, λέμε «όχι» στον προϋπολογισμό της Αριστεράς του Τσίπρα - Καμμένου, της Αριστεράς της μιζέριας, των φόρων, της κατ' επίφαση Αριστεράς, της Αριστεράς του τίποτα, που εσείς οι ίδιοι αποκαλέσατε. Ευχαριστώ, κύριε Πρόεδρε, για την ανοχή σας.
Κυρίες και κύριοι συνάδελφοι, μέχρι να έρθει ο κ. Αραχωβίτης στο Βήμα θα κάνω μία ανακοίνωση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και τέσσερις εκπαιδευτικοί συνοδοί τους από το 3ο Δημοτικό Σχολείο της ακριτικής Φλώρινας. Η Βουλή τούς καλωσορίζει θερμά. [[Χειροκροτήματα απ' όλες τις πτέρυγες της Βουλής]] Κύριε Αραχωβίτη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, στη συζήτηση επί του προϋπολογισμού του έτους 2016 στο κομμάτι που αφορά τον πρωτογενή τομέα, πρέπει να έχουμε μια ξεκάθαρη εικόνα για το πού βρέθηκε αυτός - ή μάλλον καλύτερα να πω για το πού κατρακύλησε αυτός - τα τελευταία χρόνια των μνημονίων, της ανικανότητας και των συμφερόντων. Έχουμε, λοιπόν, και λέμε: Τα βασικά μεγέθη, όπως η παραγωγή του γεωργικού καθαρού κλάδου δραστηριότητας, η ακαθάριστη και καθαρή προστιθέμενη αξία βρίσκονται στην Ελλάδα σε αντίθετη πορεία με αυτή που παρατηρείται στην Ευρωπαϊκή Ένωση των είκοσι επτά. Συγκεκριμένα: Σύμφωνα με στοιχεία της Ευρωπαϊκής Επιτροπής στο διάστημα 2005 ως 2012 η παραγωγή του γεωργικού κλάδου δραστηριότητας μεταβλήθηκε κατά μέσο ετήσιο ρυθμό μείον 1,7 έναντι συν 3,1 στην Ευρώπη των είκοσι επτά. Η μέση ετήσια μεταβολή ακαθάριστης προστιθέμενης αξίας ήταν μείον 4,5 έναντι αύξησης στην Ευρώπη των είκοσι επτά κατά 1,1. Η καθαρή προστιθέμενη αξία αντιστοιχούσε το 2012 μόλις στο 73,7% της τιμής του έτους 2005 έναντι 91,9% στην Ευρώπη των είκοσι επτά. Σε ένα πλαίσιο γενικής συρρίκνωσης της χρηματοδότησης των επιχειρήσεων από το τραπεζικό σύστημα, ο πρωτογενής τομέας σημείωσε τη μεγαλύτερη υποχώρηση. Σύμφωνα με στοιχεία, που αφορούν το υπόλοιπο των δανείων, η χρηματοδότηση στο σύνολο των κλάδων της οικονομίας μειώθηκε από το 2009 έως το 2014 κατά 34,5% στο σύνολο των κλάδων. Στο ίδιο διάστημα η χρηματοδότηση στον πρωτογενή τομέα μειώθηκε κατά 61,1% - βλέπε το σκάνδαλο της Αγροτικής Τράπεζας αυτό το διάστημα. Σύμφωνα με στοιχεία του FAO ο δείκτης προσανατολισμού της χρηματοδότησης στον πρωτογενή τομέα στην Ελλάδα από 1,2 το 2000 έχει μειωθεί σε μόλις 0,19 το 2012. Συγχρόνως, ο αντίστοιχος δείκτης στην Ιταλία ανέρχεται σε 2,34 και στη Γαλλία σε 3,03. Στον αγροτικό τομέα της Ελλάδας το διάστημα 2008-2014 παρατηρείται μια διαδικασία αποεπένδυσης, η οποία εκφράζεται με τη διαρκή μείωση των ακαθάριστων επενδύσεων του παγίου κεφαλαίου από 1.921 εκατομμύρια σε 1.251 εκατομμύρια σε τρέχουσες τιμές. Η εν λόγω δυσμενής διαδικασία περιορίζει την ανανέωση και επέκταση του εξοπλισμού και υπονομεύει την ανταγωνιστικότητα. Ποιος φταίει για όλα αυτά χρόνια τώρα, κύριοι συνάδελφοι; Μήπως ευθύνεται ο ΣΥΡΙΖΑ; Όμως, κυρίες και κύριοι συνάδελφοι, αυτή είναι η σκληρή πραγματικότητα. Αυτή την κατάσταση κληθήκαμε να διαχειριστούμε και να ανατρέψουμε και θα το κάνουμε, γιατί έχουμε γνώση των προβλημάτων, προερχόμαστε και ζούμε μέσα στην κοινωνία και τα προβλήματά της - γιατί δεν έχουμε εξαρτήσεις από κανέναν, παρά μόνο από τον λαό που μας εξέλεξε, γιατί έχουμε και όραμα και σχέδιο. Εμείς, λοιπόν, κυρίες και κύριοι συνάδελφοι, στοχεύουμε στην ενίσχυση της διατροφικής επάρκειας της χώρας με υγιεινά και ποιοτικά προϊόντα σε προσιτές τιμές, στη βελτίωση του ελλειμματικού εμπορικού ισοζυγίου αγροτικών προϊόντων με την υποκατάσταση των εισαγωγών και την ενίσχυση των εξαγωγών, στην πραγματική μείωση του κόστους παραγωγής για τον αγρότη. Ήδη ξεκινήσαμε με την μόλις προ ολίγου ψήφιση του πρώτου νόμου του Υπουργείου Αγροτικής Ανάπτυξης μετά από πολλά χρόνια, που στόχο έχει τη μείωση του κόστους παραγωγής για τον κτηνοτρόφο και την παραγωγή ποιοτικότερων προϊόντων. Επίσης, στοχεύουμε στην στήριξη και αύξηση της απασχόλησης, του εισοδήματος των αγροτών και των αγροτικών νοικοκυριών, στην ανάπτυξη της περιφέρειας και την κοινωνική και οικονομική ανασυγκρότηση των αγροτικών περιοχών. Σχεδιάζουμε την αναβάθμιση των υπηρεσιών και των υποδομών του δημοσίου που υποστηρίζουν την αγροτική ανάπτυξη και έρευνα. Σχεδιάζουμε τον εκσυγχρονισμό και την αναβάθμιση του συστήματος καταβολής και ελέγχου των κοινοτικών ενισχύσεων για την εξάλειψη των καταλογισμών και δημοσιονομικών διορθώσεων. Ήδη μέσα σε λίγους μήνες έχουμε καλύψει χρηματοδοτικά ενισχύσεις και δικαιώματα του αγροτικού κόσμου με καθυστερήσεις εξαετίας και πλέον. Βέβαια, τους καταλογισμούς, οι οποίοι προέρχονται από τα γνωστά πακέτα του παρελθόντος, δεν πρόκειται να τους υποστούν οι αγρότες ούτε μέσα στο 2015 ούτε μέσα στο 2016. Η διαδικασία, όπως γνωρίζετε καλά, των καταλογισμών είναι αυτόματη διαδικασία, την οποία χειρίζονται υπηρεσιακοί. Με την τροπολογία, η οποία κατατέθηκε στο νομοσχέδιο για τις βοσκήσιμες γαίες, αναβαθμίζεται η διαδικασία σε υπουργική απόφαση, με στόχο να περάσει και από τη Βουλή και ο καθένας να αναλάβει τις ευθύνες του. Επίσης, σχεδιάζουμε την εξυγίανση του συστήματος εισροών και εμπορίας με στόχο τη μείωση του κόστους παραγωγής και της διαφοράς των τιμών παραγωγού - καταναλωτή, την ανασυγκρότηση του συνεταιριστικού κινήματος και την ανάπτυξη συλλογικών μορφών οργάνωσης στη βάση νέου νομοθετικού πλαισίου για τις επαγγελματικές οργανώσεις των αγροτών, τον συνεργατισμό και την κοινωνική οικονομία, την αντιμετώπιση του παράνομου εμπορίου και των ελληνοποιήσεων αγροτικών προϊόντων. Κυρίες και κύριοι συνάδελφοι, ο πρώτος προϋπολογισμός της Κυβέρνησης ΣΥΡΙΖΑ - ΑΝΕΛ είναι ένας προϋπολογισμός που σίγουρα δεν επιλύει όλα τα προβλήματα τα οποία οι προηγούμενες κυβερνήσεις φρόντισαν να μας κληροδοτήσουν. Όμως, είναι η αυγή μιας νέας εποχή και γι' αυτό ο ελληνικός λαός σταθερά εξακολουθεί να στηρίζει την Κυβέρνηση παρά την ανελέητη επικοινωνιακή επίθεση που δεχόμαστε με μισές αλήθειες και ολόκληρα ψέματα, με φήμες, διαρροές και μονταζιέρες, όπως ότι ο συντελεστής φορολογίας εισοδήματος των αγροτών θα μεταβληθεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε, τη φράση μου σε μισό λεπτό. Αν διαβάσετε καλύτερα τον προϋπολογισμό, θα δείτε ότι ούτε ο συντελεστής φορολογίας εισοδήματος 13% πρόκειται να μεταβληθεί ούτε η απαλλαγή μέχρι 12.000 ευρώ επιδοτήσεων και όλων των αποζημιώσεων. Κυρίες και κύριοι, ο λαός - σας αρέσει ή όχι - δεν ξεχνάει. Σας ευχαριστώ πολύ.
Σας ευχαριστούμε. Λάκων και λακωνικός ο κ. Αραχωβίτης. Ο κ. Κεγκέρογλου έχει τον λόγο.
Ευχαριστώ, κύριε Πρόεδρε. Υπουργούς δεν βλέπουμε σήμερα, όχι για την παρουσία - ίσα ίσα, μας τιμά ο Υπουργός Οικονομικών - , αλλά για να ομιλήσουν. Θέλουν δημοσιότητα. Μόνο on camera τα λένε οι «Υπουργάρες» και εξαιρούνται φυσικά οι αγαπητοί συνάδελφοι που είναι εδώ. Κοιτάξτε, όλο το 2015 η μόνιμη επωδός των δικαιολογιών για την ανεπάρκεια και για τις αστοχίες τις κυβερνητικές ήταν ότι «εκτελούμε έναν προϋπολογισμό που έφτιαξαν άλλοι». Όμως, διαπιστώνω από την εισήγηση του προϋπολογισμού ότι ούτως ή άλλως η διαχειριστική ανεπάρκεια και η ανικανότητα ορισμένων είναι ανεξάρτητη προϋπολογισμού. Όλοι οι οργανισμοί, όλοι οι φορείς που θα έπρεπε να έχουν πλεονάσματα διαχειριστικά, έχουν ελλείμματα και δύο οργανισμοί που θα έπρεπε να έχουν ελλείμματα - γιατί είναι ο ένας για την αντιμετώπιση της ανεργίας και ο άλλος για την αντιμετώπιση της φτώχειας - έχουν τεράστια πλεονάσματα. Ακούστε, κύριοι! Θαυμάστε αποτελεσματικότητα Κυβέρνησης που έχει κοινωνική ευαισθησία! Ο ΟΑΕΔ μισό δισεκατομμύριο πλεόνασμα το 2015, για την ακρίβεια 504 εκατομμύρια, γιατί οι ανίκανοι δεν μπόρεσαν να υλοποιήσουν τα δέκα έτοιμα προγράμματα που τους αφήσαμε! Ταμείο Ευρωπαϊκής Βοήθειας για τους Απόρους για την αντιμετώπιση της ακραίας φτώχειας. Ανέγγιχτα τα 330 εκατομμύρια που πέρυσι τέτοιες μέρες φέραμε μετά από διαπραγμάτευση με την Ευρωπαϊκή Επιτροπή. Τι άλλο να πεις; Θέλει άλλα επιχειρήματα ότι οι άνθρωποι είναι… - να μην πω για τα μπάζα, γιατί θα παρεξηγηθούν τα μπάζα. Αν είναι δυνατόν! Είναι σίγουρο ότι την επόμενη περίοδο τα πράγματα θα είναι το ίδιο αναποτελεσματικά. Γιατί ο προϋπολογισμός ο αριστερός που φτιάξανε τώρα ξεκινά με δυσκολότερες συνθήκες. Έναν χρόνο μετά ξεκινάμε από μια αφετηρία πολύ χειρότερη απ' ό,τι ήταν πέρυσι. Έχουμε έναν προϋπολογισμό που ενσωματώνει 7,2 δισεκατομμύρια μέτρα, 4,2 φοροεισπρακτικά, γιατί επέλεξε η Κυβέρνηση να επιβαρύνει τους πολίτες, τις επιχειρήσεις, την κάθε οικογένεια και όλους τους παραγωγικούς τομείς με τη δημοσιονομική προσαρμογή, και 3 δισεκατομμύρια περικοπές από κοινωνικές παροχές, όχι από διαχειριστικό κόστος, όχι από τις σκοτεινές πλευρές του κράτους - αυτές ανέγγιχτες! - , αλλά από τις κοινωνικές δαπάνες. Και έρχεται και μιλάει για τον κοινωνικό προϋπολογισμό. Μα, αν είναι δυνατόν! Κυρίες και κύριοι συνάδελφοι, δυστυχώς έχουμε να κάνουμε με έναν προϋπολογισμό ο οποίος δεν θα εκτελεστεί. Είναι όπως στην τροπολογία στο νομοσχέδιο που έφερε χθες ο κ. Αποστόλου και ψηφίστηκε σήμερα, που αμέσως μετά την ψήφισή του δήλωσε: Δεν πρόκειται να εφαρμόσω αυτές τις διατάξεις! Εδώ έχει το θάρρος κάποιος Υπουργός του οικονομικού επιτελείου να πει ότι αυτός ο προϋπολογισμός δεν θα εφαρμοστεί; Δεν θα εφαρμοστεί, γιατί ήδη έχουν αλλάξει τα δεδομένα και τα στοιχεία από την ΕΛΣΤΑΤ, βάσει των οποίων έχει συνταχθεί. Κυρίες και κύριοι συνάδελφοι, δυστυχώς μετά από τρεις εκλογικές αναμετρήσεις, που στοίχησαν 200 εκατομμύρια και πάνω στον Έλληνα φορολογούμενο, κατέρρευσαν παταγωδώς και το εξαρχής ψεύτικο αφήγημα του προγράμματος της Θεσσαλονίκης και η δήθεν στρατηγική «θα αλλάξουμε πρώτα την Ευρώπη και μετά θα αλλάξουμε την Ελλάδα» και η δήθεν σκληρή διαπραγμάτευση - άλλο αυτό! - και το χοντρό ψέμα περί παράλληλου προγράμματος, του αόρατου προγράμματος, που σήμερα ο Βουλευτής του ΣΥΡΙΖΑ κ. Παπαδόπουλος μας το έφερε και μας το κούνησε και είπε ότι θα είναι έτοιμο τον Απρίλιο του 2016. Η πρώτη όμως φορά Αριστερά προκάλεσε μια μεγάλη ζημιά, κυρίως στη νεολαία. Η νεολαία είχε αρχίσει να έχει μια μικρή ελπίδα - ένα μικρό ποσοστό απ' αυτήν - λόγω της καλυτέρευσης της κατάστασης πέρυσι τέτοιον καιρό της χώρας. Όσοι ήταν πιο κοντά στα πράγματα και παρακολουθούσαν, είχαν αυτήν την ελπίδα ότι επιτέλους θα βγούμε στο ξέφωτο. Είχαν όμως και μια μεγάλη ελπίδα η πιο μεγάλη μερίδα των νέων που πίστεψαν τον ΣΥΡΙΖΑ. Ε, ο πρώτη φορά Αριστερά ΣΥΡΙΖΑ και Καμμένος κατέστρεψαν αυτήν την ελπίδα της νεολαίας. Αυτή είναι η μεγαλύτερη ζημιά για τους ανθρώπους που χρειαζόμαστε να είναι μπροστάρηδες, για να τους βάλουμε μέσα στο κοινωνικό και οικονομικό γίγνεσθαι. Κυρίες και κύριοι συνάδελφοι, όλα αυτά τα οποία έχετε βάλει στον προϋπολογισμό για να γίνουν μέσα στο '16 θα φέρουν μεγαλύτερη ανεργία, θα φέρουν μερικές δεκάδες χιλιάδες επιπλέον οικογένειες που θα βρεθούν χωρίς σπίτι, έχετε επιλέξει το 95% του προγράμματος να είναι από υπερφορολόγηση και το 5% μόνο από αποκρατικοποίηση και μεταρρυθμίσεις. Δεν υπάρχει πρόγραμμα μεταρρυθμίσεων και η Κυβέρνησή σας συνεχίζει να ερμηνεύει ως δίκαιη φορολόγηση την επιβάρυνση των χαμηλών και μεσαίων εισοδημάτων, την επιδείνωση της σχέσης έμμεσων - άμεσων φόρων και την αύξηση του κόστους ζωής που αυτή η σχέση προκαλεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγο χρόνο για να ολοκληρώσω, κύριε Πρόεδρε. Τα περί φορολόγησης ολιγαρχίας του πλούτου και πάταξη της φοροδιαφυγής αποδείχθηκαν φούμαρα. Μία διάταξη δεν έχετε φέρει, συμβολικά έστω να ψηφίσουμε εδώ, για τη φορολόγηση του μεγάλου πλούτου. Ζητούμε την παράταση του αναπτυξιακού νόμου εδώ και μέρες. Έχει καταθέσει ο κ. Κωνσταντινόπουλος επίκαιρη ερώτηση. Δεν ανταποκρίνεται ο κ. Σταθάκης για το αναπτυξιακό πακέτο. Σας λέω εγώ ότι για τον αγροτικό τομέα έχουν μειωθεί κατά 250 εκατομμύρια οι χρηματοδοτήσεις για τον αναπτυξιακό πυλώνα. Πώς θα προχωρήσει η ανάπτυξη; Χτυπάτε κάθε τι δημιουργικό. Φορολογείτε την παραγωγικότητα. Βρήκατε τον ειδικό φόρο κατανάλωσης τώρα για το κρασί. Βρήκατε την τρύπα για το ελαιόλαδο. Τι άλλο; Σκέφτεστε άραγε κάθε βράδυ, κύριε Υπουργέ, τι θα χτυπήσετε, τι θα στοχεύσετε την επαύριον; Αν είναι δυνατόν με αυτόν τον τρόπο να μπορέσει να προχωρήσει η επανεκκίνηση της οικονομίας, που είναι απαραίτητος όρος για να μπορέσουμε να βγούμε από την κρίση. Κοιτάξτε, αν δεν υπάρξει πραγματική οικονομία, πρέπει να το καταλάβουμε, δεν μπορεί να υπάρξει βιώσιμο κοινωνικό κράτος. Αν δεν υπάρξει ισχυρή ιδιωτική οικονομία να πληρώνει φόρους, δεν μπορεί να υπάρξει ούτε κοινωνικό σύστημα ούτε ασφαλιστικό ούτε συνταξιοδοτικό. Όλες οι συζητήσεις περί ασφαλιστικού με τους τεχνικούς του ασφαλιστικού που δεν εδράζονται πάνω σε ένα βέβαιο σχέδιο οικονομικής επανεκκίνησης για το αύριο είναι στον αέρα. Αυτοί οι τεχνοκράτες ασφαλιστικολόγοι δεν μπορούν να δώσουν λύση στο ασφαλιστικό και στο συνταξιοδοτικό ζήτημα της χώρας, εάν δεν συζητήσουμε πρώτα το εθνικό σχέδιο ανασυγκρότησης, την επανεκκίνηση της οικονομίας και πώς θα την πετύχουμε μέσα από την εθνική και κοινωνική συνεννόηση στην οποία εμείς επιμένουμε, όχι για επικοινωνιακούς λόγους, αλλά για την ουσία του πράγματος. Ευχαριστώ.
Κύριε Πρόεδρε, για μισό λεπτό θα ήθελα να μιλήσω, επειδή ακούστηκαν κάποιοι χαρακτηρισμοί.
Μπα; Επί προσωπικού, αν θέλετε, μπορείτε να πάρετε τον λόγο. Δεν είναι στη διαδικασία, κύριε Πρόεδρε.
Εντάξει.
Μόνο επί προσωπικού. Κύριε Πρόεδρε, δεν μπορεί, γιατί δεν υπάρχει προσωπικός χαρακτηρισμός.
Υπάρχει Κοινοβουλευτικός Εκπρόσωπος.
Είμαι εισηγητής και νομίζω ότι έχω το δικαίωμα.
Παρακαλώ, παρακαλώ.
Ο κ. Κεγκέρογλου αυτούς τους χαρακτηρισμούς… (δεν ακούστηκε).
Δεν έχετε εσείς τον λόγο.
Μην τον αφήνετε, κύριε Πρόεδρε.
Προφανώς κρίνει εξ ιδίων τα αλλότρια και είναι η ταυτοποίηση των χαρακτηρισμών. Γιατί οι ίδιοι ξέρουν τι έκαναν όλα αυτά τα χρόνια και ξέρει και η νεολαία ακόμη καλύτερα.
Η κ. Θελερίτη έχει τον λόγο, κύριε συνάδελφε. Κυρία Θελερίτη…
Κύριε Πρόεδρε, θέλω τον λόγο τώρα επί προσωπικού. Εφόσον…
Κύριε Κεγκέρογλου, μόλις κατεβήκατε από το Βήμα.
Κακώς πήρε τον λόγο!
…(δεν ακούστηκε)
Κύριε Μπγιάλα, σας παρακαλώ πολύ.
Κύριε Πρόεδρε, θέλω τον λόγο, εκτός εάν μου πείτε ότι κακώς πήρε τον λόγο. Εάν πείτε ότι κακώς πήρε τον λόγο, δεν θέλω τον λόγο. Και αυτά που είπε να σβηστούν από τα Πρακτικά.
Η κ. Θελερίτη έχει τον λόγο.
Αγαπητές συναδέλφισσες και αγαπητοί συνάδελφοι, θα ήθελα να ξεκινήσω με τη σημασία που έχει ο συγκεκριμένος προϋπολογισμός του κράτους και επειδή είναι ο πρώτος προϋπολογισμός που καταθέτει μια κυβέρνηση με κορμό την Αριστερά και επειδή έχει δύο εξαιρετικά σημαντικές και καίριες προτεραιότητες για το πλαίσιο της σημερινής συγκυρίας που βιώνει η χώρα μας και οι οποίες αποτυπώνονται στους αντίστοιχους στόχους. Δύο είναι οι βασικοί στόχοι του προϋπολογισμού.
Παρακαλώ, κύριοι συνάδελφοι.
Κατ' αρχάς η δημοσιονομική ισορροπία, προκειμένου να μην οδηγηθούμε σε εκ νέου ελλειμματικούς προϋπολογισμούς και κατά δεύτερον κοινωνική δικαιοσύνη…
Κύριε Κεγκέρογλου, χαρίστε την προσοχή σας στην ομιλήτρια, αντίστοιχη με αυτήν που έδωσε κι αυτή σε εσάς.
Αν μου επιτρέπετε να συνεχίσω. Ευχαριστώ. [[Χειροκροτήματα από την πτέρυγα του ΣΥΡΙΖΑ]] …και, κατά δεύτερον, η κοινωνική δικαιοσύνη υπέρ αδύναμων κοινωνικών ομάδων και υπέρ των τομέων της υγείας και της πρόνοιας. Παρά τα περιορισμένα δημοσιονομικά οικονομικά, ο κρατικός προϋπολογισμός έχει στο επίκεντρό του την κοινωνική δικαιοσύνη, εκτός από τη δημοσιονομική ισορροπία. Σε αυτό, εκτός από τη βούληση της Κυβέρνησης συντελεί και το γενικότερο πλαίσιο και περιβάλλον της οικονομίας, που σύμφωνα με τα στοιχεία έτσι όπως παρουσιάζονται και έχουμε υπ' όψιν μας και παρουσιάστηκαν και από τη συναδέλφισσα Παπανάτσιου, οι προβλέψεις είναι πολύ καλύτερες για την ύφεση αυτήν την περίοδο. Ποιο είναι το αποτύπωμα που αφήνει αυτός ο προϋπολογισμός; Το αποτύπωμα που διαφοροποιεί τον προϋπολογισμό της παρούσας Κυβέρνησης από του προϋπολογισμούς των προηγούμενων κυβερνήσεων είναι ακριβώς ότι δίνει έμφαση στο στοιχείο της κοινωνικής δικαιοσύνης. Ο προϋπολογισμός του '16 δεν είναι ουδέτερος. Έχει κοινωνικό πρόσημο και στοχεύει στην αναδιανομή, δικαιοσύνη και καθολικότητα.Εξασφαλίζει σημαντικό δημοσιονομικό χώρο για την άσκηση κοινωνικής πολιτικής, οι περικοπές δεν είναι οριζόντιες αλλά στοχευμένες και αυξάνεται κατά 823 εκατομμύρια το σύνολο των εξόδων του κοινωνικού μας προϋπολογισμού. Έτσι έχουμε επιπρόσθετες κοινωνικές δαπάνες για την καταπολέμηση της ανεργίας, για λοιπές παροχές ασθενείας, για προνοιακές παροχές, για ενίσχυση νοσοκομείων και για πρώτη φορά γνωρίζουμε την αύξηση των δαπανών που έχουμε στον τομέα της υγείας, στην οποία αναφέρθηκε αναλυτικά η συναδέλφισσα. Και είναι υψηλή αυτή, θα λέγαμε, η αύξηση των δαπανών, γιατί στοχεύει να καλυφθούν όλοι και όλες οι ανασφάλιστοι. Στο σημείο αυτό θα ήθελα να σημειώσω πως εκτός από τους τομείς που προανέφερα και οι οποίοι σαφώς έχουν προτεραιότητα, έχει προτεραιότητα και η τοπική αυτοδιοίκηση. Γιατί; Γιατί συμβάλλει με τη σειρά της αποφασιστικά στην αντιμετώπιση της ανθρωπιστικής κρίσης και γιατί σήμερα η κατάσταση στον χώρο της αυτοδιοίκησης είναι εξαιρετικά δύσκολη. Σήμερα η κατάσταση στην αυτοδιοίκηση είναι εξαιρετικά δύσκολη, γιατί τα τελευταία έξι χρόνια της οικονομικής κρίσης, η τοπική αυτοδιοίκηση έχει δεχθεί μειώσεις και συγκεκριμένα από τους ΚΑΠ σε ποσοστό περίπου 60%. Η ΣΑΤΑ έχει μειωθεί σε ποσοστό 85% και έχει αφαιρεθεί όλη η επενδυτική δραστηριότητα στον χώρο της αυτοδιοίκησης - χρησιμοποιείται καθαρά για λειτουργικές δαπάνες - ενώ ταυτόχρονα έχουν αυξηθεί σημαντικά οι νέες αρμοδιότητες στους δήμους. Τι προβλέπεται, λοιπόν, με τον παρόντα κρατικό προϋπολογισμό; Οι συνολικές πιστώσεις του τακτικού προϋπολογισμού για τους δήμους εκτιμώνται στο ποσό των 2.574.000 ευρώ για το 2015 και είναι αυξημένες κατά 3 εκατομμύρια. Για το 2016 ανέρχονται σε 2.583.000 και είναι αυξημένες κατά 9 εκατομμύρια ευρώ. Στα παραπάνω, λοιπόν, έσοδα, εκτός από τους ΚΑΠ που όλοι γνωρίζουν ότι είναι η βασικότερη πηγή εσόδων των ΟΤΑ, προβλέπεται επιπλέον μια ειδική επιχορήγηση ύψους 38 εκατομμυρίων ευρώ για την ενίσχυση των δήμων, προκειμένου να αντιμετωπιστούν οι δαπάνες μισθοδοσίας που έχουν προκύψει από την επαναφορά των δημοτικών αστυνομικών στους δήμους και της απασχόλησης του προσωπικού για τον καθαρισμό των σχολικών μονάδων. Επίσης, θα πρέπει να σημειώσουμε τα εξής σημεία και δεδομένα: Πρώτον, οι συνολικές πιστώσεις του τακτικού προϋπολογισμού για τις περιφέρειες εκτιμώνται στο ποσό των 315 εκατομμυρίων ευρώ για το 2015 και 652 εκατομμύρια για το 2016, αυξημένες κατά 307 εκατομμύρια και αυτό είναι λόγω της καταβολής των δαπανών της μισθοδοσίας του προσωπικού, των εργαζομένων της περιφέρειας δηλαδή, που χρηματοδοτούνται απευθείας από την περιφέρεια αντί του Υπουργείου Εσωτερικών. Τα συνολικά έσοδα της τοπικής αυτοδιοίκησης για το έτος 2015 εκτιμάται ότι θα ανέλθουν στα 6 δισεκατομμύρια 515 εκατομμύρια, μειωμένα δηλαδή κατά 912 εκατομμύρια ευρώ, έναντι των εσόδων που είχαν προβλεφθεί για τον προϋπολογισμό του 2015 και αυτό λόγω της σημαντικής υστέρησης των λοιπών εσόδων της τοπικής αυτοδιοίκησης και όλοι γνωρίζουμε τη δυσκολία που έχει η τοπική αυτοδιοίκηση να εισπράξει ανταποδοτικά τέλη αυτήν την περίοδο της κρίσης, γιατί εισπράττονται μέσω των λογαριασμών της ΔΕΗ. Σύμφωνα, λοιπόν, με τις προβλέψεις του ενοποιημένου προϋπολογισμού της τοπικής αυτοδιοίκησης για το 2016, προβλέπεται θετικό δημοσιονομικό αποτέλεσμα ύψους 315 εκατομμυρίων ευρώ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα ολοκληρώσω αμέσως. Παρακαλώ, δώστε μου τη δυνατότητα να μιλήσω για δύο λεπτά ακόμη, κύριε Πρόεδρε. Οι μειώσεις που προβλέπονται για τα πλεονάσματα στον προϋπολογισμό του 2015 και του 2016 ακολουθούν την προσαρμογή των εκτιμήσεων του μεσοπρόθεσμου προγράμματος, το οποίο προβλέπει χαμηλότερα πρωτογενή πλεονάσματα σε σχέση με το παρελθόν. Για πρώτη φορά βλέπουμε να έχει χαμηλότερα πλεονάσματα η τοπική αυτοδιοίκηση και σε σχέση με την κεντρική κυβέρνηση και αυτό είναι αποτέλεσμα της διαπραγμάτευσης που είχε η Κυβέρνηση και επωφελείται και η τοπική αυτοδιοίκηση. Στόχος, λοιπόν, είναι να εξασφαλίσουμε όσο το δυνατόν μικρότερα πλεονάσματα, έτσι ώστε να οδηγηθούμε στη μηδένισή τους, που είναι και αίτημα του συνδικαλιστικού κινήματος, των συλλογικών οργάνων της τοπικής αυτοδιοίκησης. Επίσης, σημαντικό είναι να προβλεφθεί η αντιμετώπιση της νέας γενιάς των παρακρατηθέντων, των οποίων οι περικοπές έχουν ξεκινήσει από το 2010 και συμβάλλουν στην αύξηση, θα λέγαμε, των προβλημάτων της αυτοδιοίκησης. Τέλος, υπάρχουν δέκα σημεία, θεωρώ, εξαιρετικής σημασίας για τον τομέα της διοικητικής μεταρρύθμισης, αυτοδιοίκησης και ισότητας. Τα αναφέρω επιγραμματικά: Το πρώτο είναι η αξιολόγηση για πρώτη φορά δημοσίων υπαλλήλων, ο νόμος για την επιλογή προϊσταμένων, το Εθνικό Μητρώο Επιτελικών Στελεχών με το οποίο επιχειρείται απολιτικοποίηση του κράτους …
Κυρία συνάδελφε, έχουμε πλεόνασμα ομιλίας.
Μάλιστα, κύριε Πρόεδρε, τελειώνω. Επίσης, η κινητικότητα του προσωπικού, η επικαιροποίηση του θεσμικού πλαισίου που διέπει την εποπτεία των ΟΤΑ με την κατάθεση νομοσχεδίου για αναβάθμιση της ηλεκτρονικής διακυβέρνησης και, τέλος, η κατάθεση νομοσχεδίου για την πραγματική ισότητα των φύλων, όπου υπάρχει και η κύρωση της Σύμβασης του Συμβουλίου της Ευρώπης, δηλαδή Σύμβαση Κωνσταντινούπολης. Το σημαντικότερο, όμως, είναι ότι κατορθώσαμε να συνεχίσουμε τη λειτουργία όλων των υποστηρικτικών δομών στην τοπική αυτοδιοίκηση, που είναι τα συμβουλευτικά κέντρα και η γραμμή SOS. Ευχαριστώ.
Τον λόγο έχει ο κ. Γιάννης Ανδριανός.
Ευχαριστώ, κύριε Πρόεδρε. Ελπίζω να έχω κι εγώ την ίδια ανοχή που είχε κι η συνάδελφος. Κυρίες και κύριοι συνάδελφοι, ο προϋπολογισμός που συζητάμε σήμερα είναι μια ρητή παραδοχή ότι όλα όσα έλεγε η σημερινή κυβερνητική πλειοψηφία έναν χρόνο πριν, ήταν ψέματα για εσωτερική κατανάλωση. Είναι ένα τεκμήριο πολιτικής εξαπάτησης και ανευθυνότητας. Συζητάμε έναν προϋπολογισμό κατά πολύ βαρύτερο από τον αντίστοιχο περυσινό του 2015. Βαρύτερο από κάθε άποψη. Και τα οικονομικά δεδομένα είναι κατά πολύ χειρότερα και οι προοπτικές της οικονομίας είναι αρνητικές και η πρόσθετη επιβάρυνση στους Έλληνες είναι δυσβάσταχτη και, κυρίως, η Κυβέρνηση φορτώνει με νέα βάρη τα γνωστά υποζύγια, δηλαδή τους αδύναμους, τις όποιες παραγωγικές δυνάμεις έχουν απομείνει στη χώρα, τους επαγγελματίες, την πολύπαθη μεσαία τάξη. Τα νέα μέτρα που προβλέπονται στον προϋπολογισμό του 2016, τα νέα βάρη στις πλάτες των Ελλήνων έρχονται ακριβώς εξαιτίας της αλλαγής πολιτικής, έρχονται ακριβώς εξαιτίας της αλλοπρόσαλλης - δήθεν - διαπραγμάτευσης της συγκυβέρνησης ΣΥΡΙΖΑ - ΑΝΕΛ. Κυρίες και κύριοι συνάδελφοι της Πλειοψηφίας, αυτήν τη φορά δεν πείθετε κανέναν ότι δήθεν ευθύνεται κάποιος άλλος για τα αποτελέσματα της δικής σας ανευθυνότητας. Αναλάβατε, λοιπόν, τις τύχες της χώρας, την ώρα που η οικονομία είχε επιστρέψει στην ανάπτυξη, η ανεργία είχε αρχίσει αργά αλλά σταθερά να υποχωρεί, η Ελλάδα πετύχαινε πρωτογενή πλεονάσματα που μας έδιναν βαθιές ανάσες για την ανακούφιση των πληγών που άνοιξε η κρίση. Και μόλις σε έναν χρόνο καταφέρατε όλα αυτά να τα γκρεμίσετε, γυρίσατε την Ελλάδα πίσω στην ύφεση, πίσω στα ελλείμματα, πίσω στην εκ νέου αύξηση της ανεργίας και μάλιστα, με τις προοπτικές για το 2016 να είναι χειρότερες από το 2015, τη χρονιά των κεφαλαιακών ελέγχων, της καθημερινής αγωνίας, της πλήρους διεθνούς απαξίωσης, της ανεύθυνης διακινδύνευσης των στρατηγικών επιλογών και πυλώνων της πατρίδας μας. Αποκλειστικά, εξαιτίας των δικών σας επιλογών, καταστήσατε αναγκαία τη νέα ανακεφαλαιοποίηση των τραπεζών, με κόστος που πληρώνουν οι Έλληνες με πλήρη απαξίωση της εθνικής συμμετοχής που επετεύχθη με θυσίες των Ελλήνων, με εκμηδενισμό του χαρτοφυλακίου του δημοσίου και των μικρομετόχων. Να το πούμε, λοιπόν, ξεκάθαρα, για να ανακεφαλαιοποιηθούν οι τράπεζες - που εξαιτίας σας χρειάστηκε αυτό - κόβετε σήμερα συντάξεις και αυξάνετε φόρους. Ανακοινώθηκε ότι πωλείται η Finansbank. Θέλω εδώ να υπογραμμίσω ότι αποδείχθηκε στην πράξη με τον πιο περίτρανο τρόπο η ορθότητα της επένδυσης της Εθνικής Τράπεζας στη Finansbank, που έγινε επί κυβέρνησης του Κώστα Καραμανλή και για την οποία είχαν ακουστεί από την τότε αντιπολίτευση μέχρι και κραυγές για ειδικά δικαστήρια. Δυστυχώς σήμερα ανακοινώθηκε ότι αυτή η επένδυση στην ουσία θυσιάζεται στον βωμό της ανάγκης ανακεφαλαιοποίησης που προέκυψε από δικά σας λάθη. Να, λοιπόν, ποια είναι τα αποτελέσματα της πολιτικής σας: Αυξάνετε το ΦΠΑ και βάζετε ειδικό φόρο ακόμα και σε προϊόντα εθνικής σημασίας, όπως το κρασί, αυξάνετε τον φόρο εισοδήματος, την ειδική εισφορά αλληλεγγύης, τον φόρο στα ασφάλιστρα, τα τέλη κυκλοφορίας, τη φορολόγηση στα εισοδήματα από ενοίκια. Κτυπάτε ακόμα πιο βάναυσα όσες παραγωγικές δυνάμεις έχουν απομείνει στη χώρα, θεσμοθετώντας με τον πλέον επίσημο τρόπο την εσωτερική στάση πληρωμών. Στον αγροτικό κόσμο, που καθημερινά δίνει μάχη επιβίωσης κόντρα στο υψηλό κόστος παραγωγής και τις χαμηλές τιμές παραγωγού, την καθυστέρηση στην καταβολή των ενισχύσεων και των αποζημιώσεων, τη θεσμική ανασφάλεια και τις εν γένει γραφειοκρατικές αγκυλώσεις, δίνετε το τελειωτικό χτύπημα. Γιατί είναι τελειωτικό χτύπημα μέτρα, όπως η αύξηση της προκαταβολής και των συντελεστών του φόρου εισοδήματος, η αύξηση των ασφαλιστικών εισφορών, η κατάργηση της επιστροφής του ειδικού φόρου κατανάλωσης στο πετρέλαιο. Πώς θα γίνουμε, λοιπόν, ανταγωνιστικοί όταν, για παράδειγμα, στην Αργολίδα η τιμή του πορτοκαλιού ξεκίνησε με 18 λεπτά το κιλό που, αν αφαιρέσουμε τα έξοδα κοπής, μένουν μόλις 12 με 13 λεπτά, από τα οποία πρέπει ο αγρότης, ο παραγωγός να πληρώσει ΦΠΑ 23% σε λιπάσματα και φυτοφάρμακα, καύσιμα, ασφάλιστρα, ρεύμα στις γεωτρήσεις και στους ανεμομείκτες και να ζήσει, βεβαίως, και την οικογένειά του; Ομοίως βάναυσα χτυπάτε και τους συνταξιούχους και τους αδύναμους, αυτούς που υποτίθεται πως θα προστατεύατε κατά προτεραιότητα. Μειώνετε έτσι τις συντάξεις, τις παροχές κοινωνικής ασφάλισης, τα κοινωνικά επιδόματα, μειώνετε το επίδομα θέρμανσης, μειώνετε και καταργείτε το ΕΚΑΣ. Ούτε καν τα 200 εκατομμύρια για την αντιμετώπιση της οικονομικής κρίσης δεν καταφέρατε να διαθέσετε. Οι δαπάνες φέτος θα είναι μόλις 108 εκατομμύρια και θα μειωθούν ακόμα περισσότερο το 2016, όταν η προηγούμενη κυβέρνηση με κορμό τη Νέα Δημοκρατία είχε διαθέσει το 2014 455 εκατομμύρια γι' αυτόν το σκοπό. Κυρίες και κύριοι συνάδελφοι, δεν υπάρχουν μαγικές λύσεις στην πολιτική και την οικονομία. Δεν υπάρχουν μαγικά ραβδιά. Δεν αρκεί να θες κάτι για να συνωμοτήσει το σύμπαν για να το αποκτήσεις. Το ύφος, η επιτήδευση, η μπλόφα δεν μπορούν να είναι τα βασικά σου διαπραγματευτικά εργαλεία, την ώρα που διακυβεύεται η μοίρα ενός ολόκληρου λαού. Αυτά τα αυτονόητα δυστυχώς η Κυβέρνηση δεν τα έχει ακόμα συνειδητοποιήσει. Το βλέπουμε στη διεθνή της απαξίωση, όπου καθημερινά το ένα σοβαρό διπλωματικό λάθος διαδέχεται το άλλο. Το βλέπουμε στην ολιγωρία και τα μπρος - πίσω με τον φόρο στο βοδινό κρέας που έγινε φόρος στην ιδιωτική εκπαίδευση, που με τη σειρά του έγινε φόρος στην μπίρα, για να φτάσει να γίνει φόρος στο κρασί. Το βλέπουμε στην αλαζονεία των στελεχών της Κυβέρνησης. Εμείς, κυρίες και κύριοι συνάδελφοι, δεν θα κουραστούμε να επαναλαμβάνουμε ότι η πορεία που πρέπει να πάρει η χώρα είναι δεδομένη: Σταθεροποίηση, ανασυγκρότηση, ανάπτυξη, επούλωση των πληγών της κρίσης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Με τεράστιες θυσίες των Ελλήνων, το 2014 η χώρα ήταν έτοιμη για την ανάκαμψη. Με τις δικές σας επιλογές, με τη δική σας αποκλειστική ευθύνη γυρίσαμε πίσω και δυστυχώς ακόμα και σήμερα δεν δείχνετε να έχετε καταλάβει ότι το κρίσιμο ζητούμενο σήμερα για την Ελλάδα είναι η ανάπτυξη, είναι η δημιουργία παραγωγικών θέσεων εργασίας, η δημιουργία εισοδήματος που θα επιτρέψει και την άσκηση μιας σοβαρής κοινωνικής πολιτικής. Εσείς, προσκολλημένοι στις ιδεοληψίες σας, επιλέγετε την υπερφορολόγηση και την διόγκωση του κράτους. Είναι προφανές ότι εμείς σ' αυτήν την αδιέξοδη πολιτική δεν είναι δυνατό να συναινέσουμε. Καταψηφίζουμε, λοιπόν, τον προϋπολογισμό. Επισημαίνουμε με τον πιο ηχηρό τρόπο τις συνέπειες που θα έχει στην οικονομία και την κοινωνία και θα κάνουμε ό,τι μας επιβάλλει ο θεσμικός μας ρόλος, ώστε να περιοριστεί όσο το δυνατόν περισσότερο το βαρύ αποτύπωμα της σημερινής Κυβέρνησης στις ζωές των Ελληνίδων και των Ελλήνων. Σας ευχαριστώ πολύ.
Ο κ. Λαμπρούλης έχει τον λόγο.
Ευχαριστώ, κύριε Πρόεδρε. Μέσα από την εισηγητική έκθεση του προϋπολογισμού εκφράζονται, όπως αναφέρετε, οι προσπάθειες της Κυβέρνησης για την ενίσχυση των διαρθρωτικών δράσεων που έχουν δρομολογηθεί, δηλαδή αντιλαϊκά διαρθρωτικά μέτρα, όπως και στον τομέα της υγείας - πρόνοιας, τόσο αυτών που ψηφίστηκαν και εφαρμόζονται, όσο και άλλων που σχεδιάζονται ή είναι προς υλοποίηση, για παράδειγμα τα ισοδύναμα για το περίφημο πεντάευρω. Σε συνδυασμό δε και με τις μειώσεις σε μισθούς και συντάξεις, τις ανατροπές στο ασφαλιστικό σύστημα, την άγρια φοροληστεία, την απελευθέρωση των πλειστηριασμών και άλλα, δημιουργούνται οι προϋποθέσεις περαιτέρω επιδείνωσης των όρων διαβίωσης, ιατρικής, νοσηλευτικής και φαρμακευτικής περίθαλψης του λαού. Από δω απορρέει η βαρβαρότητα και η αντιλαϊκότητα και του φετινού κρατικού προϋπολογισμού, αφού προβλέπονται νέες, πρόσθετες μειώσεις στις κρατικές και ασφαλιστικές δαπάνες για παροχές και υπηρεσίες υγείας - πρόνοιας, αλλά και στο φάρμακο, όπως και στη λειτουργία των κρατικών μονάδων υγείας σε σχέση με τις ήδη «πετσοκομμένες» δαπάνες του 2015, αλλά και συνολικότερα των τελευταίων ετών που - σημειωτέον - έχουν «κατακρεουργηθεί». Αντίστοιχα, οι συνολικές δαπάνες για την κοινωνική ασφάλιση, περίθαλψη και κοινωνική προστασία είναι μειωμένες. Να πώς εξοικονομούνται επιπλέον κρατικές δαπάνες που θα διατεθούν για την ποικιλότροπη ενίσχυση των μονοπωλίων μέσω φοροελαφρύνσεων, φοροαπαλλαγών με απευθείας χρηματοδότηση των επιχειρηματικών ομίλων, προκειμένου να συνεχιστεί απρόσκοπτα η επιχειρηματική δράση, συμπιέζοντας δηλαδή ακόμα περισσότερο το λεγόμενο «μη μισθολογικό κόστος» που αποτελεί απαραίτητο όρο ώστε να επιτευχθεί ο κυβερνητικός και ευρωενωσιακός στόχος για τη μείωση και συγκράτηση του εργατικού κόστους σε επίπεδα και όρια που να διασφαλίζουν την ενίσχυση της ανταγωνιστικότητας και την αύξηση της κερδοφορίας των ομίλων. Ακριβώς αυτή η πολιτική γραμμή της συγκυβέρνησης ΣΥΡΙΖΑ - ΑΝΕΛ, δηλαδή της στήριξης του κεφαλαίου, είναι που αντιστρατεύεται την ικανοποίηση των σύγχρονων λαϊκών αναγκών στην υγεία, αφού η επιχειρηματική δράση και η ικανοποίηση των λαϊκών αναγκών δεν συμβιβάζονται. Αυτή είναι η κυρίαρχη αιτία της αντιλαϊκής πολιτικής της συγκυβέρνησης και στα ζητήματα της υγείας - πρόνοιας και του φαρμάκου, αφού αυτό που την καθορίζει και τη διαμορφώνει είναι το κριτήριο της πλήρους συμφωνίας με την στρατηγική της Ευρωπαϊκής Ένωσης για την καπιταλιστική ανάπτυξη, με «ατμομηχανή» τους επιχειρηματικούς ομίλους, μία στρατηγική που δεν αμφισβητούν όλα τα άλλα κόμματα, ανεξάρτητα από τις όποιες επιμέρους διαφωνίες ή διαφορές διατυπώνουν. Αυτή τη στρατηγική σύμπλευση, αλλά και ταύτιση με όλες τις προηγούμενες αστικές, μνημονιακές, φιλελεύθερες κυβερνήσεις, πασχίζει να συγκαλύψει η Κυβέρνηση, προβάλλοντας ορισμένα επιμέρους ζητήματα ως απόδειξη της προσπάθειας που κάνει, αλλά και ως στοιχείο δήθεν διαφοροποίησης, προβάλλοντας, για παράδειγμα, τις ανανεώσεις του επικουρικού προσωπικού, τις ανανεώσεις των δίμηνων, τρίμηνων συμβάσεων ή την πρόσφατη προκήρυξη θέσεων ιατρικού προσωπικού για ΜΕΘ ή για ΜΕΘ νεογνών. Όμως, σε καμμία περίπτωση δεν μπορεί να συγκαλυφθούν, όπως αποτυπώνεται και στον προϋπολογισμό, ο τρόπος και τα μέσα με τα οποία υπηρετείται αυτή η στρατηγική προκειμένου να επιτευχθεί η περίφημη, η περιβόητη καπιταλιστική ανάκαμψη. Έτσι, πρώτον, στον ΕΟΠΥΥ συνεχίζεται η πολιτική της κρατικής υποχρηματοδότησης, αφού παραμένει ίδια με την περσινή, ενώ την ίδια στιγμή προβλέπεται αύξηση των εσόδων του για την υγεία κατά 2% από την αύξηση των ασφαλιστικών εισφορών στις κύριες συντάξεις και την επιβολή 4% στις επικουρικές, με αποτέλεσμα να αρπάζονται από τις τσέπες των συνταξιούχων 710,5 εκατομμύρια ευρώ για το 2016. Έτσι επιτυγχάνεται ο κυβερνητικός στόχος για συγκράτηση των δαπανών του οργανισμού και ταυτόχρονα για βελτίωση του αποτελέσματός του. Όμως, πέρα από τα ανωτέρω άμεσα οικονομικά μέτρα, υλοποιείται και μια σειρά από άλλες παρεμβάσεις που βάζουν επιπλέον όρια, πλαφόν και περικοπές σε εξετάσεις, θεραπείες και άλλα μέσω του ελέγχου συνταγογράφησης, του εξορθολογισμού των διαγνωστικών εξετάσεων, της αναβάθμισης της ηλεκτρονικής συνταγογράφησης για την παρακολούθηση των δαπανών σε πραγματικό χρόνο. Η φαρμακευτική δαπάνη του ΕΟΠΥΥ προβλέπεται μειωμένη κατά 52 εκατομμύρια ευρώ, κάτι που θα έχει ως συνέπεια οι ασθενείς να βάζουν όλο και πιο βαθιά το χέρι στην τσέπη για να αγοράζουν φάρμακα, υγειονομικό υλικό και άλλα. Πρέπει δε να λάβουμε υπ' όψιν και τον αυξανόμενο αριθμό των μη συνταγογραφούμενων φαρμάκων και της αρνητικής λίστας για τα οποία οι ασθενείς πληρώνουν εξ ολοκλήρου, αφού δεν αποζημιώνονται και για τα οποία οι ασθενείς - σημειωτέον - καλούνται να πληρώσουν ετησίως επιπλέον ένα δισεκατομμύριο ευρώ, όπως και το 1 ευρώ ανά συνταγή, δηλαδή άλλα εξήντα εκατομμύρια από την τσέπη των ασθενών. Δεύτερον, τα μειωμένα κονδύλια για τη λειτουργία των κρατικών νοσοκομείων και τις δαπάνες προσωπικού, σηματοδοτούν την εδραίωση του σημερινού απαράδεκτου και επικίνδυνου καθεστώτος των τεράστιων ελλείψεων σε προσωπικό, εξοπλισμό, φάρμακα και αναλώσιμα, οξύνοντας τα ήδη εκρηκτικά προβλήματα. Αποτέλεσμα αυτής της επικίνδυνης κατάστασης - ένα παράδειγμα θα αναφέρω - είναι ότι το 32% των καρκινοπαθών δεν έχει έγκαιρη διάγνωση και θεραπεία λόγω των πολύμηνων λιστών αναμονής στα δημόσια νοσοκομεία, ενώ το 28% των ίδιων ασθενών δεν λαμβάνει έγκαιρα τα φάρμακά του λόγω ελλείψεων στα φαρμακεία των κρατικών νοσοκομείων. Απέναντι σ' αυτήν την οριακή και οξυμμένη κατάσταση με τις κενές οργανικές θέσεις στα δημόσια νοσοκομεία, τις χιλιάδες ελλείψεις στις μονάδες του ΠΕΔΥ, οι εξαγγελίες για προσλήψεις σ' ένα βάθος χρόνου - όπως λένε η πολιτική ηγεσία του Υπουργείου Υγείας και η Κυβέρνηση, αφού το αυστηρό δημοσιονομικό πλαίσιο δεν επιτρέπει θεαματικές προόδους σε σύντομο διάστημα - δεν πρόκειται να καλύψουν ούτε καν τις συνταξιοδοτήσεις των τελευταίων ετών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου της Βουλής]] Κύριε Πρόεδρε, δώστε μου λίγο χρόνο. Τρίτον, στην εισηγητική έκθεση του κρατικού προϋπολογισμού επαναλαμβάνονται οι εξαγγελίες για την αναδιάρθρωση της πρωτοβάθμιας φροντίδας υγείας με πυρήνα τον οικογενειακό γιατρό, τις υγειονομικές μονάδες της γειτονιάς και άλλα πολλά. Αλλάζει στην ουσία τι; Αλλάζει τον τρόπο με τον οποίο θα γίνεται η αγορά υπηρεσιών υγείας μέσω του οικογενειακού γιατρού, ο οποίος πρακτικά θα εξασφαλίσει ότι αυτά που θα χρεώνει ο ασφαλισμένος στο ασφαλιστικό ταμείο δεν θα υπερβαίνουν το όριο των «πετσοκομμένων» προϋπολογισμών.Να πώς προωθείται ο στόχος για παραπέρα μείωση των κρατικών δαπανών στην υγεία στη βάση του κόστους - οφέλους. Παράλληλα η χρηματοδότηση της πρωτοβάθμιας φροντίδας υγείας με χρήση κονδυλίων του ΕΣΠΑ αλλά και το ότι οι μονάδες του ΠΕΔΥ θα συμβληθούν με τον ΕΟΠΥΥ σημαίνει ότι η όποια ανάπτυξη των μονάδων πρωτοβάθμιας φροντίδας υγείας θα γίνει με το ελάχιστο δυνατό κρατικό κόστος και η βιωσιμότητά τους θα εξαρτάται σχεδόν αποκλειστικά από τα έσοδα που θα έχουν από τις πωλήσεις των υπηρεσιών τους στον πελάτη ΕΟΠΥΥ και από τη χρηματοδότηση των ληξιπρόθεσμων προγραμμάτων του ΕΣΠΑ. Με βάση τα ανωτέρω, ο τομέας πρόληψης που απευθύνεται πριν από όλα στους υγιείς θα συνεχίσει να αποτελεί ατομική ευθύνη, ατομική υπόθεση με σοβαρές επιπτώσεις για τον λαό. Ενδεικτικό σε αυτήν την κατεύθυνση είναι ότι μόνο το 30% από τις νέες γυναίκες έχουν εμβολιαστεί κατά του καρκίνου του τραχήλου της μήτρας, ενώ το 40% των νέων ασθενών από αυτήν τη νόσο χάνουν τη ζωή τους ουσιαστικά λόγω ανυπαρξίας δημόσιων και δωρεάν υπηρεσιών πρόληψης. Αυτό που επιβεβαιώνεται από τα ανωτέρω - και άλλα πολλά θα μπορούσαμε να πούμε - είναι η ολοένα και βαθύτερη εμπορευματοποίηση των υπηρεσιών υγείας. Καταγράφεται η τάση σταδιακής αλλαγής της αναλογίας ανάμεσα στις κρατικές δαπάνες για υπηρεσίες υγείας πρόνοιας και φάρμακο και σε αυτά που πληρώνουν τα λαϊκά στρώματα σε βάρος των τελευταίων. Εδραιώνεται ουσιαστικά μια κατάσταση όπου περιορίζεται δραστικά το μέρος των δωρεάν κρατικών παροχών καθώς και των παροχών των ασφαλιστικών ταμείων, λόγω της υποχρηματοδότησής τους από το κράτος και το κεφάλαιο, και αυξάνεται το μέρος των υπηρεσιών που θα παρέχονται ανταποδοτικά ανάλογα με την οικονομική δυνατότητα των εργαζομένων. Έτσι, πίσω από τα πανηγύρια της Κυβέρνησης για το θετικό ταμειακό αποτέλεσμα στα νοσοκομεία και στον ΕΟΠΥΥ, που - σημειωτέον - προέρχεται από την αφαίμαξη του λαϊκού εισοδήματος με τις άμεσες και έμμεσες πληρωμές των εργαζομένων και των συνταξιούχων, κρύβεται η προσπάθεια στην κυριολεξία αντιστροφής της πραγματικότητας, θέλοντας να καμουφλάρει τη βάρβαρη πολιτική της των άγριων περικοπών στις δαπάνες υγείας που έρχονται σωρευτικά στο άγριο πετσόκομμα των προηγούμενων ετών. Να πώς επιβεβαιώνεται μέσα από τον κρατικό προϋπολογισμό ο σκληρός, επώδυνος και ταξικός χαρακτήρας της κυβερνητικής πολιτικής, που στο όνομα της ανταγωνιστικότητας και της κερδοφορίας των μονοπωλιακών ομίλων της καπιταλιστικής ανάπτυξης θυσιάζει την ικανοποίηση των λαϊκών αναγκών και στα ζητήματα της υγείας - πρόνοιας και στο φάρμακο, αφού όχι μόνο συνεχίζει, αλλά κλιμακώνει την αντιλαϊκή πολιτική των προηγούμενων χρόνων. Όμως, επιβεβαιώνεται και κάτι άλλο ότι πλέον δεν υπάρχει εναλλακτική φιλολαϊκή πρόταση εντός του πλαισίου του καπιταλιστικού συστήματος, εντός της πολιτικής και της συμμετοχής της Ελλάδας στην Ευρωπαϊκή Ένωση και τις άλλες ιμπεριαλιστικές συμμαχίες. Ο λαός μας δεν έχει λόγο να δείξει καμμία συναίνεση, καμμία ανοχή, παρά να δυναμώσει τη δική του συμμαχία, των εργαζομένων, των ανέργων, των αυτοαπασχολούμενων, της φτωχής αγροτιάς, να αντιπαρατάξει την οργάνωση της πάλης για τους δικούς του στόχους ενάντια στην κυβερνητική αντιλαϊκή επίθεση, σε ρήξη με τα μονοπώλια και την εξουσία τους, έτσι ώστε να καρπώνεται τον πλούτο που ο ίδιος παράγει, ικανοποιώντας συγχρόνως τις συνεχώς διευρυνόμενες ανάγκες του ανάμεσα σε αυτές και για δωρεάν καθολικές υπηρεσίες υγείες πρόνοιας και φάρμακο, αξιοποιώντας σε αυτήν την κατεύθυνση το σύνολο των επιτευγμάτων της επιστήμης και της τεχνολογίας. Γι' αυτούς τους λόγους καταψηφίζουμε τον προϋπολογισμό. Ευχαριστώ, κύριε Πρόεδρε, για την ανοχή σας.
Κύριε Αθανασίου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, καλούμεθα σήμερα να ψηφίσουμε τον προϋπολογισμό του επόμενου έτους. Πρόκειται για τον πρώτο προϋπολογισμό της Συγκυβέρνησης ΣΥΡΙΖΑ - ΑΝΕΛ. Το λέω από την αρχή, για να είναι ξεκάθαρο: Καταψηφίζουμε και εγώ και η Νέα Δημοκρατία τον προϋπολογισμό της Κυβέρνησης και τον καταψηφίζουμε για τρεις λόγους: Πρώτον, καταψηφίζουμε τον προϋπολογισμό, γιατί σε δέκα μήνες οι κύριοι και οι κυρίες της Κυβέρνησης αποδείξατε ότι όσα λέτε και υπόσχεστε δεν έχουν καμμιά απολύτως σημασία, καθώς οι ίδιοι δεν δεσμεύεστε από αυτά. Δεύτερον, καταψηφίζουμε τον προϋπολογισμό, γιατί η εκτέλεση του τρέχοντος προϋπολογισμού ήταν πολύ κακή και τίποτα δεν εγγυάται ότι του χρόνου οι επιδόσεις σας θα είναι καλύτερες. Τρίτον, καταψηφίζουμε τον προϋπολογισμό, γιατί οι πολιτικές σας είναι αντίθετες στις αρχές μας και, το κυριότερο, είναι το αντίθετο απ' ό,τι χρειάζεται ο τόπος. Κυρίες και κύριοι συνάδελφοι, ο ΣΥΡΙΖΑ και οι ΑΝΕΛ είναι οι πολιτικές δυνάμεις που θα καταργούσαν τα μνημόνια με ένα νόμο και ένα άρθρο, αυτοί που ούτε νεκροί δεν θα συνεργαζόντουσαν με όσους τα ψηφίζουν και αυτοί που κατηγορούσαν όσους τα εφήρμοσαν ως γερμανοτσολιάδες, προδότες και γκαουλάιτερ. Θυμηθείτε τις εκφράσεις τις οποίες κατά κόρον έλεγαν. Και, όμως, η Κυβέρνηση τους είναι αυτή που έφερε το χειρότερο μνημόνιο από όλα. Ο ΣΥΡΙΖΑ και οι ΑΝΕΛ είναι οι πολιτικές δυνάμεις που τάχα είναι κάθε λέξη του Συντάγματος, που σε κάθε πράξη νομοθετικού περιεχομένου ή κατεπείγον νομοσχέδιο που έφερνε η προηγούμενη κυβέρνηση έκαναν λόγο για συνταγματική εκτροπή. Σήμερα, είναι αυτοί που νομοθετούν σχεδόν αποκλειστικά με πράξεις νομοθετικού περιεχομένου και με τη διαδικασία του κατεπείγοντος. Με πράξεις νομοθετικού περιεχομένου ιδιωτικοποιούν και κάνουν αυτό που λίγους μήνες πριν αποκαλούσαν «ξεπούλημα των ασημικών». Ο ΣΥΡΙΖΑ και οι ΑΝΕΛ είναι οι πολιτικές δυνάμεις που υπόσχονταν σεισάχθεια και εκλέχθηκαν με το σύνθημα «κανένα σπίτι στα χέρια τραπεζίτη». Σήμερα είναι αυτοί που τους εγκαταλείπουν οι Βουλευτές τους απαυδισμένοι από τα ψέματά τους και αυτοί που πανηγυρίζουν, γιατί, σύμφωνα με τα όσα οι ίδιοι λένε, επέτυχαν το 40% όσων έχουν κόκκινα δάνεια να θεωρηθούν είτε πλούσιοι είτε μπαταχτσήδες είτε και τα δυο μαζί και γι' αυτό πλέον δεν τους παρέχεται καμμιά προστασία. Ο ΣΥΡΙΖΑ και οι ΑΝΕΛ είναι αυτοί που έλεγαν ότι ο ΕΝΦΙΑ είναι ένας άδικος και παράλογος φόρος και καλούσαν τον λαό να μην τον πληρώσει. Λοιδορούσαν εμάς που υποσχόμασταν ότι θα τον μειώσουμε. Η Κυβέρνησή τους είναι αυτή που όχι μόνο δεν τον κατήργησε, αλλά ούτε καν επιχείρησε να τον μειώσει. Αντίθετα τον διατηρεί επ' αόριστον. Θα μπορούσα να πω και άλλα πολλά, αλλά θεωρώ ότι ήδη αποδείχτηκε το πρώτο επιχείρημά μου. Κυρίες και κύριοι της Κυβέρνησης, ό,τι λέτε και ό,τι υπόσχεστε είναι λόγια γραμμένα στην άμμο. Οι ίδιοι τη μια μέρα τα λέτε και την άλλη πράττετε τα αντίθετα. Δεν θα ψηφίσουμε, λοιπόν, έναν προϋπολογισμό που θα είναι ακόμα μια προσθήκη στη συλλογή των ψεμάτων σας. Για να δούμε, όμως, τι καταφέρατε φέτος, αφού τον προϋπολογισμό της χρονιάς που τελειώνει ουσιαστικά εσείς τον εφαρμόσατε. Η ελληνική οικονομία, ενώ είχαμε ρεκόρ αφίξεων τουριστών και όλες οι προβλέψεις έκαναν λόγο για αύξηση του ΑΕΠ κατά δυόμισι με τρεις μονάδες, ήδη από το τρίτο τρίμηνο επέστρεψε στην ύφεση. Ο δείκτης οικονομικού κλίματος επιδεινώθηκε. Τα ανέπτυξε πάρα πολύ καλά ο εισηγητής μας, ο κ. Σταϊκούρας, και δεν χρειάζεται να επαναλάβω λεπτομέρειες. Θα πω μόνο ότι η οικονομία μας επέστρεψε σε πρωτογενή ελλείματα μετά από δύο έτη πρωτογενών πλεονασμάτων. Μας παρουσιάζετε εδώ ένα δήθεν πλεόνασμα συνέπεια του παγώματος των πληρωμών προς τον ιδιωτικό τομέα, καθώς τα ληξιπρόθεσμα χρέη προς τους ιδιώτες αυξήθηκαν. Και αυξήθηκαν μάλιστα κατακόρυφα. Θυμίζω ότι επί της θητείας μας τα χρέη προς τους ιδιώτες μειώθηκαν και έτσι μπήκε χρήμα στην αγορά. Την ίδια στιγμή τα έσοδα καταρρέουν για δύο λόγους: Πρώτον, λόγω της αλλοπρόσαλλης πολιτικής σας και των επιπτώσεων των capital controls στην πραγματική οικονομία. Δεύτερον, γιατί έχει καταστεί ανέκδοτο η δήθεν αδυσώπητη πολιτική σας κατά των φοροφυγάδων, κατά των λαθρεμπόρων, κατά των εμπλεκόμενων σε διάφορες λίστες. Κοντά έναν χρόνο είστε Κυβέρνηση και το αποτέλεσμα είναι μηδενικό. Βέβαια, ο Υπουργός των Οικονομικών πανηγυρίζει, γιατί τάχα τα capital controls δεν είχαν τις χειρότερες δυνατές συνέπειες και απορεί γιατί δεν του λέμε ένα μπράβο. Θυμίζω ότι τα capital controls δεν τα έφερε ούτε το κύμα ούτε η συγκυρία ούτε η μοίρα μας και το ριζικό μας. Τα έφερε η Κυβέρνησή σας. Τα έφερε ο προκάτοχός σας, κύριε Τσακαλώτο, ο κύριος - κατά δήλωσή του - «αγάπη μου, έκλεισα τις τράπεζες», αυτός ο κύριος που ακόμα και σήμερα τον υπερασπίζεστε για το έργο του. Σήμερα, επίσης, πανηγυρίζετε και για τη δήθεν επιτυχημένη ανακεφαλαιοποίηση των τραπεζών, αυτή που τον Ιανουάριο ήταν παντελώς αχρείαστη, αυτή που χρηματοδοτήθηκε με νέα δανεικά, αυτή που εξαφάνισε την επένδυση του ελληνικού λαού στις ελληνικές τράπεζες και τις παρέδωσε στα ξένα συμφέροντα. Κοντολογίς αυτό το δεκάμηνο μπορεί η οικονομία να κατέρρευσε σε όλους τους δείκτες, αλλά χορτάσατε από τις επιτυχίες σας. Τα πεπραγμένα σας αποδεικνύουν, λοιπόν, ότι στην οικονομία ως τώρα αποτύχατε παταγωδώς. Ας υποθέσουμε, όμως, ότι τα κάνετε όλα καλά και ότι δεν είστε παντελώς αναξιόπιστοι. Τότε θα πρέπει να εξετάσουμε τι σκοπεύετε να κάνετε το 2016, μήπως τουλάχιστον οι πολιτικές σας είναι ορθές. Η μελέτη των προβλέψεων του προϋπολογισμού αλλά και η ως τώρα φιλοσοφία της Κυβέρνησής σας το ακριβώς αντίθετο αποδεικνύουν. [[Στο σημείο αυτό κτυπάει προειδοποιητικά το κουδούνι λήξης της ομιλίας του κυρίου Βουλευτή]] Η ιδεολογία σας είναι ο κρατισμός. Εχθρεύεστε τον ιδιωτικό τομέα. Κύριε Πρόεδρε, το κουδούνι, αν θέλετε. Σε μισό λεπτό τελειώνω. Οι άλλοι συνάδελφοι μίλησαν οκτώμισι λεπτά. Εγώ δεν θα ξεπεράσω τα επτά.
Είστε συνηθισμένος.
Θεωρείτε την επιτυχία όπως και την αριστεία ρετσινιά, παρ' ότι αυτή η επιτυχία είναι η μόνη που μπορεί να φρενάρει την ανεργία και τη φυγή της νεολαίας μας στο εξωτερικό. Την ώρα που οι βασικές σας έγνοιες ήταν η ΕΡΤ, η επαναπρόσληψη των καθαριστριών, η επαναπρόσληψη ακόμα και των επίορκων δημοσίων υπαλλήλων, η τοποθέτηση υμετέρων στις ΔΕΚΟ και άλλα μέτρα που επιβάρυναν τον δημόσιο τομέα και τους φορολογούμενους, δεν νομοθετήσατε ούτε μισό μέτρο για τους ελεύθερους επαγγελματίες, τις μικρομεσαίες αλλά και τις μεγάλες επιχειρήσεις, τους επιτηδευματίες και τους νοικοκύρηδες που δεν πήραν ποτέ διακοποδάνεια. Γι' όλους αυτούς το μόνο που έχετε είναι χαράτσια στο μενού σας. Αυτά αποδεικνύονται από τις προβλέψεις του νέου προϋπολογισμού. Αυξημένοι άμεσοι φόροι, προβλέψεις για αυξημένα φορολογικά έσοδα, παρ' ότι η οικονομία βρίσκεται σε ύφεση, και αυξημένο ΦΠΑ. Κι όλα αυτά ενώ δεν μπορέσατε ούτε τους φετινούς φόρους να μαζέψετε, αφού οι ληξιπρόθεσμες οφειλές προς το δημόσιο αυξήθηκαν δραματικά.
Ολοκληρώστε, παρακαλώ.
Τελειώνω, κύριε Πρόεδρε. Καμμιά αξιόπιστη πρόβλεψη για περιστολή της σπατάλης δεν υπάρχει στον προϋπολογισμό σας. Καμμιά πρόθεση για μεταρρυθμίσεις δεν υπάρχει στην πολιτική σας. Δυστυχώς αυτοί που θα φέρουν το μεγαλύτερο επιπρόσθετο βάρος στην εκτέλεση του προϋπολογισμού θα είναι οι πιο ευαίσθητες κοινωνικές ομάδες: οι χαμηλοσυνταξιούχοι και οι αγρότες μας. Είναι, λοιπόν, πασίδηλο πως ο προϋπολογισμός του 2016 είναι ένας προϋπολογισμός προς την απολύτως λάθος κατεύθυνση και γι' αυτό δεν θα είναι δυνατόν ποτέ να τον ψηφίσουμε. Κυρίες και κύριοι της Κυβέρνησης, ο μύθος της αριστερής σας κοινωνικής ευαισθησίας καταρρέει σαν χάρτινος πύργος. Δεν πέρασε ούτε ένας χρόνος από τότε που αναλάβατε τη διακυβέρνηση της χώρας και το μόνο πολιτικό επιχείρημα που σας έχει απομείνει είναι ότι κάποτε είχατε..
Κύριε Αθανασίου, το «να τελειώνουμε» είναι μεταφορική έννοια;
…για δεκαεπτά ολόκληρες ώρες. Σας ευχαριστώ.
Τον λόγο έχει ο κ. Γεώργιος Λαζαρίδης.
Σας ευχαριστώ, κύριε Πρόεδρε. Από τη στιγμή που ξεκίνησε η συζήτηση για τον προϋπολογισμό, η Αντιπολίτευση κουνά προκλητικά το δάχτυλο και εγκαλεί την Κυβέρνηση για καθυστερήσεις ή για τα προβλήματα στην κοινωνία και την οικονομία. Τα προβλήματα όμως αυτά ποιος τα δημιούργησε; Είναι προφανές ότι τα δημιούργησαν αυτοί που κουνούν το δάχτυλο. Φαίνεται πως νομίζουν ότι θα κρυφτούν πίσω από το προτεταμένο δάχτυλο. Δυστυχώς, όμως, γι' αυτούς κανείς ποτέ δεν κρύφτηκε πίσω από το δάχτυλο. Από το 2010 ως τον Δεκέμβριο του 2014 έχουν ξεθεμελιώσει κοινωνία και οικονομία. Δεν άφησαν τίποτα όρθιο. Επέλεξαν τον δρόμο της σκληρής δημοσιονομικής προσαρμογής, η οποία σημαίνει ακραία λιτότητα. Οι δανειστές και οι φίλοι τους παραδέχθηκαν ότι έκαναν λάθος. Αυτοί όμως, Νέα Δημοκρατία, ΠΑΣΟΚ και ΔΗΜΑΡ, επέμεναν και μάλιστα διευκόλυναν τους δανειστές και τους απάλλαξαν των ευθυνών τους, λέγοντας ότι δεν υπάρχει άλλη λύση. Γιατί άραγε; Παρέλαβε το ΠΑΣΟΚ το δημόσιο χρέος στο 120% του ΑΕΠ και το έφτασε η συγκυβέρνηση Νέα Δημοκρατία - ΠΑΣΟΚ στο 185%. Αυτό μπορεί κανείς να το θεωρήσει επιτυχία; Εξήγησε κανείς στον ελληνικό λαό ότι το μεν δημόσιο χρέος ήταν υψηλό αλλά το ιδιωτικό ήταν το μικρότερο μεταξύ των μελών της Ευρωζώνης; Όχι. Ξέρετε γιατί, κύριοι συνάδελφοι; Γιατί θέλησαν να μεταφέρουν τις δικές τους ευθύνες στους πολίτες και να τους καταστήσουν συνένοχους για την κατάσταση του δημόσιου χρέους και γενικά της οικονομίας. Με την πολιτική που ακολούθησαν της ακραίας φορολογίας κατάφεραν να πλήξουν όλους τους τομείς της οικονομίας. Τσάκισαν τον τομέα των κατασκευών με τέτοια μανία που κανείς δεν μπορεί να την εξηγήσει. Οι κατασκευές που συντηρούσαν πάνω από διακόσια επαγγέλματα βούλιαξαν και μαζί χιλιάδες επαγγελματίες προστέθηκαν στις στρατιές των ανέργων. Τα ακίνητα, η ατμομηχανή της οικονομίας και το μαξιλάρι ασφαλείας του Έλληνα, με την υπερφορολόγηση που επιβάλατε τα μετατρέψατε σε βραχνά. Ρίξατε τις αξίες, με συνέπειες πολύπλευρες και τραγικές για τις τράπεζες, τις επιχειρήσεις, τους πολίτες κ.λπ.. Δεν περιοριστήκατε όμως εδώ. Χτυπήσατε το εμπόριο, κατηγορήσατε τους εμπόρους ως αντιπαραγωγικό κλάδο, μια τάξη, μια κοινωνική ομάδα που παραδοσιακά στήριζε τη Νέα Δημοκρατία. Πλήξατε αυτούς που σας στήριξαν, τους κλείσατε τα μαγαζιά και αντικρίζουμε τώρα έρημους δρόμους, σκοτεινούς, που κάποτε ήταν ζωντανοί, να έχουν μετατραπεί σε φαντάσματα με κλειστά μαγαζιά, κατεβασμένα ρολά και αμέτρητα «Ενοικιάζεται» και «Πωλείται». Φαίνεται ότι άκουσαν τις προτροπές των στελεχών σας που με κυνισμό έλεγαν «όποιος δεν μπορεί να ανταποκριθεί στα έξοδα, να πουλήσει τα σπίτια του ή τα μαγαζιά του». Μετατρέψατε τους αστυνομικούς από φίλους και προστάτες του πολίτη σε διώκτες του. Σταματούσατε τους πολίτες στον δρόμο, τους ελέγχατε και για μια ξεχασμένη κλήση μεταφέρατε πολίτες σιδηροδέσμιους στα τμήματα και στο αυτόφωρο. Είχε πλέον την αίσθηση ο πολίτης πως κυκλοφορεί σε κατεχόμενη χώρα. Παραλάβατε την ανεργία στο 11,5% το 2010 και την παραδώσατε το Δεκέμβριο του 2014 στο 27%. Μάλιστα, στη νέα γενιά φτάνει ίσως και ξεπερνά το 50%, με αποτέλεσμα χιλιάδες Ελλήνων επιστημόνων να αναζητούν την τύχη τους στο εξωτερικό. Οι καταθέσεις των Ελλήνων, όταν αναλάβατε, έφταναν τα 290 δισεκατομμύρια και τις κατεβάσατε στα 140. Τόσες ήταν τον Δεκέμβριο του 2014. Καταφέρατε να κλείσετε τρεις τράπεζες που είχαν ταυτιστεί με την πατρίδα μας, με την Ελλάδα. Κλείσατε τράπεζες που είχαν να κάνουν με την παραγωγικότητα, την επιχειρηματικότητα και την αποταμίευση. Όλα τα παραπάνω είναι χαρακτηριστικά του Έλληνα. Κλείσατε την Αγροτική Τράπεζα, που ήταν μοχλός ανάπτυξης της γεωργίας και στήριγμα για τον γεωργό. Κλείσατε την Εμπορική Τράπεζα, μια τράπεζα που οι Έλληνες επιχειρηματίες είχαν ταυτίσει με το εμπόριο και γενικά το επιχειρείν. Κλείσατε το Ταχυδρομικό Ταμιευτήριο, μια τράπεζα ταυτισμένη με την αποταμίευση. Κλείσατε διακόσιες πενήντα χιλιάδες επιχειρήσεις. Έχετε καταφέρει τέτοια καταστροφή στη χώρα σε τέτοιο σημείο που οι ξένοι την παρομοίασαν με χώρα που μόλις βγήκε από τον πόλεμο. Φτωχοποιήσατε τα 2/3 των Ελλήνων και τσακίσατε τη μεσαία τάξη, που παραδοσιακά έκανε τις επενδύσεις στην πατρίδα μας. Αυτή η τάξη τώρα καλείται να κάνει επενδύσεις και εμείς θα την πείσουμε ότι δεν είμαστε το ίδιο με εσάς δημιουργώντας τις συνθήκες που βοηθούν το επιχειρείν. Παραδώσατε το εμπόριο σε ξένα χέρια, σε ξένες επιχειρήσεις, οι οποίες μεταφέρουν τον μόχθο των Ελλήνων στο εξωτερικό. Στην πατρίδα μου τη Θεσσαλονίκη, αν περπατήσει κάποιος στη βιομηχανική περιοχή της Σίνδου ή στο Λαγκαδά ή στα Κουφάλια, στη Χαλκηδώνα, Περαία, Θέρμη, Πανόραμα, Πυλαία κ.λπ., θα δει χορταριασμένες αυλές εργοστασίων και βιοτεχνιών, έρημους δρόμους, κλειστά μαγαζιά και ανθρώπους με σκοτεινό βλέμμα και απόγνωση. [[Στο σημείο αυτό κτυπάει προειδοποιητικά το κουδούνι λήξης της ομιλίας του κυρίου Βουλευτή]] Μισό λεπτό, κύριε Πρόεδρε, τελειώνω. Εμείς προσπαθούμε και θα καταφέρουμε να επαναφέρουμε την ελπίδα στους Έλληνες. Καθίσταται επομένως επιτακτική μετά από όλα αυτά η διαμόρφωση ενός προγράμματος δράσης για την ανάπτυξη και τις διαρθρωτικές αλλαγές που χρειάζεται η οικονομία, σε συνδυασμό πάντα με την αποκατάσταση των κοινωνικών προβλημάτων. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Προτεραιότητα του νέου προγράμματος είναι τα διαρθρωτικά μέτρα τα οποία αποσκοπούν στη διόρθωση του φορολογικού και του ασφαλιστικού συστήματος. Στο νέο πρόγραμμα υπάρχουν συγκεκριμένες πολιτικές αναπτυξιακού χαρακτήρα, μέτρα και πολιτικές για τους μακροχρόνια άνεργους και για την καταπολέμηση της αδήλωτης εργασίας. Υπάρχει ενίσχυση της κρατικής πρόνοιας με οικονομική ενίσχυση για την αντιμετώπιση των συνεπειών της ανθρωπιστικής κρίσης. Επειδή, λοιπόν, μέσα από αυτόν τον προϋπολογισμό η Κυβέρνηση καταφέρνει να εξασφαλίσει και την κοινωνική προστασία, αλλά και την οικονομική δραστηριότητα στην ανάπτυξη, στηρίζουμε τον προϋπολογισμό. Ευχαριστώ πολύ.
Ευχαριστούμε τον κ. Λαζαρίδη. Τον λόγο έχει ο κ. Γρέγος από τη Χρυσή Αυγή.
Ευχαριστώ, κύριε Πρόεδρε. Ακούμε πολλές φορές Βουλευτές να λένε τη χαρακτηριστική έκφραση «συνταγματικό και αντισυνταγματικό τόξο», θεωρώντας στο αντισυνταγματικό τόξο προφανώς τη Χρυσή Αυγή. Αυτό είναι και βλακώδες και προσβλητικό. Είναι βλακώδες, κυρίως, γιατί θέτοντας τη Χρυσή Αυγή στο λεγόμενο «αντισυνταγματικό τόξο» ακυρώνουν την ίδια την ύπαρξη της Βουλής, ακυρώνουν τη λαϊκή βούληση, τον κοινοβουλευτικό έλεγχο και όλα τα υπόλοιπα. Φυσικά είναι προσβλητικό γιατί προσβάλλουν και τους εκατοντάδες χιλιάδες ψηφοφόρους της Χρυσής Αυγής. Όσον αφορά τον προϋπολογισμό, τα στοιχεία που παρέθεσε η Κυβέρνηση και αφορούν τον προϋπολογισμό είναι ψεύτικα, κάλπικα και αντίστοιχα με τα ψέματα που ακούμε καθημερινά διά στόματος Πρωθυπουργού και Υπουργών. Για το 2016 προβλέπεται αύξηση της ανεργίας τουλάχιστον στο 34,5%, κλείσιμο τουλάχιστον δέκα χιλιάδων μικρών και μεσαίων επιχειρήσεων, εφαρμόζοντας την αύξηση των εργοδοτικών εισφορών. Αυτό σας το λένε και σας το επισημαίνουν και οι Ευρωπαίοι. Προβλέπεται αύξηση φορολογίας σε όλα τα είδη και τις υπηρεσίες, μειώσεις σε κύριες συντάξεις, διάλυση της υγείας, της παιδείας, της εθνικής άμυνας, άνθιση του λαθρεμπορίου και του παραεμπορίου και αύξηση της εγκληματικότητας ως συνεπακόλουθο όλων αυτών. Οι τακτικές και οι προϋπολογισμοί που εφαρμόστηκαν τα προηγούμενα χρόνια και τώρα καταδεικνύουν και στον πιο αφελή ότι Νέα Δημοκρατία, ΠΑΣΟΚ και ΣΥΡΙΖΑ είναι ουσιαστικά το ίδιο πράγμα. Ο μανδύας αλλάζει. Έχουμε ανεπίλυτα προβλήματα και διογκούμενα σε θέματα παιδείας, υγείας, εθνικής άμυνας, εξωτερικής πολιτικής, προβλήματα που δεν αγγίζουν τους Βουλευτές, αλλά τον λαό και μόνο αυτόν. Έχουμε προβλήματα που οδηγούν σε αυτοκτονίες συμπολιτών μας καθημερινά. Ακόμα κι ένας να έχει αυτοκτονήσει λόγω οικονομικών δυσχερειών είναι έγκλημα που έχει ηθικό αυτουργό. Όχι μόνο δεν έδωσε λόγο στη δικαιοσύνη κανείς, αλλά ελάχιστοι είχαν την ευθιξία να παραιτηθούν. Σκάνδαλα, διαφθορά, κομματικό κράτος, υποχώρηση στα εθνικά θέματα, αντιλαϊκά μέτρα χρεώνονται σε αυτή την Κυβέρνηση. Τι έγινε με τις λίστες; Τι έγινε με τα θαλασσοδάνεια; Υπόλογοι δεν είναι μόνο ο Πρωθυπουργός και οι Υπουργοί, αλλά και όσοι Βουλευτές στηρίζουν τέτοιες Κυβερνήσεις. Κι αυτό να το ακούσει ο ελληνικός λαός και να ζητήσει ευθύνες πρώτα από τους Βουλευτές των Ανεξαρτήτων Ελλήνων και ενδεχομένως αύριο και από τον Πρόεδρο της Ένωσης Κεντρώων. Την ώρα που το «τουρκικό χαλιφάτο», συνεργάτης του ισλαμικού χαλιφάτου, αλωνίζει στο Αιγαίο με δεκάδες παραβιάσεις, γίνονται περικοπές στην άμυνα της χώρας. Αντί ο Πρωθυπουργός να ενημερώσει τους Ευρωπαίους ότι η Τουρκία ήταν, είναι και θα είναι εχθρός της Ελλάδας και της Ευρώπης, συμφωνεί με Μέρκελ και Γιούνκερ στις παράλογες και απαράδεκτες απαιτήσεις της Τουρκίας για τεράστια κονδύλια - και το χειρότερο από όλα - για ξεπάγωμα των ενταξιακών διαδικασιών στην Ευρωπαϊκή Ένωση. Να ρωτήσουμε ξανά: Τι έγινε με τον ορισμό της ΑΟΖ; Φυσικά, τίποτα. Αντί να εφαρμοστεί οικονομικό εμπάργκο στην Τουρκία, κάτι που θα βοηθούσε τους Έλληνες αγρότες και τον τουρισμό, οι οποίοι είναι πυλώνες της οικονομίας, πράττουν τα εντελώς αντίθετα. Πηγαίνοντας κάποιος σε ένα σούπερ μάρκετ να ψωνίσει, θα δει ότι υπάρχουν ελιές Τουρκίας, λεμόνια από τη Χιλή και οτιδήποτε άλλο. Όσον αφορά τα προϊόντα από την Τουρκία, καλό θα ήταν και οι απλοί πολίτες όταν πηγαίνουν να ψωνίσουν σε ένα σούπερ μάρκετ ή σε κάποια μαγαζιά που πουλούν είδη ένδυσης και βλέπουν ότι αυτά τα προϊόντα προέρχονται από αυτή τη χώρα, την Τουρκία, να αφήνουν το προϊόν και μάλιστα να λένε στον ιδιοκτήτη «ξέρετε, εγώ δεν ψωνίζω αυτό το προϊόν, διότι προέρχεται από την Τουρκία». Αυτό είναι κάτι που μπορεί να κάνει και ο απλός πολίτης. Μειώνονται οι μισθοί και οι συντάξεις, αυξάνονται τα τέλη στους δήμους, η ύφεση καλπάζει και ο λαός βρίσκεται στα πρόθυρα νευρικής κρίσης. Αντί να κλείσετε το ρεύμα στα κόμματα που χρωστάνε και στα κανάλια της διαπλοκής, το κάνετε σε απλούς πολίτες. Διαλύετε την πρωτογενή παραγωγή και τη μικρομεσαία τάξη. Σας είπα και πριν ότι η αύξηση των εργοδοτικών εισφορών θα οδηγήσει σε μαζικές απολύσεις και κλείσιμο μικρών και μεσαίων επιχειρήσεων. Δεν έχετε καμμία στήριξη από τον ελληνικό λαό και επίκειται κύμα οργής. Η Χρυσή Αυγή έχει λύσεις και προτάσεις σε όλα τα θέματα. Γι' αυτό τον λόγο έχει αναδειχθεί φυσικά και πάλι στην τρίτη πολιτική δύναμη. Φυσικά, κανένα κανάλι, καμμία εφημερίδα δεν θα προβάλει τις θέσεις μας. Η δύναμή μας όμως είναι η πίστη μας, η ενότητα του κόμματός μας και κυρίως η λαϊκή εντολή που λαμβάνουμε σε συνεχόμενες εκλογικές αναμετρήσεις. Θα κλείσω με ένα ρητό που έχει ευρύτερη έννοια. Σύμφωνα με τον Θουκυδίδη «προδότης δεν είναι μόνο αυτός που φανερώνει τα μυστικά της πατρίδας στους εχθρούς, αλλά είναι και εκείνος που, ενώ κατέχει δημόσιο αξίωμα, εν γνώσει του δεν προβαίνει στις απαραίτητες ενέργειες για να βελτιώσει το βιοτικό επίπεδο των ανθρώπων πάνω στους οποίους άρχει». Ευχαριστώ πολύ.
Τον λόγο έχει ο κ. Καραναστάσης από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα συζητάμε τον Προϋπολογισμό του 2016. Είναι ο έκτος προϋπολογισμός που κατατίθεται υπό καθεστώς μνημονίων, ένας προϋπολογισμός που σε κάθε του λέξη, σε κάθε αριθμό αποτυπώνεται η ανάγκη να εξασφαλίσουμε ότι πρώτα θα βγαίνουν τα νούμερα, θα καλύπτονται οι δεσμεύσεις για ελλείμματα και πλεονάσματα και μετά θα έρχονται οι προσπάθειες για παρεμβάσεις προς όφελος του λαού και κυρίως των πιο αδύναμων στρωμάτων, αλλά και ενίσχυση των δράσεων που στο μέλλον θα οδηγήσουν τη χώρα σε σταθερή και μόνιμη ανάπτυξη. Η Κυβέρνηση του ΣΥΡΙΖΑ βρέθηκε από τις πρώτες μέρες της ύπαρξής της στη θέση να διαπραγματεύεται υπό το δαμόκλεια σπάθη του Grexit που απεργάζονταν ξένα και εγχώρια κέντρα για κενά και παραλείψεις στην υλοποίηση δεσμεύσεων που είχαν αναλάβει οι προκάτοχοί της. Σε αυτό το ζοφερό τοπίο η Κυβέρνηση έδωσε οδυνηρή μάχη στην προσπάθειά της να πετύχει μία συμφωνία που παρ' όλες τις δυσκολίες της εφαρμογής της, στο τέλος έπρεπε να έχει μία αναπτυξιακή προοπτική. Στην πρώτη φάση πέτυχε τον στόχο της. Κέρδισε τη μάχη. Μένει να αποδειχθεί ότι πρόκειται για νίκη ουσίας και όχι πύρρεια νίκη. Έρχομαι τώρα στα κατά την άποψή μου κύρια θέματα του προϋπολογισμού, το ΕΣΠΑ και το Πρόγραμμα Δημοσίων Επενδύσεων. Το Πρόγραμμα Δημοσίων Επενδύσεων για το 2016 προβλέπεται να φτάσει τα 6,75 δισεκατομμύρια ευρώ, εκ των οποίων τα 6 δισεκατομμύρια αφορούν έργα που θα χρηματοδοτηθούν από πόρους της Ευρωπαϊκής Ένωσης και τα επτακόσια πενήντα εκατομμύρια ευρώ αφορούν έργα που θα χρηματοδοτηθούν αποκλειστικά από εθνικούς πόρους. Το Πρόγραμμα Δημοσίων Επενδύσεων για το 2016 θα αποτελέσει σημαντικό μέσο για την προώθηση της αναπτυξιακής προσπάθειας της ελληνικής οικονομίας. Ο στόχος αυτός θα εξυπηρετηθεί με την εντατικοποίηση των ενεργειών για την ολοκλήρωση και το κλείσιμο των προγραμμάτων του ΕΣΠΑ ακόμα της περιόδου 2007-2013, τα οποία δεν έχουν κλείσει ακόμη, με καθυστέρηση που κληρονομήσαμε από την κακοδιαχείριση των προκατόχων μας, το γνωστό «overbooking» που το ξέρουμε σχεδόν όλοι, καθώς και από την επίσπευση των ενεργειών για την έναρξη και υλοποίηση των προγραμμάτων της νέας προγραμματικής περιόδου 2014-2020. Ειδικότερα, η σημαντική συμβολή του Προγράμματος Δημοσίων Επενδύσεων στην οικονομική ανάπτυξη της χώρας αποτυπώνεται στα μεγάλα έργα υποδομών που υλοποιεί το Υπουργείο Υποδομών, Μεταφορών και Δικτύων. Οι κύριες κατηγορίες παρεμβάσεων στον τομέα αυτό αφορούν την ανάπτυξη και τον εκσυγχρονισμό των υποδομών και των δικτύων με στόχο την ουσιαστική βελτίωση των παρεχομένων υπηρεσιών. Το υλοποιούμενο πρόγραμμα είναι σημαντικό εργαλείο για τη διαμόρφωση συνθηκών που ενισχύουν την ανταγωνιστικότητα και παραγωγικότητα της οικονομίας. Το πρόγραμμα περιλαμβάνει δράσεις που αφορούν στην κατασκευή των συγχρηματοδοτούμενων εθνικών οδικών αξόνων και του νέου σιδηροδρομικού δικτύου υψηλών ταχυτήτων που έπρεπε ήδη να έχουν ολοκληρωθεί εδώ και χρόνια και έργα τα οποία, όπως ξέρουμε, έχουν ξεκινήσει από το 2007 και ακόμη δεν έχει ολοκληρωθεί ούτε ένα από αυτά. Δεν κάνουμε έργα για τα έργα, ούτε «φαραωνικά» έργα, τα οποία δεν πρόκειται να υλοποιηθούν ποτέ. Στις δράσεις του ΕΣΠΑ δίνεται, επίσης, ιδιαίτερη έμφαση στους τομείς της επιχειρηματικότητας, κυρίως στους τομείς της μεταποίησης και του τουρισμού, όπου πρέπει να εντάξουμε και τον ιαματικό τουρισμό, της απασχόλησης, της εκπαίδευσης και κατάρτισης, της υγείας και της πρόνοιας, της δράσης για τη διοικητική μεταρρύθμιση. Με χαρά βλέπω ότι τα προγράμματα της περιόδου 2014-2020 αρχίζουν να ενεργοποιούνται. Αυτό άλλωστε αποδεικνύεται από το γεγονός ότι ήδη έχουν εκδοθεί οι πρώτες προδημοσιεύσεις για προγράμματα τομεακής επιχειρηματικότητας, όπως το «ΕΠΑΝΕΚ», πρόγραμμα ανταγωνιστικότητας, επιχειρηματικότητας. Εκτός όμως από την ενεργοποίηση των προγραμμάτων, πάρα πολύ σημαντικό είναι να σχεδιάσουμε τα νέα προγράμματα με έναν τέτοιο τρόπο, ώστε επειδή ακριβώς τη στιγμή αυτή το ΕΣΠΑ αποτελεί το βασικό, αν όχι μοναδικό, χρηματοδοτικό εργαλείο της χώρας, να αξιοποιήσουμε στον καλύτερο δυνατό βαθμό τους πόρους, τους οποίους έχουμε στη διάθεσή μας με καλύτερη και πιο χρηστή διαχείρισή τους απ' ό,τι στο παρελθόν. Εδώ πρέπει να πούμε ότι η απορροφητικότητα και κυρίως η οικονομική και κοινωνική αποτελεσματικότητα των προγραμμάτων του ΕΣΠΑ θα είναι κατά πολύ μικρότερη του αναμενόμενου, εφόσον δεν μπορέσει το τραπεζικό σύστημα να ανταποκριθεί στο βασικό του ρόλο, δηλαδή στην παροχή ρευστότητας στην πραγματική οικονομία. Γι' αυτό, λοιπόν, το ΕΣΠΑ και ο σχεδιασμός του συνδέονται ευθέως με την προσπάθεια - επιτυχή, όπως φαίνεται - για την ανακεφαλαιοποίηση των τραπεζών. Στην ίδια προσπάθεια εντάσσεται και η εξαγγελία της δημιουργίας μιας αναπτυξιακής τράπεζας, γιατί βασικό στοιχείο αυτού του σχεδιασμού πρέπει να είναι και η δυνατότητα ενεργοποίησης ιδιωτικών κεφαλαίων, που θα έχει πολλαπλασιαστικά αποτελέσματα για την οικονομία. Κύριε Πρόεδρε, κυρίες και κύριοι συνάδελφοι, στον πρώτο προϋπολογισμό που καταθέτει ο ΣΥΡΙΖΑ - σας θυμίζω, γιατί μεγαλώσαμε εμείς με ένα σύνθημα, το 15% για την παιδεία - θα ήμουν ευτυχής αν μπορούσα να πω ότι έχουμε έναν προϋπολογισμό με αριστερή σφραγίδα, με έμφαση στις ανθρώπινες ανάγκες και τις ουμανιστικές αξίες, με στόχευση στην εκπαίδευση και τον πολιτισμό και με διασφάλιση όσων ένα σύγχρονο κράτος πρέπει να παρέχει στους πολίτες του. Δυστυχώς δεν είναι έτσι και δεν είναι όχι από κυβερνητική επιλογή, αλλά γιατί αυτόν τον προϋπολογισμό δεν τον συντάξαμε εμείς. Τον συνέταξε η ανάγκη στην οποία βρίσκεται η χώρα και οι δεσμεύσεις που εδώ και πέντε χρόνια έχει αναλάβει. Εμείς προσπαθήσαμε να απαλύνουμε τα πιο δυσβάστακτα σημεία και συνολικά να τον κάνουμε σκαλοπάτι για ένα καλύτερο αύριο, όταν θα μπορούμε να βάλουμε τη σφραγίδα των πιστεύω και των οραμάτων μας. Γι' αυτήν την ευχή και την ελπίδα θα ψηφίσω τον προϋπολογισμό του 2016. Σας ευχαριστώ.
Ευχαριστούμε. Τον λόγο έχει ο κ. Βαρβιτσιώτης από τη Νέα Δημοκρατία.
Κυρίες και κύριοι συνάδελφοι, λυπάμαι που ενώ απεφεύχθη ο κίνδυνος του οικονομικού Grexit το καλοκαίρι και με τη συνδρομή όλων των Βουλευτών ψηφίστηκε μια επώδυνη συμφωνία, την οποία και διαπραγματευτήκατε και έχετε την αποκλειστική ευθύνη, δεν φαίνεται ότι το ίδιο έχετε καταφέρει για το Grexit σε ό,τι αφορά τη Συνθήκη Σένγκεν. Σήμερα, πριν λίγο, ο Έλληνας Επίτροπος για τη μετανάστευση κρούει το καμπανάκι για τη Σένγκεν, για τη συστηματική παραβίαση που κάνει η Ελλάδα στη Συνθήκη Σένγκεν, έχοντας αφήσει ανοιχτά, αφύλακτα και χωρίς κανέναν έλεγχο τα σύνορά της. Και ενώ όλες οι χώρες γύρω μας υψώνουν τείχη και κλείνουν σύνορα και ενώ η Ευρώπη βρίσκεται υπό την τρομοκρατική απειλή τζιχαντιστών, έχει αποδειχθεί ότι από τη χώρα μας περνάνε τζιχαντιστές χωρίς έλεγχο. Τα σύνορά μας παραμένουν αφύλακτα και ανοικτά. Δεν έχουμε υλοποιήσει ούτε μία δράση από αυτές που ανέλαβε στις 15 Οκτωβρίου ο κύριος Πρωθυπουργός στο Συμβούλιο Κορυφής, στο οποίο υποχώρησε σε όλα τα θέματα, στα οποία δεν θα έπρεπε να υποχωρήσει, αλλά δεν έχουμε προχωρήσει στην υλοποίηση καμμίας δράσης: Την εγκληματική απόφαση για τα τέσσερα hot spots στην Ελλάδα, κανένα δεν λειτουργεί. Την ενίσχυση των χερσαίων μας συνόρων με δυνάμεις της FRONTEX, δεν έχει υλοποιηθεί. Σήμερα, όπως πολύ σωστά η κ. Μπακογιάννη αναφέρει σε ερώτησή της, πέρα από το γεγονός ότι μπορούμε να βρεθούμε πολύ σύντομα με μια απειλή εξόδου από τη Σένγκεν, βρισκόμαστε και με μια φοβερή οικονομική ζημιά, διότι η ανοχή σας απέναντι σε όλα τα φαινόμενα ανομίας έχει ξεπεράσει κάθε όριο. Είναι επί δώδεκα μέρες κλειστή η σιδηροδρομική σύνδεση της χώρας με την Ευρώπη με ανυπολόγιστη ζημιά. Έχει καταληφθεί από Σύρους πρόσφυγες, στους οποίους προσφέρετε άσυλο, δεν το θέλουν, θέλουν να πάνε στην Ευρώπη, θέλουν να πάνε προς τη Γερμανία. Τα Σκόπια έχουν κλείσει τα σύνορα και εσείς καθόσαστε και τους κοιτάτε. Καθόσαστε και τους κοιτάτε να έχουν καταλάβει τη σιδηροδρομική γραμμή, επί δώδεκα μέρες, να μην υπάρχει μεταφορά εμπορευμάτων από και προς τη χώρα, παραμονή της χριστουγεννιάτικης αγοράς και, βεβαίως, με πάρα πολύ μεγάλο κίνδυνο για τη μεγαλύτερη και σοβαρότερη επένδυση που έγινε στη χώρα και αυτή είναι στο λιμάνι του Πειραιά. Διότι ποιος ήταν ο λόγος για τον οποίο έγινε η επένδυση και η στρατηγική συμμαχία Ελλάδας - Κίνας στον Πειραιά; Έγινε για να αποκτήσουν τα κινέζικα εμπορεύματα γρηγορότερη πρόσβαση στην Ευρώπη. Τώρα δεν μπορούν να πάνε με το τρένο, το οποίο η κακή κυβέρνηση, η μνημονιακή η προηγούμενη, επιτέλους, το έκανε να συνδεθεί με το λιμάνι του Πειραιά. Τι σημαίνει αυτό; Σημαίνει ότι ήδη τα πλοία πηγαίνουν προς τα λιμάνια της Κροατίας και χάνουμε σημαντικά οφέλη. Παράλληλα, αποδεικνύει και κάτι. Μπορεί ο κ. Βαρουφάκης, με τα πλουμιστά πουκάμισα, να μην κατάφερε να διαλύσει τη ζώνη του ευρώ με όλα αυτά τα οποία προσπάθησε να κάνει όλο το προηγούμενο διάστημα, αλλά φαίνεται ότι η πολιτική Τσίπρα, Χριστοδουλοπούλου, Καμμένου και όλων των υπολοίπων μπορεί να βάλει βόμβα στα θεμέλια της Συνθήκης Σένγκεν. Σας έχω πει πάρα πολλές φορές - και το έλεγα και σαν υπεύθυνος Υπουργός για την ασφάλεια των θαλασσίων συνόρων - ότι η φύλαξη των θαλασσίων συνόρων δεν αποτελεί επιλογή, δεν είναι κάτι το οποίο το κάνουμε αλά καρτ όποτε θέλουμε. Είμαστε υποχρεωμένοι, όχι μόνο από το εσωτερικό μας δίκαιο, αλλά είμαστε υποχρεωμένοι και από τις ευρωπαϊκές συνθήκες. Ξέρετε τι έχει συμβεί φέτος στο Αιγαίο; Πέρυσι όλη τη χρονιά με πόλεμο στη Συρία, πάλι με 5 εκατομμύρια ανθρώπους, οι οποίοι ήταν πρόσφυγες, περάσαν τα θαλάσσια μας σύνορα τριάντα τέσσερις χιλιάδες παράνομοι μετανάστες. Φέτος, μέχρι σήμερα που μιλάμε, ξέρετε ποιος είναι ο αριθμός; Περάσανε εξακόσιες ογδόντα χιλιάδες από το Αιγαίο! Ευθύνεστε γι' αυτό! Ευθύνεστε, διότι όταν βγαίνουν οι τουριστικοί οδηγοί για τους μετανάστες - υπάρχουν - τι αναφέρουν; Αναφέρουν ότι τα πράγματα άλλαξαν στην Ελλάδα από τον Φεβρουάριο του 2015 και τώρα έχουμε μια κυβέρνηση πολύ πιο ανεκτική. Δεν έχετε αξιοποιήσει…
Γι' αυτό είχαμε αύξηση τουρισμού φέτος.
Το καταθέτω για τα Πρακτικά. Μπορείτε να δείτε στο Internet όλο το κείμενο. [[Στο σημείο αυτό ο Βουλευτής κ. Μιλτιάδης Βαρβιτσιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας λέω το εξής: Δεν έχετε αξιοποιήσει καθόλου, μα καθόλου τα ευρωπαϊκά κονδύλια που έχουν διατεθεί για την αντιμετώπιση της μετανάστευσης. Έχετε εισπράξει μόνο 7 εκατομμύρια ευρώ από τα 100 που είναι στη διάθεσή μας. Ακόμα συνεχίζετε να ασκείτε μια πολιτική επικίνδυνη με οικονομικό αντίκτυπο, οικονομικό αντίκτυπο για τη χώρα, για τη ναυτιλία της αφού φεύγουν τα καράβια, μειώνεται το συνάλλαγμα, μειώνεται ο στόλος και βέβαια για τα αποτέλεσμα τα οποία θα έχει μακροπρόθεσμα για τις ευθύνες που ανέλαβε ο κ. Τσίπρας μόνος του, χωρίς να συμβουλευτεί κανέναν, χωρίς να ζητήσει τη γνώμη των πολιτικών Αρχηγών στις 15 Οκτωβρίου και μέχρι σήμερα δεν έχετε καταφέρει να υλοποιήσετε. Κυρίες και κύριοι συνάδελφοι, αυτή θα είναι η συζήτηση των επόμενων ημερών και σας καλώ επιτέλους να σταθείτε στο ύψος των περιστάσεων και να μη βάλετε τη χώρα σε μια καινούργια περιπέτεια. Βεβαίως και καταψηφίζω και την Κυβέρνησή σας και τον προϋπολογισμό.
Ευχαριστούμε. Τον λόγο έχει η κ. Παναγιώτα Δριτσέλη από τον ΣΥΡΙΖΑ.
Κύριε Πρόεδρε, παρακαλώ τον λόγο.
Παρακαλώ, κύριε Υπουργέ, τι ακριβώς θέλετε;
Θα ήθελα να μιλήσω για τα θέματα, στα οποία αναφέρθηκε ο κ. Βαρβιτσιώτης.
Δεν μπορεί να γίνει αυτός ο διάλογος τώρα.
Τι είναι αυτά; Δεν θα απαντά σε κάθε Βουλευτή.
Συγγνώμη, κύριε Γιακουμάτο, υπάρχει Προεδρείο. Αν θέλετε ελάτε εσείς, δεν έχω πρόβλημα.
Έχω το δικαίωμα να ζητήσω τον λόγο…
Ακούστε με, δεν σας στερεί κανένας το δικαίωμα. Όμως, δεν μπορεί για κάθε Βουλευτή που παίρνει τον λόγο και τοποθετείται, ο Υπουργός, ο όποιος Υπουργός, να τοποθετείται εκ μέρους της Κυβέρνησης κ.λπ.. Δεν θα το πάμε έτσι. Είπαμε να τηρήσουμε ένα πρόγραμμα. Τρώμε τον χρόνο τώρα.
Ο Υπουργός παίρνει τον λόγο όποτε θέλει.
Κράτα γερά, Πρόεδρε, γιατί δεν ξέρω τι γίνεται εδώ!
Κύριε Πρόεδρε, επειδή έχω κάνει Αντιπρόεδρος της Βουλής, έχει δικαίωμα ο Υπουργός…
Κυρία Δριτσέλη, ελάτε στο Βήμα.
Ο Υπουργός μπορεί να πάρει τον λόγο. Αν είναι δυνατόν! Ο Υπουργός δεν έχει δικαίωμα να πάρει τον λόγο;
Κύριε Πρόεδρε, αν μιλήσει θα πάρουμε κι εμείς τον λόγο μετά.
Μετά θα δώσω τον λόγο στον κύριο Υπουργό και μετά στον Κοινοβουλευτικό Εκπρόσωπο της Δημοκρατικής Συμπαράταξης για ένα λεπτό.
Δεν είναι σωστό αυτό όμως.
Ποιο δεν είναι σωστό;
Πρέπει να πάρουμε κι εμείς τον λόγο μετά.
Θέλω να διευκρινίσω κάποια πράγματα από αυτά που ακούστηκαν.
Με συγχωρείτε πάρα πολύ, ήδη είχα καλέσει την κ. Δριτσέλη. Θα μιλήσει η κ. Δριτσέλη - το επαναλαμβάνω - και θα πάρει τον λόγο ο κύριος Υπουργός για δύο λεπτά. Ζητήσατε, κύριε Λοβέρδο κι εσείς τον λόγο;
Είναι δυνατόν ο Υπουργός να μην μπορεί να πάρει τον λόγο;
Με συγχωρείτε, γιατί φωνάζετε τώρα εσείς;
Μα, ζητά ο Υπουργός τον λόγο και δεν τον δίνετε;
Και γιατί να δώσει τον λόγο; Τι είναι ο Υπουργός; Ο Πάπας;
Ο Κανονισμός το λέει ξεκάθαρα.
Με τις φωνές τι θα βγάλετε; Θα βγάλετε κάποιο αποτέλεσμα; Τι θέλετε ακριβώς; Θα δώσω τον λόγο στον Υπουργό. Με συγχωρείτε πάρα πολύ αλλά αν θέλετε να ορίζετε εσείς αυτές τις διαδικασίες, ελάτε εσείς να τις ορίσετε. Σας παρακαλώ πολύ.
Καλά σου λέει ο Πρόεδρος!
Κυρία Δριτσέλη, έχετε τον λόγο.
Ευχαριστώ, κύριε Πρόεδρε. Δεν περίμενα ποτέ ότι σε μια συζήτηση όπως είναι η σημερινή, σε μια από τις κορυφαίες συζητήσεις για τον προϋπολογισμό της χώρας, η Αξιωματική Αντιπολίτευση θα εδράττετο της ευκαιρίας να κάνει μία ανέξοδη τέτοια κριτική για ένα τόσο σημαντικό θέμα, κύριε Βαρβιτσιώτη, όπως το προσφυγικό που έχει συγκλονίσει τη διεθνή κοινότητα και μάλιστα χωρίς να εξαντλείτε όλο σας τον λόγο σε μια ανέξοδη κριτική χωρίς καμμία πρόταση, όταν μάλιστα ο εκπρόσωπος της Νέας Δημοκρατίας στη σύγκλιση του Συμβουλίου των Πολιτικών Αρχηγών δεν είχε να κάνει καμμία απολύτως πρόταση. Μάλιστα ήταν αντίθετος και στις ευρωπαϊκές δεσμεύσεις στη χώρα για τη δημιουργία των κέντρων ταυτοποίησης των προσφυγικών ροών. Συνιστώ να κρατάμε την ψυχραιμία μας γι' αυτά τα θέματα, να μην προχωράμε σε τέτοια ξενοφοβικά παραληρήματα γιατί έχουν άλλες συνέπειες.
Πηγαίνετε στην Ειδομένη!
Ποιο ήταν το ξενοφοβικό παραλήρημα;
Σας παρακαλώ, αφήστε με να μιλήσω.
Κυρία Δριτσέλη, μην πυροδοτείτε τώρα τη συζήτηση. Καλά πήγαινε ως τώρα.
Κατ' αρχάς συνδέσατε το προσφυγικό με την τρομοκρατία. Αυτό ήταν το πρώτο και μεγάλο ατόπημα που κάνατε και δεν το περίμενα ποτέ από εσάς. Συνιστώ, λοιπόν, σοβαρότητα κι ένα αίσθημα ευθύνης γιατί έχουμε πει πολλές φορές ότι σε αυτήν τη φάση δεν υπονομεύετε την Κυβέρνηση αλλά υπονομεύετε τη διεθνή θέση της χώρας. Προχωράω, λοιπόν, στη συζήτηση για τον προϋπολογισμό. Συζητάμε σήμερα τον προϋπολογισμό του 2016 κι όχι μόνο σήμερα αλλά όλες αυτές τις ημέρες μέχρι και το Σάββατο. Λέω ξανά ότι πρόκειται για μία από τις πιο κορυφαίες στιγμές του ελληνικού Κοινοβουλίου. Για εμάς είναι ακόμη πιο ξεχωριστή αυτή η μέρα, καθώς είναι ο πρώτος προϋπολογισμός που καταθέτει μια Κυβέρνηση με κορμό την Αριστερά. Είναι ένας προϋπολογισμός που φανερώνει ουσιαστικά τις προτεραιότητές μας, αφ' ενός την προσπάθεια της χώρας για έξοδο επιτέλους από τη βαθιά ύφεση και την κρίση και αφ' ετέρου να σταθούμε δίπλα σε όλους αυτούς τους ανθρώπους που τα τελευταία χρόνια έχουν δοκιμαστεί κι έχουν πληγεί από την ύφεση και τη λιτότητα. Αυτός ο προϋπολογισμός, λοιπόν, αποτελεί την πρώτη πράξη μιας συντεταγμένης πορείας που έχουμε ξεκινήσει από τον Ιανουάριου για να αφήσουμε πίσω το χθες και να χτίσουμε τα δημόσια οικονομικά πάνω σε μια πιο στέρεη και ρεαλιστική βάση. Ο προϋπολογισμός, λοιπόν, του 2016, εγγράφει στις προβλέψεις του σχεδόν μηδενική ύφεση, χαμηλά πρωτογενή ρεαλιστικά πλεονάσματα και δημοσιονομική ισορροπία, χωρίς ταυτοχρόνως να γκρεμίζεται η κοινωνική προστασία και ο δημόσιος χαρακτήρας μιας σειράς κοινωνικών αγαθών. Παρ' όλο, λοιπόν, που σε αυτόν τον προϋπολογισμό εγγράφονται ορισμένα δύσκολα και εμπροσθοβαρή μέτρα - και σε αυτό θέλω να συμπληρώσω ότι ποτέ δεν προσπαθήσαμε να ωραιοποιήσουμε κανενός είδους επιχείρημα και καμμία δύσκολη κατάσταση, την οποία βιώνουμε όλοι - αποτυπώνεται - και αυτό κανένας δεν μπορεί να το αμφισβητήσει - η σκληρή προσπάθεια της Κυβέρνησης να προστατεύσει τους αδύναμους και τις πιο ευάλωτες κοινωνικές ομάδες. Αυτός ο προϋπολογισμός έχει αρκετά χαρακτηριστικά, τα πιο σημαντικά απ' αυτά είναι ότι έχει κοινωνικό πρόσημο, ότι απλώνει ένα πλέγμα προστασίας απέναντι σε συνανθρώπους μας που αυτήν τη στιγμή πλήττονται περισσότερο από ποτέ, αμβλύνει τις ανισότητες, αλλά κι επιτέλους εμπεδώνει το αίσθημα δικαίου. Ο κοινωνικός προϋπολογισμός, λοιπόν, οι δαπάνες για την υγεία και τα δημόσια νοσοκομεία, για πρώτη φορά μετά από πάρα χρόνια ισχυροποιούνται και εισάγονται και μια σειρά από μέτρα ενίσχυσης των πιο αδύναμων, όπως είναι η στήριξη των εισοδημάτων των υπερηλίκων που ζουν κάτω από το όριο της φτώχειας και με αυτόν τον προϋπολογισμό δείχνετε το στίγμα της ευαισθησίας της Κυβέρνησης για τη συγκράτηση των αρνητικών συνεπειών της κρίσης. Όμως, ο προϋπολογισμός του 2016, αντικατοπτρίζει και μια σειρά από επιτυχίες της σκληρής διαπραγμάτευσης της Κυβέρνησης με τους δανειστές, μιας προσπάθειας που λοιδορήθηκε αρκετά αλλά και υπονομεύτηκε τους προηγούμενους μήνες. Επίσης, σε αυτόν τον προϋπολογισμό αποτυπώνονται οι επιτυχίες αυτής της διαπραγμάτευσης. Ο στόχος, λοιπόν, για 0,5% πρωτογενή πλεονάσματα για το 2016, αφήνουν ουσιαστικά δημοσιονομικό χώρο για βελτίωση των αποτελεσμάτων της ελληνικής οικονομίας και ταυτόχρονα δημιουργεί τις συνθήκες για επιστροφή στην ανάπτυξη μέσα στη χρονιά. Οι ακόμα καλύτερες επιδόσεις σε σχέση με τη μεγέθυνση του ΑΕΠ, όπως πολλοί προβλέπουν, θα οδηγήσει σε ευρύτερες ελαφρύνσεις και σε τόνωση της πραγματικής οικονομίας μέσα στους επόμενους μήνες. Εάν η Κυβέρνηση δεν είχε παλέψει σκληρά για τη νέα συμφωνία με τους δανειστές, ο φετινός προϋπολογισμός θα έπρεπε να ενσωματώσει νέα μέτρα πολλών δισεκατομμυρίων ευρώ, απόρροια βέβαια της δέσμευσης για πρωτογενές πλεόνασμα 4,5% που είχε λάβει η προηγούμενη κυβέρνηση. Αυτοί, λοιπόν, που σήμερα φωνάζουν και μας κουνάνε το δάχτυλο, είναι εκείνοι οι οποίοι οδήγησαν την οικονομία στην καταστροφή, έπειτα συμφώνησαν με τους δανειστές το στραγγαλισμό του παραγωγικού ιστού της χώρας με αυτές τις προβλέψεις για αυτά τα πρωτογενή πλεονάσματα. Αυτή είναι η πραγματικότητα και όσο κι αν ορισμένοι σήμερα προσπαθούν υποκριτικά να κρυφτούν πίσω από τις κραυγές τους, οι ευθύνες για την κατάρρευση της ελληνικής οικονομίας είναι δεδομένες και τους βαρύνουν και οι πολίτες ευτυχώς το γνωρίζουν. Επίσης, θα ήταν χρήσιμο να τονιστεί ότι η Κυβέρνηση στο πλαίσιο του φετινού προϋπολογισμού κάνει υπεράνθρωπες προσπάθειες για να στηρίξει τα κοινωνικά αγαθά, όπως είναι η παιδεία και ο αθλητισμός. Ήδη με τις παρεμβάσεις του, το Υπουργείο Παιδείας διασφάλισε την κάλυψη των κενών στη δημόσια εκπαίδευση, ενώ σε κρίσιμους τομείς, όπως για παράδειγμα η φοιτητική μέριμνα, καταβλήθηκε κάθε προσπάθεια για να στηριχθεί η ελληνική οικογένεια όπως αντιστοίχως έγινε και στον αθλητισμό και είναι απαραίτητο να στηριχθούν οι αθλητές και οι δομές στο πλαίσιο της απρόσκοπτης προετοιμασίας των εθνικών ομάδων για τους Ολυμπιακούς Αγώνες του 2016. Και σε αυτήν την κατεύθυνση γίνεται μεγάλη προσπάθεια, ώστε να εξασφαλιστούν όλοι οι απαραίτητοι πόροι για την ομαλή λειτουργία των εθνικών σταδίων, ενώ η Γενική Γραμματεία Αθλητισμού ετοιμάζει και μια σειρά από ουσιαστικές παρεμβάσεις για τη στήριξη των αθλητών για την προετοιμασία τους. Είμαστε βέβαιοι ότι αυτή η προσπάθεια και θα συνεχιστεί και θα ενταθεί, ώστε η χώρα μας να εκπροσωπηθεί στους αγώνες χωρίς κανένα απολύτως εμπόδιο. Κλείνοντας, θα ήθελα να υπογραμμίσω ότι παρά τις δυσκολίες οι πολίτες γνωρίζουν ότι αυτή η Κυβέρνηση με ειλικρίνεια απευθύνεται στην κοινωνία χωρίς διάθεση ωραιοποίησης και με συναίσθηση των δυσκολιών που βρίσκονται μπροστά. Τα εμπόδια δεν έχουν ξεπεραστεί ακόμα, όμως είναι βέβαιο ότι αντιμετωπίζοντας αποτελεσματικά και τις τελευταίες δυσκολίες, μπορούμε ήδη από τους επόμενους μήνες να περάσουμε σε μια φάση σταθερής ανάπτυξης της πραγματικής οικονομίας. Ο δικός μας, λοιπόν, φιλόδοξος στόχος είναι να διαψεύσουμε ακόμα πιο θετικά στο πεδίο της πραγματικής οικονομίας τις προβλέψεις του προϋπολογισμού και να κερδίσουμε με τις προσπάθειές μας την ευημερία και την πρόοδο για την κοινωνία, αλλά και για τη χώρα. Ευχαριστώ.
Ζήτησε τον λόγο ο κ. Σγουρίδης.
Κύριε Πρόεδρε, έχω ζητήσει τον λόγο επί προσωπικού.
Ναι, με συγχωρείτε. Κύριε Υπουργέ, συγνώμη, έχει δίκιο ο κ. Βαρβιτσιώτης. Έχετε τον λόγο για ένα λεπτό, κύριε Βαρβιτσιώτη.
Κύριε Πρόεδρε, ξέρω ότι είναι πάρα πολύ ενοχλητικό να παίρνουμε τον λόγο επί προσωπικού και να κάνουμε διαδικαστικά πράγματα και τερτίπια μέσα στη Βουλή. Όμως, πριν από λίγο κατηγορήθηκα για ξενοφοβικό παραλήρημα, όταν είπα αυτό που λέει σήμερα όλη η Ευρώπη και για το οποίο έχει κλείσει τα σύνορά της, αυξήσει το βαθμό ασφάλειάς της, ελέγχει τα αεροδρόμιά της, τα τραίνα της, τους δρόμους της, δηλαδή ότι υπάρχει άμεση σύνδεση μεταξύ των προσφυγικών ροών και των τζιχαντιστών που μπαίνουν σε αυτούς. Αυτό είναι κάτι το οποίο συνέβη, δυστυχώς, κύριε Πρόεδρε. Δεν θέλω να συνεχίσω αυτό το μπαλάκι αλλά φοβάμαι, κύριε Πρόεδρε, ότι η ελαφρότητα με την οποία αντιμετωπίζουμε αυτό το θέμα, θα μας οδηγήσει σε δεινά αποτελέσματα και ο τρόπος με τον οποίο το αντιλαμβάνονται ορισμένοι συνάδελφοι και η ελαφρότητα με την οποία το αντιμετωπίζουν, με φοβίζει. Με φοβίζει. Δεν με κάνει να χαίρομαι ως Βουλευτής της Αντιπολίτευσης.
Ευχαριστούμε, κύριε Βαρβιτσιώτη. Κύριε Υπουργέ, έχετε τον λόγο για δύο λεπτά.
Λιγότερο από δύο λεπτά. Γνωρίζω πάρα πολύ καλά τον Κανονισμό. Θήτευσα για έντεκα χρόνια Αντιπρόεδρος της Βουλής. Ξέρω πάρα πολύ καλά πότε μπορείς να ζητήσεις τον λόγο και πότε μπορείς να τον πάρεις.
Για πείτε μας, κύριε Σγουρίδη, γιατί εμείς είμαστε νεότεροι και δεν ξέρουμε.
Στα χρόνια 1993-2004.
Για ποια εποχή μιλάτε.
Μη διακόπτετε σας παρακαλώ.
Σέβομαι τη διαδικασία του προϋπολογισμού και δεν θα ήθελα να την παρακωλύσω, αλλά θέλω να πληροφορήσω για κάποια πράγματα από αυτά που ανέφερε από του Βήματος της Βουλής ο κ. Βαρβιτσιώτης. Το πρόβλημα στην Ειδομένη υπάρχει. Όντως, οι γραμμές έχουν καταληφθεί από ένα μέρος από μετανάστες και πρόσφυγες. Όμως, σας πληροφορώ ότι αυτό το θέμα θα λυθεί εντός των επομένων ημερών. Το δεύτερο για το οποίο θέλω να σας ενημερώσω, είναι ότι όλα τα φορτία διακινούνται μέσω Βουλγαρίας, από Στρυμόνα προς Βουλγαρία. Οπωσδήποτε, έχουν ένα οικονομικό κόστος. Αυτό το οικονομικό κόστος θα δούμε πώς θα καλυφθεί. Το τρίτο που ήθελα να πω είναι το εξής: Ο κ. Βαρβιτσιώτης συγκρίνει δύο ανόμοιες χρονιές, το 2014 με το 2015, ως προς το θέμα της ροής των προσφύγων και μεταναστών. Είναι η μέρα με τη νύχτα.
Βέβαια. Αυτό λέω.
Το τέταρτο που ήθελα να πω, είναι ότι από τα σύνορά μας τα χερσαία δεν έχει περάσει κανένας πρόσφυγας και κανένας μετανάστης. Όσοι έχουν περάσει, έχουν περάσει από τα θαλάσσια σύνορα. Αυτό εις επίρρωση των όσων είπε ότι έχουν κλείσει τα σύνορά τους στην Βουλγαρία, έχουν κλείσει τα σύνορά τους στα Σκόπια, έχουν κλείσει τα σύνορά τους στη Σερβία κ.λπ.. Τα χερσαία σύνορα φυλάσσονται. Όσον αφορά τα θαλάσσια, όπως ξέρετε, και για λόγους που έχουν να κάνουν καθαρά με το ανθρώπινο δίκαιο, δεν μπορείς να βουλιάξεις βάρκες.
Ευχαριστούμε, κύριε Υπουργέ. Είχε ζητήσει τον λόγο ο Κοινοβουλευτικός Εκπρόσωπος της Δημοκρατικής Συμπαράταξης, ο κ. Λοβέρδος. Κύριε Λοβέρδο, έχετε τον λόγο για δύο λεπτά.
Κύριε Πρόεδρε, ευχαριστώ που μου δίνετε τον λόγο. Δράττομαι της ευκαιρίας, αφού είναι παρών και ο Πρόεδρος της Βουλής, ο κ. Βούτσης, να παρακαλέσω για τις επόμενες μέρες να υπάρξει μια συνεννόηση του Προεδρείου, διότι αν παρεμβαίνουν οι Υπουργοί σε κάθε ομιλία συναδέλφου, τότε θα ενεργοποιείται και το εκ του Κανονισμού δικαίωμά μας να παρεμβαίνουμε κι εμείς και δεν το θέλουμε. Λόγου χάρη, τώρα με την ομιλία του κ. Βαρβιτσιώτη, ο αναρμόδιος Υπουργός, ο κ. Σγουρίδης, πήρε τον λόγο, ενώ είναι σε εξέλιξη ένα θέμα…
Αναρμόδιος; Καθόλου.
Δεν λέω ότι δεν ξέρετε το θέμα. Δεν είπα αυτό. Είπα ότι δεν είστε ο αρμόδιος Υπουργός. Είμαστε ενώπιον εξελίξεων, που σήμερα είδαν και το φως της δημοσιότητας, από πρωτοσέλιδο δημοσίευμα της «ΚΑΘΗΜΕΡΙΝΗΣ» και το οποίο μου έκανε τρομερή εντύπωση γιατί είναι ακριβώς ίδιο με την τοποθέτηση που άκουσα τελευταία, πριν από δύο μέρες, από τον Ανεξάρτητο Ευρωβουλευτή τον κ. Μαριά και το ίδιο ακριβώς από τρεις ακόμη Έλληνες Ευρωβουλευτές τις προηγούμενες ημέρες, ότι δηλαδή τίθεται ζήτημα ύπαρξης της χώρας μας στο πλαίσιο της Σένγκεν. Εάν δεν έχει η Βουλή ενημέρωση από τον αρμόδιο Αναπληρωτή Υπουργό, τον κ. Μουζάλα, τότε κάθε αναφορά σε αυτό το θέμα θα ενεργοποιεί όλους τους συναδέλφους, απ' όλα τα κόμματα, τους Κοινοβουλευτικούς Εκπροσώπους, να παίρνουμε τον λόγο και να ρωτάμε, να ζητάμε από την Κυβέρνηση διευκρινίσεις ή αν άλλος το δει αλλιώς, να ασκούμε κριτική στην Κυβέρνηση. Θα μπορούσα να το κάνω κι εγώ αυτήν τη στιγμή. Πήρα τον λόγο, ακριβώς για να πω, πρώτον, ότι θα πρέπει να αυτοπεριοριστούν λίγο οι Υπουργοί, για να μη παρακωλύουμε κι εμείς τη διαδικασία μετά κι έχουμε αντιμαχίες με το Προεδρείο και, δεύτερον, για να ζητήσω να έρθει εδώ, το συντομότερο δυνατόν, ο Αναπληρωτής Υπουργός, επί τους θέματος αυτού αρμόδιος, να τοποθετηθεί, να μας ενημερώσει και έτσι να εκλογικευτεί ο σχετικός διάλογος, για να μη γίνει σύγκρουση επί του θέματος αυτού.
Ευχαριστούμε, κύριε Λοβέρδο. Τον λόγο έχει η κ. Χριστοφιλοπούλου από τη Δημοκρατική Συμπαράταξη.
Κυρίες και κύριοι συνάδελφοι, πάνω στο προηγούμενο θέμα και ακούγοντας και τον Κοινοβουλευτικό μας Εκπρόσωπο να τοποθετείται, αισθάνομαι την ανάγκη να πω και από τη δική μου πλευρά ότι δεν υπάρχει θέμα σύγκρουσης μεταξύ ανθρωπισμού από τη μια και ανάγκης διασφάλισης της Ευρωπαϊκής Ένωσης, της Συνθήκης του Σένγκεν και κυρίως της ασφάλειας των Ευρωπαίων πολιτών. Αυτό είναι ένα στοίχημα, το οποίο πρέπει και η χώρα να κερδίσει. Αντίθετα, όμως, αυτό που βλέπουμε είναι απραξία, χάνονται πόροι, δεν υπάρχει σχέδιο. Και να θυμίσω εδώ στους συναδέλφους της Συμπολίτευσης και την πρότασή μας, κυρίως για την πιλοτική εφαρμογή των hot spots στην Τουρκία και το Λίβανο, ιδιαίτερα σε ό,τι αφορά τις μητέρες, τις εγκύους και τα παιδιά. Όμως, η Ευρώπη και η χώρα δεν συνταράσσονται μόνο από το προσφυγικό και την απειλή των τρομοκρατών, συνταράσσονται και από μία κρίση και στον πυρήνα αυτής είναι πάντα η χώρα μας. Τέτοιες μέρες πέρυσι, κυρίες και κύριοι συνάδελφοι, από αυτό το Βήμα της Βουλής, ανέβαιναν οι τότε Βουλευτές της Αντιπολίτευσης και έλεγαν πολλά, για την δέκατη τρίτη σύνταξη, για το νέο κοινωνικό πρόσωπο - τα ακούσαμε και σήμερα, τι περίεργο! - την κατάργηση του ΕΝΦΙΑ. Έναν παράδεισο υπόσχονταν. Όλα σε όλους. Και βεβαίως ο ελληνικός λαός τους πίστεψε. Σήμερα, Χριστούγεννα κοντά, όχι μόνο δέκατη τρίτη σύνταξη δεν υπάρχει αλλά το φάσμα των επιπλέον περικοπών συντάξεων πλανάται και όχι μόνο. Συζητείται αυτός ο προϋπολογισμός, κυρίες και κύριοι συνάδελφοι, ενώ η χώρα έχει καταρρακωθεί από μήνες διαπραγμάτευσης και από πλήρη αποστράγγιση όλων των αποθεματικών της. Ο σημερινός Πρόεδρος της Βουλής, με την τότε ιδιότητά του, ως Υπουργού Εσωτερικών, είχε πει ότι «μέχρι και capital controls κάναμε». Επικαλούμαι τη συνέντευξη του κ. Βούτση στο ραδιόφωνο «ΚΟΚΚΙΝΟ». Στραγγίστηκαν τα πάντα, σύρθηκε η χώρα και όλα αυτά για να γίνει η σκληρή διαπραγμάτευση, για την οποία μάλιστα εδώ πανηγυρίζετε. Ποια διαπραγμάτευση; Του σκληρότερου μνημονίου απ' όλα; Ποια διαπραγμάτευση; Το «καραβάνι», κυρίες και κύριοι συνάδελφοι, το σέρνουν, δυστυχώς, οι δανειστές. Και στο «καραβάνι» έχουν πέσει οι μάσκες. Η μόνη σας ευτυχία είναι ότι τα «σκυλιά», ξέρετε, όχι μόνο δεν γιαουρτώνουν, όχι μόνο δεν προπηλακίζουν, όχι μόνο δεν στήνουν λαϊκά δικαστήρια αλλά είχαν και την εντιμότητα, για να μη γίνει το Grexit, να ψηφίσουν και τη συμφωνία, αυτά τα «σκυλιά», τα οποία ακόμη και σήμερα καθυβρίζετε. Για να μην καταρρεύσει, λοιπόν, το «καραβάνι», θα πρέπει να δείτε τι κάνετε και να αφήσετε τις ωραιοποιήσεις και τις ισοπεδώσεις, γιατί άκουσα εδώ ότι έχουμε - λέει - επιπλέον πόρους για την κοινωνική προστασία και επιπλέον πρόσωπο κοινωνικό. Είπατε κάτι για την εξοικονόμηση 1,65 δισεκατομμυρίων από το συνταξιοδοτικό; Αναφέρατε μειώσεις που υπάρχουν σε αυτόν τον κοινωνικό προϋπολογισμό κατά 287 εκατομμύρια ευρώ, σε σχέση με το 2015, ενώ τα έξοδα αναμένεται να αυξηθούν κατά 823 εκατομμύρια ευρώ, σε σχέση με το 2015; Και γιατί έγιναν όλα αυτά; Διότι υπήρξατε, κατά τα άλλα, πάρα πολύ χαλαροί. Και σας ερωτώ. Σε αυτόν τον προϋπολογισμό ή σε οποιαδήποτε κυβερνητική πράξη υπάρχει σχέδιο αναπτυξιακό; Άκουσα έναν συνάδελφο από τους Ανεξάρτητους Έλληνες να μιλά για επιχειρηματικότητα. Πρέπει, λέει, να τονωθεί η επιχειρηματικότητα. Ποιο είναι το σχέδιό σας για την ανάπτυξη αυτής της χώρας; Το να πολεμάτε πότε τη μπίρα και πότε το κρασί; Πότε τις Σκουριές και πότε τη μία επένδυση μετά την άλλη; Πώς θα έρθει η πολυπόθητη απασχόληση, χωρίς σχέδιο αναπτυξιακό, χωρίς κοινωνική προστασία με σχέδιο; Κι έρχομαι σε αυτό. Ποιο είναι το σχέδιό σας για το ασφαλιστικό; Θα το δούμε ποτέ; Γιατί παίζετε τον παπά επί βδομάδες τώρα, για να μην πω επί μήνες; Και πού είναι ο περίφημος διάλογος; Μαζεύονται οι πολιτικοί αρχηγοί για να βγάλουν ένα ευχολόγιο που θα χρησιμοποιήσει ο κ. Τσίπρας και να πει εδώ τους έχω; Αυτό είναι; Γιατί δεν μπορεί να διαπραγματευτεί ο κ. Τσίπρας και υπέγραψε ό,τι του πήγανε τελικά, στα γονυπετής, τον Ιούλιο του 2015; Για πείτε μου σας παρακαλώ. Εμείς οφείλουμε ως κόμμα σοβαρό - κι έχουμε υποστεί και μεγάλο πολιτικό κόστος από αυτήν τη σοβαρότητα - να στεκόμαστε με ειλικρίνεια μπροστά στο ασφαλιστικό πρόβλημα και να έχουμε καταθέσει τη δική μας πρόταση που έχει και δυσκολίες. Λέει με τρία «όχι» και λέει «όχι» στις συντάξεις στην αύξηση των εισφορών και στην κατάργηση του ΕΚΑΣ. Οι συντάξεις δεν μπορούν να κοπούν. Είναι ατελέσφορο κι εμείς το ξέρουμε για έχουμε κάνει περικοπές. Εγώ δεν θα ωραιοποιήσω ούτε θα κάνω μηδενιστικό λόγο «όλα καλά κι όλα ωραία». Ναι, για τους ίδιους λόγους που σήμερα κι εσείς επικαλείστε, κόψαμε συντάξεις αλλά δεν γίνεται άλλο. Θα πρέπει να πάμε σε άλλου είδους αντιμετώπιση του ασφαλιστικού. Έχουμε καταθέσει δημόσια την πρότασή μας και σε ό,τι αφορά τη μεγάλη μεταρρύθμιση του ν. 3863, η οποία μπορεί να εφαρμοστεί νωρίτερα, έως το 2020 και σε ό,τι αφορά τη μείωση έτι περαιτέρω των εισφορών μέσα από την αναδιοργάνωση και την αναδιάρθρωση ενός ασφαλιστικού συστήματος με έμφαση ιδιαίτερα στον ΟΓΑ και στον ΟΑΕΕ. Σε τρία ταμεία πιστεύουμε ότι πρέπει να καταλήξει αυτή η μεγάλη ενοποίηση. Και εφόσον είχατε τη διάθεση να μας παρουσιάσετε τις δικές σας προτάσεις που ακόμη δεν τις έχουμε δει, είχαμε πει ότι ναι - και το λέω κι εδώ, από το Βήμα της Βουλής - κυρίες και κύριοι συνάδελφοι, εμείς σε οποιαδήποτε θεσμική διάσταση του διαλόγου για το ασφαλιστικό θα είμαστε παρόντες. Όμως, σε παιχνίδια και σε τερτίπια δεν μπορούμε να συμμετάσχουμε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τη θέλω την ανοχή του Προεδρείου για ένα - δύο ακόμα λεπτά. Θέλω να αναδείξω, κατ' αρχήν…
Ένα λεπτό, κυρία Χριστοφιλοπούλου, και τελειώνετε. Σας παρακαλώ, γιατί κοντεύουμε τα επτά λεπτά.
Κύριε Πρόεδρε, όταν οι Βουλευτές της Συμπολίτευσης μιλούσαν οκτώ κι εννιά λεπτά, εμείς δεν μιλάγαμε. Λοιπόν, δύο λεπτά, χρειάζομαι και ολοκληρώνω. Θα μιλήσω λίγο για το τι έχετε κάνει με τα νοσοκομεία. Ξέρετε, από πέρυσι μέχρι φέτος από εξήντα οκτώ χιλιάδες πεντακόσιοι το 2014 περίπου εργαζόμενους στα δημόσια νοσοκομεία έχουμε σήμερα εξήντα δύο χιλιάδες εργαζόμενους. Είναι οι συνταξιοδοτήσεις. Δεν σας κατηγορεί κανείς γι' αυτό. Προσέξτε. Τι έχετε κάνει, όμως; Τι είχε υπάρξει; Υπήρχε ο σχεδιασμός για τεσσερισήμισι χιλιάδες θέσεις εργασίας στα νοσοκομεία. Υπήρχε μία πράξη Υπουργικού Συμβουλίου και αντίστοιχος νόμος το 2014 για να υπάρξουν επτακόσιες περίπου προσλήψεις. Αυτά, κυρίες και κύριοι συνάδελφοι - δεν είναι ο Υπουργός της Υγείας - , αλλά θέλω πραγματικά να ακουστεί αυτό, διότι μέσα σε δέκα μήνες δεν κάνατε τίποτα. Φτάνουν οι προσλήψεις αυτές; Γιατί θα τις κάνετε; Το ανήγγειλε ο κ. Ξανθός και πιστεύω θα έρθει εδώ να μας το ξαναπεί. Μπράβο, να τις κάνει λέω εγώ. Το 2017 θα γίνουν. Φτάνει αυτό; Ποιο είναι το σχέδιό σας για την υγεία, για τη μεγάλη πρωτοβάθμια περίθαλψη και την αναδιάρθρωσή της για τις χρόνιες παθήσεις; Ποιο είναι το δικό σας σχέδιο για την υγεία; Εκτός από το να ελέγξετε κάπως το σύστημα, δεν έχω δει να κάνετε κάτι ούτε να παρουσιάζετε κάτι ως σχέδιο. Στην ουσία, αυτό που κάνετε και στην υγεία είναι να κάνετε μία διευθέτηση των θεμάτων και δείχνετε εκτός από έλλειψη σχεδίου και πλήρη ανικανότητα να αντιμετωπίσετε τα τρέχοντα προβλήματα. Τελειώνω με μία λέξη για το ΕΣΠΑ, γιατί ακούσαμε πολλά και μεγάλα λόγια για το ΕΣΠΑ. Κυρίες και κύριοι συνάδελφοι, επειδή ακούσαμε για το overbooking να σας πω εγώ για το frontloading, την εμπροσθοβαρή διάσταση. Όλες οι δράσεις για τους ανέργους της τάξεως των 800 εκατομμυρίων ευρώ ήταν εμπροσθοβαρείς ήδη από το 2014 με ενέργειές μας. Τι έγινε και δεν υλοποιήθηκαν; Θέλατε να τις ανασχεδιάσετε. Δικαίωμά σας, Κυβέρνηση είστε, να τις ανασχεδιάσετε. Τι έγινε μέχρι τότε; Τι έχει γίνει από τότε; Ποιο πρόγραμμα έχει μπει στα σκαριά από αυτά; Σήμερα ακούμε πάλι ότι τώρα θα γίνουν εμπροσθοβαρείς. Μας εξαγγέλλετε δηλαδή αυτό που ήδη έκανε η προηγούμενη κυβέρνηση και δεν έχετε κάνει τίποτα γι' αυτούς τους πόρους επί δέκα ολόκληρους μήνες. Γι' αυτούς τους λόγους και για πολλούς άλλους και επειδή τα κοινωνικά προσωπεία εύκολα πέφτουν, είναι η ώρα για σοβαρότητα, για συνεννόηση. Όμως, αυτόν τον προϋπολογισμό εμείς ως υπεύθυνη και σοβαρή Αντιπολίτευση δεν μπορούμε να τον ψηφίσουμε.
Τον λόγο έχει ο κ. Καΐσας από το ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι Βουλευτές, ο πρώτος Προϋπολογισμός της Κυβέρνησης ΣΥΡΙΖΑ - ΑΝΕΛ είναι γεγονός. Ποιος τον περίμενε πριν από ένα χρόνο; Δικαιολογημένη δηλαδή η θλίψη και η στεναχώρια και το να μην μπορούμε να ανεχτούμε τον πρώτο προϋπολογισμό ΣΥΡΙΖΑ - ΑΝΕΛ. Είναι αυτός που θέλαμε, όμως; Το ερώτημα είναι για εμάς. Φυσικά δεν είναι αυτός που θέλαμε και θα πρέπει να δικαιολογήσουμε γιατί δεν είναι. Πρέπει να πούμε κάτω από ποιες συνθήκες έγινε αυτός ο προϋπολογισμός. Δεν πρέπει να ξεχνάμε ότι έγινε κάτω από το 25% απώλεια του ΑΕΠ, 25% -26% ανεργία, χρέη στους αγρότες, στα νοσοκομεία, από το 2010, απολυμένοι χιλιάδες από τον ιδιωτικό τομέα και από το δημόσιο, νοσοκομεία, σχολεία κ.λπ. και το 1/4 του πληθυσμού κάτω από το όριο της φτώχειας, χωρίς πρόσβαση σε τροφή και σε υπηρεσίες υγείας. Κάτω από αυτές τις συνθήκες έγινε αυτός ο προϋπολογισμός. Μερικοί μας λένε ότι το Δεκέμβρη του 2014 ήταν έτοιμη η χώρα να βγει από την κρίση αλλά ο ΣΥΡΙΖΑ ήθελε εκλογές και ήθελε Πρόεδρο και ήθελε το ένα και το άλλο και σταμάτησε αυτήν την ανάπτυξη. Μας λένε δηλαδή να γυρίσουμε στις 31-12-2014. Εδώ θα μου επιτρέψετε αν σας αναφέρω τι βίωσα ο ίδιος προσωπικά ως γιατρός από το 2012 μέχρι το 2014. Στην Αλεξανδρούπολη, το 2012, στήσαμε ένα εθελοντικό κοινωνικό ιατρείο μαζί με τον Ιατρικό Σύλλογο, το Φαρμακευτικό Σύλλογο, τη Μητρόπολη, το Δήμο και μια ομάδα εθελοντών. Το κοινωνικό αυτό ιατρείο αυτό το διάστημα εξέτασε τρεισήμισι χιλιάδες ασθενείς ανασφάλιστους, εμβολίασε εννιακόσια παιδιά ανεμβολίαστα και χορήγησε χιλιάδες κουτιά φαρμάκων σε ανθρώπους που δεν είχαν πρόσβαση στην υγεία. Αυτή ήταν η κατάσταση και όσοι την ξεχνάνε κάνουν μεγάλο λάθος. Αντιμετωπίζει τα προβλήματα ο προϋπολογισμός αυτός; Εκείνο που έχω να πω είναι ότι δόθηκαν από αυτήν την Κυβέρνηση για τον προϋπολογισμό τον προηγούμενο, του 2015, 150.000.000 ευρώ στο χώρο της υγείας. Ο καινούργιος προβλέπει 300.000.000 ευρώ. Μπορεί και να μη φτάνουν αλλά είναι ένα βήμα σημαντικό. Έφυγε η προηγούμενη συνάδελφος για να ακούσει αυτά που θα πω. Οι θέσεις που είχαν αδειάσει το προηγούμενο διάστημα, την πενταετία, από το χώρο της υγείας είναι δεκαεξήμισι χιλιάδες χωρίς να διοριστεί ούτε ένας στη θέση τους. Τι έκανε αυτή η Κυβέρνηση; Ενεργοποίησε τις κρίσεις που είχανε γίνει αυτήν την πενταετία στους γιατρούς του ΕΣΥ και δεν διορίζονταν και τους διόρισε. Ήδη έχουν πάει οι πρώτοι γιατροί διορισμένοι στα νοσοκομεία που δεν διορίζονταν αυτήν την πενταετία. Και βέβαια προκηρύχθηκαν και άλλες θέσεις νοσηλευτικού προσωπικού και το συνολικό νούμερο είναι τρεισήμισι χιλιάδες. Για τις δεκαεξήμισι χιλιάδες που έφυγαν, οι τρεισήμισι χιλιάδες θέσεις είναι λίγες, αλλά για ένα χρόνο νομίζω είναι αρκετές για να στηρίξουν το σύστημα. Αυτά για τον χώρο της υγείας, που έγινε πολύς λόγος από προηγούμενους ομιλητές. Ένα άλλο ζήτημα το οποίο έχει θιγεί είναι η αλληλεγγύη. Γίνεται κριτική ότι ήταν λίγα τα 200 εκατομμύρια που κατάφερε να εξασφαλίσει αυτή η Κυβέρνηση για την αλληλεγγύη. Θα συμφωνήσουμε ότι ήταν λίγα αλλά πρέπει να σας πω ότι έφτασαν στους δικαιούχους με τον τρόπο που τα διαχειριστήκαμε, με την κάρτα του καθενός, να μπαίνει το ποσό και να εξαργυρώνεται. Τι εννοώ εδώ; Θα σας πω πάλι ένα παράδειγμα από την πατρίδα μου. Ανάμεσα στις πολλές υπηρεσίες που υπάρχουν, κρατικές, πρόνοιας, εργασίας, του Υπουργείου Υγείας, μη κυβερνητικές οργανώσεις, στον Νομό Έβρου αυτήν τη στιγμή έχει είκοσι οκτώ οργανώσεις, είκοσι οκτώ υπηρεσίες που απασχολούνται με θέματα αλληλεγγύης, προστασίας από ναρκωτικά, επανένταξης και δεν συμμαζεύεται. Είκοσι οκτώ πρόεδροι, είκοσι οκτώ διοικητικά συμβούλια, είκοσι οκτώ! Δεν ξέρει κανείς, κανένας, ποιος καλύπτει και ποιος υπερκαλύπτει. Μία από αυτές τις υπηρεσίες έχει δεκαπέντε άτομα εργαζόμενους, οι ωφελούμενοι είναι δώδεκα, το μηνιαίο κόστος της είναι 20.000 ευρώ. Τα 18.000 πάνε σε πάγια έξοδα της υπηρεσίας και τα 2.000 πάνε για τους ωφελούμενους, δηλαδή, το 10% των χορηγουμένων χρημάτων. Να γιατί έχουμε ένα κράτος πελατειακό, διεφθαρμένο και δεν γίνεται κανένας έλεγχος. Φυσικά θέλει ουσιαστικές ανατροπές σε όλους τους τομείς αυτό το κράτος. Ο δρόμος μας είναι μακρύς η αρχή, όμως, έγινε. Ο δεύτερος προϋπολογισμός των ΣΥΡΙΖΑ - ΑΝΕΛ θα είναι πολύ καλύτερος από τον πρώτο. Ευχαριστώ πολύ.
Τον λόγο έχει ο κ. Γεωργιάδης από τη Νέα Δημοκρατία.
Ευχαριστώ πολύ, κύριε Πρόεδρε. Μπαίνω λίγο γρήγορα στο τελευταίο. Κύριε συνάδελφε, δεν είστε πολύ καλά διαβασμένος. Η κυβέρνησή μας είχε εγκρίνει στο Συμβούλιο Κυβερνητικής Μεταρρυθμίσεως για το 2015- ευτυχώς είναι εκεί η κ. Χριστοφιλοπούλου - τεσσερισήμισι χιλιάδες προσλήψεις στον χώρο της υγείας, δυόμισι χιλιάδες ιατρούς και δύο χιλιάδες νοσηλευτές. Αυτές τις τεσσερεσήμισι χιλιάδες προσλήψεις, τις οποίες είχαμε εγγράψει στον προϋπολογισμό του 2015, τις ανακοίνωσε μάλιστα ως άμεσα επιγενόμενες ο κ. Αλέξης Τσίπρας την πρώτη εβδομάδα που έγινε Πρωθυπουργός επισκεπτόμενος τον Υπουργό Υγείας, τον κ. Κουρουμπλή. Εγώ, είχα δηλώσει, παρ' όλο που είχαν τη δική μου υπογραφή, «Ας τις κάνετε και ας λέτε ότι είναι και δικές σας, δεν χάλασε ο κόσμος». Μετά από έντεκα μήνες έρχεστε και μας λέτε στη Βουλή ότι θα το κάνετε το 2016. Δηλαδή, χάσατε όλο το 2015. Επίσης, είπατε ότι δεν έγινε καμμία πρόσληψη. Επίσης λάθος. Όταν πήγαινα στο Υπουργείο Υγείας εκκρεμούσαν εννιακόσιοι ιατροί από τον διαγωνισμό του 2011, προσλάβαμε τους εξακόσιους. Ήταν οι μόνοι που είχαν μείνει διαθέσιμοι, γιατί οι υπόλοιποι τριακόσιοι είχαν βρει δουλειά αλλού και δεν ενδιαφέρονταν για να συνεχίσουν να μπουν στη διαδικασία. Ολοκληρώσαμε, δηλαδή, τις προσλήψεις που εκκρεμούσαν από το 2011. Άρα, και αυτό που είπατε είναι λάθος. Καλύτερα, όταν έρχεστε στο Βήμα της Βουλής, να είστε πολύ καλύτερα διαβασμένος. Πάμε τώρα στην ουσία. Όχι μόνο δεν βελτιώσατε τα οικονομικά της υγείας αλλά τα έχετε στείλει στον βράχο. Η πολιτική, να ξέρετε, κυρίες και κύριοι συνάδελφοι, είναι εφαρμοσμένη τέχνη δεν είναι περικοκλάδες και θεωρίες, είναι πράξεις. Παραλάβατε στον ΕΟΠΥΥ 600 εκατομμύρια ληξιπρόθεσμα χρέη. Ξέρετε πόσα είναι σήμερα; Είναι 2 δισεκατομμύρια 200 εκατομμύρια. Ξέρετε τι θα πει ότι έχετε πάει τα ληξιπρόθεσμα χρέη του ΕΟΠΥΥ από 600 εκατομμύρια στα 2 δισεκατομμύρια 200 εκατομμύρια; Ότι έχετε αφήσει τους πάντες απλήρωτους. Ξέρετε τι θα πει αυτό; Θα πει ότι κινδυνεύει το Εθνικό Σύστημα Υγείας με ολική κατάρρευση. Άρα το να έρχεστε εδώ και να μας κάνετε και μαθήματα για το πόσο καλά τα πήγατε στην υγεία, με συγχωρείτε αλλά είναι άνω ποταμών. Να είστε καλύτερα διαβασμένος. Είναι προφανώς μια από τις πρώτες σας ομιλίες αλλά επειδή είναι ομιλία επί του προϋπολογισμού και ο προϋπολογισμός είναι αριθμοί και νούμερα και όχι θεωρίες να είστε καλύτερα διαβασμένος.
Σαράντα χρόνια ασχολούμαι.
Χρειάζεστε πενήντα χρόνια, για να τα μάθετε. Σαράντα δεν ήταν αρκετά. Πάω, λοιπόν, τώρα στην ουσία, κυρίες και κύριοι συνάδελφοι. Πού ήμασταν το 2014 στην αντίστοιχη συζήτηση προϋπολογισμού και πού το 2015; Το 2014, μιλάγαμε για τη μείωση κατά 30% της εισφοράς αλληλεγγύης. Φωνάζατε οι του ΣΥΡΙΖΑ: «Είναι έκτακτος φόρος έπρεπε να καταργηθεί εντελώς». Τώρα τον πήγατε στο συν 30%, δηλαδή, τον επαναφέρατε στα προηγούμενα επίπεδα. Για τι άλλο συζητάγαμε; Για το 2,7% ανάπτυξη που προβλεπόταν για το 2015. Τι καταφέρατε; Ύφεση 2,3% και προβλέπετε εσείς 0,7% ύφεση του χρόνου. Δυστυχώς, αν μείνετε στην εξουσία θα είναι πολύ χειρότερο. Και γιατί θα είναι πολύ χειρότερο; Ακούστε τώρα γιατί θα είναι πολύ χειρότερο. Γιατί στον ίδιο προϋπολογισμό που έχετε καταθέσει, ενώ από την μία προβλέπετε ύφεση κατά 0,7% του ΑΕΠ, στον ίδιο προϋπολογισμό προβλέπετε αύξηση φορολογικών εσόδων 2,2 δισεκατομμύρια. Άρα, θα πάρετε 2,2 δισεκατομμύρια περισσότερα, σύμφωνα με τα αυτά που λέτε εσείς, από μια οικονομία που θα είναι κατά 0,7% του ΑΕΠ μικρότερη, σύμφωνα με αυτά που λέτε εσείς. Άρα, θα πάρετε πολλούς περισσότερους φόρους από πολλούς περισσότερους ανθρώπους. Οι πολλοί περισσότεροι φόροι από πολλούς περισσότερους ανθρώπους τι σημαίνει; Σημαίνει ύφεση, ότι η οικονομία θα φρενάρει και αυτό θα σας οδηγήσει σε ένα νέο φαύλο κύκλο που θα πηγαίνουμε διαρκώς προς τα κάτω. Άρα, μην περιμένετε καλύτερη χρονιά το 2016 με την Κυβέρνησή σας αλλά να περιμένετε αυτό που δυστυχώς θα έρθει, δηλαδή, πολύ πολύ χειρότερη, γιατί δεν ξέρετε να κάνετε αυτήν τη δουλεία και είστε πραγματικά επικίνδυνοι.
Κάντε τις εκλογές σας.
Ακούστε, κύριε συνάδελφε, χαίρομαι πολύ, γιατί δεν σας είχα προσέξει. Είχα περάσει όλη την προεκλογική περίοδο να ακούω τον κ. Αλέξη Τσίπρα να φωνάζει στις προεκλογικές του ομιλίες «Έχει και η Νέα Δημοκρατία αυτόν τον Άδωνι, που έλεγε ότι αν δεν υπήρχε το μνημόνιο, θα έπρεπε να το είχαμε εφεύρει». Ο κ. Τσίπρας το είπε αυτό στα Χανιά, το είπε στην ομιλία του στην Αθήνα, το είπε στην ομιλία του στην Καβάλα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε συνάδελφε, ξέρετε τη χαρά που μου δώσατε εκείνη την ημέρα στον «ΣΚΑΪ», όταν είπατε εσείς, ως Βουλευτής του ΣΥΡΙΖΑ, μιλώντας για το ασφαλιστικό ότι αν δεν υπήρχε το μνημόνιο θα έπρεπε να το είχαμε εφεύρει; Δεν καταλαβαίνω τι το χειρότερο είχα πει εγώ απ' αυτό που είπατε εσείς;
Είστε αρχηγοί στη διαστρέβλωση.
Είπαμε ακριβώς το ίδιο. Και ακούστε τώρα, κυρίες και κύριοι συνάδελφοι, και το ακόμα καλύτερο: Εμφανίστηκε χθες στην πιάτσα ο κ. Μάρδας, Υπουργός του ΣΥΡΙΖΑ. Και ακούστε τι μας είπε ο κ. Μάρδας. «Οι προηγούμενες κυβερνήσεις» - Ανδρέα για εσένα το έλεγε - «ήσαν δειλές, γιατί δεν εφήρμοσαν όλα τα μνημόνια», κύριε Τριανταφυλλίδη.
Το άκουσα.
Ακούτε τι λέει ο συντοπίτης σας, κ. Μάρδας;
Θα ζητήσω τον λόγο επί προσωπικού.
Μα, γι' αυτό το κάνω. Ακούτε τι λέει ο συντοπίτης σας, κ. Μάρδας, ότι οι προηγούμενες κυβερνήσεις ήσαν δειλές, γιατί δεν εφήρμοσαν όλα τα μνημόνια; Ποια μνημόνια τώρα; Αυτά τα μνημόνια, για τα οποία ο κ. Τσίπρας και εσείς μας λέγατε γερμανοτσολιάδες, προδότες, προσκυνημένους και τα οποία τώρα μνημόνια - τα οποία δεν σας άρεσαν ως αντιπολίτευση - όχι μόνο τα υπογράφατε ως Κυβέρνηση, αλλά μας κατηγορείτε.
Τα 200 εκατομμύρια που χρωστάτε στις τράπεζες;
Είπατε θα πάρετε τον λόγο επί προσωπικού μετά, γιατί με διακόπτετε, γιατί δεν συγκρατείστε;
Όχι δεν θα τον πάρει. Κύριε Γεωργιάδη, συνεχίστε σας παρακαλώ, την ομιλίας σας και μην απευθύνεστε σε Βουλευτές.
Επανερχόμαστε, για να ακούσει ο ελληνικός λαός το μέγεθος της κοροϊδίας. [[Στο σημεία αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Ο Υπουργός του ΣΥΡΙΖΑ κ. Μάρδας μάς είπε ότι οι προηγούμενες κυβερνήσεις ήσαν δειλές, γιατί δεν εφήρμοσαν όλα τα μνημόνια, όταν εδώ πέρα είχαμε τον κ. Τσίπρα και τον ΣΥΡΙΖΑ να μας υβρίζουν από το πρωί μέχρι το βράδυ, γιατί προσπαθούσαμε να κάνουμε τις μεταρρυθμίσεις που προέβλεπαν οι συμφωνίες. Αυτά απλώς αποκαλύπτουν το μέγεθος της πολιτικής σας αναισχυντίας η οποία σήμερα - οφείλω να το σημειώσω αυτό, κυρίες και κύριοι συνάδελφοι - πήρε νέα ύψη με την ομιλία του κ. Κώστα Ζουράρι. Και λυπούμαι που δεν είναι κανείς από τους ΑΝΕΛ εδώ. Ο κ. Ζουράρις ήρθε και έκανε μια καταπληκτική ομιλία - την υπογράφω όλη, αριστούργημα - για τη συνέχεια του ελληνικού έθνους. Είπε μάλιστα πόσο κατηγορεί αυτούς τους εθνομηδενιστές, οι οποίοι αμφισβητούν τη συνέχεια του ελληνικού έθνους. Είναι ο ίδιος κ. Ζουράρις, που δίνει ψήφο εμπιστοσύνης στην Κυβέρνηση του κ. Τσίπρα, δηλαδή, και στον κ. Φίλη, Υπουργό Παιδείας, που όχι μόνο αμφισβητεί τη γενοκτονία του Ποντιακού Ελληνισμού αλλά που έβαλε ως επικεφαλής της επιτροπής που θα ελέγχει τα σχολικά βιβλία τον κ. Λιάκο. Αν δεν το ξέρει ο κ. Ζουράρις, ο κ. Λιάκος είναι ο κατ' εξοχήν πανεπιστημιακός που διδάσκει την ασυνέχεια του ελληνικού έθνους.
Για τη χούντα…(δεν ακούστηκε).
Τι σχέση έχει αυτό, κύριε που μου λέτε;
Α, καμμία σχέση!
Εδώ μιλάμε για τη συνέχεια του ελληνικού έθνους και εσείς μου μιλάτε για τη Χούντα;
Σταματήστε να παρεμβαίνετε, σας παρακαλώ. Κύριε Γεωργιάδη, σας παρακαλώ, πρέπει να ολοκληρώνετε.
Ακούστε, κύριοι συνάδελφοι.
Ούτε θα στήσουμε τώρα διάλογο με τους Βουλευτές.
Εσείς καλέσατε αύριο τον κόσμο να απεργήσει κατά της Κυβερνήσεως ΣΥΡΙΖΑ.
Βεβαίως.
Άρα, καλείτε τον κόσμο να απεργήσει κατά του προϋπολογισμού, τον οποίο θα ψηφίσετε σε δύο μέρες. Και έχετε τα μούτρα και μου κάνετε υποδείξεις; Έχετε και τα μούτρα; Ε, σας παρακαλώ πάρα πολύ! Και λίγη ντροπή!
Σοβαρά;
Φέρτε τα εκατομμύρια που χρωστάτε.
Μεθαύριο θα ψηφίσετε και αύριο κατηγορείτε την Κυβέρνησή σας και καλείτε τον κόσμο σε απεργία. Δεν θα μας τρελάνετε, κύριοι εσείς. Εντάξει; Για να το λήξω, λοιπόν, δεν μπορεί ο κ. Ζουράρις ταυτοχρόνως να κατηγορεί τους εθνομηδενιστές και αυτούς που δεν πιστεύουν στη συνέχεια του ελληνικού έθνους και ταυτοχρόνως να δίνει ψήφο εμπιστοσύνης στον κ. Φίλη και άρα να επιτρέπει στον κ. Λιάκο, ο οποίος παρομοίασε τους μακεδονομάχους με τους τζιχαντιστές και ο οποίος διδάσκει ότι εμείς δεν είμαστε Έλληνες αλλά κάτι άλλο, να φτιάξει τα νέα - λέει - σχολικά μας βιβλία. Αγαπητέ, κύριε Ζουράρι, δεν γίνονται και τα δύο. Επιλέξτε τι από τα δύο θέλετε. Άρα…
Κύριε Γεωργιάδη, ολοκληρώστε, σας παρακαλώ πολύ.
Είχα τέσσερις διακοπές, κύριε Πρόεδρε.
Τις προκαλείτε και εσείς τις διακοπές.
Θα είστε Πρόεδρος αύριο… (δεν ακούστηκε).
Ευχαριστώ πολύ. Ναι, θα είμαι Πρόεδρος σε λίγες μέρες. Μην ανησυχείτε. Και τότε θα με ακούτε όσο θέλετε περισσότερο.
Άμα κάνετε εκλογές…
Θα ησυχάσετε; Ησυχάστε, σας παρακαλώ. Δεν βοηθάτε τη διαδικασία.
…χρωστάτε τόσα εκατομμύρια.
Μην εκνευρίζεστε. Σας θύμισα τη δήλωσή σας και εκνευρίζεστε; Ήταν ωραία δήλωση. Σας επαινώ για τη δήλωσή σας. Ήταν σωστή.
Εγώ θα…. (δεν ακούστηκε).
Ευχαριστώ πάρα πολύ. Να πάτε και να με ψηφίσετε κιόλας. Ακούστε τώρα. Θα στεναχωρήσω τον φίλο σας τον Πάνο Καμμένο, που χθες είπε «ψηφίστε όποιον θέλετε εκτός του Άδωνι Γεωργιάδη» αλλά τι να κάνουμε, συμβαίνουν αυτά. [[Χειροκροτήματα από την πτέρυγα της Νέας Δημοκρατίας]] Για να κλείσω, ποια είναι η ουσία: Ο προϋπολογισμός του 2014 ήταν - όταν συζητάγαμε δηλαδή στην αντίστοιχη συζήτηση το 2014 για το 2015- μια συζήτηση αισιοδοξίας για το μέλλον, ενώ η αντίστοιχη ημέρα του 2015 για το 2016 είναι μια συζήτηση απαισιοδοξίας. Αυτό είναι το πραγματικό αποτέλεσμα της Κυβερνήσεως ΣΥΡΙΖΑ. Κοινώς τα κάνατε θάλασσα. Πρέπει να φύγετε όσο γίνεται γρηγορότερα. Ευχαριστώ πάρα πολύ.
Κυρία Υπουργέ, έχετε ζητήσει τον λόγο. Για δύο λεπτά μόνο, σας παρακαλώ. [[Θόρυβος στην Αίθουσα]] Λίγο ησυχία, σας παρακαλώ πολύ.
Για μισό λεπτό, κύριε Πρόεδρε.
Ορίστε, έχετε τον λόγο.
Επειδή σε αυτήν τη Βουλή - και πρόσφατα - ζήσαμε επεισόδια που είχαν ως αποτέλεσμα να ξυλοδαρθεί ένας Βουλευτής, ο κ. Κουμουτσάκος, θα συνιστούσα όταν αναφερόμαστε σε θέματα επιστημονικά, να έχουμε μια άλλη αντιμετώπιση και να μην προσπαθούμε όλον τον λαϊκισμό να τον βγάζουμε σε αυτά. Να είμαστε προσεκτικοί. Μπορεί ο καθένας να είναι ακροδεξιός, να είναι ό,τι θέλει, είναι δικαίωμά του, είναι δικαίωμα, όμως, των επιστημόνων να κάνουν την έρευνα που κάνουν και να μην πολιτικοποιείται…
…(δεν ακούστηκε).
Ο κ. Φορτσάκης μπορεί να μιλήσει. Έχει ένας επιστήμονας το δικαίωμα και να μη στοχοποιείται, όπως στοχοποιούνται οι άνθρωποι τα τελευταία χρόνια και ειδικά τον τελευταίο καιρό, με τον πιο επαίσχηντο και χυδαίο τρόπο, το οποίο έχουμε δει.
Για τον εαυτό του, όχι στα σχολεία.
Όχι και ο Υπουργός της Κυβέρνησης να μιλάει έτσι.
Όπου έχετε δει γραμμένο ότι ο κ. Λιάκος έχει πει ότι οι Έλληνες δεν είναι Έλληνες, σας παρακαλώ πολύ θέλω να το προσκομίσετε εδώ, στα Πρακτικά της Βουλής. Ό,τι λέγεται εδώ θα είναι στοιχειοθετημένο. Αν το έχει γράψει οπουδήποτε, φέρτε το εδώ.
Καλώς. Ευχαριστούμε, κυρία Υπουργέ. Τον λόγο έχει ο κ. Γκιόκας από το ΚΚΕ.
Κύριε Πρόεδρε, παρακαλώ τον λόγο επί προσωπικού.
Σας παρακαλώ πολύ. Δεν υπάρχει καθόλου προσωπικό. Δεν είναι προσωπικό. Διαβάστε τον Κανονισμό τι αναφέρεται επί του προσωπικού που επικαλείστε εσείς.
Έκανε προσβλητική αναφορά…
Σε σας; Σας παρακαλώ πολύ, δεν τίθεται θέμα προσωπικού.
Δώστε του τον λόγο. Γιατί του τον στερείτε;
Δώστε του τον λόγο, να λιβανίσει λίγο τον Τσίπρα. Γιατί έχει μέρες να λιβανίσει.
Κύριε Γιακουμάτε, σας παρακαλώ! Κύριε Γκιόκα, έχετε τον λόγο.
Κυρίες και κύριοι Βουλευτές, παρακολουθώντας τη σημερινή συζήτηση το μόνο που μπορεί να πει κανείς είναι ότι πραγματικά αποτελεί θράσος, τεράστια πρόκληση να βγαίνουν από το πρωί Βουλευτές του ΣΥΡΙΖΑ και να μιλάνε για κοινωνική ευαισθησία και δικαιοσύνη για έναν προϋπολογισμό που περιέχει σκληρά μέτρα ύψους 5,7 δισ. από νέους φόρους, χαράτσια και περικοπές μέχρι και την κατάργηση του ΕΚΑΣ, συν όλα τα προηγούμενα που παραμένουν και που το 92% αυτών των μέτρων θα το επιβαρυνθούν τα λαϊκά στρώματα, ενώ το κεφάλαιο θα επιβαρυνθεί από ελάχιστα έως καθόλου, ενώ θα βγει πολλαπλά ωφελημένο από άλλα προνόμια. Εκτός, αν θεωρούν οι Βουλευτές του ΣΥΡΙΖΑ κοινωνική ευαισθησία να κόβεται από τους φτωχούς - τους προνομιούχους, όπως λέτε, επειδή παίρνουν μια σύνταξη πάνω από 800-900 ευρώ - , για να δίνουν ένα ξεροκόμματο - και αν το πάρουν κι αυτό - στους φτωχότερους. Αυτό όμως, δεν είναι κοινωνική ευαισθησία, ούτε κοινωνική δικαιοσύνη. Αυτό είναι ο ορισμός της κοροϊδίας. Παρακολουθούμε, επίσης, τη μονότονη και υποκριτική αντιπαράθεση, οι μεν Βουλευτές της Νέας Δημοκρατίας και του ΠΑΣΟΚ να κάνουν κριτική στην Κυβέρνηση, στον ΣΥΡΙΖΑ, για μέτρα τα οποία έχουν οι ίδιοι ψηφίσει και έχουν οι ίδιοι υλοποιήσει παλαιότερα ως κυβερνήσεις και οι δε Βουλευτές του ΣΥΡΙΖΑ να απαντάνε σε αυτήν την κριτική, λέγοντας ότι και εσείς τα ίδια και χειρότερα κάνατε. Αυτή είναι η αντιπαράθεση που ακούμε από χθες και σήμερα σε όλη τη διάρκεια της μέρας. Τι δείχνει αυτή η αντιπαράθεση; Και κατά τη γνώμη μας αυτή είναι η ουσία που εμείς τουλάχιστον θέλουμε να δείξουμε στον ελληνικό λαό. Ότι απέναντί του διαμορφώνεται ένα μπλοκ πολιτικών δυνάμεων, που εναλλάσσει ρόλους και επιχειρήματα ανάλογα με το αν είναι στην Κυβέρνηση ή αν είναι στην Αντιπολίτευση, ένα μπλοκ δυνάμεων που συμπίπτει στον στρατηγικό στόχο, δηλαδή ότι στο βωμό της ανάκαμψης της οικονομίας, στο βωμό της κερδοφορίας και της ανταγωνιστικότητας του κεφαλαίου, πρέπει να θυσιαστούν όλα τα εργατικά λαϊκά δικαιώματα, Και ανταγωνίζονται αυτές οι πολιτικές δυνάμεις για το ποιος θα έχει το πάνω χέρι και ποιος θα αναλάβει την ευθύνη και το πολιτικό κόστος μέτρων που από κοινού έχουν ψηφίσει. Αυτό δείχνει η συζήτηση των τελευταίων ημερών και η συζήτηση για τη συναίνεση που ακούμε τις τελευταίες ημέρες. Ο προϋπολογισμός και αυτή η συζήτηση, κυρίες και κύριοι Βουλευτές, αποτελούν την πιο πανηγυρική απόδειξη ότι ο ΣΥΡΙΖΑ έχει προσχωρήσει ολοκληρωτικά, ψυχή τε και σώματι, στους σχεδιασμούς του κεφαλαίου. Και λέμε ψυχή τε και σώματι, γιατί όχι μόνο υλοποιείτε μια βάρβαρη, μια ταξική πολιτική μέσα και από τον προϋπολογισμό του 2016, αλλά υιοθετείτε και αναπαράγετε όλα εκείνα τα επιχειρήματα της Νέας Δημοκρατίας και του ΠΑΣΟΚ, προκειμένου αυτή η πολιτική να γίνει αποδεκτή από τον ελληνικό λαό. Και δίνετε το δικαίωμα με την πολιτική σας και με την επιχειρηματολογία σας στον κ. Γεωργιάδη, ο οποίος μίλησε πριν, ο οποίος ήταν ο πιο γνήσιος εκφραστής των αντιλαϊκών πολιτικών, να εμφανίζεται και δικαιωμένος. Από τη μια μεριά υπάρχει το θράσος του κ. Γεωργιάδη, από την άλλη μεριά υπάρχει η δική σας ευθύνη, που του δίνετε αυτό το δικαίωμα με την πολιτική σας. Άρα, λοιπόν, όλα αυτά που λέγατε πριν λίγους μήνες, για να δικαιολογήσετε τη συμφωνία, ότι εκβιαστήκατε, ότι αναγκαστήκατε, ότι δεν θέλαμε αλλά τι να κάναμε, όλα αυτά τελειώσανε με τον προϋπολογισμό και με αυτό που αναφέρει ο προϋπολογισμός, ότι υπάρχουν αναγκαίες μεταρρυθμίσεις που πρέπει να υλοποιηθούν. Αυτές είναι οι μεταρρυθμίσεις, τα διαρθρωτικά μέτρα στα εργασιακά, στο ασφαλιστικό, που η Κυβέρνηση έχει συμφωνήσει και υλοποιεί. Ψηφίσατε και υλοποιείτε μια συμφωνία, γιατί αυτό επιβάλλουν τα συμφέροντα του κεφαλαίου και της οικονομίας του, την οποία συνειδητά υπηρετείτε. Και τα μνημόνια, και το ένα και το δεύτερο και το δικό σας το τρίτο μνημόνιο, δεν είναι τίποτα άλλο, παρά τα συμπυκνωμένα μέτρα που χρόνια τώρα απαιτούσε και το κεφάλαιο και η Ευρωπαϊκή Ένωση. Γι' αυτό και όσες κυβερνήσεις, όσα κόμματα επιλέγουν να διαχειριστούν αυτό το σύστημα και τους νόμους του, όχι μόνο θα ακολουθήσουν βάρβαρες αντιλαϊκές πολιτικές αλλά θα υιοθετήσουν και εκείνη την προπαγάνδα, εκείνα τα επιχειρήματα, προκειμένου να τη δικαιολογήσουν. Το ίδιο κάνει και η σημερινή Κυβέρνηση. Μία είναι η διαφορά, μία είναι η βασική διαφορά της σημερινής Κυβέρνηση από τις προηγούμενες. Είναι ότι εσείς ως νεόκοποι διαχειριστές και μάλιστα με αριστερό παρελθόν, μπορείτε να εξαπατάτε πιο εύκολα τον λαό και μάλιστα ένα λαό που έχει μάθει και με δική σας ευθύνη ότι το σύστημα είναι μόνο κάποια λαμόγια, κάποιοι διαπλεκόμενοι, κάποια κόμματα που κυβέρνησαν, ότι αντιλαϊκή πολιτική είναι ζήτημα μόνο κακής και ανέντιμης διαχείρισης και όχι αποτέλεσμα στρατηγικών επιλογών μιας τάξης, της τάξης των κεφαλαιοκρατών, που για να διαιωνίσει και τα κέρδη της και την εξουσία της, πρέπει υποχρεωτικά να χρεωκοπήσει το λαό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Αυτήν την ικανότητα αναγνωρίζουμε ότι την έχετε. Βεβαίως, δεν θα κρατήσει για πολύ. Κι επειδή την έχετε αυτήν την ικανότητα, είστε σήμερα οι πιο ικανοί για να υλοποιήσετε τη βρόμικη δουλειά - το ξαναλέμε - για λογαριασμό του κεφαλαίου, να κάνετε αυτά που δεν έκαναν, που δεν ολοκλήρωσαν ή δεν πρόλαβαν να κάνουν οι προηγούμενοι. Και αφήστε επιτέλους όλα αυτά τα δακρύβρεχτα που ακούσαμε εχθές και από τον Πρωθυπουργό στη συνεδρίαση της Κοινοβουλευτικής Ομάδας του ΣΥΡΙΖΑ, ότι «το σύστημα μας πολεμάει». Ποιο σύστημα σας πολεμάει; Ο ΣΕΒ σάς πολεμάει; Οι τραπεζίτες σάς πολεμάνε; Η Ευρωπαϊκή Ένωση σάς πολεμάει; Καλά, μη μιλήσουμε τώρα για τις Ηνωμένες Πολιτείες και το ΝΑΤΟ, που αυτοί πραγματικά «παίζουν τα ρέστα τους» για πάρτι σας. Άρα, ποιο σύστημα σας πολεμάει; Και όταν σας κάνουν κριτική - που υπάρχουν και τέτοιοι, που σας κάνουν κριτική - είναι κριτική βολική για να προχωρήσετε, για να υλοποιήσετε πιο γρήγορα τη συμφωνία την οποία έχετε ψηφίσει. Όλοι σας, όμως, όλα τα κόμματα πίνετε νερό στο όνομα της κοινωνικής συναίνεσης, της συνοχής, της σταθερότητας, που ουσιαστικά σημαίνει ένα πράγμα. Σιωπή νεκροταφείου, σιγή νεκροταφείου από τη μεριά του λαού. Μέχρι και Υπουργός της Κυβέρνησης βγήκε πριν λίγες μέρες και είπε ότι οι απεργίες και οι κινητοποιήσεις - λέει - είναι εκτός του ευρωπαϊκού πλαισίου. Το είπε η κ. Τζάκρη πριν μία εβδομάδα. Εμείς το λέμε, το έχουμε πει και θα το ξαναπούμε για άλλη μία φορά. Αυτή την κοινωνική συναίνεση, τη σταθερότητα θα την πολεμήσουμε με όλες μας τις δυνάμεις. Γιατί η δική σας σταθερότητα …
Ολοκληρώστε, κύριε Γκιόκα.
…είναι η μεγαλύτερη αστάθεια για το λαό και τα δικαιώματά του. Το ίδιο πρέπει να κάνει και ο λαός, να μη φοβηθεί την αστάθεια του αστικού πολιτικού συστήματος, αντίθετα να την ενισχύσει, να τη διευρύνει με τον αγώνα του και να διαμορφώσει τις προϋποθέσεις σε συμπόρευση με το ΚΚΕ για ριζικές ανατροπές. Ευχαριστώ, κύριε Πρόεδρε.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και εννέα συνοδοί εκπαιδευτικοί από το 2ο Εσπερινό ΕΠΑΛ Περιστερίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Αριστείδης Φωκάς από την Ένωση Κεντρώων.
Αξιότιμε κύριε Πρόεδρε, αγαπητοί συνάδελφοι, ο πρώτος προϋπολογισμός της «δεύτερη φορά αριστερά» Κυβέρνησης έρχεται να αποδείξει πως το ψέμα έχει κοντά πόδια. Είχατε βέβαια δώσει σαφή δείγματα γραφής για το τι θα ακολουθήσει. Όμως, ακόμη και οι πλέον απαισιόδοξοι δεν μπορούσαν να περιμένουν αυτό το απόλυτο σοκ που περιγράφεται στις σελίδες του προϋπολογισμού. Είναι ένας προϋπολογισμός φτώχειας, ακραίας λιτότητας, κοινωνικής εξαθλίωσης για μισθωτούς και συνταξιούχους. Είναι ένας προϋπολογισμός που καταργεί τις κοινωνικές δομές, ακυρώνει το κράτος πρόνοιας, δίνει το τελειωτικό κτύπημα στη μεσαία τάξη, που καλείται να πληρώσει επιπλέον φόρους 3,2 δισεκατομμύρια ευρώ. Και έχετε το πολιτικό θράσος να έρχεστε στην Αίθουσα αυτή και να μας λέτε πως η ανάπτυξη θα επιστρέψει το 2016. Είναι προφανές πως έχετε χάσει κάθε επαφή με την πραγματικότητα. Δεν είναι δυνατόν να μην αντιλαμβάνεστε πως αυτός ο προϋπολογισμός, τουλάχιστον στο κομμάτι των εσόδων, είναι καταδικασμένος να αποτύχει. Και αυτό. γιατί, εξαιτίας ασφαλώς και των πολιτικών που εφαρμόστηκαν από τις προηγούμενες κυβερνήσεις, έχετε εξαντλήσει τη φοροδοτική ικανότητα των Ελλήνων. «Ουκ αν λάβοις παρά του μη έχοντος». Το κίνημα «Δεν Πληρώνω», που γνώρισε ιδιαίτερη άνθηση όταν ήσασταν αντιπολίτευση, αντικαθίσταται από τη βουβή πλειοψηφία της κοινωνίας, που πλέον δεν μπορεί να πληρώσει. Και σ' αυτούς τους πολίτες, που εξαπατήσατε προεκλογικά τάσσοντας τα πάντα στους πάντες, δεν έχετε ζητήσει μία ειλικρινή συγγνώμη, παρά μόνο μας είπατε ότι είσαστε στενοχωρημένοι. Λες και αυτό θα διαγράψει μονομιάς τις τεράστιες ευθύνες σας. Δυστυχώς, για εσάς - και κυρίως, δυστυχώς για τη χώρα - η απόλυτη ευθυγράμμισή σας με την πολιτική των προκατόχων σας οδηγεί τη χώρα στην άβυσσο. Και αντί να αναζητήσετε πραγματικές συνεργασίες με πνεύμα συνεννόησης, σύνεσης, ενότητας, προτάσσοντας το εθνικό συμφέρον, αναζητάτε συνενόχους. Και όταν δεν τους βρήκατε, θυμηθήκατε πάλι τη διαπλοκή, κατηγορώντας την Ένωση Κεντρώων πως δήθεν κατευθύνεται από τα μεγάλα συμφέροντα. Ε, λοιπόν, δεν είμαστε όλοι ίδιοι, κύριοι συνάδελφοι. Στο δικό μας κόμμα υπάρχει και φιλότιμο, υπάρχει αξιοπρέπεια, τιμούμε και σεβόμαστε αυτούς που μας εμπιστεύτηκαν την ψήφο τους. Γι' αυτό και εκφράζοντας την Κοινοβουλευτική μας Ομάδα, κύριε Πρωθυπουργέ, σας λέω το εξής: Μόνοι σας θα ανεβείτε τον δρόμο, κυρίες και κύριοι συνάδελφοι. Θα μάθετε τι σημαίνει πολιτική ειλικρίνεια, συνεπής στάση, πολιτικό ήθος και πάνω από όλα πολιτική αξιοπρέπεια. Όσον αφορά τα νούμερα του προϋπολογισμού που έχουμε στα χέρια μας, η φορολογική σας πολιτική είναι άνευ πολιτικής. Στερείται μεσοπρόθεσμου και μακροπρόθεσμου σχεδιασμού. Στερείται οράματος, ουσίας, λογικής, ανάπτυξης και προοπτικής και κυρίως στερείται εσόδων. Αντί να τονώσετε την κατανάλωση, φορολογείτε ό,τι κινείται. Δείτε μόνο τι συμβαίνει με το πρόγραμμα του ΕΣΠΑ. Ξέρετε πως οι μικρομεσαίες επιχειρήσεις είναι αυτές που δίνουν μόνιμες δουλειές σε ανέργους. Ζητάμε να ενισχυθεί μεγαλύτερος αριθμός αυτών των επιχειρήσεων μέσω των προγραμμάτων του ΕΣΠΑ, με αναθεώρηση του προϋπολογισμού. Και τονίσαμε στην επιτροπή περιφερειών, πως βασική προϋπόθεση για την ένταξη μιας επιχείρησης στο ΕΣΠΑ αλλά και για το ποσό επιχορήγησης που θα λάβει, θα πρέπει να είναι οι θέσεις εργασίας που θα προσφέρει σε ανέργους. Ακόμη, επισημάναμε πως πρέπει να δώσουμε μεγαλύτερο ποσοστό από τα χρήματα του ΕΣΠΑ σε μικρομεσαίες επιχειρήσεις, αποδεικνύοντας πως στηρίζουμε και ενθαρρύνουμε με πράξεις την ανάπτυξη. Η απάντηση του Υφυπουργού Οικονομικών ήταν πως αποκλείεται η αναθεώρηση των προγραμμάτων στην παρούσα φάση. Αυτό σημαίνει πως οι μικρομεσαίες επιχειρήσεις χάνουν κάθε ελπίδα χρηματοδότησης για πολύτιμες ανάσες. Το 2016, κυρίες και κύριοι, θα είναι η χρονιά των λουκέτων. Το γιατί είναι προφανές. Ανάπτυξη με φόρους και χαράτσια δεν νοείται. Θα έχουμε μεγαλύτερη αύξηση της ανεργίας, νέα καθίζηση στα έσοδα, νέους φόρους και συνέχεια στην απελπισία. Τελικά φαίνεται, αγαπητοί συνάδελφοι της συγκυβέρνησης, πως ρίξατε τους προηγούμενους όχι για να σκίσετε το μνημόνιο μέσα στην πλατεία Συντάγματος, αλλά για να εφαρμόσετε το δικό σας τρίτο μνημόνιο, το σκληρότερο και επαχθέστερο όλων. Και έχετε ακόμη το θράσος να εξαντλείτε την αριστεροσύνη σας σε κοστούμια χωρίς γραβάτες, διαλύοντας την ίδια ώρα τον ελληνικό λαό με ασύλληπτες φοροεισπρακτικές λογικές. Μιας και αναφέρθηκα σε αυτές τις λογικές, σας φέρνω ένα μικρό παράδειγμα που συνδέεται με την περίφημη πάταξη της φοροδιαφυγής, που όλοι τη θέλουν και ποτέ δεν εφαρμόζεται. Φορτώνετε με καπέλο 20% τα παιχνίδια του ΟΠΑΠ, σπρώχνοντας τον κόσμο στον παράνομο στοιχηματισμό, στερώντας σημαντικά έσοδα από τα δημόσια ταμεία. Την ίδια ώρα αυξάνετε τα τέλη κυκλοφορίας, καταργείτε σταδιακά την επιστροφή του ειδικού φόρου κατανάλωσης στο πετρέλαιο, αυξάνετε τους συντελεστές φόρου εισοδήματος στους αγρότες, καταργείτε τις απαλλαγές υποχρέωσης καταβολής του ΕΝΦΙΑ και πολλά άλλα. Τουλάχιστον, αναλάβετε τις ευθύνες σας. Σταματήστε να παριστάνετε τους αριστερούς. Σταματήστε να ασελγείτε στη λογική μας και στη δημοκρατία. Αυτό το κόμμα δεν θα επιτρέψει ο Καμμένος - Τσίπρας να γίνει Λεβέντης - Τσίπρας. Η Ένωση Κεντρώων καταψηφίζει τον προϋπολογισμό και ζητά την αποκατάσταση της λογικής στην πατρίδα. Σας ευχαριστώ.
Τον λόγο έχει ο κ. Ιωάννης Σαρακιώτης από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι Βουλευτές, η συζήτηση επί του κρατικού προϋπολογισμού του οικονομικού έτους 2016, πραγματοποιείται υπό το φως της αναθεωρημένης επί το βέλτιστο πρόβλεψης για μηδενική σχεδόν ύφεση κατά το έτος 2015, που, όπως διαβεβαιώνει το οικονομικό επιτελείο της Κυβέρνησης, κατά το 2016 θα περιοριστεί στο 0,7% με προοπτικές μάλιστα περαιτέρω μείωσης, ενώ εκτιμάται, επίσης, ότι το δεύτερο εξάμηνο του 2016, η ελληνική οικονομία δύναται να επανέλθει σε θετικούς ρυθμούς ανάπτυξης. Συνέπεια της πρόβλεψης αυτής για ύφεση χαμηλότερη της αρχικώς υπολογισθείσας είναι η δημοσιονομική προσαρμογή του προγράμματος που έχει συμφωνηθεί με τους δανειστές να περιορίζεται κατά 500 εκατομμύρια ευρώ. Ο σημερινός στόχος πρωτογενούς πλεονάσματος για το 2016 είναι 0,5%, ενώ με βάση το προηγούμενο πρόγραμμα θα ήταν 4,5%. Το κόστος των μέτρων που θα χρειάζονταν για να καλυφθεί αυτός ο στόχος, με δεδομένη τη μη επίτευξη των αντίστοιχων στόχων των ετών 2014 και 2015, είναι βέβαιο ότι θα ξεπερνούσε τα 10 δισεκατομμύρια ευρώ. Για πρώτη φορά μετά από μια ολόκληρη πενταετία ο προϋπολογισμός που κατατίθεται είναι σχεδιασμένος, ώστε να συμβάλλει στην κατεύθυνση της υλοποίησης των τριών βασικών στόχων της κυβερνητικής πολιτικής. Πρώτον, τη δημοσιονομική ισορροπία, δεύτερον, την αναχαίτιση της ύφεσης και την είσοδο της οικονομίας σε αναπτυξιακή τροχιά και τρίτον, τη γενναία ενίσχυση του κοινωνικού προϋπολογισμού. Θα σταθώ κι εγώ στο κατά κοινή ομολογία κοινωνικό πρόσημο του υπό συζήτηση προϋπολογισμού. Ο πρώτος αυτός προϋπολογισμός αριστερής κυβέρνησης στην Ελλάδα δίνει σημαντικότατο βάρος στην αύξηση κοινωνικών δαπανών. Συγκεκριμένα προβλέπει αυξημένες δαπάνες κατά 823 εκατομμύρια ευρώ για τους ζωτικής σημασίας για την κοινωνία τομείς της υγείας και της παιδείας, για τη στήριξη της απασχόλησης και την καταπολέμηση της ανεργίας αλλά και της βαθιάς ανθρωπιστικής κρίσης που δοκιμάζει τον κοινωνικό ιστό της χώρας. Ενδεικτικά αναφέρω ότι για την υγεία προβλέπεται, αύξηση των δαπανών κατά 300 εκατομμύρια ευρώ για την κάλυψη μεταξύ άλλων των ανασφάλιστων συμπολιτών μας. Επιπλέον αυξάνεται κατά 62 εκατομμύρια ευρώ το ποσό για την κάλυψη των υπερηλίκων, ενώ γίνεται στο σύνολο του προϋπολογισμού, συνολική ανακατανομή πόρων από μη παραγωγικές δαπάνες προς τους τομείς όπου υφίστανται επιτακτικές ανάγκες. Το κοινωνικό, ανθρωπιστικό πρόσημο του υπό συζήτηση προϋπολογισμού, είναι μεταξύ άλλων και η καταστατική διαφορά της δικής μας Κυβέρνησης της Αριστεράς από τις προηγούμενες κυβερνήσεις της σκληρής και άγριας λιτότητας. Και ενώ η Κυβέρνηση επιδίδεται κυριολεκτικά σε αγώνα δρόμου για να ολοκληρώσει την πρώτη αξιολόγηση και να προβεί στις αναγκαίες για τη χώρα μεταρρυθμίσεις, παρακολουθούμε την Αντιπολίτευση να αναλώνεται σε ανέξοδη κριτική, αποσκοπώντας αποκλειστικά και μόνο σε μικροκομματικά οφέλη. Και φυσικά δεν τολμά καν να αγγίξει το θέμα του ποια θα ήταν η εικόνα του προϋπολογισμού του 2016 που σήμερα συζητάμε, εάν θα έπρεπε να είχαμε ανταποκριθεί στα πρωτογενή πλεονάσματα του 4,5% που η συγκυβέρνηση Σαμαρά και Βενιζέλου είχε προσυμφωνήσει με τους εταίρους, έναντι του μόλις 0,5% πρωτογενούς πλεονάσματος που με κοπιώδεις και αιματηρές διαπραγματεύσεις μηνών καταφέραμε εμείς τελικά να εξασφαλίσουμε. Δεν διατεινόμαστε ασφαλώς ότι ο παρών προϋπολογισμός είναι ένας εξαιρετικά γενναιόδωρος, χαλαρός προϋπολογισμός. Δεν θα μπορούσε να είναι άλλωστε, δεδομένων των υφιστάμενων συνθηκών δημοσιονομικής στενότητας και των πολλές φορές ασφυκτικών και αδικαιολόγητων απαιτήσεων των θεσμών. Είναι, ωστόσο, ένας προϋπολογισμός με έκδηλο κοινωνικό χαρακτήρα, δημοσιονομικά ισορροπημένος, ισοσκελισμένος, βασιζόμενος στις συντηρητικές αλλά και ρεαλιστικές - και άρα ασφαλέστερες - εκτιμήσεις για την πορεία των εσόδων και με σαφή σχεδιασμό για στήριξη των χαμηλών εισοδηματικά κοινωνικών ομάδων, αυτών που έχουν πληγεί περισσότερο και δυσανάλογα από τη χειμάζουσα οικονομική κρίση. Βασίζεται σαφέστατα στις συντηρητικές εκτιμήσεις ως προς τα αναμενόμενα έσοδα από τις λίστες φοροδιαφυγής και διαφθοράς, από την εισπραξιμότητα του ΦΠΑ, από την αξιοποίηση της δημόσιας περιουσίας, από την καταπολέμηση του λαθρεμπορίου των τριγωνικών συναλλαγών, των καρτέλ, του μαύρου χρήματος, των εξωχώριων εταιρειών, από την εφαρμογή του Περιουσολογίου, από την ευρεία καθιέρωση των ηλεκτρονικών συναλλαγών. Ο προϋπολογισμός αυτός δεν βασίζεται σε υπερεκτιμήσεις, σε ό,τι αφορά την αναμενόμενη θετική έκβαση της πρώτης αξιολόγησης και την επιτυχή ολοκλήρωση της ανακεφαλαιοποίησης των τραπεζών. Ο ρεαλισμός των εκτιμήσεων που διαλαμβάνει, δημιουργεί αισιοδοξία για σταδιακή ανάκαμψη της οικονομίας, μόλις ολοκληρωθούν και οι ήδη δρομολογηθείσες διαρθρωτικές μεταρρυθμίσεις στον δημόσιο τομέα για εξορθολογισμό της λειτουργίας των δημοσίων υπηρεσιών και οργανισμών, η μεταρρύθμιση στην παιδεία, στο υψίστης εθνικής σημασίας ασφαλιστικό και η αντιμετώπιση του μείζονος προβλήματος των κόκκινων δανείων, τα οποία αποτελούν κεντρικές προτεραιότητες της Κυβέρνησης. Αυτή η Κυβέρνηση της Αριστεράς, σε πείσμα όλων αυτών που διακαώς επιθυμούν να αποτύχει για να αναλάβουν και πάλι το καταστροφικό τους έργο, θα υλοποιήσει τον ρεαλιστικό αυτόν προϋπολογισμό, καθόσον παρέχει τα εχέγγυα της επιτυχούς υλοποίησής του, επιτυγχάνοντας παράλληλα τους κυβερνητικούς στόχους για τη σταδιακή και εν τέλει οριστική έξοδο της χώρας από την κρίση και την επιτροπεία που της έχει επιβληθεί, με αποκλειστική ευθύνη όχι φυσικά της μόλις εννεάμηνης διακυβέρνησης ΣΥΡΙΖΑ αλλά των προηγούμενων κυβερνήσεων κεντροδεξιάς, νεοφιλελεύθερης λογικής και ιδεολογίας, που κυβέρνησαν με φαυλότητα και αμετροέπεια τα τελευταία σαράντα χρόνια. Σας ευχαριστώ.
Συνεχίζουμε με την κ. Κεφαλογιάννη από τη Νέα Δημοκρατία.
Κυρίες και κύριοι συνάδελφοι, η συζήτηση για τον προϋπολογισμό του 2016, γίνεται σε μια στιγμή που εντείνεται η κοινωνική ένταση, σε μια ιδιαίτερα σύνθετη διεθνή συγκυρία που επηρεάζει άμεσα και την Ελλάδα, σε μια χρονική περίοδο που όλα τα προβλήματα που επιμελώς κρύβονταν τους προηγούμενους μήνες αρχίζουν και βγαίνουν στην επιφάνεια. Οι ψευδαισθήσεις των εκλογών έχουν πλέον εξανεμισθεί. Η Κυβέρνηση κατρακυλάει από τη μια αστοχία στην άλλη. Η θέση της χώρας στο εξωτερικό γίνεται μέρα με τη μέρα πιο αδύναμη, πιο ισχνή. Ο Πρωθυπουργός, προσπαθεί να διαχειριστεί εξαιρετικά κρίσιμα και σοβαρά πολιτικά ζητήματα με όρους επικοινωνίας και μικροκομματικών τακτικισμών. Με τη σύγκληση του Συμβουλίου των Πολιτικών Αρχηγών προέβη σε μια προσχηματική κίνηση. Μετά το συμβούλιο μάλιστα, με ιδιαίτερη αμετροέπεια, μίλησε για έλλειψη ευθύνης και σοβαρότητας από τις άλλες πολιτικές δυνάμεις. Θέλησε έτσι να ξεκινήσει ένα νέο σφοδρό γύρο επιθέσεων στην Αντιπολίτευση, ξεχνώντας βέβαια την οριακή κατάσταση που έφεραν αυτός και η Κυβέρνησή του τη χώρα με τις καταστροφικές διαπραγματεύσεις, ξεχνώντας τα ψέματα που ανερυθρίαστα ξεστόμιζαν για την υφαρπαγή της ψήφου του ελληνικού λαού, ξεχνώντας τις κλειστές τράπεζες, την εκροή καταθέσεων, τα capital controls, τον κίνδυνο του Grexit. Ο τρόπος που πολιτεύτηκαν, οδήγησε τη χώρα στο τρίτο και πιο επώδυνο μνημόνιο, του οποίου τα αποτελέσματα φέρνουν την κοινωνία στα όριά της. Είναι το λιγότερο υποκριτικό να επικαλείστε τώρα την αξία της συνεννόησης και της συναίνεσης. Μόλις ένα χρόνο πριν ρίχνατε την κυβέρνηση, οδηγώντας τη χώρα στο άγνωστο. Τώρα ζητάτε συναίνεση. Κύριε Πρωθυπουργέ και κύριοι της συγκυβέρνησης, να σας θυμίσουμε ότι όταν η Ελλάδα βρέθηκε, με ευθύνη δικιά σας, στο χείλος του γκρεμού, εμείς στηρίξαμε τη χώρα, προτάσσοντας το εθνικό όφελος. Βάλαμε, όπως οφείλαμε, μπροστά την Ελλάδα. Ο λαϊκισμός σας, λοιπόν, έχει και όρια. Δυστυχώς, τα έχετε ξεπεράσει προ πολλού. Κυρίες και κύριοι συνάδελφοι, ο προϋπολογισμός που συζητάμε, αποδεικνύει ξεκάθαρα την αναξιοπιστία της Κυβέρνησης ΣΥΡΙΖΑ - ΑΝΕΛ. Είναι αντιαναπτυξιακός, αναποτελεσματικός και κοινωνικά άδικος. Καθηλώνει την ελληνική οικονομία και δεν επιτρέπει την απελευθέρωση επενδυτικών δυνάμεων. Πνίγει κάθε στοιχείο υγιούς επιχειρηματικότητας. Αλήθεια, έχετε αναρωτηθεί ποιος ξένος επιχειρηματίας θα έρθει να επενδύσει στην Ελλάδα σήμερα, με μια Κυβέρνηση που απεχθάνεται την επιχειρηματικότητα και λατρεύει το μεγάλο πελατειακό κράτος; Σε αυτήν τη λογική, ο φετινός προϋπολογισμός καταρρακώνει τη νέα γενιά και τις παραγωγικές δυνάμεις του τόπου, τσακίζει τη μεσαία τάξη της χώρας, σβήνει κάθε προοπτική ανάπτυξης. Η ελληνική οικονομία, ήδη από το τρίτο τρίμηνο έχει επιστρέψει στην ύφεση και η πρόβλεψη για το 2016 είναι σαφώς χειρότερη. Η Κυβέρνηση ξεχνάει ότι το 2014 παρέλαβε οικονομία σε δυναμική μεγέθυνσης. Είσαστε οι μόνοι, οι αποκλειστικοί υπεύθυνοι για την επιστροφή στην ύφεση. Η δημόσια οικονομία επέστρεψε σε πρωτογενές έλλειμα το 2015, παρά μάλιστα τη λήψη πρόσθετων και εξαιρετικά επώδυνων μέτρων λιτότητας γι' αυτήν τη χρονιά μόνο. Το ύψος αυτών των μέτρων για την περίοδο 2015-2016 εκτιμάται αρχικά στα 5,7 δισεκατομμύρια ευρώ. Εισάγετε μια σκληρότατη πολιτική φόρων, προχωράτε στην αύξηση των συντελεστών ΦΠΑ, των συντελεστών φόρου εισοδήματος νομικών προσώπων, αύξηση της εισφοράς αλληλεγγύης, αύξησης του φόρου ασφαλίστρων, της φορολόγησης από ενοίκια, προκαταβολής φόρου εισοδημάτων στα νομικά πρόσωπα, του φόρου εισοδήματος για τους αγρότες και τις αγρότισσες. Αναρωτιέμαι ειλικρινά πώς πιστεύετε ότι η μέση ελληνική οικογένεια, θα μπορέσει να ανταποκριθεί σε αυτές τις τρομακτικές αυξήσεις; Παράλληλα, περικόπτετε δραματικά τις κοινωνικές δαπάνες και προχωράτε σε μείωση των κύριων και επικουρικών συντάξεων, του εφάπαξ, των δικαιούχων του ΕΚΑΣ, του επιδόματος θέρμανσης. Το δημόσιο χρέος διογκώνεται και πάλι και ως ποσοστό του ΑΕΠ διαμορφώνεται περίπου στο 188% το 2016, αυξημένο κατά 9 ποσοστιαίες μονάδες του ΑΕΠ μέσα σε δύο χρόνια. Οι ληξιπρόθεσμες υποχρεώσεις του δημοσίου προς τον ιδιωτικό τομέα αυξάνονται. Δεν καταφέρατε να κάνετε το 2015 ούτε καν τη διάθεση των 200 εκατομμυρίων ευρώ για την αντιμετώπιση της ανθρωπιστικής κρίσης. Εμφανίζεστε να πανηγυρίζετε, υποστηρίζοντας ότι δεν θα χρειαστούν 25 δισεκατομμύρια ευρώ για την ανακεφαλαιοποίηση των τραπεζών αλλά μόνο 5,7 δισεκατομμύρια ευρώ αλλά δεν λέτε ότι εξαϋλώσατε το τραπεζικό σύστημα, προκαλώντας καταστροφή στους μικρομετόχους και το ελληνικό δημόσιο. Πριν από ένα χρόνο, οι ελληνικές τράπεζες έκαναν 34 δισεκατομμύρια, εκ των οποίων περίπου 17-18 εκατομμύρια ευρώ θα επανέρχονταν στο ελληνικό κράτος, μέσω των ιδιωτικοποιήσεών τους. Τώρα κάνουν 780 εκατομμύρια ευρώ, περνώντας στα χέρια των περιβόητων distress funds. Η συμμετοχή του Έλληνα φορολογούμενο εξανεμίστηκε, οι μικρομέτοχοι καταστράφηκαν και η Κυβέρνηση πανηγυρίζει. Αυτή, κυρίες και κύριοι συνάδελφοι, είναι η συνοπτική εικόνα της ελληνικής οικονομίας σήμερα. Αυτή είναι η εικόνα μιας Ελλάδας που μέρα με τη μέρα βυθίζεται στην ύφεση και στην οικονομική ανέχεια. Μέσα σε λιγότερο από ένα χρόνο καταφέρατε να βλάψετε ανυπολόγιστα τη χώρα. Το 2015 ζήσαμε έναν πυκνό δύσκολο χρόνο. Έναν χρόνο καθολικής υποχώρησης σε όλα τα πεδία, όχι μόνο στην οικονομία αλλά και στην εξωτερική πολιτική. Κυρίες και κύριοι συνάδελφοι της Συμπολίτευσης, ο προϋπολογισμός για το 2016, σε καμμία περίπτωση δεν εκφράζει αυτό που προσπαθείτε όλοι εσείς με αγωνία να εμφανίζετε, το δήθεν αριστερό αποτύπωμα της Κυβέρνησης στον προϋπολογισμό για κοινωνική δικαιοσύνη. Το αποτύπωμα αυτού του προϋπολογισμού είναι η κοινωνική αδικία και η πολιτική αναποτελεσματικότητα. Ο προϋπολογισμός σας είναι αποτέλεσμα της ανακόλουθης, ανερμάτιστης, ανεύθυνης, μικροπολιτικής που ασκήσατε. Δεν έχει κανένα κοινωνικό πρόσημο, είναι ενάντια στην κοινωνία, ενάντια στους νέους, τους συνταξιούχους, στους επιχειρηματίες, στη μεσαία τάξη, στους αγρότες, στην ελληνική οικογένεια. Στρέφεται επιθετικά και με διάθεση ελέγχου σε ό,τι προσπαθεί να αναπτυχθεί και να ξεχωρίσει σε αυτήν τη χώρα. Γι' αυτούς τους λόγους, καταψηφίζουμε αυτόν τον προϋπολογισμό της ύφεσης. Ευχαριστώ.
Ευχαριστούμε. Συνεχίζουμε με τον κ. Εμμανουηλίδη από τον ΣΥΡΙΖΑ.
Ευχαριστώ, κύριε Πρόεδρε. Κι όμως, σε πείσμα των λιμών, των σεισμών, των καταποντισμών, επιζούμε. Και όχι μόνο επιζούμε αλλά και δημιουργούμε όλα εκείνα τα στοιχεία μιας πολιτικής μακροημέρευσης. Έχω εξηγήσει σε προηγούμενες τοποθετήσεις, αυτήν την ανερμήνευτη για τα κόμματα της Αντιπολίτευσης πεισμοσύνη της κοινωνίας να στηρίζει έναν «ανάλγητο» ΣΥΡΙΖΑ. Έχω πει, επιτέλους, κάντε την αυτοκριτική σας. Θα σας βοηθήσει, γιατί πάντοτε η ελπίδα πεθαίνει τελευταία. Κυρίες και κύριοι Βουλευτές, ο συζητούμενος προϋπολογισμός για το 2016 είναι ένας ακόμη προϋπολογισμός ενταγμένος μέσα στο ασφυκτικό πλαίσιο των μνημονιακών επιταγών. Παρ' ότι είναι σε χρονική συνέχεια των προηγούμενων, ωστόσο στην κοινωνική του αναφορά βρίσκεται σε διαμετρικά αντίθετη κατεύθυνση, σε σχέση με τους προηγούμενους. Τα ποιοτικά χαρακτηριστικά του έχουν κοινωνικό πρόσημο και είναι δημοσιονομικά ισορροπημένος. Το ενδεικτικό στοιχείο του θετικού κοινωνικού πρόσημου εστιάζεται στο γεγονός ότι οι κοινωνικές περικοπές δεν είναι οριζόντιες, όπως συνήθως γίνονταν, αλλά στοχευμένες. Δεν στρέφονται αυτόματα κατά των μισθών και των συντάξεων.
Όχι. Η φορολογία, κυρίως, καθόλου!
Διατηρούνται σταθερές οι δαπάνες στους Οργανισμούς Τοπικής Αυτοδιοίκησης και στα προνοιακά επιδόματα. Αμφισβητήσεις, κυρία Μπακογιάννη - δυστυχώς για εσάς - δεν επιδέχονται αυτά τα στοιχεία.
Ναι. Ναι.
Μπορείτε να ζητήσετε σε άλλα πεδία την αντιπολιτευτική σας ρητορική. Πάντως όχι σε αυτά που κατατίθενται.
Χαίρομαι που είστε περήφανος για την κοινωνική ευαισθησία του προϋπολογισμού σας!
Συνεχίζοντας, λοιπόν, λέμε ότι εξασφαλίζονται πάνω από 823 εκατομμύρια ευρώ για επιπρόσθετες κοινωνικές δαπάνες. Παρέχεται κάρτα ανασφαλίστων και δωρεάν πρόσβαση στα νοσοκομεία. Δίδονται 62 εκατομμύρια για κάλυψη των ανασφάλιστων υπερηλίκων, εξασφαλίζεται δωρεάν μετακίνηση στα μέσα μαζικής μεταφοράς για τους ανέργους, επεκτείνεται το ελάχιστο εγγυημένο εισόδημα. Όλα αυτά είναι μερικά από τα μέτρα που χρηματοδοτούμε, προκειμένου να αντιμετωπιστεί η ανθρωπιστική κρίση. Περιττό το να υπενθυμίσουμε ότι οι προηγούμενες κυβερνήσεις δεν είχαν εκπονήσει καμμία πολιτική για τις ευάλωτες και περισσότερο πληττόμενες κοινωνικές ομάδες. Ο προϋπολογισμός, όπως αναφέρθηκε, εξασφαλίζει τη δημοσιονομική ισορροπία. Ενδεικτικό στοιχείο του αποτελεί η συγκράτηση του χρέους. Με τη συμφωνία του καλοκαιριού μειώθηκε το επιτόκιο δανεισμού στο 1%, αυξήθηκε ο μέσος όρος των ωριμάνσεων του δανείου στα τριάντα τρία χρόνια και αναμένεται να ξεκινήσουν άμεσα οι συζητήσεις για την απομείωση του αβάσταχτου, κατά γενική ομολογία όλων των μερών, χρέους. Στο κρίσιμο θέμα της ανακεφαλαιοποίησης των τραπεζών, από τα 25 δισεκατομμύρια που είχαν προβλεφθεί για την αντιμετώπισή του, θα χρειαστούν μόνο τα 5,7 δισεκατομμύρια, γεγονός που σημαίνει σημαντική συγκράτηση του χρέους και μείωση δαπανών για τόκους. Πρωτίστως, όμως, ο προϋπολογισμός είναι ρεαλιστικός. Εμείς θέλουμε να σταματήσει η παράδοση των ανεφάρμοστων προϋπολογισμών που κατατίθενται μόνο και μόνο για να αναθεωρηθούν με την πρώτη ευκαιρία και βέβαια προς το χειρότερο. Εμείς καταθέτουμε έναν προϋπολογισμό που αποτελεί την αφετηρία για μια πορεία που οδηγεί στην κοινωνική συνοχή και στην παραγωγική ανασυγκρότηση. Ο ΣΥΡΙΖΑ, κυρίες και κύριοι Βουλευτές, ήλθε στην Κυβέρνηση αναλαμβάνοντας την ιστορική ευθύνη να βγάλει τη χώρα και τον λαό της από το τέλμα. Γνωρίζουμε το δύσκολο έργο που έχουμε αναλάβει. Είμαστε, όμως, αποφασισμένοι να τα καταφέρουμε. Θα τα καταφέρουμε, γιατί είμαστε διαφορετικοί. Γιατί δεκαετίες τώρα γινόμασταν μάρτυρες μιας καταστροφικής για τον τόπο πολιτικής, εκφρασμένης από τα κόμματα του ΠΑΣΟΚ και της Νέας Δημοκρατίας. Με αποκλειστικό στόχο την πολιτική τους επιβίωση, όλος ο βίος και η πολιτεία τους είχε ως αποτέλεσμα την οικονομική, κοινωνική, πολιτική και ηθική χρεοκοπία. Κυρίες και κύριοι Βουλευτές, υπηρετώντας πάνω από τρεις δεκαετίες τον χώρο της παιδείας, θα εστιάσω το ενδιαφέρον μου στα θέματα της παιδείας, στα πλαίσια του συζητούμενου προϋπολογισμού. «Πολιτεία που δεν έχει σαν βάση της την παιδεία είναι οικοδομή πάνω στην άμμο» θα επισημάνει ο Αδαμάντιος Κοραής. Πάνω στην άμμο, κύριε συνάδελφοι η πολιτεία του ΠΑΣΟΚ και της Νέας Δημοκρατίας καθ' όλη τη μεταπολιτευτική περίοδο, έχτιζε το σαθρό οικοδόμημά της με τον τρόπο που πολιτεύτηκε. Με τον τρόπο αυτόν δεν νοιάστηκε να υποστηρίξει την ύπαρξη της παιδείας διόλου. Με πολιτική υστεροβουλία τα ένοχα πολιτικά κόμματα - που όρισαν τη συλλογική μας τύχη - δεν φρόντισαν να δημιουργήσουν ένα εκπαιδευτικό σύστημα με ζητούμενο την ουσιαστική παιδεία του λαού. Ταυτολογικά χαρακτηριστικά της ουσιαστικής παιδείας είναι η ελευθεροφροσύνη και η δημοκρατικότητα. Καταλυτικός, εν προκειμένω, είναι ο ρόλος του δασκάλου στη διασφάλιση αυτών των αξιών. Ποια τύχη άραγε επεφύλαξαν οι κυβερνήσεις ΠΑΣΟΚ και Νέας Δημοκρατίας για τον εκπαιδευτικό; Επιδόθηκαν σε μια αγαστή συλλειτουργία υπονόμευσης και τελικά κατάφεραν να απαξιώσουν τον αποδεκτό κοινωνικό του ρόλο. Εργασιακά απαξιωμένο, κοινωνικά κατασυκοφαντημένο, τον έριξαν βορά στην αρένα του κοινωνικού αυτοματισμού. Ο ΣΥΡΙΖΑ, από την πρώτη στιγμή θέλησε να επαναφέρει το κύρος του εκπαιδευτικού, ώστε να ξαναβρεί τον κοινωνικό του ρόλο. Τα νομοθετήματα που φέραμε σ' όλη την προηγούμενη θητεία, είναι στοιχισμένα ακριβώς προς αυτήν την κατεύθυνση. Σήμερα εγκαινιάζουμε έναν εθνικό κοινωνικό διάλογο όχι με τα προσχηματικά χαρακτηριστικά που είχαν όλοι οι προηγούμενοι «εθνικοί διάλογοι», που δεν ήταν τίποτε άλλο παρά μια σημαδεμένη εκπαιδευτική και κοινωνική τράπουλα. Σας ευχαριστώ.
Τον λόγο έχει ο κ. Μπαρμπαρούσης από τη Χρυσή Αυγή.
Ευχαριστώ. Ρίχνοντας μια πρώτη ματιά στον προϋπολογισμό της «δεύτερη φορά Αριστεράς, το πρώτο πράγμα που μου πέρασε από το μυαλό είναι κάτι που είπε ο Αρχηγός μας, ότι ο Μάο, ο Λένιν και ο Μαρξ, θα είναι πάρα πολύ περήφανοι για σας. Απ' ό,τι φαίνεται, αντί για την ελπίδα, έρχεται η λεπίδα και δεν θα αφήσει τίποτα όρθιο, θα περικόψει τα πάντα, μισθούς, συντάξεις, επιδόματα, όλα. Όμως, να βάλει ο θεός το χέρι του να μην έλθει και στην κυριολεξία η λεπίδα, γιατί μ' όλους αυτούς που έχουν έλθει στην πατρίδα μας, ειδικά μετά από την πολύ σωστή επέμβαση των Ρώσων στη Συρία, που η Χρυσή Αυγή χαιρέτισε από την πρώτη στιγμή, δεν είναι καθόλου απίθανο να δούμε και εδώ κάτι ανάλογο μ' αυτό που έγινε στη Γαλλία.
Ξέρετε από λεπίδες εσείς!
Τελικά, κύριοι της Αριστεράς και της προόδου, κι εσείς από την Πάρο είστε και δεν εννοώ το νησί.
Μη μας κουνάς το δάχτυλο τώρα!
Σας παρακαλώ, κύριε.
Θα μας πεις εσύ πώς θα μιλήσουμε;
Μη διακόπτετε, κύριε Παπαδόπουλε. Συνεχίστε, κύριε Μπαρμπαρούση.
Κύριε Τσίπρα, τραβήξτε κι εσείς τον δρόμο που χάραξαν ο Σαμαράς και ο Βενιζέλος αλλά να ξέρετε ότι κι εσείς θα έχετε την ίδια τύχη με τους προηγούμενους «λεβέντες». Και μιας και λέω «λεβέντες», σας βλέπω σύντομα αγκαλιά και με τον Πρόεδρο Λεβέντη. Ξέρετε τι έχετε καταφέρει με τις πολιτικές και εσείς αλλά και οι προηγούμενοι; Να βλέπουμε ταχυδρόμο και να αλλάζουμε δρόμο. Παλιότερα περίμεναν οι πολίτες τον ταχυδρόμο να φέρει ένα γράμμα από κάποιο συγγενικό πρόσωπο, κάποια ευχετήρια κάρτα - μιας και έρχονται και γιορτές - και τώρα το μόνο που φέρνει, είναι λογαριασμούς για πληρωμή όλων αυτών των νέων φόρων που βάλατε, που βάζετε και που θα βάζετε, που έρχονται να προστεθούν σε όλους αυτούς τους φόρους που έβαλαν η Νέα Δημοκρατία και το ΠΑΣΟΚ. Το σημαντικότερο είναι ότι όσα μέτρα και να πάρετε, όσους φόρους και να βάλετε, τα νούμερα που έχετε βάλει στον προϋπολογισμό είναι απλά ασκήσεις επί χάρτου. Σε μία οικονομία που βρίσκεται για έξι συνεχόμενα χρόνια σε ύφεση και αλλάζει φορολογικό νόμο κάθε δεύτερο Σαββατοκύριακο, όλοι οι υπολογισμοί και τα νούμερα που γράφετε είναι απλά ευχές και τίποτα περισσότερο. Τα μέτρα και οι περισσότεροι φόροι, απαιτούν να υπάρχει και ένα σοβαρό κράτος το οποίο θα λειτουργήσει με τρόπο που θα αποτρέψει όλες τις δυσμενείς συνέπειες. Εσείς, όμως, που είστε ήδη διάσημοι για τη δημιουργική ασάφεια, το μόνο που κάνετε επιτυχημένα είναι να χτίζετε σιγά - σιγά ένα κομματικό κράτος. Από τη μια ξηλώνετε το κοινωνικό κράτος, το κράτος πρόνοιας, όλες τις δομές που θα μπορούσαν να ανακουφίσουν τον δοκιμαζόμενο λαό και από την άλλη, λόγω της ανικανότητάς σας, καλπάζουν η διαφθορά, η φοροδιαφυγή και η κάθε είδους παραβατικότητα. Δυστυχώς, είναι μαθηματικά βέβαιο ότι τα νούμερα δεν θα βγαίνουν και αυτό θα φανεί πολύ γρήγορα. Θα το δείτε από τις αρχές κιόλας του νέου έτους και θα είμαστε πάλι εδώ μετά από κάποιους μήνες να συζητάμε για μέτρα, ισοδύναμα, φόρους και τέλη τα οποία θα απαιτούν οι έξω κι εσείς θα εκτελείτε τις προσταγές τους. Συνεχίζετε την ίδια καταστροφική πολιτική, που εσείς οι ίδιοι κατηγορούσατε όλον αυτόν τον καιρό. Είναι φανερό, όμως, ότι η χώρα χρειάζεται μια εντελώς διαφορετική πολιτική προς την αντίθετη κατεύθυνση απ' αυτήν που σας ορίζουν οι φίλοι σας οι εταίροι. Ακόμη, όμως, κι αν σας βγουν οι αριθμοί που επικαλείστε, η κοινωνία «δεν βγαίνει». Άλλωστε, τι νόημα έχει αν σας έχουν βγει οι αριθμοί αλλά έχουν διπλασιαστεί οι αυτοκτονίες και αν όλη η νεολαία έχει μεταναστεύσει προς όλα τα μήκη και πλάτη της υφηλίου; Κλείνοντας, δεν θα μπορούσα να μην αναφερθώ σ' αυτούς που έχουν την τιμητική τους από την «πρώτη και δεύτερη φορά Αριστερά» και δεν είναι άλλοι από τους Έλληνες αγρότες οι οποίοι στην κυριολεξία εξαθλιώνονται. Έναν τομέα της οικονομίας που είναι πραγματικά παραγωγικός και προσφέρει εργασία, έσοδα, συνάλλαγμα και ενισχύει την ελληνική οικονομία από κάθε άποψη, βαλθήκατε να τον καταστρέψετε ολοκληρωτικά, μόνο και μόνο για να μαζέψετε μερικά εκατομμυριάκια ακόμα για να τα δώσετε στους τοκογλύφους. Να ξέρετε, όμως, ότι για κάθε έναν αγρότη που θα παρατάει το επάγγελμά του, το πλήγμα δεν θα αφορά μόνο αυτόν και την οικογένειά του αλλά όλη την περιοχή και όλη την Ελλάδα. Εμείς, ως Χρυσή Αυγή, δίνουμε μεγάλη βαρύτητα στον πρωτογενή τομέα παραγωγής. Την Κυριακή ιδρύσαμε στο Αγρίνιο το πρώτο σωματείο Ελλήνων αγροτών και έπεται συνέχεια. Αυτό που μου προκάλεσε, όμως, ιδιαίτερη εντύπωση στην εκδήλωση αυτή ήταν μια συνάντηση που είχαμε μ' έναν κύριο αρκετά ηλικιωμένο. Από τα πολλά που μου είπε, μου έμεινε ένα πράγμα, ότι την Ελλάδα - λέει - μια ζωή αλλά και τώρα, την κυβερνάνε οι Πήλιοι Γούσηδες. Εγώ διαφωνώ μ' αυτό. Δεν πιστεύω ότι κάποιος από σας εδώ μέσα μπορεί να συγκριθεί με τον Πήλιο Γούση, γιατί ο Πήλιος Γούσης, πριν προδώσει το Σούλι αλλά και μετά, υπήρξε σπουδαίος πολεμιστής, ενώ αντίθετα εσείς πολεμιστές δεν υπήρξατε ποτέ.
Τον λόγο έχει ο κ. Ντζιμάνης από τον ΣΥΡΙΖΑ.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ο υπό συζήτηση προϋπολογισμός είναι ο πρώτος προϋπολογισμός της Κυβέρνησης της Αριστεράς και σηματοδοτεί τη δημοσιονομική μας στρατηγική. Είναι ένας προϋπολογισμός που οριοθετεί μια νέα πορεία για τη χώρα, την οικονομία αλλά και την κοινωνία. Μετά από πέντε χρόνια σκληρής μνημονιακής λιτότητας και οριζοντίων περικοπών σε μισθούς, συντάξεις και επιδόματα στα μεσαία και χαμηλά εισοδήματα, έχουμε καθήκον να δρομολογήσουμε ξανά την ανάπτυξη στη χώρα και να δώσουμε το στίγμα της αλλαγής για την οικονομία και την κοινωνία για τα επόμενα τέσσερα χρόνια. Ο προϋπολογισμός του 2016, στοχεύει στην διατήρηση της δημοσιονομικής ισορροπίας με τη δημιουργία πρωτογενών πλεονασμάτων 0,5% για το 2016, 1,75% για το 2017 και 3,5% για το 2018 και το 2019, όταν πλέον η οικονομία θα έχει ανακάμψει. Με βάση το προηγούμενο πρόγραμμα, ο στόχος αυτός ήταν 4,5%, οπότε για την επίτευξή του χρειάζονταν επιπλέον δημοσιονομικά μέτρα ύψους 7,5 δισεκατομμυρίων ευρώ. Δεύτερος στόχος του προϋπολογισμού, είναι ο τερματισμός της αναπαραγωγής της υφεσιακής ροπής της ελληνικής οικονομίας που δημιουργούνταν από την προσπάθεια επίτευξης εξωπραγματικών δημοσιονομικών στόχων και από τον φαύλο κύκλο της προκυκλικής δημοσιονομικής πολιτικής που είχαν εφαρμόσει οι δύο προηγούμενες κυβερνήσεις σε μια υφεσιακή οικονομία. Τρίτη στόχευση του προϋπολογισμού, είναι η κοινωνική δικαιοσύνη και η ανάσχεση της ανεργίας και της φτώχειας που λόγω των πολιτικών των προηγούμενων κυβερνήσεων έχει λάβει διαστάσεις ανθρωπιστικής κρίσης. Για τον σκοπό αυτό προβλέπεται αύξηση στις κοινωνικές δαπάνες κατά 823 εκατομμύρια, εκ των οποίων 300 εκατομμύρια θα δοθούν στην υγεία. Είναι ένας ρεαλιστικός προϋπολογισμός, στηριζόμενος σε συντηρητικές και ήπιες εκτιμήσεις, χωρίς να λαμβάνονται υπ' όψιν σημαντικές παράμετροι όπως η ανακεφαλαιοποίηση των τραπεζών που θα ολοκληρωθεί σύντομα, η αξιολόγηση του νέου προγράμματος που ακολουθεί και επιτέλους η συζήτηση για τη ρύθμιση του χρέους. Ο προϋπολογισμός του 2016, υπηρετεί την αδήριτη ανάγκη για αναστροφή του δύσκολου κλίματος, για τόνωση των εσόδων μέσω ενός δικαιότερου φορολογικού συστήματος όπου κάθε πολίτης θα πληρώνει μόνο όσα του αναλογούν. Μ' αυτόν τον τρόπο γίνεται πιο δίκαιη η ανακατανομή του φορολογικού βάρους με αύξηση της εισφοράς αλληλεγγύης για τα πραγματικά υψηλά εισοδήματα, ώστε να μην πληρώνουν κάθε φορά οι ίδιοι, οι πιο αδύναμοι. Το Πρόγραμμα Δημοσίων Επενδύσεων για το 2016 θα φτάσει στα 6,75 δισεκατομμύρια ευρώ, κατά 5,2% αυξημένο συγκριτικά με το προηγούμενο έτος. Οι δαπάνες αυτές αντιστοιχούν στο 3,9 του εκτιμώμενου ΑΕΠ της χώρας και κατανέμονται σε 6 δισεκατομμύρια ευρώ για έργα χρηματοδοτούμενα από πόρους της Ευρωπαϊκής Ένωσης και 750 εκατομμύρια από εθνικούς πόρους. Το Πρόγραμμα Δημοσίων Επενδύσεων που θα χρηματοδοτείται αποκλειστικά από εθνικούς πόρους, στοχεύει σε προγράμματα που ενισχύουν την απασχόληση και την εκπαίδευση, σε υποδομές, καθώς και στην υλοποίηση κοινωνικών προγραμμάτων και τις ευπαθείς ομάδες του πληθυσμού. Το ΕΣΠΑ της νέα περιόδου 2014-2020, θα πρέπει να ξεκινήσει όσο το δυνατόν νωρίτερα, αφού προβλέπεται η εμπροσθοβαρής απορρόφηση κονδυλίων για την ενίσχυση της απασχόλησης, της επιχειρηματικότητας και της καινοτομίας σε βασικούς κλάδους της πρωτογενούς παραγωγής. Κεντρικός στόχος αυτού του προϋπολογισμού, είναι η εύρεση της χρυσής τομής μεταξύ κοινωνικής δικαιοσύνης και προσαρμογής των δημοσιονομικών δεικτών. Σε κανέναν από τους προηγούμενους προϋπολογισμούς δεν υπήρξε τέτοια πρόβλεψη. Όσον αφορά το Υπουργείο Εθνικής Άμυνας, λαμβάνοντας υπ' όψιν τους επιτακτικούς δημοσιονομικούς περιορισμούς μέσα σε ένα περιβάλλον έντονης οικονομικής δυσπραγίας και ύφεσης, τις σύγχρονες γεωπολιτικές και στρατιωτικές εξελίξεις και επιταγές και με αίσθημα ευθύνης τόσο απέναντι στον Έλληνα φορολογούμενο όσο και στα στελέχη που υπηρετούν την πατρίδα μας, ο προϋπολογισμός του 2016 διασφαλίζει την ομαλή λειτουργία των Ενόπλων Δυνάμεων και εξασφαλίζει έστω και οριακά τις σημαντικότερες επιχειρησιακές ανάγκες και ανελαστικές απαιτήσεις τους. Και αυτό επιτυγχάνεται με την ολοκλήρωση της ενοποίησης της νέας δομής δυνάμεων, την ομαδοποίηση των προμηθειών ανταλλακτικών πολεμικών πλοίων, ώστε να εξασφαλίζεται η δυνατότητα απολύτως στοχευμένων προμηθειών και να επιτυγχάνονται οι οικονομίες κλίμακας και την πλήρη αξιοποίηση των στρατιωτικών εργοστασίων, του εξειδικευμένου στρατιωτικού και πολιτικού προσωπικού σε τομείς συντήρησης οχημάτων, ιπταμένων μέσων, οπλικών συστημάτων, ειδών ένδυσης, παρασκευής φαρμάκων, υγειονομικού υλικού κ.λπ.. Για όλα τα παραπάνω που ανέφερα θα ψηφίσω τον προϋπολογισμό του 2016. Ευχαριστώ.
Ευχαριστούμε. Τον λόγο έχει ο κ. Μπασιάκος από τη Νέα Δημοκρατία.
Κυρίες και κύριοι συνάδελφοι, είναι δεδομένο ότι ο κρατικός προϋπολογισμός αποτυπώνει, καταγράφει και διαμορφώνει τα πλαίσια μέσα στα οποία ασκείται η οικονομική και βέβαια η κοινωνική πολιτική της Κυβέρνησης. Η επεξεργασία και η κριτική του κρατικού προϋπολογισμού πρέπει να καλύπτει κατά σειρά τα εξής κριτήρια: Πρώτον, το πόσο ρεαλιστικά είναι τα μεγέθη, οι δείκτες, οι επιλογές και οι στοχεύσεις του, δεύτερον, το αν αυτά ανταποκρίνονται στις σημερινές ανάγκες της χώρας και της κοινωνίας και, τρίτον, αν όλα αυτά εκπληρώνουν τις διαχρονικές κυβερνητικές εξαγγελίες. Φοβάμαι, κύριοι Υπουργοί των Οικονομικών και της Οικονομίας, ότι και στα τρία αυτά πεδία, τα συμπεράσματα δεν είναι καθόλου ικανοποιητικά για την οικονομία και τη χώρα. Αντίθετα, είναι αποκαρδιωτικά και πάντως τα δεδομένα του προϋπολογισμού δεν οδηγούν στην ανάκαμψη της οικονομίας και δεν αφήνουν ελπίδες στον Έλληνα πολίτη. Διότι η ελληνική οικονομία έχει ήδη από το τρίτο τρίμηνο του 2015 επιστρέψει στην ύφεση με προοπτική για το 2016 χειρότερη και από τη φετινή. Η σημαντική μείωση του ΑΕΠ. Το οικονομικό κλίμα έχει χειροτερέψει. Η δημόσια οικονομία έχει επιστρέψει τώρα σε πρωτογενές έλλειμα. Συνεχίζεται η εσωτερική στάση πληρωμών, με τις ληξιπρόθεσμες υποχρεώσεις του δημοσίου προς τους ιδιώτες να είναι αυξημένες κατά 58% σε σχέση με την αντίστοιχη περσινή περίοδο, χωρίς να υπάρχει χρονοδιάγραμμα αποπληρωμής τους, όταν μάλιστα οι υποχρεώσεις του δημοσίου είχαν μειωθεί κατά 60% την περίοδο 2012-2014. Το πρόσθετα μέτρα της Κυβέρνησης θα φτάσουν στα 5,7 δισεκατομμύρια ευρώ την επόμενη διετία και θα αφορούν αυξήσεις ΦΠΑ, φόρου εισοδήματος νομικών προσώπων, ειδικής εισφοράς αλληλεγγύης, ασφαλίστρων, εισοδήματος από ενοίκια, κατάργηση έκπτωσης εφάπαξ πληρωμής φόρου εισοδήματος, κατάργηση απαλλαγών του ΕΝΦΙΑ, μεγάλη αύξηση προκαταβολής φόρου εισοδήματος και βέβαια καταστροφικά μέτρα για τους αγρότες. Ταυτόχρονα, ο κοινωνικός προϋπολογισμός βουλιάζει στα ελλείματα, τα φορολογικά έσοδα είναι τα χαμηλότερα της δεκαετίας, οι αποκρατικοποιήσεις έχουν βαλτώσει, οι τράπεζες χρειάστηκαν νέα ανακεφαλαιοποίηση που έγινε με απαράδεκτο τρόπο, οι καταθέσεις μειώθηκαν και το δημόσιο χρέος δυστυχώς διογκώνεται. Ενώ τα κόκκινα δάνεια έχουν εκτιναχθεί, χωρίς ευθύνη τις περισσότερες φορές, των δανειοληπτών, και τα έσοδα των ασφαλιστικών ταμείων εμφανίζουν σημαντική υστέρηση λόγω και της καλπάζουσας ανεργίας. Επιπλέον, αναμένεται μείωση ακόμα και των χαμηλότερων συντάξεων, χωρίς έτσι ο συνταξιούχος να μπορεί να προγραμματίσει τη ζωή του. Η αύξηση της φτωχοποίησης πολλών κοινωνικών ομάδων, φέρνει την απόγνωση σε μεγάλο αριθμό συμπολιτών μας, οι οποίοι αδυνατούν να αντεπεξέλθουν ακόμη και στις στοιχειώδεις υποχρεώσεις τους. Η υποχρηματοδότηση και η έλλειψη ρευστότητας πολλών παραγωγικών κλάδων, η καθυστέρηση ή η απώλεια κοινωνικών και άλλων πόρων σε κοινοτικά προγράμματα (αναπτυξιακά), η αποεπένδυση και η συνακόλουθη πολύ μεγάλη ανεργία, καθώς και το κλείσιμο επιχειρήσεων καταγράφονται ως χαρακτηριστικά σε πολλούς παραγωγικούς τομείς που εκμηδενίζουν έτσι τυχόν αισιόδοξες προοπτικές για το άμεσο μέλλον, οδηγώντας τους άξιους νέους μας στο εξωτερικό. Ενώ θα έπρεπε να εμπνέουμε εμπιστοσύνη, να προσελκύουμε επενδύσεις και να τονώσουμε την εξωστρέφεια των επιχειρήσεων ως τα μόνα εργαλεία και άξονες αναστροφής του κλίματος, ώστε να μπούμε σε τροχιά ανάπτυξης με περιορισμό της κρατικής σπατάλης, την ορθολογική διαχείριση των διαθέσιμων κρατικών πόρων και δαπανών, καθώς και με μείωση της υπερφορολόγησης. Όταν μάλιστα οι φορολογικοί συντελεστές στις γειτονικές χώρες είναι μειωμένοι, ενισχύοντας την ανταγωνιστικότητα των οικονομιών τους. Άραγε ποιο σχέδιο ανάπτυξης μπορεί να κρύβεται πίσω από την υπερφορολόγηση των αγροτών; Ο λογαριασμός που προβλέπεται για τους αγρότες μας είναι πραγματικά ιδιαίτερα βαρύς και οδηγεί, κύριοι Υπουργοί, στον αφανισμό τους, ενώ υπονομεύεται η ανταγωνιστικότητα του αγροτικού τομέα μας, όταν το κόστος παραγωγής σε γειτονικές χώρες ομοειδών προς τα δικά μας προϊόντων είναι πολύ χαμηλότερο και έτσι τα προϊόντα τους γίνονται ανταγωνιστικότερα έναντι των δικών μας. Σ' εμάς, ο φορολογικός συντελεστής για τους αγρότες θα ανέλθει από το 13% στο 23% για το 2016 και στο 26% για τα εισοδήματα του 2017. Προβλέπονται ακόμη - για τους αγρότες - αύξηση εισφορών, κόστους παραγωγής, φορολογίας, προκαταβολής φόρου ακόμη και στο 100%, αύξηση της τιμής του αγροτικού ρεύματος, του ΦΠΑ, αγροτικών εφοδίων από το 13% στο 23%, του ΦΠΑ συσκευασμένων αγροτικών προϊόντων, τροφίμων κ.λπ. στο 23%, σταδιακή ως πλήρης κατάργηση της επιστροφής του ειδικού φόρου κατανάλωσης στο αγροτικό πετρέλαιο, η προαναγγελθείσα κατάργηση της απαλλαγής από το φόρο των επιδοτήσεων έως 12.000 ευρώ. Πώς να τα αντέξει όλα αυτά ο αγροτικός τομέας που ήδη αντιμετωπίζει πραγματικά μεγάλη κρίση; Και προσέξτε, όλα τα παραπάνω σε συνέχεια των όσων προβλημάτων έχουν καταγραφεί ως τώρα, σε σχέση με τις καθυστερήσεις καταβολής των ενισχύσεων και των αποζημιώσεων, τη μείωση της προνοιακής σύνταξης του ΟΓΑ κατά 8%, τον έως και τριπλασιασμό των εισφορών των αγροτών στον ΟΓΑ, τις καθυστερήσεις στην επιστροφή του ειδικού φόρου κατανάλωσης στο αγροτικό πετρέλαιο, των δυσλειτουργιών χρηματοδότησης της αγροτικής παραγωγής και των εξαγωγών λόγω της έλλειψης δανεισμού και των capital controls. Συμπερασματικά, φαίνεται ότι αντί για μέτρα και δράσεις μείωσης του κόστους παραγωγής και αύξησης της προστιθέμενης αξίας, τα αναμενόμενα μέτρα μειώνουν την αγροτική παραγωγική βάση και προφανώς μειώνουν και τη φορολογητέα ύλη σε βάρος των κρατικών εσόδων. Μήπως κάποιος έπρεπε να αξιολογήσει απλά τον κλονισμό της βιωσιμότητας της πλειοψηφίας των αγροτικών εκμεταλλεύσεών μας που οδηγούνται σε αδιέξοδο, πριν εισηγηθεί τα πιο πάνω μέτρα αφανισμού του αγροτικού τομέα; Καταλήγοντας, όλες αυτές οι καταστροφικές πολιτικές και πρακτικές με τις εξουθενωτικές επιπτώσεις τους στο σύνολο της κοινωνίας, δεν συνδέονται και δεν ταιριάζουν σε μια Κυβέρνηση της Αριστεράς, τουλάχιστον σύμφωνα με τις προσδοκίες που η Κυβέρνηση αυτή καλλιεργούσε, χωρίς όμως να λέει την αλήθεια αλλά υποσχόμενη τα αδύνατα, εμπαίζοντας τους πολίτες ότι θα σκίσει τα μνημόνια, όταν μάλιστα η πορεία της οικονομίας είχε αρχίσει να βελτιώνεται ως το τέλος του προηγούμενου έτους. Ακριβώς, λοιπόν, γι' αυτό καταψηφίζουμε τον κρατικό προϋπολογισμό, αφού δεν δίνει καμμιά ελπίδα και προοπτική για την οικονομία, την κοινωνία και τη χώρα. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δέκα μαθητές και μαθήτριες και δέκα εκπαιδευτικοί συνοδοί τους από το 2ο Εσπερινό ΕΠΑΛ Περιστερίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίζουμε με την κ. Χρυσούλα Κατσιαβρά - Σιωροπούλου από τον ΣΥΡΙΖΑ.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, συζητούμε τον πρώτο προϋπολογισμό μιας κυβέρνησης της Αριστεράς. Αυτό από μόνο του συνιστά ένα γεγονός που κεντρίζει το ενδιαφέρον όλων εντός, θα έλεγα και εκτός Ελλάδας. Η κατάρτιση του προϋπολογισμού πραγματοποιήθηκε μέσα σε ένα ασφυκτικό περιβάλλον, το οποίο προσδιόρισαν οι εξής παράγοντες: η εκτέλεση του προϋπολογισμού του 2015, τον οποίον συνέταξε η κυβέρνηση της Νέας Δημοκρατίας και του ΠΑΣΟΚ υπό τον κ. Σαμαρά, η νέα συμφωνία με τους δανειστές, δηλαδή το τρίτο μνημόνιο, η προοπτική απομείωσης του δημόσιου χρέους, η ύφεση της οικονομίας, τα απαράδεκτα ποσοστά ανεργίας, η υπερφορολόγηση, η αδυναμία δαπανών σε κρίσιμους τομείς, η ανθρωπιστική κρίση και η οριακή κατάσταση στην οποία έχει περιέλθει η κοινωνία, το ασταθές μέχρι και εκρηκτικό διεθνές, γεωπολιτικό περιβάλλον, αιχμή του οποίου είναι η προσφυγική κρίση. Κάτω από το βάρος, λοιπόν, των δυσμενών αυτών συνθηκών, η εξασφάλιση δημοσιονομικής ισορροπίας και ταυτόχρονα η επιδίωξη κοινωνικής δικαιοσύνης θυμίζει δυσεπίλυτη εξίσωση, κάτι δηλαδή σαν τετραγωνισμό του κύκλου. Ωστόσο, οφείλει κανείς να λάβει υπ' όψιν του ότι η ύφεση για το 2015 θα είναι μηδενική σε σχέση με την πρόβλεψη του προσχεδίου του προϋπολογισμού για -2,3%. Η ύφεση για το 2016 θα είναι-0,7% σε σχέση με την πρόβλεψη για -1,6%. Το πρωτογενές πλεόνασμα για το 2016 θα είναι 0,5% ή περίπου 1 δισεκατομμύριο ευρώ σε αντίθεση με το 4,5% ή περίπου 8 δισεκατομμύρια που είχαν συμφωνήσει οι κ.κ. Σαμαράς, Βενιζέλος και Χαρδούβελης. Και αυτό ασφαλώς είναι αποτέλεσμα της σκληρής διαπραγμάτευσης με τους δανειστές. Και κάτι ακόμα που σκόπιμα αποσιωπάται από την Αντιπολίτευση. Ο κοινωνικός προϋπολογισμός για το 2016, οι δαπάνες δηλαδή για την υγεία, την παιδεία και την απασχόληση, είναι αυξημένες κατά 823 εκατομμύρια ευρώ. Είναι φανερό επομένως ότι το οικονομικό επιτελείο κατέβαλε μεγάλη προσπάθεια προκειμένου να εξασφαλιστούν κάποια περιθώρια άσκησης αριστερής πολιτικής σε συνθήκες κρίσης με τη μικρή έστω αύξηση του Προγράμματος Δημοσίων Επενδύσεων, την αύξηση του κοινωνικού προϋπολογισμού και την ανακατανομή δαπανών του προϋπολογισμού. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Βεβαίως ο προϋπολογισμός δεν είναι από μόνος του αριστερός. Έχει όμως αναμφισβήτητα αριστερό αποτύπωμα. Απομένει αυτό να επιβεβαιωθεί στην επικείμενη φορολογική μεταρρύθμιση με ανακατανομή των βαρών, στο ασφαλιστικό με την προστασία των απομάχων της εργασίας, στο νομοσχέδιο για την καθολική πρόσβαση στο δημόσιο σύστημα υγείας και στην εκπαιδευτική μεταρρύθμιση και στις τελικές ρυθμίσεις για την προστασία της πρώτης κατοικίας. Δεν πρέπει να ξεχνάμε, όμως, ότι η επικείμενη διαπραγμάτευση για το χρέος και η ουσιαστική απομείωσή του είναι ο καθοριστικός, ικανός και αναγκαίος όρος για την έξοδο από το σημερινό τέλμα. Το εφαλτήριο για την ανάπτυξη, την αύξηση της απασχόλησης και του εισοδήματος. Κυρίες και κύριοι συνάδελφοι, η κριτική που δεχόμαστε από τη Νέα Δημοκρατία και το ΠΑΣΟΚ, δηλαδή τους κύριους υπεύθυνους για την πρωτοφανή κρίση που διέρχεται η χώρα για πάνω από επτά χρόνια, λέει ότι η πολιτική που εφαρμόζει ο ΣΥΡΙΖΑ δεν διαφέρει από τη δική τους πολιτική, μόνο που εκείνοι είναι καλύτεροι διαχειριστές. Ο κ. Σταϊκούρας μας κατακεραύνωνε χτες με τα ερωτήματά του: «Είναι αυτό αριστερό; Είναι εκείνο αριστερό; Είναι το άλλο αριστερό;». Ο δε πάνσοφος και πολυπράγμων κ. Βενιζέλος, στεναχωρημένος που δεν προσκλήθηκε στην σύσκεψη των Πολιτικών Αρχηγών, δεν χάνει την ευκαιρία να λοιδορεί τον ΣΥΡΙΖΑ και τον Πρωθυπουργό και να επαναλαμβάνει τα καλά του PSI και των ανάλγητων πολιτικών που εφάρμοσε το ΠΑΣΟΚ είτε μόνο του είτε σε συνεργασία με τη Νέα Δημοκρατία. Η αλήθεια όμως είναι ότι την κρίση τη δημιούργησαν διαχρονικά το ΠΑΣΟΚ και η Νέα Δημοκρατία. Με τις πολιτικές τους προ κρίσεως δημιούργησαν χρέη για ένα στρεβλό μοντέλο ανάπτυξης, στηριγμένο στην εύνοια των κουμπάρων, των «ημετέρων», των τραπεζιτών, των πετρελαιάδων και των μεγάλων ομίλων τροφίμων. [[Στο σημείο αυτό κτυπάει προειδοποιητικά το κουδούνι λήξης της ομιλίας της κυρίας Βουλευτή]] Μισό λεπτό, κύριε Πρόεδρε. Μοντέλο βασισμένο στην αναδιανομή του πλούτου σε βάρος των πολλών. Με τις πολιτικές τους κατά τη διάρκεια της κρίσης δημιούργησαν και νέα χρέη, τα οποία μαζί με τα παλιά τα μετέφεραν από τις τράπεζες στα κράτη - μέλη της Ευρωπαϊκής Ένωσης. Με αυτόν τον τρόπο έκαψαν τα διαπραγματευτικά χαρτιά της χώρας και ταυτόχρονα εκχώρησαν την εθνική μας κυριαρχία. Το μάρμαρο το πληρώνει πάλι ο λαός με την απίστευτη ανεργία, την άγρια φορολογία, τη μείωση των μισθών και των συντάξεων, τη μεγάλη φτώχεια, τη συρρίκνωση του κοινωνικού κράτους. Αλλά και οι κουμπάροι, κουμπάροι. Πρώτοι στη σειρά για τα φιλέτα κερδοφόρων δραστηριοτήτων του δημοσίου. Κάτι σαν τον ΟΠΑΠ δηλαδή. Το φύλλο συκής τους είναι ο ευρωπαϊκός προσανατολισμός της χώρας. Όμως, την Ευρώπη τη θέλουν όχι προς όφελος του λαού αλλά για την εξυπηρέτηση συγκεκριμένων μεγάλων συμφερόντων και για να καλυφθούν οι ίδιοι κάτω από την ομπρέλα του ευρωπαϊκού λαϊκού ή σοσιαλιστικού κόμματος. [[Στο σημείο αυτό κτυπάει το κουδούνι λήξης της ομιλίας της κυρίας Βουλευτή]] Δώστε μου λίγο χρόνο, κύριε Πρόεδρε. Κυρίες και κύριοι συνάδελφοι, σίγουρα θα χρειαζόταν ένας νέος Λούντβιχ Βιτγκενστάιν, κάποιος δηλαδή που θα βοηθούσε να αποκατασταθεί το νόημα των λέξεων. Υπάρχει αλήθεια κάποιος σοβαρός, συντηρητικός, λαϊκός δεξιός, φιλελεύθερος, νεοφιλελεύθερος σ' αυτήν τη χώρα; Υπάρχει κάποιος σοβαρός σοσιαλδημοκράτης, σοσιαλιστής που να μην αλληθωρίζει τόσο πολύ προς τα δεξιά και δεν τον ξέρουμε; Το πρόβλημα δεν είναι τι δηλώνει κανείς. Το πρόβλημα είναι τι κάνει και με ποιον είναι. Και εδώ βρίσκεται η αιτία του στρατηγικού αδιεξόδου τόσο της Νέας Δημοκρατίας όσο και του ΠΑΣΟΚ αλλά και όσων προσπάθησαν να τους υποκαταστήσουν υπό τον μανδύα του νέου και του άφθαρτου. Δυστυχώς γι' αυτούς η μόνη στρατηγική που διαθέτουν είναι η ανάγκη τους για εξουσία. Αυτό όμως δεν είναι η ανάγκη της ελληνικής κοινωνίας. Τους το έδειξε και θα τους το ξαναδείξει μετά από τέσσερα χρόνια. Αλλά η χώρα έχει ανάγκη από πολιτικούς και κόμματα, που να εννοούν και να κάνουν αυτά που λένε. Ειλικρινά εύχομαι στη Νέα Δημοκρατία να ολοκληρώσει τις διαδικασίες της και να γίνει ένας υπεύθυνος συνομιλητής. Σε ό,τι αφορά μια κριτική που έρχεται αριστερά από τον ΣΥΡΙΖΑ ομολογώ ότι έχει πολύ μεγάλο ενδιαφέρον. Η συνθηκολόγηση πάντως δεν είναι αναγκαστικά ήττα. Ο σεβασμός των συσχετισμών δυνάμεων δεν είναι μόνο ρεαλισμός. Είναι και επίδειξη ευθύνης και απόφασης για ανασύνταξη δυνάμεων.
Παρακαλώ, συντομεύετε.
Όμως ένας τέτοιος διάλογος απαιτεί χρόνο που δυστυχώς δεν διαθέτουμε αυτήν τη στιγμή, γι' αυτό αρκούμαι σε τούτο. Σύμφωνα με το Διονύσιο Σολωμό «εθνικό είναι ό,τι είναι αληθινό». Τολμώ κι εγώ να πω παραφράζοντάς τον «αριστερό είναι ό,τι είναι ανθρώπινο, κοινωνικό και αληθινό». Ευχαριστώ.
Ευχαριστώ. Παρακαλώ, κύριε Κωνσταντόπουλε, έχετε τον λόγο.
Θα έλεγα στη συνάδελφο να κάνουμε όλοι στην άκρη για να περάσει ο αριστερός προϋπολογισμός. Να της πω ότι στο δρόμο που χάραξε το ΠΑΣΟΚ, στο δρόμο της εθνικής στρατηγικής, ήρθαν η αντιμνημονιακοί αρχικώς της Νέας Δημοκρατίας και μετέπειτα οψίμως εσείς. Κυρίες και κύριοι συνάδελφοι, θα χρησιμοποιήσω τα λόγια του κ. Τσακαλώτου κατά τη συζήτηση του προϋπολογισμού του περασμένου έτους. Έκανε επίκληση στον Αντόνιο Γκράμσι λέγοντας ότι «κρίση υπάρχει εκεί που πεθαίνει το παλιό και δεν μπορεί να γεννηθεί το καινούργιο». Αναρωτιόμαστε, λοιπόν, αν πιστεύουν οι κύριοι της Κυβέρνησης ότι είναι το καινούργιο. Πριν από ένα χρόνο βάζατε αρκετά ερωτήματα. Σήμερα φωνή βοώντος εν τη ερήμω. Οι «τζάμπα μαγκιές» έλαβαν τέλος. Πάμε στον προϋπολογισμό. Είναι ένας προϋπολογισμός χωρίς αρχή, χωρίς μέση, χωρίς τέλος. Είπατε πολλά. Αποτέλεσμα κανένα. Η χώρα έχει επιστρέψει στην ύφεση. Δικό σας, λοιπόν, το κατόρθωμα. Όταν άλλες χώρες τα κατάφεραν με σύμπνοια και ομοψυχία να βγουν από την κρίση που μάστιζε τις οικονομίες τους, εμείς ξεκινάμε πάλι από την αρχή. Στην Ευρωζώνη, το ΑΕΠ επιταχύνθηκε από 0,9% στο 1,5%. Όλες οι οικονομίες της Ευρωζώνης σημείωσαν θετικούς και αυξανόμενους ρυθμούς μεταβολής στο ΑΕΠ. Στην Ελλάδα γυρίσαμε στην ύφεση, όπως είπα και πριν. Αυτό προβλέπεται για το 2016. Να θυμίσω εδώ ότι το 2014, η χώρα είχε επιτύχει μικρό μεν αλλά πρωτογενές πλεόνασμα. Είχε πετύχει ένα πρωτογενές πλεόνασμα για το οποίο η τότε κυβέρνηση είχε χλευαστεί. Εντυπωσιάζει όμως το θράσος του Υπουργού σας να δηλώνει, ότι είναι τραγικό λάθος των προηγούμενων κυβερνήσεων να μην εφαρμόζουν πλήρως τα μνημόνια. Είναι ο ίδιος που είχε καταγγείλει προεκλογικά τα μνημόνια. Είναι ο ίδιος που δεν θα ψήφιζε ποτέ μνημόνιο. Είναι ο ίδιος που εφαρμόζει σήμερα το τρίτο, το πιο σκληρό μνημόνιο. Μπερδέψατε, λοιπόν, κύριοι της Κυβέρνησης και κύριοι του ΣΥΡΙΖΑ και των Ανεξαρτήτων Ελλήνων, τον κόσμο με την άκρατη υποσχεσιολογία σας και τη μετεκλογική, βέβαια, μεταστροφή σας. Εσείς μιλούσατε για προδότες, Γερμανοτσολιάδες, για εθνικούς μειοδότες. Και ερωτώ. Η ανακεφαλαιοποίηση των τραπεζών που κάνετε δεν είναι εθνική μειοδοσία; Αποτιμήθηκαν χρηματιστηριακά τα τέσσερα συστημικά πιστωτικά ιδρύματα με σταθμισμένο ενεργητικό διακόσια δέκα δισεκατομμύρια σε εξευτελιστική αξία μικρότερη από επτακόσια εβδομήντα εκατομμύρια ευρώ. Τον Απρίλιο του 2014, μετά την ανακεφαλαιοποίησή τους, ξέρετε πόσο ήταν η αξία τους; Τριάντα ένα δισεκατομμύρια. Το δημόσιο κατείχε τα δεκαοκτώμισι δισεκατομμύρια. Λέτε ότι το Ταμείο Χρηματοπιστωτικής Σταθερότητας κατέχει τις μετοχές του δημοσίου στις τέσσερις τράπεζες καθώς και το δικαίωμα βέτο. Ξεχνάτε όμως να αναφέρετε και ότι η μετοχική αξία του χαρτοφυλακίου του Ταμείου Χρηματοπιστωτικής Σταθερότητας ήταν είκοσι δυόμισι δισεκατομμύρια το Δεκέμβριο του 2013, εξίμισι δισεκατομμύρια το Μάρτιο του 2015 και κάτω από δύο δισεκατομμύρια τον Οκτώβριο του 2015. Άρα, μιλάμε για καταποντισμό. Ξέρετε ποιος ευθύνεται γι' αυτήν την εξέλιξη; Ευθύνεστε αποκλειστικά εσείς και οι εκπρόσωποι των πιστωτών, που σήμερα έχετε γίνει ένθερμοι φυσικά οπαδοί τους. Εσείς, λοιπόν, πατριώτες, ανοίξατε το δρόμο στα ξένα funds και ξεπουλήσατε το εγχώριο τραπεζικό σύστημα. Αυτή θα είναι η καταγραφή της Κυβέρνησης της «πρώτης φορά Αριστερά» στη σύγχρονη ελληνική ιστορία. Έλεγε ο κ. Τσακαλώτος στη συζήτηση του περσινού προϋπολογισμού: «Έχουμε στην αντιπροσωπεία έναν Σόιμπλε, έναν Ολάντ κι έναν Ομπάμα, τους ανθρώπους που δεν δέχονται και δεν μπορούν να δώσουν μάχη ούτε με την ακροδεξιά, ακόμη κι όταν χρειάζεται». Σήμερα, κύριε Πρωθυπουργέ, παρακαλάτε τον Σόιμπλε, ζητάτε τη βοήθεια του Ολάντ και προσβλέπετε στη στήριξη του Ομπάμα. Φάσκετε, κύριοι της Κυβέρνησης, και αντιφάσκετε. Και μην ξεχνάτε ότι οι Ανεξάρτητοι Έλληνες είναι ο κυβερνητικός σας εταίρος. Λέτε ότι θα σας δώσει χρόνο ο προϋπολογισμός για να λειτουργήσει το σχέδιό σας. Ποιο σχέδιό σας λοιπόν; Πότε η Κυβέρνηση θα παρουσιάσει το αναπτυξιακό πρόγραμμα για το 2016; Πότε θα μιλήσει για την παραγωγική ανασυγκρότηση της χώρας; Πότε επιτέλους θα έρθει αυτή η ανάπτυξη που εσείς αναφέρετε; Η μόνη σωτηρία είναι το πακέτο Γιούνκερ και το νέο ΕΣΠΑ, που και αυτό ήταν αποτέλεσμα της προηγούμενης κυβέρνησης. Κι εκεί, αν καταφέρετε να κάνετε σωστή στόχευση. Η οικονομία μας έχει ήδη επιστρέψει σε πρωτογενές έλλειμμα και ο λογαριασμός ανεβαίνει. Η κοινωνία πληρώνει πολύ ακριβά τη διακυβέρνηση ΣΥΡΙΖΑ - Ανεξάρτητοι Έλληνες. Υποσχεθήκατε ελπίδα και έγινε τρόμος και πλάνη, ιδιαίτερα για τη νέα γενιά. Λέγατε ότι θα φέρετε ανακούφιση και πήρατε σκληρά μέτρα. Αυξήσατε το ΦΠΑ. Μειώσατε τους μισθούς και τις συντάξεις. Καταργήσατε την επιστροφή του ειδικού φόρου κατανάλωσης στο αγροτικό πετρέλαιο. Φορολογήσατε τους αγρότες με 20% το 2015 και με 26% το 2016. Αυξήσατε την προκαταβολή του φόρου εισοδήματος. Φέρατε τον εθνικό διάλογο για την παιδεία και τορπιλίσατε - λείπει ο κ. Φίλης να το ακούσει - εξαρχής με πρωτόγνωρες κοινοβουλευτικές διαδικασίες. Η μία πράξη νομοθετικού περιεχομένου και η μία τροπολογία να διαδέχεται την άλλη. Τα συμπεράσματα φυσικά είναι δικά σας. Η καταστροφή είναι ανεξέλεγκτη. Η περικοπή των δαπανών στην κοινωνική ασφάλιση ξεπερνάει τα τετρακόσια εκατομμύρια. Μιλάτε για την καταπολέμηση της ανεργίας. Κι εδώ είναι το οξύμωρο. Παραμένουν αναξιοποίητα πεντακόσια τέσσερα εκατομμύρια ευρώ που θα λειτουργούσαν δέκα έτοιμα προγράμματα του ΟΑΕΔ, όπως και τα τριακόσια τριάντα εκατομμύρια από το Ταμείο Ευρωπαϊκής Βοήθειας για την αντιμετώπιση της φτώχειας παραμένουν και αυτά στο ταμείο ανέγγιχτα. Μήπως επειδή ήταν προσπάθεια της προηγούμενης κυβέρνησης, όπως μας είπε και ο κ. Κεγκέρογλου; Ο κοινωνικός προϋπολογισμός πάσχει από τεράστια ελλείμματα. Είναι αυξημένο το έλλειμα του 2015 και θα φτάσει τα 2,1 δισεκατομμύρια το 2016. Δεν υπάρχει κοινωνική πολιτική για την Κυβέρνηση του «πρώτη φορά Αριστερά». Κυρίες και κύριοι Βουλευτές, τα είπε και ο εισηγητής μας ο κ. Κουτσούκος, στον προϋπολογισμό του 2016, αποτυπώνεται ο εκτροχιασμός στον οποίο έχει βρεθεί η ελληνική οικονομία μετά από ένα αχρείαστο τρίτο μνημόνιο και την ανεύθυνη πολιτική σας. Το πραγματικό κόστος που θα επωμισθεί η κοινωνία ανεβαίνει στα 6,9 δισεκατομμύρια. Αυτό είναι το αποτέλεσμα που φέρατε, κύριοι της Κυβέρνησης. Αποτύχατε. Είχατε τη δυνατότητα να διαπραγματευτείτε μέσα σε ένα καλύτερο δημοσιονομικό περιβάλλον με πλεόνασμα και θετικό ρυθμό ανάπτυξης αλλά εσείς ούτε καν διαπραγματευθήκατε. Ξέρετε ποια ήταν η προσφορά σας τα τελευταία χρόνια στη χώρα; Αποτρέψατε κάθε μεταρρύθμιση ως αντιπολίτευση του «όχι σε όλα». Διχάσατε τον ελληνικό λαό σε μνημονιακούς και αντιμνημονιακούς και δώσατε ελπίδα και υποσχέσεις με το πρόγραμμα Θεσσαλονίκης. Υφαρπάξατε την ψήφο των Ελλήνων με δημαγωγία και ψέματα. Αποτέλεσμα ήταν το να έρθετε στην Κυβέρνηση. Στη συνέχεια τι κάνατε λοιπόν; Αδρανήσατε, γιατί το ψέμα έχει κοντά πόδια. Αρχίσατε να στήνετε το κομματικό κράτος του ΣΥΡΙΖΑ. Φέρατε τη χώρα αντιμέτωπη με το Grexit. Επιβάλατε τα capital controls και κλείσατε τις τράπεζες. Και πριν λίγες μέρες, ανοίξατε το δρόμο για τους πλειστηριασμούς στην πρώτη κατοικία, χωρίς κανένα ίχνος κοινωνικού άλγους. Σήμερα, αυτός ο προϋπολογισμός δεν αντανακλά καμμία απολύτως επιτυχία. Αυτός ο προϋπολογισμός είναι η παραδοχή της ήττας σας. Αυτόν τον προϋπολογισμό φυσικά δεν μπορούμε να τον ψηφίσουμε, γι' αυτό και τον καταψηφίζουμε. Ευχαριστώ πολύ.
Ευχαριστώ, κύριε Κωνσταντόπουλε. Τον λόγο έχει ο κ. Δημήτριος Δημητριάδης.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός που συζητάμε σήμερα, είναι ο πρώτος που καταθέτουμε και είναι ένας προϋπολογισμός τομή, διότι είναι σε συνέχεια μιας γραμμής αληθείας που έχουμε εγκαταστήσει στην πολιτική ζωή της χώρας. Εγκαθιστούμε ένα εργαλείο αποτύπωσης των δημόσιων οικονομικών όπου θα μπορούμε να καταφεύγουμε για τους αντίστοιχους κοινωνικούς ελέγχους. Βάζουμε την αρχειακή βάση για το δημόσιο οικονομικό ελεγχόμενο χώρο. Με αυτόν τον προϋπολογισμό προσπαθούμε να κάνουμε δύο σημαντικά πράγματα: Πρώτον, να έχουμε μία δημοσιονομική πειθαρχία και, δεύτερον, να έχουμε κοινωνική δικαιοσύνη. Έχει μεγάλη σημασία για εμάς η κοινωνική δικαιοσύνη, γιατί συντελείται με πάρα πολύ περιορισμένους οικονομικούς πόρους. Παρ' όλα αυτά, είναι σε προοδευτική κατεύθυνση με ισχυρό κοινωνικό πρόσημο και μεροληψία υπέρ αδυνάτων. Προς τούτο μαρτυρά η αύξηση των κοινωνικών δαπανών και πρόνοιας κατά οκτακόσια είκοσι τρία εκατομμύρια ευρώ, ήτοι τριακόσια εκατομμύρια περίπου για πρόνοια, εξήντα δύο εκατομμύρια για τους ανασφάλιστους υπερήλικες, εκατόν ογδόντα εκατομμύρια για επιστροφή φόρων και άλλα. Απελευθερώνουμε πόρους για τις πραγματικές ανάγκες και ανοίγουμε, έστω και μικρό χώρο, για την ανάπτυξη. Διότι έστω και λίγο αυξάνονται οι δημόσιες επενδύσεις, δηλαδή κατά πενήντα εκατομμύρια ευρώ, διότι δυστυχώς τα εργαλεία για δίκαιη κατανομή βαρών είναι ελάχιστα. Γνωρίζουμε ότι ο πραγματικός πλούτος εξακολουθεί να διαφεύγει. Εμείς, ξέρετε, δεν τον προϋπολογίσαμε. Δεν προϋπολογίσαμε ούτε 1 ευρώ και ας είναι προφανές κι ας συμβαίνει από τώρα πως ήδη εισπράττεται. Να είστε σίγουροι ότι θα συνεχίσει να εισπράττεται. Σε αυτόν τον προϋπολογισμό, αποτυπώνεται ρεαλιστικά μόνο ό,τι μπορούμε να κάνουμε και μάλιστα σύντομα, γρήγορα. Δεν προϋπολογίσαμε πιθανές εισπράξεις διαφυγόντων φόρων. Ξεκινήσαμε μια αναθεώρηση των δαπανών κωδικό - κωδικό, με σκοπό τον εξορθολογισμό και την εξοικονόμηση πόρων. Εγκαινιάζουμε μια μεγάλη ασφαλιστική μεταρρύθμιση για ένα ασφαλιστικό μακροχρόνια βιώσιμο - διότι είναι σε σημείο μηδέν - και κοινωνικά δίκαιο. Σας φέραμε έναν προϋπολογισμό πραγματικό και όχι παραπλανητικό. Ποντάρουμε στην πραγματικότητα με όρους ευθύνης. Είναι ιδιαίτερα επιτυχής κοινωνικά, διότι αυξάνεται η κοινωνική παροχή σε περίοδο που η πίτα μικραίνει. Πιστοί στη γραμμή της εξόδου από την κρίση με τρόπο δημοκρατικό, υιοθετούμε την πολιτική για μια νίκη στα σημεία και όχι σε θεαματικές ανακατατάξεις, διότι, ούτως ή άλλως, δεν μπορούμε να τις έχουμε. Οδηγούμε τη χώρα στην επιστροφή στην κανονικότητα, αξιοποιώντας όλες εκείνες τις μικρές αλλά σημαντικές δυνατότητες για ανάπτυξη. Παρά τις προσπάθειες, λοιπόν, της Αντιπολίτευσης να προσδώσει στον προϋπολογισμό αρνητικά χαρακτηριστικά, ο προϋπολογισμός του 2016 που καταθέσαμε δεν παύει να είναι ρεαλιστικός αλλά έχει ένα εξαιρετικά θετικό κοινωνικό πρόσημο υπηρετώντας στόχους που για την Αριστερά είναι σημαντικοί, όπως η κοινωνική δικαιοσύνη και η εφαρμογή αναδιανεμητικών μέτρων προς όφελος των ευάλωτων ομάδων της κοινωνίας. Αυτό μπορεί να επιτευχθεί πλέον χάρη στην επιτυχία της συμφωνίας ως προς τη συμπίεση των στόχων για πρωτογενή πλεονάσματα και ως προς την ανάγκη εφαρμογής ηπιότερων διαρθρωτικών μέτρων, αφήνοντας κατά αυτόν τον τρόπο μεγαλύτερο περιθώριο για την άσκηση της κοινωνικής πολιτικής σε αντίθεση με τις προηγούμενες κυβερνήσεις. Επιπλέον στον προϋπολογισμό, αποτυπώνεται η βούληση της Κυβέρνησης για την αποτελεσματική αντιμετώπιση της φορολογικής απάτης, της φοροδιαφυγής, της εισφοροδιαφυγής και του λαθρεμπορίου, που αποτελούν μείζονα προβλήματα, διαρκή προβλήματα για τη χώρα. Αυτό θα το πετύχουμε μέσω ιδιωτικοποίησης, σχετικών ελέγχων και άλλων δράσεων που ήδη ολοκληρώνουμε. Επίσης, θα πρέπει να τονιστεί η συγκράτηση του χρέους που έχει επιτευχθεί, καθώς έχει μειωθεί το επιτόκιο δανεισμού, έχει αυξηθεί ο μέσος όρος των ωριμάνσεων των δανείων, ενώ θα χρειαστούν εξαιρετικά λιγότερα χρήματα από αυτά που είχαν προβλεφθεί για την ανακεφαλαιοποίηση των τραπεζών. Στην ανακοίνωση, μάλιστα, του ESM για την χρηματοδότηση του προγράμματος είναι ρητά διατυπωμένο ότι θα ακολουθήσει η ελάφρυνση του χρέους με τη μορφή μεγαλύτερης περιόδου χάριτος και περιόδου αποπληρωμής του χρέους. Παρ' όλο που οι προσπάθειες και τα επιτεύγματα των τελευταίων μηνών δεν είναι όντως αρκετά για να πείσουν ότι θα έχουμε άμεσα τέλος στα τεράστια προβλήματα που έχουν προκαλέσει οι προηγούμενες πολιτικές, όπως το υπέρογκο χρέος, η μακροχρόνια ύφεση, η ανεργία, οι έντονες κοινωνικές ανισότητες, έχουν μπει οι βάσεις και έχει διαφανεί η βούληση της παρούσας Κυβέρνησης για την αντιμετώπισή τους. Επίσης, θα ήθελα να μιλήσω κάπως πιο ειδικά για τις διαρθρωτικές μεταρρυθμίσεις, το περιβάλλον, την ενέργεια και την κλιματική αλλαγή. Δυστυχώς, δεν μπορώ. Το προσπερνώ για να κλείσω. Ο νόμος για τις αναγκαίες μεταρρυθμίσεις, αγαπητές συναδέλφισσες και συνάδελφοι, έχει αρχίσει. Το μεγαλύτερο δικό μας παράλληλο πρόγραμμα, όντως δεν μπορεί να αποτυπωθεί σε αυτόν τον προϋπολογισμό, γιατί δεν μπορεί να αποτυπωθεί με νούμερα και γιατί το μεγαλύτερο παράλληλο πρόγραμμά μας είναι η ριζοσπαστική μεταρρύθμιση στο κράτος και στη δημόσια διοίκηση, που έχει αρχίσει να διαφαίνεται και οι δυνάμεις του χθες, οι δυνάμεις της αντιμεταρρύθμισης δεν μπορούν και δεν εννοούν να καταλάβουν. Σας ευχαριστώ.
Τον λόγο τώρα έχει η κ. Μπακογιάννη.
Ευχαριστώ, κύριε Πρόεδρε. Κυρίες και κύριοι συνάδελφοι, είθισται η συζήτηση για τον προϋπολογισμό, να είναι η σοβαρότερη πολιτική συζήτηση του έτους. Είθισται όταν μιλάει κάποιος για τον προϋπολογισμό, να προγραμματίζει και να σχεδιάζει τα πολιτικά και βεβαίως τα οικονομικά της χώρας για τον χρόνο που έρχεται. Ομολογώ ότι άκουσα με πολύ μεγάλη προσοχή τους περισσότερους συναδέλφους του ΣΥΡΙΖΑ, οι οποίοι πήραν τον λόγο πριν από εμένα σήμερα. Και αναρωτιόμουν κυρίες και κύριοι συνάδελφοι, τι ακριβώς ισχύει. Είναι το τέλος των ψευδαισθήσεων; Είστε ηρωικοί; Προσπαθείτε ακόμα και τώρα να πείτε στον ελληνικό λαό ότι υπάρχει τελικώς το αριστερό πρόσημο, ότι υπάρχει το αριστερό πρόγραμμα, ότι ο προϋπολογισμός έχει κοινωνικό πρόσωπο, έχει αριστερή ταυτότητα κ.ο.κ.; Κυρίες και κύριοι συνάδελφοι, μην κοροϊδευόμαστε εδώ πέρα μέσα. Εάν μέχρι πρότινος είχατε το άλλοθι της άγνοιας, σήμερα πλέον δεν το έχετε. Ξέρετε πάρα πολύ καλά τι ψηφίζετε. Ξέρετε πάρα πολύ καλά ότι αυτός είναι ένας προϋπολογισμός, ο οποίος είναι ιδιαίτερα σκληρός, δεν έχει ίχνος κοινωνικού προσήμου. Ξέρετε ότι κόβετε συντάξεις. Ξέρετε ότι κόβετε επιδόματα. Ξέρετε ότι είναι ένας προϋπολογισμός, ο οποίος κράτησε τον ΕΝΦΙΑ, για τον οποίο δώσατε την περίφημη μάχη, που θα είχατε καταργήσει και πήρατε και πίσω το 30%. Ξέρετε ότι αυτήν τη στιγμή, ο προϋπολογισμός του 2016 είναι ο βαρύτερος και δυσκολότερος για τους Έλληνες πολίτες της τελευταίας πενταετίας, διότι έρχεται προσθετικά σε αυτά τα οποία οι άνθρωποι έχουν πληρώσει ήδη τα προηγούμενα χρόνια. Αυτή είναι η πραγματικότητα. Φορολογείτε ό,τι κινείται. Φορολογείτε ό,τι αναπνέει. Φορολογείτε τους αγρότες. Φορολογείτε τους πάντες και έρχεστε σήμερα εδώ πέρα και με περίσσιο θράσος άκουσα συναδέλφους να είναι περήφανοι για τον περίφημο προϋπολογισμό της «πρώτης φοράς Αριστερά». Πέστε, λοιπόν, την αλήθεια, κυρίες και κύριοι συνάδελφοι. Ήρθε η ώρα να σοβαρευτούμε. Ήρθε η ώρα να καταλάβουμε ότι δεν σας παίρνει πλέον και καλά είναι να το καταλάβετε και να το εμπεδώσετε ότι δεν σας παίρνει. Θέλω, λοιπόν, να έρθω σε συγκεκριμένα θέματα. Δεν θα σας πω το πού καταντήσατε το τραπεζικό σύστημα, έχουμε μια επερώτηση. Δεν μπορεί να είσαστε περήφανοι, όμως, ότι σήμερα το ελληνικό τραπεζικό σύστημα είναι σε χέρια hedge funds και ότι χάρη στην πρώτη φορά αριστερή ανακεφαλαιοποίηση σήμερα το τραπεζικό σύστημα κοστίζει 500 εκατομμύρια. Είναι ντροπή, κυρίες και κύριοι συνάδελφοι! Εσείς είχατε το θράσος να έρθετε να μας κάνετε εμάς εξεταστική επιτροπή για τη δεύτερη ανακεφαλαιοποίηση. Πάρτε, λοιπόν, κάτω τα νούμερά σας τώρα και ελάτε να μας πείτε τότε που μας κάνατε εξεταστική επιτροπή τι έχετε να πείτε για την περίφημη δική σας ανακεφαλαιοποίηση. Πού έφτασε το τραπεζικό σύστημα; Παρακολούθησα την χωρίς σχέδιο ομιλία των διαφόρων Υπουργών και δεν μπορώ παρά να κάνω τρία σχόλια. Πρώτον, είστε περήφανοι, κύριοι συνάδελφοι, που ο Υπουργός σας της Αγροτικής Ανάπτυξης εισηγήθηκε μια τροπολογία, λέγοντας ταυτόχρονα ότι δεν θα ισχύσει; Σας αρέσει αυτό; Εάν αυτό δεν είναι διπροσωπία, τι στο καλό είναι; Εάν αυτό δεν είναι απίστευτος λαϊκισμός, πού βρισκόμαστε σήμερα σε αυτήν τη χώρα, σε τι γλώσσα μιλάμε;
Ποιανού πρόστιμο θα καλύψει;
Χθες βγήκε πλέον και στη δημοσιότητα - είχα καταθέσει ερώτηση νωρίτερα - όλη αυτή η απίστευτη ιστορία της «ΤΡΑΙΝΟΣΕ». Έχουμε όλα τα τραίνα στα σύνορα γεμάτα προϊόντα, οι εταιρείες έχουν γονατίσει, οκτακόσιοι πρόσφυγες είναι πάνω στις γραμμές του τραίνου και δεν υπάρχει το ελληνικό κράτος να τους μεταφέρει εκατό μέτρα πιο κάτω, να ανοίξει τις γραμμές, να μπορέσει να κινηθεί η αγορά. Ποιο είναι το κόστος; Εγώ περιμένω από τον αρμόδιο Υπουργό να μου το πει. Ποιο είναι το κόστος της αδράνειας και του ζαμανφουτισμού που έχετε; Ποιος θα το πληρώσει, κυρίες και κύριοι συνάδελφοι; Να καταλάβω κι εγώ, διότι πλέον δεν μπορώ να καταλάβω πώς είναι δυνατόν να παρακολουθούμε την ελληνική οικονομία να καταστρέφεται, ενδεχομένως, επειδή οι άνθρωποι αυτοί είναι ιδιώτες. Δεν είναι το κράτος. Είναι ιδιώτες οι οποίοι έχουν επενδύσει σε αυτήν τη χώρα, έχουν πιστέψει την ελληνική οικονομία. Επένδυσαν στον Πειραιά για να μπορέσουν να μεταφέρουν τα προϊόντα τους. Βεβαίως, η ελληνική Κυβέρνηση παρακολουθεί και δεν πράττει απολύτως τίποτα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, με την άδειά σας, θα ήθελα λίγο χρόνο ακόμα. Κύριε Υπουργέ, στις 4 Νοεμβρίου είχα κάνει μια ερώτηση για την Σένγκεν. Δεν είναι δικό σας θέμα, είναι όμως της υπόλοιπής Κυβερνήσεως σας. Απάντηση δεν πήρα, γιατί υποθέτω το Υπουργείο Εξωτερικών δεν είχε αντιληφθεί ότι υπάρχει ένα θέμα. Σήμερα, πλέον, μας κρούουν τον κώδωνα του κινδύνου οι πάντες. Και επειδή ξέρετε ένα Grexit φέρνει το άλλο Grexit με πολύ μεγάλη ευκολία και επειδή ξέρετε μια πιθανή έξοδος από την Σένγκεν έχει τεράστιο πολιτικό κόστος, σας κάνω έκκληση σήμερα να βγείτε και να πείτε ότι θα εφαρμόσετε το σύνολο των δεσμεύσεων που ο Πρωθυπουργός σας ανέλαβε, να βγείτε καθαρά και να πείτε ότι, ναι, θα έρθει η Frontex, ναι, θα υλοποιήσουμε τις δεσμεύσεις μας και θα το κάνουμε μέχρι τις 16 του μηνός. Δεν έχετε περιθώρια. Μας περιμένουν στη γωνία. Η αξιοπιστία της Ελλάδος έχει φτάσει στο μηδέν. Δεν έχουμε συμμάχους. Δεν έχουμε φίλους πλέον στην ευρύτερη Ευρωζώνη και εσείς περί άλλων τυρβάζετε. Αναρωτιέμαι, κυρίες και κύριοι συνάδελφοι - και αυτό θέλω να το πω απλώς κλείνοντας - εάν έχετε συνείδηση του μεγέθους του προβλήματος, το οποίο αντιμετωπίζουμε. Αναρωτιέμαι, δηλαδή, εάν ένας άνθρωπος, ο οποίος είναι ο Πρωθυπουργός μιας χώρας, η οποία έχει φτάσει να αντιμετωπίζει αυτά τα προβλήματα και o οποίος ομιλεί περί συναινέσεως, εάν ο ίδιος αυτός άνθρωπος ζητάει την συναίνεση από την Αντιπολίτευση είναι δυνατόν να χρησιμοποιεί αραβική παροιμία περί σκύλων που ουρλιάζουν και περί καραβανιών, τα οποία πορεύονται στην έρημο. Είναι κρίμα, κυρίες και κύριοι συνάδελφοι. Είναι κρίμα, γιατί παίρνετε τη χώρα στο λαιμό σας. Και είναι και κρίμα, διότι με την οίηση και την αλαζονεία την οποία επιδεικνύετε δεν θα βρείτε κανέναν να σας συμπαρασταθεί μέσα σε αυτήν την Βουλή, όπως έγινε με την προηγούμενη που σηκώσαμε το βάρος της ευθύνης να κρατήσουμε την Ελλάδα στο ευρώ. Αλλάξτε πορεία και αλλάξτε πορεία γρήγορα όχι για εσάς - γιατί έχει πολύ λίγο ενδιαφέρον τι θα γίνει με το ΣΥΡΙΖΑ κι αν θα εξαφανιστεί από το προσκήνιο - , αλλά η χώρα δεν σηκώνει ούτε άλλους πειραματισμούς ούτε άλλα λάθη. Εννοείται ότι καταψηφίζουμε τον προϋπολογισμό σας.
Ευχαριστώ, κυρία Μπακογιάννη. Κυρία Μανωλάκου, έχετε τον λόγο.
Κύριε Πρόεδρε, παρακαλώ τον λόγο.
Τώρα θέλετε;
Μάλιστα, κύριε Πρόεδρε.
Με συγχωρείτε, κυρία Μανωλάκου, ο Αναπληρωτής Υπουργός κ. Πολάκης ζήτησε τον λόγο.
Η κ. Μπακογιάννη φεύγει, αλλά γι' αυτήν παίρνω τον λόγο.
Αν πρόκειται να μου απαντήσετε, κύριε Υπουργέ, να παραμείνω.
Βεβαίως και θα σας απαντήσω.
Μας τα είπατε και φεύγετε, κυρία Μπακογιάννη;
Σας άκουσα όλους.
Για πόσα λεπτά θέλετε τον λόγο, κύριε Πολάκη;
Πολύ λίγο, δύο - τρία λεπτά.
Ορίστε, κύριε Υπουργέ, έχετε τον λόγο.
Θα δώσω μια σύντομη απάντηση στους δραματοποιημένους τόνους, τους οποίους χρησιμοποίησε η κ. Μπακογιάννη. Πρώτον, αυτό που είπατε ότι είναι ο πιο σκληρός προϋπολογισμός, κυρία Μπακογιάννη, ξέρετε τι μου θυμίζει; Ότι έχουμε ένα γαϊδούρι, για πέντε χρόνια του έχουμε φορτώσει να μεταφέρει δέκα τσουβάλια τροφή, έχει γονατίσει το γαϊδούρι. Ήρθαμε εμείς, προσπαθούμε να τραβήξουμε τη χώρα από το πηγάδι, του κάτσαμε μια σακούλα πάνω, γιατί δεν μπορούσαμε να κάνουμε αλλιώς κι έσκασε το γαϊδούρι από τη σακούλα κι όχι από τα δέκα τσουβάλια που του είχαν κάτσει οι προηγούμενοι. Αυτό σημαίνει αυτό το πράγμα με το θέμα της φορολογίας που είπατε. Έχετε προχωρήσει σε περικοπές εισοδημάτων 20% και 25%, έχετε προσθέσει δεν ξέρω κι εγώ πόσες δεκάδες δισεκατομμύρια φόρων τα προηγούμενα χρόνια. Έχετε μειώσει κατά 30-40 δισεκατομμύρια ευρώ το ΑΕΠ της χώρας κι αυτήν τη στιγμή φταίει ο ΣΥΡΙΖΑ που πήρε μια χώρα από το πηγάδι και προσπαθεί να την βγάλει επάνω. Δεύτερον, σαφώς και είμαστε πολύ περήφανοι για την ανακεφαλαιοποίηση, η οποία συμβαίνει αυτήν τη στιγμή. Βεβαίως! Μην με κοιτάτε με γουρλωμένα μάτια. Σαφώς και είμαστε που αντί για 25 δισεκατομμύρια που προβλέπατε ότι θα χρειαστούν, χρειάζονται μόνο 6 δισεκατομμύρια. Σαφώς και είμαστε ευχαριστημένοι που δεν κάνουν κουμάντο στις τράπεζες αυτοί που έκαναν τα προηγούμενα χρόνια και οι οποίοι έδιναν δάνεια είτε σε πολιτικά κόμματα είτε σε ΜΜΕ, χωρίς να κοιτάζουν καθόλου ποια είναι η οικονομική βάση αυτών των κομμάτων. Καταλαβαίνω πολύ έντονα τον καημό που έχουν ορισμένοι απ' αυτούς. Χάνουν οι τράπεζες την ελληνική τους ιδιοκτησία, γιατί χάνουν τη δυνατότητα αφειδούς δανειοδότησης, όπως μπορούσαν τα προηγούμενα χρόνια. Σαφώς και είμαστε περήφανοι για το νομοσχέδιο του Υπουργείου Αγροτικής Ανάπτυξης και Τροφίμων που έφερε προχθές ο κ. Αποστόλου, ο οποίος κάνει τα 20 εκατομμύρια επιλέξιμα στρέμματα σε 30 εκατομμύρια που ξέρετε πολύ καλά - γιατί από εκεί κατάγεστε και είστε και ζήσατε - ότι στα Λευκά Όρη λόγω αυτών που είχαν κάνει η κυβέρνηση του ΠΑΣΟΚ αλλά και η δική σας κυβέρνηση, δεν ήταν επιλέξιμος όλος ο ορεινός όγκος και τώρα το λύνουμε. Φυσικά και είμαστε υπερήφανοι για μια σειρά από πράγματα. Σαφώς και δεν είμαστε χαρούμενοι επειδή αναγκαζόμαστε να κρατήσουμε κάποια μέτρα, προκειμένου να μπορέσει να ισορροπήσει η οικονομία και η κοινωνία μας, αλλά ο δρόμος είναι αλλιώτικος, κυρία Μπακογιάννη. Όσο κι αν προσπαθήσετε να παίξετε το σενάριο ότι είμαστε το ίδιο, δεν είμαστε και δεν θα γίνουμε ποτέ το ίδιο με εσάς. Ευχαριστώ πολύ.
Κι εγώ ευχαριστώ. Η κ. Μανωλάκου έχει τον λόγο.
Κύριε Πρόεδρε, παρακαλώ τον λόγο.
Κυρία Μπακογιάννη, θα σας δώσω τον λόγο για ένα λεπτό, αλλά να μην γίνει διαλογική συζήτηση.
Ζητώ τον λόγο, κύριε Πρόεδρε, γιατί ο αγαπητός συνάδελφος μου απευθύνθηκε πέντε φορές. Κύριε Υπουργέ, σας καταλαβαίνω και σας κατανοώ και δεν περιμένω από εσάς…
Δεν είναι προσωπικό το θέμα.
«Κυρία Μπακογιάννη» δεν λέγατε τόση ώρα;
Απαντούσα πολιτικά, κυρία Μπακογιάννη.
Επειδή είπατε «κυρία Μπακογιάννη», θεωρώ ότι θα απαντήσω.
Έδωσα τον λόγο στην κ. Μπακογιάννη επί προσωπικού.
Εγώ πολιτικά απάντησα. Έχει κάποια προσωπική αιχμή αυτό που είπα;
Μου απευθύνθηκε ο Υπουργός και θέλω να του πω ότι χαίρομαι που είναι περήφανος για τον προϋπολογισμό. Εγώ δεν είμαι. Και βεβαίως, κύριε Υπουργέ, δεν είμαστε ίδιοι και σας διαβεβαιώ ότι καμμία διάθεση δεν έχω να σας μοιάσω.
Ούτε εγώ!
Θα ήθελα να σας παρακαλέσω να μην γίνονται προσωπικές αναφορές - προσωπική αναφορά εννοώ το όνομα - διότι αυτομάτως αυτός ο οποίος ακούει το όνομά του ζητά τον λόγο επί προσωπικού. Μπορούμε να λέμε ό,τι θέλουμε, αλλά χωρίς προσωπική αναφορά διά λόγου.
Κύριε Πρόεδρε, παρακαλώ τον λόγο.
Κύριε Λοβέρδο, προανήγγειλα την κ. Μανωλάκου. Αμέσως μετά θα έχετε τον λόγο. [[Θόρυβος στην Αίθουσα]] Κυρία Μανωλάκου, έχετε τον λόγο.
Κύριοι της συγκυβέρνησης, το 2015 υλοποιήσατε τον προϋπολογισμό της προηγούμενης κυβέρνησης που είχατε καταψηφίσει και είχατε τη δικαιολογία ότι δεν είναι δικό σας παιδί, το παραλάβατε. Όμως, τώρα τον προγραμματισμό σας, μέσα από τον προϋπολογισμό, τον δίνετε για την επόμενη χρονιά. Θα έχει προσανατολισμό σ' αυτό που εσείς περιγράφετε στην εισαγωγή, στο παράλληλο πρόγραμμά σας που με καμάρι κούνησε ο ειδικός εισηγητής σας και αναφέρει ότι θα ανοίξετε ένα διαφορετικό δρόμο, με γνώμονα τις κοινωνικές ανάγκες των πολλών και όχι για τους λίγους, ένα πρόγραμμα που ανοίγει το δρόμο για τον απεγκλωβισμό από τη λιτότητα; Όχι βέβαια, κάτι τέτοιο δεν φαίνεται. Το αντίθετο μάλιστα, πολύ χειρότερα μέτρα για την εργατική τάξη, τους αυτοαπασχολούμενους, την αγροτιά. Μαύρες μέρες τους περιμένουν εάν δεν αντιδράσουν μαχητικά, γιατί είστε κι εσείς ένα κόμμα αστικό, όπως η Νέα Δημοκρατία μέχρι την Ένωση Κεντρώων, το μελλοντικό σύμμαχό σας, όπου ο εισηγητής τους μας υμνούσε τους επιχειρηματίες, λες και είναι οι θεοί αυτοί που εκμεταλλεύονται την εργασία. Η ύπαρξή τους είναι παρασιτική, γιατί τρέφονται από τη δουλειά των άλλων. Αυτούς, λοιπόν προστατεύετε. Τα κέρδη, τα συμφέροντά τους και ματώνετε το λαό ακόμα πιο πολύ. Εξάλλου αυτό φαίνεται από τις περικοπές σε υγεία, πρόνοια σε μισθούς και συντάξεις, ασφαλιστικά ταμεία κι άλλα, όπως και από τους νέους φόρους 4,2 δισεκατομμύρια. Βεβαίως, οι επιχειρηματικοί όμιλοι είναι αμφίβολο αν θα πληρώσουν το 8% με 10% σύμφωνα με τα στοιχεία σας. Ποιος θα πληρώσει την επιπλέον φορολογική επιβάρυνση; Η εργατική τάξη και τα λαϊκά στρώματα, δηλαδή η πλειοψηφία του λαού. Συνεπώς ο προϋπολογισμός σας χαρακτηρίζεται από κλιμάκωση της αντιλαϊκής επίθεσης, οδηγώντας το λαό πιο βαθιά στη χρεοκοπία για να ανακάμψει το κεφάλαιο. Συνεπώς, κύριε συνάδελφε και από το ΠΑΣΟΚ, ο προϋπολογισμός τους έχει και αρχή και τέλος. Τσεκούρια μόνο. Είναι χαρακτηριστικό πως σε ό,τι νομοθετήματα φέρατε μέχρι σήμερα είχαν τη σφραγίδα ενίσχυσης των μεγάλων ομίλων. Ακόμα και σ' αυτό το μεσημεριανό το δασοκτόνο νομοσχέδιο για τις βοσκήσιμες εκτάσεις, με τροπολογίες παρατείνατε τη λειτουργία λατομείων μέχρι κι αυτών που είχαν κλείσει με μια απλή αίτηση, εξυπηρετώντας μεγάλους κατασκευαστικούς ομίλους και ταυτόχρονα μηδενίζατε το ΦΠΑ σε συγχρηματοδοτούμενα έργα που αφορούν τους μεγάλους κατασκευαστικούς ομίλους. Όμως, στα μακαρόνια, στο ρύζι και σε άλλα βασικά είδη για τη διατροφή της λαϊκής οικογένειας είναι 23% ο ΦΠΑ. Δύο μέτρα, δύο σταθμά έχετε, ευνοώντας σταθερά την πλουτοκρατία που δήθεν πολεμάτε. Χαρακτηριστικό είναι οι εφοπλιστές, οι οποίοι μέσα στο 2014- κρίση - διέθεσαν 11,7 δισεκατομμύρια δολάρια σε νέες παραγγελίες και 8,5 δισεκατομμύρια για πλοία από δεύτερο χέρι, σύνολο πάνω από 20 δισεκατομμύρια, όταν οι νέοι φόροι που βάζετε εσείς για το 2016 είναι 4,2 δισεκατομμύρια ευρώ. Βλέπετε, λοιπόν, πού συγκεντρώνεται ο αμύθητος πλούτος; Και κρύβετε πόσες φοροαπαλλαγές έχουν οι εφοπλιστές, τις οποίες συνεχίζετε κι εσείς και τις ενισχύετε. Ταυτόχρονα, κλιμακώνεται η επίθεση ενάντια στους εργάτες της θάλασσας, στη ναυπηγοεπισκευαστική βιομηχανία και στα λιμάνια, τα οποία είναι πρώτα για πώληση και πριν απ' όλα του Πειραιά. Οδηγούνται ναυτεργάτες σε ανεργία, οξύνονται όλα τα προβλήματα που αντιμετωπίζουν πληρώματα, μεταλλεργάτες, λιμενεργάτες και συνολικά η εργατική τάξη. Αυτός είναι ο καπιταλισμός. Αυτό είναι το αποτέλεσμα των κυβερνήσεων της αστικής διαχείρισης, που συνεχίζεται με την Κυβέρνηση της Αριστεράς. Όμως και στον αγροτικό τομέα, πρόσφατα στοιχεία της EUROSTAT έδωσαν ότι στη δεκαετία 2003-2013 εξοστρακίστηκε το 14% των αγροτικών εκμεταλλεύσεων στη χώρα μας, ενώ φαίνεται αύξηση της τάσης συγκέντρωσης της γης σε λιγότερα χέρια. Είναι το αποτέλεσμα της πολιτικής της Ευρωπαϊκής Ένωσης και των ελληνικών κυβερνήσεων. Αυτό συνεχίζεται βίαια και γρήγορα τα επόμενα χρόνια - φαίνεται και στον προϋπολογισμό σας - με μειώσεις κρατικών δαπανών σε ΟΓΑ, αγροτικό πετρέλαιο, σε ΕΛΓΑ, σε πρόωρη συνταξιοδότηση αγροτών και ταυτόχρονα, με φοροκαταιγίδα για την αγροτιά, υπέρογκα ασφάλιστρα για ΟΓΑ, για ΕΛΓΑ, αλλά και νέα τέλη για γεωτρήσεις, για ψεκασμούς, ακόμα και για την ταφή των ζώων τους. Σήμερα ψηφίστηκε να επιστραφούν 320 εκατομμύρια ευρώ από κρατικές επιδοτήσεις που δόθηκαν το 2008 και 2009 ως παράνομες. Υπολογίζουν να τα πάρουν αυτόματα μέσα από τους λογαριασμούς των αγροτών με δόσεις και μάλιστα για το 2016 υπολογίζουν να πάρουν την πρώτη δόση, τα 45 εκατομμύρια. Ταυτόχρονα, οι αγρότες καλούνται να πληρώσουν δάνεια για την «κακή» Αγροτική Τράπεζα και τελειωμό δεν έχει η αφαίμαξη. Ποιος θα επιβιώσει; Ο μεγαλοαγρότης καπιταλιστής. Αυτός είναι ο στόχος της Ευρωπαϊκής Ένωσης, αυτό κάνετε κι εσείς. Ακόμα, και ο ειδικός φόρος για το κρασί τους μικρούς πλήττει, γιατί τους μεγαλοεξαγωγείς τους απαλλάξατε. Και το ΕΣΠΑ για το οποίο καλλιεργείτε ελπίδα, θα πάει εκεί που πήγαν και τα τέσσερα προηγούμενα και ήταν περισσότερα τα λεφτά, στους επιχειρηματικούς ομίλους. Καταψηφίζουμε, λοιπόν, τον προϋπολογισμό σας, γιατί είναι όπως και οι προηγούμενοι της Νέας Δημοκρατίας και του ΠΑΣΟΚ, ματώνουν το λαό για να ανακάμψει το κεφάλαιο. Καμμιά αυταπάτη, καμμιά αναμονή, καμμιά ανοχή στη βαρβαρότητά σας.
Ευχαριστούμε την κ. Μανωλάκου.
Κύριε Πρόεδρε, μπορώ να έχω τον λόγο;
Κύριε Λοβέρδο, έχετε τον λόγο.
Κύριε Πρόεδρε, πριν από περίπου μιάμιση ώρα ήταν ο κύριος Πρόεδρος της Βουλής εδώ. Είχα πει - με την ευκαιρία και της Τετάρτης, που μας δίνει ευχέρειες - να συνεννοηθεί το Προεδρείο και με την Κυβέρνηση, ούτως ώστε να μην έχουμε παρέμβαση αναρμοδίων Υπουργών για θέματα που δεν είναι της αρμοδιότητός τους και άρα δεν έχουν το χρώμα, την ηχώ, το ύφος και τα επιχειρήματα που έχουν οι αρμόδιοι Υπουργοί - όχι ότι δεν ξέρουν τα θέματα, κάθε μέλος της Κυβέρνησης ξέρει τα θέματα - ούτως ώστε να αποφεύγεται κι αυτό που γίνεται τώρα, να ζητάμε οι Κοινοβουλευτικοί Εκπρόσωποι τον λόγο και να μπαίνουμε σε μια συζήτηση που ενοχλεί και δικαίως ορισμένες φορές, τους συναδέλφους που περιμένουν για τον λόγο. Αυτό δεν έγινε. Ακόμα είναι Τετάρτη. Όλα υπακούουν στην πολυτέλεια του χρόνου. Από την Παρασκευή αυτό θα έχει κόστος. Σας παρακαλώ πάρα πολύ και δι' υμών παρακαλώ τον Πρόεδρο της Βουλής για μια ακόμη φορά, να το λήξουμε αυτό το θέμα. Ξέρω ότι οι Υπουργοί πολλές φορές θέλουν να μιλούν για όλα τα θέματα που γνωρίζουν και να απαντούν στα επιχειρήματα των Βουλευτών. Όμως, στους Βουλευτές απαντούν οι Βουλευτές. Και την προηγούμενη φορά που πήρα τον λόγο γι' αυτό το θέμα, πράγματι, Βουλευτής του ΣΥΡΙΖΑ απήντησε σε συνάδελφο της Αντιπολίτευσης. Δεν χρειάζεται, λοιπόν, να μένουν απεριόριστοι οι Υπουργοί. Να αυτοπεριοριστούν, για να μην έχουμε προβλήματα. Όμως, στην προκείμενη ο αρμόδιος για θέματα υγείας Υπουργός απήντησε για θέμα που γνωρίζει, την ανακεφαλαιοποίηση των τραπεζών. Πλην όμως, μίλησε με διαφορετικό τρόπο, απ' ό,τι μίλησε ο αρμόδιος Υπουργός των Οικονομικών, ο κ. Τσακαλώτος. Συγκεκριμένα, λέγαμε εδώ - όταν συζητάγαμε την ανακεφαλαιοποίηση - πως το καλοκαίρι ηχούσε ως υπερβολή ότι, έτσι όπως το πήγαινε ο ΣΥΡΙΖΑ, με 5 δισεκατομμύρια αγοράζει κάποιος όλο το ελληνικό Χρηματιστήριο.
Τώρα τι κάνετε, διάλεξη;
Και με συγχωρείτε, κυρία συνάδελφε και τώρα με 5 δισεκατομμύρια ευρώ αγοράστηκαν όλες οι τράπεζες!
Κύριε Λοβέρδο, παρακαλώ ολοκληρώστε.
Λέει ο Υπουργός εδώ στην έκθεση ότι με τις φθηνές τιμές μπορεί να αγοράσει και κανένας Έλληνας καμμιά μετοχή.
Κύριε Λοβέρδο, επί του θέματος.
Αυτός είναι ο τρόπος της εκφοράς του λόγου από τον αρμόδιο Υπουργό. Είναι πολύ χαρακτηριστικό το παράδειγμα - να με ακούσετε - άλλου λόγου που δικαιολογεί τα αδικαιολόγητα και ενεργοποιεί το δικαίωμά μας να ζητάμε εμείς τον λόγο.
Θα ζητήσει κι άλλος Βουλευτής τον λόγο προσεχώς και θα φύγουμε από το θέμα του προϋπολογισμού. Παρακαλώ να κλείσετε.
Γι' αυτό, επειδή είναι θέμα στο οποίο ο κ. Τσακαλώτος αφιέρωσε πολύ χρόνο από την ομιλία του, να συνεννοηθείτε, γιατί αυτό που γίνεται τώρα και δυσαρεστεί τους συναδέλφους θα το κάνουμε συνέχεια. Σας προειδοποιούμε, κύριε Πρόεδρε.
Και τι να κάνουμε; Μην μας απειλείτε.
Κύριε Λοβέρδο, επί της απόψεώς σας, όπως γνωρίζετε, ισχύει ο Κανονισμός της Βουλής, ο οποίος δεν λέει ότι δεν μπορεί να απαντάει ένας Υπουργός, αν δεν είναι επί του θέματος. Όμως, την άποψή σας θα τη θέσω αύριο στη Διάσκεψη των Προέδρων - και φυσικά στον Πρόεδρο της Βουλής - ούτως ώστε να ληφθεί επί του θέματος κοινή απόφαση της Διασκέψεως των Προέδρων. Ο Κανονισμός πάντως είναι σαφής.
Άλλο είναι ο Κανονισμός, άλλο η Διάσκεψη. Γιατί κι εμείς έχουμε δικαίωμα να μιλάμε.
Το θέμα θα τεθεί στη Διάσκεψη των Προέδρων. Ο κ. Νικολόπουλος έχει τον λόγο.
Κυρίες και κύριοι συνάδελφοι, δεν βλέπω να υπάρχει και τόσο μεγάλο ενδιαφέρον, τουλάχιστον από την παρουσία στα κυβερνητικά έδρανα Υπουργών, για να έχει αυτήν τη ανησυχία ο Αχαιός συνάδελφος, μιας και λίγο πριν ακούσαμε για τη μάχη των Χανιωτών. Σήμερα συζητούμε τον πρώτο προϋπολογισμό που φέρνει η Κυβέρνηση ΣΥΡΙΖΑ - ΑΝΕΛ και το υπογράμμισαν πολλοί συνάδελφοι και από τη Συμπολίτευση και από την Αντιπολίτευση. Εγώ θα ήθελα ευθύς εξαρχής να τονίσω ότι πρόκειται για έναν προϋπολογισμό που είναι μακριά από τα όνειρά μου, αλλά νομίζω και από τα όνειρα του κάθε Έλληνα. Κακά τα ψέματα. Είναι ακόμα ένας μνημονιακός προϋπολογισμός, γιατί σε αυτόν αποτυπώνονται έντονα τα σημάδια μέτρων που επιβάλλονται από τους δανειστές. Όμως, ταυτόχρονα εμπεριέχονται και ελπίδες, που όλοι περιμένουμε να δούμε εάν θα επαληθευτούν ή θα διαψευστούν. Προσωπικά είμαι από εκείνους που αγωνίστηκαν και συνεχίζουν να αγωνίζονται για να επαληθευτούν αυτές οι ελπίδες, φυσικά όχι για να πετύχει ο κ. Τσίπρας, αλλά γιατί αυτό είναι το συμφέρον του λαού. Συζητάμε, λοιπόν, για έναν προϋπολογισμό που δεν μπορεί, όπως είπα, να εκπροσωπεί έναν φιλελεύθερο πολιτικό της κοινωνικής Δεξιάς, που είναι αλήθεια πως θα ήθελε να δει πολύ λιγότερους φόρους και πολύ περισσότερα χρήματα διαθέσιμα για κοινωνική πρόνοια και για δράσεις ανάπτυξης. Τι μας φέρνει, όμως, ο προϋπολογισμός του 2016; Μας φέρνει νέα μέτρα, που σημαίνουν νέους φόρους 5,7 δισεκατομμυρίων, την εποχή που οι φορολογούμενοι έχουν χάσει την φοροδοτική τους ικανότητα. Κανένας - ούτε κι εγώ βεβαίως - δεν ξεχνά ότι βρισκόμαστε μετά από έναν επώδυνο συμβιβασμό. Επίσης, δεν ξεχνάω ότι βρισκόμαστε σε μία χρονική περίοδο, κατά την οποία η οικονομία της χώρας προσπαθεί να επανέλθει σε κανονικότητα. Η χρηματοδοτική ασφυξία και τα capital controls είναι ακόμα εδώ. Μόλις τώρα άνοιξε ο δρόμος για να ξεπεραστούν, αλλά αισθάνομαι πως είναι ακόμα μακρύς αυτός ο δρόμος. Ωστόσο, πρέπει, το δίχως άλλο, να διανυθεί. Κυρίες και κύριοι συνάδελφοι, θλίβομαι να διαβάζω στον προϋπολογισμό ότι οι εκταμιεύσεις θα προσαρμόζονται ανάλογα με τις δυνατότητές του τις ταμειακές, τις κάθε φορά συνθήκες και την πορεία χρηματοδότησης από τον Ευρωπαϊκό Μηχανισμό Σταθερότητας. Το κράτος δηλαδή θα πληρώνει όποτε μπορεί κι αυτό, φυσικά, δεν μπορεί να βοηθάει την καλλιέργεια σχέσεων εμπιστοσύνης μεταξύ πολιτών και κράτους. Επίσης, δεν μου αρέσει καθόλου να διαβάζω ότι οι δαπάνες του κράτους μειώνονται μόνο κατά 260 εκατομμύρια ευρώ, ενώ οι φόροι αυξάνονται κατά 2 δισεκατομμύρια και ακόμα χειρότερα ότι οι έμμεσοι φόροι, που είναι άδικοι, ενισχύονται ιδιαίτερα. Αλήθεια, μήπως στον πρωτογενή τομέα παραγωγής θα έρθει ανάπτυξη με την υπερφορολόγηση των αγροτών; Είμαι σίγουρος ότι θα απογοητευθείτε ακούγοντας και μόνο τον λογαριασμό: 32 εκατομμύρια, από την αύξηση των φορολογικών συντελεστών, 40 εκατομμύρια από την αύξηση προκαταβολής φόρου, 13 εκατομμύρια από τη σταδιακή κατάργηση του μειωμένου ειδικού φόρου κατανάλωσης στο πετρέλαιο, 102 εκατομμύρια από την αύξηση εισφορών στον ΟΓΑ. Συνολικά 187 εκατομμύρια για το 2016. Δεν είναι μυστικό ότι στο διάστημα που πέρασε από τον περασμένο Γενάρη όλα όσα συνέβησαν επέδρασαν αρνητικά στην οικονομία. Οι ληξιπρόθεσμες οφειλές εκτοξεύθηκαν, η επιχειρηματικότητα γονάτισε, η εργασία μειώθηκε. Η ζημιά που έχει γίνει, πρέπει να επουλωθεί τάχιστα. Εύχομαι, λοιπόν, αυτός ο νέος και δύσκολος προϋπολογισμός να είναι η απαρχή μιας νέα πορείας για τη χώρα, αλλά πρέπει να τονίσω την αναγκαιότητα να σηματοδοτήσει όχι μόνο τη δημοσιονομική ισορροπία, αλλά και την κοινωνική ισορροπία. Και για τούτο δεν μπορώ και δεν θέλω να στηρίζω μέτρα που αφανίζουν την κοινωνία, μέτρα που σε τελική ανάλυση αφαιρούν οξυγόνο ακόμα κι από αυτήν την ίδια την Κυβέρνηση, μέτρα που, όπως όλα τα αντίστοιχα προηγούμενα, αποδείχτηκαν αναποτελεσματικά. Κυρίες και κύριοι συνάδελφοι, ελπίζω ακόμα η Κυβέρνηση να αποδείξει ότι θέλει και μπορεί να κονταροχτυπηθεί με τη γραφειοκρατία και τη διαφθορά. Απορώ γιατί ακόμη, κύριοι Υπουργοί, δεν δώσατε αυτήν τη λίστα που ήδη κυκλοφορεί στα δημοσιογραφικά γραφεία και αφήνετε μια επιτυχία αύριο ή μεθαύριο κάποιου δημοσιογράφου να αποκαλύψει ποια είναι η σύζυγος ποιου πολιτικού και γιατί δεν το κάνει η Κυβέρνηση από μόνη της ή δεν το κάνει εκείνος ο πολιτικός που κυρίως θίγεται και μαζί με εκείνον πρέπει να απολογούμεθα και όλοι εμείς. Η Κυβέρνηση, όπως ακριβώς υποσχέθηκε, πρέπει να δημιουργήσει ένα λειτουργικό κράτος, πρέπει να απαλλάξει τη χώρα από τα βαρίδια της διαπλοκής και να μεταδώσει μηνύματα δικαιοσύνης προς όλους. Υπό αυτό, λοιπόν, το πρίσμα και με τις σκέψεις που ήδη εξέφρασα εκπροσωπώντας τους Έλληνες Χριστιανοδημοκράτες, δεν μπορώ να στηρίξω αυτόν τον προϋπολογισμό σε εκείνα τα μέτρα που αντιβαίνουν με τις προεκλογικές μας εξαγγελίες. Ναι, συνομολογώ ότι πρέπει από κοινού να διαβούμε τον αναγκαίο δρόμο, όμως προσπαθώντας σε κάθε μας βήμα να βελτιώνουμε τις συνθήκες και να ανακουφίζουμε τους Έλληνες από τα τεράστια βάρη που ήδη έχουν επωμιστεί. Το πρόβλημα, κυρίες και κύριοι συνάδελφοι, το γνωρίζουν οι πάντες και θα λυθεί μόνο όταν δημιουργηθούν οι συνθήκες που θα επιτρέψουν την εύρεση εργασίας των νέων, ενώ σίγουρα θα χειροτερέψει, εάν συνεχίσουμε άκριτα να υποδεχόμαστε τις καταρρακτώδεις λαθρομεταναστευτικές ροές, που αν δεν μας πνίξουν όλους, θα πνίξουν σίγουρα και όσους ακόμη εργάζονται προσφέροντας πάμφθηνη, εναλλακτική, μαύρη και αδήλωτη εργασία, σπρώχνοντας στην ανεργία ακόμη περισσότερους Έλληνες. Αυτά για όσους πέφτουν θύματα των ιδεοληψιών τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγη ανοχή. Τελειώνω, κύριε Πρόεδρε. Κυρίες και κύριοι συνάδελφοι, οι Ελληνίδες και οι Έλληνες περιμένουν το νέο αναπτυξιακό πρόγραμμα, αλλά και το παράλληλο πρόγραμμα ανακούφισης, για το οποίο τόσο ο ΣΥΡΙΖΑ όσο και οι ΑΝΕΛ δεσμευτήκαμε προεκλογικά στο λαό. Όπως ήδη ανέφερα, όποιος δεν περπατάει στα σύννεφα αντιλαμβάνεται τα μελανά σημεία και δυστυχώς την εγκατάλειψη των κόκκινων γραμμών, όπως για παράδειγμα συμβαίνει με το ΕΚΑΣ, όπου αναγράφεται η εξοικονόμηση 223.000.000 ευρώ μόνο από το ΕΚΑΣ, όπως και με τα ασφαλιστικά ταμεία που η χρηματοδότηση είναι μειωμένη κατά 550.000.000 ευρώ σε σχέση με το 2015- ήταν 470.000.000- , που περικόπτονται από τα ασφαλιστικά ταμεία και άλλα 172.000.000 από τις συντάξεις του δημοσίου, 640.000.000 συνολικά, ενώ αναζητούνται ακόμα 1,2 δισεκατομμύρια. Ποιος να ξέρει ποιο θα είναι αυτό το τραγικό ισοδύναμο που θα έρθει να καλύψει αυτό το τεράστιο ποσό; Κυρίες και κύριοι συνάδελφοι, προσωπικά, όπως έχω ήδη δηλώσει δημοσίως, θα είμαι εδώ για να στηρίζω αυτήν τη μεγάλη και δύσκολη προσπάθεια χωρίς, όμως, ποτέ να κρύβω την αλήθεια και να διαφωνώ με όσα μέτρα πιστεύω πως έρχονται σε αντίθεση με τις εξαγγελίες της Κυβέρνησης. Η χώρα χρειάζεται ένα εθνικό σχέδιο ανασυγκρότησης, μακράς πνοής, με αναπτυξιακές και εναλλακτικές πολιτικές για την προσέλκυση επενδύσεων, με τομές, μεταρρυθμίσεις και αλλαγές, παντού, που μπορεί να διασφαλίσει εθνική συνεννόηση, κοινωνική αποδοχή και κινητοποίηση όλων των παραγωγικών δυνάμεων, που ως προϋποθέσεις αυτές είναι αρκετές και ικανές να σπάσουν το φαύλο κύκλο στον οποίο βρισκόμαστε χρόνια τώρα. Ευχαριστώ.
Ευχαριστώ πολύ, κύριε Νικολόπουλε. Τον λόγο έχει η κ. Καρακώστα Ευαγγελία.
Να καλησπερίσω κι εγώ όσους συναδέλφους και όσες συναδέλφισσες είναι σ' αυτήν την Αίθουσα. Πραγματικά καμμιά φορά έχουμε οριοθετήσει κάποια πράγματα που θέλουμε να πούμε, αλλά όταν ακούμε τους συναδέλφους της Αντιπολίτευσης, από όποια πλευρά και αν έρχονται αναγκαζόμαστε, να τοποθετηθούμε και σ' αυτό. Το βαρύγδουπο, λοιπόν, στυλ της Ντόρας Μπακογιάννη, μάλλον είχε στόχο να μας φοβίσει, χωρίς να έχει συνειδητοποιήσει ότι οι αριστεροί δεν φοβούνται - κι αυτό είναι πάρα πολύ σημαντικό πράγμα. Η Αριστερά διαχρονικά έχει δώσει ζωές, έχει μπει σε φυλακές, έχει κάνει εξορίες. Τι να φοβηθούμε, δηλαδή, από τον λόγο της Ντόρας Μπακογιάννη, η οποία αναρωτήθηκε: «Είστε ηρωικοί;»; Μα, δεν έχει καταλάβει απ' όσα είπα προηγούμενα ότι είμαστε ηρωικοί; Για όσα κάνουμε για τις ιδέες μας, δεν το έχει καταλάβει; Μας ρώτησε και μας είπε: «Δεν έχετε συνείδηση;». Αναρωτιέται, δηλαδή. Κι έχω να πω το εξής, αν ένας αριστερός έχει συνείδηση, πώς θα στήσει έναν προϋπολογισμό, για τον οποίο πολύ σωστά είπε ότι ένας προϋπολογισμός δίνει την κατεύθυνση των πραγμάτων που θέλει να υπηρετήσει μια Κυβέρνηση. Τι κάναμε, λοιπόν, εμείς; Στις πολύ δύσκολες συνθήκες που έχουμε και που δεν οφείλονται σε εμάς, αλλά στην διακυβέρνηση της Νέας Δημοκρατίας και της σύμπραξής της με το ΠΑΣΟΚ όλα τα προηγούμενα πέντε χρόνια, τι κάναμε; Προσέξτε κι έχει μεγάλη σημασία αυτό. Δεν βάλαμε στον προϋπολογισμό τίποτα από ό,τι ελπίζουμε ότι θα μαζέψουμε. Δεν βάλαμε ποσά, παραδείγματος χάριν, που αναφέρονται στη φοροδιαφυγή ή στο λαθρεμπόριο κ.λπ.. Είμαστε φειδωλοί. Λέμε με αυτά τα λίγα που ξέρουμε ότι θα μαζέψουμε, με αυτά στοιχειοθετούμε έναν προϋπολογισμό και όταν αυτά θα τα καταφέρουμε - δεν υποσχόμαστε δηλαδή ψέματα - θα κάνουμε τροποποίηση και θα ενισχύσουμε τους τομείς που επιλέγουμε να ενισχύσουμε. Ποιοι είναι, λοιπόν, αυτοί οι τομείς που εμείς επιλέγουμε να ενισχύσουμε και με ποιον τρόπο; Φαίνεται σαφέστατα. Λέει, παραδείγματος χάριν, το Υπουργείο Υγείας ότι από 48.000.000 ευρώ το πηγαίνουμε στα 80.000.000, δηλαδή 32.000.000 παραπάνω, δηλαδή 45% επιπλέον. Από αυτό, λοιπόν, το ποσό που έχουμε, δίνουμε ένα μεγάλο όγκο χρημάτων στον τομέα υγείας. Αν τα πάρετε βέβαια με τομείς και με σειρά, θα αντιληφθείτε πού κάνουμε οικονομία και πού δίνουμε χρήματα. Τι κάνουμε; Για πρώτη φορά μετά από τόσα χρόνια κάνουμε προσλήψεις. Προσλήψεις νοσοκόμων και προσλήψεις γιατρών. Έχετε ξανακούσει τα τελευταία χρόνια να γίνονται προσλήψεις; Αν δείτε την αξιολόγηση στο Υπουργείο Ναυτιλίας με τα πολύ λίγα λεφτά κι εκεί κάνει προσλήψεις, πέρα από το γεγονός ότι ξεχρεώνει μισθούς που δεν είχαν πληρωθεί τα προηγούμενα χρόνια. Αναφέρομαι ακόμη και στο Υπουργείο Ναυτιλίας, που μιλάμε για 30.000.000 επιπλέον στον συνολικό προϋπολογισμό όλου του Υπουργείου, εκεί που ήταν φειδωλά τα πράγματα. Και θα δείτε τι μειώνει. Μειώνει τη σπατάλη, δηλαδή τα πράγματα της απλής διαχείρισης. Πάμε παρακάτω. Τι θέλει μια Αριστερά με αυτό που μπορεί στον συγκεκριμένο χρόνο, στο συγκεκριμένο πολιτικό πλαίσιο που έχουμε; Πάει στο Υπουργείο Παιδείας κι εκεί, αν το δείτε, πάει με 120.000.000 επιπλέον από τον προϋπολογισμό του 15. Πάω και στο άλλο κομμάτι, γιατί το έχουμε πει αυτό, ότι θα στηρίξουμε τον πρωτογενή τομέα κατ' αρχάς. Πάμε στο Υπουργείο Ανάπτυξης, που πηγαίνει στα 140.000.000 παραπάνω. Και θέλω να το πω, γιατί έχει σημασία και η αναλογία. Δεν μιλάμε για δισεκατομμύρια. Μιλάμε για 463.000.000 και πηγαίνουμε στα 603.000.000 ευρώ. Μιλάμε για ένα ποσοστό του 35% επιπλέον. Είναι μεγάλα ποσοστά, δηλαδή, ανακατανομής του προϋπολογισμού σε τρεις συγκεκριμένους τομείς. Αυτούς μπορούμε να κάνουμε φέτος. Και βέβαια υπάρχει, προσέξτε, ένας καινούριος τομέας, που έχει μεγάλη αξία να τον πούμε γιατί τον διαμορφώνουμε εμείς κι έχει σημασία αυτό. Είναι μια εξαιρετική δουλειά για το νέο αναπτυξιακό μοντέλο της Κυβέρνησης αυτής, που δίνει έμφαση στην αύξηση της ρευστότητας και της απασχόλησης μέσω δράσεων για την υποστήριξη των ανέργων. Θα απασχοληθούν συνολικά 111.835 άτομα, με διάρκεια εξάμηνη ή δωδεκάμηνη, με ένα ποσό της τάξης κοντά στα 500 εκατομμύρια ευρώ. Πολλά χρήματα, δηλαδή, στα χαμηλά στρώματα. Αυτά βέβαια τα λέω για τους συναδέλφους του ΚΚΕ, που τουλάχιστον κάποιος ομιλητής τους μας αναγνώρισε ότι υπήρξαμε και αριστεροί. Έχει μεγάλη σημασία, βέβαια, για την οικονομία που ανέφερα παραπάνω, να δούμε το εξής. Θα φέρω ένα παράδειγμα. Στην οδό Θηβών στον Πειραιά, στον Ρέντη, υπάρχει κτήριο το οποίο μπορεί να στεγάσει όλες τις υπηρεσίες του Υπουργείου Οικονομικών, που το έχει προγραμματίσει κιόλας. Θα εξοικονομήσουμε 2,7 δισεκατομμύρια ευρώ από τα ενοίκια και από τη χρησιμοποίηση ενός κτηρίου, για το οποίο πληρώνουμε κάθε μήνα ενοίκια και είναι άδειο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Αντίστοιχα κτήρια υπάρχουν, όπως τα δικαστήρια του Πειραιά, και πάρα πολλά άλλα πράγματα, λυπάμαι που δεν έχουμε χρόνο. Αυτή είναι η κατεύθυνση της δικής μας Κυβέρνησης: εξοικονόμηση πόρων με σωστή διαχείριση. Αυτό μπορούμε να κάνουμε. Αναγνωρίζω ότι αυτό δεν είναι Αριστερά, αλλά συγκεκριμένοι τομείς που δείχνουν την κατεύθυνση της Αριστεράς. Τους εξυπηρετούμε με τα κονδύλια που είπα προηγουμένως. Ευχαριστώ πολύ.
Ευχαριστούμε, κυρία Καρακώστα. Καλό είναι να επαναλάβω ότι όταν απευθυνόμαστε σε πρόσωπα, ζητούνε τα πρόσωπα μετά τον λόγο επί προσωπικού, εμπλέκονται οι Κοινοβουλευτικοί και παύουμε να συζητούμε τον προϋπολογισμό και συζητούμε τα προβλήματα που δημιουργούνται. Καλό είναι να εκφέρουμε τις γνώμες μας χωρίς να απευθυνόμαστε σε πρόσωπα, δηλαδή σε συναδέλφους Βουλευτές με απλά λόγια. Προχωρούμε στον επόμενο ομιλητή. Τον λόγο έχει ο κ. Γιάννης Κεφαλογιάννης.
Ευχαριστώ, κύριε Πρόεδρε. Κυρίες και κύριοι συνάδελφοι, τέτοιες ημέρες έναν χρόνο πριν, το σημερινό κυβερνών κόμμα καλούσε από τα έδρανα της Αξιωματικής Αντιπολίτευσης τους Βουλευτές της τότε Συμπολίτευσης να καταψηφίσουν στη διαδικασία εκλογής νέου Προέδρου της Δημοκρατίας και να ρίξουν την τότε εκλεγμένη Κυβέρνηση. Έναν χρόνο πριν ο ΣΥΡΙΖΑ και οι Ανεξάρτητοι Έλληνες πολεμούσαν λυσσαλέα κάθε μεταρρυθμιστική προσπάθεια της προηγούμενης Κυβέρνησης, υποστηρίζοντας πως όλα τα δεινά της χώρας οφείλονταν στα κατάπτυστα μνημόνια, τα οποία θα καταργούσαν με έναν νόμο και ένα άρθρο μέσα σε μία νύκτα. Σήμερα, μετά από έναν χρόνο παραμονής στην εξουσία, ο νυν Υφυπουργός των Εξωτερικών κ. Μάρδας υποστηρίζει ότι ήταν τραγικό λάθος των προηγούμενων κυβερνήσεων που δεν εφάρμοσαν πιστά τα μνημόνια. Και δεν πρόκειται προφανώς για μια ιδεολογική μετάλλαξη. Φαίνεται πως ο βολονταρισμός και η κυνική επιδίωξη της εξουσίας χωρίς αρχές έχει κάνει τον ΣΥΡΙΖΑ ως Κυβέρνηση χειρότερο και από αυτό που ήταν στην Αντιπολίτευση. Μόνο κυνισμό απέπνεε η χθεσινή τοποθέτηση του Πρωθυπουργού προς τους Βουλευτές της κυβερνώσας παράταξης, εκεί όπου δεν δίστασε για άλλη μία φορά να βαφτίσει ως επιτυχία τη διολίσθηση προς το τρίτο μνημόνιο και να προβάλει ως θετική εξέλιξη τη διάλυση του τραπεζικού συστήματος μέσω του δημοψηφίσματος και των capital controls, βεβαίως και μέσω του αφελληνισμού της ανακεφαλαιοποίησης. Όμως και οι Υπουργοί του δεν πάνε πίσω. Λανσάροντας το σύνθημα «όσοι πιστοί προσέλθετε, γιατί οι θέσεις θα κλείσουν», επιδίδονται καθημερινά σε έναν αγώνα για την κατάληψη του κράτους νομίζοντας πως ο ΣΥΡΙΖΑ θα μακροημερεύσει στην εξουσία. Τα κρούσματα είναι, βεβαίως καθημερινά, για να μπορεί κάποιος να τα αγνοήσει ή να τα δικαιολογήσει, με πιο πρόσφατο παράδειγμα αυτό του Υπουργού Υποδομών με την περίφημη τροπολογία, που ήθελε να διορίσει έξι αντί για τρεις Προέδρους και διευθύνοντες συμβούλους στις αντίστοιχες ΔΕΚΟ. Στα του προϋπολογισμού τώρα. Είναι γνωστό ότι η σχέση της Κυβέρνησης με τα μαθηματικά δεν είναι και η πλέον καλή. Όσες ανακρίβειες και αν λέγονται, όση παραπληροφόρηση και αν παράγεται σε αυτήν την Αίθουσα, δεν μπορεί να αποτυπωθεί αριθμητικά όσο και αν το θέλει η Κυβέρνηση ΣΥΡΙΖΑ και Ανεξαρτήτων Ελλήνων. Εν προκειμένω οι αριθμοί είναι αμείλικτοι και επιβεβαιώνουν αυτό που από το προηγούμενο καλοκαίρι κάθε λογικός άνθρωπος τόνιζε σε αυτήν την Κυβέρνηση, δηλαδή ότι με την διαπραγματευτική της τακτική επιστρέφει στην ύφεση, στα πρωτογενή ελλείμματα και βεβαίως στην αύξηση του δημοσίου χρέους, που υποτίθεται ότι διαπραγματευόταν για να το μειώσει. Δεν θα επεκταθώ άλλο στα γενικά στοιχεία. Εξάλλου η παράθεση των στοιχείων έγινε και από τον εισηγητή μας και από τους ειδικούς αγορητές. Θα επικεντρωθώ και λόγω ιδιότητας στον προϋπολογισμό του Υπουργείου Εθνικής Άμυνας η υπερψήφιση του οποίου παραδοσιακά συγκεντρώνει τη συναίνεση όλων των κομμάτων. Σε ό,τι αφορά τις πολιτικές προτεραιότητες της θητείας σας από την πρώτη ημέρα ανάληψης των καθηκόντων της Κυβέρνησης έχουν καταγραφεί μια σειρά από ανεφάρμοστες εξαγγελίες. Σταχυολογώ ορισμένες μόνο απ' αυτές: άμεση μισθολογική αποκατάσταση των στελεχών των Ενόπλων Δυνάμεων στη βάση της απόφασης του Συμβουλίου της Επικρατείας, είπε ο κ. Καμμένος στις 6-10-2015 (από τα Πρακτικά της Βουλής), καταβολή του επιδόματος παραμεθορίου, είπε ο Πρωθυπουργός κ. Τσίπρας και ο Υπουργός Εθνικής Άμυνας μετά το πέρας της άσκησης «ΠΑΡΜΕΝΙΩΝ», καταβολή του εφάπαξ βοηθήματος στη βάση της ψηφισμένης από την προηγούμενη κυβέρνηση της Νέας Δημοκρατίας ρήτρας αξιόμαχου, είπε ο Υπουργός Εθνικής Άμυνας, όπως προκύπτει και από τη θεσμική αλληλογραφία, και κάποια άλλα τα οποία δεν έχουν ακόμα αναιρεθεί, όπως εξεύρεση πιστώσεων για νέα εξοπλιστικά προγράμματα, στις (27-1-2015), εξεύρεση πιστώσεων για συντήρηση υπαρχόντων μέσων και οπλικών συστημάτων, επίσης στις 27-1-2015. Θα μπορούσα να αναφέρω και άλλα πολλά, αλλά θα κουράσω το Σώμα. Όλες, ωστόσο, έχουν ένα κοινό χαρακτηριστικό: την έλλειψη ενός στοιχειώδους σχεδιασμού και εξασφάλισης των αντίστοιχων πιστώσεων. Και αν θέλουμε να κάνουμε έναν έντιμο υπολογισμό όσων προβλέπει ο προϋπολογισμός και όχι αριθμητική του καραγκιόζη, θα ήταν πιο χρήσιμο να εξακριβώσουμε την αξιοπιστία της Κυβέρνησης. Διαβάζουμε στον ν.4336/2015, που είναι γνωστός και ως τρίτο μνημόνιο, παράγραφος γ΄, εδάφιο 2.1: «Η Κυβέρνηση δεσμεύεται για μόνιμη μείωση του ανώτατου ορίου για αμυντικές δαπάνες κατά 100 εκατομμύρια ευρώ για το 2015, η οποία θα ανέλθει σε ποσοστό 2,2% του ΑΕΠ το 2016», δηλαδή, περίπου 400 εκατομμύρια. Καταθέτω στα Πρακτικά τη σχετική διάταξη. [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσον αφορά τη μείωση του αριθμού των στελεχών, ακόμα αντηχούν στα αυτιά όλων μας οι δηλώσεις του Υπουργού Εθνικής Άμυνας κ. Καμμένου το περασμένο καλοκαίρι ότι δεν θα υπογράψει απολύσεις στις Ένοπλες Δυνάμεις, τις οποίες και υπέγραψε τελικά. Πώς αποτυπώνεται αυτό στη δέσμευση του προϋπολογισμού του 2016; Καταρχάς με μια μείωση στις πιστώσεις κατά 195 εκατομμύρια για το 2016. Και με δεδομένο ότι το 2015, κύριε Υπουργέ, υπερβήκατε τον προϋπολογισμό κατά 100 εκατομμύρια, προκύπτει βεβαίως μια τρύπα και περικοπές κρυφές, οι οποίες θα ανέλθουν για το 2016 στα 300 εκατομμύρια ευρώ. Άρα, ο πραγματικός λογαριασμός περικοπών για τις Ένοπλες Δυνάμεις φαίνεται ότι θα είναι πολύ υψηλότερος. Νομίζω ότι ο κύριος Υπουργός θα έπρεπε να μας δώσει μια εξήγηση για το πού δαπανήθηκαν αυτά τα επιπλέον 100 εκατομμύρια ευρώ το 2015. Και το ζητώ μάλιστα, με δεδομένο ότι το τρέχον έτος δεν κατεβλήθη το υπόλοιπο 50% των αποδοχών για τα στελέχη των Ενόπλων Δυνάμεων που έδωσε η κυβέρνηση της Νέας Δημοκρατίας και το οποίο, ας μην ξεχνιόμαστε, καταβάλλεται και σε βάρος άλλων λειτουργικών δαπανών και έχει σταματήσει βεβαίως να δίνεται το εφάπαξ και στους αποστράτους. Δύο, λοιπόν, είναι τα βασικά ζητήματα και συμπεράσματα απ' την ανάγνωση των στοιχείων του προϋπολογισμού. Πρώτον, ότι δεν πρόκειται να υλοποιήσετε καμμία από τις υποσχέσεις που μοιράσατε αφειδώς προεκλογικά στα στελέχη των Ενόπλων Δυνάμεων και δεν υπάρχει καμμία πρόβλεψη για καταβολή του υπολοίπου 50% που ενέκρινε το Συμβούλιο της Επικρατείας. Δεν υπάρχει καμμία πρόβλεψη για την καταβολή του επιδόματος παραμεθορίου για το οποίο δεσμεύτηκε ο Πρωθυπουργός και δεν γνωρίζουμε με ποιον τρόπο και σε τι ύψος θα καταβληθούν τα εφάπαξ βοηθήματα, καθότι, όπως προκύπτει και από απάντηση που μου έδωσε ο Υφυπουργός Εργασίας ο κ. Πετρόπουλος, η Κυβέρνηση απορρίπτει την εφαρμογή ρήτρας αξιόμαχου που εισήγαγε η κυβέρνηση της Νέας Δημοκρατίας, η οποία και διασφάλιζε ότι δεν θα υπάρξουν απότομες μεταβολές στα εφάπαξ και στη βιωσιμότητα των μετοχικών ταμείων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Δεύτερο συμπέρασμα: Η Κυβέρνηση δεν εξηγεί μέσα από ποιους κωδικούς και μέσα από ποιο σχέδιο θα προκύψουν οι περικοπές που υπογράψατε απ' το τρίτο μνημόνιο. Να υποθέσω από τα εξοπλιστικά; Πάει η μία σας εξαγγελία. Μήπως από τη μείωση του αριθμού του στρατεύματος; Πάει και η δεύτερη εξαγγελία. Με ποιον τρόπο; Θα γίνει αναδιάταξη των δυνάμεων και των δομών των Ενόπλων Δυνάμεων; Αυτό δεν το γνωρίζουμε. Είναι προφανές ότι υπάρχει στην Κυβέρνηση μια κρυφή ατζέντα όσον αφορά τις Ένοπλες Δυνάμεις. Κυρίες και κύριοι Βουλευτές, ο πρώτος προϋπολογισμός της Αριστεράς αποτελεί ιστορικό γεγονός. Και επειδή οι αριθμοί δεν αλλάζουν ανάλογα με την κομματική ταυτότητα ή τους ευσεβείς πόθους του κάθε παρατηρητή, το μόνο που αποτυπώνει αυτός ο προϋπολογισμός για το 2016 είναι το πόσο ανέξοδη ήταν η ρητορική της Αριστεράς και πόσο κενή περιεχομένου η δήθεν αριστερή κοινωνική ευαισθησία. Τον λογαριασμό, όμως, αυτής της ρητορικής τον πληρώνουν όλοι οι Έλληνες και οι Ελληνίδες. Ευχαριστώ πολύ.
Ευχαριστούμε. Τον λόγο έχει ο κ. Κούζηλος.
Ευχαριστώ πολύ, κύριε Πρόεδρε. Φέρνετε προς ψήφιση την κύρωση του κρατικού προϋπολογισμού για το έτος 2016, τον οποίο ακόμα και οι φίλοι σας, τα κοράκια, όπως λέγατε όταν ήσασταν αντιπολίτευση, τον θεωρούν υφεσιακό. Η «MORGAN STANLEY», για παράδειγμα, προβλέπει βαθύτερη ύφεση για το '16, με χρέος της γενικής κυβέρνησης να ξεπερνά το 206% του ΑΕΠ. Το ΔΝΤ προβλέπει ύφεση έως το 2020. Η «CAPITAL» προβλέπει ύφεση για το '16 και νέα μέτρα και τέλος, η Deutsche bank βλέπει και τέταρτο μνημόνιο. Άρα, κύριοι της Αριστεράς και του αριστερού μνημονίου, φέρνετε άλλον ένα υφεσιακό προϋπολογισμό, μετατοπίζοντας όλο το βάρος του στους φόρους, για να επιτύχετε τον κεντρικό δημοσιονομικό σας στόχο. Ποια η διαφορά σας από την προηγούμενη κυβέρνηση Νέας Δημοκρατίας - ΠΑΣΟΚ; Ποια η κοινωνική σας πολιτική και ποια η αριστερή σας ευαισθησία; Καμμία. Να σας θυμίσω το άρθρο 106 του Συντάγματος: Για την εδραίωση της κοινωνικής ειρήνης και την προστασία του γενικού συμφέροντος, το κράτος προγραμματίζει και συντονίζει την οικονομική δραστηριότητα στη χώρα, επιδιώκοντας να εξασφαλίσει την οικονομική ανάπτυξη όλων των τομέων της εθνικής οικονομίας και λαμβάνει τα επιβαλλόμενα μέτρα για την αξιοποίηση των πηγών του εθνικού πλούτου. Ποια είναι αυτά τα μέτρα που λαμβάνετε; Πώς θα τα αξιοποιήσετε; Σε έναν υφεσιακό προϋπολογισμό; Επίσης, το άρθρο 106 του Συντάγματος λέει ότι πρέπει να προωθήσετε την περιφερειακή ανάπτυξη και την προαγωγή ιδίως της οικονομίας των ορεινών, νησιωτικών και παραμεθόριων περιοχών. Πώς θα το επιτύχετε αυτό; Με τον συγκεκριμένο προϋπολογισμό; Με ΦΠΑ στους αγρότες και στα νησιά; Με φόρους, φόρους, φόρους; Με καμμία μέριμνα για τις ορεινές και νησιωτικές περιοχές της χώρας, όπως λέει το Σύνταγμα; Για ανάπτυξη τίποτα. Ας δούμε, όμως, έναν πυλώνα ανάπτυξης, την ελληνική εμπορική ναυτιλία, που αντιπροσωπεύει το 7% του ΑΕΠ, προσφέρει διακόσιες χιλιάδες θέσεις εργασίας και προσδίδει διεθνές κύρος στη χώρα μας. Και εσείς τι κάνετε; Συνεχίζετε τη μνημονιακή σας πολιτική, συνεχίζετε τη φορολογία στους Έλληνες ναυτικούς, οι οποίοι προσφέρουν πολύτιμο συνάλλαγμα, μειώνετε συντάξεις, ξεπουλάτε τα λιμάνια και τις μαρίνες. Όταν κατεβαίνατε μαζί με τους λιμενεργάτες της ΟΜΥΛΕ και διαδηλώνατε και δηλώνατε τότε ότι δεν θα πουληθεί ο ΟΛΠ και όλα τα υπόλοιπα λιμάνια, όλοι αυτοί οι άνθρωποι σας πίστεψαν. Και τώρα, το πρώτο πράγμα που κάνετε, είναι να πουληθεί ο ΟΛΠ. Απλώς, είστε στο παζάρι για την τελική πώληση. Και μετά έρχονται στη συνέχεια και τα υπόλοιπα λιμάνια. Όσον αφορά τα έργα υποδομών για τα λιμάνια, οι ίδιοι έχετε δηλώσει ότι έχετε μόνο το 10% των πόρων. Άρα, θα κάνετε μερικά μπαλώματα. Και να σας θυμίσω ότι συνεχίζετε στο θέμα της ναυτιλίας να λειτουργείτε με τους νόμους της Νέας Δημοκρατίας και του ΠΑΣΟΚ, με μνημονιακούς νόμους. Όπως η συγκυβέρνηση της Νέας Δημοκρατίας και του ΠΑΣΟΚ, έτσι και εσείς γράφετε αριθμούς σε έναν υφεσιακό προϋπολογισμό, σε έναν ακόμη μνημονιακό προϋπολογισμό, που δεν ανταποκρίνεται στην πραγματικότητα και στην πράξη είναι όλα ανεφάρμοστα. Γιατί είναι όλα ανεφάρμοστα; Θα σας πω πάλι για τη ναυτιλία. Έχετε υπολογίσει πόσο θα είναι το έλλειμμα του ΝΑΤ για το 2016; Το έξτρα κόστος της ναυτικής εκπαίδευσης, το έξτρα κόστος του Λιμενικού Σώματος; Για την αυξανόμενη ανεργία των Ελλήνων ναυτικών; Έχετε υπολογίσει τις δαπάνες για τις άγονες γραμμές; Πώς θα βελτιώσετε την ανταγωνιστικότητα στη ναυτιλία; Δυστυχώς, όπως και οι προηγούμενες κυβερνήσεις, έτσι και εσείς θα αποτύχετε. [[Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή]] Ας δούμε λίγο και το Υπουργείο Άμυνας. Και εδώ ζούμε το θέατρο του παραλόγου, γιατί η Νέα Δημοκρατία κατηγορεί τον ΣΥΡΙΖΑ. Η Νέα Δημοκρατία, που έκοψε, λέει στον ΣΥΡΙΖΑ «πότε θα εφαρμόσετε τον προϋπολογισμό και πότε θα φέρετε όλα αυτά που κόψαμε εμείς». Αν δεν είναι αυτό παράλογο, τι είναι; Και μιλάμε για μία μείωση στον προϋπολογισμό αυτήν τη στιγμή για το Υπουργείο Άμυνας περίπου στο 40%. Δηλαδή ίσα ίσα φθάνουν για μισθούς και για την υποτιθέμενη συντήρηση του υπάρχοντος στρατιωτικού υλικού. Για την ελληνική αμυντική βιομηχανία τι θα πράξετε; Θα υπάρξει νέο εξοπλιστικό πρόγραμμα; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνοντας, θα ήθελα να σας θυμίσω και μια δήλωση μεγάλου στελέχους της «GOLDMAN SACKS», ότι το μνημόνιο θα εφαρμοστεί στην Ελλάδα όποια κυβέρνηση και αν προκύψει. Ήξεραν το τι θα γίνει. Εσείς απλώς υποταχθήκατε και υπογράψατε το νέο ξεπούλημα της χώρας μας. Ευχαριστώ πολύ.
Ευχαριστούμε κύριε Κούζηλε. Ο κ. Θεοφύλακτος έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε τις ημέρες αυτές τον πρώτο προϋπολογισμό της Κυβέρνησης ΣΥΡΙΖΑ - ΑΝΕΛ. Μετά από σαράντα ένα συναπτά έτη Μεταπολίτευσης και διακυβέρνησης της χώρας από τη Νέα Δημοκρατία και το ΠΑΣΟΚ, για πρώτη φορά χαράσσεται οικονομική πολιτική από διαφορετικό και τελείως ανεξάρτητο και μάλιστα αριστερό πολιτικό πόλο. Και ήταν επόμενο ο λαός μας να αποφασίσει και να θέσει στην Αντιπολίτευση τους εκπροσώπους του παλαιού πολιτικού συστήματος του δικομματισμού, προσφέροντάς τους τέσσερις ήττες σε τέσσερις συνεχόμενες εκλογικές αναμετρήσεις - και ας δείχνουν ότι δεν λάβανε το μήνυμα - , καθ' όσον οι επί σαράντα έτη προϋπολογισμοί της Νέας Δημοκρατίας και του ΠΑΣΟΚ - πρέπει να τα θυμόμαστε αυτά - υπερδάνεισαν τη χώρα, υπερδάνεισαν το στενό και ευρύτερο δημόσιο τομέα. Άσκησαν τις πολιτικές τους, κατά συντριπτικό ποσοστό, βασιζόμενοι σε αυτά τα δανεικά. Οι πολιτικές τους δεν ήταν ούτε βιώσιμες ούτε αναγκαίες. Υπήρχαν απλώς, επειδή ασκούνταν με δανεικά. Ο λαός μας το λέει τζάμπα μάγκες αυτό. Χαράσσονταν και υλοποιούνταν, χωρίς κανένα απολύτως σχέδιο, πέραν του σχεδίου επανεκλογής των εμπνευστών τους και της διαιώνισης του παλαιού πολιτικού συστήματος. Υπερχρέωσαν τη χώρα - είναι άλλο να υπερδανειστείς και ακόμα χειρότερο να υπερχρεωθείς - καθώς γνωρίζανε ότι το εγχώριο ΑΕΠ δεν μπορούσε να εξυπηρετήσει τους ρυθμούς δανεισμού. Χάραξαν και υλοποίησαν τους προϋπολογισμούς, τις πολιτικές τους, με δανεικά από το μέλλον, με δανεικά από τις επόμενες γενιές, με δανεικά από τα ίδια τα παιδιά τους, τα παιδιά μας. Αυτοί ήταν οι προϋπολογισμοί για σαράντα χρόνια της Νέας Δημοκρατίας, του ΠΑΣΟΚ και του παλαιού πολιτικού συστήματος. Τα αποτελέσματα τραγικά, θλιβερά και αδιέξοδα, καθώς οι ίδιοι οι εκπρόσωποι του παλαιού πολιτικού συστήματος λάμβαναν οι ίδιοι για δεκαετίες υπέρογκους και πολλαπλούς μισθούς και τώρα τα παιδιά τους, τα παιδιά μας είναι άνεργα ή χαμηλόμισθα ή οικονομικοί μετανάστες αν και με περισσότερα προσόντα. Έλαβαν οι ίδιοι υπέρογκα και διπλά και τριπλά εφάπαξ, όταν τα παιδιά τους, τα παιδιά μας δεν θα πάρουν τίποτα. Συνταξιοδοτήθηκαν οι ίδιοι πρόωρα και έλαβαν και ακόμα λαμβάνουν υπέρογκες συντάξεις, όταν τα παιδιά μας δεν περιμένουν καν ότι θα λάβουν σύνταξη. Έλαβαν υπέρογκα δάνεια για τις επιχειρήσεις τους, χωρίς έλεγχο, χωρίς εγγυήσεις, χωρίς επιχειρηματικά βιώσιμα σχέδια, όταν τα παιδιά μας αδυνατούν να λάβουν καν ένα στεγαστικό δάνειο. Οι τράπεζες δίνουν στεγαστικά δάνεια μόνο αν έχεις το αντίστοιχο ποσό σε μετρητά. Αυτοί ήταν οι προϋπολογισμοί του παλαιού πολιτικού συστήματος. Σε κάθε τμήμα και τομέα του δημοσίου, σε κάθε ΝΠΔΔ, σε κάθε υπηρεσία υπήρξε, με τις ευλογίες και την υψηλή εποπτεία ή τουλάχιστον την ανοχή του δικομματισμού, διασπάθιση του δημοσίου χρήματος, μαύρα χρήματα πάνω και κάτω από το τραπέζι, υπερπληθώρα υπαλλήλων, υποπαραγωγή έργου, πρόσληψη εκτάκτου και ωρομίσθιου προσωπικού, ενώ το μόνιμο υπερεπαρκούσε κ.λπ., ων ουκ έστι αριθμός. Οι επιδοτήσεις οι αγροτικές αλλά και όλα τα ευρωπαϊκά κονδύλια που χορηγήθηκαν για τριάντα συναπτά έτη κατασπαταλήθηκαν σε μεγάλο ποσοστό αποκλειστικά για διαιώνιση της εκλογικής πελατείας, του κομματικού στρατού και της δημιουργίας δήθεν πολιτικών στελεχών, τα οποία τα ίδια οδήγησαν τη χώρα στα βράχια. Και όλα αυτά - επαναλαμβάνω - με δανεικά από το μέλλον, με δανεικά από τα παιδιά τους, από τα παιδιά μας, με δανεικά από το τότε μέλλον, που είναι το σημερινό παρόν. Όμως, και ο ιδιωτικός τομέας στο στρεβλό αυτό περιβάλλον του έντονα κομματικοποιημένου δημοσίου τομέα αναπτύχθηκε με στρεβλό τρόπο, δηλαδή με συμπλοκή και διαπλοκή με το παλαιοκομματικό σύστημα. Παραδείγματος χάριν, λάμβανε μεγάλα επιχειρηματικά δάνεια μόνο αν ήταν κομματικά αρεστοί οι ιδιώτες, χωρίς άλλες προϋποθέσεις και ιδίως αν η ισχύς τους ήταν ελκυστική για το πολιτικό σύστημα, παραδείγματος χάριν, μιντιακό, τραπεζικό και εργοληπτικό κατεστημένο. Αυτοί ήταν οι προϋπολογισμοί τους. Προϋπολογισμοί του υπερδανεισμού, της υπερχρέωσης, της απαξίωσης του στενού και ευρύτερου δημόσιου τομέα, της καταστροφής των ασφαλιστικών ταμείων. Αυτά βρίσκουμε σήμερα μπροστά μας. Κάποτε αυτά ήταν που έφεραν τη χώρα στην κρίση. Τα δανεικά έπρεπε να περιοριστούν για να επιστραφούν στους ξένους δανειστές και έτσι φτάσαμε στην έναρξη της κρίσης. Ποιοι ήταν τότε οι προϋπολογισμοί του ΠΑΣΟΚ και της Νέας Δημοκρατίας; Απλούστατα όσα κέρδιζαν ή - για την ακρίβεια - δανείστηκαν τα ίδια τους τα στελέχη και οι συνεργάτες τους έπρεπε τώρα να τα πληρώσει ο ελληνικός λαός. Όσα χρήματα έλαβαν με τον παραπάνω τρόπο που τα χρωστάει τώρα η πατρίδα, τώρα πρέπει να τα πληρώσουν οι μισθωτοί, οι εργαζόμενοι και οι συνταξιούχοι με οριζόντιες μειώσεις. Οι νέοι με την ανεργία του και την οριστική απώλεια κάθε προσδοκίας συνταξιοδότησης. Αυτοί ήταν οι προϋπολογισμοί και ο απολογισμός του παλαιού πολιτικού συστήματος και αυτό δεν πρέπει να το ξεχνάμε ούτε εμείς ούτε ο ελληνικός λαός. Δεν μπορούμε να ακούμε ότι τώρα έσκασε στα χέρια σας κάτι και ότι φταίτε εσείς γι' αυτό. Δεν αναφέρθηκα, βέβαια, στα σκάνδαλα που μπροστά τους τα όσα ανέφερα παραπάνω αποτελούν πταίσματα. Ο προϋπολογισμός του 2016 είναι μεν προϋπολογισμός μέσα στην οικονομική κρίση, έχει όμως και κοινωνικό προσανατολισμό. Δεν γυρνάμε το πρόσωπο σε όσους έχουν άμεση ανάγκη, στις κοινωνικές δομές και την κοινωνική προστασία. Ποιο είναι, λοιπόν, πολύ σύντομα το διακριτό στίγμα του προϋπολογισμού μας; Λαμβάνουμε μέτρα για τους συμπολίτες μας που υποφέρουν, για τα φτωχά λαϊκά στρώματα, που δεν είναι πολίτες δεύτερης και τρίτης κατηγορίας και τους οποίους εκπροσωπούμε. Έτσι θεσπίζουμε την κάρτα υγείας ανασφάλιστων, τη σταδιακή εφαρμογή από την 1η Απριλίου 2016 της προσπάθειας προγράμματος ελάχιστου εγγυημένου εισοδήματος, την κάρτα μετακίνησης ανέργων και τη συνέχιση δράσεων που αφορούν την ανθρωπιστική κρίση. Και το τονίζω ότι μέσα σε συνθήκες κρίσης και οικονομικού πολέμου ψηφίστηκε ο νόμος για την ανθρωπιστική κρίση. Δεν πρέπει να το ξεχνάμε αυτό. Προχωράμε σε προσλήψεις στον χώρο της υγείας, καθώς και σε αύξηση επιχορήγησης των νοσοκομείων κατά 262 εκατομμύρια ευρώ κάτι που είναι απαραίτητο σήμερα που μεγαλύτερο μέρος του πληθυσμού μας καταφεύγει στη δημόσια υγεία λόγω της οικονομικής στενότητας. Είναι αδήριτη ανάγκη να εστιάσουμε την προσοχή μας στην εύρυθμη λειτουργία των νοσοκομείων. Είναι, επίσης, πολύ σημαντικό το ότι θα επιδοτηθεί η δόση των δανειοληπτών εκείνων που έχουν χαμηλά εισοδήματα. Βελτιώθηκε ο νόμος Κατσέλη πέρα από την καταστροφολογία και την κινδυνολογία του μιντιακού συστήματος. Αυξάνονται οι πιστώσεις προς το Λιμενικό Σώμα και την Ελληνική Ακτοφυλακή. Αναφορικά με το ΕΣΠΑ, προχωράμε στην άμεση απορρόφησή του και θέλω να τονίσω ότι ενισχύεται η αυτοαπασχόληση των νέων πτυχιούχων τριτοβάθμιας εκπαίδευσης για πρώτη φορά μετά το 2009. Κλείνοντας, μπορεί τη συναίνεση να μην την έδωσε το παλαιό πολιτικό σύστημα τώρα πρόσφατα, αν και προεκλογικά όλα τα κόμματα - Νέα Δημοκρατία, ΠΑΣΟΚ, Ποτάμι - «παρακαλούσαν» για συναίνεση, για συγκυβέρνηση και για συμμετοχή στην εφαρμογή των όποιων μέτρων. Συμπερασματικά, στις σημερινές έκτακτες οικονομικές συνθήκες ο προϋπολογισμός της Κυβέρνησης συνδυάζει τη δημοσιονομική ισορροπία με κοινωνικό πρόσημο και γι' αυτό σας καλώ, αφού τονίσω ότι ο δεύτερος και ο τρίτος θα είναι πολύ καλύτεροι, να τον ψηφίσετε. Ευχαριστώ.
Ευχαριστώ πολύ. Ο κ. Χατζηδάκης έχει τον λόγο.
Κύριε Πρόεδρε, κυρίες και κύριοι συνάδελφοι, θα ήθελα να πω στους συναδέλφους του ΣΥΡΙΖΑ ιδιαίτερα ότι τις τελευταίες μέρες ζούμε για να σας ακούμε. Nα διαβάζουμε τις ανακοινώσεις του κόμματος του ΣΥΡΙΖΑ, που καλεί σε διαδήλωση αύριο εναντίον της πολιτικής του ΣΥΡΙΖΑ. Nα ακούμε τον Υπουργό τον κ. Μάρδα να μέμφεται εμάς ότι δεν είμαστε επαρκώς φιλελεύθεροι, διότι εσείς φαίνεται γίνατε περισσότερο φιλελεύθεροι και περισσότερο πιστοί στην εφαρμογή του μνημονίου. Να ακούμε τον Υπουργό τον κ. Αποστόλου να λέει ότι φέρνει και ψηφίζει τροπολογία για να μην την εφαρμόσει στην συνέχεια. Και ακόμη περισσότερο, να ακούμε τον Πρωθυπουργό τον κ. Τσίπρα, ο οποίος, αφού έφερε και ψήφισε στην Επιτροπή Οικονομικών τον προϋπολογισμό την περασμένη Πέμπτη προβλέποντας μέτρα για τις συντάξεις 1,8 δισεκατομμυρίου, δύο εικοσιτετράωρα μετά με κάθε επισημότητα κάλεσε τους Αρχηγούς των κομμάτων της αντιπολίτευσης να διαφωνήσουν με την πολιτική του, με αυτό που πέρασε ο ίδιος στην Επιτροπή Οικονομικών και να υπογράψουν τάχα ένα χαρτί να μην μειωθούν οι συντάξεις. Αυτό είναι πολιτικός σουρεαλισμός, κυρίες και κύριοι συνάδελφοι. Θα μου επιτρέψετε στο ίδιο πνεύμα, συνεχίζοντας, να σας δώσω συγχαρητήρια, γιατί αυτός ο προϋπολογισμός προβλέπει φέτος ύφεση. Ο περσινός προέβλεπε ανάπτυξη. Με την πολιτική σας τα ανατρέψατε και αυτά στη μέση του δρόμου. Ξαναγυρνάμε στην ύφεση, αλλά προφανώς αυτό θα υπηρετεί κάποιον αγαθό σκοπό, τον οποίο εμείς δεν μπορούμε να τον αντιληφθούμε. Να σας αποδώσω τα εύσημα, γιατί με βάση τον προϋπολογισμό αυτόν η ανεργία θα τσιμπήσει κάτι ακόμη. [[Θόρυβος στην Αίθουσα από την πτέρυγα του ΣΥΡΙΖΑ]] Όμως, κύριε συνάδελφε που αυτήν την ώρα αντιδράτε, προφανώς είναι αριστερή ανεργία και ως εκ τούτου είναι χρήσιμη αυτή η ανεργία. Επίσης, να σας πούμε μπράβο και για τα capital controls, διότι προφανώς, καθώς αφορά κινήσεις κεφαλαίων, είναι ένα καίριο χτύπημα του ΣΥΡΙΖΑ και των ΑΝΕΛ στον καπιταλισμό. Αυτό είναι και γι' αυτό σας αξίζει μπράβο! Βεβαίως, ξέρω ότι το παλέψατε και ότι εκβιαστήκατε πολύ από το νεοφιλελεύθερο ιερατείο των Βρυξελλών. Αναμφιβόλως! Σκίσατε τα πουκάμισά σας εκβιαζόμενοι. Και από εκβιασμό αποφασίσατε, υποκύπτοντας στον εκβιασμό, να αυξήσετε τις ληξιπρόθεσμες οφειλές του κράτους στους ιδιώτες από 3,8 δισεκατομμύρια τον περασμένο Δεκέμβριο σε 6 δισεκατομμύρια τον Σεπτέμβριο. Από άλλο τρομερό εκβιασμό πάλι αποφασίσατε να περιορίσετε τις εισροές κονδυλίων από τις Βρυξέλλες για το ΕΣΠΑ και έτσι το πρώτο εξάμηνο του 2014 η χώρα πήρε 1,5 δισεκατομμύριο ενώ το πρώτο εξάμηνο του 2015, με εσάς Κυβέρνηση, 440 εκατομμύρια ευρώ. Ήταν εκβιασμός των Βρυξελλών. Όπως εκβιασμός των Βρυξελλών είναι ότι το Υπουργείο Υποδομών έχει σταματήσει τα περισσότερα έργα, συμπεριλαμβανομένων και των αυτοκινητοδρόμων. Είναι ο ένας εκβιασμός μετά τον άλλον. Φτωχή Κυβέρνηση! Τι εκβιασμούς δεχόσαστε κάθε μέρα! Κυρίες και κύριοι, δεν τα λέω αυτά για να παραστήσω τον αλάθητο προσωπικά ούτε για να ισχυριστώ ότι το δικό μας κόμμα δεν έχει πράγματα που πρέπει να δει και για το παρελθόν, αλλά και για το τώρα σε σχέση με την εκλογική διαδικασία. Δεν θέλω να κρυφτώ πίσω από το δάχτυλό μου. Όμως, επειδή οι περιστάσεις είναι κρίσιμες και ιστορικές, αυτό το θέατρο του παραλόγου της Κυβέρνησης δεν οδηγεί πουθενά. Δεν με νοιάζει ότι βλάπτει την ίδια. Με νοιάζει το ότι βλάπτει τη χώρα. Δεν μπορεί να συνεχιστεί αυτή η πορεία, γι' αυτό και θα σας έλεγα τρία πράγματα. Το πρώτο: Αφού κατέβετε από τη σφαίρα της Νεφελοκοκκυγίας - για να θυμηθούμε τον Αριστοφάνη - προσγειωθείτε στην πραγματικότητα. Υπάρχουν συγκεκριμένοι κανόνες στην Ευρωπαϊκή Ένωση, υπάρχουν συγκεκριμένοι κανόνες στην οικονομία και με τους κανόνες αυτούς πρέπει να συμμορφωθείτε και πρέπει να συμφιλιωθείτε με την πραγματικότητα. Το δεύτερο: Προχωρήστε στις διαρθρωτικές αλλαγές για τις οποίες έχετε συμφωνήσει. Γιατί έχετε υπογράψει, για παράδειγμα, για ιδιωτικοποιήσεις, αλλά το Υπουργείο Ναυτιλίας ζητάει με έγγραφό του να περιοριστεί η έκταση της ιδιωτικοποίησης του ΟΛΠ, περιορίζοντας έτσι και το τίμημα. Ή ο κ. Σπίρτζης, ο αρμόδιος Υπουργός Υποδομών, λέει πως αν εφαρμοστούν αυτά που εσείς υπογράψατε, θα κλάψουμε. Θα κλάψετε εσείς! Δεν μπορώ να καταλάβω τι είδους διπολικό πολιτικό σύνδρομο είναι αυτό το πράγμα. Τι θέλετε; Τι εκπροσωπείτε σ' αυτήν τη χώρα; Είστε, μου φαίνεται - τελικώς, είχε δίκιο ο κ. Πανούσης - η Αριστερά του τίποτα. Και το τρίτο: Εγκαταλείψτε τη λογική της διανομής, διότι αυτό που χρειάζεται η χώρα πρωτίστως - βεβαίως, χρειαζόμαστε κοινωνική δικαιοσύνη - είναι παραγωγή. Χρειάζεται να προσελκύσουμε επενδύσεις. Και με τα μυαλά που έχετε, εκείνο το οποίο θα συμβεί είναι ότι θα φύγουν και οι τελευταίοι επενδυτές από τη χώρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το πρώτο εξάμηνο του '14 είχαμε 1 δισεκατομμύριο άμεσες ξένες επενδύσεις. Το πρώτο εξάμηνο του '15, με εσάς Κυβέρνηση, είχαμε 33 εκατομμύρια, τριάντα φορές λιγότερες επενδύσεις. Λοιπόν, η επικοινωνία δεν θα σας σώσει. Ξεθώριασε η ελπίδα του ΣΥΡΙΖΑ και της Αριστεράς. Κυρίες και κύριοι συνάδελφοι, ελπίζω να μη με θυμηθείτε. Έτσι όπως το πάτε, σε σύντομο χρονικό διάστημα θα καταρρεύσετε και θα καταρρεύσετε σε καγχασμούς.
Ευχαριστώ, κύριε Χατζηδάκη. [[Θόρυβος στην Αίθουσα]] Παρακαλώ, όχι σχόλια! Ο κ. Μιχελής έχει τον λόγο.
Κύριε Πρόεδρε, κυρίες και κύριοι Βουλευτές, αναφερόμενος κάποιος στον προϋπολογισμό θα μπορούσε ίσως ο ίδιος να επιχειρήσει να χαρακτηριστεί ως ακριβής και εύστοχος στις απόψεις του, παραθέτοντας αριθμούς και δείκτες. Η προσπάθεια αυτή γίνεται σήμερα από τη μείζονα Αντιπολίτευση. Όμως, η προσπάθεια αυτή έχει δομικά προβλήματα, στηρίζεται σε μονομέρειες και γι' αυτό είναι αναξιόπιστη. Συγκεκριμένα: Πρώτον, η προσπάθεια της Αντιπολίτευσης αγνοεί, αδιαφορεί αν οι οικονομικές επιλογές εξυπηρετούν πρωτίστως την κοινωνία και κυρίως τις αδύναμες κοινωνικές τάξεις που τη συγκροτούν και όχι τα συμφέροντα μιας μικρής οικονομικής ελίτ. Βέβαια, γνωρίζουμε πως αυτή η άποψη δεν υιοθετείται από όλους εδώ μέσα. Από πλευράς μας θεωρούμε σκόπιμο να το επισημάνουμε και να το υπενθυμίσουμε. Δεύτερον, η Αντιπολίτευση αγνοεί, παραβλέπει ή αποκρύπτει τις σημερινές συνθήκες της χώρας, για τις οποίες ως κυβερνήσεις στο παρελθόν δεν είναι άμοιρες ευθυνών, αλλά και τις διεθνείς συνθήκες, που όλοι μας νομίζω πως εκτιμούμε ως δυσμενέστερες. Εκτιμώ πως το πρώτο γίνεται σε έναν βαθμό από συναίσθηση ενοχής για την έως τώρα κατάσταση της χώρας και το κατανοώ. Τρίτον, η Αντιπολίτευση αγνοεί, αποκρύπτει την ιστορική συγκρότηση και διαδρομή του ελληνικού κράτους, ως να μην υπήρχε από πολλές δεκαετίες και να άρχισε να λειτουργεί μόλις τον Ιανουάριο του '15, με την ανάληψη της κυβερνητικής εξουσίας από τον ΣΥΡΙΖΑ. Αναφέρεται δε συνεχώς στην Αριστερά, μια Αριστερά που πολλούς εμπνέει, αποτελώντας σήμερα τη μοναδική ελπίδα εξόδου, άλλους προβληματίζει, αλλά και άλλους τρομάζει. Γιατί πώς αλλιώς να ερμηνεύσω τη συνεχή, κατά κόρον αναφορά της στις ομιλίες των συναδέλφων της Αντιπολίτευσης; Τρόμος για τις επερχόμενες αλλαγές ή μήπως ειλικρινής αγωνία τους για το πού βαδίζει η Αριστερά σήμερα; Θα έλεγα: Προφανώς, ισχύει το πρώτο. Ας σταθούμε λίγο αναλυτικότερα στα παραπάνω. Πρώτον, ο προϋπολογισμός, είτε σε ομαλές συνθήκες είτε στις σημερινές έκτακτες λόγω κρίσης, θα πρέπει να λαβαίνει υπ' όψιν του πρώτιστα τα κοινωνικά δεδομένα, χωρίς αυτό να σημαίνει ότι αγνοεί τα οικονομικά. Είναι ζήτημα προτεραιότητας. Η Αριστερά σε όλες τις ιστορικές της εκδοχές είχε πρώτιστη προτεραιότητα την κοινωνία και ιδιαίτερα τις αδύναμες κοινωνικές τάξεις. Η οικονομία αποτελούσε το εργαλείο για τη στήριξη αυτών. Ο σημερινός προϋπολογισμός στις ασφυκτικά δύσκολες συνθήκες επιχειρεί να αντιμετωπίσει και να ικανοποιήσει αυτήν την προτεραιότητα. Το κάνει αυτό με τη στήριξη των νέων, που άμεσα αναφέρονται στα αδύναμα κοινωνικά στρώματα, όπως οι τομείς της δημόσιας υγείας και της δημόσιας εκπαίδευσης. Δεύτερον, ο σημερινός προϋπολογισμός συντάχθηκε και κατατίθεται σε μια περίοδο όπου η χώρα ήδη έχει απωλέσει το 25% του ΑΕΠ, η μισθωτή εργασία έχει χάσει το 40%, η μικροεμπορευματική παραγωγή έχει αποδομηθεί πλήρως, οι άνεργοι προσεγγίζουν το ενάμισι εκατομμύριο πολίτες και έως σήμερα είναι μικρές οι προσδοκίες τους για εύρεση εργασίας. Τα παραπάνω κοινωνικά οικονομικά αποτελέσματα της τελευταίας πενταετίας προφανώς και δεν είναι επιτεύγματα της Αριστεράς. Αποτελούν το απόσταγμα της πολιτικής προηγουμένων κυβερνήσεων, που από το 1981 που εντάχθηκε η χώρα στην ΕΟΚ, μετέπειτα Ευρωπαϊκή Ένωση, διαχειρίστηκαν με τον πλέον ιδιοτελή και ανορθολογικό τρόπο τον πακτωλό χρημάτων που εισέρρευσαν στη χώρα, αδιαφόρησαν ή συνέτειναν στην κατάρρευση δεκάδων επιχειρήσεων, τσιμέντα, λιπάσματα, ύφασμα και χαρτί κ.λπ.. Ενίσχυσαν οικονομικά τα παλιά τζάκια ή συγκρότησαν με αριστοτεχνικό τρόπο τα νέα, ώστε να έχουν όλοι τους οικονομική και κοινωνική βάση στήριξης. Σήμερα μας λένε πως οι διεκδικήσεις των εργαζομένων και η στήριξη της Αριστεράς σ' αυτές έφεραν αυτά τα αποτελέσματα. Ιστορική ανακρίβεια, για να μη την χαρακτηρίσω ως χονδροειδές ψέμα. Δεν είμαι απ' αυτούς που εξ ορισμού θεωρώ δίκαιο κάθε αίτημα ούτε απ' αυτούς που δεν βλέπουν και συντεχνιακές τεχνικές. Όμως, επισημαίνω ως υπερβολή και προσβολή των εργαζομένων και της Αριστεράς την ενοχοποίηση των αγώνων τους. Τέλος, θεωρώ χρήσιμο να αναφερθώ και στο εργαλείο υλοποίησης όχι μόνο των προϋπολογισμών αλλά και όλων των κυβερνητικών αποφάσεων, τον κρατικό μηχανισμό, έναν ανορθολογικά δομημένο μηχανισμό, περιορισμένης απόδοσης για να περιοριστώ μόνο σ' αυτά. Επ' αυτού έχει κάτι να πει η προηγούμενη εξουσία; Δεν θα απαιτούσε, βέβαια, κάποιος ιστορική αναδρομή της συγκρότησης του ελληνικού κράτους, αν και θα ήταν χρήσιμο για την εξαγωγή αναγκαίων συμπερασμάτων για τη διόρθωσή του. Το να κάνουν, όμως, πως το λησμονούν στην καλύτερη περίπτωση ή να καταγγέλλουν τον ΣΥΡΙΖΑ για προσπάθεια δημιουργίας κομματικού κράτους, δεν είναι και ιδιαίτερα πειστικό σε κανέναν. Όσο κι αν κάποιοι επιμένουν πως οι Έλληνες μετά από λίγα χρόνια ξεχνούν, κάτι που πιθανά να ισχύει για μερικούς ή για τους ανιστόρητους, υπάρχει και μια μεγάλη μερίδα που θυμάται και τα βίωσε. Και πρόσφατη, τουλάχιστον σε πολλούς από εμάς, είναι η δικτατορία του '67- '74. Πριν από λίγες μέρες η Βουλή τίμησε την επέτειο του Πολυτεχνείου με εξαιρετικές, πράγματι, ομόφωνες ομιλίες στην πλειοψηφία τους, όχι βέβαια και με την παρουσία των περισσότερων Βουλευτών της μείζονος Αντιπολίτευσης. Ας είναι. Ο καθείς εφ' ω ετάχθη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Ολοκληρώνοντας την τοποθέτησή μου, συνοπτικά επισημαίνω ότι ο προϋπολογισμός στις σημερινές δύσκολες συνθήκες για τις οποίες κάποιοι εντός και εκτός της χώρας διαμόρφωσαν, άρα και ευθύνονται - πάντως όχι η Αριστερά - , αποτελεί το ελάχιστο δυνατό για τη στήριξη των οικονομικά αδύναμων. Καλούμαστε να υλοποιήσουμε αυτόν τον προϋπολογισμό με έναν φθαρμένο κρατικό μηχανισμό, γέννημα θρέμμα προηγούμενων κυβερνήσεων. Έχουμε πλήρη επίγνωση των δυσκολιών που υπάρχουν, και λόγω αντικειμενικών δεδομένων και λόγω συμφερόντων εντός της ελληνικής κοινωνίας, που προφανώς επιμένουν και θέλουν να συνεχίσουν να κυριαρχούν. Έχουμε την ικανότητα, έχουμε την κοινωνική αποδοχή, έχουμε την έξωθεν καλή μαρτυρία. Θα συνεχίσουμε την προσπάθεια και θα πετύχουμε. Σας ευχαριστώ.
Ευχαριστώ κι εγώ, κύριε Μιχελή. Παρακαλώ, κύριε Τριανταφυλλίδη, έχετε τον λόγο.
Όταν λέμε μερικές φορές, αγαπητοί συνάδελφοι, κύριε Υπουργέ, ότι το αρχείο εκδικείται, το εννοούμε, γιατί πολλές φορές το επικαλέστηκε η Αντιπολίτευση για να στηλιτεύσει την απόσταση λόγων και έργων, επιλογών και φράσεων. Ήθελα να ήταν εδώ ο κ. Κωστής Χατζηδάκης να του θυμίσω ότι απ' αυτό εδώ Βήμα, έναν χρόνο πριν, στη συζήτηση για τον προϋπολογισμό Υπουργός ήταν ο κ. Γκίκας Χαρδούβελης. Το θυμάστε; Γκίκας Χαρδούβελης. Είναι ο Υπουργός Οικονομικών της αναπτυσσόμενης, απογειώμενης, που μας είπε ο κ. Χατζηδάκης, έτοιμης προς την τροχιά της ανάπτυξης χώρας, ο οποίος στο Συνέδριο «Επενδύσεις στην Ελλάδα και Αναπτυξιακή Πολιτική 2014» έλεγε: «Είμαι εδώ για να βοηθήσω να αλλάξει η κατάσταση, καθώς βρισκόμαστε στην κόψη του ξυραφιού». Δεν έλεγε ότι είμαστε σε ανάπτυξη. Μάλιστα, στο ίδιο αυτό συνέδριο, έλεγε - στο οποίο, βέβαια, δεν συμμετείχαν αναρχοκομουνιστές - πως το παραγωγικό αποτέλεσμα της χώρας έχει επιστρέψει στην δεκαετία του 1960. Αυτό είναι το αναπτυξιακό, απογειωμένο σκάφος της προηγούμενης κυβέρνησης και αυτό το καταθέτω στα Πρακτικά, έτσι για να το θυμηθούμε. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μιλάμε για τον κ. Γκίκα Χαρδούβελη, που είχε πραγματικά τόση εμπιστοσύνη στην ελληνική οικονομία, που έβγαζε δέκα - δέκα τα χιλιάρικα στο εξωτερικό και όταν του είπαν «καλά, γιατί τα έβγαζες δέκα - δέκα τα χιλιάρικα στο εξωτερικό» - εννέα χιλιάδες, εννιακόσια, ενενήντα, εννιά για να μην ξεπερνάει το όριο των δέκα - είπε «μα, ένιωθα την ίδια ανασφάλεια που ένιωθαν και οι άλλοι Έλληνες πολίτες». Ήταν ο προηγούμενος Υπουργός Οικονομικών, που καθόταν σε αυτό το συγκεκριμένο έδρανο και υπερασπιζόταν τον Νοέμβριο και τον Δεκέμβριο του 2014 τον προϋπολογισμό του 2015. Έτσι, για να μην ξεχνιόμαστε, γιατί κάποιοι νομίζουν ότι έχουμε την μνήμη χρυσόψαρου. Αυτός ο προϋπολογισμός προσπαθεί να παντρέψει, όσο κι αν αυτό είναι δύσκολο, το επιθυμητό με το αναγκαίο, το ευκταίο με το εφικτό, τη δημοσιονομική σταθερότητα με την κοινωνική δικαιοσύνη, το άγχος και το βάρος μιας επαχθούς συμφωνίας με τα υπάρχοντα δεδομένα των λαϊκών συμφερόντων. Τρόπος συνεννόησης, συναίνεσης, συναντίληψη, πώς ακριβώς εννοούμε το δημόσιο συμφέρον. Και αντί να σπεύσουν να αρπάξουν ως σωσίβιο την πρόταση του Πρωθυπουργού για συναίνεση, συνεννόηση, συναντίληψη σε μια μόνο εθνική κόκκινη γραμμή της μη μείωσης των συντάξεων, το οποίο που θα κατέληγε ενδεχόμενα; Το πρώτο ενδεχόμενο θα ήταν όντως οι δανειστές να κάνουν πίσω και να πουν «καμμία μείωση στις κύριες συντάξεις» και θα το πιστωνόταν το σύνολο του πολιτικού κόσμου, ότι όλοι μαζί έβαλαν πλάτη και οριοθέτησαν την κόκκινη γραμμή σε σχέση με τη δωδέκατη, στα πέντε τελευταία χρόνια, μείωση των συντάξεων, κυρίων και επικουρικών. Το αρνητικό ποιο θα ήταν; Να πει «όχι» η τρόικα, να το χρεωθεί η Κυβέρνηση και η Αντιπολίτευση τότε πολύ δόκιμα και πολύ δικαιολογημένα να λέει «εμείς σας στηρίξαμε, αλλά εσείς δεν διαπραγματευτήκατε σωστά και χάσατε το παιχνίδι». Όμως, ακόμη και αυτή η λογική και πρακτική, η κομματική τύφλωση, η κομματική εμπάθεια, το σύνδρομο της επιβεβαίωσης της γραμμής Σαμαρά - Βενιζέλου κατατρύχει, κρατάει όμηρο και το ΠΑΣΟΚ και τη Νέα Δημοκρατία. Πρέπει στις στάχτες μιας χώρας να επιβεβαιωθεί η γραμμή του καημένου Αντώνη και του καημένου Βαγγέλη, οι οποίοι ήθελαν πάρα πολύ να προσφέρουν, αλλά δεν μπόρεσαν και οδηγήθηκαν στην αποχώρηση! Τρία βασικά πράγματα έχει αυτός ο προϋπολογισμός που δεν τα είχαν οι αμέσως προηγούμενοι: Υιοθετεί τη λογική της αναδιανομής των βαρών υπέρ των ασθενέστερων, στοχεύοντας από τη μια να εξασφαλίσει τη δημοσιονομική σταθερότητα και από την άλλη να εγγυηθεί την κοινωνική δικαιοσύνη, ανοίγοντας τον δρόμο για έξοδο από την κρίση. Λόγια, θα μου πει αυτός που με ακούει. Τριακόσια εκατομμύρια είναι για τα νοσοκομεία. Το «ΠΑΠΑΓΕΩΡΓΙΟΥ» απείλησε τώρα. Θυμήθηκα να απαντήσω και στον έτερο Καππαδόκη, υποψήφιο της Νέας Δημοκρατίας, για τα νοσοκομεία. Για τα έτη 2013-2014-2015, 211 εκατομμύρια χρωστάει το «ΠΑΠΑΓΕΩΡΓΙΟΥ» στον ΕΟΠΥΥ ή μάλλον ο ΕΟΠΥΥ στο «ΠΑΠΑΓΕΩΡΓΙΟΥ». Τώρα θυμήθηκαν να εκβιάσουν και να απειλήσουν πως θα το κλείσουν το νοσοκομείο. Χρωστούν τρία χρόνια 211 εκατομμύρια! Θα μου πουν: Είναι αυτό ζήτημα που θα πρέπει να διακρίνει την πολιτική, ότι εσείς είστε διαφορετικοί;. Ναι! Εξήντα δύο εκατομμύρια είναι πολλά; Είναι ελάχιστα. Είναι ψίχουλα! Με τον ν.4093/2012 κόψατε, στην ένδειξη ακραίας φτώχειας, σε σαράντα δύο χιλιάδες παλιννοστούντες Πόντιους από την πρώην Σοβιετική Ένωση, Βορειοηπειρώτες, Κωνσταντινουπολίτες, οικονομικούς μετανάστες, το έσχατο, 360 ευρώ. Με τον νόμο σας, του 2012, εσείς που τώρα χύνεται κροκοδείλια δάκρυα για τη μείωση των συντάξεων, κύριων και επικουρικών. Ήλθαμε εμείς, το θεσπίσαμε στις 7 Ιουλίου και μας στήριξαν και τα άλλα κόμματα στον ν.4331, το άρθρο 31 και ντροπή της Βουλής - και δική μας ντροπή! - το ξενομοθετήσαμε, λόγω του εκβιασμού των μνημονιακών εταίρων. Και τώρα, εξειδικεύουμε συγκεκριμένο κωδικό στον προϋπολογισμό 62 εκατομμύρια. Είναι πολλά; Όχι, είναι ελάχιστα, είναι ψίχουλα. Είναι μόλις 240 ευρώ για τους γέροντες, για τις γερόντισσες άνω των εξήντα πέντε ετών που στήνονται στις ουρές των συσσιτίων της δυτικής Θεσσαλονίκης, στον Εύοσμο, στο Κορδελιό, στην Μαινεμένη, στους Αμπελόκηπους, είναι ελάχιστα. Κάντε τα εσείς, της Νέας Δημοκρατίας, περισσότερα. Πώς; Φέρτε πίσω τα 200 εκατομμύρια. Τα χρωστάτε. Τα χρωστάτε στις τράπεζες και βγαίνει εις εκ των τεσσάρων με περισσό θράσος. Γιατί είναι μεγάλο θράσος να μιλάς για θράσος, λέγοντας ότι πρέπει να σβηστούν τα χρέη της Νέας Δημοκρατίας, 200 εκατομμύρια. Κάντε εσείς τα 62 εκατομμύρια 262 εκατομμύρια, για να μην είναι 250 ευρώ το επίδομα στους γέροντες και τις γερόντισσες. Να είναι 500, 600, 700. Κάντε το εσείς που αγαπάτε τους συνταξιούχους! Είναι μεγάλο θράσος να μιλάς για θράσος, όταν πετσόκοψες έντεκα φορές συντάξεις και κατέστησες τα δώρα των Χριστουγέννων, Πάσχα και άδειες μουσειακά ήδη. Είναι μεγάλο θράσος να μιλάς για θράσος, όταν έστειλες τριακόσιες χιλιάδες νέους επιστήμονες, τον ανθό της ελληνικής κοινωνίας, στα τέσσερα σημεία του ορίζοντα. Είναι θράσος να μιλάς για θράσος, όταν τα δικά σας κόμματα μαζί με τα δικά σας μίντια, μαζί με τις δικές σας τράπεζες σε μια αγαστή αιμομικτική σχέση νεμόσασταν το δημόσιο χρήμα: τζάμπα τηλεοπτικές άδειες, τζάμπα τηλεοπτικός χρόνος, τζάμπα τραπεζικό χρήμα. Λοιπόν, είναι πολλαπλό θράσος να μιλάς για θράσος, όταν χρωστάτε. Και εκεί είναι τα αναγκαία έγγραφα που θα ζητηθούν μόνιμα, επίσημα. Ήδη ο κ. Παπαγγελόπουλος είπε «Δεν πιστεύω οι τραπεζίτες και οι διοικήσεις των τραπεζών να μην ζητήσουν πίσω». Με καλύπτει η θέση του Υπουργού και θα περιμένω άμεση υλοποίηση. Σας ευχαριστώ πολύ.
Ευχαριστούμε. Τον λόγο έχει η κ. Κανέλλη.
Κύριε Πρόεδρε, κυρίες και κύριοι συνάδελφοι, τέλειωσε η επικοινωνιακή δεξαμενή για τον ΣΥΡΙΖΑ, από τον Γενάρη μέχρι τώρα. Και σήμερα έχει τελειώσει και υπάρχει και η απόδειξη. Δεν θα παρουσιάσετε ως δημοκρατική εξέλιξη ότι σήμερα μίλησαν εβδομήντα Βουλευτές, απροσκόπτως και ότι τους έκαναν τη χάρη οι Υπουργοί. Διότι σήμερα απεργούν οι τηλεοράσεις. Γι' αυτό δεν είναι κανένας Υπουργός εδώ. Και θα συσσωρευτούν αύριο όλοι οι Υπουργοί. Δεν θα συσσωρευτούν μόνο για τις εντυπώσεις. Όχι! Θα συσσωρευτούν, γιατί αύριο που δεν θα απεργούν οι δημοσιογράφοι, για να καλύπτουν την απεργία, δεν λέγεται το τι έχει να γίνει εδώ μέσα από κοκορομαχίες στη Βουλή με τους Υπουργούς και τις διακοπές, έτσι ώστε κανείς να μην πάρει πρέφα πόσοι απήργησαν, πού έγινε, τι έγινε. Στην πραγματικότητα τίποτα. Αύριο θα είναι η μέρα του υπουργικού φανφαρονισμού μέσα στο Κοινοβούλιο. Θα τα βρίσετε τα μίντια, θα πείτε ό,τι θέλετε, αλλά τα έχετε προσκυνήσει προ αμνημονεύτων ως ενσωματωμένη Αριστερά! Τα υπόλοιπα είναι λόγια εκ του πονηρού. Ζούμε σε μια χώρα, όπου πρέπει να μας πείτε πόσες μετοχές των τραπεζών που φορτώσατε στην πλάτη του ελληνικού λαού, κάνοντας ανακεφαλαιοποίηση, εσείς που μιλούσατε για τραπεζοκρατία και μιντιοκρατία και άλλα πράγματα, πόσες μετοχές κάνει ένα εισιτήριο αστικών συγκοινωνιών. Για πείτε μου. Πόσες μετοχές πρέπει να πουλήσεις. Με κάτι 0,04 και κάνει 1,40 πόσες μετοχές; Πόσες θέλεις; Εμφανίζετε ουρές στις τράπεζες και θέλετε να μας πείσετε ότι κάνετε αριστερή πολιτική, επειδή δεν υπάρχει κίνημα πατάτας και επειδή το φασισταριό δεν μοιράζει κρεμμύδια; Αυτό θέλετε; Αυτό το επίπεδο εντυπώσεων; Καθόσαστε και μιλάτε για τους τέως αριστερούς, τους νυν αριστερούς, το σεβασμό στους αριστερούς αγώνες, παρουσιάζοντας δια του παρελθόντος του και των αγώνων τους, που κανείς δεν θα τις αμφισβητήσει, για πολλούς εκ των αριστερών. Κανείς δεν θέλει να τις αμφισβητήσει. Θα τους πάρετε σήμερα αυτούς τους αγώνες και θα τους κάνετε κωδικό στον προϋπολογισμό; Σε αυτόν τον προϋπολογισμό ο οποίος πετσοκόβει και τα τελευταία; Όταν το ΚΚΕ λέει «αθροιστικά είναι τα μνημόνια» και αυτό είναι το τρίτο, μπορούμε να σας το πούμε και πιο σχηματικά, για να το καταλάβετε. Τα δύο προηγούμενα σκότωσαν δικαιώματα, πρόνοια, συντάξεις, ηθικό. Εσείς φωνάζατε για τις αυτοκτονίες. Τις είχατε κάνει και ιδεολογικό πρόσημο, ότι αυτοκτονεί ο κόσμος από την απελπισία του. Αυτός ο προϋπολογισμός τι είναι; Φτηνός τάφος. Φτιάχνετε φτηνό τάφο. Θα βάλετε και επιγραφή. Πολύ ωραία. Ταφόπλακα είναι. Είναι οριστική ταφόπλακα σε δικαιώματα. Δεν μιλάτε, γιατί; Διότι είσαστε μέσα στην Ευρωπαϊκή Ένωση, υιοθετώντας και την τελευταία παράγραφο παραγράφου της σύγχρονης ευρωπαϊκής πολιτικής, η οποία συνοψίζεται ακόμα και στο μεταναστευτικό, ακόμα και στο συνταξιοδοτικό, ακόμα και στα εργαλεία του ΟΟΣΑ σε εκείνο το περίφημο ΤΙΝΑ. Ένα ΤΙΝΑ ακόμα είναι. Ξέρει ο κόσμος τι είναι το ΤΙΝΑ; Όχι. Να το πούμε. Είναι η σύγχρονη μορφή θατσερικής γραμμής: «There is no alternative», «δεν υπάρχει εναλλακτική». Αυτό λέτε, «δεν υπάρχει εναλλακτική». Στην πραγματικότητα και τον κόσμο που θα απεργήσει αύριο θα τον χρησιμοποιήσετε - κλασική μορφή του οπορτουνισμού - για να βγείτε να πείτε έξω τάχαμου δήθεν ότι σας πιέζει ο κόσμος, ένας κόσμος που δεν τον αναγνωρίζετε παρά μόνο αφού την παραμονή που έχει προκηρύξει το ΠΑΜΕ, έχει βγει, έχει πάει στις συνοικίες, έχει πάει παντού, το έχετε κατηγορήσει πεντακόσιες χιλιάδες φορές γιατί δεν έρχεται παρέα στις δικές σας τις πλατείες, τώρα το κατεβάζετε στην ίδια πλατεία. Την ίδια πλατεία με ποια; Την ίδια πλατεία τάχαμου δήθεν της αντίστασης στον εκβιασμό. Αλλοιώνετε και το περιεχόμενο της απεργίας - αυτό κάνετε - όπως αλλοιώσατε και το μεταναστευτικό. Το μεταναστευτικό το αλλοιώσατε και εμφανίσατε αυτήν τη συμφωνία την κατάπτυστη, η οποία κυριολεκτικά εμφιαλώνει τη χώρα. Κόβετε αριστερό εισιτήριο πανάκριβο για μία μεταναστευτική τραγωδία που είναι ευρωπαϊκή πολιτική. Η συμφωνία που κλείστηκε με την Τουρκία δεν έχει σχέση με λεφτά, δεν έχει σχέση με τίποτα. Έχει σχέση με τη μετατροπή της χώρας σε buffer zone, δηλαδή σε ζώνη ενδιάμεση, στην οποία εδώ, στα hot spots, θα γίνεται η διαλογή των φτηνών εργατικών χεριών. Είσαστε σύμμαχοι με την Τουρκία. Δεν είπατε μία αριστερή κουβέντα για το ΝΑΤΟ και τον ιμπεριαλιστικό του χαρακτήρα. Δεν κατεβαίνετε για τα Δεκεμβριανά, τα ουσιαστικά, τα ιστορικά Δεκεμβριανά του πραγματικά αντιστεκόμενου ελληνικού λαού. Όχι. Είναι σύμμαχος η Τουρκία. Είναι στο ΝΑΤΟ. Πρέπει να την υπερασπιστείτε. Ποια θα υπερασπιστείτε; Θα υπερασπιστείτε τη χώρα η οποία βγάζει λεφτά από τους πρόσφυγες, δημιουργώντας την επέκταση των κυριαρχικών της δικαιωμάτων στο Αιγαίο, σύροντας τον λαό στην αντίληψη, έναν λαό ευγενικό, καλοήθη, ανεκτικό, αλληλέγγυο, που μέσα στη φτώχεια του μοιράστηκε τα πάντα, σε μια Ευρώπη η οποία αυτήν τη στιγμή θεσμοθετημένα εκφασίζεται. Χριστούγεννα θα κάνουν οι Ευρωπαίοι στην πώληση του τρόμου; Πού είναι η αριστεροσύνη σας; Τι λέγατε όταν έπεσαν οι Δίδυμοι Πύργοι και λαμβάνονταν αντίστοιχα μέτρα από τους Αμερικάνους; Λέγατε αυτά που έλεγε το ΚΚΕ; Κι αν τα λέγατε, τα λέτε σήμερα; Εκφασίζεται εν ψυχρώ και θα το δείτε και σε φαινόμενα ελληνικά. Ήδη υπάρχουν δημαρχίες όπου τα φασισταριά της περιοχής τους στη Γαλλία παίρνουν ένοπλες άδειες για να κάνουν τάγματα ασφαλείας. Εδώ τα ζήσαμε. Επειδή δεν κουνιούνται γιατί τρέχει δίκη; Δεν έχει καταλάβει ο κόσμος περί τίνος πρόκειται; Το πρόβλημα με τους πρόσφυγες και με όλα αυτά τα οποία παρουσιάζονται ως εμπορικό πρόβλημα και δεν περνάνε οι αμαξοστοιχίες κ.λπ., είναι εκβιαστική αποδοχή της ευρωπαϊκής πολιτικής και την παρουσιάζετε ως τέτοια, ώστε να μπορεί να υποκύψει σ' έναν βαθύτερο ανθρωπιστικά συναισθηματικό τρόμο ο Έλληνας ο οποίος ανήκει στα τρία εκατομμύρια, στα τέσσερα εκατομμύρια, που έχει απωλέσει και τα τελευταία δικαιώματα και την τελευταία ελπίδα που έχει. Ερχόμαστε εδώ τώρα και μιλάμε για ελπίδες, ποσοστά και κωδικούς; Στα σοβαρά μιλάμε; Όταν στις προηγούμενες απώλειες έρχονται και προστίθενται αυτές, θέλετε απόρροια εκβιασμού; Ναι. Θέλετε να κάνετε διαδήλωση γιατί σας εκβιάσανε; Κάντε το. Δεν υπάρχει αριστερός που καμώνεται ότι δεκαεπτά ώρες διαπραγμάτευση τον κούρασε, εδώ που τα λέμε. Δεν υπάρχει. Η ιστορία της αντίστασης της Αριστεράς έχει κάτι παραπάνω από δεκαεπτά ώρες αντοχή. Έλεος, δηλαδή, από ένα σημείο και μετά. Αρχίζετε και χρησιμοποιείτε το «βαρουφακίζειν» σε όλες του τις εκδοχές. Δημιουργείτε εντυπώσεις. Ακούστε. Αντιστρέψατε το ρητό και στο προσφυγικό και στο νατοϊκό και στις συμφωνίες στην πραγματικότητα για τη χρήση των βάσεων που τις δίνετε, όπως υποχρεώθηκαν και οι Κύπριοι. Να σας δω πώς θα αντιμετωπίσετε την απελευθερωμένη τουρκική βίζα σ' ένα Αιγαίο το οποίο έχει νεκρούς πιλότους, έχει πολύ μεγάλη δυσκολία, έχει ιστορική σημασία, αλλά για το ΝΑΤΟ έχει διαφορετικά σύνορα στον αέρα και στη θάλασσα. Με ποια αριστεροσύνη στέκεστε απέναντι στο ΝΑΤΟ και στις ιμπεριαλιστικές του επεμβάσεις; Με ποια αριστεροσύνη στέκεστε απέναντι στη μεταφορά στο Ιντσιρλίκ όλων των δυνάμεων, στη χρήση της Σούδας; Και στη μέση πρόσφυγες «μποτιλιαρισμένοι» μεταξύ Δύσης και Ανατολής, το πέρασμα και η καθ' ημάς Ανατολή. Η καθ' ημάς Ανατολή είναι να δεχτούμε να γίνουμε μία ζώνη ασφαλείας για την προάσπιση των άθλιων, ολοφάνερων καπιταλιστικών και τώρα πια άγρια ιμπεριαλιστικών συμφερόντων της Ευρώπης προς τη Δύση που ξαφνικά ενδιαφέρεται για τη Μεσόγειο. Όλες πρώην αποικίες γαλλικές, αγγλικές, γερμανικές, αμερικάνικες. Μη δίνετε, λοιπόν, αριστερή εθνικοπατριωτική μορφή στη στήριξη ενός προϋπολογισμού, βάζοντας Βουλευτές να έρχονται εδώ μ' έναν κωδικό «πώς θα τον υπερασπιστούμε, είναι λιγότερο οδυνηρός, είναι ολιγότερον έγκυος, είναι ολιγότερον θανατηφόρος, είναι φθηνότερος ο τάφος» και κυρίως να ζητάτε και συναίνεση από πάνω από τους υπόλοιπους. Δεν είναι τυχαίο. Αντιστρέψατε το ρητό. Η γυναίκα του Καίσαρα - λέει - δεν πρέπει μόνο να είναι, πρέπει και να φαίνεται τίμια. Εσάς σας αρκεί ως Αριστερά σύγχρονη και ενσωματωμένη στο καπιταλιστικό σύστημα να φαίνεστε αριστεροί και σκοτιστήκατε αν δεν είστε. Το αποδεικνύει με αριθμούς και ο προϋπολογισμός σας. Σκοτιστήκατε, γι' αυτό και δεν απαντάτε ποτέ στο ΚΚΕ, μα ποτέ. Επί των πραγμάτων που σας θέτει και σας βάζει απέναντι σε πραγματικές θέσεις, δεν απαντάτε ποτέ, γιατί δεν μπορεί να είναι κάποιος Αριστερά, χειριζόμενος τον πλούτο που παράγει μία τάξη εργατική την οποία σήμερα θέλει να την αντιμετωπίσει με τη φιλανθρωπία του μετανάστη εις την εαυτήν χώρα.
Ευχαριστώ πολύ, κυρία Κανέλλη. Ο κ. Ιλχάν Αχμέτ έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η περιφέρειά μου, δηλαδή η Ανατολική Μακεδονία και Θράκη, κατέχει δυστυχώς το θλιβερό προνόμιο να είναι η φτωχότερη της Ελλάδας και μία από τις φτωχότερες της Ευρώπης μαζί με την Ήπειρο και τη Δυτική Μακεδονία. Ας σταθούμε, όμως, για λίγο στους αριθμούς που με γλαφυρό τρόπο αποτυπώνουν την οικονομική και αναπτυξιακή πραγματικότητα της περιοχής μας. H EUROSTAT δημοσιοποίησε στις 21 Μαΐου τα προσωρινά στοιχεία για το ΑΕΠ των περιφερειών το 2013. Στην Ελλάδα για μία ακόμα χρονιά η περιφέρειά μου είχε την πικρή πρωτιά να έχει το χαμηλότερο κατά κεφαλήν ΑΕΠ απ' όλες τις ελληνικές περιφέρειες. Σε μονάδες αγοραστικής δύναμης έφτανε μόνο στο 52% του ευρωπαϊκού μέσου όρου. Η περιφέρειά μας παράγει μόνο το 4% του ΑΕΠ της χώρας, όταν η Αττική παράγει το 50%. Βλέπουμε ότι την μεγαλύτερη πτώση την είχε η Ροδόπη συγκεκριμένα, όπου και εκλέγομαι, που το 2012 παρήγαγε μόνο το 72% αυτού που παρήγαγε το 2008. Η περιφέρειά μου, παρά τα αλλεπάλληλα Κοινοτικά Πλαίσια Στήριξης και ΕΣΠΑ, δεν μπόρεσε να συγκλίνει όχι μόνο στα κοινοτικά, αλλά ούτε καν στα εθνικά δεδομένα. Η Ροδόπη στα χρόνια της κρίσης γνώρισε τη μεγαλύτερη απώλεια εισοδήματος. Η περιφέρεια, στηριζόμενη ιδιαίτερα στον αγροτικό τομέα και τη δημόσια διοίκηση, τομείς με χαμηλή προστιθέμενη αξία, δεν μπόρεσε δυστυχώς να αναπτύξει δυναμική. Κυρίες και κύριοι συνάδελφοι, αυτές τις μέρες στην Κομοτηνή το Γενικό Νοσοκομείο Κομοτηνής που εξυπηρετεί εκατόν δέκα χιλιάδες πολίτες βρίσκεται στα πρόθυρα αναστολής της λειτουργίας του. Δυστυχώς, τα νοσοκομεία κλείνουν το ένα μετά το άλλο. Οι εργαζόμενοι μιλούν για εκατόν είκοσι κενές οργανικές θέσεις που καθιστούν ασφυκτικό το περιβάλλον λειτουργίας του νοσοκομείου. Δεν ξέρω ποιος φταίει. Μπορεί οι προηγούμενες κυβερνήσεις, μπορεί ο ένας, μπορεί ο άλλος. Σημασία έχει ότι τα νοσοκομεία κλείνουν. Το τμήμα των επειγόντων περιστατικών εξυπηρετεί το χρόνο εξήντα χιλιάδες ασθενείς. Παράλληλα, το Νοσοκομείο Κομοτηνής εφημερεύει κάθε μέρα διαθέτοντας συνολικά ογδόντα τέσσερις νοσηλευτές, ενώ τα κενά αγγίζουν τα εβδομήντα δύο. Είναι πράγματι, κύριοι συνάδελφοι, θλιβερό όσο και εξοργιστικό το γεγονός ότι μια περιοχή όπως η Θράκη με τόσα πλεονεκτήματα, όπως είναι η γεωγραφική της θέση, οι άφθονες πλουτοπαραγωγικές της πηγές, το ανθρώπινο δυναμικό της, η πολυπολιτισμική σύνθεση του πληθυσμού της, η γειτνίασή της με τεράστιες αγορές στα Βαλκάνια, την Ευρωπαϊκή Ένωση και την Ευρωπαϊκή Τουρκία, έχει οδηγηθεί σε τέτοιο οικονομικό μαρασμό, ώστε να καθίσταται η φτωχότερη περιοχή της Ελλάδας. Για να αλλάξει όμως αυτή η εικόνα απαιτείται αξιοποίηση του συνόλου του παραγωγικού δυναμικού του τόπου, χωρίς όμως κοινωνικούς, θρησκευτικούς ή εθνοτικούς διαχωρισμούς. Θέλω να απευθυνθώ ειδικά στους κυρίους Υπουργούς της Κυβέρνησης ΣΥΡΙΖΑ και να τους πω ευθύς τα εξής: Σχεδόν έντεκα μήνες τώρα στη Θράκη δεν κάνετε τίποτε άλλο από το να εφαρμόζετε πολιτική ΑΝΕΛ σε όλα τα επίπεδα. Απεμπολήσατε την αριστερή σας ταυτότητα και ιδεολογία και καταστήσατε τους εκφραστές του εθνικισμού πολιτικά κυρίαρχους στη Θράκη. Στη Ροδόπη πρέπει να ξέρετε ότι επτά χιλιάδες οικογένειες εμπλέκονται με την καλλιέργεια του καπνού, δηλαδή περίπου τριάντα χιλιάδες άνθρωποι, κατά πλειοψηφία όλοι μουσουλμάνοι συμπολίτες μας, ζουν μόνο από τον καπνό. Οι καπνοπαραγωγοί επιζητούν το σπάσιμο των ολιγοπωλιακών εμπορικών καρτέλ που στραγγίζουν πλήρως το εισόδημά τους, λυμαίνονται το χώρο της εμπορίας και εκμεταλλεύονται τον ιδρώτα αυτών των ανθρώπων χωρίς καμμία προστασία από την Κυβέρνηση. Καμμία! Η πολιτική που εφαρμόζετε έχει εξοντώσει του αγρότες μας. Η φορολόγηση των αγροτών, η αύξηση του ΦΠΑ, η αύξηση εισφορών υπέρ του ΕΛΓΑ, όλα αυτά θα οδηγήσουν σε πλήρη αδιέξοδα το 80% του πληθυσμού στη Θράκη, καταδικάζοντας το νομό στην κυριολεξία στη φτώχεια. Αυτή η φτώχεια, αυτή η απραξία εκ μέρους σας δεν έχει θρησκεία, κύριοι της Κυβερνήσεως. Δεν αφορά μουσουλμάνους ή χριστιανούς. Δεν έχει καταγωγή η φτώχεια. Η κραυγή αυτή είναι όλων των κατοίκων της Θράκης οι οποίοι είναι ενωμένοι και ζουν αρμονικά. Αυτή η Κυβέρνηση έχει σχέδιο για αυτούς τους ανθρώπους, γι' αυτήν την ακριτική περιοχή; Δεν νομίζω. Τη νοιάζει; Ούτε αυτό πιστεύω από τη μέχρι τώρα πορεία στην περιοχή μου. Στα κλασσικά μειονοτικά ζητήματα δε της μειονότητας, όπως διαχειριστικές επιτροπές, θρησκευτική ελευθερία, δικαιώματα συνέρχεσθαι και συνεταιρίζεσθαι, ούτε εκεί δυστυχώς διαβλέπω καμμία πολιτική βούληση επίλυσης των θεμάτων και καμμία πρόθεση για διάλογο. Οι κάτοικοι της Θράκης, ανεξαιρέτως θρησκείας και καταγωγής, δεν επιζητούν ειδική μεταχείριση, αλλά ισοτιμία σε κάθε έκφανση του καθημερινού βίου. Εύχομαι να διαψευσθώ, αλλά η πολιτική σας, κυρίες και κύριοι συνάδελφοι του ΣΥΡΙΖΑ, συνιστά ένα συντηρητικό πισωγύρισμα που γεννά μνήμες από ένα παρελθόν που πιστεύουμε ότι το αφήσαμε πίσω μας οριστικά. Καταψηφίζω βέβαια τον προϋπολογισμό του 2016, δηλώντας ότι αξίζουμε μια καλύτερη και αποτελεσματικότερη κυβέρνηση σε όλα τα επίπεδα. Σας ευχαριστώ πολύ.
Και εγώ ευχαριστώ. Παρακαλώ, κυρία Παπακώστα, έχετε τον λόγο.
Ευχαριστώ πολύ, κύριε Πρόεδρε. Θέλω να δηλώσω προς τη Βουλή των Ελλήνων, αγαπητέ Πρόεδρε και αγαπητοί συνάδελφοι, ότι θα καταψηφίσω τον κρατικό προϋπολογισμό του 2016 όχι επειδή δεν είμαι Βουλευτής της κυβερνώσας πλειοψηφίας, αλλά επειδή είναι ένας προϋπολογισμός ο οποίος βυθίζει τη χώρα στη βαθύτερη ύφεση των τελευταίων δεκαετιών. Και υπό την έννοια αυτή, συναισθανόμενη βαθύτατα την ευθύνη την οποία έχω ως αντιπρόσωπος του ελληνικού λαού στην εκλογική μου περιφέρεια, δεν μπορώ να αποδεχθώ μια τέτοια μοίρα για τους πολίτες οι οποίοι σας εμπιστεύθηκαν πολύ πρόσφατα. Θέλω δε να πω ότι ο πολιτικός σας αμοραλισμός έχει ξεπεράσει κάθε όριο. Και θέλω να πω στην αγαπητή προλαλήσασα συνάδελφο, την κ. Κανέλλη, ότι δεν απαντάτε σε κανέναν, όχι μόνο στο Κομμουνιστικό Κόμμα της Ελλάδος. Δεν απαντάτε πρωτίστως στην κοινωνία. Δεν απαντάτε στην αγωνία των πολιτών, οι οποίοι αναρωτιούνται τι κάνετε και πού το πηγαίνετε το πράγμα. Και απορώ γιατί πραγματικά υπάρχει και περίσσευμα σε θράσος. Άκουσα τον κ. Μάρδα, ο οποίος εγκάλεσε, αγαπητοί συνάδελφοι, τη Νέα Δημοκρατία γιατί, λέει, δεν εφάρμοσε πιστά τα μνημόνια ώστε να φύγει η χώρα μια ώρα νωρίτερα από την κρίση. Ορθώς! Και το ερώτημα είναι: Πού ήταν ο κ. Μάρδας τότε, όταν τραβούσαμε κουπί εμείς; Πού ήσασταν όλοι εσείς σήμερα οι οποίοι με τη στάση σας ξέρετε φέρατε και οικονομικές επιπτώσεις, οικονομικές συνέπειες; Διότι όταν έχεις μία οικονομική κρίση σαν αυτήν την οποία βιώνουμε τα τελευταία πέντε χρόνια και έχεις απέναντί σου Αξιωματική Αντιπολίτευση μία πολιτική πτέρυγα η οποία πετροβολεί τους πάντες και τα πάντα, αυτό μπλοκάρει τη διαδικασία της χώρας να μπορέσει να επιστρέψει στην κανονικότητα και αυτό κοστίζει στην οικονομία, κοστίζει στην κοινωνία, κοστίζει σε κάθε νοικοκυριό. Θα πρέπει επιτέλους να υπάρξει ένας νόμος ο οποίος να λέει ότι η ατομική ευθύνη των Υπουργών, των πολιτικών οι οποίοι λαμβάνουν και παίρνουν τέτοιες αποφάσεις και παίρνουν τέτοιες πολιτικές επιλογές πρέπει να είναι και με την ατομική τους περιουσία. Διότι κάποια στιγμή ο λαϊκισμός έχει και όρια. Αυτά, λοιπόν, με τον κ. Μάρδα, ο οποίος είναι μέλος της Κυβέρνησής σας. Θέλω να ρωτήσω τώρα, αφού είναι εδώ, με αφορμή την κορυφαία συζήτηση για την κύρωση του κρατικού προϋπολογισμού του 2016, τον Υπουργό τον κ. Σταθάκη. Απαντήστε στον ελληνικό λαό μέσω της βούλησης των Ελλήνων, διότι δεν έχετε απαντήσει: Μας φέρνετε έναν προϋπολογισμό με τα χαρακτηριστικά που σας είπα προηγουμένως κωδικοποιημένα, διότι ο χρόνος είναι περιορισμένος. Γιατί προχωρήσατε σε αυτήν τη ζημιογόνα ανακεφαλαιοποίηση των τραπεζών, η οποία δοκιμάζει την οικονομία της χώρας και η οποία έδιωξε το 80% της κατοχής του ελληνικού δημοσίου επί των τραπεζών σε ξένα distress funds, σε ξένους επενδυτές; Και γιατί ζημιώσατε, χωρίς να πάρετε ούτε έναν όρο διασφάλισης, είτε μέσω αναβολής σε περίπτωση που η αξία των μετοχών βρισκόταν σε χαμηλά επίπεδα, ενώ θα μπορούσατε να έχετε ζητήσει και κατώτατο όριο στην τιμή των μετοχών χωρίς να διασφαλίσετε ούτε έναν όρο; Και γιατί δεν συμμετείχε το ελληνικό δημόσιο στη διαδικασία, ώστε να διατηρηθεί το ποσοστό κατοχής και να γίνει απόσβεση των απωλειών, όταν ανέβουν ξανά οι τιμές των μετοχών, όταν το επιτρέψουν οι οικονομικές συνθήκες; Και γιατί προβήκατε σε αυτού του είδους την ανακεφαλαιοποίηση, η οποία το πακέτο των 25 δισεκατομμυρίων ευρώ το μετέτρεψε σε ένα συρρικνωμένο πακέτο των 500 εκατομμυρίων ευρώ, δηλαδή ζημία της τάξεως του 98%; Γιατί, λοιπόν, εσείς δεν λάβατε πρόνοια να γνωρίσετε ότι θα μετέχουν σε αυτή τη διαδικασία distress funds, δηλαδή ξένοι οίκοι οι οποίοι έδωσαν εξαιρετικά χαμηλά ποσά όσον αφορά την περίφημη ανακεφαλαιοποίηση των μετοχών; Εγώ τη βαπτίζω, αγαπητοί συνάδελφοι, το μεγαλύτερο σκάνδαλο το οποίο έχει συμβεί και ζητώ, κύριε Πρόεδρε, να συσταθεί ειδική επιτροπή της Βουλής η οποία πρέπει να το εξετάσει. Έχω ασκήσει και κοινοβουλευτικό έλεγχο και περιμένω αρμοδίως τις απαντήσεις. Αλλά είστε εδώ, κύριε Υπουργέ, να δώσετε απάντηση. Και το ερώτημα το οποίο τίθεται μετά από αυτό είναι το εξής: Με ποιο πρόσωπο έρχεστε και μιλάτε για κοινωνική πολιτική «δεύτερη φορά Κυβέρνηση Αριστερά», όταν για το ελάχιστο εγγυημένο εισόδημα, το οποίο ουσιαστικά ήταν μία πολιτική, μία παροχή στους πολίτες εκείνους οι οποίοι ζουν σε συνθήκες ακραίας φτώχειας; Η προηγούμενη, λοιπόν, Κυβέρνηση είχε διασφαλίσει - πιλοτικά - μέχρι το 2015 την πορεία του ελάχιστου εγγυημένου εισοδήματος. Γνωρίζετε, λοιπόν, ότι πρέπει να εξοικονομηθεί το 0,5%. Είναι εδώ η κ. Φωτίου, η οποία είχε απαντήσει για το θέμα αυτό σε επίκαιρη ερώτηση. Απέφυγε βεβαίως να δεσμευτεί, διότι τα οικονομικά της προφανώς, ο προϋπολογισμός της δεν το επιτρέπουν, ότι δεν θα συνδεθούν τα προνοιακά επιδόματα με το ελάχιστο εγγυημένο εισόδημα. Από πού θα εξοικονομήσετε το 0,5% για να μπορέσει να περπατήσει το ελάχιστο εγγυημένο εισόδημα για τις οικογένειες εκείνες οι οποίες ζουν σε ακραία φτώχεια; Δεν το απαντάτε με τον προϋπολογισμό. Και για πείτε μου κάτι άλλο: Ήρθε εδώ προχθές σε δική μου επίκαιρη ερώτηση ο κύριος Υπουργός Εθνικής Άμυνας, ο κ. Καμμένος, ο οποίος είπε με πολύ μεγάλη άνεση ότι θα εκτελεστεί στο ακέραιο η απόφαση του Συμβουλίου της Επικρατείας για την αποκατάσταση των αποδοχών των ενστόλων. Μάλιστα, επικαλέστηκε ότι έχει βάλει την υπογραφή του, έχει δεσμεύσει τα χρήματα, ότι πρόκειται να δοθούν και ότι αναμένει από εσάς το πράσινο φως. Σας ερωτώ, λοιπόν, κύριε Υπουργέ. Όταν ο τακτικός προϋπολογισμός του Υπουργείου Εθνικής Άμυνας είναι μειωμένος κατά 1,36% και συγκεκριμένα κατά 44 εκατομμύρια ευρώ, πείτε μου εσείς από πού θα βρείτε να δώσετε την αποκατάσταση των ενστόλων σύμφωνα με την απόφαση του Συμβουλίου της Επικρατείας και αν ισχύουν αυτά που είπε ο Υπουργός της Κυβέρνησής σας ή είπε ψέματα. Τέλος, κλείνω, γιατί ακούω πολλά περί πολιτισμού και παιδείας στη «δεύτερη Κυβέρνηση Αριστερά», κύριε Πρόεδρε. Για πείτε μου σας παρακαλώ πολύ. Καλά, δεν έχετε χρήματα να δώσετε από τον τακτικό προϋπολογισμό. Καλά, ζούμε σε συνθήκες οικονομικής ανέχειας. Το ερώτημα είναι χορηγίες, όπως από το «Ίδρυμα Νιάρχος» οι οποίες δίνονται για το Υπουργείο Πολιτισμού και δεν μπορείτε να τις απορροφήσετε, δεν είστε ικανοί και άξιοι να τις απορροφήσετε, γιατί τις χάνετε προς βλάβην του πολιτισμού, προς βλάβην των πολιτών, προς βλάβην της χώρας; Τα ερωτήματα είναι εδώ. Περιμένουν απαντήσεις και όσο δεν δίνετε απαντήσεις, σας λέω ότι με τον προϋπολογισμό της ύφεσης - ήδη το διάστημα που κυβερνάτε χάθηκαν εκατόν ογδόντα χιλιάδες νέες θέσεις εργασίας - ζημιώνετε όλο και περισσότερο τη χώρα. Κατά συνέπεια, μην μας προκαλείτε καλώντας μας να ψηφίσουμε έναν προϋπολογισμό ο οποίος οδηγεί τη χώρα στη βαθύτερη ύφεση που πέρασε ποτέ. Σας ευχαριστώ, κύριε Πρόεδρε.
Και εγώ σας ευχαριστώ, κυρία Παπακώστα.
Κύριε Πρόεδρε, θα ήθελα τον λόγο.
Παρακαλώ, κύριε Σταθάκη, έχετε τον λόγο.
Άκουσα με προσοχή την κριτική για τις τράπεζες. Πολύ πριν φτάσετε στο να κάνετε χαρακτηρισμούς για το μεγαλύτερο σκάνδαλο, θα ήθελα να σας υπενθυμίσω δυο πράγματα. Πρώτον, λίγο μετά αφού ανακεφαλαιοποιήθηκαν οι τράπεζες επί των ημερών σας, φέρατε ένα νόμο σ' αυτήν τη Βουλή που επέτρεπε να πουληθούν οι μετοχές κάτω από την αξία κτήσης. Το επαναλαμβάνω. Εσείς φέρατε ένα νόμο ο οποίος λέει ότι οι τράπεζες ανακεφαλαιοποιήθηκαν σε μια δεδομένη τιμή και ξόδεψε το ΤΧΣ μέσα από το δάνειο, το ελληνικό δημόσιο, 100 ευρώ. Μετά από λίγο καιρό, επ' αφορμή μιας απειλούμενης τράπεζας με χρεοκοπία, ήρθατε και είπατε «θα αλλάξουμε το νόμο που προστάτευε την τιμή κτήσης και θα επιτρέψουμε να είναι μικρότερη η τιμή». Έγινε η ανακεφαλαιοποίηση της συγκεκριμένης τράπεζας για την οποία αναφερόταν ο νόμος. Ενέγραψε μια σημαντική ζημιά το δημόσιο τότε.
Πόση;
Αρκετή. Αναφέρομαι σε μια συγκεκριμένη τράπεζα. Άρα, η ιδέα ότι η προηγούμενη ανακεφαλαιοποίηση διασφάλιζε τις τιμές κτήσης είναι παραπλανητική. Η τελευταία αποτίμηση το Δεκέμβρη του 2014 για την αξία των μετοχών των τραπεζών, πριν έρθει ο κακός ΣΥΡΙΖΑ στη διακυβέρνηση της χώρας, μιλούσε για απώλεια της αξίας των μετοχών της τάξης του 60% σε σχέση με την τιμή κτήσης. Άρα, η ιδέα ότι ξαφνικά εμείς βρεθήκαμε σ' αυτήν την κατάσταση είναι παραπλανητική. Εσείς δημιουργήσατε αυτό το δεδομένο με βάση τις πραγματικές εξελίξεις της οικονομίας. Ας πάμε σ' αυτήν την ανακεφαλαιοποίηση. Η ανακεφαλαιοποίηση αυτή έχει ορισμένα χαρακτηριστικά. Πρώτον, γίνεται εν όψει της ένταξης των ελληνικών τραπεζών στο ευρωπαϊκό τραπεζικό σύστημα από 1-1-2016. Φαντάζομαι - και συμμερίζεστε και εσείς την ιδέα - ότι αποτελεί στρατηγικό στόχο για τη χώρα οι τράπεζες να ενταχθούν στις 124 τράπεζες της Ευρώπης οι οποίες θα λειτουργούν με υψηλότατο βαθμό ασφάλειας, υψηλότατους κανόνες διασφάλισης της αξιοπιστίας τους και σταθερότητα για το τραπεζικό σύστημα. Αυτός ήταν ο στόχος. Δεύτερος στόχος ήταν η διαδικασία ολοκλήρωσης ανακεφαλαιοποίησης των τραπεζών να μην οδηγήσει σε κούρεμα των καταθέσεων. Για αντιπολιτευτικούς λόγους πιθανόν να το θέλατε. Πιθανόν να αποτελούσε μια σκέψη σας έστω, την οποία δεν την εκφράζετε δυνατά. Μπορεί κάποιοι καταστροφολόγοι να ήθελαν, τελικά, να αποτύχει αυτή η διαδικασία και να φτάσουμε σ' αυτό το σημείο με ό,τι συνεπάγεται αυτό. Ο δεύτερος στρατηγικός στόχος, λοιπόν, τον οποίον εγκαίρως πριν από την ανακεφαλαιοποίηση δια στόματος Δραγασάκη δηλώσαμε ευθέως, ήταν: «Όχι, πρέπει να προστατευθούν πάση θυσία οι καταθέσεις, να μην υπάρξει οποιοσδήποτε κίνδυνος κουρέματος των καταθέσεων». Ανέφερα δυο στρατηγικούς στόχους. Πάμε στον τρίτο στρατηγικό στόχο. Η ανακεφαλαιοποίηση γίνεται με μια διαδικασία η οποία έχει στο επίκεντρό της την Ευρωπαϊκή Κεντρική Τράπεζα. Η Ευρωπαϊκή Κεντρική Τράπεζα ήταν ο φορέας που ερχόταν για να πει κάτι εξαιρετικά απλό: Πόσα χρήματα χρειάζεται η ανακεφαλαιοποίηση. Δεν μπορεί να το πει κανείς άλλος, δεν μπορούμε να το πούμε εμείς, δεν μπορείτε να το πείτε εσείς. Αυτοί θα αποφαινόντουσαν για το πόσα χρήματα χρειάζεται η ανακεφαλαιοποίηση. Να υπενθυμίσω στο σημείο αυτό ότι τον περασμένο Ιούλιο και στο πλαίσιο της συμφωνίας που υπογράψαμε οι αρχικές εκτιμήσεις μιλούσαν για 25 δισεκατομμύρια. Γι' αυτό και πήραμε δάνειο 25 δισεκατομμύρια. Προβλέπεται στη συμφωνία δάνειο 25 δισεκατομμυρίων για την ανακεφαλαιοποίηση των τραπεζών. Λίγο καιρό μετά και φτάνοντας στην απόφαση της ΕΚΤ, η οποία είναι οριστική και αμετάκλητη, το πραγματικό νούμερο κατέβηκε στα 14 δισεκατομμύρια. Αυτό είναι το δεδομένο. Έχοντας αυτό το νούμερο, από εκεί και πέρα η επιτυχής ή μη ανακεφαλαιοποίηση καθορίζεται πολύ απλά από το πόσα χρήματα θα βάλουν οι ιδιώτες και πόσα θα βάλει το δημόσιο. Επιτυχής ανακεφαλαιοποίηση - και σ' αυτό θα συμφωνήσετε - είναι να μεγιστοποιηθεί η συνεισφορά των ιδιωτών. Εκτός αν υπάρχει κάποιος εδώ που θα θεωρούσε επιτυχημένη ανακεφαλαιοποίηση να έβαζε και τα 14,5 δισεκατομμύρια το ΤΧΣ και το δημόσιο. Αν αυτός ήταν ο στόχος σας, σας διαβεβαιώ ότι δεν ήταν ο δικός μας στόχος. Ο δικός μας στόχος ήταν να γίνει η ανακεφαλαιοποίηση με βάση το δεδομένο, εκεί που έβαλε τον πήχη η Ευρωπαϊκή Κεντρική Τράπεζα, να μεγιστοποιηθεί η συνεισφορά των ιδιωτών και να μειωθεί στο ελάχιστο δυνατό η συνεισφορά του δημοσίου. Σε τι στενοχωρηθήκατε ακριβώς; Στο ότι η συνεισφορά του δημοσίου ήταν 5,8 δισεκατομμύρια και ότι δεν ήταν 15 δισεκατομμύρια; Να πάω τώρα στο τελευταίο ασφαλές κριτήριο που βάλατε περί κατώτατης τιμής, η οποία απασχόλησε πραγματικά την Κυβέρνηση, διότι όντως το σύνολο των ιδιωτών παλιών μετόχων και το δημόσιο υπέστησαν ζημιά. Αυτό είναι γεγονός. Αυτό θα μπορούσε να έχει αποφευχθεί, αν βάζαμε κατώτατη τιμή. Το μελετήσαμε, το σκεφθήκαμε, το φτάσαμε διεξοδικά στο απόλυτο συμπέρασμα και καταλήξαμε σε ένα πολύ απλό δεδομένο: Αν βάζαμε κατώτατη τιμή, δεν θα γινόταν η ανακεφαλαιοποίηση. Τόσο απλά. Σας υποβάλλω λοιπόν, για τέταρτη και τελευταία φορά τους τρεις στρατηγικούς στόχους και σας καλώ συγκεκριμένα να μας πείτε πού διαφωνείτε μ' αυτούς τους στόχους. Αυτή ήταν η στρατηγική μας. Αυτή ήταν η διαδικασία. Δεν υπάρχει άλλη διαδικασία αυθαίρετη, ούτε από εσάς ούτε από εμάς ούτε από κανέναν άλλο. Πού διαφωνείτε τελικά με το γεγονός ότι η ανακεφαλαιοποίηση πέτυχε, ότι ολοκληρώνεται η διαδικασία ανακεφαλαιοποίησης των τραπεζών ομαλά, ότι διασφαλίζονται οι καταθέσεις και ότι από 1-1-2016 το ελληνικό τραπεζικό σύστημα βρίσκεται σε πλήρεις συνθήκες σταθερότητας εντός του ευρωπαϊκού συστήματος.
Κύριε Πρόεδρε, θα ήθελα τον λόγο παρακαλώ.
Κύριε Υπουργέ, όταν ρωτάτε προσωπικά, ζητάει ο Βουλευτής να απαντήσει.
Έχει χρόνο να μας απαντήσει η Νέα Δημοκρατία. Έχει τρεις μέρες.
Κυρία Παπακώστα, θα απαντήσετε σε ένα λεπτό, αλλά να μην προκαλέσουμε συζήτηση επί του θέματος.
Κύριε Πρόεδρε, μακριά από εμένα - γιατί άκουσα τον κ. Σταθάκη να απαντάει επί ενός μείζονος ζητήματος - κριτική, η οποία δεν εδράζεται επί σοβαρής βάσεως μόνο και μόνο από αντιπολιτευτικό ζήλο. Ζηλωτές δεν είμεθα, κύριε Υπουργέ. Αντιθέτως, ενδιαφερόμαστε, όπως φαντάζομαι όλοι, καλόπιστα για να πάει καλύτερα η οικονομία της χώρας και αναζητούμε τις βέλτιστες των λύσεων, προκειμένου αυτό να επιτευχθεί. Εξηγούμαι: Στους στρατηγικούς στόχους, αντιθέτως εσείς επιχειρήσατε με πονηρό ομολογουμένως τρόπο - πλην όμως με μειλίχιο ύφος, το οποίο εμένα δεν με αποσυντονίζει από τα ερωτήματά μου - να κάνετε τι; Επιχειρήσατε να αντιγυρίσετε τα ερωτήματα, λέγοντας αν δήθεν η δική μου η παράταξη με τα ερωτήματα που θίγει για το μείζον ζήτημα της πιο ζημιογόνας ανακεφαλαιοποίησης τραπεζών που έχει ποτέ υπάρξει, συμφωνεί ή δεν συμφωνεί με τους στρατηγικούς στόχους. Ξέρετε, είμαι δικηγόρος και υπερασπίζομαι τα δικαιώματα των πελατών μου. Εάν ήμουν δικηγόρος του δημοσίου, δεν θα επέτρεπα να γίνει αυτή η ανακεφαλαιοποίηση. Ξέρετε γιατί; Όχι γιατί διαφωνώ με τους στρατηγικούς στόχους, με τους οποίους συμφωνώ. Εξάλλου, η Νέα Δημοκρατία με την ανακεφαλαιοποίηση προσπάθησε να κάνει αυτό το οποίο λέτε: να επιτύχει τους στρατηγικούς στόχους με μία διαφορά. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τα ερωτήματα που έθεσα δεν τα απαντήσατε. Το σημαντικότερο είναι: Πώς μία επένδυση - διότι η ανακεφαλαιοποίηση είναι επένδυση - των 25 δισεκατομμυρίων ευρώ την μετατρέψατε σε μία συρρικνωμένη υπόθεση των 500 εκατομμυρίων ευρώ. Αν οι στρατηγικοί στόχοι που έπρεπε να μας οδηγήσουν στο βέλτιστο αποτέλεσμα, οδηγούν σε αυτό το αποτέλεσμα, τότε σε λάθος ατραπό οδηγηθήκατε. Ξέρετε γιατί; Διότι πλην της κατώτατης τιμής που ήταν το κριτήριο, το οποίο είπατε εσείς ότι επιλέξατε, ανάμεσα στο αν θα γίνει ανακεφαλαιοποίηση ή την κατώτατη τιμή - αυτό δεν είπατε, κύριε Υπουργέ; - επιλέξατε να γίνει ανακεφαλαιοποίηση. Μάλιστα. Γιατί δεν επιλέξατε την αναβολή ώστε να πάρετε την καλύτερη τιμή;
Παρακαλώ, κυρία Παπακώστα, μην κάνετε ερωτήσεις.
Τελείωσα, κύριε Πρόεδρε. Γιατί το ελληνικό δημόσιο δεν συμμετείχε στη διαδικασία, κύριε Πρόεδρε.
Κυρία Παπακώστα, διαμαρτύρονται οι Βουλευτές.
Άρα, έχει ερωτήματα ο κύριος Υπουργός να απαντήσει.
Θέλει να απαντήσει ο κύριος Υπουργός, κύριε Πρόεδρε.
Μετά μη διαμαρτύρεστε όμως που θα ξαναζητήσει η κ. Παπακώστα τον λόγο. Όπως ξέρετε, ο διάλογος εκ του Κανονισμού δεν επιτρέπεται. Αλλιώς, θα συζητούσαμε όλοι μέσα στην Αίθουσα συνέχεια. Τον λόγο έχει ο κύριος Υπουργός, όμως θα ξαναζητήσει τον λόγο η κ. Παπακώστα. Οπότε σας παρακαλώ, μην ξαναθέσετε ερωτήματα. Ορίστε, έχετε τον λόγο.
Ένα λεπτό θα χρειαστώ ακριβώς. Νομίζω ότι ήμουν πολύ σαφής και καθόλου εκ του πονηρού ορμώμενος για να φτιάχνω ρητορικά σχήματα. Ήμουν ακριβής με τα γεγονότα. Πρώτον, είναι γεγονός ότι είχε απαξιωθεί η αξία των μετοχών επί ημερών σας διά νόμου και με συγκεκριμένο παράδειγμα ανακεφαλαιοποίσης τράπεζας, η οποία απειλείτο με κλείσιμο. Δεύτερον, δεν απέφυγα καθόλου να αποκρύψω τη στρατηγική όπως έγινε με τα γεγονότα, με τα δεδομένα. Σας είπα ευθέως ότι τα διλήμματα και η διαδικασία είναι διατυπωμένα μέσα από τον τρόπο με τον οποίο εξελίχθηκε. Ούτε ανακαλύψαμε εμείς πως γίνεται η ανακεφαλαιοποίηση ούτε ορίζαμε με δικές μας επιλογές μία ανακεφαλαιοποίηση. Εάν ακολουθούσαμε αυτά που υπονοήσατε, στο τέλος τα διλήμματα αυτά θα οδηγούσαν σε αυτό που σας προειδοποίησα, δηλαδή στο κούρεμα των καταθέσεων και στη χρεοκοπία των τραπεζών.
Κύριοι συνάδελφοι, σας παρακαλώ.
Κύριε Πρόεδρε, δεν γίνεται αυτό. Δεν γίνεται να μείνουν αναπάντητα. Πρέπει να μου δώσετε τον λόγο για τριάντα δευτερόλεπτα. Θα σεβαστώ την ομιλήτρια, την κυρία συνάδελφο που ακολουθεί.
Κοιτάξτε, όπως γνωρίζετε, αυτού του είδους τη συζήτηση την κάναμε κατ' εξαίρεση.
Δεν έχουμε Κοινοβουλευτικό Εκπρόσωπο, τι να κάνουμε; Προέκυψε τώρα.
Κύριε Πρόεδρε, να πάρουμε κι εμείς τον λόγο τότε και πάει λέγοντας.
Κανονικά, κατά τον Κανονισμό απαντάει ο Υπουργός κι αν ζητήσει τον λόγο ο Κοινοβουλευτικός Εκπρόσωπος, μπορεί να τον πάρει. Αυτό λέει ο Κανονισμός. Εμείς κάναμε μία παράβαση μετά από παράκληση του Υπουργού. Εγώ τον ρώτησα «θέλετε να απαντήσει η κ. Παπακώστα;» και απάντησε «ναι». Οπότε το θέμα θεωρείται λήξαν.
Εμένα πάντως δεν θέλει να με ακούσει ο Υπουργός, είναι σίγουρος!
Τον λόγο έχει η κ. Ολυμπία Τελιγιορίδου.
Ευχαριστώ, κύριε Πρόεδρε. Κυρίες και κύριοι συνάδελφοι, αυτό που διημείφθη λίγο πριν δείχνει ότι η συζήτηση για τον προϋπολογισμό εξελίσσεται τελικά στο ίδιο μοτίβο που εξελίσσεται επικοινωνιακά και ο δημόσιος διάλογος. Από τη μία πλευρά, είμαστε εμείς η Κυβέρνηση, οι οποίοι προσπαθούμε να αποτρέψουμε και να ανατρέψουμε τη σημερινή κατάσταση. Από την άλλη πλευρά, είναι η Αντιπολίτευση, η οποία προσπαθεί να ανατρέψει την Κυβέρνηση. Γιατί θέλετε να ανατρέψετε την Κυβέρνηση; Για να επαναφέρετε στο προσκήνιο όλες εκείνες τις δυνάμεις που οδήγησαν την οικονομία μας στην καταστροφή, την κοινωνία μας στην απόγνωση και τη χώρα μας στη διεθνή ανυποληψία, για να δικαιώσετε μόνο και μόνο εγωιστικά το παρελθόν σας, ένα παρελθόν που καταδίκασε ο ελληνικός λαός απερίφραστα. Επανέρχονται, λοιπόν, τελευταία τα σενάρια για την αριστερή παρένθεση με τη μορφή οικουμενικών και τεχνοκρατικών κυβερνήσεων, σενάρια όμως που θα έχουν την κατάληξη του τους αξίζει. Και θα έχουν την κατάληξη αυτή γιατί σε αυτήν την Κοινοβουλευτική Ομάδα του ΣΥΡΙΖΑ δεν θα βρείτε κερκόπορτες, όσο και αν το επιδιώκεται, όσο κι αν το επιθυμείτε, όσο κι αν προσπαθείτε να δημιουργήσετε κλίμα ότι κάτι τέτοιο υπάρχει. Γνωρίζουμε πως ο δρόμος που βαδίζουμε είναι δύσκολος, είναι όμως ταυτόχρονα και όμορφος και είναι όμορφος γιατί παρά τις δυσκολίες του είμαστε πεπεισμένοι ότι θα οδηγήσει τη χώρα μας σε ξέφωτο. Αυτός λοιπόν, ο προϋπολογισμός είναι κοινωνικά προσανατολισμένος παρ' όλο που δεν είναι δυνατόν να ανταποκριθούμε απόλυτα στις πολιτικές και κοινωνικές μας δεσμεύσεις. Χαρακτηριστικά να αναφέρω τα 62 εκατομμύρια για την κάλυψη των υπερήλικων ανασφάλιστων, τις προσλήψεις μετά από πολλά χρόνια για πρώτη φορά στον τομέα της υγείας, τα 300 επιπλέον εκατομμύρια που δίνονται ως επιχορήγηση στον τομέα αυτό. Ο προϋπολογισμός αυτός είναι ταυτόχρονα δημοσιονομικά ισορροπημένος, γιατί συγκρατεί το χρέος, περικόπτει τις λειτουργικές δαπάνες, στοχεύει στην ουσιαστική καταπολέμηση της φοροδιαφυγής. Επίσης, είναι ένας προϋπολογισμός ρεαλιστικός γιατί βασίζεται σε υπαρκτά έσοδα και όχι σε αναμενόμενα έσοδα που φυσικά εάν υπάρξουν - και θα υπάρξουν με την πάταξη της φοροδιαφυγής, γιατί αυτό είναι βούληση αυτής της Κυβέρνησης - θα αναδιανεμηθούν αμέσως σε κοινωνικές παροχές. Θα μου πείτε «είναι όλα καλά;». Όχι, δεν είναι. Θα γίνουν όμως, γιατί είμαστε αποφασισμένοι να οδηγήσουμε στην ανάπτυξη, σε ένα νέο μοντέλο παραγωγικής ανασυγκρότησης που θα βασίζεται και στην υγιή ιδιωτική επιχειρηματικότητα και στο δημόσιο και στον κοινωνικό τομέα της οικονομίας. Σε αυτήν την προσπάθεια γνωρίζουμε καλά πως θα έχουμε απέναντί μας το μηχανισμό της παλιάς κλεπτοκρατίας, των ρουσφετιών, των επιδοτήσεων που ταξίδευαν σε λίστες, σε εξωτικά νησιά και σε φορολογικά καταφύγια. Όμως, θα έχουμε μαζί μας το λαό γιατί παρά τις δυσκολίες γνωρίζει πως βρισκόμαστε στο κατώφλι μίας νέας εποχής. Η Κυβέρνηση αυτή θα κριθεί από την εφαρμογή της πολιτικής της, όπως περιγράφεται στον προϋπολογισμό και όχι από τις παραπλανητικές κραυγές των αντιπάλων της. Προχωράμε, λοιπόν, με στόχο τη διασφάλιση της σταθερότητας, την επανεκκίνηση της οικονομίας, τη μεταρρύθμιση της δημόσιας διοίκησης και έχουμε μπροστά μας τη μεγάλη διαπραγμάτευση του χρέους. Στην προσπάθεια αυτή, δύναμή μας είναι η κοινωνία, ο κόσμος της δουλειάς, της δημιουργίας και της παραγωγής. Σε αυτήν την προσπάθεια, οφείλουμε όλοι να ενώσουμε δυνάμεις και όχι να διχάσουμε. Θα ήταν λάθος να πούμε σήμερα πως πετυχαίνουμε τα πάντα. Θα ήταν όμως και έγκλημα να εγκαταλείψουμε την προσπάθεια. Αφουγκραζόμαστε, λοιπόν, τους πόθους και τις επιθυμίες του λαού μας και είμαστε αποφασισμένοι να σταθούμε στην κορυφή της ευθύνης και της διεκδίκησης ενός καλύτερου μέλλοντος. Ψηφίζω τον προϋπολογισμό, γιατί στηρίζω την Κυβέρνηση και στηρίζω την Κυβέρνηση, γιατί στηρίζω την ελπίδα του λαού μας και της νεολαίας μας, την ελπίδα να μετουσιώσουμε το όραμά μας σε πραγματικότητα. Σας ευχαριστώ πολύ.
Ευχαριστώ πολύ, κυρία Τελιγιορίδου, ιδιαίτερα γιατί είστε συνεπής στον χρόνο. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 23.31΄ λύεται η συνεδρίαση για αύριο, ημέρα Πέμπτη 3 Δεκεμβρίου 2015 και ώρα 10.00΄, με αντικείμενο εργασιών του Σώματος νομοθετική εργασία: Συνέχιση της συζήτησης και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2016».